
Pentru oricine îndrăzneşte să viseze, 

îndrăzneşte să-şi trăiască adevărul, 

îndrăzneşte să se ridice împotriva atrocităților, 
îndrăzneşte să spună Eu reprezint suficient de mult - 
această carte este pentru voi... 

.. Şi pentru familia mea. 


PARTEA | 


Fiindcă se va ridica din cenuşa cuprinsă de flăcări. 
Fiindcă nicio apă nu-i va potoli vreodată durerea. 
Fiindcă nicio mântuire asupră-i nu va pogori. 
Fiindcă nicicând numele nu i-l vom rosti. 


Cântecul Nenumitei 


PROLOG 


„A. 


Stai nemişcată, micuță preoteasă! 

Tata îngenunchează în faţa mea cu un şirag de dinţi 
împletit printre degete. Strălucesc ca nişte perle lustruite, 
iar eu îmi îndrept umerii şi stau mai dreaptă, ca să fie 
mândru de mine. Sunetul îndepărtat al tobelor djembe îi 
acoperă glasul, dar nu-i domoleşte sclipirea din ochi când 
îmi pune şiragul în jurul gâtului. In seara aceasta voi deveni 
o adevărată fiică a tribului Aatiri. 

Magie de toate culorile joacă în aer ca nişte bătăi uşoare 
de aripi. Nu pot rămâne nemişcată când dansează pe pielea 
întunecată a tatei de parcă ar fi licurici. Îi ţâşneşte peste 
falcă şi îi sare pe nas. Mâinile mi se reped să prindă 
tăciunele de aur care-mi scapă printre degete. Chicotesc, şi 
râde şi tata. 

Celelalte fete sporovăiesc în timp ce mamele le 
aranjează caftanele şi talismanele din oase. La fiecare fată 
pe care o atinge magia, sare alte două, de parcă am fi 
invizibile. Simt o apăsare în piept, privind-o cum se duce la 
celelalte, când la mine n-a venit niciodată - nici măcar o 
dată. 

Cele câteva fete care vorbesc tamarană mă întreabă cum 
e să trăieşti aşa de departe, în Regatul Atotputernic. Imi 
spun că nu sunt cu adevărat o Aatiri pentru că mama nu 
face parte din trib. Simt un junghi în măruntaie, pentru că e 
adevărat ce spun ele. 

Îmi ţin capul sus în timp ce tata îmi îndreaptă gulerul. E 
singurul bărbat din cort, iar celelalte şuşotesc şi din cauza 
asta. Dar mie nu-mi pasă ce spun ele; mă bucur că tata e 
aici. 

— De ce nu vine magia la mine, tată? 

Rostesc întrebarea prea tare, iar în cort se lasă tăcerea. 
Celelalte fete şi mamele lor se uită la mine de parcă aş fi 

zis ceva urât. 

— Nu-ţi face griji, fata mea, spune tata, îndoind mânecile 
caftanului meu portocaliu cu albastru, care se asortează cu 
al lui. O să vină la vremea ei. 

— Dar când? întreb eu, bătând din picior. 

Nu-i corect că aşa de mulţi copii Aatiri, mai mici ca mine, 
au deja magie. In Tamar, sunt singura dintre prietenii mei 
care poate măcar să vadă magia, dar aici magia dă năvală 
la alţi copii, care o pot pune să facă diverse lucruri. Eu nu 
pot. 

— Poate niciodată, micuță ewaya, spune cea mai mare 
dintre fete, într-o tamarană cu accent. 

Se uită urât la mine, iar eu îmi încreţesc nasul la ea. Nu 
sunt bebeluş, iar ea n-are dreptate. O să vină. 

Mama fetei plescăie din limbă şi o bodogăneşte în aatiri. 
Cuvintele ei îmi trec pe lângă urechi fără niciun sens, ca 
oricare dintre limbile ciudate şi frumoase din pieţele de- 
acasă. 

— Chiar dacă magia n-o să vină niciodată, spune tata, tot 
micuța mea preoteasă o să fii. 

Scot limba la fata mai mare. Asta o s-o înveţe minte să 
nu mai fie aşa de răutăcioasă. 

O altă fată întreabă de ce nu-i şi mama mea aici. 

— Are treburi mai importante de făcut, răspund, 
aducându-mi totodată aminte cum o implorase tata să vină. 

— Ce-i cu faţa asta supărată? întreabă tata, ciupindu-mă 
de obraji. Imebyé? e un moment de sărbătoare. În seara 
asta, îţi începi lunga călătorie spre maturitate. 

Tobele djembe se opresc. Imi muşc buza, în timp ce 
restul fetelor tresar. E momentul să ieşim şi să stăm în faţa 
întregului trib, ca să ne binecuvânteze căpetenia. De data 
asta, picioarele îmi înlemnesc când celelalte fete dau fuga 
afară din cort, împreună cu mamele lor. 

— Vreau să merg acasă, tată, şoptesc eu când iese din 
cort şi ultima fată. 

Un strop din lumina din ochii lui păleşte. 


1 Celebrarea începutului călătoriei către maturitate şi magie pentru 
copiii din tribul Aatiri. 


e 


— O să plecăm repede, bine? 

— Vreau acum acasă, spun, puţin mai tare. 

Tata se încruntă: 

— Nu vrei să iei parte la Imebyé? 

Clatin din cap destul de tare cât să zornăie colierul. 

Tata se ridică în picioare. 

— Ce-ar fi să ne uităm împreună la ceremonie? întreabă 
el. 

Căpetenia intră în cort, iar eu mă lipesc de tata. Caftanul 
argintiu mătură podeaua pe lângă gleznele ei şi iese în 
evidenţă pe fundalul pielii negre ca noaptea. Cozile 
împletite, negre învrâstate cu alb, sunt răsucite în creştet. 

— Oare fiul şi nepoata mea au de gând să ia parte la 
ceremonia pentru care au făcut o călătorie de 14 zile? 
întreabă ea, iar glasul ei profund răsună în cort. 

Tata îşi trece braţul pe după umerii mei. 

— Nu şi anul ăsta. 

Căpetenia  încuviinţează din cap, ca şi cum ar fi 
mulţumită. 

— Pot să vorbesc doar cu nepoata mea, Oshhe? 

Schimbă între ei o privire pe care nu o înţeleg. 

— Dacă Arrah e de acord, răspunde tata. 

Înghit în sec. 

— Bine, zic. 

Tata mă strânge de umăr înainte să iasă din cort. 

— ţi păstrez un loc în faţă. 

Căpetenia îmi aruncă un zâmbet ştirb când se lasă pe 
vine pe podea. 

— Stai lângă mine, Arrah! 

Clapa cortului foşneşte în urma tatei. Picioarele mele ard 
de nerăbdare să-l urmeze, dar vederea marii căpetenii 
Aatiri şezând pe podea mă ţintuieşte în loc. Mă aşez în faţa 
ei, iar ea ridică o palmă spre tavan. Către mână alunecă 
scântei galbene şi mov şi roz. 

— Cum faci magia să vină la tine, mare căpetenie? 
întreb. 

Deschide larg ochii. 

— Inainte de toate, sunt bunica ta, aşa să-mi spui. 

Îmi muşc buza. 

— Cum, bunico? 

— Magia nu-ţi răspunde? întreabă ea, ridicând dintr-o 
sprânceană. 

Clatin din cap. 

— Unii pot să tragă magia din urzeala lumii, răspunde ea, 
ţintuind cu privirea culorile ce-i joacă pe vârfurile degetelor. 
Unii pot atrage magia cu ritualuri şi vrăji. Mulţi nu pot 
chema deloc magia. E un dar de la Heka pentru oamenii 
celor cinci triburi - un dar din el însuşi -, dar e altfel pentru 
fiecare. 

Îmi oferă magia, iar eu mă aplec mai aproape. Sper că de 
data asta o să vină la mine, dar dispare când îmi atinge 
mâna. 

— Eu pot s-o văd, spun eu şi-mi las umerii să cadă, dar 
nu-mi răspunde. 

— Asta e ceva rar, într-adevăr, remarcă ea. Nu ceva 
nemaiauzit, dar foarte rar. 

Atingerea ca de pană a magiei bunicii îmi trece peste 
frunte. Mă gâdilă, iar eu îmi prind mâinile între genunchi ca 
să nu mă scarpin. 

— Se pare că tu ai un dar şi mai rar, spune bunica, 
încruntându-se de parcă n-ar reuşi să dezlege un mister. N- 
am mai întâlnit până acum o minte la care să nu pot 
ajunge. 

Încearcă doar să mă facă să mă simt mai bine, dar asta 
nu înseamnă nimic dacă nu pot chema magia ca adevărații 
tămăduitori - ca părinţii mei, ca ea. 

Bunica bagă mâna în buzunar şi scoate o mână de oase. 

— Astea sunt ale strămoşilor mei. Le folosesc ca să atrag 
mai multă magie - mai multă decât pot prinde cu vârful 
degetelor. Când mă gândesc la ce vreau să văd, îmi arată. 
Poţi să încerci? 

Lasă oasele în mâna mea. Sunt mici şi lucesc în lumina 
vaselor cu uleiuri aprinse aşezate pe scăunele sub pânza 
cortului. 

— Închide ochii, îmi spune. Lasă oasele să-ţi vorbească. 

Un fior rece mi se târăşte în sus pe braţ şi inima îmi bate 

să-mi spargă pieptul. Afară, încep din nou să se audă tobele 
djembe, într-un ritm lent, monoton care mă lasă fără 
suflare. Adevărul e scris pe chipul bunicii, un adevăr pe 
care-l ştiu deja. Oasele nu vorbesc. 

Șarlatancă. 

Cuvântul îmi răsună în cap. Este numele pe care Ii-l dă 
mama negustorilor ambulanți din piaţă, celor care vând 
talismane norocoase fără valoare, pentru că magia lor e 
slabă. Dacă îşi închipuie că şi eu sunt o şarlatancă? 

Mă dor degetele de cât strâng oasele, iar bunica 
şopteşte: 

— Dă-le drumul! 

Oasele îmi scapă din mână şi se împrăştie între noi pe 
podea. Cad peste tot, câteva aproape unele de altele şi 
câteva mai departe. Mă ustură ochii când mă uit la ele, 
străduindu-mă să le aud mesajul pe deasupra tobelor 
djembe. 

— Vezi sau auzi ceva? întreabă bunica. 

Clipesc şi lacrimile îmi înţeapă ochii. 

— Nu. 

Bunica zâmbeşte şi strânge oasele. 

— Magia nu li se arată tuturor aşa de devreme. La unii, 
magia nu vine decât când sunt aproape adulţi. Insă când 
vine aşa de târziu, e foarte puternică. Poate că o să fii un 
tămăduitor puternic într-o bună zi. 

Îmi tremură mâinile când îmi aduc aminte cuvintele fetei 
Aatiri: Poate că niciodată. 

— Haide, copilă, celebrarea aşteaptă, spune bunica, 
ridicându-se în picioare. 

Lacrimile îmi alunecă pe obraji şi o iau la fugă din cort 
fără s-o mai aştept pe bunica. Nu vreau să fiu un 
tămăduitor puternic într-o bună zi - vreau să vină magia 
acum. Mă loveşte dogoarea nopţii din deşert, iar picioarele 
goale calcă pe noroiul întărit. Scânteile de magie coboară 
din cer spre mâinile întinse ale altor copii, dar unele dintre 
ele îşi iau zborul. Ţâşnesc prin mulţime şi urmez magia 
rătăcitoare, hotărâtă s-o prind eu. 

Şerpuieşte printre colibele de chirpici ca un şarpe 

înaripat şi rămâne tot timpul cu doi paşi înaintea mea. 
Dincolo de corturi, bătaia tobelor devine un murmur 
îndepărtat. Mă opresc când magia dispare. Aici e mai 
întuneric şi mai frig şi simt în nări mirosul înţepător al unui 
leac de sânge. Cineva a săvârşit un ritual în umbre. Ar 
trebui să mă întorc şi să fug de-aici. Vântul urlă ca un 
avertisment, dar eu mă mai apropii un pic. In jurul gleznei 
mi se prind nişte degete ca rădăcinile încovoiate ale unui 
copac. _ 

Îmi trag piciorul, iar mâna îmi dă drumul. Îmi bate inima 
mai tare ca tobele djembe şi îmi aduc aminte toate 
poveştile înspăimântătoare despre demoni. În timpul unei 
lecţii, un scrib m-a avertizat odată: Wu te lăsa prinsă în 
umbre, pentru că te aşteaptă un demon, ca să-ți fure 
sufletul. Cu cât mai tânăr e sufletul, cu atât mai dulce e 
ospățul. Când îmi aduc aminte, simt un fior străbătându-mi 
braţele, însă îmi spun că sunt numai poveşti de speriat 
copiii. Sunt prea mare ca să mai cred în ele. 

Nu răsuflu din nou decât când începe să se vadă silueta 
unei femei. Cu sclipiri de magie pe piele, femeia se zbate şi 
se zvârcoleşte în nisip. Gura i se schimonoseşte într-un 
țipăt oribil. Nu ştiu ce să înţeleg; pare şi tânără, şi bătrână, 
şi vie, şi moartă, şi în suferinţă. 

— Dă-mi mâna! spune femeia, cu glas bolborosit. 

— Pot să-l chem pe tata, îi propun în timp ce o ajut să se 
ridice. 

Pielea cafenie a femeii pare cenuşie şi luceşte de 
sudoare. 

— Nu-ţi bate capul, îmi răspunde, ştergându-şi o pată de 
noroi de pe buze. Trebuie doar să mă odihnesc o clipă. 

— Ce cauţi aici? o întreb, lăsându-mă în genunchi lângă 
ea. 

— Te-aş putea întreba acelaşi lucru, dar ştiu răspunsul. 

În ochii pierduţi îi revine o scânteie de viaţă. 

— Nu există decât un singur motiv pentru care să nu 
vrea un copil să ia parte la Imebyé. 

Îmi îndepărtez privirea - ştie. 

— Nici eu n-am magie, îmi spune, iar cuvintele îi 

clocotesc de amărăciune. Cu toate astea, răspunde când o 
chem. 

Înghit în sec, ca să alung fiorul ce mi se târăşte pe 
spinare. 

— Cum? 

Îmi zâmbeşte, dând la iveală o gură cu dinţii stricaţi. 

— Magia are un preţ, dacă eşti dispus să-l plăteşti. 

UNU 


„A. 


În fiecare an, cele cinci triburi ale lui Heka se adună la 
Festivalul Lunii de sânge, şi eu îmi spun că ăsta va fi anul 
meu. Anul care va şterge totul cu buretele. Anul care va 
răsplăti aşteptarea, dorinţa şi frustrarea. Anul când îmi vor 
licări pe piele luminiţele magiei, aducând darul asupra mea. 
Când se va întâmpla, eşecurile mele vor dispărea şi o să am 
magia mea proprie. 

Am 16 ani, sunt aproape adultă şi după standardele 
Regatului, şi ale tribului. Nu mai am timp. Nicio fiică şi 
niciun fiu al vreunui trib nu şi-a căpătat darurile dincolo de 
vârsta mea. Dacă nu se întâmplă anul ăsta, n-o să se mai 
întâmple niciodată. 

Înghit în sec şi-mi şterg mâinile transpirate de iarbă, în 
vreme ce tobele djembe încep să bată în ritmul lor lent şi 
neschimbat. Cu toate triburile care şi-au făcut tabără în 
vale, sunt vreo 30.000 de oameni aici. Ne adunăm în jurul 
cercului sacru de lângă Templul lui Heka, iar focurile din 
mijloc înaintează şi se retrag în ritmul statornic. Toboşarii 
se plimbă în jurul marginii cercului, păşind la unison. Cele 
cinci triburi arată de parcă n-ar avea nimic în comun, dar se 
mişcă la fel, ca să-l onoreze pe Heka, zeul ținutului lor. 

Magia pluteşte în aer, aşa de densă, încât îi simt 
înţepătura pe piele. Joacă pe cerul nopţii, deasupra şirurilor 
nesfârşite de corturi ţesute în culori aprinse. Tunica mi se 
lipeşte de spate din cauza căldurii prea multor trupuri aflate 
prea aproape unele de altele. Mirosul pătrunzător din vale 
îmi aduce aminte de Piaţa de Est în zilele cele mai 
aglomerate. Piciorul îmi bate un ritm agitat în timp ce tot 
restul lumii bate din palme pe muzică. 

Ca oaspeţi ai bunicii, Essnai, Sukar şi cu mine stăm pe 
nişte perne la loc de cinste, aproape de cercul sacru. Nu 
pentru că am fi speciali. Ba chiar dimpotrivă: suntem 

obişnuiţi şi profani. Unii ne privesc încruntaţi, ca să se 
asigure că nu uităm. Mi-aş dori ca privirile să nu mă sâcăâie, 
dar nu fac decât să-mi sporească îndoielile. Mă fac să mă 
întreb dacă locul meu e aici. Dacă mai merit încă o şansă, 
după ani de zile în care am dat greş. 

— Presupun că gura ta căscată înseamnă că vine magia, 
spune Sukar, încreţindu-şi nasul. 

Tatuajele de pe antebraţele şi capul lui ras strălucesc, 
aşa că ştie la fel de bine ca şi mine că magia se află deja 
aici. 

— Fie asta, fie ţi-e dor de cineva de-acasă... 

Simt cum îmi urcă pe ceafă un val de căldură. Ştim 
amândoi ce vrea să spună. Incerc să mi-l închipui aici pe 
Rudjek, cocoţat pe o pernă cu elara lui elegantă. Ar ieşi în 
evidenţă mai rău ca mine şi i-ar plăcea la nebunie. Gândul 
mă face să zâmbesc şi mă mai linişteşte un pic. 

Sukar, Essnai şi cu mine am venit împreună cu caravana 
din Tamar, străbătând munţii Barat pe la graniţa de la apus 
a Regatului Atotputernic, ca să ajungem în ţinuturile 
triburilor. Au venit cam 200 de oameni, dar mulţi alţi 
tamarani din sângele tribului nu s-au deranjat. 

— Ar fi trebuit să te lăsăm şi pe tine în Regat, îi spun lui 
Sukar, aruncându-i o privire nimicitoare. Unii dintre noi au 
destul respect ca să fie atenţi la ceremonie, aşa că te rog 
să nu-mi mai distragi atenţia. 

— Păi, dacă de distragere ai nevoie... 

Imi face cu ochiul. 

— Ajută-mă, Essnai! o rog eu. Spune-i să fie atent! 

Essnai stă cu picioarele încrucişate de cealaltă parte a lui 
Sukar, cu chipul împietrit, ca de obicei. Tata a preparat 
aseară un leac de sânge ca să-i vopsească părul, iar claia 
de şuviţe roşii arată bine alături de pielea ei de abanos. Ca 
de obicei, a atras privirile, deşi nu pare să bage niciodată 
de seamă. In schimb, arată ca un căţeluş care moare de dor 
fără ama ei Kira lângă ea. 

Ridică din umeri, uitându-se la toboşari. 

— Oricum n-ascultă. 

Oftez şi mă întorc din nou spre cercul sacru. Luna s-a 

statornicit într-un nuanţă rubinie, un roşu mai închis decât 
acum o oră. In Tamar, suntem învăţaţi că, în noaptea asta, 
luna orisha, Koré, plânge cu lacrimi de sânge după fraţii ei 
căzuţi. Acum 5000 de ani, ea şi fratele ei geamăn, Re'Mec, 
soarele orisha, au pornit în fruntea unei armate ca să pună 
capăt setei de nestins pentru suflete a Regelui Demon. Dar 
triburile cred că luna de sânge reprezintă legătura lor cu 
Heka. Pentru că numai în perioada asta se întoarce el să le 
dea darul său generaţiilor viitoare. 

Chiar şi de la depărtare, focul îmi aduce broboane de 
sudoare pe frunte. Sau, cel puţin, mă prefac eu că focul e 
cel care mă nelinişteşte. Mi-aş dori să fiu ca Essnai şi Sukar. 
Lor nu le pasă că n-au magie, dar pentru ei e altceva. 
Niciunul dintre părinţii lor n-are darul. Nu trebuie să fie 
vrednici de două linii de sânge ieşite din comun. 

Când mă gândesc la celălalt motiv pentru care sunt aici - 
încercările -, mi se strânge stomacul. Tobele se opresc şi 
tăcerea e la fel de neaşteptată ca liniştea dinaintea furtunii, 
iar eu mă încordez şi mai tare. Cântăreţii rămân aproape la 
fel de nemişcaţi ca statuile din districtul învăţaţilor din 
Tamar. Peste mulţime se lasă tăcerea. A venit în cele din 
urmă momentul pe care-l aşteptam cu toţii, dar durează cu 
o clipă mai mult, ca să-mi facă în ciudă. În acest răstimp, 
îmi trec prin minte toate posibilităţile care încep cu „şi 
dacă?”. Şi dacă nu se întâmplă? Şi dacă se întâmplă, dar 
magia mea e mai slabă decât a părinţilor mei? Şi dacă 
destinul meu e să devin un şarlatan care face negoţ cu 
talismane norocoase? 

Chiar ar fi aşa de rău? 

Imi trag genunchii la piept, aducându-mi aminte de 
femeia de la Imebyé care se zvârcolea în nisip. Magia are 
un preț, dacă eşti dispus să-l plăteşti. Cuvintele ei îmi 
răsună în urechi, cuvintele unei şarlatance, cuvintele cuiva 
disperat după magie. O alung din minte. Încă mai am o 
şansă - Heka încă îmi mai poate oferi darul lui. 

Din spatele meu se ridică un murmur şi-mi întind gâtul ca 
să-i văd pe tămăduitori trecând prin mulţimi. O să 
interpreteze dansul care începe sărbătoarea ce durează o 

lună. Luna de sânge îi luminează în nuanţe stacojii stranii. 
În afara glasurilor lor, întreaga vale rămâne tăcută. Nicio 
şoaptă, niciun copil care se prosteşte, doar şuierul vântului 
şi foşnetul picioarelor în iarbă. Imi doresc cât se poate de 
tare să fiu printre ei, să îmi găsesc locul acolo, să fiu 
vrednică de moştenirea familiei. În loc de asta, rămân pe 
margine, privind - întotdeauna doar privind. 

Pentru ceremonie, fiecare trib e reprezentat de câte 
şapte tămăduitori. Sub conducerea căpeteniilor lor, ceilalţi 
şase formează edamul, consiliul tribal. Deşi mulţi dintre 
oamenii tribului au darul lui Heka - magia lui -, tămăduitorii 
sunt diferiţi. Căpeteniile le-au acordat titlul pentru că 
dovedesc o stăpânire a magiei mai presus de ceilalţi. Dintre 
toţi oamenii triburilor, numai vreo sută au dobândit acest 
titlu. Ei sunt cei pe care ceilalţi îi venerează şi pe care-i 
invidiez eu cel mai mult. 

Pe măsură ce se apropie, incantaţiile tămăduitorilor îmi 
rezonează în oase. Cum ar fi să stăpâneşti magia cu 
uşurinţa cu care răsufli? Să întinzi mâna şi s-o aduni în 
vârful degetelor sau să păşeşti în lumea spiritelor? Nu 
numai să vezi magie, s-o îmblânzeşti, s-o supui voinţei tale, 
să fii magic? 

Primii vin tămăduitorii tribului Litho: patru femei şi trei 
bărbaţi. Tribul lor locuieşte în păduri, la sud-vest de 
Templul lui Heka. Trupurile le sunt acoperite cu o pulbere 
albă şi poartă veste de piele neargăsită. Coroanele lor 
complicate, făcute din metal, os şi mărgele colorate, scot 
clinchete în bătaia vântului. Pământul li se mişcă sub 
picioare, unduind uşor ca valurile oceanului şi ducându-i 
spre cercul sacru, unde numai edamului îi e îngăduit să 
intre. 

Pe măsură ce se apropie procesiunea, toboşarii încep din 
nou să bată în djembe, îndepărtându-se de cerc şi oprindu- 
se în iarbă. Ritmul lor lent devine tot mai rapid când 
căpetenia Litho intră în cercul sacru. 

Urmează tribul Kes - cel mai mic dintre cele cinci triburi, 
ale cărui teritorii mărginesc valea spre nord-vest. Pielea lor 
străvezie şi ochii aproape lipsiţi de culoare mă duc cu 

gândul la oamenii din nord. Doi sunt albi ca alabastrul, iar 
contrastul cu îmbrăcămintea viu colorată e puternic. Cu 
fiecare pas pe care-l fac, cerul e străbătut de fulgere, iar pe 
pielea lor joacă scântei. Vântură săculeţe de fum care mă 
ustură la nări. Miroase a sanguinaria, ghimbir şi piper eeru: 
un remediu de purificare pe care l-am ajutat pe tata să-l 
prepare în prăvălia de-acasă. 

După aceea vine tribul din munţii de la sud de Templu. 
Tămăduitorii Zu sar deasupra capetelor noastre, cu 
picioarele plutind prin aer. Trupurile le sunt acoperite de 
tatuaje şi poartă coroane din coarne de cerb, unele curbate, 
altele încârligate, unele mari, altele mici. Unele lucrate din 
metal lucios, cu muchiile suficient de ascuţite ca să taie un 
deget. Un singur pas greşit, şi o pereche de coarne poate 
să cadă peste mulţime şi n-ar ieşi bine. Îmi strâng degetele 
între genunchi, pentru orice eventualitate. 

Sukar mă înghionteşte, cu un rânjet strâmb pe chip. 
Familia lui e Zu şi, deşi are şi el vreo 20 de tatuaje, n-are 
nici pe departe câte au cei din edamul tribului. 

— Ca de obicei, cei mai impresionanţi dintre toate cinci 
triburile, şopteşte el. 

ÎI lovesc peste braţ ca să-l fac să tacă, în acelaşi timp în 
care Essnai îl plesneşte peste ceafă. Tresare, dar ştie că nu 
e cazul să protesteze. E rândul tribului Aatiri, cei pe care-l 
aşteptăm cu cea mai mare nerăbdare şi eu, şi Essnai. Chiar 
şi cu părul ei tuns scurt, se vede după ochii depărtaţi şi 
pomeţii înalţi că e Aatiri. Ne-am împrietenit după ce m-a 
găsit în deşert la Imebyé, cu şarlatanca. 

Simt cum mă cuprinde uşurarea când bunica iese în 
lumină, conducând tribul Aatiri. Nu mă aşteptasem să fie 
altcineva, dar e prima faţă cunoscută printre edamuri. Mă 
îndrept, încercând să arăt fie şi numai ca o umbră a marii 
căpetenii Aatiri. 

Aatiri nu merg şi nici nu sar, pentru că îi poartă norii de 
magie. Bunica are cozile argintii răsucite în vârful capului 
ca o coroană şi poartă vreo şase coliere din dinţi. Aatiri sunt 
înalţi şi supli, cu pomeţi proeminenţi şi părul sârmos 

împletit ca al meu. Şi pielea lor e frumoasă ca ora 6sanz?. 

Tata este ultimul dintre ei care intră în cerc, iar mie îmi 
creşte inima. E înalt şi mândru şi magic, mai presus de 
orice alt edam în afară de bunica. Stă pe norul lui, cu 
toiagul tradiţional într-o mână şi un cuţit cioplit din os în 
cealaltă. 

Este edam onorific al tribului Aatiri, pentru că nu stă 
împreună cu ai lui, dar ei nu neagă că e unul dintre cei mai 
puternici dintre ei. Nu sunt aşa de proastă încât să cred că 
dacă... nu, când... îmi vine magia, o să fiu la fel de talentată 
ca el. Dar vederea lui mă umple de mândrie. 

Mulani vin ultimii. Ei locuiesc cel mai aproape de Templul 
lui Heka. 

Unei femei Mulani i s-a arătat Heka atunci când a coborât 
pentru prima dată din stele, acum 1000 de ani. Acum, 
căpetenia Mulani e vocea lui. Rangul i-ar fi revenit mamei 
mele, dacă n-ar fi plecat fără să mai privească în urmă. 
Când avea doar 14 ani, tribul a desemnat-o drept 
următoarea căpetenie şi emisar al lui Heka, pentru că 
dovedise puteri remarcabile. 

Nu m-aş putea ridica vreodată nici la înălţimea acestei 
legende, dar asta nu mă împiedică să-mi doresc s-o fac. 

Spre deosebire de tămăduitorii celorlalte triburi, care 
sunt de ambele sexe, tămăduitorii Mulani sunt doar femei. 
Imi acopăr ochii ca să mă feresc de sclipirile de lumină care 
apar întotdeauna când intră în cercul sacru. Sukar înjură în 
barbă pentru că e prea ocupat să nu fie atent ca să-şi 
aducă aminte de lumină. După gemetele pe care le aud în 
jur, nu-i singurul. Când li se sting aurele, Mulani stau cu faţa 
spre mulţime. Au umerii largi, trupuri cu rotunjimi şi pielea 
de diverse culori, de la cafeniu-închis la alabastru. Ochii 
mei chihlimbarii şi nuanţa pielii vin de la ele, în vreme ce 
silueta suplă se trage din Aatiri. 

— Vorbesc pentru Heka. 

Cuvintele căpeteniei Mulani răsună în vale, reducându-i 
pe toţi la tăcere. 

— Vorbesc pentru mama şi tatăl magiei. Vorbesc pentru 

cel care s-a dăruit pe sine după ce orisha au luat magia de 
la neamul muritorilor. Vorbesc pentru cel care nu are 
început şi sfârşit. 

Căpetenia Mulani este verişoara bună a mamei, iar vocea 
ei răsună autoritar. Are în glas aproape la fel de multă 
autoritate ca mama: Arti vorbeşte blând, dar impune la fel 
de mult respect în Regatul Atotputernic ca şi verişoara ei în 
teritoriile triburilor. Îmi spun că nu mă deranjează că nu-i 
aici. Nu-i foarte diferit de cum sunt lucrurile acasă. Şi acolo 
îşi petrece cea mai mare parte a timpului la Templul 
Atotputernic, unde ea şi clarvăzătorii îi slujesc pe orisha. 
Când a părăsit teritoriile triburilor, mama a adoptat şi zeii 
Regatului. 

Când eram mai mică, o rugam să stea mai mult cu mine, 
dar chiar şi atunci era foarte ocupată. Totdeauna ocupată, 
sau plecată, sau nefericită - mai ales din cauza lipsei mele 
de magie. Simt că mă împunge în piept ranchiuna. Dacă e 
să fiu cinstită, o parte din mine tot îşi doreşte ca între noi 
lucrurile să fi stat altfel. 

— De 1000 de ani, Heka a venit la noi la începutul 
fiecărei luni de sânge, spune căpetenia Mulani. Şi aşa va fi 
din nou. În noaptea aceasta, ne adunăm în închinăciune, ca 
el să-şi arate bunăvoința pentru poporul nostru. Ne vom 
împărtăşi cu el ka-ul5, ca să poată privi în sufletele noastre 
şi să ne vadă demni de el. ` 

Anticiparea îmi iuțeşte răsuflarea. In fiecare an, copiii, de 
la cei foarte mici până la cei de 16 ani, îşi capătă puterile 
după vizita lui Heka. Anul ăsta trebuie să fie rândul meu - 
înainte să fiu prea mare şi să fie prea târziu. Magia o să-i 
împiedice pe verii mei să mă privească de parcă locul meu 
n-ar fi lângă ei. 

Magia o va face în sfârşit pe mama mândră de mine. 

După ce căpetenia Mulani termină de vorbit, începe 
dansul. Tămăduitorii se mişcă în jurul focului, toţi 35, 
spunându-şi incantaţiile în limbile lor materne. Cântecele 
lor se unesc într-un model complicat, în acelaşi timp ciudat 
şi frumos. Ceremonia va continua ore în şir, iar toboşarii îşi 

potrivesc ritmul ca să se armonizeze cu cel al edami/or. 

Mai departe de cercul sacru, printre corturi apar dintr- 
odată focuri, iar în aer încep să se ridice mirosuri de 
băutură şi carne friptă. Oamenii dau din mână în mână 
castroane de lemn şi, când ajunge şi la mine unul, simt un 
miros care-mi arde nările. Dau înapoi înainte să mă pot 
controla. 

— Aş fi zis că tu ar trebui să fii obişnuită cu un pic de leac 
de sânge, zice Sukar, pe un ton încrezut. 

— O să iau data viitoare, îi răspund, împingându-i 
castronul în mâini. 

Râde, apoi ia teatral o înghiţitură. 

Cineva îmi împinge alt castron în mână şi aproape că-l 
scap pe jos când mi se opreşte privirea pe bunica. S-a 
desprins de ceilalţi şi a ieşit din cercul sacru. Acum mă 
priveşte de sus, iar eu rămân fără suflare. Niciun edam n-a 
mai ieşit vreodată din cerc în timpul dansului. 

— Bea, micuță preoteasă! 

Glasul ei pluteşte pe o adiere tainică şi se aude tare şi 
limpede, în ciuda zgomotului mulţimii, a blestemelor, a 
privirilor încruntate. Când îmi spune aşa Oshhe, e doar un 
nume de alint, dar vorbele bunicii au greutate. Coboară 
privirea spre mine, plină de speranţă şi şovăitoare, şi-mi 
cercetează chipul. 

Nu sunt preoteasă. N-o să fac decât s-o dezamăgesc. 

Incapabilă să refuz, iau o înghiţitură. Fierbinţeala îmi 
coboară pe limbă şi apoi pe gât. Are gust de plante, şi 
metal, şi putreziciune. Îmi încordez muşchii stomacului ca 
să nu-mi vină înapoi pe gât. Bunica încuviinţează din cap, ia 
castronul şi i-l trece lui Sukar, care înghite în sec. 

— Mulţumesc, onorată căpetenie, spune el, înclinând 
capul spre ea. 

Pare surprins că e şi ea acolo. Nici un alt edam n-a 
părăsit cercul sacru. 

— Ai mai exersat? mă întreabă bunica, zâmbindu-mi larg. 

De-asta am fost agitată toată seara. În fiecare an, la 
Festivalul Lunii de sânge, bunica mă testează ca să vadă 
dacă am magie, şi în fiecare an dau greş. 

— Da, îngăim eu, în timp ce leacul începe să-şi facă 
efectul. 

Nu-i spun că nu s-a întâmplat nimic, cu toate exerciţiile 
mele, şi cu Oshhe, şi singură. 

— Mai vorbim mâine, spune bunica. 

Lângă mine, Sukar cade pe burtă în iarbă când e doborât 
primul de leacul de sânge. Essnai îl întoarce pe-o parte cu 
piciorul. Un val de căldură îmi cuprinde tot corpul şi mi se 
dezleagă limba. 

— Tot n-am magie, izbucnesc eu fără să vreau, dar sunt 
prea moleşită ca să-mi fie jenă. 

Bunica dă să spună ceva, dar se opreşte. Simt un junghi 
în stomac. Nu-i pot descifra expresia şi mă întreb ce i-au 
arătat strămoşii în viitorul meu. În toţi anii ăştia, nu mi-a 
spus niciodată. 

— Cea mai mare forţă a noastră nu stă în magie, ci în 
inimă, micuță preoteasă. 

Vorbeşte în cimilituri, ca toţi oamenii triburilor. Uneori, nu 
mă deranjează felul cum încearcă, şi ea, şi Oshhe, să-mi 
aline îngrijorarea că n-am magie. Alteori, mă scoate din 
sărite. Habar n-au cum e să simţi că nu-ţi găseşti locul 
printre ceilalţi, să simţi că eşti nevrednic. Să nu te ridici la 
înălţimea unei mame pe care o admiră tot Regatul. 

Înainte să apuc să mă gândesc la un răspuns, leacul de 
sânge mă calmează. Arsura din gât se domoleşte până 
devine o căldură înăbuşitoare şi simt în urechi bătăile 
bubuitoare ale inimii. În spatele bunicii, ceilalţi edami se 
mişcă acum cu o viteză de necrezut. Chipurile se 
înceţoşează, iar trupurile lasă în urmă dâre de negură care-i 
leagă unii de alţii. Incantaţiile lor se înteţesc. Nu după 
multă vreme, majoritatea oamenilor zac în transă - Essnai, 
bătrânii triburilor, aproape toţi oamenii celor cinci triburi. 
Tobele djembe tac, iar cântecul tămăduitorilor răsună în 
vale. 

Bunica mă prinde de mână şi mă trage în cercul sacru. 

— Lasă-l pe Heka să te vadă. 

E greşit. Locul meu nu e în cercul sacru. Doar edamii şi 
tămăduitorii onoraţi ca tata îşi au locul acolo. Niciodată 


e 21 œ» 


cineva ca mine - fără magie, un profan. 

N-ar trebui să fiu aici, dar nu-mi aduc aminte dacă vreau 
să spun că în cerc, sau în ţinutul triburilor. Mintea mi-e prea 
înceţoşată, dar simt cum mă cuprinde căldura pe dinăuntru 
când mă alătur dansului. 

Magia se învârtejeşte în aer. E mov, şi roz, şi galbenă, şi 
neagră, şi albastră. E în toate culorile, amestecându-se şi 
răsucindu-se în ea însăşi. Îmi atinge pielea şi atunci sunt în 
două locuri în acelaşi timp, ca şi cum legăturile care-mi 
priponesc ka-ul de trup s-au slăbit. Nu. Sunt peste tot. Aşa 
e să ai magie, s-o simţi, s-o mânuieşti? Te rog, Heka, 
binecuvântează-mă cu acest dar! 

Unul câte unul, tămăduitorii cad în transă şi se prăbuşesc 
şi ei la pământ. Nu se mai aude decât trosnetul focurilor 
aprinse prin tabără. Căpetenia Mulani - verişoara mea - 
trece pe lângă mine, cu paşi la fel de tăcuţi ca lumina 
stelelor. E singura persoană care mai e trează. 

— Stai! strig eu după ea. Ce se petrece? 

Nu-mi răspunde. Urcă treptele către Templu şi dispare 
înăuntru. Când încerc să mă iau după ea, ceva greu mă 
trage de picioare. 

Cobor privirea şi-mi stă răsuflarea când îmi văd trupul 
întins lângă mine. Stau cu picioarele cufundate până la 
glezne în burta mea. Icnesc, iar trupul meu fizic mă imită, 
cu pieptul ridicându-se brusc şi ochii larg deschişi. Oare ka- 
ul tuturor e treaz? Nu-i văd. Oare ei mă pot vedea? Încerc 
din nou să mă mişc, dar aceeaşi apăsare mă ţine în loc. 

Ka-ul meu se ţine de trupu-mi cu o strânsoare de fier - un 
lanţ în jurul gleznelor. Mă întreb cum i-aş putea da drumul - 
şi dacă vreau s-o fac. După tata, desfacerea ku-ului cuiva e 
o treabă problematică. Doar cei mai talentaţi tămăduitori îşi 
pot părăsi trupurile. Şi chiar şi ei o fac rareori, de teamă să 
nu rătăcească prea departe şi să nu-şi mai găsească 
drumul înapoi. Doar leacul de sânge nu este de-ajuns. 
Probabil că bunica a făcut ceva magic când m-a tras în 
cercul sacru, ca să am mai multe şanse să mă vadă Heka. 
Asta trebuie să fie. 

Trupul mă cheamă înapoi. Chemarea e la început un 


e 22» 


îndemn blând, apoi devine tot mai intens. Pleoapele îmi 
flutură şi mă străduiesc să rămân conştientă când panglici 
strălucitoare de lumină aprind tot cerul întunecat. Cad în 
genunchi pe măsură ce forţa care mă trage înapoi devine 
tot mai puternică, iar sursa luminii se apropie tot mai mult. 
E şi cald, şi frig, şi minunat, şi înspăimântător, şi senin, şi 
sălbatic. Mă cunoaşte, şi ceva din mine îl cunoaşte. Este 
mama şi tatăl magiei. Este Heka. 

O să-mi acorde bunăvoința lui. 

Nu pot să cred că se întâmplă, după atâţia ani. Trupul 
meu scoate un oftat de uşurare. 

Mama ar fi mândră dacă aş arăta fie şi o urmă de magie. 
Doar o fărâmă. Închid ochii în faţa luminii intense şi las 
puterea lui Heka să-mi scalde pielea, cu o atingere la fel de 
blândă ca a unei pensule. Simt un gust dulce pe limbă şi 
râd când îmi zvâcneşte prin ka. 

Apoi lumina dispare şi rămân pustiită când magia îmi 
părăseşte trupul. 

În dimineaţa de după ceremonia de deschidere, sunt 
prost dispusă când merg cu Oshhe să le dăm daruri 
nenumăraţilor lui verişori. Mă priveşte ca un uliu, dar nu 
ştiu de ce. Sunt în continuare aceeaşi fată lipsită de magie 
ca şi aseară. Nu s-a schimbat nimic. Vreau să cred că s-a 
lipit de mine ceva magie - că anul ăsta o să fie altfel. 

Imi tremură mâinile şi îmi tot găsesc de lucru cu ele, ca 
să nu observe. La ora sana, am încercările cu bunica. Nu 
pot să dau ochii cu ea în clipa asta, nu după ce am intrat în 
cercul sacru. Nu după ce am simţit magia în vârful 
degetelor, după ce am simţit-o în sânge şi apoi am simţit 
cum mă părăseşte. Atunci a început tremurul - de parcă 
magia mi-a înşfăcat o parte din ka atunci când a plecat. 

Simt în aer o aromă de scorţişoară, cuişoare şi mentă, 
care îmi aminteşte de casă. In fiecare an, tata mă aduce 
aici ca să stăm o vreme cu familia lui şi să pot să cunosc 
mai bine tribul mamei. Când se uită la mine Mulanii mai în 
vârstă, o văd pe Arti: doar maroniul închis al pielii mele ne 
deosebeşte. Căci mama nu era mult mai mare decât sunt 
eu acum când şi-a părăsit tribul şi a plecat în Regat, fără să 
se mai uite în urmă. Nu pot să mă ascund de motivul 
pentru care vreau eu să vin, cel care-mi alimentează 
anticiparea. 

Nu stăm decât la jumătate din celebrările care durează o 
lună. Oshhe are prăvălia de care trebuie să se ocupe în 
Tamar, iar eu am lecţiile mele cu scribii. O parte din mine 
este nerăbdătoare să mă întorc acasă, unde nu sunt chiar 
aşa o dezamăgire totală, mai ales după ce s-a întâmplat 
aseară. 

Cea mai mare parte a dimineţii, verii noştri Aatiri îl 
bombardează pe Oshhe cu întrebări despre Regat. Intreabă 
dacă tamaranii sunt chiar aşa de caraghioşi cum au auzit ei 

că ar fi. Dacă Atotputernicul este tot un bastard, aşa cum a 
fost şi taică-său înaintea lui. Dacă în Tamar miroase a peşti 
morţi. Dacă a meritat să-şi părăsească tribul pentru ispita 
oraşului. 

În timp ce tata stă de vorbă cu vechii lui prieteni, eu trag 
cu urechea. Nu înţeleg tot ce spun ei în aatiri, dar pricep 
suficient ca să ţin pasul. Se plâng de consiliul care le 
reprezintă interesele pe lângă Regat. Vor mai mult în 
schimbul metalelor preţioase extrase din peşterile de sub 
ţinuturile lor deşertice. Prietenii i-au cerut de multe ori tatei 
să dea o mână de ajutor în negocierile comerciale, dar el 
refuză întotdeauna. Zice că Arti e politicianul în familie. Să-i 
spui mamei politician e un eufemism. 

Un tămăduitor se interesează de starea de sănătate a 
unui clarvăzător din tribul Aatiri care slujeşte la Templul 
Atotputernic. E foarte bătrân şi vrea să se întoarcă acasă. 
Tribul se va reuni în trei zile şi bunica va cere un voluntar 
care să-l înlocuiască. lar ei spun că doar cei foarte bătrâni 
s-ar duce, pentru că nimeni altcineva nu vrea să stea în 
Regat. Oshhe râde cu ei, dar are privirea tristă. 

Când tata dă ultimul dar, îmi împletesc degetele ca să nu 
tremure. Încă mai tremură din cauza ritualului, dar şi 
pentru că strămătuşa mea Zee tocmai m-a întrebat despre 
Arti. 

Cum o simplă ridicare din umeri n-o descurajează, îi 
răspund: 

— Îi place foarte mult să fie preoteasa-ka a Regatului. 

Cu o încuviinţare din cap şi râzând, Zee îmi spune că Arti 
ar fi putut să se mărite cu Atotputernicul dacă ar fi fost 
destul de isteaţă. Glumă sau nu, pentru mine e ceva nou, 
dar nu mă uimeşte peste măsură. Mama s-a descurcat bine 
în Tamar. Ridicându-se din nimic, a ajuns să aibă a treia 
poziţie în Regat, după vizir şi Atotputernicul însuşi. Nu trece 
zi să lase pe cineva să uite asta. 

— Dacă ai fi fost prinţesă, n-ai mai fi avut nevoie de 
magie, spune Zee. 

În faţa dispreţului ei, uit de remarca despre mama. 

N-ai mai fi avut nevoie de magie. 

Toată lumea ştie despre mica mea problemă. Verişorii 
mei mai mici se prefac măcar că nu ştiu, dar unii dintre cei 
mai în vârstă vorbesc fără menajamente şi au limba 
ascuţită. lar a lui Zee e cea mai ascuţită dintre toate. 

— Mătuşico, dacă aş fi fost prinţesă, n-aş fi avut plăcerea 
să te văd în fiecare an, spun eu cu un glas dulce înşelător. 
Şi ar fi fost mare păcat. 

— Vorbind de păcat, spune Zee, alungând o muscă 
sâcâitoare. Nu pot să înţeleg în ruptul capului de ce ar risca 
sora mea să înfurie restul edamului aducându-te în cercul 
sacru. Strânge din buze şi întreabă: Ce ţi-a spus aseară? 

Bunica spusese surprinzător de puţine, dar n-aveam să-i 
zic lui Zee, ca să poată să împrăştie zvonuri. 

— Văd că tot îţi mai place să bârfeşti, intervine Oshhe, 
pironindu-şi privirea rece ca gheaţa asupra mătuşii lui. E de 
mirare că nu ţi-a căzut limba de cât de mult vorbeşti. 

Câţiva dintre cei din jur plesnesc din limbă la Zee, iar ea 
îşi dă ochii peste cap. 

Spre seară, tata este chemat să medieze o dispută între 
doi prieteni din tinereţe. Işi face griji că mă lasă singură, 
până când îi spun că mă duc în cort să mă odihnesc pentru 
încercările de diseară cu bunica. Ar trebui să mă văd cu 
Essnai şi Sukar, dar mă hotărăsc să fac întâi o plimbare şi 
să-mi limpezesc gândurile. Încă mai fierb de furie din cauza 
strămătuşii, dar şi a lui Heka. 

In Tamar, n-are aproape nimeni magie şi nimănui nu-i 
pasă că nici eu n-am. Dar aici magia joacă în vânt ca 
ghemotoacele de praf, sâcâitoare şi ispititoare, veşnic 
inaccesibilă. Majoritatea celor din triburi au câte un pic de 
magie, chiar dacă nu la fel de multă ca bunica şi ceilalţi 
tămăduitori. 

Cât mă plimb prin talmeş-balmeşul de corturi Aatiri viu 
colorate, mă salută la fiecare cotitură câte un văr sau vechi 
prieten de-al tatei. Toţi mă întreabă despre seara trecută, 
dar eu vreau să fiu singură, aşa că ies din tabără, sperând 
să găsesc un pic de linişte. Trec printre corturile Mulani 
albe aflate cel mai aproape de Templul lui Heka. Templul se 
ridică pe marginea dinspre nord a văii, cu domul auriu 

sclipind pe fundalul zidurilor albe. Un grup de Mulani îl 
împodobesc cu flori şi petice de pânză colorate şi revarsă 
magie în piatră. Trec pe lângă o procesiune de femei, 
fiecare dintre ele purtând câte un coş cu apă ţinut în 
cumpănă pe cap, care păşesc pe piatră. Scena este redată 
cu o asemenea artă, încât se văd stropii de apă în jurul 
coşurilor. 

Mă strecor printre corturile Zu acoperite cu piei de 
animale şi mă opresc să mă uit la bătrânii care cioplesc 
măşti din lemn. Se face târziu până ajung să o iau printre 
corturile Litho, despărțite de cearşafuri atârnate pe frânghii. 
Nu prea ai mare intimitate în vale, dar în tabără nu se aude 
decât foşnetul pânzei în vânt. Cea mai mare parte a tribului 
s-a adunat în jurul focurilor, ca să se pregătească pentru a 
doua noapte a Lunii de sânge. 

Hoinăreala nu-mi aduce prea multă linişte, nu ca atunci 
când mă pierd, acasă, prin Piaţa de Est. Acolo dau 
totdeauna peste vreun negustor care vinde ceva interesant, 
care să-mi ţină mintea ocupată. Sau pot să ascult poveştile 
oamenilor veniţi din ţările învecinate. Să cunosc oameni ca 
esteriana care aruncă sare peste umăr ca să alunge 
spiritele. Sau femeia din Y6om care face cizme lucioase şi 
la uşa căreia clienţii fac coadă încă de la prima oră a zilei. 
Dar cel mai mult îmi doresc să stau întinsă în iarba de pe 
malul Râului Şarpelui, cu Rudjek, departe de toţi şi de 
toate. 

Dacă tabăra Aatiri era bine organizată, corturile Litho 
sunt o harababură amestecată. Cotesc mereu, până ajung 
într-o poiană. După mirosul de sânge şi sudoare, îmi dau 
seama că e o arenă improvizată. Dacă ar fi venit şi Rudjek 
în ţinuturile triburilor, aici şi-ar fi petrecut fiecare clipă în 
care nu dormea. 

După ce străbat jumătate din poiană, îmi ies în cale doi 
băieţi Litho cam de vârsta mea. Când încerc să-i ocolesc, 
îmi taie iar calea şi mă opresc. Sunt puşi pe rele. Li se 
citeşte pe feţele pline de cenuşă. Ambii sunt cu un cap mai 
înalţi ca mine şi poartă veste din piei de animale, vopsite 
într-un roşu aprins. Ne ţintuim cu privirea, dar eu nu spun 

nimic. Nu eu sunt cea care se furişează ca o hienă 
flămândă. N-au decât să-mi spună ce vor. 

— Vrem să ştim de ce o ben'ik* ca tine a ajuns să intre în 
cercul sacru, spune băiatul cu un dorek” negru legat în jurul 
capului. Mă priveşte de sus şi adaugă: Nu-i nimic de capul 
tău. 

Felul în care rosteşte cuvântul ben'k îmi face pielea de 
găină. Prin Tamar mă plimb aşa de mult fără teamă datorită 
reputației mamei. Nimeni n-ar îndrăzni să se pună cu 
preoteasa-ka. În ţinuturile triburilor, ar trebui să fiu mai 
atentă. Sunt o nepoftită şi oamenii ca mine, ben'k, sunt 
chiar şi mai puţin plăcuţi, pentru că n-au magie. Şi nu ajută 
nici că sunt supăraţi pentru că bunica a încălcat regulile 
pentru mine. 

Îmi clocoteşte sângele în vine. Ar fi trebuit să fiu mai 
atentă. Mă întorc să plec, când din umbre mai apar doi 
băieţi. 

— Nu faceţi o greşeală pe care o să ajungeţi s-o regretati, 
spun, picurând la fel de mult venin în cuvinte. Bunica e 
căpetenie şi n-o să se bucure prea tare dacă sunt 
probleme. 

Imi dau seama pe loc de greşeala mea. Acasă, lumea dă 
înapoi când aude numele mamei, dar aici ameninţarea mea 
goală nu face decât să înrăutăţească situaţia. Băieţii Litho 
îmi aruncă priviri grele, făcându-mi inima să bată 
nebuneşte. 

Unul dintre ei face un semn, iar aerul se mişcă şi închide 
toată poiana într-o bulă sclipitoare. Tot ce o înconjura pare 
să dispară. Bănuiesc că bula va împiedica pe oricine să 
vadă sau să audă ce se petrece înăuntru. 

— O ştim pe bunica ta, şi o ştim şi pe mama ta owahyat, 
spune băiatul, cu faţa schimonosită de dezgust. 

— Te ştim şi pe tine, Arrah, chicoteşte băiatul cu dorek. 


4 Cuvânt tribal care desemnează o persoană fără daruri magice, 
considerat o insultă în anumite cercuri. 

> Eşarfă purtată pe cap în ţinuturile triburilor. 

€ Termen depreciativ folosit în unele cercuri pentru o persoană care 
oferă favoruri sexuale plătite. 

Nu dai prea des peste un ben'“k cu o ascendență aşa de 
bogată în magie. Dar de multe ori păcatele mamei cad 
asupra fiicei. 

Privirea mi se opreşte pe un baston rezemat de un 
suport, în timp ce simt cum mi se prelinge sudoarea pe 
spate. Poate că n-ar fi de ajutor împotriva lor, dar măcar e 
ceva. Aş avea mai multe şanse dacă mi-ar fi rămas măcar o 
urmă de magie, fie şi o fărâmiţă. Destulă cât să fiu în 
siguranţă. Îmi încleştez pumnii, gândindu-mă la momentul 
în care am simţit aseară atingerea magiei lui Heka. Mi-a 
scos Ka-ul din trup, apoi m-a părăsit ca un vânt fugar. 
Aproape că pot să înţeleg de ce unii şarlatani riscă aşa de 
mult ca să atragă magia. 

Am grijă să nu-i pierd din ochi pe niciunul dintre cei patru 
băieţi. 

— Dacă-mi mai spui o dată ben'k... 

— O să-ţi dăm o lecţie, răspunde băiatul cu dorek. Ben'k. 

Fug pentru că ei au magie şi sunt mai mulţi. N-apuc să 
ajung prea departe, când mă lovesc de marginea bulei şi 
cad. S-au asigurat că nu pot să plec. 

Simt bubuitul pulsului în urechi în timp ce mă ridic în 
picioare şi mă arunc după baston. Pare echilibrat în mână 
şi-mi dă un vag sentiment de siguranţă. Dacă aş avea o 
armă preferată, asta ar fi. Orice Aatiri care valorează măcar 
cât un grăunte de nisip ştie să se descurce cu un baston, ar 
spune Oshhe. 

Băieţii Litho râd. 

N-au decât. 

Îmi schimb poziţia. 

— Dacă vă atingeţi de mine, vă rup toate oscioarele din 
trupurile alea nenorocite. 

— Un ben'”ik ce ştie să se bată? întreabă al treilea băiat, 
trosnindu-şi încheieturile degetelor. Nu-mi vine să cred. 

— O să crezi când o să zaci în ţărână, porcule, spun eu. 

Cuvintele par mai curajoase decât mă simt eu, dar 
vorbesc serios. Chiar dacă au magie, n-o să mă las 
doborâtă prea uşor. 

— Se dă mare, zice băiatul cu bula. 

Magia trosneşte în aer ca o furtună de vară, iar eu mă 
pregătesc, cu bastonul gata de atac. Se apropie de mine, 
înconjurându-mă. Al treilea băiat loveşte cu pumnul în 
palmă, iar pământul se cutremură. Fac câţiva paşi înapoi, 
păstrând bariera în spate. 

— Ei, dar ce avem noi aici? întreabă cineva aflat în 
spatele meu. 

Sukar apare din senin. Cele trei tatuaje de pe fruntea lui 
scapără ca stelele pe cerul nopţii. Îşi trece mâinile peste 
capul ras, părând amuzat, ca de obicei. Băieţii Litho aruncă 
o privire la conformaţia lui fragilă şi îşi dau ochii peste cap. 
Greşeala lor. 

In urma lui, intră în poiană şi Essnai - impunătoare şi 
echilibrată, cu un cap mai înaltă decât noi doi. Are fruntea 
acoperită cu pulbere mov, care i se întinde până la genele 
lungi. Roşul de sub ochii ei ca noaptea şi aurul care-i 
pudrează nasul ies în evidenţă pe pielea maroniu-roşcată. 
Are buzele vopsite în două nuanţe de roz. Şi-a făcut din nou 
părul negru. Până şi băieţii Litho sunt prea fermecaţi de 
frumuseţea ei ca să observe că îşi strânge doar aparent 
relaxat bastonul. 

Oftez uşurată. Prietenii mei nu dau niciodată greş când e 
vorba să-şi facă o intrare pe cinste. 

Essnai plesneşte din limbă. 

— Totdeauna rătăceşti prea departe şi intri în belele. 

Simt cum mi se ridică fierbinţeala pe ceafă, dar răspund 
cu o ridicare din umeri la acuzaţia ei. 

— Cineva a uitat să ne invite şi pe noi la petrecerea asta, 
remarcă Sukar. 

— Tatuajele tale de protecţie n-o să te salveze, spune 
băiatul cu dorek, scuipând pe jos. 

Sukar scoate două seceri din tecile de pe piept. 

— Au trecut destul de uşor prin apărarea ta, dar le am şi 
pe astea, pentru orice eventualitate. 

Până şi lamele curbate au simboluri magice gravate pe 
ele - făcute de unchiul său, clarvăzătorul Zu de la Templul 
Atotputernic. 

— Ce mare lucru încă doi ben'ik de bătut? întreabă al 

treilea băiat Litho, râzând. 

Essnai nu spune nimic, dar îşi ridică bastonul în aceeaşi 
poziţie ca şi mine. 

— Ar trebui să plecaţi până nu păţiţi ceva, îl avertizez pe 
porcul Litho. 

— Eşti îndrăzneață pentru o fiică de owahyat, spune 
băiatul cu bula. 

Înainte să i se desprindă vorbele de pe buze, arunc o 
piatră, ţintită direct spre faţa lui. După răutatea din glas, 
reiese clar ce anume crede când o face pe mama 
prostituată. N-o cunoaşte şi, dacă are cineva dreptul să 
spună porcării despre Arti, eu sunt aia, nu el. Însă băiatul 
deviază piatra cu o pală de vânt. 

— Nu-i rău, ben'ik, spune. 

Scuip în ţărână. 

Deci au talente legate de elemente. Porc jegos şi 
arogant. Îşi imaginează că, dacă n-avem magie, suntem 
lipsiţi de apărare. Altă greşeală. 

— Ce facem, stăm de vorbă toată noaptea sau ne batem? 
întreabă Sukar, căscând. Eu votez pentru bătaie. 

Nici chiar magia nu e infailibilă. Ştiu asta mai bine decât 
cei mai mulţi, pentru că l-am urmărit pe tata în prăvălie. 
Singura cale de ieşire e cu ajutorul băiatului care menţine 
bula intactă. N-a mişcat niciun muşchi de când a invocat-o, 
parcă obligat să stea nemişcat ca s-o păstreze stabilă. Asta- 
i calea de atac. Nu stau pe gânduri când pornesc spre el. 
Degetele mi se încleştează pe baston, dar pământul se 
mişcă şi cad pe burtă. 

Braţul întins al celui de-al patrulea băiat Litho tremură în 
timp ce ţărâna de sub mine geme şi se stabilizează din nou. 

Sukar şi Essnai intră în acţiune. Prietenii mei abat 
pietrele pe care doi dintre băieţii Litho le aruncă spre noi cu 
ajutorul magiei, fără să mişte un deget. Prind o piatră şi o 
arunc. Îl loveşte drept în piept pe băiatul care m-a doborât. 
Scoate un țipăt şi nu pot să-mi ascund satisfacția. Aşa-i 
trebuie! 

M-am ridicat din nou, cu ochii mijiţi spre băiatul cu bula. 
Strigă după ajutor, dar Sukar şi Essnai i-au adus deja în 

genunchi pe prietenii lui, care sunt acum bătuţi şi învineţiţi. 
Bula începe să dispară chiar înainte să ajung la băiat, care 
o ia la fugă. Nu-mi bat capul să mă duc după el. A prins 
ideea. Odată dispărută bula, sunetele sărbătorii năvălesc 
din nou în poiană. Ceilalţi băieţi Litho fug şi ei. 

Îmi tremură mâinile încleştate pe baston. Nici măcar nu 
erau aşa de puternici. Totuşi, fără ajutorul lui Sukar şi 
Essnai, s-ar fi terminat mult mai rău. Cum poate Heka să 
binecuvânteze cu magie nişte lepădături ca ăştia şi să mă 
ocolească pe mine? La primele bătăi ale tobelor djembe, 
simt cum mi se strecoară groaza printre coaste, ca un cuţit 
ascuţit. A venit momentul să mă confrunt cu lucrul care m-a 
îngrozit toată ziua. 

Incercările cu bunica - marea căpetenie Aatiri. 

Pavilionul boltit unde se află bunica domină corturile mai 
mici şi scunde din tabăra Aatiri. Peticele de pânză colorată 
se umflă în adierea blândă din vale. Mă dor picioarele pe 
când mă strecor prin îmbulzeala celor care se pregătesc 
pentru cea de-a doua noapte a Lunii de sânge. Mi-aş dori să 
mă pierd printre ei şi să găsesc un loc unde să mă ascund 
de încercări. Nu vreau să dau iar greş. 

Trag adânc aer în piept când ajung în cele din urmă la 
cort. Nenii, verişoara mea, prinde la loc clapa cortului şi se 
trage înapoi. Ea şi Semma adună ceştile de ceai şi curăţă 
masa lungă şi joasă. De-a lungul pereţilor, sunt înşirate 
mărgele de sticlă cu magie, care luminează încăperea. 
Totdeauna sunt uluită de nesfârşitele căi ale bunicii de a 
supune magia voinţei sale. 

Îmi duc două degete la frunte şi-mi las capul în jos într-o 
uşoară plecăciune. 

— Binecuvântată noapte, verişoarelor! spun în aatiri. 

Urarea mi se împleticeşte pe limbă, dar fetele nu râd de 
accentul meu. Verişoarele astea au fost întotdeauna bune 
şi înţelegătoare, chiar dacă nu sunt una dintre ele. Totuşi, 
mi-e greu să nu mă întreb dacă nu-i din cauza bunicii. Mulţi 
sunt politicoşi cu mine în Tamar din respect pentru mama. 

— Ne faci o onoare, nepoată a marii noastre căpetenii, 
îmi răspund ele la unison. 

— Vino la mine, micuță preoteasă! îmi strigă bunica din 
altă încăpere. 

Glasul ei e autoritar, dar nu e aspru. 

Nenii şi Semma îmi zâmbesc încurajator în timp ce umflă 
pernele. 

Înainte să mă strecor în camera bunicii, Nenii îmi 
şopteşte: 

— Vino mai încolo la noi în cort, ca să te ajutăm să-ți 

împleteşti părul! 

Mi se încing obrajii, dar mă bucur de propunere. Era de 
mult cazul să-l împletesc, iar mie mi-ar lua o veşnicie. Alung 
orice îndoială legată de verişoarele mele. Nu toată lumea e 
preocupată că n-am magie. 

Trag draperia care desparte salonul de camera bunicii. 
Stă cu picioarele încrucişate pe un covoraş în mijlocul 
podelei. Nu îşi poartă talismanele din oase, doar un caftan 
galben cu mărgele colorate peste umăr. Din borcanele cu 
ulei aprins aşezate în colţuri pâlpâie lumina şi lasă restul 
încăperii în penumbră, încăperea miroase a cuişoare, 
scorţişoară şi cardamom - mirodeniile ceaiului ei preferat. 

— Bunico, spun, făcând o plecăciune în faţa ei. Onorată 
căpetenie a tribului Aatiri, binecuvântată noapte! 

— Bun venit, nepoată! spune ea, zâmbind. Stai jos! 

Bunica îşi strânge mâinile una într-alta în poală şi, când 
mă aşez pe vine în faţa ei pe podeaua de trestie, îşi 
răsuceşte încheieturile şi lasă oasele să zboare. Cad între 
noi, în aceeaşi poziţie ca acum mulţi ani, când a încercat 
prima dată să mă înveţe magia. Aşa cum cad în fiecare an. 
Şoaptele ei umplu încăperea când îndrumă spiritele 
străbunilor prin oase. Răzbat câteva voci deodată. Mi se 
strânge stomacul când aud cuvintele repezite şi guturale 
care nu sunt nici în aatiri, nici în tamarană. Limba nu 
seamănă cu a niciunui popor din apropierea Regatului sau a 
ținuturilor triburilor. În colţ, una dintre lumânări pâlpâie şi 
se stinge. 

Bunica nu mi-a spus niciodată ce înseamnă mesajul. 

— Încă n-a venit vremea să spun, îmi răspunde de câte 
ori o întreb. 

Totuşi, întrebarea îmi stă pe buze. Ce înseamnă? 
Aproape că mă rog de ea să-mi răspundă, dar îmi muşc 
limba. Nu e corect că îmi ascunde înţelesul mesajului. De ce 
s-o facă? Doar dacă nu e ceva rău, sau dacă nu înseamnă 
că n-o să primesc niciodată magia. Chipul ei inexpresiv nu 
trădează nimic. 

— Lumea e supărată că am intrat în cercul sacru, încep 
eu, dar apoi cuvintele mi se opresc în gât. 

Trebuia să ştie că aşa o să fie. Bunica mă ţintuieşte cu 
privirea, cu o sprânceană ridicată, aşteptând să continui. 
Are faţa colţuroasă, cu pomeţi proeminenţi, şi nasul drept 
obişnuite printre Aatiri. Privirea, ca întotdeauna, e uşor 
amuzată - de parcă ar deţine o taină pe care n-o mai ştie 
nimeni altcineva. 

Urma magiei lui Heka încă îmi mai stăruie pe piele. A fost 
prima dată când a venit magia /a mine. Nu m-a atins doar 
în trecere când răspundea chemării altcuiva. Mi-a scânteiat 
în suflet ca un organ vital pe care nu ştiam că nu-l am. 
Vreau să-i spun bunicii, dar mi-e teamă de ce înseamnă 
faptul că magia n-a rămas la mine. 

A riscat să-i înfurie pe ceilalţi edami şi întreaga populaţie 
a triburilor - şi pentru ce? Îmi muşc buza şi-mi cobor 
privirea spre mâini. 

— De ce ai făcut-o? 

— Ar trebui să-şi vadă fiecare de treaba lui, spune bunica 
pe un ton aspru. Când o privesc din nou în ochi, zâmbeşte. 
Cât despre întrebarea ta, hai să încerc să-ţi explic. Işi mişcă 
mâna pe deasupra oaselor şi acestea se aşază într-o stivă 
ordonată. Magia noastră se arată în diverse feluri. Nu-i 
puţin lucru că poţi să vezi magia, iar mintea ta i se opune. 
Mă întreb de multă vreme dacă, poate, magia ta nu e doar 
adormită. Te-am adus în cercul sacru ca să încerc s-o 
trezesc. 

Simt cum îmi urcă pe tot gâtul un val de fierbinţeală. 

— Cred că nu-i decât o singură cale să vedem dacă a 
mers. 

— la oasele, spune bunica. Zi-mi ce vezi. 

Şi aşa încep încercările mele. 

Oasele sunt netede şi lustruite şi le simt alunecoase în 
mâini. Nu vibrează de magie şi nici nu-mi vorbesc. Nu e 
nimic diferit de cum a fost la Imebye cu ani în urmă sau la 
orice Lună de sânge de-atunci încoace. Strâng în mână 
oasele, cu ochii închişi, şi aud bubuitul pulsului în urechi. Le 
poruncesc să-mi dezvăluie secretele lor. Te rog, fă să 
meargă! 

Când nu mai suport aşteptarea, le arunc. 

Oasele se împrăştie după un model aleatoriu care nu 
înseamnă nimic pentru mine. Bunica le studiază, cu ochii 
stăruind asupra fiecăruia dintre ele, apoi oftează uşor. Nu 
înseamnă nimic nici pentru ea. 

De ce tot dau greş? Ce nu fac bine? 

Nu mă lasă să mă plâng şi pocneşte din degete. Nenii 
intră în încăpere ducând un mojar cu pistil, un cuţit şi nişte 
grămăjoare de ierburi. După ce pleacă, bunica îmi zice: 

— Fă un leac de sânge. Orice vrei tu. 

Asta pot să fac. Am învăţat să fac zeci de leacuri în timp 
ce-l ajutam pe tata la prăvălie. Dar, fără magie, oricine ia 
leacul de sânge nu se alege decât cu o durere de stomac. 
Sau cu o mahmureală. 

Zdrobesc plantele, adăugând câte un pic ca să obţin 
consistenţa potrivită. Pentru prepararea leacului e nevoie 
de zârnă pisată până devine pastă şi alte vreo zece plante. 
Destul de repede mă pierd în ce am de făcut, cu mintea 
calmă pentru prima dată de când am venit la festival. 
Totdeauna mi s-a părut liniştitor să prepar leacurile de 
sânge, chiar dacă e solicitant. Sucurile plantelor îmi 
înverzesc degetele şi, până să fie gata leacul, simt un miros 
pătrunzător în nări. 

Ca să închei farmecul, trebuie să adaug din sângele meu, 
dar şovăi. Nu vreau s-o dezamăgesc iar pe bunica, şi nici pe 
mine. După asta, o să ştim dacă seara trecută a meritat, 
dacă adevărata mea magie e doar adormită. Îmi crestez 
vârful degetului, adaug sângele şi şoptesc incantaţia dintr-o 
suflare. 

E gata. 

Dacă măsurătorile mele au fost cât de puţin greşite, 
toată munca a fost degeaba. Fără magie este degeaba. 
Totdeauna fac tot ce trebuie, dar o fac din cauza bunicii; 
dar după Heka, sper că se va arăta în sfârşit o fărâmă de 
magie. Anul ăsta trebuie să fie altfel. E acum sau niciodată. 

Cozile argintii ale bunicii sunt desfăcute şi-i ajung până în 
talie. Chiar şi fără podoabele ei, tot arată întru totul ca o 
căpetenie ce e. Ridică o sprânceană. 

— Ai de gând să-ţi faci părul albastru? 

— E ceva foarte răspândit în Tamar. 

Zâmbesc, privind spre bol. Dacă merge, îi fac lui Essnai 
toate culorile de păr care pot să-i treacă prin cap. O să 
găsesc o mie de lucruri neserioase şi amuzante de făcut cu 
magia. O să fiu de ajutor în prăvălia tatei şi într-o bună zi o 
să-mi deschid o prăvălie de magie a mea. 

— Chiar aşa. Bunica face un gest spre bol, cu un zâmbet 
larg pe buze. După tine. _ 

Bem amândouă şi nu se întâmplă nimic. In afară de un 
gust îngrozitor. Încă un eşec. 

Trecem la următoarea. 

Stăm ore în şir cu încercările. 

Nu reuşesc să citesc gândurile. 

Nu reuşesc să controlez apa. 

Nu reuşesc să văd în viitor. 

Nu reuşesc să-i invoc pe strămoşi. 

Nu reuşesc să-mi vindec tăieturile de pe degete. 

Nu reuşesc să-mi dau seama de ce suferă o femeie 
bolnavă. 

Lucrăm până noaptea târziu, timp în care vin pentru 
diverse încercări tot felul de oameni şi pleacă după aceea. 
Îmi zvâcneşte capul şi mi se strânge stomacul pe măsură 
ce se apropie ora osana. Magia are cea mai mare forţă în 
perioada aceea dintre noapte şi răsăritul soarelui. Bunica 
nu-şi pierde răbdarea nicio clipă şi mă încurajează să încerc 
mai departe. Mi-aş dori să fie şi mama aşa, în loc să-şi arate 
veşnica dezaprobare. 

— Nu sunt şi încercări mai uşoare? întreb în clipa când 
rămânem iar singure. 

Bunica aruncă din nou oasele. 

— Astea au fost încercările mai uşoare, micuță 
preoteasă. 

Tresar. 

— Te rog, nu-mi mai spune aşa! E şi mai rău. 

Se încruntă, dar nu ridică privirea. Oasele i-au atras toată 
atenţia. Arată spre două oase care stau încrucişate. Asta-i 
ceva nou. N-au mai căzut niciodată aşa. 

Cercul sacru a schimbat totuşi ceva. 

Inima îmi bate cu putere când mă aplec nerăbdătoare. 
Oare să se fi întâmplat în cele din urmă? 

Degetele bunicii tremură când vorbeşte pe două voci. 
Una este un şuierat profund care-i iese din gât, iar cealaltă 
sună ca sticla ce se sparge. Amândouă sunt atât de 
înspăimântătoare, încât mă trec fiori pe şira spinării. Bunica 
îşi smuceşte capul pe spate. 

— Cine eşti tu? 

Dau înapoi când îşi fixează privirea asupra mea - nu i se 
vede decât albul ochilor. 

— Poftim? întreb, neştiind ce altceva să spun. 

Am mai văzut-o şi înainte în transă, dar niciodată aşa. În 
atmosferă se schimbă ceva. 

— Bunico, ce s-a întâmplat? 

— Pleacă! strigă ea, uitându-se peste umărul meu. 

Sar în picioare şi mă răsucesc. Cortul flutură, iar borcanul 
cu ulei care se stinsese revine la viaţă. Mă trag înapoi. Nu-i 
nimeni acolo, dar în încăpere pătrunde o magie nouă, 
necunoscută. Magie care nu vine de la bunica şi cu 
siguranţă nici de la mine. Magie pe care nu pot s-o văd, pot 
doar s-o simt cum îmi alunecă pe piele. 

— Locul tău nu-i aici, şarpe cu ochii verzi! 

Când rosteşte răstit ultimele cuvinte, din gura bunicii sar 
stropi de salivă. Scântei de magie - magie tribală - umplu 
încăperea. Luminează de pe pielea ei. Tot trupul începe să-i 
strălucească. Oasele se ridică de pe jos şi se învârt, prinse 
într-o vijelie imposibilă. 

Îmi strâng pumnii când magia ei străbate tot cortul. Îmi 
trece iute peste braţe, ca nişte aripi de fluture. Vreau să 
fug, dar nu mă mişc. N-o să-mi facă niciun rău. 

Capul bunicii se smuceşte pe spate aşa de tare, încât îi 
trosneşte  şira spinării.  lcnesc. Curând, tremurăm 
amândouă. Se apleacă într-o parte, cu faţa scăldată în 
sudoare. Pentru prima dată, pare bătrână şi plăpândă. Mă 
las în genunchi lângă ea. 

— O să treacă, spune ea, îndreptându-se din nou, deşi 
încă mai gâfâie. 

— Ce... ce-a fost asta? mă bâlbâi eu. 

— Ai văzut şarpele cu ochii verzi în vise, copilă? mă 
întreabă cu glas aspru. 

— Poftim? 

Îmi clănţănesc dinţii, şi-mi cuprind umerii cu braţele. În 
cort e rece după magia aceea neobişnuită. Spaţiul pare 
prea mic, aerul prea rarefiat. Aici a fost ceva rău - ceva 
destul de puternic încât s-o înfrunte pe bunica. 

— Nu înţeleg. 

Plescăie din limbă, apoi se uită la draperiile care ne 
despart de restul cortului. Sunt ţepene ca nişte foi metalice 
până când ea desenează cu degetul o curbă în aer şi se 
schimbă la loc în pânză. 

— Intră, Oshhe! 

Tata năvăleşte printre draperii cu atâta forţă, încât 
aproape că le smulge din tavan. Pe chip i se citeşte panica 
în timp ce se uită la noi. Când vede că suntem bine, oftează 
adânc. 

— Onorată căpetenie, spune el, făcând o plecăciune. 

Apoi glasul i se îmblânzeşte. 

— Mamă, ce s-a întâmplat? 

— E greu de spus în cuvinte, îi răspunde bunica. Te rog, 
vino lângă noi, fiule! 

Oshhe se lasă pe vine lângă mine, cu sprâncenele 
încruntate. 

— Ţi-e bine? 

Dau din cap şi mă înclin într-o parte, iar el îşi trece braţul 
pe după umerii mei. E cald şi miroase a iarbă şi a soare, iar 
îmbrăţişarea lui mă linişteşte. 

— Ca să-ţi răspund la întrebare, bunico, spun eu. Nu, n- 
am văzut niciun şarpe, cu ochi verzi sau nu, în vis. 

— Cred că ar fi bine să explici, mamă, zice Oshhe, pe un 
ton calm - prea calm. 

Foloseşte tonul ăsta numai când e nemulţumit. 

— A fost aici cineva... ceva. Bunica scutură din cap de 
parcă ar da deoparte pânze de păianjen. Cineva al cărui loc 
nu-i aici. Probabil vreun vestigiu din trecut, nu ştiu, sau o 
profeție... 

Bunica vorbeşte iar în cimilituri, dar glasul îi tremură 

puţin. Oricine, sau orice, ar fi fost chestia asta, a neliniştit-o 
pe căpetenia Aatiri, ceea ce mă sperie şi pe mine. 

— Şi el - şarpele cu ochi verzi - posedă o magie pe care 
nu o cunosc, încheie bunica. Magie care pare foarte veche 
şi foarte puternică. 

— Magie pe care n-o cunoşti? întreabă Oshhe, ridicând 
dintr-o sprânceană. Era... un orisha? 

— Un orisha aici? izbucnesc eu. În ţinutul triburilor? 

Nu pot să-mi imaginez un orisha în teritoriile triburilor 
mai mult decât pot să mi-l imaginez pe Heka în Regat. Deşi 
triburile recunosc că zeii orisha există, cred în Heka mai 
presus de orice. În Regat, orisha sunt predominanţi, dar 
cetăţenii sunt de toate rangurile şi tot aşa şi zeitățile lor. 

— Nu, nu era un orisha, spune bunica, pe un ton şovăitor. 
Altceva. 

— Un renăscut, poate? întreabă Oshhe. Un tămăduitor 
puternic care a înşelat moartea. 

Bunica îşi masează tâmplele. 

— N-am cum să fiu sigură. Trebuie să stau de vorbă cu o 
veche prietenă care o să ştie mai multe. O să dureze până 
ce dau de ea, pentru că nu calcă pe tărâmurile acestea. 

Simt un fior pe şira spinării. Bunica e căpetenia Aatiri. 
Nu-mi aduc aminte să se mai fi întâmplat să nu aibă un 
răspuns. E unul dintre cei mai puternici tămăduitori din 
ţinuturile triburilor, din toată lumea. 

— N-ai zis ce are de-a face cu mine şarpele ăsta cu ochi 
verzi... spun eu, incapabilă să mă mai abtin. 

Bunica mă priveşte din nou, cu ochii injectaţi. 

— Adevărul e că nu ştiu, Arrah. 

Cuvintele ei mă lasă fără grai. Băieţii Litho m-ar fi bătut 
dacă nu mă ajutau Essnai şi Sukar. Magia băieţilor era slabă 
şi n-avea nimic special, dar tot era prea mult pentru mine. 
Şi acum, asta? Gândul îmi fuge iar la cercul sacru. De ce n- 
a putut Heka să-mi dăruiască magia? 

— Am probleme? 

— N-o să te mint, răspunde bunica. Nu cred că-ţi vrea 
binele. 

— Dar ai o idee despre ce ar putea fi șarpele, spune 

Oshhe, pălind la faţă. 

Bunica îşi coboară glasul - aşa cum faci când spui un 
secret de nerostit. 

— Nu vreau să fac presupuneri. Strânge oasele în poală, 
cu mâinile tremurând. E mai bine dacă mă sfătuiesc întâi cu 
ceilalţi edami... 

— Bunico! o implor eu. Te rog... Ştii, nu-i aşa? 

Îşi trece degetele peste oase, tot refuzând să mă 
privească în ochi. 

— Mamă, zice Oshhe cu fălcile încleştate, spune la ce te 
gândeşti! 

— Se spune că şarpele cu ochi verzi este simbolul magiei 
demonilor, răspunde bunica după o răsuflare chinuită. 

În încăpere se aşterne tăcerea, iar vorbele bunicii atârnă 
ca un ştreang între noi. Demonii sunt mituri, sunt legende. 
Poveşti pe care părinţii le spun copiilor ca să-i convingă să 
fie cuminţi. Scribii ne învaţă că zeii orisha au salvat neamul 
muritorilor de ei. Acasă, spunem că o persoană care strică 
bucuria de a trăi e un devorator de suflete. O spunem ca pe 
o insultă nevinovată - inspirată de poveştile despre demonii 
care se hrăneau cu ka. Tot ce ştiu despre ei vine din aceste 
poveşti aproape date uitării. Oamenii îşi folosesc imaginaţia 
ca să umple golurile din folclor. Scribii spun că zeii orisha 
ne-au şters amintirile despre demoni ca să ne apere. Şi 
acum bunica îmi spune că demonii sunt adevăraţi şi că unul 
dintre ei e cât se poate de viu. 

— E imposibil, şopteşte tata, vestea răpindu-i toată forţa 
din glas. Trebuie să existe o altă explicaţie. Magia 
demonilor a dispărut de mii de ani. 

— Da, ştiu, spune bunica, strângând oasele în pumn. 

Mă frec pe ceafă, simțind asaltul unei dureri de cap. 
Viziunea a înspăimântat-o şi pe bunica. Incearcă să mă 
protejeze, dar eu vreau să ştiu adevărul. Trebuie să ştiu 
dacă şarpele cu ochii verzi e un demon... Cum se poate aşa 
ceva şi ce înseamnă? Ar putea fi acesta motivul pentru care 
magia mea e adormită, sau pentru care darul lui Heka m-a 
atins doar în trecere în cercul sacru? Mă agăţ de un fir de 
aţă, dar tot întreb: 

— Demonul ăsta are vreo legătură cu faptul că nu mi se 
arată magia? 

— Se poate, răspunde bunica, având glasul foarte, foarte 
ostenit. Sunt multe pe lumea asta pe care nici chiar eu nu 
le pot desluşi. Cum am spus, trebuie să mă sfătuiesc cu 
ceilalţi edami. Poate reuşim împreună să găsim un răspuns. 

Calmul exersat al tatei lasă loc frustrării. 

— Cum o apăr pe Arrah? 

Bunica se gândeşte mult înainte să răspundă. 

— Nu ştiu, dar o să găsim o cale. 

Nu-mi scapă nesiguranța care se citeşte printre cuvintele 
ei. Sunt iritată că trebuie să mă protejeze ei. Dacă aş avea 
magie proprie, m-aş putea apăra singură. intorc pe toate 
părţile veştile cumplite. Nu numai că Heka nu mi-a mai dat 
darul lui, dar lucrurile stau mult mai rău. Cândva râdeam de 
poveştile cu demoni, dar acum ştiu că s-ar putea să se ţină 
unul după mine. 

Şi nu-mi vrea binele. 

RE'MEC, ZEUL ORISHA AL SOARELUI, 
REGELE GEAMAN 


„A. 


Mai spune-mi o dată, surioară, de ce permitem atâta 
lipsă de respect din partea popoarelor ăstora tribale? Mă 
bate gândul să-i calc în picioare, ca pe nişte furnici ce sunt. 
Îşi imaginează că magia e un dar. Un dar! Cum pot fi aşa de 
proşti? Magia e un blestem pentru muritori şi, cu timpul, O 
să ajungă să se distrugă singuri. Cine ştie asta mai bine ca 
noi? Le-am salvat odată lumea şi nu-s genul care să-i 
salveze din nou. Ar trebui să mă duc la culcare. Douăzeci 
de ani n-au fost de-ajuns. Sunt tot mai obosit. 

Heka e de vină pentru problemele astea noi ale noastre. 
Dacă n-am fi pierdut aşa de mulți frați în Război, l-am fi 
putut impiedica să le dea magie. Acum ne-am trezit cu alte 
necazuri. 

Nu-i vorba că sunt sentimental. Lumea asta poate să 
ardă azi şi o s-o uit până mâine. Nu înseamnă nimic pentru 
mine. E vorba de principiu. Am dat totul ca să-i apărăm de 
nenorocitul ăla de Rege Demon, totul. Şi acum aşa ne 
răsplătesc ei sacrificiul şi bunătatea? 

Îmi pare rău, surioară dragă. Știu că Luna de sânge e 
vremea ta. Aşa îți aduci tu aminte de frații noştri căzuți, aşa 
cum eu îmi aduc aminte cu Ritualul de trecere. Aşa cum 
face de o mie de ani, Heka s-a întors să-ți strice vremea de 
doliu. Chiar şi prezența lui e un act de batjocorire a 
mormintelor fraților noştri, asta dacă am fi avut trupurile să 
le îngropăm. Sau acum se ard trupurile? Uit ce se mai 
poartă în ultima vreme. 

Nu trebuie să-mi aduci aminte că am dat greş, Kor&. Îmi 
bântuie toate gândurile. Ar fi trebuit să ştiu că n-am făcut 
decât să amânăm inevitabilul. După 5000 de ani, speram 
că n-o să se ajungă la asta, dar fiara incă se zvârcoleşte. 
Trebuie să facem ceva până nu-i prea târziu. 

Vai, surioară, ai dreptate, ca de obicei. Nu pot să stau 
deoparte şi să las lumea asta să se sfârșească. N-am putut 
atunci şi nu pot nici acum. O iubesc prea mult şi ăsta-i 
neajunsul meu cel mai mare. 

PATRU 


„A. 


Niciodată nu-i uşor să mă întorc în Tamar după ce am 
stat o vreme în ţinuturile triburilor. Sunt obosită moartă şi 
destul de arţăgoasă după ce am dormit tot timpul într-un 
cort. Călătoria a durat cu totul o lună. Câte opt zile de drum 
cu caravana la dus şi la întors şi două săptămâni la festival. 
Ajungem în toiul nopţii şi sunt aşa de uşurată că m-am 
întors acasă, încât mă duc direct în pat. După doar câteva 
ore, mă trezesc îngropată în perne şi cearşafuri care miros 
a lavandă şi nucă de cocos. Azi-noapte erau curate şi 
răcoroase, dar acum sunt mototolite şi pătate de 
transpiraţie. Draperiile din jurul patului opresc cea mai 
mare parte din lumina soarelui, dar tot mai trece prin 
despărţituri şi nu mai pot să adorm la loc. 

Asta ar fi trebuit să fie anul meu - anul când să pot spune 
în sfârşit că am şi eu magie. Anul când să pot să mă 
compar şi eu cu mama. Fie şi numai un pic, şi tot mi-ar fi 
fost de-ajuns. Îmi spun pentru a suta oară că încă mai 
există o şansă, că nu pot să renunţ. Dar speranţa e o 
chestie care dispare repede când dă întruna peste eşecuri. 

Din prima noapte a Lunii de sânge, am visat despre 
magie. Visele frumoase se termină întotdeauna cu câte o 
versiune de-a mea care posedă darul lui Heka. les din 
cercul sacru atât de puternică, încât edamii mă 
desemnează pe loc tămăduitoare. Plutesc pe un nor ca 
Aatiri la ceremonia de deschidere. Imi las trupul să 
hoinărească prin lumea spiritului şi-l găsesc pe Heka 
aşteptându-mă sub un palmier. Mă întorc în Tamar şi-i spun 
lui Rudjek şi, de data asta, rămâne fără grai. Când mă 
trezesc, încă pe jumătate conştientă, mă cuprinde un 
sentiment de pace. Dar nu durează niciodată. 

În coşmaruri, păşesc în cercul sacru şi edamii se opresc 
din dans. Valea este învăluită în tăcere şi, unul câte unul, 

îmi întorc spatele. Sau băieţii Litho mă trag afară din cerc, 
iar eu mă zbat pentru că locul meu nu-i acolo. Sau, ca 
pedeapsă, un tămăduitor mă transformă în ndzumbi”, ca 
să-mi duc tot restul vieţii împlinindu-i poruncile. 

Clatin din cap. Lăsând deoparte visele, magia lui Heka m- 
a respins. Asta chiar s-a întâmplat. Şi asta mi-e cel mai 
greu să accept. Da, am daruri, dar la ce bun dacă nu pot 
folosi magia? Cum o să mă apere darurile astea de şarpele 
cu ochii verzi, dacă se hotărăşte să apară din nou? Şi dacă 
data viitoare nu poate fi alungat? Ţinând cont de cât de 
puternic a fost în confruntarea cu bunica - s-ar putea ca 
acesta să fie motivul pentru care nu mi s-a arătat magia. 

Îmi trag pătura până la bărbie şi închid strâns ochii. Terra 
se foieşte prin dormitor, aşa că mă prefac că încă mai 
dorm. De obicei, fredonează în surdină în timp ce-mi 
pregăteşte baia, dar în dimineaţa asta nu scoate niciun 
sunet. Ty, intendenta noastră, şi Nezi, portăreasa, se află în 
gospodărie de când mă ştiu. Nezi a cumpărat contractul de 
ucenicie al Terrei acum doi ani, după ce pe tatăl ei îl 
găsiseră creditorii. Terra mi-a spus că i-ar fi tăiat mâinile 
dacă ea n-ar fi fost de acord să muncească pentru plata 
datoriei. 

Inainte să apuc să-mi ascund faţa în pernă, trage 
draperiile, iar pe mine mă orbeşte lumina soarelui. În 
Tamar, soarelui i se mai spune şi ochiul lui Re'Mec, dar în 
clipa asta îmi trec prin cap denumiri mult mai colorate. 

— Douăj' de zei! blestem eu, ferindu-mi ochii. Sunt deja 
opt clopote de dimineaţă? 

Cineva îşi drege vocea şi sar ca arsă - nu-i Terra. La 
picioarele patului stă, cu mâinile în şolduri, o femeie scundă 
şi îndesată, cu cozi cărunte. Strânge din buze într-un fel 
care nu lasă nicio urmă de îndoială că nu glumeşte. 

— Ty! Mă dau jos din pat într-o clipă. Scuză-mi limbajul! 
Credeam că e Terra. 

Mă ţintuieşte cu privirea şi clipeşte de două ori, iar eu îmi 
netezesc cutele de pe cămaşa de noapte şi mă îndrept 


7 Termen tribal pentru o persoană asupra căreia a fost aruncat un 
blestem sau este controlată de altcineva. 

puţin. Ty nu vine niciodată aici. Nu-i domeniul ei. Ea se 
ocupă de gătit, iar Terra, de restul treburilor. 

Clatină din cap şi bate din picior, semn că vrea să mă 
grăbesc. 

Roşesc când dau fuga la baie, unde mă aşteaptă cada 
plină. Nu zăbovesc prea mult. Apoi îmi pun un halat curat 
de bumbac, ce miroase a acasă. Trag adânc aer în piept, 
bucurându-mă de parfum şi încercând să-mi scot din minte 
ţinuturile triburilor. Când mă întorc în cameră, e curată 
lună. 

Cearşafurile albe sunt netezite ca papirusul lucios, iar 
pernele sunt înşirate ordonat. Simt prin papuci răceala 
podelei de piatră când mă duc la măsuţa de toaletă să-mi 
caut balsamul preferat. 

Ty scotoceşte pe rafturile cu haine din şifonierul de lângă 
fereastră. Cum nu găseşte ce caută, se duce în cealaltă 
parte a camerei, spre dulapul de lângă uşă. In drum, umflă 
una dintre pernele de catifea de pe divanul din mijlocul 
camerei. Nici în mod obişnuit nu-i cea mai veselă persoană 
cu putinţă, dar azi e mai mohorâtă ca de obicei. Nu-i una 
dintre zilele ei proaste, dar cu siguranţă nici una dintre cele 
bune. 

In timp ce scotoceşte printre haine, mă duc la altarul de 
lângă pat. Colecţia mea e plină de praf: primul meu 
talisman de os, cel pe care mi l-a dat tata la lmebye. 
Colierul tribului Kes făcut din mărgele de cristal care să 
aducă noroc. Două păpuşi de lut, pe care le-am făcut 
împreună cu Oshhe în onoarea mătuşilor lui preferate, care 
muriseră de mult. În mâinile potrivite, aceste lucruri 
amplifică magia şi legătura cu strămoşii. Dar în mâinile 
mele nu-s decât nişte zorzoane. După obiceiul Aatiri, de 
altarul meu nu se atinge nimeni, aşa că toate trebuie 
curățate după ce am fost plecată atâtea săptămâni. Intind 
mâna după o cârpă, însă Ty îşi drege din nou vocea în 
spatele meu. 

— Da, ai dreptate, spun eu, oftând. Pot să mă ocup şi 
după lecţiile cu scribii. 

Adică după ce mă văd cu Rudjek. l-am scris înainte să 

ajungem în oraş şi i-am dat biletul Terrei să i-l ducă. Dacă 
toate merg bine, o să ne întâlnim după lecţii, în locul nostru 
secret de lângă râu. 

Când mă întorc să mă uit la Ty, ţine în mână o rochie 
albastru-verzui, strâmtă şi vaporoasă. |ţi taie suflarea, cum 
cade lumina soarelui pe mărgele şi se adună pe mătasea 
fină. Mi-au dat-o Essnai şi mama ei de ziua mea. Chiar dacă 
nu mă ajută de obicei să-mi aleg hainele, Ty tot ar trebui să 
ştie că rochia e prea formală pentru lecţiile cu scribii. 

— Nu cred că e chiar potrivită, spun eu, îndreptându-mă 
spre şifonier. 

Cotrobăi printre teancurile de haine împăturite şi-mi scot 
tunica albastră ca marea şi pantalonii asortaţi. Ty clatină 
din cap şi pune rochia pe pat, lângă o centură cu mărgele şi 
papuci bătuţi cu pietre. 

Înainte să apuc să protestez din nou, dă năvală în 
cameră mama, cu caftanul ei auriu de preoteasă-ka foşnind 
în urma ei. Distanţa dintre noi pare prea mică şi mă dau 
înapoi, de parcă m-ar fi prins făcând ceva ce n-am voie. 
Lumina dimineţii străluceşte pe pielea ei ca mierea aurie, 
iar ochii chihlimbarii sclipesc ca nişte pietre preţioase. Când 
ne-am întors aseară, Arti era la Templul Atotputernic. 
Clarvăzătorii ţin câteodată priveghiuri care durează zile în 
şir, aşa că nu-i niciodată de mirare dacă nu e acasă. Eu mă 
consider întotdeauna norocoasă. Mi-e mai uşor s-o evit. 

Mama este întruchiparea frumuseţii. Părul ca abanosul îi 
cade pe spate în bucle largi, în care sunt împletite cristale 
în culori palide. Are moliciunea şi rotunjimile tribului Mulani 
şi este mai scundă decât cei din tribul Aatiri. Eu sunt 
undeva la mijloc, mai înaltă decât mama, dar mult mai 
scundă decât verii mei foarte înalţi. Deşi asemănarea dintre 
noi e evidentă, pe lângă ea aş putea fi şi un catâr cocârjat. 

Nu vine niciodată la mine în cameră. Nu pot să-mi 
imaginez ce înseamnă - doar dacă n-a vorbit deja cu tata şi 
ştie. 

Arti se uită de jur-împrejur prin cameră, cercetând starea 
acesteia înainte s-o zărească pe Ty. Schimbă între ele o 
privire - o privire de înţelegere pe care am mai văzut-o de 

multe ori între ele. 

Ty n-a vorbit niciodată cu mine şi, de fapt, cu nimeni 
altcineva. Am auzit-o bombănind în bucătărie când e 
singură, dar tace imediat ce se apropie cineva. Nu ştiu de 
ce nu vorbeşte. Intrebările pe care le-am pus în copilărie au 
rămas fără răspuns. 

Ca atunci când ezită bunica să-mi răspundă la întrebările 
despre şarpele cu ochii verzi. 

— Poţi să ne laşi, Ty, spune Arti, înclinând capul în semn 
de respect. 

După ce pleacă Ty, ochii chihlimbarii pătrunzători ai lui 
Arti se fixează asupra mea. 

— Sper că eşti bine. 

— Da, mamă, răspund eu, luptându-mă să nu întorc 
privirea. Mulţumesc de întrebare. 

— Tatăl tău mi-a spus ce s-a întâmplat la Festivalul Lunii 
de sânge. 

Işi îndreaptă atenţia către altar şi încreţeşte nasul. Nu-mi 
dau seama dacă o deranjează amestecul de zorzoane 
tribale sau praful. 

— A venit vremea să renunţi la visul tău nebunesc că o 
să ai magie. Mulani îşi arată darurile la vârste fragede. 
Dacă nu s-a întâmplat până acum, nici n-o să se mai 
întâmple. 

Mama vorbeşte pe un ton practic, care-mi strepezeşte 
dinţii. Ar putea la fel de bine să-i vorbească şi unui străin de 
pe stradă. Cuvintele ei îmi străpung pieptul şi mă lasă fără 
grai. 

Işi trece mâna peste rochie. Perla lucioasă de pe inelul de 
preoteasă-ka străluceşte în lumină. În timp ce mâna îi 
alunecă peste țesătură, culoarea perlei se schimbă din 
negru ca onixul în bleu-verzui. 

— Păcat că te tragi din două neamuri puternice şi n-ai 
deloc magie. Niciun Mulani din familia mea n-a rămas 
niciodată fără magie. Dar n-avem ce face. 

— Mai există o şansă. 

Cuvintele mi se aud încet şi par disperate. 

— Ce te face să crezi aşa ceva? întreabă Arti pe un ton 

lipsit de orice sentiment. Anul ăsta, căpetenia Aatiri te-a 
aşezat direct în calea lui Heka, iar el n-a considerat de 
cuviinţă să-ţi dea magie. A fost un gest îndrăzneţ, şi de 
laudă, dar s-a schimbat ceva? 

Simt cum mi se urcă roşeaţa pe gât în faţa sarcasmului 
ei. Ştie foarte bine răspunsul, dar vrea să-l audă de la mine. 

— Bunica a avut o viziune, spun, adunându-mi curajul. Un 
demon care s-ar putea să-mi blocheze magia. 

Nu e chiar ce văzuse bunica, dar e cel mai plauzibil motiv 
pentru care nu mi se arată magia. 

— Aş vrea ca bunica ta să înceteze să-ţi mai dea 
speranţe false, spune Arti după ce oftează adânc. Şi ce-i cu 
vorbăria asta despre demoni? Râde. Astea-s poveşti de 
adormit copiii, Arrah. S-au dus de 5000 de ani şi, dacă s-ar 
fi întors, ce-ar putea să vrea de la tine? De la o fată fără 
magie? 

Cuvintele ei sunt ca o palmă bine ţintită peste obraz - 
amintindu-mi încă o dată ce mare dezamăgire sunt pentru 
ea. Ce-aş putea să spun? Cum să ripostez, când ea are 
răspuns la orice? O cred pe bunica, dar nu merită să mă 
cert. N-ai cum să câştigi în faţa mamei - n-ai cum s-o 
convingi de nimic altceva decât ce hotărăşte ea să creadă. 

— Ştiu că magia e importantă pentru tine, fata mea, 
spune Arti, pe un ton ceva mai blând. Dar ai grijă să nu 
ajungi aşa de obsedată încât să faci vreo prostie doar ca s-o 
simţi. 

Îmi muşc limba când simt cum mă aprind toată. Se uită 
acum la talismanul din os de pe altar. Oare mama chiar 
crede că o să mă cobor aşa de jos încât să mă gândesc să- 
mi dau la schimb anii pentru magie? Da, o vreau, dar nu 
sunt proastă. Nu sunt nici aşa de disperată. Imi vin în minte 
noaptea de la Imebyé şi femeia care se zvârcolea în nisip. 
Fusese alegerea ei. Există momente în viaţă care îţi lasă 
amintiri de neşters. Pielea pământie a femeii şi dinţii 
stricaţi, felul cum venea la ea magia şi felul cum o 
distrugea - fiecare detaliu îmi rămăsese în cap peste ani. 

Atunci nu ştiam ce făcuse, dar mi-a explicat tata după ce 
ne-am întors acasă. Într-o zi, în prăvălia lui, l-am întrebat 

dacă şarlatanii de la piaţă erau ca femeia din deşert. Cei 
care arătau de parcă ar fi avut deja un picior în groapă. Mi- 
a zis că unii dintre oamenii lipsiţi de magie ai triburilor au 
învăţat cum să dea la schimb ani din viaţă ca s-o obţină. 
Când am aflat, am sărit în sus de încântare, pentru că 
însemna că pot să am şi eu magie. Oshhe mi-a prins faţa 
între mâinile lui mari. 

— Nicio magie nu merită să dai din viaţa ta, micuță 
preoteasă. Nu asta-i calea noastră. M-a privit direct în ochi, 
aşa de serios şi de grav, încât toată încântarea a dispărut la 
fel de repede pe cât venise. Promite-mi că n-o să faci 
niciodată aşa ceva, orice s-ar întâmpla. 

Glasul lui profund a răsunat în prăvălie. 

— Promite-mi, fata mea. 

— Dar de ce, tată? am întrebat eu, bosumflându-mă. 

Tata a oftat, începând să-şi piardă răbdarea. 

— Când dai la schimb ani din viaţă pentru magie, îţi ia ce 
vrea ea. Plata poate fi cinci ani sau toată viaţa. N-are 
importanţă complexitatea ritualului, a vrăjii sau a 
farmecului. N-ai cum să ştii până nu e prea târziu. Nici chiar 
eu nu pot îndrepta stricăciunea făcută de o asemenea 
prostie. 

Magia are un preț, dacă eşti dispus să-l plăteşti. 

De fapt, eu nu sunt dispusă să plătesc. Dacă nu pot avea 
magie care să-mi fie dăruită, o să mă descurc fără. Incă mai 
am mândria mea, ceea ce înseamnă ceva. Ridic bărbia şi o 
înfrunt pe Arti. 

— Ai avut vreun motiv să vii să mă vezi în această 
dimineaţă minunată, mamă? întreb eu, hotărâtă. Trebuie să 
mă pregătesc pentru lecţii. 

Arti ridică privirea când mă aude, cu chipul impasibil. E o 
minune că părinţii mei au ajuns împreună. Oshhe e plin de 
poveşti şi râsete, în timp ce mama are limba ascuţită şi e 
eficientă. Trebuie să cred că era mai deschisă pe vremuri, 
cu mult înainte să ajungă al treilea om din Regat. 

— Suran are de gând să-l desemneze azi, la adunare, pe 
fiul lui mai mic drept moştenitor, spune Arti, apoi îşi strânge 
mâinile la spate şi începe să se plimbe în sus şi-n jos. Nu că 

ar avea prea mult de ales, când ceilalţi doi sunt o ruşine 
pentru aşa-zisa moştenire Omari. 

Îmi strâng tunica la piept, de parcă m-ar putea apăra de 
duşmănia din glasul ei. Nu-i niciun secret că vizirul şi mama 
se urăsc. 

— Serios? întreb, străduindu-mă să-mi păstrez vocea 
plictisită şi lipsită de orice interes. 

Vizirul este mâna dreaptă a Atotputernicului şi conduce 
Regatul. Ca mai-mare al Templului Atotputernic, mama 
este vocea zeilor orisha. Se spune că Re'Mec însuşi vine la 
clarvăzători câteodată - când are chef -, dar Arti nu 
vorbeşte niciodată despre aşa ceva. Deoarece clarvăzătorii 
provin din triburi, ea supraveghează şi comerţul cu 
ţinuturile tribale. Relaţiile cu toate celelalte ţări, cum sunt 
Estheria, Y5om şi Nordul, cad în sarcina vizirului. 

— Suran nu-i singurul care poate face jocul ăsta, spune 
Arti. O să vii la adunare cu mine. 

— Dar de ce? 

Simt un gust amar pe limbă şi înghit în sec. E de la sine 
înţeles că n-am ce căuta acolo. N-am visat niciodată să 
devin preoteasă-ka. Chiar şi aşa, e dureros, ştiind că fără 
magie nici n-o să fiu luată vreodată în considerare. 

Atotputernicul îi alege pe vizir şi pe preoteasa-ka. Titlul 
de vizir îi revine întotdeauna cuiva din familia Omari, rude 
apropiate ale familiei regale. Cât despre preotul-ka sau 
preoteasa-ka, Atotputernicul îi alege pe cei mai puternici 
dintre clarvăzători. Este o mică binecuvântare că funcţia 
mamei nu e un drept prin naştere, pentru că altfel eu aş fi 
sfârşitul stânjenitor al moştenirii familiei noastre. 

— O să ne facem şi noi declaraţia noastră, spune Arti în 
drum spre uşă. Să fii gata la zece clopote fără jumătate. 

— Dar... protestez eu. 

Mama se opreşte în uşă, cu spatele spre mine. 

— Ai spus ceva, Arrah? 

Ce mai contează încă o remarcă sarcastică printre alte 
multe? 

— Nu, mamă. 

O dată pe lună, capii Regatului se întâlnesc să discute 

despre taxe, tarife şi decrete noi. Atotputernicul şi cei doi fii 
ai lui - prinţul moştenitor Darnek şi fratele lui mai mic, 
Tyrek. Vizirul şi cei patru starosti ai breslelor, şi mama, 
împreună cu alţi patru clarvăzători de la Templu. Când mă 
duc la adunare cu Essnai şi Sukar, e distractiv, dar mi-e 
groază să asist împreună cu mama. 

După ce pleacă, îmi trag pe mine rochia, admirând 
mărgelele strălucitoare care se întind de la decolteu până 
la tiv. E strâmtă pe şolduri şi se înfoaie sub genunchi. Imi 
trec centura jos, peste talie, şi încalţ sandalele. Deşi e 
destul de drăguță, prefer pantalonii mei. Au buzunare. 

În timp ce-mi potrivesc rochia uitându-mă în oglindă, 
intră în cameră Terra, ducând sub braţ o cutie incrustată cu 
pietre preţioase. Zâmbeşte, iar pistruii îi ies în evidenţă pe 
pielea arămie. Arată splendid cu părul auriu împletit în cozi. 
E plăcut să am pe cineva de vârsta mea în vilă. Cu ea, nute 
plictiseşti niciodată; adună bârfe cum adună alţii statuete. 

— Pun prinsoare că Ty ţi-a tras o sperietură, spune Terra, 
cu glas vioi şi melodios. 

— Ai fi putut să mă avertizezi, bombăn eu. Era prost 
dispusă azi. 

Chiar atunci, Terra năvăleşte spre mine cu ochii prea 
strălucitori, de parcă aş fi jucărioara ei, pe care o poate 
modela după voie. Mă masează cu ulei pe scalp, înainte să- 
mi împletească părul într-o coroană complicată, cu şiraguri 
de perle printre şuviţe. Deşi nu pot să neg că e frumoasă, e 
şi prea grea. Terra stă o veşnicie, cum mi se pare mie, 
pudrându-mă pe faţă în nuanţe de auriu şi argintiu. Când 
termină, zâmbeşte privindu-şi opera şi mă grăbeşte afară. 
Nezi a deschis deja poarta, iar lectica aşteaptă în faţă. Opt 
bărbaţi stau cu ochii plecaţi, iar soarele luceşte pe pielea 
lor cafenie. 

Draperia roşie e pe jumătate trasă, iar mama mă 
aşteaptă înăuntru. Înghit în sec şi mă duc lângă ea. 
Compartimentul este răcoros şi miroase a lac de lemn, 
amestecat cu parfumul ei dulce. Stăm faţă în faţă, dar Arti 
nu mă vede. Are privirea pierdută şi aţintită într-un colţ. E 
aşa de adâncită în gânduri, că nici nu se clinteşte când Nezi 

le porunceşte cărăuşilor să pornească. 

— Plecaţi acum, strigă portăreasa noastră, şi aveţi grijă 
cu ele! 

Există un „sau altfel vedeţi voi” subtil în tonul lui Nezi, ca 
un avertisment. N-aş fi sigură că, dacă am păţi ceva, n-ar fi 
în stare să se răzbune personal pe ei. 

Bărbaţii numără până la trei şi se ridică toţi odată, iar 
apoi pornim la drum. Vila noastră se află în partea de nord 
a cartierului, printre alte proprietăţi frumoase deţinute de 
familii venite din afara Tamarului. Întrezăresc câte ceva din 
oraş printre draperii, bucurându-mă de culorile vii. Mergem 
pe drumuri lăturalnice, ca să evităm aglomeraţia din Piaţa 
de Vest. Cei mai mulţi îşi văd de viaţa lor astăzi. Doar cei 
influenţi participă la adunare. Tata nu vine niciodată, 
invocând alergia lui la politică. 

După o tăcere îndelungată, Arti spune, cu glas scăzut şi 
chibzuit: 

— Când ajungem, faci ca mine. Nu vorbeşti, nu zâmbeşti, 
nu stai jos decât după ce mă aşez eu în primul rând. Ai 
înţeles? 

Tresar la înflăcărarea neaşteptată din cuvintele ei. 

— Da, spun, împletindu-mi degetele. 

Cu mult înainte să ajungem la amfiteatru, auzim vuietul 
mulţimii. Statuile impunătoare ale zeilor orisha protejează 
cele mai influente familii din oraş. Curând, mulţimea devine 
un adevărat stup, când învățații, scribii şi capii de familie 
urcă în amfiteatru. Clădirea e un colos în formă de fagure, 
cu uşi suficient de mari ca să lase să treacă nişte uriaşi. 
Când ne văd lectica, oamenii se dau deoparte, astfel încât 
cărăuşii nu încetinesc nicio clipă. 

Cea de-a zecea bătaie de clopote se aude când noi mai 
avem câteva clipe până să intrăm în dom, ceea ce 
înseamnă că am întârziat. N-ai cum să nu îţi dai seama că 
mama pune ceva la cale. 

Se vede în ochii ei cum coace un plan. 

CINCI 


„A. 


În Piaţa de Vest răsună un gong, vestind începutul 
adunării. Dacă mama e fie şi doar un pic furioasă că am 
întârziat, o ascunde bine. Expresia de lipsă totală de interes 
nu-i părăseşte nicio clipă chipul. 

Mulțimea de pe străzi se linişteşte şi în tăcerea care se 
lasă se aud cuvintele vizirului. 

— Ne onoraţi cu prezenţa voastră, voi, Atotputernice, 
prinţe moştenitor Darnek şi al doilea fiu, Tyrek. 

Glasul lui răsună în Piaţa de Vest. 

— Fie ca înţelepciunea voastră să ne călăuzească inimile 
şi minţile. Fie ca stăpânii noştri orisha să vegheze cu 
bunăvoință asupra Regatului câtă vreme domneşte 
măreaţa voastră familie. Vizirul se opreşte o clipă, apoi 
adaugă: Dacă publicul îmi îngăduie o mică favoare, aş vrea 
ca fiul meu, Rudjek Omari, să mi se alăture în primul rând. 

Mi se strânge stomacul. Sper că Rudjek nu e luat prin 
surprindere ca mine, azi-dimineaţă. În noua tăcere care se 
lasă, mi-l imaginez trecând printre oameni şi urcând 
treptele ca să ajungă la tatăl său. 

Imi ţin răsuflarea când ne apropiem de amfiteatru. 
Cărăuşii nu se opresc, cum mă aşteptam, la uşile uriaşe, ci 
ne duc direct în mijlocul adunării. Mulțimea icneşte, 
acoperind următoarele vorbe ale vizirului. Când cărăuşii 
lasă lectica jos, Arti îmi aruncă o privire grăitoare. Faci ca 
mine, că altfel vezi tu! 

Când coboară din lectică, ţinând capul ridicat, are în ochii 
chihlimbarii o sclipire victorioasă. Totul capătă sens. A vrut 
să întârzie, astfel încât să-l poate întrerupe pe vizir când îl 
prezintă pe Rudjek drept moştenitor. 

Vocile sunt reduse la tăcere la vederea preotesei-ka. O 
urmez pe mama, înăbuşindu-mi dorinţa să mă fac mică sub 
sutele de priviri. Vizirul stă în primul rând pe podium, cu 

iatagane strălucitoare în teci pe fiecare şold. Săbiile arată 
de parcă locul lor ar fi într-un muzeu şi n-ar fi văzut o 
bătălie în viaţa lor. 

Îl caut din priviri pe Rudjek şi, când ochii lui întunecaţi se 
îndreaptă către mine, simt cum mi se strânge stomacul. Imi 
rețin un zâmbet. Stă lângă tatăl său, înveşmântat într-o 
elara mov, care contrastează cu albul şi auriul veşmintelor 
vizirului. Mânerele săbiilor lui ca nişte semiluni sunt tocite şi 
uzate. Are faţa colţuroasă şi îngustă, şi a avut de curând o 
întâlnire cu un brici ascuţit. Sub ochiul drept se vede umbra 
unei vânătăi, fără îndoială dintr-o luptă în arenă. Ar fi 
trebuit să-mi dau seama că n-o să poată să nu intre în 
vreun bucluc cât sunt plecată. 

Nu are pielea maroniu-închis a tatălui său, dar au 
aceleaşi sprâncene bogate şi aceeaşi linie bine definită a 
maxilarului. Tenul lui este între nuanţa tatălui şi cea a 
mamei lui nordice, mai palidă şi străvezie. Părul îi e o claie 
încurcată de bucle negre. Încerc să observ fiecare detaliu al 
chipului său, de parcă nu ne-am mai fi văzut de-o veşnicie, 
nu doar de câteva săptămâni. 

Şi el, şi tatăl lui poartă prins de guler un blazon din os de 
craven, un semn al importanţei familiei. Blazonul le arată 
rangul, deasupra tuturor celorlalţi din Regat, cu excepţia 
familiei regale. Dacă blazonul familiei Omari este un cap de 
leu, berbecul familiei regale - Sukkara - este simbolul 
legăturii lor de sânge cu soarele orisha, Re'Mec. In public 
mai sunt şi alţii cu blazoane care le indică rangul sau 
funcţia. Şi multe alte rude regale şi le afişează cu mândrie. 

— Nu te întrerupe din cauza mea, spune Arti, cu glasul ei 
dulce răsunând în amfiteatru. 

În spatele nostru, cărăuşii se retrag cu lectica goală, cu o 
discreţie îndelung exersată. 

— Chiar te rog să continui. 

— Preoteasă-ka, îi pronunţă el tăios titlul. Mă bucur că ai 
fost atât de amabilă încât să ni te alături. Deşi adunarea 
începe la zece clopote de dimineaţă, în caz că ai uitat. 

Arti ridică privirea spre al doilea rând, care e aşezat 
deasupra primului. Atotputernicul şi fiii lui stau tolăniţi pe 

tronurile de catifea, fiecare cu câte un slujitor alături. 

— Scuzele mele pentru întârziere, Atotputernice, spune 
Arti, cu privirea în podea. Am întârziat din motive care vor 
deveni evidente în cursul adunării. 

Atotputernicul se apleacă puţin, cu ochii măsurându-i 
trupul, apoi spune: 

— Incepeti! 

In timp ce atenţia vizirului e îndreptată asupra 
Atotputernicului, Rudjek profită de ocazie. Până să-şi dea 
seama tatăl său, a ajuns la jumătatea scărilor. Se întoarce 
la locul lui neocupat, iar mie nu-mi rămâne decât să număr 
clipele până să pot face acelaşi lucru. 

Mulțimea stă pe bănci aşezate faţă în faţă, care se întind 
de-a lungul rotondei. Unii stau aşa de sus, încât chipurile le 
sunt învăluite în umbră. Se află aici 2000 dintre cei mai 
influenţi oameni din Tamar. Oameni care sunt interesaţi de 
rezultatul deciziilor politice. Sunt şlefuiţi ca piatra de carieră 
din care e construită clădirea rotundă. Şi mai şi strălucesc, 
pentru că tavanul cu mozaic aruncă asupra lor lumini 
colorate, ca printr-o prismă. Rochia mea păleşte prin 
comparaţie cu tunicile kaba? cu mărgele şi turbanele cu 
pietre preţioase purtate de unele dintre femei. Ca să nu se 
lase mai prejos, bărbaţii poartă costume agbada’ elegante, 
tunici elara sau veşminte de import după ultima modă. 

Platforma unde se întruneşte adunarea este o semilună 
cu două niveluri. In partea dreaptă a primului nivel se află o 
masă curbată, cu scaune cu spătar înalt, pentru vizir şi cei 
patru starosti ai breslelor veniţi cu el. În stânga, Arti şi 
clarvăzătorii ei sunt aşezaţi ca în oglindă. O scară în spirală 
duce la al doilea nivel, dar are mai mult un rol decorativ. În 
spatele unei draperii e ascuns un scripete care-l ridică pe 
fiecare dintre membrii familiei regale până în loja lor 
privată. 

Când se aşază şi Arti în cele din urmă la locul ei, îmi caut 
şi eu un loc. Sukar îmi face semn ca să-mi atragă atenţia. 


8 Veşmânt tradiţional purtat de femei în ţările din vestul Africii. 
? Veşmânt tradiţional bărbătesc din vestul Africii, format din patru piese 
- robă largă, vestă, pantaloni lungi şi pălărie. 

Stă împreună cu Essnai faţă în faţă cu Rudjek, de cealaltă 
parte a amfiteatrului. Doi scribi cu robe albastre par 
deranjaţi când mă strecor între prietenii mei, obligându-i să 
se dea mai încolo. 

— Unchiul a zis că preoteasa-ka pune ceva la cale, 
şopteşte Sukar, cu o sclipire de entuziasm în ochi. Nu cred 
că asta a fost. Să-l întrerupă pe vizir chiar în momentul lui 
de glorie... bună treabă! 

— Să trecem la primul punct de pe ordinea de zi! se 
răsteşte vizirul la crainicul care stă în picioare la marginea 
primului nivel. 

Bărbatul păşeşte în faţă şi-şi drege vocea în timp ce 
desface un sul de pergament care-i ajunge până la 
genunchi. Începe să citească ordinea de zi de azi. Taxe, 
dijme, planuri pentru o nouă clădire publică şi încă un 
milion de chestii banale care-mi bâzâie în urechi. Incep să 
cred că şi eu, ca şi tata, sunt alergică la politică. 

— Chiar trebuie să se holbeze aşa? îmi şopteşte Sukar. 
Arată ca un căţeluş pierdut. 

Nu întreb cine. În loc să-i asculte ciorovăindu-se pe tatăl 
lui şi pe mama, Rudjek îşi face vânt cu scrisoarea mea. Pe 
prima pagină e un măgăruş desenat cu măiestrie - şi el ştie 
de ce. Îmi zâmbeşte şi începe să-şi agite mâna cu mişcări 
mai îndrăzneţe. Simt brusc nevoia să scot limba la el, dar 
mă răzgândesc. 

Mult deasupra noastră, Atotputernicul discută în şoaptă 
cu prinţul moştenitor Darnek. Singurul membru al familiei 
regale care pare interesat de lucrări este al doilea fiu, 
Tyrek. E de-o vârstă cu mine, cu doi ani mai mic decât 
fratele lui. E aplecat în faţă pe tron şi urmăreşte 
dezbaterea. Dar Atotputernicul nu e chemat niciodată la vot 
dacă nu e egalitate de voturi, iar azi nu e cazul. 

Îmi petrec tot timpul cât durează adunarea făcând 
numărătoarea inversă până la momentul când voi fi liberă. 
După două ore întregi de dezbateri şi voturi, vizirul se 
întoarce către asistenţă. 

— Are cineva din public ceva de adus în discuţie astăzi? 

În cele câteva dăţi când am asistat la adunare, nimeni 

din public n-a propus niciun subiect. Lumea pare să se 
mulţumească doar să stea şi să asculte ciondănelile dintre 
Breaslă şi Templu. Îmi îndrept spatele, abia aşteptând să 
încheie adunarea. După expresiile plictisite din jurul meu, 
nu sunt singura. 

— Dacă nu mai sunt alte subiecte, spune vizirul, declar 
închisă... 

— Aş vrea să aduc eu în discuţie un subiect pe care l-am 
trecut cu vederea, se aude Arti din locul ei aflat printre 
clarvăzători. 

Caftanul îi străluceşte auriu intens, în timp ce ale 
celorlalţi clarvăzători au o nuanţă palidă de galben. 
Contrastul frapant nu lasă nicio îndoială că ea, şi numai ea, 
este vocea Templului Atotputernic. Cam ca şi tatăl lui 
Rudjek, în elara lui albă imaculată. 

În tot Regatul, doar vizirul poartă mătăsuri albe. Starostii 
breslelor poartă culori diverse. Maestrul Armelor, mătuşa lui 
Rudjek. Maestrul Scribilor, Maestrul Învăţaţilor, Maestrul 
Lucrătorilor. Dintre care jumătate par cu totul neinteresaţi 
de lucrări. 

— Desigur, spune! îi răspunde vizirul. Sperăm că n-o să 
ceri încă o creştere a dijmelor pentru Templu. Te rog, ai 
milă de buzunarele noastre! 

În amfiteatru se aude vuietul râsetelor nervoase, iar 
oamenii îşi aruncă unii altora priviri curioase. Până şi 
starostii breslelor încep să zâmbească. 

Clarvăzătorii, nu. Toţi au pe chip expresii aspre. 

— E o problemă de mare importanţă. 

Arti se ridică de pe locul său. Chipul ei e şi mai întunecat 
decât ale celorlalţi clarvăzători, iar eu simt cum mi se 
iuţeşte pulsul. Pe mama n-o irită nimic. Dacă e îngrijorată, 
atunci trebuie să fie ceva rău. In sală se lasă tăcerea când 
se îndreaptă către centrul rândului ei, iar vizirul pufneşte 
înainte să-i cedeze locul. Se duce repede spre locul lui, cu 
agasarea întipărită pe chip. 

— Cu durere în suflet, vă spun că au dispărut mai mulţi 
copii, chiar de sub nasul Gărzii Oraşului. 

Vocea lui Arti se frânge. 

— Unii de la orfelinat, alţii, nu. 

Oamenii din public se întorc unii spre alţii şi se aud 
şoapte venind din toate părţile. Îi arunc o privire lui Sukar, 
care clatină din cap, şi apoi lui Essnai, care mă întreabă 
abia auzit: 

— Ştiai ceva? 

— Nu, îi răspund încet. 

Sunt la fel de şocată ca toată lumea şi nu înţeleg de cea 
aşteptat mama aşa de mult ca să dea această veste 
importantă. Ar fi trebuit să fie prima pe ordinea de zi. 

— Eu n-am auzit despre aşa ceva, spune vizirul, 
încruntându-se. 

— Când ne rugam la zeii orisha în timpul recentului 
nostru priveghi, spune Arti, adresându-se publicului, am 
văzut ceva foarte tulburător. Când comunic cu orisha, ka-ul 
meu rătăceşte prin măreţul nostru oraş, iar stăpânii noştri 
îmi dezvăluie lucrurile pe căi ciudate. 

Ridic privirea din nou spre loja Atotputernicului. Al doilea 
fiu Tyrek se apleacă să-i atragă atenţia tatălui său, dar 
Atotputernicul îi face semn să-l lase în pace. Tocmai râde 
de ceva ce i-a şoptit la ureche prinţul moştenitor Darnek. 

— Există o persoană abjectă care bântuie prin oraş şi 
fură copii noaptea, spune Arti, cu glas scăzut. O persoană 
pe care nu pot decât s-o întrezăresc, dar nu o pot vedea 
limpede, pentru că are ceva ce o apără de vederea mea. 

Elara vizirului foşneşte când acesta se întoarce către 
Maestrul Armelor, sora lui geamănă, care stă în dreapta sa. 

— E ceva adevărat în vestea asta? 

Generalul Solar şi vizirul au aceleaşi trăsături ascuţite şi 
ochi întunecaţi. Ea e conducătorul forţelor armate ale 
Regatului: gendarii, gărzile şi shotanii. 

— Am primit azi-dimineaţă un raport, spune generalul 
Solar, cu glasul la fel de rece ca al fratelui ei. Comandantul 
Gărzii Oraşului îl va descoperi şi aresta cu repeziciune pe 
făptaş, sunt convinsă. 

— Mi-aş dori să fiu şi eu la fel de convinsă ca tine, 
răspunde Arti, dar acesta nu e un răpitor obişnuit de copii, 
dacă se ascunde de magia noastră. 

Barasa, clarvăzătorul Zu, adaugă: 

— Trebuie să fie lucrarea antimagiei. 

Publicul icneşte, iar privirea îmi cade pe elara vizirului. 
Antimagia vine din oasele de craven. N-o mai deţine nimeni 
în afară de familia Omari şi de familia regală. Nu se poate 
cumpăra. N-a mai văzut nimeni un craven de sute de ani. 
De când au măcelărit, într-o singură noapte, o legiune a 
armatei Regatului. 

Nu-i greu de imaginat ce insinuează Arti şi clarvăzătorii. 
Toată lumea ştie povestea strămoşului vizirului - şi al lui 
Rudjek - care a luptat cu cravenii în Valea Aloo. A ucis un 
craven şi şi-a făcut podoabe din oasele lui, ca să se apere 
de influenţa magiei. Osul poate fi singurul lucru care să-l 
ascundă de clarvăzători pe cel care-l poartă. 

Atotputernicul se apleacă în faţă, cu capul ras pudrat cu 
aur care străluceşte. 

— Acuzi familia Omari? 

Observ că nu include şi familia /u; - Sukkara. 

— Este o acuzaţie îndrăzneață, spune Arti, fără să 
confirme sau să nege. Nu spun decât că demonul poartă 
probabil un os de craven. Atâta ştiu din viziunea mea. 
Aruncă o privire piezişă în direcţia vizirului. N-ar pune 
nimeni sub semnul întrebării bunul nume al familiei Omari... 
dar am uitat oare aşa de repede incidentul din piaţă? 

Cât Arti aşteaptă să-şi facă efectul cuvintele ei, toată 
lumea din amfiteatru îşi ţine răsuflarea. Se referă la ce s-a 
întâmplat după Ritualul de trecere. Re'Mec a lăsat Ritualul 
ca să ne aducă aminte de sacrificiul zeilor orisha pentru 
salvarea neamului omenesc. O sută douăzeci dintre ei au 
căzut în luptă pentru a-l stăvili pe Regele Demon şi setea 
lui de nestins pentru suflete. Pe zidurile Templului există un 
înscris cu instrucţiuni, dar nu ştie nimeni când va mai cere 
Re'Mec un nou Ritual. Înainte de ultimul, trecuseră 20 de 
ani de la cel dinainte. 

Pentru Ritual, clarvăzătorii stabilesc obstacole mortale 
prin care să treacă voluntarii ca să-şi testeze tăria de 
caracter şi rezistenţa fizică. Ultima dată, au avut de 
înfruntat un deşert potrivnic doar cu hainele de pe ei. 

Încercând să-şi câştige reputaţia, fiii mai mari ai vizirului, 
Uran şi Jemi, s-au oferit amândoi. Până la urmă, Ritualul le- 
a luat minţile, aşa cum s-a întâmplat cu atâţia alţii înaintea 
lor. 

Ultimul Ritual a fost acum cinci ani - singurul de când m- 
am născut eu. Mai puţin de o treime dintre cei care au 
încercat să-l treacă s-au mai întors. Foarte puţini dintre 
aceştia s-au mai întors întregi. 

Nu eram în piaţă în ziua când Jemi a ucis un negustor. 
Martorii spun că s-a înfuriat când i s-a părut că a fost jignit. 
Se tocmea cu un estherian pe preţul unui văl delicat pe 
care voia să-l cumpere pentru mama lui. Cearta a mers 
prea departe, iar el i-a tăiat beregata negustorului. După 
aceea, vizirul l-a trimis, împreună cu detaşamentul lui, într- 
o misiune departe de Regat. De atunci, a rămas acolo. 
Vizirul l-a făcut pe celălalt fiu, Uran, ambasador în Nord. 
Rudjek spune că îşi petrece cea mai mare parte a timpului 
încuiat în încăperile lui, refuzând să vadă pe oricine, chiar şi 
pe nevastă-sa. İl apucă dintr-odată crize de furie, iar 
slujitorii lui trebuie să-l potolească. 

Simt un fior rece pe şira spinării când văd cât de lipsită 
de expresie a devenit faţa lui Rudjek. Aş vrea să mă duc la 
el, dar ştiu că n-aş face decât să complic lucrurile. Am ajuns 
până aici fără ca părinţii noştri să bănuiască măcar cât de 
apropiaţi suntem. 

— Unde sunt fiii tăi, vizire? întreabă Arti, cu glas limpede. 
Sunt sigură că ar vrea să-şi apere numele. 

Mama a folosit anunţul despre răpiri în timpul adunării ca 
să lovească în vizir şi nu-i pasă pe cine altcineva mai 
răneşte. Niciodată nu-i pasă. Chiar şi aşa, problema copiilor 
dispăruţi atinge o coardă sensibilă. După şoaptele care se 
aud în amfiteatru, nu sunt singura care se întreabă cine ar 
face ceva aşa de josnic. Îl caut din nou din priviri pe Rudjek 
şi mi se strânge stomacul când văd că refuză să se uite la 
mine. 

ŞASE 


„A. 


După tata, oricine are un pic de magie în el - numai că 
familia noastră are mai multă decât majoritatea. Aşa le 
spune clienţilor care vin în prăvălia lui, ca să-i facă să se 
simtă deosebiți. Ştie că nu-i adevărat, dar oamenii au 
nevoie de ceva în care să creadă. Mulțimea care umple 
amfiteatrul cu siguranţă n-are magie şi, după cât se pare, 
nici inimă sau conştiinţă. 

Discută despre copiii dispăruţi de parcă ar fi ultima bârfă, 
ceea ce mă supără peste poate. Ca să participi la adunare, 
trebuie să ai proprietăţi şi un statut. Niciunul dintre cei de- 
aici nu-şi face griji pentru copiii lui, pentru că niciunul dintre 
ei nu rămâne fără însoțitori zi şi noapte. Imi fac loc prin 
mulţime, pierzându-mi pe drum câteva mărgele de pe 
rochie. Suntem aşa de mulţi, că Piaţa de Vest, atât de 
cenuşie, pare să revină la viaţă. Vie şi forfotind de bârfe 
meschine. 

— Ar trebui să aibă grijă ce face, că altfel o să ajungă ca 
fostul preot-ka, spune un bărbat, aplecându-se spre 
prietenul lui. 

Vorbeşte suficient de tare încât vreo câţiva din jur să 
mormăie aprobator. Alţii vin în apărarea mamei. 

Eu mă uit urât la el. Nu e prima dată când cineva o 
ameninţă aşa pe mama. Încă mai doare. Nu-mi place că Arti 
şi vizirul se ciondănesc tot timpul. Uneori, situaţia devine 
neplăcută. Chiar şi aşa, ea a făcut lucruri bune pentru 
Regat. Când vizirul a glumit despre o nouă creştere a 
dijmelor, a omis motivul pentru care cere bani Templul. 
Mama şi clarvăzătorii se ocupă de toate serviciile publice 
din Regat. Educaţie gratuită pentru cei care nu-şi permit 
scribi particulari, mese şi adăpost pentru orfani. Programe 
pe care le-a înfiinţat mama când a devenit preoteasă-ka. 

Fostul preot-ka, Ren Ek6, condusese Templul înainte să 

mă nasc eu, dar lumea încă îl mai ridică în slăvi. Era iubit 
pentru firea lui liniştită şi înţeleaptă şi se înţelegea bine cu 
vizirul. Lumea spune că pe atunci Breasla şi Templul lucrau 
împreună mai bine. Fiind un Eké din tribul Litho, ocupa şi 
poziţia de onoare de căpetenie a familiei extinse. Totuşi, 
într-o dimineaţă neguroasă, un pescar l-a găsit pe preotul- 
Ka în golf, agăţat de un cârlig. Despuiat, cu trupul mutilat. 

Aşa că şi dacă nu sunt întotdeauna de acord cu mama, 
îmi fac griji pentru ea. Nu-i puţin lucru să ucizi o 
personalitate publică, dar să ataci un tămăduitor ar fi şi mai 
greu. Cu toate astea, moartea lui rămâne la fel de 
misterioasă ca şi acest răpitor de copii care se află în 
libertate şi se poate ascunde de magie. 

Tămăduitorii, adevărații tămăduitori, pot drege cu un 
cuvânt un os rupt sau pot îndepărta o furtună cu un simplu 
ritual. Cei puternici, cum e bunica, pot vedea peste timp. 
Poate şi Arti, chiar dacă nu mai poartă numele de 
tămăauitor de când a plecat din ţinuturile triburilor. Tata 
poate schimba cursul îmbătrânirii şi poate prelungi viaţa 
cuiva dincolo de vârsta lui naturală. Totdeauna am crezut 
că familia mea e în siguranţă datorită magiei, dar acum nu 
mai sunt aşa de sigură. 

Simt un fior care-mi cuprinde umerii în timp ce mă 
strecor pe alei doldora de coşuri cu mâncare stricată, ca să 
evit mulţimea. Bunica a văzut un şarpe cu ochii verzi când 
citea în oase şi a crezut că e un demon. Acum, Arti a văzut 
doar o străfulgerare a răpitorului de copii. Ea şi clarvăzătorii 
cred că e opera antimagiei. Şi dacă e altceva? 

Un demon şi copii dispăruţi. Nu pare să aibă nicio noimă, 
dar s-au întâmplat prea repede una după alta, în condiţii 
prea ciudate. De ce ar apărea un demon într-o viziune 
despre mine? N-am nimic special. Totuşi, oricât de imposibil 
ar părea, până şi eu am simţit că magia din cortul bunicii 
nu era ce trebuie. Nu semăna deloc cu atingerea ca de 
pană a magiei triburilor. Magia aceea fusese năvălitoare, 
curioasă şi ostilă. Situaţia cu copiii e mult mai rea. Cea mai 
importantă întrebare e de ce; ce motiv ar avea cineva să ia 
copii? 

Mă strecor de pe alee şi intru în altă mulţime, în Piaţa de 
Est - cu nervii întinşi. Îmi tot aduc aminte cum a refuzat 
Rudjek să se uite la mine după ce mama aproape că l-a 
acuzat pe unul dintre fraţii lui că ar fi răpitorul de copii. 
Dacă nu vrea să se vadă cu mine, nu pot să-l învinuiesc. Nu 
după ce s-a întâmplat în dimineaţa asta. Mi-e dor de 
obiceiurile noastre... mi-e dor de el. 

Trec pe lângă oameni care se târguiesc pentru pâine de 
ieri, fructe răscoapte, carne afumată şi talismane. Măgarii 
încărcaţi cu saci de cereale dau din picioare şi ridică nori de 
nisip roşu. Piaţa se zbate ca Râul Şarpelui după o furtună şi 
duhneşte a picioare nespălate şi bălegar. 

În timp ce toată lumea îşi vede de treabă, mă privesc 
chipuri aspre. Chipuri calme. Chipuri prietenoase. Chipuri 
de toate culorile. Chipuri tăbăcite de prea mult soare. 
Chipuri aşa de colţuroase, că par cioplite din piatră. Chipuri 
joviale, rotunde. Oamenii din Tamar vin de peste tot - de 
dincolo de deşerturi, de dincolo de mări, de dincolo de 
munţi. Oraşul este căminul tuturor celor care-l adoptă. 
Ceea ce se vede şi mai bine în Piaţa de Est, şi acesta este 
motivul pentru care-mi place să vin aici. 

E o alinare să ştiu că, aşa cum se întâmplă şi cu mine, 
nimeni din mulţimea asta nu-şi găseşte foarte bine locul. 
Totdeauna mă fascinează cum poate cineva să se integreze 
şi totodată să iasă în evidenţă aici. Acesta ar putea fi cel 
mai mare avantaj al răpitorului de copii, că devine invizibil. 
Îmi aud pulsul zvâcnindu-mi în urechi şi mă uit din nou în 
jur - văzând piaţa cu alţi ochi. 

Băieți desculți, cu pantaloni zdrenţuiţi, şi fete cu cămăşi 
murdare se strecoară prin mulţime. Mânuţele lor sunt iuți 
când le strecoară în buzunare, luând o pungă cu bani ici, o 
brățară colo. Când o femeie prinde un băieţel care încerca 
să-i fure brăţara lată, un copil nevăzut, aflat pe un acoperiş, 
aruncă pietricele în ea. Distrasă şi ducându-şi mâna la cap, 
femeia îl lasă pe micul hoţoman să fugă cu prada. Nu trec 
cu vederea ce fac orfanii în piaţă, dar nici nu-i judec. Viaţa 
în oraş e grea pentru cei care nu vin dintr-o familie cu o 
poziţie bună. Spre deosebire de ţinuturile triburilor, unde nu 

contează decât magia, aici domnesc banii şi influenţa. 

Când traversez o stradă plină cu negustori de mâncare, 
soarele mă bate în spate. Norul de fum care se ridică din 
vetrele lor sufocă aerul şi mă face să lăcrimez, dar miroase 
minunat. Castane coapte, tocană condimentată, banane 
prăjite în ulei de arahide. Îmi chiorăie stomacul, aducându- 
mi aminte că n-am mâncat nimic azi. Dar nu pot să mă 
opresc să-mi iau de mâncare; sunt prea concentrată să 
ajung la Râul Şarpelui, să mă văd cu Rudjek, prea neliniştită 
că n-o să fie acolo. 

S-a strecurat de la adunare înainte să pună taică-său 
capăt lucrărilor. M-am uitat cum încerca să-şi ascundă 
suferinţa sub o expresie indiferentă şi plictisită, dar eu pot 
să văd fără probleme prin masca lui. II cunosc prea bine. 
Mama i-a dat o lovitură urâtă. lar el detesta deja felul cum 
se purtase taică-său cu fraţii lui după Ritual şi se 
învinovăţea că n-a fost în ziua aceea la piaţă, ca să-l 
calmeze pe Jemi. 

Tresar când aud un foşnet lângă mine şi-l prind pe unul 
dintre micii hoţomani încercând să-mi salte brăţara. Il apuc 
de braţ - nu prea strâns, dar suficient cât să-l împiedic să-şi 
ia zborul. Băiatul ridică spre mine o faţă cu ochi trişti şi 
buze care tremură. Escroc micceeel! 

Înainte să verse o lacrimă, cineva îl plesneşte peste 
ceafă. 

— Şterge-o sau chem Garda! 

— Au! protestează băiatul şi se răsuceşte, cu mâna la 
cap. Tu vorbeşti, Kofi? 

Hoţul aspirant e probabil nou în piaţă - nu l-am mai văzut 
până acum. Dintr-un buzunar ascuns sub centură, scot o 
monedă de argint şi i-o dau. 

— Ştii, ai fi putut să ceri înainte. 

Zâmbeşte sfios. 

— Data viitoare o să cer. 

Când băiatul o ia din loc, Kofi se apropie de mine. La 12 
ani, nu-i mult mai mare decât hoţul aspirant. Şorţul pe care- 
| poartă e plin de solzi de peşte şi miroase de parcă tocmai 
a venit de la docuri, adică a măruntaie stricate. Face ochii 

mari când vede cu ce sunt îmbrăcată. 

— Ce te-ai înţolit aşa? mă întreabă. 

Strâng din buze şi mă uit urât la el, deşi bineînţeles că 
are dreptate: rochia mea e incomodă şi bate prea tare la 
ochi. Dacă porţi aşa ceva în Piaţa de Est, anunţi că eşti 
pradă uşoară pentru orice hoţ. Măcar familia mea nu poartă 
blazon, ca a lui Rudjek. 

— Mai bine zi de ce ai tu o monedă de argint după 
ureche, ripostez eu. 

Rânjeşte când duce mâna la ureche şi nu găseşte nimic. 

— Cealaltă ureche, spun eu, bătând din picior. 

Îşi duce mâna, mai repede de data asta, la ureche, de 
parcă banii ar putea să dispară într-o clipită. Când găseşte 
moneda de argint, o vâră în şorţ, iar pe pielea lui maronie 
trece un val de roşeaţă. l-am strecurat destule monede în 
ultima vreme, aşa că nu mai protestează că ar trebui să 
muncească pentru ele. Familia noastră are mai mulţi bani 
decât ne trebuie şi, cum spune mereu Oshhe, o monedă 
pusă la păstrare e o binecuvântare pe care o pierzi. 

Tatăl lui Kofi e unul dintre mulţii negustori de peşte din 
piaţă. Am dat peste taraba lor acum un an, atrasă către 
locul unde Kofi stătea cocoţat pe o ladă, spunând poveşti 
fanteziste unei mulţimi adunate în faţa lui. 

— Disperaţi să fugă din calea unui râu de gheaţă, peştii 
au înotat tocmai din Nord, spunea el. Când i-am strigat că e 
puţin probabil să se fi întâmplat aşa, şi-a schimbat 
povestea cât ai clipi din ochi. Ai dreptate! mi-a zis. Aştia au 
înotat de la Marea cea Mare, încercând să scape de un 
şarpe uriaş. Numai că nu ştiau că şi noi mâncăm peşte! 

După câteva zile, l-am văzut cu o femeie despre care am 
aflat mai târziu că e noua nevastă a tatălui său. Il prinsese 
pe Kofi de umeri şi scrâşnea din dinţi. 

— Nu eşti bun de nimic, băiete! se stropşise la el. Nu eşti 
în stare să faci nimic ca lumea? 

Fără să fi fost provocată în niciun fel, i-a tras o palmă. 
Lovitura parcă m-a atins pe mine. Am intervenit s-o opresc, 
dar a doua zi Kofi a venit la piaţă plin de urme de bici. 

Când am văzut-o din nou pe femeie, m-am prezentat ca 

fiică a preotesei-ka. l-am spus că dacă i se mai întâmplă 
ceva lui Kofi, o să aibă de pătimit. Era prima dată când mă 
foloseam de poziţia mamei ca să obţin un avantaj. A mers: 
mama vitregă a lui Kofi a încetat să-l mai bată. In loc de 
asta, acum nu-l mai bagă în seamă. Ştiu cum te simţi când 
se întâmplă aşa ceva, drept care m-am hotărât să mă 
prefac, din clipa aia, că sunt sora lui. 

— Ai auzit de ţestoasa uriaşă care a fost adusă de flux 
azi-dimineaţă? începe Kofi, dar atenţia mea e atrasă de 
Rudjek. 

Îşi face loc prin mulţime, îndreptându-se direct către 
mine. Efectul pe care-l are asupra pieţei se vede imediat. 
Fetele îi aruncă zâmbete şi cineva îi iese în cale, încercând 
să-i prindă privirea. Lumea se uită direct la blazonul din os 
de craven prins la gulerul lui. 

De câte ori vine în Piaţa de Est cineva dintr-o familie sus- 
pusă, se creează agitaţie. Dar şi lui îi place piaţa la fel de 
mult ca şi mie; e locul nostru preferat de întâlnire, după cel 
secret de lângă râu. 

Negustorii strigă să-i atragă atenţia, dar privirea lui 
Rudjek nu se desprinde de pe faţa mea. Ocoleşte un bărbat 
care vinde clopoţeii preferaţi de adepţii lui Oma, zeul 
viselor. Zâmbeşte cu gura până la urechi, cu obrajii cafeniu- 
deschis  îmbujoraţi. Răsuflu adânc, iar încordarea din 
stomac se risipeşte. 

—A fost interesant  azi-dimineaţă, spune œl, 
întrerupându-l pe Kofi. 

De aproape, urma vânătăii movulii de pe obrazul drept se 
asortează cu elara lui elegantă de mătase. Ochii ca 
obsidianul îi sclipesc în soare pe sub genele lungi şi 
întunecate. 

Mă răsucesc spre el. 

— Ţi-e bine? 

Rudjek nu ia în seamă întrebarea, deşi se crispează. 

— Ai ratat meciul meu straşnic de ieri. Am ieşit pe locul 
doi. 

Aruncă o privire spre dreapta, unde se află însoţitorul şi 
cel mai bun prieten al lui, Majka, îmbrăcat într-o uniformă 

roşie de gendar. Nu l-am observat până acum. 

— Doar pentru că a trişat e/. 

— Cred că prin „trişat” vrei să spui „a şters pe jos prin 
arenă cu faţa ta pocită”, spune Majka. 

Îşi duce două degete la frunte şi face o uşoară plecăciune 
spre mine, aşa cum fac cei din tribul tatei. Fiul perfect al 
diplomatului tamaran. Chiar mai mult decât Rudjek, Majka 
are înfăţişarea tamaranului tipic de neam bun - piele 
maroniu-închis, păr des şi negru ca pana corbului şi ochi 
adânci şi întunecaţi. Îi întorc salutul cu un zâmbet. 

Kira - care stă la stânga lui Rudjek - îşi drege vocea. ŞI 
ea e îmbrăcată într-o uniformă roşie, cu o singură coadă 
neagră peste umăr şi chipul palid ca iarna nordică. Spre 
deosebire de Majka şi Rudjek, care poartă iatagane duble, 
ea are o mulţime de pumnale prinse prin diverse locuri. Un 
negustor încearcă să-i pună în mână o arbaletă, iar un altul 
flutură nişte cuțite tobachi ca să-i atragă atenţia. 

Familiile importante rareori pun piciorul în vreuna dintre 
pieţe dacă au însoțitori pe care să-i trimită în locul lor. 
Unele familii fie nu-şi pot permite însoțitori, fie nu vor să 
aibă. Noi le avem pe Nezi, Ty şi Terra, dar, spre uşurarea 
mea, niciuna dintre ele n-are ca unică misiune să mă 
însoţească pe mine peste tot. Rudjek nu-i aşa de norocos. 

— Văd că-ţi place noua ta slujbă, Kira, spun eu, când ea Îi 
goneşte pe negustori. 

Faţa i se schimonoseşte într-o încruntătură. 

— N-aş zice că să-l păzesc pe el chiar e o slujbă 
adevărată. 

Rudjek îşi duce mâinile la piept, prefăcându-se jignit, şi 
cască ochii. 

— Mă răneşti. 

Clatin din cap, încă neînvăţată cu noile lor slujbe de 
gendari. La 17 ani, sunt cu doar câteva luni mai mari ca noi, 
dar au deja vârsta potrivită să-şi înceapă cariera. Mama lui 
Majka este comandant în subordinea Maestrului Armelor, 
mătuşa lui Rudjek; iar tatăl lui e ambasadorul Regatului în 
Estheria. Tatăl Kirei e Maestrul Scribilor. Amândoi au 
crescut luptându-se în arenă cu Rudjek, ca să se distreze. 

După ce au intrat în corpul gendarilor, el a făcut cerere ca 
ei să-i înlocuiască pe foştii lui însoțitori. E o mare onoare să 
slujeşti familia regală şi pe rudele lor cele mai apropiate, 
din familia Omari, iar Kira şi Majka nu obţinuseră încă 
gradul necesar pentru a fi luaţi în considerare, însă tatăl lui 
Rudjek a fost de acord, fie şi numai pentru că aşa întărea 
alianțele politice cu familiile celor doi. 

— Hei, vorbeam deja cu ea, spune Kofi, încrucişându-şi 
braţele. Aşteptaţi să vă vină rândul. 

Rudjek râde şi-l mângâie pe Kofi pe cap. 

— Salutare şi ţie. 

Îi arunc o privire de scuze lui Kofi. 

— Trec să te văd mâine, promit. 

Kofi scoate limba la Rudjek, înainte s-o şteargă şi să se 
piardă în mulţime. 

— Piticania, spune Rudjek, mimând indignarea. Aproape 
că-mi vine să... 

— Mergem? îl întrerup eu. 

Fără să mai aştept răspunsul, o iau spre locul nostru 
secret de pe râu, eu pe o parte, ei pe altundeva. N-ar mai fi 
aşa de secret dacă patru oameni s-ar îndrepta direct către 
el. Rudjek a avut mulţi însoțitori de-a lungul anilor şi i-a 
mituit să ne păstreze secretul. Când n-au mers monedele, a 
trecut la metode de convingere subtile şi uneori nu tocmai 
subtile. Chiar poate să fie fermecător când vrea. Nu că i-aş 
zice, fiindcă i s-ar urca la cap. 

În timp ce trec prin mulţime, simt un fior rece ca gheaţa 
pe spate. Prin piaţă se strecoară duhuri, ca o turmă de 
pisici turbate, gata să se năpustească. Nu mai lungi decât 
braţul meu, trupurile lor de umbre n-au formă şi se schimbă 
întruna, fluide ca adierea vântului. Când năvălesc pe străzi, 
prezenţa lor îmi trage căldura din tot corpul. Răsuflu adânc, 
uitându-mă cum câteva zeci de duhuri roiesc în jurul unei 
fetiţe. | se târăsc pe faţă şi i se atârnă de mâini şi de 
picioare şi ea habar n-are. 

Le mai văd şi alţi câţiva oameni din piaţă - cei cu sânge 
de-al triburilor. Au chipurile încremenite şi vorbesc în 
şoaptă unii cu alţii. Dar majoritatea nu văd deloc duhurile. 

Unul sau două sunt o pacoste, cum se târăsc peste orice, 
dar o mulţime nu poate să însemne decât un singur lucru: 
se apropie ceva rău. Gândindu-mă la copiii dispăruţi, îmi 
dau seama că răul este deja aici. 

Năucită, trec printre casele de chirpici de pe malul Râului 
Şarpelui şi merg dinspre docuri în susul apei. Aici nu sunt 
duhuri, dar mi-a intrat deja frigul în oase. Triburile cred că 
duhurile sunt vestigii ale unui neam distrus de demoni cu 
multă vreme în urmă. În lăcomia lor după ka-uri, au călcat 
în picioare un tărâm întreg înainte ca Re'Mec şi Koré, Regii 
Gemeni, să pornească război împotriva lor ca să-i oprească. 
Duhurile sunt tot ce a mai rămas din vremea aceea. Năluci 
fără odihnă şi fără suflete, căutând ceva ce nu mai pot avea 
- viața. 

Când ajung la locul nostru bătătorit din stufărişul înalt, îi 
văd pe Majka şi Kira stând de pază pe malul râului - destul 
de departe ca să ne lase puţină intimitate. Rudjek stă pe o 
pătură galbenă întinsă pe iarbă. 

— Tata organizează o luptă mare ca să celebreze 
sfârşitul Lunii de sânge, spune el după ce cască. Trebuie să 
vii şi tu. Sunt neînvins de trei ani în întrecerea de săbii. 
Sunt cel mai bun spadasin din Tamar. Mă rog, în afara 
gendarilor, presupun. 

— Nu cred că e o idee bună, după ce s-a întâmplat azi- 
dimineaţă, răspund, cu gâtul uscat. 

Ochii lui, mai întunecaţi decât ora Gsana, se cască 
întrebători. Când e atent doar la mine, locul pare mai mic şi 
aerul mai cald. 

— Ce s-a întâmplat, Arrah? 

Când îmi rosteşte numele, vocea i se frânge şi toată 
lăudăroşenia piere. Mă aşez lângă el, iar parfumul lui de 
liliac şi fum de lemne îmi trimite un val de căldură pe ceafă. 
Ar trebui să spun ceva ca să-i distrag atenţia sau să mă 
prefac că nu-mi place cum îmi rosteşte numele, dar nu o 
fac. Nu imediat. Las starea asta ciudată şi minunată să mai 
plutească între noi. E cel mai bun prieten al meu şi e 
insuportabil jumătate din timp. Dar în ultima vreme îmi 
imaginez altceva - îmi imaginez ceva mai mult. 

Vinovâăţia se instalează ca un vechi prieten şi-mi mut 
privirea. Chiar dacă părinţii noştri nu s-ar uri, tot mi se 
strecoară în minte senzaţia că e ceva greşit. Da, vreau mai 
mult, dar nu vreau să distrug ce avem acum, în cazul în 
care n-ar merge bine. O clipă, sunt cât pe ce să-i 
mărturisesc, iar în clipa următoare îmi îngrop sentimentele 
sub un bolovan. 

— Nimic, spun repede, înainte ca discuţia noastră să 
devieze. 

Mi se învârt prea multe gânduri prin cap. Duhurile, 
răpitorul de copii, şarpele cu ochii verzi. Aparent, n-au nicio 
legătură unele cu altele, dar împreună mă duc cu gândul la 
un joc de-a şacalii şi ogarii. Un joc bazat pe strategie, 
eschive şi inducere în eroare. Poate că fac legături acolo 
unde ele nu există de fapt, dar nu cred în coincidente. 
Clatin din cap şi-i zâmbesc. 

— Ce-i cu pătura asta elegantă azi? 

Îmi trec mâna peste țesătură, pipăind modelele 
complicate ale împletiturii. Mă cunoaşte aşa de bine, că nici 
nu protestează când schimb subiectul. g 

— N-am vrut să-ți strici tu rochia elegantă pe iarbă. Işi 
potriveşte tecile, care stau pe jos lângă el. E foarte drăguță. 

— Multumesc, răspund eu, uitându-mă după bărcile care 
se târăsc în josul râului. 

E aşa de lat, încât ai senzaţia că apa se întinde la 
nesfârşit. 

După o pauză lungă şi stânjenitoare, încercăm amândoi 
să vorbim în acelaşi timp. Râdem şi o parte din încordare 
dispare. 

— Tu primul, îl îndemn. 

— Despre ce s-a întâmplat azi-dimineaţă, spune el, 
cuvintele oprindu-i-se în gât. Fraţii mei n-ar face niciodată 
ceva aşa de josnic. Jemi şi Uran n-au mai fost ei înşişi de la 
Ritualul de trecere, dar tata... tata îi ţine în frâu. Are un 
gendar care-i trimite rapoarte regulate despre 
detaşamentul lui Jemi, iar Uran nu rămâne niciodată fără 
însoțitori. Şi când spun niciodată, înseamnă chiar niciodată. 

Întind mâna spre blazonul familiei prins de gulerul lui, dar 

mă opresc. 

— Pot? 

Rudjek se scarpină în cap, părând timid. 

— Sigur. 

Îmi trec degetele peste osul neted de craven, cioplit în 
forma unui cap de leu. E rece, chiar şi în toiul unei zile mult 
prea călduroase. Dacă aş avea vreun strop de magie, m-ar 
respinge. Dar nu se întâmplă nimic. Când îl ating şi nu simt 
nicio urmă de respingere, îmi aduc aminte de ce mi-a spus 
mama. Poate că a venit momentul să renunţ la visul meu. 

— Ce simţi când e lângă tine cineva cu magie? 

N-am mai întrebat până acum, evitând orice m-ar putea 
duce cu gândul la lipsa mea de magie. Cum ar fi dacă eu aş 
avea magie şi am fi aproape... mai aproape decât acum? 
Asta-i adevărata întrebare care-mi arde pe buze. 

Rudjek ridică din umeri. 

— Nu ştiu... Vibrează un pic dacă magia e îndreptată spre 
mine; altfel, nu simt nimic. 

Îmi mut mâna peste elara lui, de la blazon la medalionul 
pe care-l poartă la gât. Îi ating gâtul cu degetele şi ne 
încordăm amândoi. Se apleacă puţin mai aproape de mine, 
iar vocea îi e doar o şoaptă: 

— Mi-a fost dor de tine. 

Majka îşi drege glasul şi ne îndepărtăm în grabă. 

— Vă întrerup? 

— Nu! strigăm amândoi într-un glas. 

— Absolut deloc, adaug eu ofensată. 

— Sigur că nu, spune Rudjek, încruntându-se la el. Ce 
vrei? 

Majka aruncă o privire peste umăr către Kira, care a 
rămas să stea de pază. 

— Trebuie să-ţi aduc aminte că tatăl tău te aşteaptă 
întrunirea de consiliu la patru clopote de după-masă. 

Rudjek se uită la pantalonii săi plini de praful din piaţă şi 
se strâmbă. 

— Lasă-ne o clipă, te rog! 

Majka încuviinţează din cap cu un rânjet în colţul gurii şi 
se duce spre Kira. 


a 

— Îmi pare rău, trebuie să plec, oftează Rudjek. Tata o să 
fie prost dispus după ce s-a întâmplat azi-dimineaţă. 

— Atunci e adevărat, spun eu, simţindu-mi iar gâtul 
uscat. O să te numească moştenitor? 

Rudjek tresare şi îşi mută privirea. 

— Este. Nu... încă nu ştiu ce să zic. Sunt cel mai mic 
dintre fraţi. Nu m-am gândit niciodată că responsabilitatea 
o să-mi revină mie. Aşteptările tatei - mă rog, aşteptările 
tuturor - s-au schimbat. 

Nu vreau să mă gândesc ce va însemna asta pentru 
prietenia noastră. Dacă - nu, când - va deveni vizir într-o 
bună zi, n-o să-şi mai poată evita îndatoririle, ca să se 
strecoare şi să ne întâlnim lângă râu. 

— Şi gendarii? Totdeauna ai zis că vrei să te înrolezi la ei. 

Regret întrebarea când aruncă o privire plină de dorinţă 
spre iatagane. 

— Cum o să supravieţuieşti dacă nu mai poţi să te 
prosteşti toată ziua în arenă? adaug, ca să-l înveselesc. 

— O să mă descurc. Şi apoi, cu glas scăzut, spune: Pot să 
fiu destul de viclean. 

Mă joc cu mărgelele de pe rochie. 

— Poţi să refuzi, nu? 

— Nu. la o piatră de pe jos şi o aruncă în râu. Mama i-a 
trimis mesaj la Delene intendentei ei din copilărie şi i-a 
cerut să vină să mă înveţe regulile cuvenite de etichetă. 
Râde chinuit şi fără pic de veselie, întunecat ca dispoziţia 
noastră. Cum zic Aatiri? „Caracterul bărbatului nu stă în 
hainele elegante, ci în curăţenia sufletului.” 

— Curăţenia Ka-ului, îl corectez eu. 

— Îmi pare rău, răspunde el cu un zâmbet timid. Bat 
câmpii şi nu mă mai opresc, şi nu te-am întrebat despre 
ţinuturile triburilor. Cum a fost? 

— Nu prea bine, răspund eu, cu un geamăt. 

Rudjek ridică o sprânceană. 

— Vrei să-mi spui? 

— Altă dată. 

Nu sunt încă dispusă să-i spun despre Festivalul Lunii de 
sânge şi viziunea bunicii. E ceva ce încă mai încerc să 

pricep eu însămi, iar el n-ar face decât să se îngrijoreze. Și 
m-am îngrijorat eu suficient. 

— Încă ceva, înainte să plec, spune Rudjek, frecându-şi 
ceafa. Mama a trimis la prăvălia lui taică-tău o invitaţie 
pentru ceremonia mea de majorat. M-am gândit că dacă 
pune maică-ta mâna pe ea, s-a terminat. Dar... vii, da? 

Îmi încreţesc nasul, aducându-i aminte ce cred eu despre 
ceremonia lui de majorat - de unde şi măgarul de pe 
scrisoarea pe care i-am trimis-o. Înainte să apuc să 
răspund, adaugă pripit: 

— E drept, e puţin cam arhaic, dar... 

— Vrei să zici cu dansatoarele pe jumătate despuiate? 
Îmi încrucişez braţele. E o tradiţie prostească. 

— Te rog frumos. 

Bate din gene spre mine şi nu pot să nu râd. 

Nu-i vorba că părinţii noştri nu ştiu că suntem prieteni. 
Numai că sunt foarte multe ceremonii în districtul şcolar la 
care poţi să te duci şi tot să nu-i ştii pe toţi cei de vârsta ta. 
L-am văzut pe Rudjek concurând în arenă de nenumărate 
ori. N-ar trebui să fie diferit, şi totuşi ezit să spun da. 

— O să mă gândesc, răspund eu, dar ştiu care ar fi 
răspunsul lui Arti dacă aş întreba-o. 

Spun la revedere când Majka şi Kira îl târăsc de-acolo. 
Uitându-mă din nou la râu, nu pot să nu mă gândesc la 
duhurile care roiau în Piaţa de Est. Le văd suficient de mulţi 
oameni pentru ca scribii să vină cu o explicaţie oficială. Le 
spun umbre inofensive şi imprevizibile, dar eu n-am crezut 
niciodată. Chiar şi fără magie, nu pot să mă prefac că nu 
văd semnele. 

Oriunde se duc duhurile, urmează curând şi moartea. 

ŞAPTE 


„A. 


După încă o noapte în care nu m-am odihnit, mă dau cu 
greu jos din pat înaintea zorilor. Mi se învârt prin cap o 
grămadă de vise. Unul despre un şarpe cu ochi verzi real, 
care luneca prin Piaţa de Est. Nu mai mare decât un şarpe 
de râu, trecea cu uşurinţă printre nenumăratele picioare 
aflate în mişcare. În alt vis, răpitorul de copii păşea mândru 
prin ţinuturile triburilor, cu un şir de copii legaţi cu o 
frânghie. Apoi l-am văzut pe Rudjek în picioare la marginea 
unei păduri întunecate ca noaptea, cu ochiul lui Re'Mec la 
spate. Legătura dintre cele trei fusese limpede în vis, dar 
acum mintea mi-e înceţoşată de somn. 

Dacă mă grăbesc, o să-l prind pe tata înainte să plece la 
prăvălie. Imi trag pe mine tunica şi pantalonii albaştri ca 
marea pe care voisem să le port ieri şi-mi iau sandalele în 
mână, ca să nu-i trezesc pe ceilalţi. Terra o să fie 
nemulțumită când o să vadă că nu mai sunt aici la opt 
clopote de dimineaţă. 

Soarele se ridică deasupra orizontului când o iau pe 
coridorul lung. Vila noastră înconjoară o curte interioară, 
unde îşi creşte tata plantele pentru leacurile lui de sânge. 
Camerele lipite ale părinţilor sunt în celălalt capăt al casei. 
Ty şi Nezi au camerele lor, iar a Terrei e lângă a mea. 

De-a lungul peretelui joacă figurine  mozaicate, 
răsucindu-se, rotindu-se şi sărind ca să ţină pasul cu mine. 
Magia e Mulani, una dintre multele tradiţii ale tribului 
mamei. De la dansatori la draperiile albe şi pernele de 
mătase din salon, casa noastră e decorată cu elemente 
Mulani. Chiar dacă Arti nu se duce niciodată în ţinuturile 
triburilor, probabil că-i lipseşte ceva din viaţa de-acolo dacă 
ţine toate aceste mici amintiri. Mă opresc să mă uit la unul 
dintre dansatori şi se opreşte şi el. Când eram mică, 
puneam mâna pe perete, ca să simt zumzetul magiei. Arti a 

încercat să mă înveţe cum să fac dansatorii să se mişte, dar 
eu nu reuşeam. Ştia chiar şi atunci ce însemna asta. După 
ani de zile, expresia indescifrabilă de pe chipul mamei în 
momentul acela încă mă mai bântuie. 

Oshhe e aplecat peste rădăcinile unei tufe de kinkeliba 
din curte, trecându-şi degetele prin pământ. 

— Te-ai trezit devreme, micuță preoteasă, spune el, cu 
spatele la mine. N-ai putut să dormi? 

După ce trag adânc aer în piept, îi răspund: 

— Am multe în cap. 

— Ajută-mă să strâng plantele, spune el, întinzându-mi o 
foarfecă. O să te liniştească. 

Tata taie frunze din tufă, iar eu mă aşez în faţa unui hăţiş 
de vrejuri de matay. Tai boboceii roşii, cu grijă să nu mă 
înţep la degete în spini. Tata nu insistă să vorbesc; îşi 
umple în linişte săculeţul cu frunze. Curtea e sanctuarul lui. 
Nezi se ocupă de grădinile care înconjoară vila, dar tata se 
ocupă de plantele lui medicinale. 

— Am primit ieri o invitaţie la prăvălie - una pe care ştiu 
că o aşteptai. 

Oshhe se mută de la tufa de kinkeliba şi începe să 
strângă seminţe dintr-un arbore de neem. 

— Ai binecuvântarea mea să te duci, dar va trebui s-o 
convingem pe maică-ta. 

Vreau să mă duc la ceremonia lui Rudjek, dar, cu toate 
câte m-au ţinut trează azi-noapte, e ultima mea grijă. 

— Ce a făcut ieri a fost îngrozitor, spun eu. 

Faţa tatei se schimonoseşte. El spune că nu vrea să aibă 
nimic de-a face cu politica, aşa că e un subiect despre care 
se discută rareori la noi în casă. Mi-am dat seama de mult 
că nu de politică nu vrea el să audă, ci de intrigile mamei. 

— A fost o cruzime, continui eu, incapabilă să-mi rețin 
vorbele. A făcut spectacol cu copiii dispăruţi doar ca să dea 
în vizir. Ce fel de om face aşa ceva? 

— Muşcă-ţi limba, fiica mea, înainte să spui ceva ce s-ar 
putea să regreţi, mă avertizează Oshhe. ă 

Apuc o tulpină aşa de repede, că mă înţep la deget. Imi 
duc degetul la gură, dar mă răzgândesc. Matay-ul provoacă 

somnolenţă în doze mici şi halucinaţii dacă iei prea mult. 
Tata încuviinţează din cap când vede că mi-am adus 
aminte. 

— Nu sunt de acord cu căile mamei tale, spune Oshhe, 
dar animozitatea ei faţă de vizir nu e neîntemeiată. Nu e un 
om bun, fiica mea. Vreau să înţelegi lucrul ăsta. Ştiu că eşti 
apropiată de băiatul lui. Am şovăit cu ani în urmă, când ai 
întrebat dacă poţi să te duci să te joci cu el pe malul râului. 
Te-am lăsat doar pentru că nu poţi judeca fiul după tată. 
Copiii sunt nevinovaţi. 

Rudjek şi-a dorit dintotdeauna să nu afle tatăl lui despre 
prietenia noastră. Am presupus că avea acelaşi motive ca şi 
mine, pentru că părinţii noştri se urau, dar nici proastă nu 
sunt. Zvonurile despre vizir sunt chiar mai îngrozitoare 
decât cele despre mama. Lumea spune că Regatul nu are 
duşmani pentru că el ordonă asasinarea oricărei persoane 
pe care o consideră o ameninţare. 

— Tată, n-am venit să discutăm despre ceremonie. 

Îmi zâmbeşte stingherit. 

— Uneori e mai bine să o iei mai pe ocolite până ajungi la 
discuţiile dificile. 

Mi-e greu să mă hotărăsc de unde să încep sau ce să 
spun. Tot ce s-a întâmplat de la Festivalul Lunii de sânge mi 
se amestecă în minte. Mă macină dezamăgirea, teama şi 
îndoiala, dar refuz să mă las învinsă. Sunt prea mândră 
pentru aşa ceva. Sunt prea încăpăţânată. 

— Tu crezi că şarpele cu ochii verzi e un demon? îl întreb 
eu când reuşesc să-mi adun curajul. E posibil să fi 
supravieţuit vreunul după războiul cu zeii orisha şi să se fi 
ascuns aşa de multă vreme? Ce-ar putea să vrea un demon 
de la mine? întrebarea mea atinge un punct sensibil, iar 
tata tresare. Mă doare să recunosc, dar mama are dreptate. 
Nu există niciun motiv ca un demon să vrea ceva de la 
mine. Îmi înfig unghiile în palme. Caut legături, un motiv, 
dar nimic n-are noimă. Inainte să apuce tata să răspundă, 
îmi iese pe gură altă întrebare, şi mai disperată. 

— Ştii când a dispărut primul copil? 

Oshhe ridică o sprânceană, aşteptând să vadă dacă am 

terminat. Cum nu mai spun nimic, trage adânc aer în piept. 

— E greu pentru un părinte să nu aibă răspunsurile pe 
care le caută copilul lui... dar am senzaţia că s-ar putea să 
existe o legătură între viziunile căpeteniei Aatiri şi ale lui 
Arti. Dacă e lucrarea antimagiei craven sau a magiei 
demonilor, nu pot spune. Trebuie să sperăm că e 
antimagie. Dacă s-au întors demonii, atunci ne aşteaptă 
mari necazuri. 

Tata tace, cercetând tulpinile încâlcite de matay din 
poala mea. 

În ochi îi strălucesc lacrimi pe care le reţine. Vrea să fie 
puternic pentru mine şi şi eu vreau să fiu puternică pentru 
el. 

— Răspunsul la cealaltă întrebare a ta: primul copil a 
dispărut la începutul Lunii de sânge. Ai dreptate să faci 
legătura asta, spune el, cu glasul încordat. Vreau să fii 
foarte atentă, Arrah. Ştiu că-ţi place să te duci prin pieţe şi 
la râu, dar astea nu-s vremuri sigure. 

Îmi prind mâinile între genunchi şi încerc să alung 
apăsarea din piept. Teama din ochii tatei nu poate fi 
confundată cu altceva. O expresie aşa de străină pe chipul 
lui, că-mi sfâşie inima. 

Nu reuşeşte să spună şi restul, aşa că o fac eu în locul lui. 

— Crezi că viziunea bunicii înseamnă că răpitorul de copii 
sau demonul, orice ar fi, o să vină după mine. 

Tata se îndreaptă şi-şi încleştează fălcile. 

— N-o să permit să se întâmple aşa ceva. 

— N-ar trebui să mă aperi tu dacă aş avea şi eu magia 
mea, spun eu, amărâtă. Când o să-mi vină magia, o să... 

Îmi piere graiul când îi văd expresia îndurerată. 

— Arrah, spune el cu glas mai blând, aproape 
împăciuitor. N-are importanţă dacă o să ai vreodată magie. 
Eşti tot fata mea favorită şi o să te apăr până la ultima 
suflare. 

Sunt singura ta fată, aproape că spun cu duşmănie, dar 
nu reuşesc să mă conving să-i fac rău tatei nici chiar la 
supărare. 

Atunci, asta e. 

Până şi tata a renunţat la ideea că o să am vreodată 
magie. Vestea asta e mai dle ăi pot duce. 

În fiecare zi, la opt clopote de dimineaţă, Templul 
Atotputernic se deschide pentru public. Cei mai mulţi urcă 
singuri versantul stâncos abrupt către Templu, dar unii iau 
lectici. Palatul Atotputernicului străluceşte pe cer spre vest, 
chiar mai înalt decât Templul, dominând oraşul şi Râul 
Şarpelui, care curge domol spre est. Domeniul vizirului se 
află pe o stâncă faţă în faţă cu Templul, la marginea de sud 
a oraşului. Este un palat de sine stătător, cu ziduri bej care 
sclipesc în soarele dimineţii. Însă în clipa asta mintea mea e 
departe de peisajele splendide din Tamar. 

Groaza mi se strecoară în măruntaie când îmi amintesc 
vorbele tatei. Poate că pentru el nu contează că n-o să am 
niciodată magie, dar nici n-o să stau cu braţele în sân, fără 
să fac nimic. Dacă vreau să ştiu mai multe despre demoni, 
Templul e cel mai bun punct de pornire. 

Învăţaţi şi scribi îmbrăcaţi în robe trec în grabă pe cărare 
pe lângă negustorii ambulanți care poartă cele mai bune 
haine ale lor. Indiferent de statutul social, de numele de 
familie sau de religie, toată lumea vine la Templu. Pentru 
că lecţiile de dimineaţă sunt şi momentul când se plătesc 
dijmele. 

Slujitori în robe pământii îi îndrumă pe oameni pe poartă. 
De-a lungul marginii stâncii, cinci clădiri de piatră 
înconjoară o intrare în formă de semilună. Câţiva învăţaţi se 
îndreaptă către grădini şi iazuri, ca să stea de vorbă într-un 
loc ferit. În timp ce majoritatea oamenilor se duc spre 
clădirile din centru pentru lecţii, eu merg spre Sala zeilor 
orisha. 

În aer stăruie un iz de sânge când străbat curtea, unde îşi 
fac instrucţia shotanii în timpul nopţii. Asasinii de elită se 
antrenează încă de mici cu clarvăzătorii. De-a lungul 
generaţiilor, familiile lor s-au mutat din ţinuturile triburilor 
în Regat. Au magie - nu suficientă ca să-şi câştige un statut 
în ţinuturile triburilor, dar mult mai multă decât şarlatanii 
de pe stradă. Cele mai multe lucruri pe care le ştim despre 

ei sunt speculaţii, pentru că se mişcă întotdeauna în umbre. 

De zidurile Templului e prinsă magie. Chiar mai multă 
decât la copacul sacru Gaer, unde a fost îngropat trupul 
primului preot-ka. Ziua, arată doar ca nişte firicele de praf, 
pe care le vezi cu coada ochiului. Abia noaptea, mai ales la 
ora sana, se trezeşte la viaţă. 

Sukar şi un alt însoțitor stau în faţa Sălii zeilor orisha, la 
marginea de vest a stâncii. Imi face semn să mă apropii. 

— Tare mulţi îşi mărturisesc păcatele, spune el şi-şi dă 
ochii peste cap când ajung la ei. Plătesc dări ca să scape de 
vinovăţie. Nu se satură niciodată. 

Pe capul ras al lui Sukar luceşte sudoarea, iar tatuajele îi 
strălucesc. Nu se întâmplă aşa decât atunci când se află în 
apropierea cuiva care are darul. Arunc O privire la cealaltă 
însoţitoare, care le face semn oamenilor să treacă. Ecoul 
magiei ei îmi joacă pe piele, luându-mă în râs. Sukar îşi ia 
liber şi trecem prin porticul lung, pătrunzând în Sala zeilor 
orisha. Lumina schimbătoare a torţelor aflate de-a lungul 
pereţilor aruncă umbre malefice în sală. E locul perfect 
pentru o discuţie - şi ca să-mi pun la punct cunoştinţele de 
istorie. 

Sala găzduieşte statuile zeilor orisha care au supravieţuit 
războiului cu Regele Demon. Şi-au turnat propriile imagini 
în praf de stele mai întunecat decât cea mai întunecată 
noapte. E greu să te uiţi direct la ele sau să le fixezi prea 
mult cu privirea, pentru că siluetele încep să se înceţoşeze 
la margini. 

Când eram mai mică, aşa mă jucam cu Sukar şi Essnai. 
Cine putea să se uite cel mai mult? Am câştigat o dată, 
dacă asta se poate numi victorie. M-am uitat aşa de mult, 
că întunericul din jurul statuii lui Essi - zeul cerului - mi s-a 
scurs în ochi şi am rămas fără vedere jumătate de clopot. 
Sukar a dat fuga s-o aducă pe mama, care l-a trimis la mine 
pe unchiul lui. Nu eram primul copil care riscase şi plătise 
pentru asta. Acum nu mai repet greşeala. 

In drum spre un loc mai retras, trecem pe lângă câţiva 
oaspeţi care meditează prosternaţi la picioarele zeului 
orisha preferat. Pe măsură ce înaintăm, vedem tot mai 

puţini oameni şi doar ecoul paşilor noştri tulbură tăcerea. 
Inscrisurile strălucitoare de pe pereţi ies în evidenţă în 
contrast puternic cu întunericul. N-am avut niciodată vreun 
motiv să pun sub semnul întrebării textele sacre şi nici 
istoria pe care am învăţat-o în ţinuturile triburilor. Dar 
înscrisurile spun că zeii orisha au distrus toți demonii. Dacă 
primii scribi au înţeles greşit, atunci ce altceva nu mai ştim? 

Zeul orisha al soarelui, Re'Mec, poartă pe cap un 
acoperământ complicat din pene de strut şi perle, iar 
coarnele de berbec sunt groase cât braţul unui bărbat. 
Ochii îi strălucesc în flăcări deasupra unui cioc lung, cu 
vârful ascuţit. E dezbrăcat şi are umerii largi, iar liniile 
sculptate ale muşchilor îi exprimă şi mai clar ascendentul 
asupra celorlalţi. In poală ţine un glob de sticlă. Ceaţa 
cenuşie dinăuntrul lui reprezintă sufletele zeilor orisha care 
s-au sacrificat pentru a-l opri pe Regele Demon. 

Sora geamănă a lui Re'Mec, Kore, stă faţă în faţă cu el, 
pe un dais aflat sub o cupolă de sticlă care-o învăluie în 
umbre. Are chipul colţuros al femeilor Aatiri, trăsături 
ascuţite şi obraji proeminenţi. Mâinile ei sunt nişte gheare, 
iar cozile împletite i se revarsă peste sâni ca nişte râuri. 
Ţine în mână o casetă de bronz, cu un lanţ în jurul ei. Două 
femei, purtând turbanele albe străvezii obişnuite printre 
adepţii Regelui Geamăn, sunt îngenuncheate la picioarele 
ei. Ambele îi oferă zeiţei lor protectoare câte o cutiuţă care 
are luni cioplite pe interiorul capacului şi e plină cu 
podoabe. 

Peretele de lângă Kore spune povestea căderii Regelui 
Demon. Kore şi-a revărsat magia într-o casetă, ca să-i 
prindă în capcană sufletul, dar nici asta n-a fost de-ajuns. A 
fost nevoie de 20 dintre cei mai puternici generali ca să 
închidă caseta. Şi-au oferit propriul ka pentru a-l lega pe 
vecie. Şi alţi orisha au căzut în război, dar a fost nevoie de 
sacrificiul acestora pentru a-i pune capăt. 

Imi trec braţele pe după umeri, incapabilă să-mi închipui 
cum a fost. Să dai partea din tine pe care triburile o 
consideră cea mai sacră, cea mai pură. Acum am mai multe 
întrebări despre demoni decât aveam la început. Cum de 

erau la fel de puternici ca orisha, dacă nu erau ei înşişi zei? 
De ce mâncau suflete? Cum o făceau? Nu ştim decât bucăţi 
de poveşti despre ei, născute doar din imaginaţie. 

Sukar îşi drege vocea, îmboldindu-mă să mă grăbesc. 
însă mă uit la fiecare orisha în timp ce mergem agale pe 
coridor. Îi lăsăm în urmă pe Koré şi Re'Mec, trecând pe 
lângă Essi, apoi Nana, orisha care a modelat pământul. 

— Clarvăzătorii au mai avut viziuni despre răpitorul de 
copii? 

Vorbesc în şoaptă, ca să nu-i tulbur pe vizitatorii întinşi la 
picioarele lui Mouran, stăpânul mării. Faţă în faţă cu el, alţi 
doi vizitatori sunt îngenuncheaţi în faţa lui Sisi, păzitorul 
focului. Mă uit în fugă la toate înscrisurile sacre pe lângă 
care trecem, dar nu-mi sare nimic în ochi. Mare parte 
descriu războiul, cu detalii sângeroase. 

— În cazul în care întrebi dacă am auzit de vreo altă 
viziune de-a maică-tii, răspunsul e nu, spune Sukar. Oricine 
ar fi răpitorul, e în stare să-i împiedice pe unchiul meu şi pe 
alţii să-l vadă. Preoteasa-ka a este singura destul de 
puternică să îl zărească. Şi nici chiar asta n-a fost de prea 
mare ajutor. 

Tresar când aud, iar între noi se lasă tăcerea când 
trecem pe lângă Yookulu, urzitorul anotimpurilor. Adepții lui 
au împrăştiat margarete africane la picioarele daisului ca să 
sărbătorească Su'omi - anotimpul renaşterii, când se 
deschid toate florile după lunile mai reci din Oses€. 
Ajungem la Kiva, apărătorul copiilor şi al inocenţei. Oma, 
orisha viselor. Kekiye, orisha recunoştinţei. Ugeniou, 
culegătorul. Fayouma, mama fiarelor şi a păsărilor. Fram, 
cel ce înclină balanţa vieţii şi a morţii. Toţi zeii orisha par 
uriaşi. 

— Şi tu, prietena mea, începe Sukar, fără ghiduşia lui 
obişnuită. Ai mai avut vreo veste după viziunea bizară a 
căpeteniei Aatiri? 

Clatin din cap, aducându-mi aminte discuţia cu tata. Nu e 
momentul să spun, nu până nu ştim mai multe. 

— Nimic, încă. _ 

— Fii răbdătoare ca un leu care pândeşte în noapte. Imi 

face cu ochiul. Fdamii vor găsi un răspuns. 

In capătul coridorului, ajungem la cea de-a paisprezecea 
orisha, căreia i se spune Nenumita. Chipul ei n-are trăsături 
remarcabile, aşa că nu prea ai după ce s-o recunoşti, în 
afara cobrelor care i se încolăcesc pe braţe. Mă opresc s-o 
cercetez, sau mai degrabă să studiez şerpii, ale căror 
capete îi ajung la încheieturile mâinilor şi care par gata să 
sară. Celelalte statui sunt impunătoare şi intimidează, dar 
asta pare să aibă ceva greșit. Uitându-mă prea mult la ea, 
întunericul mi se strecoară pe la coada ochiului şi inima 
începe să-mi bată mai repede. Incăperea pare să se încline 
şi mă cuprinde panica. Mă silesc să-mi mut privirea. 

Tocmai citesc un alt înscris, când vine agale spre noi 
Tam, unul dintre partenerii de antrenament ai lui Rudjek. 
Are păr auriu creţ, ochii albaştri precum cerul şi pielea 
arămie a celor din Yöom, combinate cu trăsături tamarane. 
Un chip îngust, plin de forţă şi nobil. Infăţişarea lui e 
uluitoare şi atrage privirile, iar el ştie foarte bine. A fost 
numit recent scrib la anul întâi şi predă la Templu. 

Tam plesneşte din limbă, cu un zâmbet răutăcios pe 
buze. 

— lar chiuleşte fiica preotesei-ka? Îmi aruncă o privire 
tăioasă, apoi se întoarce către Sukar: Şi nepotul 
clarvăzătorului Zu care îşi neglijează îndatoririle. E cazul să 
vă aduc aminte că orisha ne cer loialitate şi că o asemenea 
neglijenţă nu e văzută cu ochi buni? 

Sukar îşi dă ochii peste cap. 

— Dispari, Tam! Nu vezi că avem treabă? 

— Te caută Barasa, spune Tam, ridicând din umeri. Ceva 
despre nişte pergamente rătăcite. 

— Douăj' de zei! răspunde Sukar după ce oftează adânc. 
Jur că unchiul meu e pierdut fără mine. 

— Un însoțitor al Templului, blestemând în acest loc 
sacru, zice Tam tresărind, în timp ce zâmbetul îi dispare de 
pe buze. Asta nu-i de bine. 

— Taci odată, Tam! se răsteşte Sukar, apoi îmi cere 
scuze şi pleacă în grabă să răspundă convocării unchiului 
său. 

După ce se îndepărtează Sukar, Tam se sprijină de tronul 
pe care stă zeul orisha al vieţii şi morţii. Fram este 
dualitatea şi balanţa, înfăţişat cu două capete, care 
reprezintă natura lui fluidă. 

— N-au vrut să ia parte la războiul cu Regele Demon, 
spune Tam şi ridică privirea spre Fram. Pentru ei, viaţa şi 
moartea sunt două feţe ale aceleiaşi monede, aşa că au 
refuzat când Re'Mec şi Kore le-au cerut ajutorul. Toată 
treaba asta cu dualitatea e o sabie cu două tăişuri... dar 
până la urmă s-au răzgândit. 

Îmi încrucişez braţele. 

— N-am crezut niciodată că o să ajungi scrib; îţi place 
prea tare arena. 

— M-am gândit să intru la gendari, zice el, zâmbind din 
nou, dar adevăratele mele talente sunt legate de educaţie. 

Spune toate astea atât de sarcastic, încât izbucnesc în 
râs. Sunt cât pe ce să-l gonesc, dar mă răzgândesc. S-ar 
putea să mă poată ajuta să aflu mai multe despre demoni. 

— Zi-mi despre orisha ceva ce nu ştie toată lumea. 

— Universul a început cu o explozie, spune Tam şi scoate 
un fluierat, atrăgând priviri ucigătoare din partea celorlalți 
vizitatori aflaţi pe coridor. Voi îi ziceţi Cataclismul Suprem, 
dar are multe nume. Priveşte-l ca pe un vid de beznă 
profundă, care distruge şi creează fără început şi fără 
sfârşit. De-a lungul eonilor, primii orisha au ieşit din 
pântecul lui şi şi-au tăiat cordoanele ombilicale - ca să zic 
aşa. Fiecare dintre ei posedă o bucăţică din natura 
Cataclismului Suprem. Ca şi Cataclismului, zeilor orisha le 
plac creaţiile lor. Tam îşi schimbă poziţia, îndreptându-şi 
atenţia către Nenumită. Din nefericire pentru noi, iubirea 
unui zeu este şi frumoasă, şi înspăimântătoare. 

— N-am auzit niciodată povestea originii spusă chiar aşa, 
Zic eu, surprinsă. 

— Am mai înfrumuseţat-o un pic, recunoaşte el. Am 
devenit scrib ca să pot să spun şi eu câte o minciună din 
când în când. 

— Povesteşte-mi despre ea... Nenumita, îi zic eu, arătând 
în sus. Adevărul. 


e 85» 


— Nu vorbim despre ea. Tam clatină din cap, rostind 
scurt cuvintele. Nu-i nimic de spus. 

Privirea mi se opreşte din nou asupra şerpilor. A fost aici 
cineva... ceva, spusese bunica. Cineva al cărui loc nu-i aici. 
Probabil vreun vestigiu din trecut, nu ştiu, sau o profeție... 

— Un şarpe cu ochii verzi, zic eu şi înghit în sec. Ăsta e 
un simbol al demonilor? 

Tam tresare şi se uită la mine cu o sprânceană ridicată. 

— Asta e o întrebare interesantă. 

— De ce interesantă? întreb eu, sesizând nota serioasă 
din glasul lui. 

— Este numele pe care îl dau orisha demonilor, da, 
confirmă Tam. Pentru că, deşi iau multe forme, toţi au ochii 
verzi, un semn al rasei lor. 

Groaza mea de mai devreme revine în forţă. Dacă tata 
are dreptate când vorbeşte despre legătura dintre cele 
două viziuni, atunci am răspunsul pe care-l voiam. Ştiu ce 
vrea demonul de la copii... de la mine. 

Dar nu se poate. E imposibil. Rasa demonilor a pierit în 
războiul cu zeii orisha, dar a supravieţuit vreunul? Ar mai 
putea fi şi altceva? Dacă foamea pentru suflete a demonilor 
e de nestins, nu există ka-uri mai sacre şi mai pure decât 
ale copiilor. 

Mult după ce am plecat de la Templu, mă străduiesc să- 
mi trag sufletul. O iau pe o scurtătură pe lângă copacul 
sacru Gaer, îndreptându-mă spre Piaţa de Est. 

Copacul e golaş şi izolat, în pământul întunecat 
iridescent, iar crengile negre sunt încovoiate şi desfrunzite. 
Magia e aşa de densă aici, că poţi s-o simţi. Nu zăbovesc, 
dar, când trec, crengile tremură. In afară de Templul 
Atotputernic, e cel mai magic loc din Tamar. Cât de 
puternic a fost primul preot-ka al Regatului ca să 
păcălească moartea şi să prindă rădăcini, devenind copac? 

Când ajung în Piaţa de Est, văd duhurile roind ca un cuib 
de viespi agitate. Sunt câteva sute, care se strecoară prin 
mulţime şi se târăsc în orice loc cu putinţă. Câinii urlă la 
ele, în vreme ce majoritatea oamenilor nu-şi dau seama de 
nimic. Aspiră căldura din aer şi, deşi e amiază, peste piaţă 
se lasă un curent rece. Soarele e ascuns de nori - ceva rar 
în Tamar, care se bucură de soare în cele mai multe zile. 
Oare simte şi Re'Mec, zeul orisha al soarelui, tulburarea? 

La prima vedere, totul pare normal. Oamenii se târguiesc 
la preţ şi negustorii se întrec să atragă clienţi. Câţiva copii 
mai mari bat un ritm vesel pe fundul unor lăzi de lemn, iar 
oamenii le lasă monede de aramă într-un castron aflat în 
faţa lor. Însă energia negativă zumzăie prin mulţime ca 
aerul încărcat înainte să lovească fulgerul. Se iscă vreo 
câteva încăierări şi intervine Garda Oraşului. Şi am o 
revelaţie. Toate amuletele astea cu zeul orisha Kiva care se 
văd azi în piaţă - acum, după ce s-a aflat vestea despre 
copii. Când eram mică, mă speriau faţa lui rotundă şi ochii 
şui. Însă Kiva îi apără pe cei inocenți. Oamenii îi poartă 
întruchipările când se răspândeşte boala prin oraş sau când 
recolta e proastă. E un semn de spaimă. 

Îl zăresc pe Rudjek în faţă, gonind un şarlatan care 

încearcă să-i vândă talismane. Şarlatanul poartă la gât vreo 
duzină de coliere de os şi câte două duzini pe fiecare braţ. 
Se uită cu gura căscată la Rudjek, cu ochii acoperiţi de 
cataractă larg deschişi. Are obrajii traşi, pielea cenuşie şi 
tăbăcită, iar mişcările îi sunt lente şi letargice. Lumea poate 
crede că e beat, dar chipul lui poartă semnele cuiva care 
face negoţ cu ani din viaţă ca să capete magie. Nu toţi 
şarlatanii fac aşa, dar bărbatul ăsta sigur o face. 

— Ai nevoie de protecţie, susţine el, cu glasul sunând ca 
nişte coji de ou zdrobite. Am un colier pentru tine. Tocmai 
din ţinuturile triburilor. Binecuvântat de un mare 
tămăduitor. 

Cuvintele şarlatanului mă fac să încremenesc în mijlocul 
mulţimii înainte să ajung la Rudjek. Muşteriii mă ocolesc, 
unii chiar strigând la mine să mă dau deoparte din calea 
lor, dar nu mă pot mişca. Totdeauna am crezut că şarlatanii 
sunt slabi. În realitate, unii au mai multă magie decât mine 
chiar şi fără să facă negoţ cu anii lor de viaţă. Sunt 
îngrămădiţi în colţul ăsta de piaţă, oferind talismane, 
săculeţe cu plante şi poţiuni care promit să-ţi îndeplinească 
şi cele mai fierbinţi dorinţe. 

Ştiu cum e când vrei magia aşa de tare, încât te doare. 
Să-i vezi pe părinţii tăi cum îşi impun voinţa asupra magiei 
doar pocnind din degete, dar să nu fii în stare s-o atingi şi 
tu. 

Simt un gust amar în gură şi înghit în sec. Ce nu pot să 
înţeleg este de ce şi-ar da cineva ani din viaţă ca să facă 
nişte talismane amărâte. Dacă tot o faci, fă-o pentru un 
motiv mai bun. Fă-o pentru că n-ai de ales. 

Nu e corect să-i judec pe şarlatani, însă când mă uit la ei, 
îmi văd propriul chip. Văd dorinţa fierbinte de a-mi găsi 
locul. Văd dorinţa mea de a mă apăra când va veni 
demonul - pentru că va veni. Acum nu mai am nicio 
îndoială. Viziunea bunicii a fost un avertisment pentru 
mine. 

Rudjek se încruntă. 

— N-am nevoie de podoabe ieftine făcute din oase de 
pui. 

Şarlatanul îşi desface larg braţele, zăngănind oasele. 

— Podoabe ieftine? Astea sunt talismane adevărate. 

— De la ce trib sunt? întreabă Rudjek, arcuind o 
sprânceană spre oscioarele înşirate. 

— Tribul Kes, spune bărbatul, dând leneş din mână. Doar 
cele mai bune talismane de os de la ei. 

Rudjek îşi freacă bărbia. 

— Nu sunt Aatiri cei care farmecă oasele? 

Bărbatul se strâmbă, având pe chip o expresie atât de 
exagerată, că e demnă de o scenă de teatru. 

— Unde ai auzit asemenea minciuni? 

— A auzit asemenea adevăruri de la mine, spun eu, 
înaintând. 

Rudjek mă salută după obiceiul Aatiri, ducând degetele la 
frunte şi făcând o mică plecăciune. | se încing obrajii şi iar 
zâmbeşte ca prostul. Nu pot să nu roşesc şi eu. Incerc să nu 
mă uit în ochii lui ca obsidianul, sau la buzele care par moi 
şi catifelate, sau la umerii lui largi. În schimb, fac greşeala 
să-mi îndrept atenţia către pielea maronie fină care se vede 
în despicătura elarei. Întrezăresc curba gâtului şi clavicula 
şi simt un val de căldură în măruntaie. Şi cam asta a fost cu 
mutatul privirii în locurile mai puţin expuse. 

— E experta în tot ce ţine de triburi. 

Rudjek dă din cap spre mine, vocea lui profundă 
răsunându-mi în urechi. 

— Aştepţi pe cineva? 

— Pe tine, bineînţeles, răspunde el încet. 

— Şi cine eşti... Şarlatanul se opreşte în mijlocul întrebării 
când se uită la mine. Arată cu zeci de ani mai bătrân şi are 
părul mai alb decât ultima dată când l-am văzut, cu câteva 
luni înainte de Luna de sânge. Multe binecuvântări, tânără 
preoteasă! 

Face o plecăciune, coborând privirea în pământ. Probabil 
că o vede pe mama în trăsăturile mele. Majoritatea 
oamenilor păţesc aşa. 

Ochii chihlimbarii, pomeţii înalţi, nasul proeminent. 

— N-am vrut să jignesc. Pot să ofer o monedă de argint 
pentru Templu ca să-mi arăt căinţa? 

Mă mut de pe un picior pe altul, privind oriunde, numai la 
chipul lui, nu. Se dă în spectacol căutând prin buzunare, iar 
mâna îi tremură aşa de tare, încât aproape că scapă din 
mână moneda. Unii dintre ceilalţi şarlatani privesc curioşi. 
Ce se aşteaptă să fac? Nu sunt mama, nici n-o să fiu 
vreodată ca ea. 

— Te rog, nu mai blestema încă unul, mă imploră Rudjek. 
Nu după ce-a păţit ultimul care te-a enervat. 

Strâng din buze în semn de protest, dar, oricât de 
încremenită de jenă aş fi, şarlatanul pare la fel de chinuit. 
Lumea îl crede întotdeauna pe Rudjek când minte în 
legătură cu presupusa mea magie, chiar dacă n-am arătat 
niciodată nicio urmă de talent. 

Înainte să-şi dea seama cine sunt, străinii nici nu se uită 
de două ori la mine. Nu sunt decât o persoană oarecare din 
piaţă, de la care să stoarcă vreo câteva monede de aramă 
sau chiar una de argint, dacă sunt destul de proastă. Când 
află cine sunt - cine e ea, de fapt -, se uită la mine cu un 
amestec de groază, admiraţie şi dorinţă. Şi un pic de 
invidie. Aşa cum se uită acum la mine şarlatanul. Aşa cum 
m-am uitat eu la tămăduitorii de la Festivalul Lunii de sânge 
şi, pentru o clipă, mă prefac că e adevărat. Mă prefac că 
magia se va supune oricărui capriciu de-al meu. Şi primul 
lucru pe care l-aş face ar fi să-i închid lui Rudjek gura lui 
mare. i 

Mă uit urât la el când mă trage de-acolo. Intre mâinile 
noastre se formează un curent cald şi mi se urcă pe braţ. 
Mâna lui e mult mai mare decât a mea, cu pielea bătătorită 
de iataganele pe care le mânuieşte în arena tatălui său. 
Inima îmi bate ca o pasăre care urcă spre cer. Rudjek îşi 
coboară privirea spre degetele noastre împletite şi roşeşte 
din nou când îmi dă drumul. Ni se tot întâmplă amândurora 
în ultima vreme. 

Pufnesc nemulțumită. 

— Aş vrea să nu se mai poarte toată lumea ca şi când aş 
fi mama. 

— Mama ta inspiră o groază cu totul specială, răspunde 
Rudjek. Şi ea, şi tatăl meu. 

Îmi vine în minte ce a zis Tam despre Fram, zeul orisha al 
vieţii şi al morţii. Fram văd viaţa şi moartea ca pe feţele 
aceleiaşi monede. Şi părinţii noştri ar putea fi descrişi tot 
aşa. Ambii nemiloşi, fiecare în felul lui. Nu-i de mirare că se 
urăsc atât. 

Rudjek îmi atinge braţul şi între noi freamătă din nou 
căldura. Ne-am mai atins de multe ori şi n-ar trebui să fie 
altfel nici de data asta. Şi totuşi recunosc sclipirea din ochii 
lui întunecaţi cum e cerul nopţii. 

— Toate bune? 

Câţiva dintre cei din jur observă că suntem împreună şi 
iar simt roşeaţa cum îmi urcă pe gât. E greu să nu-l bagi în 
seamă. Fiul vizirului, în elara lui mov elegantă, cu 
iataganele aurite la brâu. Claia lui de bucle negre. Dă să 
spună ceva, dar îşi muşcă buza. Suntem prinşi într-un 
moment stânjenitor, până încuviinţez din cap, în cele din 
urmă. 

În timp ce ne facem loc prin piaţă, îi spun lui Rudjek totul, 
într-o izbucnire care mă lasă fără suflare. Vorbesc multă 
vreme, şi mi-e mai uşor pentru că mă distrage drumul prin 
mulţime şi faptul că-l am pe el aproape. Inainte, nu eram 
pregătită să vorbesc despre viziunea bunicii, dar este o 
uşurare că am reuşit să spun tot. Cu Rudjek, pot să fiu 
vulnerabilă, pot să las garda jos. 

— Cum poate fi posibil aşa ceva? mă întreb după ce 
termin de vorbit. Demoni... după atâta vreme? 

Se uită la mine uluit. Nu ştiu la ce se aştepta, dar sigur 
nu la asta. Intreabă un prieten ce e în neregulă, şi o să-ţi 
spună că s-a certat cu partenerul lui sau că-l doare o 
măsea. Intreabă-mă pe mine ce e în neregulă, şi îţi dau 
vestea că a venit un demon să-şi facă sălaş în Tamar. Sună 
descurajant chiar şi pentru mine. 

— Ce spui tu... 

Rudjek îşi încleştează mâinile pe mânerele iataganelor şi 
îşi întinde gâtul ca să cerceteze aleile. Azi, până şi Majka şi 
Kira se învârt mai aproape decât de obicei. Sunt în alertă, 
cu priviri pătrunzătoare, şi îşi ţin şi ei mâinile pe arme. 

— N-au cum să se fi întors demonii... Ar însemna... 

Nu reuşeşte să termine propoziţia. 

— Şi atunci, de ce eşti aşa de agitat? întreb eu, 
încrucişându-mi braţele. 

Înainte să apuce să răspundă, un duh îi ţâşneşte printre 
picioare şi se strecoară într-o zonă umbrită din spatele lui. 
Sunt câteva zeci care se târăsc pe uşi închise, pereţi şi 
tarabe. Se cocoaţă ca nişte păsări pe căpriorii unei spiţerii 
când prin mulţime îşi fac loc doi gardieni. In urma lor vin 
patru pescari, care duc un bărbat întins pe o targă. Bărbatul 
are un cârlig pentru balene înfipt în umăr, iar eu şi Rudjek 
ne holbăm şocaţi la el. Curge aşa de mult sânge, încât 
mirosul ne învăluie. Îmi duc mâna la gât, ca să silesc acidul 
să se retragă. Bărbaţii intră în spiţerie, iar duhurile îi 
urmează. Se întâmplă mereu accidente la docuri, dar n-am 
mai văzut de multă vreme ceva aşa de grav. Îmi aduc 
aminte povestea despre fostul preot-ka şi cum l-a străpuns 
cineva cu un cârlig în golf. 

— Mi-aş dori să poţi să vezi toate duhurile care sunt în 
piaţă în clipa asta, spun clătinând din cap, fără să-mi vină 
să cred. E o prevestire. 

— Duhuri? Rudjek se trage de tunică. Adică umbrele 
nestăpânite? 

Tresar, pentru că nu vreau să ascult încă un discurs 
despre ce spun scribii de ştiinţă. Scribii vor să uităm totul 
despre sufletele care au umblat prin lume cu mult înaintea 
oamenilor. Dar unele dintre ele nu s-au înălţat în viaţa de 
apoi. Sunt încă aici, ascunzându-se la vedere. Prezenţa lor 
îmi furnică pielea ca nişte ace. N-am timp să mă cert iar cu 
Rudjek pe tema asta. Izul de sânge lăsat în urmă de pescar 
mă ameţeşte. 

— Nu-mi pasă ce zic scribii tăi de ştiinţă! mă răstesc la el. 

— Lumea tot vorbeşte de umbrele nestăpânite - de 
duhuri - de când... Rudjek aruncă o privire în jur şi coboară 
glasul până devine doar o şoaptă răguşită:... de când a 
dispărut primul copil. Tata tot spune că informaţiile pe care 
le primeşte sunt superstiții de-ale triburilor. Aş... aş vrea să 
le pot vedea şi eu. 

Dintr-odată se aude zarvă în spatele nostru şi el îşi duce 

fulgerător mâinile spre iatagane. Când vede că e doar o 
căruţă răsturnată, se întoarce din nou spre mine, cu ochii 
îngroziţi. 

— A mai fost luat un copil azi-noapte. Acum sunt şase. 

— Şase dispăruţi? 

Imi piere glasul când o fetiţă se strecoară pe sub braţul 
unui muşteriu şi-i fură punga cu bani. Bărbatul, care 
cercetează nişte cuțite tobachi, nu-şi dă seama. Mă uit la 
toţi copiii din piaţă, la fel de mulţi ca şi adulţii. Inima îmi 
bubuie în piept. Dacă aş avea magie, aş putea face ceva, 
orice. Oare chiar trebuie să stau cu mâinile în sân, să las 
demonul să ne ia pe cei mai vulnerabili dintre noi şi apoi să- 
mi aştept rândul? Ce uşor a fost, acum un an, să pomenesc 
o singură dată numele lui Arti şi s-o împiedic pe mama lui 
Kofi să-l mai bată! 

Kofi. 

Pe neaşteptate, mă răsucesc brusc, îndreptându-mă 
către negustorii de peşte. Trebuie să mă asigur că prietenul 
meu e bine. 

— Shotanii au căutat prin tot oraşul, spune Rudjek, 
ţinând pasul cu mine. Acum, că lipseşte copilul unui învăţat, 
Breasla a devenit interesată. 

Magia shotanilor pluteşte prin mulţime chiar acum. E 
greoaie şi apăsătoare, ca şi cum te-ai scufunda într-o 
groapă cu smoală. Faţă de ei, Garda Oraşului e doar un pic 
mai mult decât o neplăcere. 

— Au găsit... 

Inghit, incapabilă să spun cadavre. 

— Nu, răspunde Rudjek, înfigându-şi mâinile în claia de 
păr creţ; nu ştie ce să facă acum cu mâinile, nemaigăsind, 
ca de obicei, mângâiere când le sprijină pe săbii. N-au găsit 
nicio urmă. Nu pare normal. Adică, sunt shotani, pentru 
numele zeilor! Binecuvântaţi chiar de orisha. 

— Dacă Arti n-a putut să-l vadă în viziune pe răpitorul de 
copii, atunci shotanii n-au nicio şansă, ripostez eu. 

Rudjek îşi pune mâinile în şolduri. 

— Maică-ta chiar încearcă? 

Când înţeleg ce spune, chipul îi păleşte. Acuzaţia lui mă 

loveşte în abdomen. Nu trebuie să spună mai multe. | se 
citeşte pe chip. Părinţii noştri se urăsc şi oricare dintre ei ar 
face aproape orice ca să-l doboare pe celălalt. 

— Nu ştiu, murmur. 

Îmi las capul în jos. În mintea mea n-ar trebui să existe 
nicio îndoială că mama ar face ce trebuie, şi totuşi... 

— Îmi pare rău, spune Rudjek, întorcându-şi privirea. N-ar 
fi trebuit să sugerez... 

Îmi muşc buza pe dinăuntru. 

— Tatăl tău ar ajuta-o dacă lucrurile ar sta invers? 

În ochii lui Rudjek apare o scânteie de durere. 

— Nu cred. 

Mergem mai departe în tăcere, trecând prin mulţimea 
adunată în faţa tarabelor negustorilor. In şoaptele lor se 
simte o urmă de frustrare şi teamă înăbuşită. O să fie mult 
mai rău dacă nu-l opreşte cineva pe răpitorul de copii. 
Oraşul o să se răscoale. 

Scot un oftat când ajungem la negustorii de peşte, iar 
Rudjek îmi zâmbeşte încurajator. Kofi e în picioare pe lada 
lui plină de solzi. Miroase oribil, dar e în regulă. Imi 
zâmbeşte larg şi apoi îşi dă ochii peste cap când îl vede pe 
Rudjek. E acelaşi Kofi. 

— Cum merge treaba? îl întreb, silindu-mă să par veselă. 
Se vând ca pâinea caldă? 

— Terra a cumpărat şapte bibani, răspunde el, aruncând 
o privire către taică-său, care se târguieşte cu un client la 
preţul creveţilor. l-am dat gratis încă unul, pentru că sunteţi 
clienţi buni. 

Rudjek se apleacă spre urechea mea. 

— Piticania aia flirtează cu tine? 

Kofi îşi încrucişează braţele şi se încruntă la Rudjek, la 
acelaşi nivel cu el din poziţia lui strategică de pe ladă. 

— Cumperi ceva sau ce? 

— Să-l provoc la un meci în arenă? mă întreabă Rudjek, 
privindu-mă pieziş. Mă ocup de el legat la ochi, ca să fie 
luptă cinstită. 

E momentul să plecăm. 

Îi arunc lui Kofi o monedă de argint şi el o prinde din 

zbor. 

— Stai pe lângă taică-tu şi ai grijă, bine? 

— Aşa o să fac. Kofi se uită iar la taică-său şi cei doi îşi 
fac un semn din cap. Promit. 

— La revedere, spun înainte să-l trag pe Rudjek după 
mine. 

— O să-i dau un paznic, spune Rudjek încet, ca să-l pot 
auzi doar eu. Ştiu că nu pot face prea mult, dar măcar pot 
să mă îngrijesc să fie în siguranţă. Aş vrea să pot face aşa 
pentru toţi copiii. Se scarpină la ceafă. Ca viitor vizir, ar 
trebui să pot face măcar o dată ceva util. 

Îi zâmbesc. Într-o bună zi, o să fie un vizir mai bun ca 
taică-său. Acum, când ştiu că băiatul o să fie în siguranţă, 
mi se mai ostoieşte un pic spaima. Dar apoi mi se strecoară 
peste umăr un duh şi încremenesc. Simt un fior care-mi 
trece pe şira spinării şi-mi îngheaţă pielea în dogoarea 
amiezii. În spatele meu năvălesc şi alte duhuri - o hoardă 
întreagă. Îmi stă sufletul când mă întorc. Roiesc cel puţin o 
duzină peste Kofi, târându-se pe faţa, braţele şi picioarele 
lui ca o mantie de coşmaruri. 

Înţelesul lor e limpede. Răpitorul de copii n-a terminat. 

Urmează prietenul meu. 

NOUĂ 


„A. 


Arti stă în faţa mea la măsuţa din salon, ţintuind cu 

privirea un perete, în timp ce amestecă în ciorba de peşte. 
N-a scos nicio vorbă. Deşi nu e niciodată amatoare de 
flecăreală, astă-seară e deosebit de tăcută. Îngrijorarea i-a 
săpat riduri adânci pe chip; pare obosită şi istovită şi mă 
îngrijorează şi pe mine. Pentru prima dată de când îmi aduc 
aminte, are cearcăne vineţii sub ochi, de parcă n-ar mai fi 
dormit de zile în şir. In momente ca astea îmi aduc aminte 
că, deşi se poate purta cu răceală, mama mea nu e lipsită 
de sentimente. 
__Chipul ei arată că s-a ocupat intens de ritualuri. 
Incercând să-l descopere pe răpitorul de copii. N-ar fi 
trebuit să mă îndoiesc de mama mea. Bineînţeles că o să 
dea o mână de ajutor. 

Abia ne-am aşezat la masa de seară, dar nu mă pot 
abţine şi-mi tot strâng mâinile între genunchi. Îmi spun că 
acum Kofi are un paznic. O să fie în regulă. N-am fost 
niciodată mai recunoscătoare ca azi pentru legăturile de 
familie ale lui Rudjek cu vizirul. Doar ce a dat de veste şi în 
jumătate de clopot Kofi avea o gardă lângă el. Un gendar, 
unul dintre soldaţii de elită din Armata Atotputernică. 
Totuşi, abia aştept să se facă dimineaţă şi să mă duc să-l 
văd cu ochii mei. Am promis că o să am grijă de el. 

In capul mesei, Oshhe îşi drege vocea, întrerupându-mi 
gândurile. 

— Inţeleg că lucrurile nu merg bine la Templu. 

Arti clipeşte de parcă şi-ar da deoparte nişte pânze de 
păianjen din minte, iar pe buze îi apare un zâmbet şters. 
Intinde mâna spre el, iar el se întinde spre ea. Părinţii mei 
schimbă o privire de dor, de tristeţe, de ceva pierdut. 

— Mi-aş dori să stea altfel lucrurile, spune ea, pe ton 
scăzut. 

Tata zâmbeşte, iar în cuvintele lui se simte resemnarea, 
un sentiment de înfrângere. 

— Şi eu. 

Ty dă năvală în salon, cu Terra pe urmele ei, iar părinţii 
mei se îndepărtează unul de celălalt. Intendenta noastră 
înşfacă bolul lui Oshhe, iar supa încă fierbinte i se varsă pe 
mâini şi pe şorţ. Nu bagă de seamă când trânteşte 
castronul pe tava goală pe care o ţine Terra şi se duce să ia 
şi farfuria lui Arti. Schimb o privire cu tata, iar măruntaiele 
îmi sunt cuprinse de groază. Ty are privirea pustie. Când e 
aşa, ar putea foarte bine să fie la câteva leghe depărtare. 
S-a retras undeva în mintea ei, unde s-a înstăpânit groaza 
care o bântuie. 

— Ty, mănânci cu noi astă-seară? îi propune Oshhe, cu 
blândeţe în glasul lui grav. Poate să se ocupe Terra de 
farfurii. 

Casele sus-puse nu văd cu ochi buni servitorii care iau 
masa cu familia. N-am ştiut multă vreme, pentru că la noi 
nu e nimic neobişnuit când Nezi şi Ty stau la masă cu noi. A 
venit vorba într-o discuţie cu Rudjek, după ce împlinisem 12 
ani. A fost aşa de entuziasmat, că a întrebat-o pe maică-sa 
dacă pot şi însoțitorii lor să stea la masă cu ei. S-a ales cu o 
săpuneală zdravănă de la maică-sa şi apoi cu mustrări din 
partea lui taică-său. 

Ty nici nu acceptă, nici nu refuză invitaţia tatei. Strânge 
firimiturile de pe masă cu mâinile tremurând. Terra lasă jos 
tava şi se strecoară din cameră ca s-o aducă pe Nezi. Asta 
era treaba mea până să vină ea. De câte ori avea Ty câte o 
criză, fugeam după Nezi, singura care poate s-o calmeze. 
Crizele trec întotdeauna cu timpul, dar e greu s-o vezi aşa. 

— Supa a fost extraordinară azi, comentez eu, încercând 
s-o aduc înapoi. Cea mai bună pe care ai făcut-o până 
acum. 

Geme, dar buzele nu i se mişcă, iar tăcerea îi înghite 
cuvintele. Mă întreb dacă vestea despre copiii dispăruţi a 
fost cea care a tulburat-o. Până să termine de strâns masa, 
are pielea cenuşie, încremeneşte şi se crispează şi Arti. Ty 
se trage într-un colţ, scuturând din cap, cu ochii căscaţi ca 

nişte monede de aramă tocite. 

— Nu trebuie decât să spui, Ty, zice Arti, cu glasul 
încordat. Şi pot s-o alung. 

Îmi muşc buza şi-mi încleştez pumnii între genunchi. Ca 
şi în cazul bunicii, unul dintre darurile lui Arti este 
manipularea minţii, dar puterile ei au o limită. Nu poate 
şterge pentru totdeauna amintirile, însă le poate înceţoşa 
pentru o vreme. Ty nu-i răspunde nici lui Arti. 

Când Nezi intră şchiopătând în urma Terrei, dau drumul 
aerului din plămâni. Îşi trece privirea peste noi, cu o 
strâmbătură pe chip. Ty este cea mai bătrână din 
gospodăria noastră, iar Nezi e următoarea. Cozile negre 
împletite sunt vârstate cu argintiu şi stau în toate părţile. 
Mă uit la mâinile ei pline de cicatrice, noduroase şi 
strâmbate ca nişte rădăcini de copac. Pe vremuri îmi 
spunea că le-a ars când aduna magie din cer. 

— Am venit. 

Vocea răguşită a lui Nezi răsună în încăpere. Nu se 
apropie de Ty; n-ar face decât să agraveze situaţia. Am 
aflat asta pe pielea mea când eram mică. Nezi îşi scarpină 
cicatricele. Totdeauna face aşa când e tulburată sau 
agitată. 

— Vrei să te ajute Arti? 

Ty îşi întoarce capul, iar privirea îi poposeşte asupra 
prietenei ei. Între cele două există un mod de a se înţelege. 
Un limbaj secret pe care-l vorbesc celelalte femei din casă, 
dar pe care eu nu-l cunosc. Ty răspunde clipind, cu unghiile 
înfipte în peretele de piatră şi răsuflarea scurtă şi repezită. 
Curând, simt pe piele furnicăturile atingerii uşoare ca pana 
a magiei mamei. Străbate toată încăperea, iar Ty îşi închide 
strâns ochii şi scoate un geamăt prelung înainte să se 
calmeze. 

Cât îşi revine, tata îi spune Terrei să ia farfuriile de-acolo. 
Până se întoarce, Ty a ieşit din colţ, cu masca de 
intendentă severă la locul ei. Ne serveşte împreună cu 
Terra următorul fel: peşte fript în crustă de piper şi orez cu 
mentă. Ty îşi pleacă fruntea în faţa lui Arti, care îi răspunde 
la fel. Pe chipul intendentei noastre se vede o urmă de calm 

când se retrage la bucătărie împreună cu Nezi şi Terra. Nu 
pot decât să mă simt şi eu uşurată. 

Arti pare foarte obosită. Magia ia de la toţi - chiar şi de la 
cei puternici. Oftează, cu pielea palidă şi ochii şi mai 
înroşiţi. Dar o să-şi revină: spre deosebire de şarlatanii care 
împrumută magia, mamei nu îi ia ani din viaţă. Răspunde 
bucuros la chemarea ei. Şi Oshhe pare obosit. Totdeauna e 
aşa după o zi lungă. Abia am ajuns la jumătatea mesei, iar 
eu tot mai tremur după episodul cu Ty, când Oshhe anunţă: 

— Trebuie să plec dimineaţă să vânez un bivol alb. 

Nu trebuie să întreb de ce. L-am ajutat destul de mult în 
prăvălie ca să ştiu ce treabă are cu un bivol alb. 

— N-am nevoie de talisman de protecţie, spun, în vreme 
ce îmi împung bibanul din farfurie. Am nevoie de o magie a 
mea. 

Arti îşi încleştează masxilarele, dar tace. 

Tata înghite, şi se vede cum i se mişcă gâtul. 

— Nu ştiu dacă este un demon, pentru că nu-i cunoaştem 
decât din poveşti. Am încercat să fac ritualul ca să văd 
peste timp şi spaţiu, dar magia nu mă ascultă. Nu prea am 
talent la darul acesta, spune el. 

Am trecut de la împuns peştele la înfipt cuțitul printre 
coastele lui. 

Dacă aş fi moştenit măcar un pic din darul ăsta de la Arti 
şi de la bunica, aş putea fi de ajutor. Aş putea face ceva ca 
să-l opresc pe răpitorul de copii şi să-l apăr pe Kofi în loc să 
stau degeaba. 

— O să-ţi fac cel mai puternic talisman de protecţie 
cunoscut de cele cinci triburi. Oshhe îmi înăbuşă protestul 
cu totul. N-ar trebui să lipsesc mai mult de câteva zile; 
trebuie să mă duc în Valea Aloo ca să caut fiara. . 

— Valea Aloo? izbucnesc eu. E lângă Pădurea Intunecată. 
E teritoriul cravenilor. 

N-a mai văzut nimeni vreun craven de când au atacat 
Armata Atotputernică în Valea Aloo, acum multe generaţii. 
Nu-i un loc unde să meargă mulţi din Regat, pentru că 
nimeni nu vrea să rişte. Valea Aloo e locul de unde se trage 
moştenirea familiei Omari. 

Legenda din copilărie spune că strămoşul îndepărtat al 
lui Rudjek, Oshin Omari, a fost ultimul care s-a luptat cu 
cravenii. Când amenințau graniţele Regatului, Oshin a 
condus o campanie ca să-i oblige să se întoarcă în Pădurea 
Întunecată. Şi-a instalat armata în Valea Aloo, între cel mai 
sudic punct al Regatului şi Pădurea Întunecată. Cravenii, 
inteligenţi şi vicleni, i-au ucis jumătate din oameni într-o 
singură noapte. 

Sătul să tot piardă, Oshin a intrat în pădure singur, 
dându-le ordin oamenilor lui să nu-l urmeze. A mers prin 
mlaştini, fără să vadă niciun craven, până a ajuns într-o 
poiană. Acolo, l-au înconjurat cu toţii. Şi-a tras iataganele, 
pregătit să moară cu onoare, dar ei nu l-au atacat. Curajul 
lui o impresionase pe căpetenia cravenilor, iar ea s-a oferit 
să lupte cu el până la moarte, într-o confruntare corectă. 
Săbii împotriva ghearelor şi dinţilor şi pielii ca scoarţa de 
copac. Cravenul era rapid şi viclean, dar Re'Mec îi 
răsplăteşte pe cei curajoşi. Oshin a câştigat, iar cravenii i- 
au recunoscut dibăcia în luptă. Ca răsplată, au promis că nu 
vor invada Regatul, pentru că acesta câştigase respectul 
poporului lor. Oshin a luat cu el cravenul ucis şi apoi a 
descoperit antimagia din oasele acestuia. 

— Lângă Pădurea  Intunecată, repetă Oshhe, nu în 
Pădurea întunecată, fata mea. Valea Aloo e paşnică de mai 
multe generaţii. Acolo am cele mai multe şanse să găsesc 
bivolul. Nu doar pentru răpitorul de copii trebuie să ne 
facem griji; ci şi pentru oamenii care se lasă controlaţi de 
frică. 

Ochii mei rugători întâlnesc privirea mamei. Dacă părinţii 
mei au ceva în comun, e încăpăţânarea. Nu vreau să plece 
tata, dar ştiu că n-are niciun rost să-l rog să rămână acasă. 
Într-o situaţie aşa de nesigură, trebuie să rămânem 
împreună. Nimeni nu e în siguranţă. 

— Tu şi clarvăzătorii o să reuşiţi să găsiţi demonul, nu-i 
aşa? o întreb pe mama, cu glas şoptit. 

Inelul de preoteasă-ka al lui Arti scoate un clinchet când 
atinge farfuria. Şi-a schimbat culoarea şi în seara asta arată 
ca un smarald. 

— Demon sau nu, oftează ea, am făcut tot ce-mi stă în 
puteri. Acum să curețe Suran mizeria pe care-a făcut-o. 
Apărarea Regatului e domeniul lui. 

— Şi dacă nu poate, ce se întâmplă? mă răstesc eu. O să 
mai dispară şi alţi copii. 

Mama se uită la mine, cu ochii ei trişti înroşiţi. 

— Mă tem că aşa va i. 

ZECE 


„A. 


În fiecare dimineaţă, rostesc la altarul strămoşilor o 
binecuvântare pentru copiii dispăruţi. Au trecut trei zile de 
când a plecat tata şi rutina mă linişteşte. Strâng în mână 
talismanul de la Imebyé în timp ce spun cuvintele. Dacă aş 
urma tradiţia Mulani, aş face o păpuşă din haine ponosite. 
Şi tradiţia Kes cere o păpuşă, dar făcută din lut. Tradiţia 
Litho e cu un sacrificiu, de obicei un pui. Tribul Zu dansează 
la lumina lunii. Adaug o amuletă a lui Kiva, zeul orisha al 
copiilor, ca să fiu sigură. Nu-mi bat capul că amestec două 
credinţe. Popoarele triburilor se închină unui singur zeu, 
Heka. Regatul îi venerează pe zeii orisha. În momentul ăsta, 
oricine se hotărăşte să răspundă rugăciunilor mele va avea 
parte de credinţa mea veşnică. 

Însă ştiu că, fără magie, ritualul n-are niciun sens. Orice 
urmă din darul lui Heka aş avea, n-are prea mare valoare. 
La ce bun să vezi magia pe cerul nopţii, dacă n-o poţi 
atinge? Presupun că ar trebui să fiu recunoscătoare că 
mintea mea opune rezistenţă influenţei magiei, dar nu sunt. 
Nu-i suficient ca să conteze. Nu pot să cred că trebuie să 
mă ascund în casă şi să stau degeaba. Dacă soarta mea e 
legată în vreun fel de şarpele cu ochii verzi - demonul -, 
drumurile ni se vor încrucişa mai devreme sau mai târziu. 
Ar trebui să fac ceva să mă pregătesc, să mă protejez. 

Mi-e dor de tata. Am nevoie de el, aici, cu mine. Am 
nevoie să-mi spună că totul o să fie bine. Cât a aşteptat să 
se urce pe corabia către Valea Aloo, mi-am înăbuşit 
lacrimile. 

— Nu-ţi face griji, micuță preoteasă, mi-a spus el cu un 
zâmbet larg. Mă întorc repede. 

— Nu vreau să pleci, m-am milogit eu, cu glasul răguşit. 
Dacă se întâmplă ceva cât eşti plecat? 

Dacă vine demonul după mine? 

— Bazează-te pe mama ta, mi-a răspuns Oshhe, 
strângându-mă de umăr. Ştiu că e dificilă, dar te iubeşte 
foarte mult. 

Am întors capul, cu un gust amar în gură. Dificilă e prea 
puţin spus. 

Tata mi-a ridicat cu blândeţe bărbia, până am ajuns să 
mă uit din nou la el. 

— Nu e chiar aşa de invincibilă cum se preface că ar fi; şi 
pe ea o doare. Mai mult decât crezi. 

Tresar,  desprinzându-mă din amintiri, când Terra 
năvăleşte în cameră pentru toaleta de dimineaţă. 
Sporovăieşte despre ultimele bârfe din piaţă, dar evită 
subiectul copiilor dispăruţi. 

Sar din nou peste lecţiile de dimineaţă cu scribii ca să 
văd ce face Kofi - şi să mă întâlnesc cu Rudjek în Piaţa de 
Est. Şi el a renunţat la lecţiile particulare. Chiar dacă 
bodogăneşte că băiatul e un mic escroc, Rudjek nu ezită să 
dea şi el o mână de ajutor la paza lui. Şi ştiu că, dincolo de 
toate tachinările, şi Kofi îl place. Am dat odată peste el 
luându-ne apărarea şi mie, şi lui Rudjek, în faţa unui grup 
de copii mai mari. Avea lacrimi în ochi când i-au spus că 
eram prietenii lui doar pentru că ne era milă de el. 

După ce i-am gonit pe ceilalţi copii, m-a întrebat dacă era 
adevărat. M-a durut că nu ştia răspunsul, dar am înţeles. l- 
am spus adevărul: eram prietena lui pentru că şi eu, ca şi 
el, ştiam cum e să simţi că nu-ţi găseşti locul acasă. lar 
Rudjek era prieten cu el pentru că era convins că e curajos 
şi-i plăcea să-i asculte poveştile. Şi asta era adevărat. 

Chiar şi cu temerile şi nesiguranța din Tamar, piaţa tot e 
ticsită de lume. Fumul care se ridică din vetre sufocă toată 
piaţa şi mă face să lăcrimez. Cetăţenii se contrazic cu 
soldaţii din Garda Oraşului, înveşmântaţi în cenuşiu, despre 
copiii dispăruţi. Lumea zice că răpitorul de copii se ascunde 
în subteranele oraşului. Nimeni nu e foarte sigur unde, aşa 
că se contrazic şi pe tema asta. Mă împing prin gloată. 
Când ajung unde-şi aşază de obicei taraba Kofi şi taică-său, 
acolo e o negustoreasă. 

— Nu vrei să-ţi citesc viitorul? 

O femeie micuță cu o cămaşă murdară îmi iese în cale şi- 
mi împinge un bol în faţă. Femeia are ochi decoloraţi 
ciudati, iar pielea întunecată îi e încadrată de nişte cozi 
lungi, neîmpletite. 

— Cu doar trei monede de aramă, îţi spun viitorul. 

Îi arunc o privire de scuze şi mă întorc spre negustoreasa 
care n-ar trebui să fie aici. 

— Scuză-mă. 

Îmi fac loc până în capul cozii. Clienţii ei bombăne şi 
blestemă în barbă la mine. 

— Unde-i negustorul de peşte care stă de obicei aici? 

— Aşteaptă-ţi rândul, domnişorică. Femeia plescăie din 
limbă, printre dinţii tiviţi cu aur. Grăsimea mea afumată de 
balenă pe care-o ştie toată lumea e destulă pentru toţi. E 
încă devreme. 

Repet întrebarea, mai tare de data asta, şi femeia ridică 
din umeri. 

— Nu ştiu nimic despre niciun negustor de peşte şi 
băiatul lui. Asta-i o piaţă unde primul venit e primul servit. 
Locul era liber, aşa că l-am luat eu. 

Inima bate să-mi spargă pieptul când mă îndepărtez de 
tarabă. Kofi şi taică-său erau la colţul ăsta ieri şi vindeau 
draci-de-mare şi tilapia proaspeţi. E locul lor preferat. 

Îmi muşc buza şi mă uit după ei. Trec cu privirea de la un 
chip la altul. Nu el. Nu el. Nu el. Unde e? Imi trece prin faţa 
ochilor parada nesfârşită de oameni din piaţă. 

Îi întreb pe negustorii de alături dacă l-au văzut pe tatăl 
lui Kofi, dar nu-mi iau în seamă întrebarea şi-mi propun să 
le cumpăr marfa. Îmi vine să-i spun porcului lacom unde să- 
şi bage tinichelele, dar mă strecor înapoi în mulţime ca să-i 
caut mai departe. 

Mi-ar fi mult mai uşor dacă aş avea magie. Aş putea 
folosi un farmec ce ar trasa o cale spre Kofi pe un 
pergament în loc să mă bazez pe ce zic unii şi alţii. inghit în 
sec, dar nu mă ajută să înăbuş frustrarea care mocneşte în 
mine. Îmi tremură tot corpul. 

— Arrah! 

Îl aud pe Rudjek că mă strigă şi, când mă întorc, îl văd 

croindu-şi drum spre mine. 

— Stai puţin! 

Majka şi Kira se împing să-şi facă loc prin mulţime. Cu 
uniformele lor roşii de gendari, nu îndrăzneşte nimeni să-i 
îmbrâncească. Răsuflu adânc de uşurare. 

Mă pot ajuta toţi trei să caut. 

— Nu-l găsesc pe Kofi şi nici taraba lui taică-său, le spun, 
uitându-mă peste umărul lui Rudjek şi căutând în 
continuare. L-ai văzut? 

Rudjek mă prinde de braţ, cu chipul întunecat. Nu-mi 
place expresia asta; nu-mi place deloc. 

— A dispărut, Arrah, spune el, clătinând din cap. Aseară... 

— Nu! strig eu şi mă trag de lângă el. E pe aici, pe 
undeva. 

Un duh mi se strecoară printre picioare şi tresar. Acum 
patru zile, duhurile roiau în jurul lui Kofi în piaţă. Prea multe 
ca să le mai pot număra. Mi-a promis că o să aibă grijă. A 
promis. 

Rudjek se apropie de mine. Parfumul lui de liliac şi fum 
de lemn e şi liniştitor, şi sufocant în clipa asta. 

— Îmi pare rău, Arrah. 

Cuvintele lui mă sfâşie. 

— Gendarul care era de gardă aseară a plecat o clipă şi, 
când s-a întors, Kofi... nu mai era. 

— Cum adică nu mai era? 

Mă simt ameţită; mintea mea nu reuşeşte să înţeleagă 
ce-mi spune Rudjek. Îmi răsună în urechi zgomotul mulţimii. 
Nu-i prea târziu. Nu se poate să fie prea târziu. 

— O să-l găsesc pe Kofi, îi spun lui Rudjek, după ce am 
luat hotărârea. 

Rudjek îşi sprijină mâinile pe plăselele iataganelor şi se 
mută de pe un picior pe celălalt. 

— Arrah, ce vrei să spui... 

Nu suport să mă uit în ochii lui. 

— Există o cale. 

— Nu-mi place cum sună, răspunde el, încruntându-se. 
Ce cale? 

Cum nu-i răspund, Rudjek îşi înghite întrebarea 

următoare. Vine după mine până în zona pe unde se învârt 
şarlatanii. Găsim vreo două duzini, care vând talismane de 
protecţie - unele de argint, altele de aur, altele de os. 
Amulete cu Kiva, Re'Mec, Koré şi alţi zei orisha. Lumea stă 
la coadă să le cumpere şi oamenii se împing şi se înghesuie 
ca să-l ia pe cel pe care-l vor. Mă crispez când văd 
încăierările disperate. Unii dintre şarlatani sunt doar escroci 
care vând cu bună ştiinţă talismane false. 

Nu trece mult şi-l zăresc pe şarlatanul care se oferise să-i 
vândă lui Rudjek un talisman de protecţie. 

— Lasă-mă o clipă! 

— Doar dacă promiţi că o să-mi spui ce se petrece. 

Rudjek strânge din buze, ca să-mi fie clar că vorbeşte 
serios. 

— Îţi spun, îl asigur eu, chiar când ne ajung din urmă Kira 
şi Majka. 

Şi, cu asta, mă îndepărtez de el şi îmi fac loc printre 
oamenii care aşteaptă în faţa şarlatanului. 

— Putem să stăm de vorbă? strig eu ca să acopăr 
hărmălaia. 

Tocmai îi arată unei femei două săculeţe cu plante; unul, 
spune el, alungă ghinionul, iar celălalt aduce norocul. 
Femeia nu se poate hotări care-i mai bun. 

Bărbatul ridică o sprânceană când vorbesc peste rând. 
Nu doar mi se pare: are faţa şi mai suptă, iar părul nu e 
doar mai alb, ci şi mai rar. Şi cataracta s-a întins. 

— Fata preotesei-ka, spune el, plecând capul. Pot să ofer 
o altă monedă pentru Templu, dacă ai refuzat-o pe ultima? 

— Trebuie să vorbesc cu tine despre altceva. Simt un val 
de căldură urcându-mi pe spate şi jur că toţi ceilalţi 
cumpărători s-au oprit ca să se uite la mine cum mă 
milogesc cerând ajutor. Ceva personal, adaug. 

Bărbatul zâmbeşte, cu o expresie încrezută pe chip. Ştie 
ce vreau. A fost o greşeală să vin aici, dar ce altă cale am? 
Nu există niciun motiv să cred că o să meargă. Bunica şi 
Arti sunt amândouă clarvăzătoare talentate, dar demonul a 
apărut mai ales într-o viziune despre mine. lar asta trebuie 
să fie ceva ce să pot folosi ca să-i găsesc pe Kofi şi pe 

ceilalţi copii. Trebuie să încerc. 

— Bineînţeles, mormăie el cu o voce vicleană. Apoi 
vorbeşte suficient de tare ca să-l poată auzi şi ceilalţi. Sunt 
întotdeauna în slujba Templului. 

După ce se scuză faţă de clienţi, ne retragem într-o alee 
ca să discutăm între patru ochi. Cu coada ochiului, îl văd pe 
Rudjek plimbându-se de colo până colo în capul aleii, de 
unde nu ne poate auzi. Kira şi Majka stau de pază, cu 
mâinile pe arme. 

— Ce pot face pentru fata celei mai mari clarvăzătoare 
pe care a cunoscut-o vreodată Regatul? întreabă el cu atâta 
duşmănie, că mi se strânge stomacul. Sigur n-am eu cu ce 
să te ajut pe tine. 

— Îmi trebuie... îmi trebuie... 

Abia sunt în stare să scot cuvintele pe gură. Mă uit din 
nou în jur, ca să mă asigur că nu mai poate auzi nimeni ce 
o să cer. Părinților mei le-ar fi ruşine de mine acum. Şi mie 
mi-e ruşine de mine. 

— Trebuie să aflu care-i taina târgului cu anii din viaţă 
pentru magie. 

Zâmbetul bărbatului se lărgeşte până devine un rânjet, 
iar eu îmi înăbuş ruşinea. E pentru Kofi. 

— Plătesc, îi spun, scotocind după punga cu bani. Cât? 

— Pentru tine... 

Ochii vicleni, acoperiţi de cataractă, îmi prind din nou 
privirea. 

— E gratis. 

_ işi potriveşte taşca pe umăr şi îi deschide clapeta. 
lnăuntru se află un talmeş-balmeş de sticluţe, tinichele, 
ierburi, talismane şi pergamente de papirus. Mijind ochii, 
răscoleşte printre ele, până îmi dă un pergament sigilat cu 
un şnur împletit roşu. 

— Trebuie doar să faci ritualul o singură dată, ca să 
creezi puntea prin care vine magia la tine, îmi explică el. 
După aceea, fiecare ritual o să-ţi ia ani din viaţă, aşa că 
foloseşte-l cu grijă. 

Inghit fierea din fundul gâtului şi simt o durere 
chinuitoare în măruntaie. N-am ştiut şi nici nu m-am gândit 

la toate consecinţele târgului. E ceva ce tata nu mi-a spus 
când am discutat despre preţul magiei. Dacă o să creez 
puntea, înseamnă că renunţ la speranţa că o să mai ajung 
vreodată la magia mea proprie? Orice ritual o să fac, se va 
trage din acest târg îngrozitor. 

Cobor privirea spre pergament, cu mâinile tremurând. 
Dacă nu e ceva la care să pot renunţa, pot să mă împac cu 
ideea? Pot să trăiesc ştiind că mi-am cedat ultima şansă de 
a avea daruri proprii? 

Vreau să întreb dacă e vreo cale de a rupe puntea - dea 
o deconecta după un ritual, dar îmi muşc limba. N-are 
importanţă dacă există vreo cale. l-am făcut o promisiune 
lui Kofi şi am de gând s-o respect. Dacă puntea este pe 
viaţă, atunci depinde de mine să rezist tentaţiei de a o 
folosi din nou. 

— Nu lua hotărârea asta fără să te gândeşti bine, copilă, 
mă avertizează bărbatul, smulgându-mă din gândurile 
mele. 

Îi mulţumesc şi îndes pergamentul în buzunar. Când mă 
întorc să plec, adaugă, cu glas vesel: 

— Data viitoare când îl mai vezi pe unul dintre noi prin 
piaţă, încearcă să nu te mai uiţi de sus. 

Dacă a existat vreodată un moment în care să-mi doresc 
să pot să mă fac nevăzută, acum e. N-am avut niciodată 
prea mult de-a face cu niciunul dintre şarlatani - nu cu cei 
care îndrăznesc să-şi spună tămăauitori. Este un rang 
prestigios pe care nu l-au câştigat, un rang despre care am 
crezut dintotdeauna că era dreptul meu prin naştere. Dar 
nici eu nu l-am câştigat şi nici n-o să-l câştig. Tot nu sunt 
întru totul de acord cu ideea de a da ani din viaţă, dar cine 
sunt eu ca să-i judec pe oamenii ăştia acum? 

— Îmi pare rău, spun, muşcându-mi buza. O să mă 
descurc mai bine. 

Mai degrabă o iau la fugă decât merg spre ieşirea de pe 
alee, cu transpiraţia curgându-mi pe spate şi străduindu-mă 
să-mi recapăt suflarea. Rudjek îmi iese în cale şi mă scoate 
din starea mea de panică. Se încruntă, cu îngrijorarea 
întipărită pe chip. Nici nu-mi pot închipui cât de înnebunită 

trebuie să îi par în clipa asta. Oare poate vedea spaima pe 
faţa mea? O poate simţi cum îmi radiază din oase? 

— Spune-mi! îmi cere el, cu glasul ca un bubuit din piept, 
îi alung îngrijorarea cu un semn din mână. 

— Mi-a dat un ritual special. 

— Un ritual. 

Rudjek păleşte şi venele de pe faţă îi ies în afară ca ale 
mamei lui. Mâinile i se lasă fără vlagă pe plăselele 
iataganelor. 

— Douăj' de zei, Arrah! spune el cu glas scăzut. Spune-mi 
că nu e ce cred eu. Ştiu zvonurile despre şarlatani... ce fac 
ei ca să obţină magie. 

E exact ce crede el. 

O să-mi dau ani din viaţă pentru magie, ca să-l găsesc pe 
Kofi şi să-l opresc pe răpitorul de copii. 

UNSPREZECE 


„A. 


În drum spre prăvălia din Piaţa de Vest a tatei, ochiul lui 
Re'Mec se iveşte de după nori. Alungă o parte din răceala 
din aer. Dar chiar şi cu bunăvoința lui Re'Mec, duhurile tot 
se îngrămădesc pe străzi ca nişte muşte. 

Când trecem printre casele înşiruite ale negustorilor, care 
separă cele două pieţe, ţărâna de pe jos se transformă în 
pavaj pietruit. Zidurile cenuşii înlocuiesc culorile vii. Insoţiţi 
de paznici plătiţi, scribi şi învăţaţi grăbesc spre treaba lor. 
Haosul din Piaţa de Est n-a ajuns şi aici, dar mocneşte sub 
suprafaţă, aşteptând să izbucnească. Kira şi Majka rămân în 
urmă, ca să ne lase loc să stăm de vorbă. 

Rudjek se opreşte în faţa mea, tăindu-mi calea. 

— Nu mi-ai răspuns la întrebare. Ce fel de ritual e, Arrah? 
Cum poţi să-l duci la capăt fără magie? 

Vreau să-i spun, dar ar încerca să mă convingă să n-o 
fac. 

— Nu poţi să ai încredere în mine? 

— Interesantă întrebare, ripostează el, uitându-se urât la 
mine. Aş putea zice acelaşi lucru. 

Inalţ capul şi mă uit în ochii lui întunecaţi ca noaptea. 

— Tata bănuieşte că există o legătură între şarpele cu 
ochii verzi şi răpitorul de copii. Cum clarvăzătorii au 
renunţat, iar şarpele a apărut într-o viziune despre mine... 
sper că pot folosi legătura asta ca să-l găsesc pe Kofi. 
Ritualul pe care mi l-a dat şarlatanul ar trebui să mă ajute. 
Imi încrucişez braţele, aşteptându-mă să mă contrazică, şi 
închei: Acum ştii. 

— N-ar trebui să fie treaba ta să faci ceva aşa de 
periculos, răspunde Rudjek, cu chipul întunecat la aflarea 
veştii. Dacă nu pot face nimic, clarvăzătorii ar trebui să-i 
invoce pe stăpânii lor. Tot oraşul dă dijmă la Templu, aşa 
încât clarvăzătorii pot măcar... orisha pot măcar să dea o 

mână de ajutor de data asta. 

Oamenii trag cu urechea la discuţia noastră - nici măcar 
nu încearcă să se ascundă. Şuier spre ei, iar mahalagiii o 
iau la fugă pe caldarâm ca nişte şobolani ce sunt. 

— Nu-i iubesc deloc pe orisha, zice Rudjek, apoi tace o 
clipă, ducându-şi mâinile la şolduri. Ai văzut ce le-a făcut 
fraţilor mei Ritualul lor primitiv de trecere. 

Glasul i se pierde, fiecare cuvânt e încărcat de durerea şi 
amărăciunea pentru ce au păţit Jemi şi Uran. Unul exilat în 
dizgrație, celălalt ducându-şi viaţa sub pază strictă. 

— Dar dacă acest răpitor de copii e mai puternic decât 
clarvăzătorii, atunci zeii orisha sunt singura noastră 
speranţă. 

Işi duce mâna la medalionul de la gât, mângâind osul de 
craven de parcă ar fi un cântec de alinare. Simte durere nu 
numai pentru fraţii lui; ci şi pentru el însuşi. Tatăl lui se 
aşteaptă să se ridice la înălţimea unei moşteniri care n-ar fi 
trebuit să fie niciodată a lui. Mă doare sufletul şi mi-aş dori 
să pot spune ceva care să-l ajute. Cunosc prea bine povara 
pe care o duci când nu reuşeşti să te ridici la înălţimea 
aşteptărilor unui părinte, dar am nevoie să înţeleagă că tot 
ceea ce voi face în continuare este alegerea mea. 

— Nu pot să stau cu mâinile în sân când monstrul ăsta 
fură copii, spun eu, cu glas scăzut. N-aş putea să mă împac 
cu ideea că puteam să fac ceva ca să-l salvez pe Kofi şi n- 
am încercat. 

— Ai dreptate. Nu putem să stăm degeaba şi să nu facem 
nimic, dar... 

Ochii îi sunt ca nişte lacuri negre strălucitoare nesfârşit 
de adânci, reflectând speranţă şi disperare şi ceva mai 
profund, ceva mai cald. Un tăciune aprins. 

— Tu... tu, şi Majka, şi Kira sunteţi cei mai buni prieteni ai 
mei. Nu ştiu ce m-aş face dacă te-aş pierde. 

— O să am grijă, încerc eu să-l liniştesc. 

Ridică din sprâncene. 

— Pot să stau cu tine? 

— Eşti alergic la prăvălia tatei, mai ţii minte? 

Acum îmi ascund propria disperare, pentru că nu ştiu ce 

alte surprize o să mai am când citesc pergamentul. Şi vreau 
să fac totul singură, în caz că iar dau greş. 

— N-ar fi o idee bună să vii. 

— Ar putea să şteargă praful mai des, dar o să mă 
descurc, spune el, făcându-le semn prietenilor lui. 

Măcar dacă Majka şi Kira l-ar târî la vreuna dintre 
întâlnirile de consiliu ale lui taică-său; atunci aş putea să-mi 
văd de treabă liniştită. 

— Nu ştiu ce pui la cale, intervine Kira, împingându-şi 
bărbia în faţă când ne ajung şi ei din urmă, dar n-o să-mi 
placă, nu? 

Majka îşi încrucişează braţele, cu chipul întunecat. 

— Orice favoare eşti pe cale să ceri, Rudjek, răspunsul e 
nu. Vizirul e prost dispus şi aş prefera să nu-mi atrag mânia 
lui. 

Rudjek face un semn cu mâna. 

— E doar o favoare mică. 

— Nu, răspunde Kira, strâmbându-se. De data asta, 
Majka are dreptate. 

— Ei, haide, suntem cu toţii prieteni. Îi aruncă un zâmbet 
cuceritor Kirei. Nu v-aş cere o favoare dacă n-ar fi 
important. 

Majka arată spre mine. 

— În Arrah avem încredere. Apoi mijeşte ochii spre 
Rudjek. În tine, absolut deloc. 

Turnul cu clopot se ridică lângă Piaţa de Vest, ameţitor 
de înalt, şi se apropie amiaza. Habar n-am cât o să dureze 
ritualul. Ar putea dura oricât, de la câteva clipe la zile 
întregi. N-am la dispoziţie câteva zile. Şi nici Kofi. Dar 
trebuie să mă conving că şi el, şi ceilalţi copii sunt în 
siguranţă deocamdată - alternativa e de negândit. 

— Mă ofensaţi, spune Rudjek, ducându-şi mâinile la 
piept. Sunt cât se poate de demn de încredere. 

— Demn de încredere? întreabă Kira, clătinând din cap. 
Acum câteva zile te-ai strecurat noaptea din camerele tale. 
— Ai fost acostat de nişte hoţi la docuri, se bagă Majka. 

— Ai pierdut la şacali şi ogari şi n-ai putut să plăteşti, 
adaugă Kira, bătând din picior. 

— Te-ai ales cu un ochi învineţit, completează Majka. 

Asta explică vânătăile lui Rudjek de la adunare, pe care 
insinuase că le-ar fi căpătat în arenă. Îi arunc o privire 
suficient de tăioasă cât să lase urme, iar el îşi lasă capul în 
jos. 

— Nu te-au ameninţat că-ţi taie bijuteriile de familie? 
încheie Kira. 

Rudjek stă cu mâinile în şolduri, uitându-se cu gura 
căscată la prietenii lui. 

— Tu vorbeşti, Majka? A fost ideea ta să ne strecurăm la 
docuri. Şi tu ai dat primul pumn, Kira. 

În ochii căprui ai lui Majka sclipeşte o nevinovăție 
prefăcută. 

— Suntem însoțitorii tă/. Nu invers. Dacă tu hotărăşti să 
mergi la docuri ca să te distrezi un pic, atunci n-avem de 
ales şi trebuie să te urmăm. 

— Sunteţi îngrozitori toti trei, intervin eu, pentru că altfel 
o să se ciondănească vreme de un clopot încheiat. 

De obicei, un pic de ciorovăială între ei mă binedispune, 
dar acum sunt prea nerăbdătoare să mă pun pe treabă. 

— Revenind la favoarea aceea... spune Rudjek, 
dregându-şi vocea. Vrem să ne lăsaţi puțin singuri. 

Majka ridică din sprâncene. Nu ştiu cine roşeşte mai tare, 
Rudjek sau eu. 

— Nu fi caraghios, spun eu, dându-mi ochii peste cap. 
Nu-i ce crezi tu. 

Majka oftează. 

— Şi eu, care credeam că, până la urmă... 

— Taci din gură, Majka! mormăie Rudjek în barbă. 

— Să-ţi aduc aminte că ai lecţii după-masă? întreabă 
Kira, aruncându-i o privire nimicitoare. Apoi, întorcându-se 
către mine: Ca şi tine, de altfel. 

Scribii mei n-o să mă pârască lui Arti dacă chiulesc. Le e 
frică de ea. 

— Da, ştiu, mamă Kira. 

Bănuiesc că nu se poate abţine, dat fiind că e fiica 
starostelui Ny, capul scribilor. Deşi nu mi-o pot închipui 
punând tunica de scrib deasupra cuţitelor ei strălucitoare. 

— Dă-le o monedă de argint din partea mea, spune 
Rudjek, făcându-i cu ochiul lui Majka. N-ar fi prima dată. 

Când bate clopotul de amiază, pun piciorul în prag. Nu-mi 
pot da seama ce o să implice ritualul sau la ce altceva o să 
mai renunţ ca să fac târgul. Imi şterg fruntea de 
transpiraţie, încercând să-mi înăbuş îndoielile. 

— O să fim la prăvălia tatei, spun, înainte să apuce Kira 
sau Majka să mă mai contrazică. Nu vreau să vină nici 
Rudjek, dar e singura cale să pun capăt discuţiei. Puteţi să-l 
luaţi târâş de-acolo, dacă trebuie, adaug. 

Nu aşteptăm să răspundă şi pornim din nou către 
prăvălie. 

— Într-o bună zi o să-i mărturisească totul lui taică-tău, îi 
spun eu, ca să-l distrag. 

Rudjek râde, dar e un râs forţat. Şi el îşi face griji pentru 
Kofi şi se ascunde în spatele unui umor străveziu. Imi dă o 
fărâmă de speranţă că lucrurile ar putea reveni la normal. 

— Câtă vreme o să fie după ceremonia mea de majorat, 
nu-mi pasă, îmi răspunde, ridicând din umeri. 

Clopotul de la uşă ne anunţă intrarea în prăvălia goală. 
Înăuntru e întuneric şi, când trec pragul, lămpile de foc de 
pe pereţi se trezesc la viaţă. Prăvălia e încălzită şi plină de 
şiruri de rafturi bine aprovizionate. Izul de cuişoare din aer 
mă duce cu gândul la toate dăţile când am băut ceai cu 
tata între lecţii. În zilele libere, vin de obicei să-l ajut să 
pregătească leacurile de sânge. Amintirile mă mai liniştesc 
puţin. 

Înainte să plecăm la Festivalul Lunii de sânge, m-am 
ascuns în spatele unui raft cu carcase de animale şi l-am 
privit prelungind viaţa unei învăţate bătrâne. Oshhe se 
lăsase pe vine în mijlocul încăperii, unde fierbea cazanul 
sub o grămadă de plante. Faţa lui, deja întunecată, era 
acoperită cu kohl, iar dinţii erau vopsiți în roşu-aprins. Avea 
ochii larg deschişi în vreme ce fumul se înfăşură în jurul 
femeii. l-a înconjurat întâi tălpile, apoi s-a ridicat în jurul 
picioarelor. Încet şi metodic, urcând ca un şarpe înaripat. 

Învăţata a stat nemişcată ca morţii, elara ei imaculată 
părând o învolburare argintie. Din gâtul lui Oshhe se ridica 

un sunet profund, în timp ce îndruma fumul, care s-a 
încolăcit în jurul taliei femeii, fără ca ea să scoată vreun 
sunet. Clienţii obişnuiţi nu vorbeau niciodată. M-am 
apropiat ca să văd mai bine, trăgând cu ochiul printre zârnă 
şi larve de lemn. Totdeauna plină de admiraţie pentru 
munca tatei, am îndreptat în linişte ingredientele 
medicinale pe rafturi tot timpul. Opiu, canabis, smirnă, 
tămâie, fenicul, cassia, senna sau cimbrişor. Prea multe ca 
să le ştiu numărul. 

Când fumul a ajuns la capul femeii, focul de sub cazan s- 
a stins dintr-odată. Pielea ridată a învăţatei s-a încreţit ca 
faţa unui iaz când cade în el o pietricică. S-a îndreptat de-a 
lungul tâmplelor şi al frunţii. Părul cărunt s-a colorat într-un 
castaniu-roşcat închis. Magia tatei îi înjumătăţise vârsta. 

Rudjek îşi face vânt cu mâna. 

— Cum puteţi să staţi în mirosul ăsta? 

În aer se simte iz de cimbrişor, lavandă şi cuişoare. 
Miroase mai bine ca într-o parfumerie. Dacă aş fi avut o zi 
mai bună, aş fi tras în plămâni aerul plăcut mirositor şi m- 
aş fi instalat pentru o după-amiază liniştită cu tata. E locul 
meu preferat în afară de Piaţa de Est, dar acum n-o să 
găsesc nici aici alinare. 

— Nu-i nimic în neregulă cu mirosul, ripostez, destul de 
sâcâită. 

Rudjek se strâmbă şi întredeschide un geam. 

— Locul ăsta are nevoie de nişte aer curat. 

Îmi încrucişez braţele. 

— Şi ce anume, mai precis, ţi se pare aşa de neplăcut la 
ierburi şi flori? 

— lerburi? Începe să lăcrimeze şi se şterge la ochi. Asta-i 
o descriere ciudată. 

— Ce vrei să spui? îl întreb. Aerul e fermecat ca să 
miroasă plăcut. 

Rudjek se încruntă din nou. 

— Magia nu pare să funcţioneze, replică el. 

Mă duc spre rafturile cu pergamente din spatele 
prăvăliei. 

— A ce-ţi miroase ţie? 

— A ceva care a râncezit, răspunde el, trăgându-şi 
gulerul elarei în sus. Mă arde pe nas şi în piept. 

Rudjek s-ar putea să fie cu adevărat alergic la ceva din 
prăvălie. 

— Te-am avertizat, mormăi eu ca pentru mine. 

Pergamentul îmi atârnă greu în buzunar şi nu mai pot 
întârzia, chiar dacă Rudjek încă mai e aici. Cu degete 
transpirate, scot hârtia boţită şi desfac şnurul. Citesc 
ritualul scris în tamarană aşa de repede, că simt pulsul 
bubuindu-mi în urechi. Dacă fac toate astea, dacă fac 
târgul, legătura nu mai poate fi ruptă decât în cazul în care 
magia decide să vină de bunăvoie la mine. Trag aer printre 
dinţi, şi uşurată, şi distrusă. Incă mai există speranţă. Dacă 
îmi vine propriul dar şi e puternic, va rupe legătura. Insă 
Arti a zis că niciun Mulani nu şi-a arătat darul aşa de târziu. 
Nici chiar tata nu crede că o să se mai întâmple. Singura 
altă cale de rupere a legăturii este, moartea. 

Mă silesc să citesc mai departe, cu mâna tremurând. 
Ritualul are nevoie de un loc unde se adună magia din 
abundență. Aici, în Tamar, asta înseamnă Templul 
Atotputernic sau copacul sacru Gaer. Cum Templul nu intră 
în discuţie, trebuie să fie copacul. Am ajuns cu nimic mai 
bună decât oamenii de care râde mama. Dacă ar şti ce 
planuri am, m-ar privi de sus, aşa cum mă uitam eu de sus 
la şarlatani. Cel din piaţă s-a asigurat că-mi scoate ochii cu 
asta. Simt un junghi de ruşine în măruntaie, dar n-o să-l las 
să-mi clatine hotărârea. O fac pentru Kofi şi ceilalţi. Mândria 
e ultima mea grijă. 

Când ridic privirea, Rudjek s-a lăsat pe podea, cu spatele 
rezemat de perete. Are elara pătată de transpiraţie. 
Aşteaptă să-i spun ce scrie în pergament, dar nu reuşesc 
să-mi fac curaj. 

— Ţi-e rău? îl întreb. Chiar n-arăţi bine. 

— Sunt bine, răspunde el, ducând mâna la blazonul 
familiei. O să-mi treacă. 

Mă încrunt, întrebându-mă dacă nu cumva osul de craven 
reacţionează la magia din prăvălie şi, dacă asta e, va 
reacţiona şi la ritual? Nu pot să risc să îmi tulbure planurile. 

— Vrei nişte ceai? întreb, iar el păleşte. Ce-i? Mă încrunt. 
Crezi că şi ceaiul miroase urât? 

— Nu, nu despre asta e vorba. Clatină din cap şi îşi 
priveşte mâinile. Acuma, că ajung la maturitate, am aflat 
mai multe despre obiceiurile neamului mamei. In Nord, 
dacă oferi ceai... se poate înţelege greşit. 

— Greşit? întreb eu, râzând. Cum? 

Rudjek îşi trage genunchii la piept şi îşi sprijină bărbia pe 
ei. Arată ca băieţelul slăbănog pe care l-am întâlnit prima 
dată, cu ani în urmă, pe malul Râului Şarpelui. Pe-atunci era 
îngrozitor, cu părul negru creţ încurcat care-i cădea în ochi 
în timp ce ţipa la doi bărbaţi în toată firea. Însoţitorii lui 
stăteau la distanţă în timp ce el îşi făcea de lucru cu undiţa. 
Unul dintre ei chicotea văzându-i frustrarea, iar celălalt 
părea că e cât pe ce să-i tragă una după ceafă băiatului. 

Oshhe şi cu mine culegeam mentă pe malul râului. 
Băiatul se chinuia de multă vreme cu undiţa, până când mi- 
am pierdut răbdarea. L-am întrebat pe tata dacă pot să-l 
ajut şi, fără să mai aştept să-mi răspundă, am năvălit spre 
ei şi l-am găsit pe băiat aproape plângând. 

— Nu-ţi arată cum trebuie. 

A ridicat spre mine nişte ochi mai negri decât noaptea. 
Apoi le-a aruncat celor doi însoțitori un rânjet strâmb. 

— V-am spus eu, dar nu mă ascultați niciodată! 

— Vrei să-ţi arăt eu? l-am întrebat, ridicând din umeri. M- 
a învăţat tata. 

Am văzut o străfulgerare de durere în ochii lui şi mi-a 
răspuns încet: 

— AŞ vrea. 

— În ţara mamei, Delene - spune Rudjek, smulgându-mă 
din amintiri -, când o fată îi oferă ceai unui băiat, înseamnă 
mai mult de-atât. 

— Să nu-ţi vină vreo idee, îi răspund, roşind. În ţinuturile 
triburilor, ceaiul e ceai. 

— Cine a zis că mi-a venit vreo idee? întreabă el, 
ridicându-se în picioare. Şi aici ceaiul e ceai. 

Nu-i răspund şi îmi îndrept din nou atenţia către 
pergament. Între noi se lasă din nou o tăcere stânjenitoare. 

Altă dată, l-aş fi necăjit la nesfârşit. L-aş fi întrebat dacă 
vrea ca oferta de ceai să însemne mai mult decât un simplu 
ceai. Că doar nu se poate spune că nu m-am gândit şi eu 
uneori. 

— Vreau să mă ocup singură de asta, spun eu, 
muşcându-mi buza. O să fac ceva greşit dacă eşti şi tu aici. 

— De ce? mă întreabă, coborând tonul în timp ce se 
apropie de mine. Arată destul de rău. Te distrag? urmează 
el, cu glas nevinovat. 

— De fapt, da, îi spun, mijind ochii. Arăţi de parcă ai fi cât 
pe ce să verşi. 

— Arrah. Îmi rosteşte tărăgănat numele şi-mi sună cât se 
poate de plăcut. Nu ştiu ce ai de gând să faci, dar îmi dau 
seama că e periculos. Nu pot să te las să te ocupi de una 
singură. Dacă se întâmplă ceva... 

— N-o să se întâmple nimic, îl întrerup eu. 

— S-a schimbat ceva între noi de când te-ai întors din 
ţinuturile triburilor, zice şi caută cu privirea ceva pe faţa 
mea, străpungându-mi cu ochii lui negri masca din jumătăţi 
de adevăruri. Inainte, ne spuneam unul altuia totul. 

— Ţi-am spus aproape totul. 

Cuvintele îmi ies din gură înainte să apuc să mă opresc. 

— Aproape totul, repetă el, făcând încă un pas spre mine. 

— Ştiu că vrei să fii de ajutor, Rudjek, spun şi mă înfior. 
Dar trebuie să mă ocup singură. 

Oftează şi-şi mută privirea. 

— Ştiai că eşti încăpăţânată? 

Se lasă tăcerea. O tăcere suficient de lungă ca să am 
senzaţia că prăvălia e prea mică. Până la urmă, el se simte 
tot mai rău, aşa că de data asta câştig eu. Ne despărţim, 
lăsând în urmă lucruri nespuse. 

După ce pleacă, nu mai pierd timpul. Căci ora osana nu 
aşteaptă pe nimeni. 


< 118 œ» 


DOISPREZECE 


„A. 


Câteva vrăji, incantaţii şi talismane pot să mă ajute să 
găsesc demonul. Problema e că, dacă vrei să funcţioneze, 
pentru majoritatea e nevoie de un obiect la care să ţină 
acesta. Oshhe are pergamente de la toate cele cinci triburi 
şi găsesc un ritual Mulani pentru care nu e necesar niciun 
obiect personal. Pergamentul promite să descopere ceva 
sau pe cineva ascuns de văzul lumii. Mă întreb dacă mama 
a folosit un ritual asemănător la Templu sau n-a folosit 
niciunul. Cei cu darurile cele mai puternice n-au 
întotdeauna nevoie de ritualuri ca să-şi concentreze magia. 

Îmi tremură mâinile când desfac pergamentul Mulani şi-l 
întind pe masă, alături de cel al şarlatanului. Întâi, trebuie 
să săvârşesc ritualul de deschidere a punţii dintre magie şi 
mine, la ora osana. Mai am încă timp, deşi începe să se 
strecoare îndoiala. Pentru că ritualul mă va aduce în pragul 
morţii. Totodată, n-am niciun motiv să cred că o să 
funcţioneze. Nu m-am descurcat niciodată bine cu magia, 
însă asta n-o să mă împiedice să încerc. 

Mă agăţ de speranţa că darurile mele naturale vor veni 
înainte să fie prea târziu. Că dacă fac acest unic ritual, încă 
mai există şansa să rup legătura. Dar dacă talentul meu de 
a vedea magia fără să-mi afecteze mintea e singurul dar pe 
care o să-l am vreodată? Imi muşc interiorul obrazului şi las 
îndoiala să se încolăcească lângă speranţă. Una îmi dă 
puterea să merg mai departe, iar cealaltă îmi aduce aminte 
să nu renunţ niciodată. 

Noaptea, scântei de magie sclipesc printre rafturile cu 
plante uscate, oase şi talismane din prăvălia tatei, ca nişte 
fluturi atraşi de flăcări. In colţuri se adună umbrele şi se 
preschimbă în siluete nedesluşite care mă înspăimântau 
când eram mică şi chiar şi acum mă neliniştesc. Magia n- 
are nicio direcţie - se pierde dacă nu există cineva care s-o 

mânuiască. Faptul că sunt aici fără tata are ceva 
prevestitor de rău. Nu m-am mai furişat niciodată singură în 
prăvălie şi nu pot scăpa de senzaţia că-i invadez spaţiul 
personal. Că n-ar trebui să mă aflu aici. 

Oshhe îşi depozitează uneltele pentru prepararea 
leacurilor de sânge într-o cămăruţă din spatele prăvăliei. Pe 
pereţi sunt atârnate vase, foarfeci, pânze, cuțite şi ace 
pentru luat sânge. Podeaua e acoperită cu pământ adus din 
ţinuturile Aatiri. Tata spune că îi întăreşte magia. 

Ar fi trebuit să trimit vorbă că o să rămân diseară la 
Essnai, ca să nu atrag atenţia asupra absenței mele de- 
acasă, dar e prea târziu. Dacă Arti vrea să mă găsească, o 
să dea de mine. Când intru în magazie, închid ochii şi-mi 
strâng degetele de la picioare pe pământul rece. Trag 
adânc aer în piept şi simt cum îmi zvâcnesc în trup 
anticiparea şi teama. Nu se poate să dau greş din nou. Kofi 
are nevoie de mine. Dar dincolo de sentimentul de nevoie 
mai e ceva, ce nu pot să neg. Motivaţiile mele nu sunt 
curate. Vreau cu disperare să fiu în stare să chem magia şi 
s-o controlez ca părinţii mei, s-o prind în vârful degetelor. Şi 
dacă îndeplinesc ritualul şi darurile mele nu se arată 
niciodată, atunci aceasta va fi singura mea legătură cu 
magia adevărată. 

Îmi încalc promisiunea faţă de tata. Pentru asta, îmi pare 
rău. Nu vreau să-l dezamăgesc sau să îndur expresia 
distrusă pe care a avut-o pe chip în grădină, când a zis că s- 
ar putea să nu-mi vină niciodată magia. Arti m-a făcut 
întotdeauna să mă simt mai prejos pentru că nu am magie, 
chiar dacă n-o face cu intenţie. Toată viaţa am privit-o cum 
nu se îndoieşte niciodată şi nici nu-şi pune sub semnul 
întrebării hotărârile. Cum pasul ei răsună de încredere în 
sine pură şi necontestată. Totdeauna mi-am dorit să fiu la 
fel de puternică şi de sigură ca ea - să am măcar o părticică 
din darurile ei. Pentru tata, faptul că n-am magie n-a avut 
niciodată importanţă. Mi-aş dori să nu fi avut nici pentru 
mine, dar e prea târziu să mă las acum copleşită de 
sentimente. N-am timp de aşa ceva. 

Mă las pe vine în faţa unei stive de lemne şi aprind focul 

ca să fac leacul de sânge pentru ritualul Mulani. După ce 
încep să fiarbă plantele - vernonia, iarba ţapului şi senna -, 
nu mai pot decât să aştept. Cât mă uit la flăcări, încerc să 
împac viziunea bunicii cu cea a lui Arti. Tam n-a făcut decât 
să confirme că şarpele cu ochii verzi e un demon. Demonii 
au nevoie de suflete, iar ka-ul copiilor este cel mai pur. 
Acum nu mai am nicio urmă de îndoială că urmărirea 
şarpelui cu ochii verzi o să mă ducă la răpitorul de copii. 

Când sunt gata plantele, le amestec cu ghimbir şi pastă 
de piper eeru şi pun leacul într-o sticluţă. E vâscos ca 
melasa şi mirosul e suficient de usturător ca să-mi dea 
lacrimile. Ca să închei ritualul, trebuie să adaug sânge 
infuzat cu magie - magie pe care o s-o am dacă merge 
târgul cu anii mei din viaţă. Sunt agitată - mai mult decât 
înainte de încercările cu bunica de la Festivalul Lunii de 
sânge. Cum o să fie când magia o să răspundă chemării 
mele? Când o să devină o parte din mine? Dacă totul merge 
bine în noaptea asta, o să aflu destul de curând. 

Lucruri simple, cum ar fi să vopseşti părul cuiva în 
albastru, au nevoie de un pic de sânge. Ritualul tatei de 
prelungire a vieţii are nevoie de mult mai mult. Asta e trista 
limită a magiei de carne. O persoană nu poate da decâto 
cantitate limitată de sânge într-un răstimp scurt. Am 
amestecat până acum nenumărate leacuri, singură sau cu 
tata. Niciunul n-a funcţionat, dar acţiunea în sine mi-a dat 
întotdeauna un sentiment de împăcare. De data asta, leacul 
meu de sânge trebuie să aibă efect. 

Muncesc ore în şir, toată după-amiaza şi până târziu în 
noapte. Bat primele clopote ale dimineţii când termin de 
înşirat un colier de oase. E un talisman pentru protecţie, în 
caz că o ia ceva razna. Oricât de mult sunt dispusă să 
sacrific, vreau să scap întreagă din ritualul ăsta. E o prostie 
să cred că un simplu talisman o să mă apere, dar colierul 
îmi oferă măcar o vagă mângâiere. Şi în clipa asta am 
nevoie şi de cea mai neînsemnată alinare. Imi picură 
sudoarea de pe frunte când mă apuc să fac ordine în grabă 
prin prăvălia lui Oshhe. Poate că n-o să observe ce lipseşte, 
dar, dacă întreabă, n-o să-i ascund adevărul. Când o să afle 

ce am făcut, o să înţeleagă că n-am avut de ales. 

Caldarâmul din faţa prăvăliei e scăldat în razele lunii. Toţi 
negustorii şi-au închis prăvăliile şi cea mai mare parte a 
Pieței de Vest e tăcută. Lămpile de foc îmi luminează 
drumul pe străzile întunecate. li ocolesc pe beţivii care 
caută vreo owahyat şi pe cei care-şi înlănţuie braţele şi 
cântă. Când intru în cartierele mai liniştite, unde mă 
călăuzeşte lumina lunii, îmi sare inima la orice zgomot. 

Ar fi fost mai sigur s-o iau pe drumul mai aglomerat, prin 
Piaţa de Est, dar se apropie ora. Până ajung la copacul 
sacru Gaer, care se află la marginea de nord a oraşului, 
sunt udă leoarcă de transpiraţie. Copacul golaş e mai 
întunecat decât noaptea însăşi. Pe crengile lui nu e nicio 
frunză şi nici iarba nu creşte sub el. 

Aici a fost îngropat primul preot-ka al Regatului. Se spune 
că magia lui era aşa de puternică, încât ka-ul lui a prins 
rădăcini şi s-a prefăcut în copac în loc să se înalțe în 
moarte. In afară de Templu, acesta e cel mai sacru loc din 
Tamar - şi cel mai practic pentru ritual. 

Mă aşez în îmbrăţişarea rece a pământului, negru şi 
opalescent ca sticla de obsidian. Când se apropie ora 
Gsana, pe cerul vineţiu încep să joace scântei de magie. 
Aştept până când cei doi zei îşi încrucişează drumurile, 
aştept să se trezească lumea şi magia să se instaleze în 
venele mele. Momentul se prelungeşte aşa de mult, că îmi 
aud în urechi bătăile inimii, ca o rugăminte disperată. 

N-o să fie uşor. Nu sunt proastă, dar sunt o fată 
nechibzuită, care face un lucru nechibzuit. Magia are un 
preţ, chiar şi pentru cei care dau impresia că e simplu ca 
atunci când frămânţi fufu!?. 

Întâi, târgul. 

Magia fie se va supune, fie mă va respinge. M-a respins 
când eram mică, la Imebyé, şi m-a abandonat în toţi anii de 
exerciţii cu bunica. Acum am ceva de oferit. 

Inainte să-mi piară curajul, lovesc cu palma copacul 


10 Mâncare populară în ţările din vestul şi centrul Africii, preparată din 
manioc, cartofi dulci sau banane fierte, zdrobite şi modelate în formă 
de bulgăre. 

sacru, iar spinii îmi străpung carnea cu uşurinţa unui cuţit 
tobachi. Durerea e ascuţită şi arzătoare şi îmi înăbuş un 
țipăt. Unul dintre ghimpi îmi iese prin dosul palmei. Trag 
adânc aer în piept, în timp ce îmi simt pulsul în urechi. 
Sângele mi se adună pe încheietură şi picură să hrănească 
rădăcinile copacului. Nu-i chiar aşa de rău, îmi spun eu, dar 
nu e decât începutul. O să fie mult mai rău până să înceapă 
să fie mai bine. Pergamentul o spune foarte clar. 

Şoptesc cuvintele prin care îmi ofer viaţa ca plată pentru 
gustul magiei şi apoi aştept. Am avut răbdare atâţia ani; 
pot să mai rezist încă un pic. Dar de data asta magia este 
nerăbdătoare. Din copac cresc lujeri negri ca nişte buruieni 
într-o grădină. Se zvârcolesc şi plesnesc spre mine. Când 
încerc să-mi trag mâna, mi se bagă sub piele. Tip când mi 
se întind pe braţ, lăsând o brazdă de durere chinuitoare în 
urma lor. Din copac răsare încă un lăstar, care îmi intră 
direct în gura deschisă, înăbuşindu-mi ţipătul. Nu pot să 
respir. Instinctul meu e să scot lujerii, dar nu-mi mai pot 
controla corpul. Nu-mi pot ridica braţul liber. Simt flăcări 
arzându-mi gâtul şi nu mai pot rezista mult. Se instalează 
panica. Vreau să renunţ, dar e prea târziu. 

Pot s-o fac. Cuvintele râd de mine când lujerii mi se 
târăsc în dosul ochilor şi mi se strâng în jurul organelor. Nu, 
nu pot. O să mor. E ultimul lucru care-mi trece prin cap 
înainte să dispară totul şi să rămână doar bezna. 

După aceea mă străduiesc să respir, cu faţa pe jumătate 
îngropată în ţărână. Mâna dreaptă aproape că îmi cedează 
când mă împing ca să mă ridic în şezut. E acoperită cu 
sânge, iar rana e toată numai carne vie. Imi trebuie o clipă 
să mă calmez şi să mă sprijin de o porţiune fără spini a 
copacului. Mi-e teamă că o să se întoarcă lujerii, dar sunt 
prea slăbită ca să mă mişc, cu atât mai puţin să mă ridic. 
Şterg un şiroi de lacrimi care se dovedeşte a fi sânge. A 
funcţionat? Nu-mi dau seama. E o grămadă de magie pe 
cerul nopţii, dar nu vine la mine. 

Mi se strânge stomacul. Nu se poate să fi dat greş din 
nou. Nu după ce am trecut prin atâtea. 

Talismanul de os zornăie la gât, aducându-mi aminte de 

avertismentul tatei. Când dai la schimb ani din viată pentru 
magie, iţi ia ce vrea ea. Plata poate fi cinci ani sau toată 
viața. N-are importanță complexitatea ritualului, a vrăjii sau 
a farmecului. N-ai cum să ştii până nu e prea târziu. Nu 
pierd vremea: după ce îmi adaug sângele, beau leacul ca 
să-l găsesc pe răpitorul de copii. Icnesc din cauza gustului 
rău şi îmi creşte pulsul. Ar trebui să ascult de cuvintele tatei 
şi să mă opresc înainte să fie prea târziu, dar atunci ce se 
întâmplă? Nu pot să întorc spatele şi să pretind că totul e în 
regulă. Kofi are nevoie de mine. Ar fi trebuit să găsesc o 
cale să-l apăr când am văzut duhurile în piaţă. 

— Heka, tată şi mamă a magiei, te rog, fă să meargă! 

Cuvintele sunt amare şi au gust de rugină în gură. Aştept 
un semn, iar deasupra mea, în copacul golaş, cârâie o 
pasăre. Mă doare falca de cât mi-am încleştat dinţii. Imi 
aleg cu grijă cuvintele următoare. 

— Ajută-mă să-l salvez pe Kofi! 

Pământul mi se clatină sub picioare. Fărâme de magie 
duse de vânt se învârtejesc în faţa mea, iar la picioare mi 
se adună ceața, căţărându-mi-se pe gambe. E caldă şi mi 
se înmoaie picioarele. De pe frunte mi se prelinge 
transpiraţia. O şterg. Inima îmi bate nebuneşte şi îi aud 
bătăile ca nişte tobe în urechi. Chiar funcţionează. O parte 
din mine n-a crezut. Magia răspunde chemării mele. Sunt 
speriată şi încântată în acelaşi timp, după atâţia ani în care 
am tot încercat şi am dat greş. 

Ceaţa mi se urcă pe coapse şi pe trunchi, învăluindu-mă 
într-un cocon tare ca piatra. Frigul mi se răspândeşte în tot 
trupul, iar limba îmi e acoperită cu cenuşă când îmi soarbe 
anii din viaţă. Ani duşi în câteva clipe. Îmi apar băşici pe 
braţe, unde mi-au intrat lujerii sub piele, şi mă dor 
rădăcinile dinţilor. Îmi muşc interiorul obrazului, încercând 
să-mi stăpânesc durerea. Se pare că magia mai degrabă 
mă distruge decât să-mi asculte chemarea. 

Pământul se mişcă din nou sub picioarele mele când 
aproape că-mi pierd cunoştinţa. Nici aici, nici acolo. Locul 
de dinaintea viselor şi a coşmarurilor, unde bezna mi se 
lipeşte de piele ca picăturile de sudoare. Simt anticiparea şi 

dorinţa sufocându-mă când mintea mi se despică în două. 

Ceva sau cineva se lipeşte de mine, smulgându-mi 
mintea despicată de trup. Încerc să mă opun, dar forţa nu e 
fizică - e spirituală şi e prea mare. La fel a fost şi la 
Festivalul Lunii de sânge, când ka-ul meu aproape că s-a 
desprins de trup. 

Sori şi luni gonesc pe cer aşa de repede, că devin simple 
sclipiri strălucitoare de aur şi de argint. Ka-ul meu se 
întinde, lăsând în urmă găoacea distrusă. Ochi nefamiliari 
mă sfredelesc, ochi care privesc peste timp, dintr-un loc al 
viitorului. Ochi care lucesc ca negura verde ce se lasă peste 
oraş după o furtună. Ochii şarpelui din viziunea bunicii. 
Demonul. Dacă m-aş fi aflat în trupul meu, inima mi-ar fi 
stat chiar în clipa asta. 

— N-ai ce căuta aici, îmi şopteşte demonul la ureche. 

Are glasul unui copil. Ba chiar al unui copil foarte mic. 
Magia sa îmi furnică pielea. Imi zornăie oasele de parcă ar 
încerca să mă sfâşie de la încheieturi. Sunt destul de 
conştientă cât să fiu mai mult înspăimântată decât 
invidioasă. Conştiinţa mi se întinde în toate direcţiile. Dacă 
se mai întinde mult, n-o să mai rămână nimic din mine şi n- 
o să mai aibă ce să se întoarcă acasă. Magia copilului mă 
loveşte atât de puternic, încât şira spinării îmi înţepeneşte 
lipită de copac - o aducere-aminte că trupul meu mă 
aşteaptă. 

— Încă nu ne-a venit vremea, adaugă, cu glas răutăcios. 
Du-te înapoi şi găseşte ce cauţi. 

Îl caut pe răpitorul de copii, dar dacă nu demonul ia 
copiii, atunci cine îi răpeşte? Oare Arti a avut dreptate tot 
timpul în legătură cu osul de craven şi antimagia lui? Că e 
vinovat cineva din familia vizirului? 

Ka-ul meu se strânge la loc în noapte, dar nu revin în 
trup. O singură lună se instalează pe cer şi sunt din nou în 
prezent. Ka-ul meu pluteşte sus, deasupra Tamarului, chiar 
mai sus decât cei trei giganţi care veghează oraşul: 
Templul Atotputernic la nord, Palatul Atotputernicului la 
vest şi moşia vizirului la sud. La est, bărcile goale se 
înghesuie în golful de pe Râul Şarpelui şi docurile roiesc de 

oameni. Cobor din proprie voinţă şi plutesc pe străzi, 
printre vilele  învăţaţilor. Printre casele  înşiruite ale 
negustorilor şi colibele de chirpici ridicate de-a lungul 
malurilor. Calea mea nu e liniară. Ka-ul meu e o tapiserie 
care unduieşte în vânt. 

Nu la asta mă aşteptam când am săvârşit primul meu 
ritual. Tămăduitorii par să facă totul foarte uşor, dar e ca şi 
cum ai merge printr-o pădure cu ramuri răsucite care 
ameninţă să te prindă în capcană. În starea asta, sunt un 
copil care abia învaţă să meargă. 

Sunt conştientă de trupul meu aflat lângă copac. Din 
scoarță cresc ghimpi noi, care mi se înfig în spate, iar 
durerea ţâşneşte ca un fulger prin legătura cu ka-ul meu. 
Da, magia mă locuieşte, dar mă şi omoară. Ka-ul meu 
stăruie deasupra orfelinatului, parcă agăţat de o sfoară de 
rufe. 

— Douăj' de zei, Majka! spune Rudjek. Ce s-a-ntâmplat 
cu faţa ta? 

Ka-ul mi-e străbătut de groază când îi zăresc. Sunt 
amândoi îmbrăcaţi în elare negre, cu glugi care le ascund 
feţele. Pentru a doua oară în seara asta, inima aproape că- 
mi stă în loc. Ce caută Rudjek aici, la ora asta interzisă? 
Refuz să cred ce-i mai rău, în timp ce mintea mi se străduie 
să găsească o explicaţie plauzibilă. 

— Kira mi s-a întâmplat, geme Majka, frecându-şi fruntea. 

— Ce-ai mai făcut de data asta? îl întreabă Rudjek 
râzând. Majka ridică din umeri. 

— S-ar putea să mă fi dat la soră-sa. 

— Atunci bucură-te că nu ţi-a rupt o mână, spune Rudjek, 
făcându-i semn cu degetul. Aş fi zis că eşti suficient de 
deştept să nu enervezi o fată care poartă o duzină de 
pumnale pe ea la orice oră. Te-a bătut de câteva ori în 
arenă. 

— Te-a bătut şi pe tine! ripostează Majka, nevenindu-i a 
crede. 

— M-a bătut o dată şi eram legat la ochi, replică Rudjek. 

— Mincinosule, şuieră Majka. Nu erai legat la ochi. 

— Cu o mână legată la spate, insistă Rudjek. 

— E frig şi trebuie să mă uşurez, spune Majka, 
strângându-şi braţele în jurul umerilor. Nu mai e nimeni 
afară. Locul ăsta e pustiu ca moartea. 

— Incetează cu văicăreala! îi răspunde Rudjek, care se 
încruntă şi apoi tresare. Ai simţit? 

— Ce să simt? întreabă Majka, întorcând capul ca o 
pasăre speriată. Ce e? 

Palmele lui Rudjek alunecă pe plăselele iataganelor. 

— Nu ştiu. 

Bătaia inimii care-mi sare în piept ajunge prin legătură 
până la ka-u/ meu. 

Majka îşi plimbă privirea primprejur şi vorbeşte cu glas 
scăzut: 

— Oare să se înşele Arrah în legătură cu demonul? 

— Nu, nu cred, răspunde Rudjek şi-şi trage săbiile. Am 
încredere în ea. 

— Şi eu, mormăie Majka în barbă. Dar, dacă are dreptate, 
atunci în clipa asta nu suntem decât noi doi între demon şi 
orfelinat. Nu-i semn bun pentru noi. 

Trupul mi-e străbătut de un val de căldură, în ciuda 
durerii ghimpilor din spinare. Băiat nechibzuit! Sigur că s-a 
furişat afară în seara asta ca să dea o mână de ajutor. E cât 
se poate de caraghios dacă îşi imaginează că ar putea... nu 
că eu aş fi mai bună. Simt un val de uşurare că-l văd aici. 

Ceva îmi trage ka-ul, îndepărtându-mă de orfelinat. De 
data asta nu e şarpele cu ochii verzi. Trec printr-un 
curcubeu de copertine din Piaţa de Est. Oraşul e acoperit de 
o culoare cenuşie, care-i înăbuşă culorile vii. Până şi tobele, 
fluierele şi harpele muzicanţilor ambulanți sună înfundat. 
Mirosurile de bere fermentată, fum de pipă şi cărnuri 
condimentate se răspândesc în aer. Sunetul râsetelor 
nestăpânite şi al conversaţiilor dă năvală deodată. În alei şi 
colţuri întunecate, piaţa roieşte de cei care fac negoţ cu 
piei neargăsite, fildeş şi secrete. Comercianţii nopţii care-ţi 
pot citi dorinţele inimii la fel cum poate citi un tămăduitor 
adevărat în oase. Chiar şi cu toată teama care pluteşte 
peste oraş, aceştia sunt oameni care refuză s-o lase să le 
schimbe obiceiurile. Ei ţin speranţa vie. 

Reflexia mea se holbează la mine dintr-o baltă. Sunt 
aproape străvezie - o umbră a adevăratului meu eu. 
Oamenii trec neîncetat prin silueta mea. Despicătura dintre 
trupul şi ka-ul meu creşte până ajunge o rană căscată. Aşa 
ar trebui să se simtă sau am mers prea departe? Stau în 
acelaşi timp şi pe pământul rece de sub copac, şi în piaţă. 
Confuzia îmi înceţoşează mintea şi o cunoaştere sumbră mi 
se strecoară prin gânduri, ca un secret dus de vânt. 

Îmi atrage atenţia o strălucire în mijlocul cenuşiului. E 
amorfă, ca şi mine, dar are o consistenţă care mie îmi 
lipseşte. Deşi clienţii nu mă simt, ei ocolesc strălucirea de 
parcă ar fi o statuie orisha aflată în calea lor. Îi urmez, 
trecând pe lângă muşterii care dau pe gât halbe de bere şi 
pun pariuri pe luptele de cocoşi. Oameni care scuipă printre 
dinţi tutunul mestecat şi ţin scoruri. Copii care se joacă pe 
stradă. 

Kira şi Essnai îşi fac loc cu greu prin mulţime, cercetând 
feţele tuturor. Merg aşa de aproape una de alta, că li se 
ating mâinile, iar aurele lor se împletesc în nuanţe 
strălucitoare de albastru. Essnai îşi strânge în mână 
bastonul, în timp ce Kira pipăie un cuţit prins într-o teacă pe 
coapsă. Din limbajul trupurilor lor, cele două ama nu se uită 
numai după răpitorul de copii, se şi apără una pe cealaltă. 

Sunt uşurată să văd că prietenii mei vor să fie de ajutor. 
Ştiu că e mâna lui Rudjek - totdeauna s-a priceput să preia 
controlul. Piaţa musteşte de viaţă, iar fluxul şi refluxul 
mulţimii mă calmează. Aş putea să rătăcesc pe străzi toată 
noaptea şi să nu mă satur. Nu-i foarte diferit de zilele când 
vin aici şi rămân ore în şir ca să-mi calmez mintea 
neliniştită. 

Când strălucirea capătă forma unei siluete cu glugă care 
se mişcă prin mulţime, încremenesc. Viziunea mi se 
îngustează şi nu mai rămâne decât ea. Tot restul se 
înceţoşează şi dispare în fundal. Poartă o rochie dreaptă, 
verde şi străvezie, care se târăşte pe pământul mocirlos; un 
şal asortat îi ascunde identitatea. Trupul are o strălucire 
blândă care, la prima vedere, pare frumoasă, dar are 
marginile ascuţite ca sticla. Dacă mă apropii prea mult, 

lumina ei o să-mi taie prin ka şi n-o să mai rămână nimic 
din mine. Dar nu pot sta departe. Ea e motivul pentru care 
mă aflu aici. Ea e răpitorul de copii şi categoric e altcineva 
decât şarpele meu cu ochii verzi. Pâcla care-mi acoperă 
mintea se ridică şi mă concentrez din nou asupra scopului 
meu. Ştiu de ce mă aflu aici. 

Paşii grei ai răpitoarei de copii îmi răsună în ka şi atrag 
scântei de magie din cer. Femeia trece în fugă de colo-colo. 
Curând, devine limpede că le dă târcoale copiilor ca o 
pasăre de pradă care zboară deasupra stârvurilor. Sunetul 
bătăilor inimii trage de legătura cu trupul meu. 

O ceaţă cenuşie se târăşte pe aleile de pământ din piaţă. 
Îmi îngreunează înaintarea, dar mă strădui mai tare. Cu 
fiecare pas, durerea care-mi străbate trupul de sub copac e 
mai ascuţită. E mâna răpitoarei de copii? Ştie că o 
urmăreşte cineva? Sau Kka-ul meu e prea departe de trup? 
Scrâşnesc din dinţi aşa de tare, că mă doare falca, dar n-o 
să mă opresc până nu ştiu adevărul. 

În partea asta a pieţei, oamenii se strâng laolaltă şi 
niciunuia dintre ei nu-i lipseşte o armă. Au de toate, de la 
iatagane la cuțite de măcelărie şi bastoane. Şi Garda 
Oraşului e prezentă în forţă, împreună cu un contingent 
numeros de gendari. Îmi distrag atenţia până când îmi iese 
în cale parfumul de miere şi nucă de cocos al femeii. 
Miroase familiar, iar asta mă nedumereşte. 

Îmi împing picioarele cu toată voinţa, dar nu-i destul. Ka- 
ul meu se mişcă de parcă s-ar bălăci într-o mocirlă. Limba 
mi se umple de sânge când legătura dintre trup şi ka se 
întinde, aproape să plesnească. N-are rost să mă întreb ce 
s-ar întâmpla dacă se rupe. N-are cum să iasă nimic bun. 
Încerc să rețin tot ce-i legat de femeie. E mai scundă decât 
mine, are şoldurile late şi osatura fină, o străfulgerare de 
ochi aurii. Inima ameninţă să-mi spargă pieptul când se 
furişează într-o alee. 

Rămânând în umbră, femeia urmăreşte o fetiţă care nu-i 
cu mult mai mică decât mine. Fata se tot uită peste umăr, 
de parcă ar simţi pericolul. Când lumina lunii cade pe inelul 
oval de pe mâna stângă a femeii, rămân fără suflare. Trupul 

îmi încremeneşte. Nu, nu se poate! E un vis. Trezeşte-te, 
Arrah! Trezeşte-te în clipa asta! Aleea se învârte şi viziunea 
mea dispare şi apare la loc. Sunt din nou în două locuri, pe 
pământ şi în piaţă, uitându-mă la ceva îngrozitor care este 
pe punctul de a se întâmpla. Uitându-mă la răpitoarea de 
copii, uitându-mă la mama mea. 

Ka-ul mi se smuceşte înapoi în trup. Stau întinsă pe 
pământul de sub copacul golaş, gâfâind, din nou întreagă, 
cu oasele amenințând să se frângă în două. Luna se 
arcuieşte într-un zâmbet răutăcios. Ce am văzut nu poate fi 
adevărat. Nimic n-are nicio noimă. Lacrimi fierbinţi îmi curg 
pe faţă în timp ce alunec în beznă. 

E momentul să plătesc preţul magiei. 

KORE, ZEIȚA ORISHA A LUNII, REGE GEAMĂN 


„A. 


Ei bine, asta-i o întorsătură interesantă de situaţie. 
Trebuie să recunosc că nu mă aşteptam. 

Ai fost ocupat, nu-i aşa, vechiul meu prieten? Ţi-ai folosit 
magia  dezgustătoare chiar sub nasul meu. Am fost 
împreună multă vreme, tu şi cu mine, şi cu fiecare zi ai 
devenit mai puternic. N-ar trebui să se poată, şi totuşi iată- 
ne. Caseta mea n-o să-ți țină veşnic sufletul. 

Războiul a fost lung şi sângeros şi din când în când destul 
de distractiv. Dar n-ai putut să renunti de bunăvoie, nu? 
Sora noastră nu mai era şi tu nu trebuia decât să încetezi 
să mai mănânci suflete, să-ţi trăieşti restul vieţii tale 
nefireşti şi să mori. Ce era aşa de greu? A, dar nu, ar fi fost 
prea uşor. Când a murit, ţi-ai arătat adevărata faţă, cea pe 
care ai tinut-o ascunsă sub suprafață. Probabil că ea era 
cea care inăbuşea fiara din tine. 

Voi doi erati întotdeauna armonizați într-un fel pe care nu 
I-am putut înțelege niciodată, sufletele voastre erau foarte 
întrepătrunse. Era chiar fermecător, dacă n-aţi fi fost 
amândoi aşa de naivi. Dacă n-ar fi murit ea, nu cred nicio 
clipă că rezultatul ar fi fost diferit. 

Nu poți să-ți schimbi firea. Chiar şi fără suflete, 
totdeauna ţi-a fost scris să devii un monstru. Sora noastră 
n-a făcut decât să complice situația. Privind în urmă, am 
fost nişte proşti să credem că o să dispari pur şi simplu în 
eter după ce a murit ea. 

Cu durere spun că douăzeci dintre fraţii mei s-au 
sacrificat ca să te înlănţuie cu propriile lor ka-uri. Ar fi 
trebuit să fie doar o soluţie vremelnică, până reuşeam să 
găsesc o altă rezolvare, dar timpul e înşelător, nu-i aşa? 
Cinci mii de ani e o clipire pentru viața unui orisha. Chiar şi 
aşa, oricine ar deveni neprietenos dacă e înlănţuit aşa de 
mult. 


e 131 > 


Crezi că eşti singurul care şi-a făcut planuri? 

Totdeauna există un punct slab în armură, vechiul meu 
prieten, indiferent cât de rezistentă e. 

Mi-am dedicat viața neamului muritorilor şi n-o să te las 
să-l distrugi. A fost o promisiune nechibzuită la vremea 
aceea, dar ei sunt o reflectare a mea - una imperfectă, dar 
totuşi o reflectare. 

Destul cu vorba acum, vechiul meu prieten. Trebuie să- 
mi ascut cuțitele. 

PARTEA A II-A 


Fiindcă unde merge ea, moartea urmează, 
Inima i-e neagră şi găunoasă, 

Fiindcă dragostea ei este primejdioasă, 
Plină de suferință şi durere. 


Cântecul Nenumitei 

TREISPREZECE 


„A. 


Când eram mică, tata îmi spunea o mulţime de poveşti. 
Poveşti amuzante. Poveşti triste. Poveşti trăsnite. Dar 
dintre toate poveştile lui, mi-a spus o singură poveste de 
dragoste. Mi-a rămas tot timpul în amintire şi acum se 
întoarce la mine în vis. 

Lucrăm în curte într-o după-amiază fără prea multe de 
făcut şi ne bate soarele. Mireasma dulce a caprifoiului 
stăruie în aer. E la început de Su'omi - anotimpul renaşterii 
- şi eu abia am împlinit opt ani. 

— Inima e ceva nestatornic, micuță preoteasă, spune 
tata, în timp ce tunde o tufă. Când e implicată magia, poate 
ajunge neagră ca ora osana. Puţine lucruri sunt mai 
puternice decât inima omenească. 

Eu stau întinsă pe burtă în iarbă şi dau din picioare în 
aer. 

— O iubeşti pe Arti? 

După ce tace multă vreme, mă avertizează: 

— Iubire e un cuvânt pe care ar trebui să-l folosim cu 
grijă. Se lasă din nou tăcerea. 

— Mama ta... e Mulani. 

Spune „Mulani” de parcă tribul din care face parte i-ar 
explica răceala. Mama stă mai mult la Templul Atotputernic 
decât acasă şi n-are niciodată o vorbă bună pentru cineva. 
Mai ales pentru mine. Am cunoscut mulţi oameni din tribul 
ei şi niciunul nu e ca ea. Alţi Mulani mi se par rezervaţi, ba 
chiar temperamentali. Insă ochii de chihlimbar ai mamei 
sunt întotdeauna goi când se uită la mine, de parcă n-ar fi 
niciodată mulţumită de orice fac eu. Cu cât încerc mai mult 
să mă lipesc de ea, cu atât mai mult mă îndepărtează. Nici 
măcar nu-mi aduc aminte s-o fi văzut-o vreodată zâmbind 
sau fiind fericită. 

— Eu ce sunt, tată? întreb. Sunt fiică a tribului Aatiri sau 


e 134 œ» 


a tribului Mulani? 

— Tu eşti fiica sufletului meu, răspunde Oshhe, ridicându- 
mi uşor bărbia. 

Eu râd, încântată de cuvintele lui. 

— Vrei să auzi o poveste despre dragoste, micuță 
preoteasă? mă întreabă Oshhe. 

Încuviinţez din cap cu entuziasm, iar tata lasă deoparte 
foarfeca şi se aşază în iarbă lângă mine. Pielea ca abanosul 
îi luceşte în soare şi ochii căprui îi strălucesc. Îşi trage 
picioarele lungi lângă el şi scoate un săculeţ din buzunar. 

— Nu putem să spunem poveşti fără bomboane. 

Scoate un pumn de bomboane şi-mi întinde săculeţul. 
Inhalez aroma dulce de vanilie şi nucşoară a bomboanelor 
cu lapte şi bag două în gură. 

— Acum multă vreme, un băiat Aatiri s-a dus la Festivalul 
Lunii de sânge de la Templul lui Heka, începe Oshhe. A 
văzut o fată cu cei mai minunaţi ochi aurii. 

— E despre tine şi Arti? întreb eu, dând mai tare din 
picioare. Aşa e, nu? 

— Nu, e doar o poveste. Oshhe clatină din cap, cu chipul 
un pic trist. Băiatul Aatiri era foarte timid, iar fata Mulani 
era tare frumoasă, urmează el. În fiecare seară, triburile se 
adunau să sărbătorească Luna de sânge, iar el voia s-o 
invite pe fată la dans. Dar băieţii mai mari îl dădeau 
deoparte şi o invitau înaintea lui. Într-o dimineaţă, când se 
spăla la râu, a văzut-o pe fată culegând fructe de pădure 
într-un tufăriş. l-a mulţumit lui Heka pentru norocul care 
dăduse peste el şi n-a întârziat să se apropie de ea. Fata 
era prudentă, dar n-a fugit. Băiatul s-a străduit să-şi 
găsească vorbele potrivite. Voia să facă o impresie bună. S- 
a gândit cum alţi băieţi îi spuneau pe la spate fetei Sirena 
din Vale. Ziceau că poate să-ţi fure magia cu un sărut, dar 
el nu credea prostiile astea. „Nu mi se pare că arăţi ca o 
sirenă”, i-a zis băiatul. Nu erau cele mai nimerite cuvinte pe 
care să i le spui unei fete când o întâlneşti prima dată, dar, 
în loc să-l alunge, ea a râs. Fata l-a întrebat dacă nu vrea s- 
o ajute să culeagă fructe. S-au împrietenit şi au stat mult 
împreună în timpul Festivalului Lunii de sânge. A aflat 

fiecare ce speranţe şi visuri are celălalt. Într-o bună zi, fata 
voia să plece din ţinuturile triburilor şi să vadă lumea, în 
timp ce băiatul îşi iubea căminul din toată inima. În fiecare 
an se vedeau la festival, dar băiatul nu i-a dezvăluit 
niciodată ce sentimente avea pentru ea. Nu i-a spus mulţi 
ani. Când şi-a făcut în cele din urmă curaj, era prea târziu. 
Fata se îndrăgostise de un prinţ care i-ar fi putut împlini 
visul de a vedea lumea. 

— Asta-i o poveste de dragoste tristă, spun eu, 
bosumflându-mă. N-ar fi trebuit să se îndrăgostească de alt 
băiat. 

— Povestea nu s-a terminat, îmi răspunde Oshhe, 
plescăind din limbă. Cel mai bun prieten al prinţului era un 
tânăr foarte influent, care voia să se impună şi căruia nu-i 
prea plăcea fata. A cerut unui tămăduitor rău să 
demonstreze că fata îl vrăjise pe prinţ. Dar până când 
tămăduitorul s-a lămurit că acuzaţia e falsă, îi alungase 
dragostea pentru prinţ. Totuşi, nu s-a oprit aici. A luat tot ce 
era pur, şi blând, şi bun în sufletul fetei. Urmându-şi visurile 
şi închipuindu-şi o viaţă diferită, fata fusese pedepsită. 

Nu mai dau din picioare şi-mi muşc buza ca să nu-l 
întrerup din nou pe tata. Chiar că era o poveste 
îngrozitoare. 

— Când n-a mai văzut-o pe cea pe care o iubea la 
următorul Festival al Lunii de sânge, băiatul a căutat-o într- 
un oraş aflat departe de ţinuturile triburilor. A găsit-o 
distrusă şi schimbată, dar el păstrase amintirea fetei dulci, 
cu suflet bun, care era înainte. A sperat că într-o bună zi |- 
ar putea iubi şi pe el, aşa că, atunci când a devenit bărbat, 
a cerut-o de nevastă. Şi ea a fost de acord. O perioadă 
scurtă, au fost fericiţi împreună. Au avut o fiică frumoasă. 
Semăna foarte mult cu mama ei şi avea curajul şi spiritul ei. 
Bărbatul a jurat să-şi iubească şi să-şi apere fiica, astfel 
încât ea să se simtă întotdeauna dorită şi să nu aibă 
niciodată de îndurat suferinţa care căzuse asupra mamei 
sale. Îşi găsise, în cele din urmă, iubirea vieţii lui. Vezi tu, 
micuță preoteasă, asta nu-i o poveste de dragoste între un 
băiat şi o fată. E o poveste despre dragostea unui tată 

pentru fiica lui. 
Tata a avut întotdeauna grijă să fiu în siguranţă şi acum 
am nevoie disperată de el. 


Îmi simt trupul pe punctul de a se dezmembra, şi distrus, 
şi dureros. Lujerii negri plutesc deasupra mea ca apa rece 
peste o arsură, adâncindu-mă în somn. Sunt izolată într-un 
colţ al minţii care e de neatins - un loc al singurătăţii, al 
tainelor şi al amăgirii. Răsunetul râsului şi cântecului mă 
aduce înapoi în lumea celor vii, dar mă întâmpină doar 
bezna. 

Am dureri, dar ele sunt doar o umbră acum. Au trecut zile 
întregi. Nu-mi dau seama câte. Am gura uscată şi buzele 
crăpate. Amintirea lui Arti pândind-o pe fată mă sufocă. Îmi 
pătrunde în fiecare gând, împletindu-se cu povestea din 
amintire despre băiatul Aatiri şi fata Mulani. 

Cu toate precauţiile mele, lujerii negri mă trag înapoi în 
somn. Mă trezeşte o sclipire de lumină - de data asta, în 
toiul nopţii. În camera mea e întuneric. Duhurile intră şi ies 
din câmpul meu vizual, furişându-se pe podea şi pe pereţi 
ca nişte paraziți lacomi. Dar nu duhurile sunt cele care-mi 
atrag atenţia. La picioarele patului, învăluită în umbre, stă 
mama. Încerc să mă ridic în capul oaselor, să mă târăsc de- 
acolo, dar are în mişcări graţia unui ghepard. Scot un țipăt 
răguşit, care nu-i decât un scâncet mic. Arti vine lângă 
mine. Părul i se revarsă în bucle largi şi întunecate, care 
promit blândeţe, dar sunt cântece de leagăn ce se sfârşesc 
în coşmaruri. 

Ochii ei chihlimbarii strălucesc în lumina lunii, dar sunt 
goi. Mă străfulgeră o durere în măruntaie. Mă doare sufletul 
pentru fata căreia i-a fost răpită inocenţa, cea care i-a 
cucerit inima tatei de la prima vedere. Mă doare sufletul 
pentru mama pe care n-o s-o cunosc niciodată, şi pentru 
învelişul gol care stă acum în faţa mea. 

— Ce-ai făcut, fată proastă? şuieră ea, cu glasul frânt. 

— De ce? 

Cuvintele îmi râcâie gâtul uscat şi se opresc brusc. Preţ 
de o clipă foarte scurtă, mă pierd în chinul din vocea ei şi 

mă ruşinez, dar nu, n-am greşit cu nimic. A fost ceva 
nechibzuit, da, însă nu greşit. 

— Nu înţeleg... de ce? reuşesc să rostesc. 

— Nu eşti cu nimic mai presus de un şarlatan... să-ţi dai 
aşa anii din viaţă. Se încruntă la altarul de lângă patul meu, 
la sanctuarul cu podoabe tribale, refuzând să mă privească. 
Nu se poate desface! 

Mama m-a ţinut dintotdeauna la distanţă, nu m-a cuprins 
niciodată într-o îmbrăţişare tandră. Nu mi-a spus niciodată 
o poveste în curte, într-o după-amiază liniştită. Dacă n-aş 
semăna aşa de mult cu ea, aş putea foarte bine să fiu o 
orfană pe care a cules-o de milă de pe stradă şi apoi şi-a 
regretat gestul. 

Acum, lacrimile pe care nu le varsă şi durerea împletită 
în cuvintele ei îmi sfâşie inima. O parte din mine încă se 
mai agaţă de speranţa că mama ţine la mine. Că nu e un 
monstru care răpeşte copii în toiul nopţii. 

— Unde-i Kofi? întreb cu glas răguşit. 

Mi-e teamă de răspuns. 

— Ritualul ţi-a luat zece ani din viaţă, spune Arti, fără să 
ia în seamă întrebările mele. 

— Răspunde-mi! ţip eu, fără să-mi mai pot ascunde 
disperarea. Unde sunt copiii? 

— Crezi că am vrut să-i iau? se răsteşte Arti, fierbând de 
furie. Am făcut un târg. Un târg pe care nu-l pot rupe nici 
dacă aş vrea. 

Când ni se întâlnesc din nou privirile, ochii ei sunt doar 
muchii ascuţite, iar lacrimile au dispărut şi emoţiile au fost 
din nou ascunse. 

— Dacă aş fi ştiut tot ce cuprinde trocul, l-aş fi respins, 
dar acum e prea târziu. O să se termine curând. 

Arti scoate un pumnal din caftan, aşa de repede, că e 
doar o străfulgerare de argint în beznă. Îmi tremură buzele, 
dar din gât nu-mi iese decât un geamăt slab. Când încerc 
din nou să mă ridic în şezut, magia ei mă ţintuieşte locului. 

Îmi apasă lama pe obraz. Mă aştept să fie rece, dare 
caldă. Vibrează de magie. În povestea tatei, tămăduitorul 
cel rău a distrus-o pe fata Mulani aşa de tare, că nu mai 

poate fi vindecată. Acum, ea este tămăduitorul cel rău. 

Nu pot să pretind că o să plece. Are de gând să facă rău. 

— Fată nechibzuită ce eşti tu! Se apleacă spre mine - aşa 
de aproape, că parfumul ei dulceag de nucă de cocos şi 
miere îmi întoarce stomacul pe dos. Asta nu era parte din 
târg. Suntem foarte supăraţi, dar e greşeala ta. Te-am 
avertizat. 

Nu îndrăznesc să vorbesc, iar răsuflarea înăbuşită mă 
doare în piept. 

— Nu pot să te las să ne distrugi planurile, spune Arti, 
înfigând cuțitul în cearşaf. Totul e pregătit. Se apropie 
momentul. Ziua şi ora exacte, aşa cum le-a prezis e/. 

Nu se uită la mine în timp ce vorbeşte. Ţintuieşte din nou 
cu privirea altarul. 

— Oshhe o să ştie, şopteşte ea, cu chipul pustiit. O să 
trebuiască să mă ocup şi de el. 

Magia pluteşte în cameră, dar nu vine la mine, oricât de 
tare încerc să-mi impun voinţa asupra ei. 

Arti îşi trece privirea peste mine, cu o expresie de milă. 

— Aşa e cel mai bine. 

Heka, te rog, ajută-mă! 

Singurul meu răspuns e răpăiala uşoară a ploii pe 
acoperiş. 

— Te rog, nu! o implor eu. 

— O să fie rapid. Trage de marginea decolteului cămăşii 
mele de noapte şi sfâşie pânza. Promit. 

Mama o să mă omoare. O să-mi înfigă cuțitul în inimă şi o 
să scape de cadavru înainte să se întoarcă tata. Ce 
minciună o să zică? O să spună că am avut un accident? 

Mă  împotrivesc forţei magiei sale care mă ţine 
nemişcată. Pumnalul e fierbinte şi însemnele de pe lamă 
lucesc în lumina lunii. Magia are un miros pătrunzător şi 
prevestitor de moarte, care nu seamănă deloc cu scânteile 
de magie care dansează în aer. Are ceva nelalocul lui, ceva 
foarte diferit. Se târăşte pe pielea mea, căutând toate căile 
prin care să-mi invadeze trupul. Mă împotrivesc tot mai tare 
şi mai tare, simt pulsul în urechi şi inima îmi bate prea 
repede. Dar degeaba. Magia ei mă ţine într-o strânsoare de 

fier. Cu toată rezistenţa din mintea mea, trupul nu mi s-a 
mişcat niciun pic. 

Duhurile se întind ca nişte lujeri când se strecoară mai 
aproape de mine, însă chiar şi ele se ţin departe de mama. 
Ţip când cuțitul mi se înfige în piept. Durerea mi se 
răspândeşte în măruntaie, şi în mâini, şi în picioare. Glasul 
mamei se aude din nou când începe incantaţia unei vrăji 
într-o limbă care mă duce cu gândul la cântecul păsărilor. 
Suferinţa ei e de nesuportat, iar eu închid ochii strâns când 
încep să-mi curgă lacrimi pe obraz. Nu pot avea încredere 
în nimic din ce spune şi, când îi văd remuşcările, e şi mai 
rău. Atâţia ani a fost aşa de rece, aşa de distantă, şi acum 
pretinde că ţine la mine? 

Arti trasează simboluri pe pieptul meu, cu mişcări lungi şi 
lente. După prima tăietură, durerea se mai ostoieşte, cu o 
atingere a magiei ei. Mi-a arătat o oarecare milă, dar nu 
ştiu de ce. Mânuieşte cu grijă cuțitul, ca un sculptor care 
lucrează ceva frumos. Până termină, magia din lama ei mi- 
a lăsat o dâră fierbinte în trup. Mă mistuie dinăuntru. Imi 
trec prin cap regrete şi prilejuri irosite. Nu i-am spus 
niciodată lui Rudjek că nu-mi doresc decât să-l sărut, fie şi 
numai o dată. N-am stat destul cu Essnai şi Sukar, sau cu 
bunica. Sau cu tata, oh, Heka! 

— Uită-te la mine, Arrah! îmi porunceşte Arti. 

Pleoapele mele tremură şi se ridică - silite de magia ei. 

— Eşti legată de mine, trup şi ka, spune ea. N-o să 
vorbeşti şi n-o să faci nimic împotriva mea niciodată. 

Simt o durere surdă în piept. 

— Ce-ai făcut? 

— Am făcut în aşa fel încât să nu ne poţi strica planurile 
şi ţi-am dat un dar, răspunde Arti, cu un zâmbet rar pe 
buze. 

Înainte să apuc să mai spun ceva, mama se retrage în 
umbre şi dispare. Curând, dispar din cameră şi duhurile. 

Reuşesc să mă târăsc din pat după ce nu-mi mai tremură 
picioarele. Cămaşa de noapte e îmbibată de sudoare şi mă 
ţin de altar ca să nu cad. Ploaia care bate pe acoperiş îmi 
răsună în cap când mă împleticesc spre oglindă. Trebuie să 

văd răul pe care l-a făcut. 

Simt aerul rece al nopţii pe piept, iar razele lunii cad pe 
pielea netedă, cafenie. Nu se poate aşa ceva! Nicio 
tăietură. Niciun semn pe piele. Nicio arsură. Nicio cicatrice. 
Mă holbez în oglindă şi o vagă scânteiere de speranţă 
înteţeşte şocul. Dacă m-aş lua doar după ce văd, aş putea 
crede că noaptea asta a fost doar un coşmar, dar degetele 
mele spun altceva. Ca şi fierbinţeala stăruitoare care-mi 
zvâcneşte sub piele. 

Urmăresc cercurile nevăzute săpate în pieptul meu - 
cercuri pe care mama s-a asigurat că n-o să le vadă nimeni 
vreodată. In magie, cercurile unesc, leagă, dar astea nu 
sunt chiar nişte cercuri. Imi trec din nou degetele peste 
cicatrice, mai încet de data asta, mergând de la rotocoalele 
mai groase de jos până în vârf. In urma degetelor mele, 
apare o strălucire luminoasă - trasând un model limpede. 
Şocul iniţial se schimbă în groază când văd despre ce e 
vorba. 

Un şarpe - Arti mi-a săpat un şarpe pe piept. Oamenii Zu 
sunt cei mai talentaţi scribi, maeştri ai magiei scrise, dar a 
studiat-o şi mama. Nu mă îndoiesc că stăpâneşte tehnicile 
tuturor celor cinci triburi. Acum, a preschimbat magia 
aceea în ceva pervers. Şarpele pe care mi l-a săpat pe piept 
trebuie să aibă o legătură cu copilul din viitorul meu - 
demonul. Sunt sigură. Arti a spus că se apropie momentul, 
aşa cum a prezis e!/, ceea ce înseamnă că planurile ei încă 
mai pot fi zădărnicite. 

Transpiraţia mi se prelinge pe spate în timp ce îmi pun pe 
mine o tunică şi nişte pantaloni şi îmi trag sandalele în 
picioare. Deschid obloanele de la fereastră, lăsând să intre 
mirosul ploii. Imi ajung pe faţă câteva picături. 

În timp ce fug în noapte, mintea mi-e un talmeş-balmeş 
nestatornic. Ploaia e rece, dar pielea încă îmi mocneşte 
fierbinte. Una dintre sandale îmi cade în mocirla de sub 
fereastră. Nu-mi bat capul s-o caut în penumbră, ştiind că, 
dacă mă aplec, somnul mă va trage din nou în abis. Ce mi- 
aş mai dori să-mi poată spăla ploaia şi amintirile... să poată 
rescrie istoria, să curețe păcatele mamei. Dar nici chiar 

magia nu-i poate şterge crimele şi durerea cunoașterii. 
Golul, jalea chinuitoare. Ca prin ceaţă, las instinctul să mă 
îndrume. Străbat grădina, zdrobind stânjeneli sub picioare. 
În urma mea, casa e întunecată şi învăluită într-o ceaţă 
nefirească. Şi, ca şi Arti, ceața e pretutindeni, peste tot în 
jurul meu. Nu se întâmplă nimic fără să ştie ea. Dacă vrea 
să mă oprească, o să mă oprească. Imi strâng braţele în 
jurul umerilor şi trec pe lângă ghereta de portăreasă a lui 
Nezi. E întunecată şi pustie. 

Sunt pierdută în bezna gândurilor în timp ce mă 
împleticesc pe caldarâm, cu ploaia şi lacrimile împâclindu- 
mi vederea. La fiecare pas înainte, vântul urlă la mine. Pe 
străzi se poticnesc beţivi; unii leşină pe alei. Mi-am pierdut 
echilibrul şi cad de aşa de multe ori, că îmi zdrelesc şi 
umplu de sânge palmele şi genunchii. Am un nod în 
stomac. Ritualul mi-a luat anii din viaţă, dar a mai luat şi 
altceva, ceva mai mult. Merg înainte, pe măsură ce se 
trezesc în mine o nouă hotărâre şi un nou scop. O s-o 
opresc pe mama. 

Încă se mai poate. Arti a spus că ziua şi ora se apropie, 
aşa cum a prezis e/. Nu ştiu cine e e/, dar ştiu cine nu e. 
Tata n-ar lua niciodată parte în ceva aşa de mârşav. Chiar 
dacă n-ar fi fost neliniştită că o să afle Oshhe, tot aş fi ştiut 
că nu despre el era vorba. Arti îşi petrece cea mai mare 
parte a timpului la Templu. Se referă la unul dintre 
clarvăzătorii ei? Unchiul lui Sukar, Barasa, a fost cel care a 
insinuat la adunare că răpitorul de copii poartă un os de 
craven. Însă mama ar fi putut să-i sădească în minte foarte 
uşor ideea, aşa cum o poate linişti pe Ty când are câte o 
criză. Ar fi fost stratagema perfectă, mai ales că îl urăşte pe 
vizir. 

Ce vor ea şi complicele ei cu copiii? Trebuie să cred că 
sunt încă în viaţă. Trebuie să fie. Arti e vicleană şi are 
răbdare. Dacă există o zi şi o oră prezise, care încă n-au 
venit, atunci trebuie să aştepte ca să poată acţiona. 
Săvârşirea unui ritual în timpul unei eclipse solare sau la 
luna nouă întăreşte magia. Oare asta ar putea fi? Simt în 
gură gustul amar al fierii. Pune la cale un ritual în care sunt 

implicaţi copii... Nu pot să înţeleg ideea. În cel mai bun caz, 
mama e instabilă şi, în cel mai rău, e o fiară periculoasă 
care-şi pândeşte prada în umbre. 

Palatul Atotputernicului e ca un far în noapte. Chiar şi în 
plină furtună, se desluşeşte pe cer, veghind asupra 
oraşului. Un mamut alb uriaş, cu torţe închise în sticlă, 
apărate de stihii. In spatele zidurilor lui se află bărbatul pe 
care l-a iubit cândva mama - când mai era în stare de aşa 
ceva. Sunt ostenită, dar până unde merg eu n-o să 
trebuiască să urc aşa de mult. 

Când ajung la zidul de piatră cafeniu, mă prăbuşesc 
peste gratiile de fier şi strig după portar. Vântul îmi acoperă 
glasul, dar apare paznicul, încotoşmănat ca să se apere de 
ploaia torențială. E portarul care stă de obicei la intrarea pe 
domeniul vizirului şi mă recunoaşte. 

— Douăj' de zei, Arrah! se răsteşte el. Ce cauţi aici 
noaptea, la ora asta? 

Magia mamei îmi clocoteşte în măruntaie. 

— Am venit să vorbesc cu vizirul. 

— Vizirul? întreabă portarul, încruntându-se. Ce treabă ai 
cu el? 

Clipesc când fulgeră şi mijesc ochii ca să mă uit la faţa lui 
îngustă. Vizirul nu e un om blând, a zis tata. E adevărat, dar 
nici nu răpeşte copii şi nici n-a săpat un blestem pe pieptul 
copilului lui. Sprâncenele portarului sunt încruntate, iar din 
barbă i se scurg picături de ploaie. Probabil că arăt jalnic, 
cu cozile încurcate, cu hainele ude fleaşcă şi fără o sanda. 
Când am pierdut-o oare? 

— Mai bine te ducem la un însoțitor întâi. Nu poţi să te 
duci la vizir în toiul nopţii, arătând ca o piticanie de pe 
stradă. O să fie deja arţăgos că l-ai trezit. 

Când străbatem curtea, se simte un iz de sânge şi vomă, 
acoperit de cel al uleiului de hibiscus şi de liliac. Vine 
dinspre arena de alături, unde se antrenează Rudjek şi 
prietenii lui. Mă împiedic într-o piatră de pavaj şi portarul 
mă prinde de braţ, sprijinindu-mă puţin. 

— Preoteasa-ka o să te jupoaie pentru că ai venit la vizir, 
mormăie el. 

— Să mă jupoaie? zic eu răguşit şi mă umflă râsul. Ce 
elegant sună. 

Portarul îmi aruncă o privire piezişă şi îşi încleştează 
maxilarul. 

— Ştiam noi că pune ceva la cale cât e plecat tatăl tău. 

Nu mă mir că vizirul îmi supraveghează familia. Arti îl 


contestă de câte ori are ocazia. li pune sub semnul 
întrebării decretele şi îi uneşte împotriva lui pe cei loiali 
Templului. 


— Jur că tatăl tău e singurul care o ţine în frâu pe femeia 
aia, mormăie portarul. 

Cuvintele lui devin neclare pe măsură ce magia mamei 
îmi stoarce energia din trup. Probabil că ştie ce am venit să 
fac şi încearcă să mă împiedice. Mă lupt să-mi ţin ochii 
deschişi, dar îmi cedează picioarele. 

— Ce-i cu tine, fetiţă? întreabă portarul, dar glasul lui e 
îndepărtat şi înăbuşit. 

Culorile se înceţoşează în ploaie şi vederea mi se 
întunecă în clipa când sunt ridicată de la pământ. Il 
întrezăresc pe Rudjek ud până la piele de ploaie înainte ca 
magia să mă târască iar în beznă. 

PAISPREZECE 


„A. 


Mă trezesc într-o lumină orbitoare şi cu o mâncărime 
enervantă pe sub piele. Când încerc să mă ridic în capul 
oaselor, camera se învârte aşa de repede, că simt arsura 
fierii în gât. Aud apropiindu-se de mine glasuri din toate 
părţile şi de nicăieri. Legăturile de la încheieturi îmi 
ţintuiesc braţele. S-a întors oare Arti ca să-mi facă rău? Nu, 
ea n-ar fi avut nevoie de legături. Magia ei mă pironise de 
pat fără ca ea să aibă nevoie să ridice un deget. Cineva stă 
aproape de mine şi simt în aer un iz de liliac şi fum de 
lemne - mireasma familiară şi mângâietoare. 

Clipesc până mi se limpezeşte în faţa ochilor chipul lui 
Rudjek. Are faţa aspră, cu sprâncenele încruntate. Işi 
muşcă buzele şi îşi frânge mâinile, neştiind ce să facă. 
Arată foarte ne/ngrijit. E cumva atrăgător să-l văd aşa. Nu e 
fiul puternicului vizir, al doilea om după Atotputernic. E 
băiatul care a stat afară toată noaptea ca să păzească 
orfelinatul, pentru că voia să fie de ajutor. 

Îmi aduc aminte de băieţelul de lângă Râul Şarpelui, 
care-i sâcâia pe însoțitorii lui neliniştiţi, bărbaţi cu iatagane 
mai lungi ca el. Avea deja un aer de autoritate. Cum ar fi 
putut să nu aibă, când fusese crescut pe o moşie care 
domina oraşul ca un zeu străvechi? Locul unde sunt ferită 
de mama pentru moment. 

Băiatul care stă acum în faţa mea îl domină pe taică-său, 
iar silueta nu-i mai e deşirată. Gata cu glumele despre 
undiţe. Când l-am tachinat ultima dată aşa? Cândva, numai 
însoțitorii lui fuseseră ciopliţi în piatră, însă undeva pe 
parcurs făcuse şi el tranziţia asta. Schimbarea drastică nu 
trecuse neobservată. Nu de fetele din piaţă, care zâmbesc 
şi-şi fac vânt când trece pe lângă ele, nici de mine. Dacă n- 
ar fi un Omari, i-ar face avansuri mai îndrăzneţe, chiar şi cu 
mine prin preajmă. 

— Rudjek, rostesc eu, cu gâtul uscat. 

O să fie rapid, a spus Arti. Promit. Îmi revin toate 
amintirile şi încep să-mi curgă lacrimile. A fost rapid şi, deşi 
nu lipsit de durere, ar fi putut fi mai rău. 

— Arrah, ţi-e bine? întreabă el, apropiindu-se. 

— Douăj' de zei, Rudjek! spune vizirul, prinzându-l de 
braţ. Dă-te deoparte din calea medicului! 

— Nu stau în calea lui, se răsteşte Rudjek. 

Sprâncenele ca nişte omizi ale vizirului se adună când îi 
aruncă o privire ucigătoare fiului său. E aceeaşi privire care 
m-a împiedicat pe mine să mă duc să-l văd pe Rudjek în 
arenă. Indiferent unde aş sta în mulţime, vizirul are 
întotdeauna grijă să-mi arunce încruntătura lui de 
dezaprobare. Măcar dac-ar şti cât timp petrecem Rudjek şi 
cu mine împreună în Piaţa de Est. Sau cât de des ne 
întâlnim în locul nostru ascuns de lângă Râul Şarpelui, să 
pescuim sau să stăm în iarbă şi să discutăm ore în şir. Imi 
dau seama că probabil ştie. E vizirul. Rudjek e moştenitorul 
lui. Singurul dintre cei trei fii care îi poate lua locul într-o 
bună zi. Probabil că Rudjek nu face nimic despre care să nu 
ştie şi vizirul. N-am văzut oare mai mulţi gendari în piaţă, 
când eram în forma mea de ka, în noaptea ritualului? Unii 
dintre ei erau probabil acolo ca să-l supravegheze pe 
Rudjek. 

— Ori te dai deoparte din calea medicului, ori pleci, 
porunceşte vizirul cu un glas îngheţat. 

— Fiule, se aude torsul blând al mamei lui, Serre. Lasă-l 
pe medic să-şi facă treaba. 

Rudjek scoate un geamăt de protest, dar nu comentează 
şi se trage înapoi. 

N-am mai văzut-o niciodată pe maică-sa fără vălul 
străveziu care-i apără pielea de soare. E o fiică a Nordului - 
un ţinut al zăpezii, gheţurilor şi ceţurilor albe, groase ca 
terciul. Nordul nu e un regat, ci un grup de ţări aliate într-un 
consiliu, cam ca triburile. Nu-l venerează pe zeul orisha al 
soarelui Re'Mec, iar el nu-i binecuvântează cu strălucirea 
lui. Nu venerează niciun zeu. Scribii spun că sunt blestemaţi 
cu o piele subţire ca foiţa şi sensibilă la soare. Pe pielea 

arămiu-roşcată a lui Serre se văd venele de la tâmple, iar 
dedesubt, strălucirea liliachie palidă a ochilor. Nu e drăguță 
în stilul tradiţional, totuşi nu poate spune nimeni că nu e 
remarcabilă. 

Un bărbat îmbrăcat în haine albastre simple îmi împinge 
sub nas o sticluţă cu un miros aşa de puternic, încât ustură. 
Când mă trag înapoi, ajung faţă în faţă cu vizirul. E toiul 
nopţii, iar el e îmbrăcat cu elara lui cu alb şi auriu şi are 
blazonul cu cap de leu prins la guler. Poartă şi o brățară şi 
un medalion din os de craven, de parcă ar avea motive să 
se teamă de mine. Crede că m-a trimis mama ca să fac 
ceva rău? Ştie că n-am magie - sau cel puţin că n-aveam 
înaintea ritualului prin care am renunţat la ani din viaţă. 

Tot nu am o magie a mea, dar acum pot s-o conving să- 
mi răspundă la chemare. După ce s-a terminat cea mai 
grea parte a ritualului, magia chiar a venit. M-a copleşit cu 
speranţe şi posibilităţi. Mi-a arătat că în lume sunt multe 
tapiserii de desluşit, multe straturi de desprins. Mama a 
distrus lucrul ăsta; a distrus totul. Când mă gândesc la ea, 
mă crispez de ruşine şi dezgust. 

Magia lui Arti încă îmi mai dă furnicături în piept. Ce a 
făcut, legându-mi trupul şi ka-ul de ea? Când eram mică, 
Oshhe mi-a spus poveşti despre tămăduitori puternici care 
le puteau porunci celor vii sau celor morţi de puţin timp să 
le împlinească voia. O să devin ca unul dintre sufletele 
acelea nefericite - nazumbi? N-o să îngădui să devin un 
monstru ca ea. O să mă împotrivesc, chiar dacă asta 
înseamnă că va trebui să renunţ şi la alţi ani din viaţă ca 
să-i rup blestemul. 

Uitându-mă la emblema cu cap de leu, îmi aduc aminte 
că Rudjek a spus că osul de craven reacţionează doar când 
îndreaptă cineva magie spre el. Asta înseamnă că n-o să 
sesizeze blestemul mamei. Încerc din nou să vorbesc, dar 
am gâtul prea uscat şi tuşesc. 

Rudjek se aruncă înainte, dar maică-sa îl prinde de braţ. 

— Nu vezi că are nevoie de apă? 

— Îmi pui răbdarea la încercare în seara asta, băiete, se 
răsteşte vizirul. Pleacă de-aici! 

Tresar când aud duşmănia din glasul lui şi-i fac un semn 
cu capul lui Rudjek, ca să ştie că sunt bine. Nu pot să nu mă 
simt vinovată pentru că nu i-am spus tot adevărul despre 
ritual. E cel mai bun prieten al meu - nu i-am ascuns 
niciodată aşa ceva. Ar fi trebuit să am încredere că o să mă 
susţină, chiar dacă n-ar fi fost de acord cu hotărârea mea. 
Serre se uită de la el la mine, dar chipul ei străveziu nu 
dezvăluie nimic. 

Rudjek se înduplecă şi iese valvârtej din cameră, urmat 
de maică-sa. 

Se mai aud un târşâit de picioare şi nişte şoapte şi apoi 
se lasă tăcerea. 

Medicul îşi pune două degete pe încheietura mea. 

— Pulsul e stabil. 

— Dezleagă-mi mâinile! gem eu. 

— Ţi le-am legat ca să nu te las să te scarpini până nu 
mai poţi, spune medicul. 

Nu-mi aduc aminte să mă fi scărpinat, dar mă mănâncă 
toată pielea. 

— Ce... 

— Fă cum îţi cere fata! porunceşte vizirul, scrâşnind din 
dinţi. 

Medicul se supune şi apoi vizirul îl trimite de-acolo. 

După ce pleacă, vizirul îmi toarnă într-o cană apă dintr-un 
urcior de lângă pat. lau câteva înghiţituri şi încerc să-mi 
dau seama de unde să încep. Insă când deschid gura, mă 
arde gâtul şi rămân fără glas. Nu pot rosti niciun cuvânt. 
Magia lui Arti mi se aprinde în piept şi căldura mi se 
răspândeşte în tot corpul. 

Chipul vizirului are o expresie de indiferenţă exersată 
când mă întreabă: 

— Ai vreo problemă cu limba, fetiţo? 

Inima începe să-mi bată nebuneşte. 

— Nu... nu ştiu. 

— De ce ai venit la mine? 

Glasul lui îmi bubuie în urechi. 

— Ce-i aşa de important de ai venit chiar şi pe ploaia asta 
torențială? 

— Am venit să-ţi spun... 

Cuvintele îmi sunt retezate de parcă ar fi tăiate cu lama 
zimţată a unui cuţit tobachi. Îmi strâng pumnii. Mama a zis 
că n-o să fiu în stare să vorbesc sau să fac ceva împotriva 
ei. Acum înţeleg ce a vrut să spună. Magia ei mi-a cumpărat 
tăcerea. În toţi anii în care am citit pergamentele din 
prăvălia tatei, n-am dat niciodată peste vreunul care să 
poată face aşa ceva. 

— Mama... 

Scrâşnesc din dinţi, când tot ce mi-aş dori e să ţip din toţi 
rărunchii. Trebuie să fie vreo cale de a lupta împotriva 
blestemului ăstuia, vreo cale de a-l înlătura. Mama e 
puternică, da, dar nicio magie nu e fără cusur. 

Vizirul stă pe scaunul de lângă pat, cu chipul lipsit de 
orice expresie. Îşi aranjează elara, fiind tot demnitarul 
perfect. Tăcerea se lasă ca o coardă întinsă între noi, iar el 
îşi împleteşte degetele. 

— De obicei, nu-mi irosesc timpul. A renunţat la aparenţe 
şi din glas i-a dispărut orice urmă de bunăvoință. Nici 
cuvintele, adaugă. 

— Nici eu. 

Magia îmi încleştează gâtul, pregătindu-se să mă 
împiedice să vorbesc de rău despre Arti. Imi tremură 
pumnii, iar pe obraji îmi curg lacrimile. Trebuie să existe o 
cale de a ocoli blestemul. 

— Dacă veştile tale îmi întăresc poziţia, îţi pot oferi 
protecţia mea. Vizirul se apropie de mine, cu ochii 
întunecaţi strălucind de lăcomie. Nu-ţi fie teamă să 
vorbeşti, copilă! 

Detest ideea că ar putea obţine vreun mic avantaj 
împotriva mamei. Rivalitatea lor e un joc periculos, iar el 
tânjeşte la fel de mult ca şi ea să-i dea o lovitură. 

— Nu mi-e frică, spun eu, încercând cuvintele pe limbă. 
Nu pot vorbi. 

Faţa i se strâmbă într-o expresie de dispreţ curat. 

— Ce-a mai făcut de data asta? 

Limba mi se încordează şi împietreşte. Vizirul mă priveşte 
cum deschid şi închid gura de parcă ar fi o pânză care 

flutură în vânt, până renunţ, oftând frustrată. 

— Nu pot să spun. 

— Nu poţi să spui? Vizirul ridică o sprânceană. Nu că nu 
vrei, ci că nu poţi. 

Încuviinţez din cap. 

— Da... 

Glasul mi se stinge din nou şi îmi înfig unghiile în palme. 

— Aproape că s-ar putea zice că maică-ta a ştiut că o să 
vii direct la Rudjek şi, prin urmare, la mine, spune el. A vrut 
să se întâmple aşa. Apari la mine acasă panicată, febrilă, 
plină de noroi. Aşa ceva ar putea înspăimânta un rival mai 
slab. 

Vizirul ridică brusc capul când aude o bătaie în uşă. Unul 
dintre slujitori vine cu veşti. Bărbatul se înclină, ţinând 
privirea în podea. 

— Preoteasa-ka şi-a trimis servitorii prin Tamar s-o caute 
pe fiica ei bolnavă. Să trimitem vorbă, domnule? 

— Nu. Vizirul îşi freacă bărbia. Trimitem veste mâine 
după-masă. 

— Cum doriţi, domnule. 

Slujitorul face încă o plecăciune înainte să plece. 

Îl zăresc pe Rudjek pe hol, trăgând cu ochiul în cameră. E 
pe jumătate zâmbitor, pe jumătate întrebător cu o clipă 
înainte ca slujitorul să închidă uşa. Mă prăbuşesc învinsă pe 
perne. Vizirul ar trebui să-şi facă griji, dar n-am prea mare 
încredere în el. Sunt singura care ştie adevărul şi eu sunt 
cea care trebuie s-o oprească pe mama. 


Rudjek se strecoară în camera mea la o oră după ce 
pleacă vizirul. 

— Îmi pare rău că a durat atâta, şopteşte el, închizând 
uşor uşa în urma lui. A trebuit să mituiesc o grămadă de 
oameni. 

— Nu sunt impresionată că ai mituit oameni ca să mă 
vezi, ripostez eu şi mă ridic în şezut. 

— Ce s-a întâmplat cu ritualul şi cu răpitorul de copii? 
Rudjek trage draperiile de la fereastră, ca să lase să intre 
lumina lunii, apoi se aşază pe scaunul de lângă pat. Ai 

văzut ceva? 

Magia se ridică din nou şi-mi înăbuşă cuvintele. Oftez şi 
clatin din cap. 

— N-am văzut nimic care să merite spus. 

Simt gustul amar al minciunii pe limbă. 

— Deci ritualul nu a funcţionat? Rudjek răsuflă tremurat. 
M-am îngrijorat când am văzut că nu vii la piaţă a doua zi. 
Am trimis vorbă, dar nu mi-ai răspuns la scrisori. Am şi 
trecut pe-acolo. Ca şi Essnai şi Sukar. Nezi a zis că ai făcut 
febră şi mama ta a dat instrucţiuni stricte să nu fii 
deranjată. Rudjek îşi muşcă buza. Am crezut că ţi-a făcut 
rău ritualul. 

Oricât de obosită şi stoarsă de puteri aş fi de eforturile 
împotriva magiei lui Arti, sunt şi enervată că e convins că 
am dat greş din nou. 

— Am zis că n-am văzut nimic care să merite povestit. 

Rudjek se strâmbă şi spune pe ton acuzator: 

— Deci a mers. 

— Da, se poate spune şi aşa, mormăi în şoaptă. 

— Crezi că nu ştiu ce ai făcut? Rudjek îşi încrucişează 
braţele şi-şi întoarce privirea. Am întrebat prin jur... Am 
vorbit cu unii dintre ceilalţi şarlatani, pentru că cel care ţi-a 
dat pergamentul n-a vrut să-mi spună. 

Văzând expresia de trădare de pe chipul lui, îmi muşc 
interiorul obrazului. Nu sunt obligată să explic, lui sau 
altcuiva, ce am făcut. A fost alegerea mea. 

— Ţi-ai dat ani din viaţă pentru magie. 

Cuvintele lui Rudjek sunt încărcate de durere. Când se 
uită în cele din urmă în ochii mei, adaugă: 

— Arrah, cum ai putut să faci ceva aşa de nechibzuit? Și 
dacă... 

Nu vreau să mă cert cu el pe tema asta. Ce-i făcut e bun 
făcut şi n-ar avea niciun rost. În schimb, îl întreb: 

— Ai ştiut ce i s-a întâmplat mamei? 

Rudjek păleşte, iar venele de pe frunte i se umflă. 

— Ai ştiut dintotdeauna. 

În glas mi se simte furia pe care nu pot... nu... pe care nu 
vreau să mi-o stăpânesc. 

— Nu-i aşa? 

Îşi împleteşte degetele aşa cum a făcut şi vizirul mai 
devreme, ceea ce mă irită şi mai tare. 

— Tata mi-a spus acum câteva luni. Presupun că încă de- 
atunci mă pregătea să devin moştenitorul lui, dar la vremea 
aia nu înţelegeam ce face. Înainte să ajungă pe tron 
Atotputernicul, Jerek, el şi tata erau cei mai buni prieteni. 
Au cunoscut-o pe Arti când a venit în Tamar cu consiliul 
negustorilor care reprezintă triburile. Jerek s-a îndrăgostit 
pe loc de Arti, aşa de tare, încât tata a bănuit că l-a vrăjit. 

Să vrăjească un bărbat ar fi cea mai puţin gravă dintre 
crimele mamei acum. 

— Luni de zile, şi-au petrecut orice clipă liberă împreună, 
urmează Rudjek. Jerek a cerut-o pe Arti de nevastă într-o 
ceremonie publică şi a pornit un val de bârfe. Tata i-a spus 
Atotputernicului despre bănuielile lui. Atotputernicul a luat 
în serios acuzaţiile şi l-a pus pe tata să se ocupe de asta. El 
i-a cerut preotului-ka de-atunci s-o interogheze pe Arti, şi 
Ren Ek€... i-a făcut nişte lucruri îngrozitoare. 

Lumea din piaţă vorbea întotdeauna frumos despre 
preotul-ka Ren Eké şi spunea că era blând şi înţelegător, un 
om care dorea doar pacea. Numai minciuni. 

N-am înţeles până acum cât de îngrozitoare era de fapt 
povestea tatei - ce însemnase cu adevărat. Mi se 
încleştează stomacul de groază când îmi aduc aminte anii 
de remarci sarcastice şi meschine făcute de mama. 
Expresiile de dezamăgire, dar şi cele rătăcite, ostenite. 
Momentele când se pierdea în gânduri. Momentele de 
tăcere când stătea în salon bând ceai. Cum îmi doream, 
când eram mai mică, să meargă mai bine lucrurile între noi. 
Nu s-a întâmplat aşa niciodată. lar acum nici n-o să se mai 
întâmple vreodată. 

Mi-e greu să accept povestea tatei şi aceste bucățele 
lipsă de la Rudjek - că tată/ lui a fost cel care a dat ordinul. 
Ce lucruri îngrozitoare i-a făcut preotul-ka lui Arti? Ce a 
schimbat-o din fata dulce şi inocentă pe care a iubit-o tata 
în tinereţe în monstrul de pe alee? Oricare ar fi răspunsul, 
n-o să scuze lucrul cumplit pe care ea l-a făcut... 

La Festivalul Lunii de sânge, o mătuşă a spus că Arti s-ar 
fi putut mărita cu Atotputernicul dacă ar fi fost destul de 
isteaţă. Atunci, nu m-am gândit prea mult la ce spusese. 
Toată lumea putea să vadă cum se uita cu poftă la ea la 
adunare. Cum se uita cu poftă la multe dintre femeile din 
public. Dar ce legătură e între povestea ei cu 
Atotputernicul, cu vizirul şi cu preotul-ka Ren Eké şi răpirea 
copiilor? N-are nicio noimă. Mai e şi altceva la mijloc... ceva 
în plus. 

N-am nicio îndoială că mama e capabilă de răzbunare, 
dar preotul-ka e mort. Ar putea fi răpirea copiilor un 
complot ca să se răzbune pe vizir şi Atotputernic? Cu 
antimagia şi gărzile lor, n-ar putea să-i atingă direct. 
Dispariţia copiilor a provocat deja revoltă în oraş, iar ăsta e 
doar începutul celor puse la cale de mama. 

— Nu pot să cred că ai ştiut şi nu mi-ai spus. 

Nu pot să-l privesc în ochi. Nu doar taina lui nu suport s-o 
înfrunt. Am şi eu una. Nu i-am spus niciodată că mama are 
spioni care lucrează în casa vizirului. Nu mai suport şi alte 
secrete, minciuni şi înşelătorii. Mă îneacă deja. Chiar dacă 
aş vrea să fiu cinstită cu el, acum nu pot, din cauza 
nenorocitului ăstuia de blestem. 

— Arrah, îmi pare rău, spune Rudjek, pe ton scăzut. Am 
crezut că... 

— Ce ai crezut? mă răstesc eu, întorcând privirea spre el. 

— Am crezut că o să mă urâşti, mărturiseşte el. 

Simt cum mi se urcă în piept un val de fierbinţeală şi se 
scurge în mâini şi picioare, ca nişte lujeri, dar cuvintele lui 
îmi alungă orice chef de ceartă. Intre noi a stat 
dintotdeauna rivalitatea părinţilor noştri. Încercăm doar să 
nu vorbim despre ea. 

— Nu te urăsc, dar mă supără nespus de mult că nu mi-ai 
zis până acum. 

După ce tăcerea durează o clipă prea mult, Rudjek 
izbucnește: 

— Mama ta era nevinovată. Preotul-ka a spus-o chiar el, 
după ce a torturat-o săptămâni la rând. Şi, interogând-o, 
tata a pus în pericol comerţul cu ţinuturile triburilor. Mulanii 

au ameninţat că vor rupe relaţiile cu Regatul. Ca să salveze 
alianţa, Atotputernicul a numit-o pe Arti ucenică a 
preotului-ka. 

Răsuflarea mi se opreşte în gât. Nu pot să înţeleg vestea. 
Fie cu minţile întregi, fie nu, Arti a fost de acord să lucreze 
pentru bărbatul care o torturase. Îmi înfig unghiile în 
antebraţe şi-mi trag genunchii la piept ca să nu încep să 
tremur. Îl urăsc pe vizir pentru ce-a făcut. A distrus-o pe 
mama, iar acum ea a ajuns mai rău ca el. 

— Lumea spune că un pescar l-a găsit pe preotul-Ka înfipt 
într-un cârlig în golf. 

Rudjek înghite cu greutate. 

— Din ce am auzit, preotul-ka Ren Eké şi-a făcut mulţi 
duşmani pe când se ocupa de treburile murdare ale 
Regatului. 

Niciunul aşa de periculos ca Arti. 

CINCISPREZECE 


„A. 


După ce mi-am petrecut o zi întreagă la reşedinţa 
vizirului, unul dintre însoțitorii lui mă duce acasă. E aproape 
de apus când Nezi vine şontâcăind până la poartă şi-mi dă 
drumul înăuntru. Clatină din cap şi se întoarce fără o vorbă 
la ghereta ei. Unde erau azi-noapte? Dintre ele trei, Nezi, Ty 
şi Terra, una ar fi trebuit să fie acasă. Nu m-au auzit ţipând? 
Oare una dintre ele m-a adunat de sub copacul sacru Gaer 
după ritual? 

Mă uit cu atenţie la vilă, cu dinţii încleştaţi. Zidurile 
cafenii de cărămidă, obloanele de culoarea pământului, 
draperiile albe trase la ferestre. Arcada care duce în curtea 
interioară, unde-şi creşte tata plantele medicinale. Fiecare 
detaliu dă senzaţia de pace, dar nu sunt decât minciuni. 

Dau ocol casei în drum spre intrarea din bucătărie şi mă 
întâlnesc cu Terra, care duce o găleată cu legume. Fuge 
spre mine, cu soarele strălucindu-i în buclele aurii. 

— Am întors tot Tamarul cu fundul în sus să te căutăm. 
Se încruntă. Unde... 

— Mama e acasă? o întrerup eu. 

— Da, răspunde ea, strângând găleata la piept. E prost 
dispusă şi pe bună dreptate. 

Trag adânc aer în piept. Vreau să iau primul vapor care 
pleacă de-aici, dar nu sunt proastă. Blestemul nu m-ar lăsa 
să ajung prea departe înainte să mă sfâşie. Mama trebuie 
să se fi asigurat că aşa se va întâmpla. 

— Mai bine intru. 

Dau să plec, când Terra întreabă în şoaptă: 

— Ce-ai păţit? 

Privirea îi aleargă peste florile pe care le-a înviorat ploaia. 
Nuferii lucesc, cu frunze cărnoase şi lucioase, iar trandafirii 
sclipesc, plini de picături de ploaie. Stânjeneii pe care i-am 
zdrobit când am traversat grădina aseară sunt nevătămaţi. 

Strâng buzele ca să ascund că nu-mi vine să cred. Arti n-a 
scăpat din vedere niciun detaliu când a făcut curat în urma 
ei. 

— Preoteasa-ka ne-a dat liber aseară şi câţiva bănuţi de 
aramă, dar eu l-am păstrat pe-al meu. M-am dus jos în 
pivniţă să citesc... Imi place să citesc când am timp, spune 
Terra şi păleşte. Atunci ţi-am auzit ţipetele, dar, când am 
venit sus, camera ta era goală. M-am dus s-o aduc pe 
mama ta, dar nici ea nu era. 

Aş vrea să-i pot spune adevărul şi să nu mai fiu singură 
cu secretul ăsta îngrozitor. Spre deosebire de Ty şi Nezi, 
care sunt apropiate de mama, Terra şi cu mine avem 
întotdeauna încredere una în cealaltă. Mi-a fost prietenă 
bună şi n-a spus nimănui când chiuleam de la lecţiile cu 
scribii. Dar nici măcar nu încerc să-i explic; oricum o să mă 
împiedice magia. 

— Am visat urât. 

— Atâta tot? 

Terra ridică dintr-o sprânceană. Nu mă crede, dar nu 
insistă. După ce încuviinţez din cap, se întoarce şi se duce 
spre bucătărie. Sperând s-o evit pe mama, intru şi eu tot 
pe-acolo, cu papucii argintii prea mari pe care mi i-a dat un 
slujitor de la moşia Omari. Arti nu se vede pe nicăieri când 
mă furişez în camera mea, iar dansatorii de pe perete se 
târăsc pe lângă mine. Terra a adus apă curată pentru baie, 
care s-a răcit stând acolo probabil încă din zori. Pe pate 
întinsă o rochie strâmtă de culoarea fildeşului. 

Arti ştia că o să mă întorc. N-avea de ce să-şi facă griji, 
cu blestemul în sângele meu. Mă strâmb în oglindă la locul 
unde ar trebui să se vadă cicatricele, dacă n-ar fi magia 
mamei. Imi vine să arunc ceva în oglindă, ca s-o sparg într- 
o mie de bucăţi, aşa cum m-a distrus mama pe mine. Aşa 
cum a distrus-o pe ea preotul-ka. 

Când ochiul lui Re'Mec ajunge deasupra Palatului 
Atotputernicului, mă îmbrac pe îndelete după ce m-am 
spălat. Trasez din nou conturul şarpelui invizibil săpat în 
pieptul meu. De data asta, nu mai străluceşte când îl ating 
şi, deşi pielea mea e netedă şi fără semne, îmi aduc aminte 

exact curbele lui. Nu pot să mă prefac că lucrurile 
îngrozitoare pe care le-a făcut mama nu s-ar fi petrecut. A 
refuzat să răspundă la întrebările mele despre Kofi, ceea ce 
m-a îngrijorat mai tare decât şarpele ăsta nenorocit. 

Mi-e groază să mă duc în salon şi să stau la masă cu Arti, 
dar magia ei mă trage de o lesă nevăzută. Imediat ce intru 
în cameră, încremenesc. Tata stă pe o pernă în capul 
mesei. Bea dintr-un bol de porțelan, sorbindu-şi berea 
obişnuită de dinainte de masa de seară. El o să ştie ce-i de 
făcut. O să reuşească s-o oprească pe Arti. 

Ea stă în dreapta lui, ciugulind smochine şi nuci prăjite. 
Magia ei m-a adus aici, dar nici măcar nu-mi aruncă o 
privire. 

— Te-ai întors! strig eu. 

Tata îmi zâmbeşte, iar chipul i se luminează ca primele 
raze ale soarelui. Se vede că n-a aflat despre misterioasa 
mea dispariţie în toiul nopţii. Îşi pune bolul lângă el şi 
întinde braţele ca să mă întâmpine. Aproape că mă 
prăbuşesc peste el când mă trage şi mă strânge la piept. 
Mă cufund în căldura îmbrăţişării lui, ştiind că el o să 
îndrepte lucrurile. 

— Mi-a fost dor de tine, fata mea. Mă sărută pe creştet. 
Am multe să-ţi spun. 

Arti are pe chip o mască de lipsă de interes prefăcută 
când ridică la buze o cupă de vin, dar nu-şi ascunde 
animozitatea din priviri. Nici nu ascunde cum se foieşte pe 
pernă, de parcă n-ar reuşi să-şi găsească o poziţie comodă. 

Îşi îndreaptă atenţia spre un perete din spatele meu în 
loc să-mi întâlnească privirea. Ar trebui să mă uit urât la ea, 
blestemând-o în gând, dar, deşi nu vreau, mi-e milă de ea. 
Vestea despre preotul-ka e încă proaspătă, clocotind şi 
supurând ca puroiul. 

Ochii ei chihlimbarii strălucesc prea tare, părul ei ca pana 
corbului e prea lucios în lumina lămpilor. Din toate punctele 
de vedere, este opusul lui Oshhe. Lumina cade pe 
unghiurile chipului lui de abanos, iar maxilarul pare mai 
proeminent, nasul mai ieşit în evidenţă şi fruntea mai 
înaltă. Ea e toată, chiar şi acum, numai moliciune, şi 

rotunjimi, şi strălucire. Îl văd pe tata cum se uită pe furiş la 
ea, cu dorinţă în priviri şi un zâmbet discret. După atâta 
timp, tot se mai bucură s-o vadă. 

Băieţii din triburi îi spuneau Sirena din Vale. 

Ar fi trebuit să-i spună mai bine Şarpele. 

— Ai găsit bivolul alb, tată? 

N-ar fi trebuit să întreb de faţă cu Arti, dar sunt 
disperată. Oasele fiarei ar putea fi destul de puternice să 
rupă blestemul ei. 

— Sigur că da, micuță preoteasă. Oshhe încuviinţează din 
cap în timp ce mă aşez pe perna din stânga lui. L-am 
urmărit la marginea Pădurii Întunecate. 

Glasul tatei reverberează în încăpere ca un cântec măreţ 
şi mă învăluie. Trebuie să simtă el că e ceva în neregulă. 
Măcar ar trebui să poată să simtă încordarea dintre Arti şi 
mine, suficient de densă încât s-o tai cu cuțitul. 

În timp ce mai ia o gură de bere, îmi doresc să adun 
toate lucrurile îngrozitoare din mintea mea şi să le îngrop 
undeva, departe. Mi-aş dori să pot să ard şarpele blestemat 
invizibil de pe piept. De ce nu simte ceva... orice? După 
licărirea din ochi, e pe punctul să spună o poveste. Oftez 
resemnată, pentru că a trecut prea mult de când mi-a spus 
o poveste şi am nevoie să mă simt în siguranţă. 

Când spune poveşti, eu sunt iar doar o fetiţă şi mă agăţ 
de fiecare cuvânt de-al lui. 

— Ai văzut vreunul? întreb, cu inima bătând să-mi spargă 
pieptul. 

Sclipirea poznaşă din ochii lui arată că trebuie să se fi 
petrecut ceva extraordinar. 

— Ai văzut vreun craven? 

— Nimeni nu-i vede pe craveni, micuță preoteasă. Oshhe 
nu-şi mai încape în piele de mândrie. Pentru că sunt pe cât 
de alunecoşi, pe atât de periculoşi. Dar dacă ai destulă 
magie, poţi să le simţi prezenţa. Se simte ca o mantie grea, 
ca şi cum aerul ar fi prea încărcat, ca şi cum ar cădea cerul. 
Îţi împovărează ka-ul şi te face să vrei să fugi. Cum am zis, 
am urmărit bivolul alb până la marginea Pădurii Intunecate, 
urmează tata. Cum nu era un bivol obişnuit, ştia de ce am 

venit şi ce aveam de gând să fac. A fugit ca vântul furtunii, 
sălbatic, nestăpânit şi nesocotit. Dar n-aveam să plec fără 
oasele lui. Am fugit şi eu - iute ca o gazelă - şi l-am prins 
când intra în pădure. Când am îngenuncheat ca să spun o 
binecuvântare pentru că am luat viaţa fiarei, i-am simţit. 
Chiar şi în miezul zilei, în Pădurea Întunecată e veşnic 
noapte, îmi spune tata. Copacii sunt aşa de înalţi şi de 
stufoşi, că opresc cu totul soarele. Cravenii m-au înconjurat 
în amurgul ăsta. Am crezut că eram ca şi mort, dar au 
rămas în umbră. Câţi erau, nu pot să spun. Văzând că nu 
mă atacă, am folosit magia ca să fac bivolul uşor, până nu 
mai avea decât greutatea unui copil. A fost un efort mare, 
deoarece prezenţa cravenilor mi-a slăbit puterile. Oasele 
bivolului alb au în ele destulă magie protectoare, dar 
antimagia cravenilor o otrăveşte. E un venin pentru care nu 
există antidot. Oshhe se opreşte ca să-şi umple bolul cu 
bere, apoi continuă. Cum poţi să-ţi închipui şi tu, n-aveam 
de gând să zăbovesc prea mult pe-acolo. Am cărat bivolul 
din Pădurea Intunecată cât de repede am putut. Abia când 
am ajuns departe m-am oprit să-mi trag sufletul. 

— Mulţumesc, bivolule alb, şoptesc eu. Promit să-ţi 
cinstesc oasele. 

E o rugăciune Aatiri, de cinstire a unui lucru pe care-l iei. 
Sper ca sacrificiul lui să poată desface blestemul lui Arti. 

— Când o să faci talismanul, tată? 

Din nou, întrebarea mea e prea plină de nerăbdare în 
faţa mamei, dar nu-mi fac griji pentru asta acum. 

— lţi pierzi vremea cu talismane de os, spune Arti 
batjocoritor. Ce prostie! 

— Doar pentru că nu asta-i calea ta nu înseamnă că e 
prostie. Oshhe clatină din cap spre ea, cu o expresie de 
milă şi neîncredere. Apoi, zâmbind, bagă mâna într-un 
săculeţ de lângă el. Un dar pentru tine, fata mea, zice. 

Imi întinde talismanul. E un singur corn curbat, lustruit şi 
scobit, cu câte o gaură în fiecare capăt. E prins din ambele 
capete de un lanţ de argint, ca să poată fi purtat la gât. Nu- 
i orice fel de magie - e magia care mă va apăra de şarpele 
cu ochii verzi, care mă va apăra de mama. 

Însă când dau să întind mâna, muşchii braţului mi se 
crispează şi nu pot să mă mişc. Ridic disperată privirea spre 
tata. 

Oshhe e cât pe ce să spună ceva, când Arti sună clopotul 

care s-o anunţe pe Ty să ne trimită mâncarea. Probabil ştie 
că n-o să mai dureze mult până descoperă tata adevărul. 
Incearcă să-l distragă. N-o să meargă la infinit. 
_ Terra se strecoară de la bucătărie, cu o tavă în braţe. 
Ingenunchează între Arti şi Oshhe, prezentându-le 
mâncarea. Supă de alune condimentată cu ghimbir şi 
usturoi, servită cu găluşti generoase de fufu. Miel în crustă 
de ierburi, cu garnitură de frunze de mentă. Brânză 
wagashi!! şi o pâine caldă. Oshhe îi face semn Terrei să 
pună jos platoul, dar abia dacă e atent la ea sau la 
mâncare. 

Arti îşi înclină capul spre Terra. 

— Transmite-i complimentele mele lui Ty. 

Când rămânem din nou singuri în salon, mama ia urciorul 
cu bere şi-i umple bolul lui Oshhe. 

— Ne-a fost foarte dor de tine, spune ea, cu glas scăzut şi 
insinuant. Nu-i aşa, Arrah? 

Mă holbez la bolul gol de porțelan din faţa mea. E alb ca 
laptele. Aerul din încăpere se schimbă ca bula pe care au 
făcut-o băieţii Litho când rătăceam prin tabăra lor. E un 
scut, ca nimeni să nu audă sau să vadă ce se petrece în 
salon. Mă silesc să mă uit la mama. O implor din ochi să 
pună capăt, să mărturisească, să ne spună ce a făcut cu 
copiii. Imi pierd speranţa că o să-i mai găsim în viaţă - 
speranţa că mai există o şansă să îndrepte lucrurile. Măcar 
dacă aş putea ajunge la talisman... 

— Arti, spune Oshhe, privind-o cu atenţie. Ce-ai făcut? 

— Mi-e teamă că am nişte veşti proaste. Arti ia un şervet 
de pe masă şi-şi şterge colţurile gurii. Îmi pare rău pentru 
ce trebuie să fac acum. 

Trupul mi se încordează când îl privesc din nou în ochi pe 
tata. Ochii lui au negrul schimbător al cerului nopţii, un iaz 
ce reflectă culoarea cu o limpezime strălucitoare. Când 

găseşte ce căuta, chipul i se schimonoseşte. Durerea de pe 
faţa lui mă sfâşie. Buzele îi tremură când deschide gura să 
vorbească, dar nu spune nimic. Cuvintele îi zboară pe 
aripile unui vânt potrivnic. Scântei de magie împânzesc 
camera, trecând prin tavan la chemarea lui tăcută. 

Pielea îi capătă o lucire albă când se trage de lângă 
masă, scăpând talismanul de os în graba lui. Mă 
împotrivesc magiei lui Arti ca să ajung la el, dar lupta e 
doar în mintea mea. Dorinţa, nevoia, disperarea se adună 
în mine ca o furtună. Pe dinafară, tremur, dar sunt tot 
aşezată pe pernă. Nu pot să mă mişc, nu pot să vorbesc, nu 
pot să fac nimic împotriva lui Arti. Singurele lucruri pe care 
nu le controlează mama sunt gândurile şi sentimentele. Imi 
vin în minte toate blestemele care există sub soare - şi tot 
n-au niciun rost. 

Arti se ridică încet, cu mişcări prudente. Magia îi 
luminează pe ambii mei părinţi. Li se lipeşte de piele. Tata 
îmi face semn din cap. Cum eu nu mă mişc, mă împinge în 
spatele lui, de parcă aş fi tot fetiţa lui mică. 

Magia lor erupe într-o explozie de lumini şi culori vii. 
Trosneşte prin cameră ca un tunet, adunându-se în nori de 
ceaţă. Tata se împleticeşte câţiva paşi înapoi, iar lui Arti îi 
curge sânge din nas. 

Îmi arunc mintea împotriva forţei care mă legă de mama. 
Dinţii îmi sfâşie obrazul şi gura mi se umple de sânge. Mă 
zbat ca un vierme până când mâinile care-mi tremură ating 
talismanul de os de pe podea. Strâng cornul în pumn, 
disperată să simt ceva - orice semn că a rupt blestemul. 
Dar nu e nimic, doar o realitate crudă. Oasele bivolului alb, 
cea mai puternică sursă de protecţie magică, nici nu clatină 
blestemul mamei, nici vorbă să-l şi rupă. 

Oshhe cade în genunchi în spatele meu, iar eu las 
talismanul. 

— Tată, nu! ţip, târându-mă spre el. Lasă-l în pace! 

Gura lui Oshhe rămâne căscată, iar braţele îi atârnă fără 
vlagă pe lângă el. Încearcă să vorbească, dar cuvintele ies 
întretăiate, răsturnate cu fundul în sus şi pe dos. Lacrimile 
îmi înceţoşează privirea şi le şterg cu mâna. 

— Nu, nu, nu, şoptesc şi-l scutur pe tata. Heka, te rog! 

Arti a rămas aproape fără suflare, cu părul vâlvoi, şi se 
apleacă să ridice bolul lui Oshhe. Tatei îi tremură tot corpul, 
iar ochii i se dau peste cap. Oricât de furioase sunt 
îndemnurile mele să se împotrivească blestemului, nu-mi 
răspunde. Nu poate. 

— Ce-ai făcut? 

Îmi vine să-i scot mamei ochii diabolici, să-i smulg cu 
unghiile expresia pierdută de pe faţă. În loc de asta, îl ţin în 
braţe pe tata, iar trupul lui rămâne complet nemişcat. 

— Ai încercat să ajungi la talismanul de os chiar şi după 
ce te-am împiedicat cu magia mea, spune Arti, 
încruntându-se la mine. Cum de eşti capabilă să mi te opui? 

Are dreptate. M-am opus o clipă magiei ei, dar accesul 
meu de sfidare a fost inutil. Talismanul nu are efect şi nu 
pot face nimic să-l ajut pe tata. 

Cum nu-i răspund, ridică din umeri, ştergându-şi sângele 
de la nas. 

— N-are importanţă. 

Arti suflă în bol, dezvăluind înscrisul de foc ce acoperă 
porţelanul alb. Mie îmi curg lacrimile în timp ce-l legăn pe 
tata în braţe. Are pielea foarte încinsă, prea încinsă. Ar fi 
trebuit să simtă blestemul de pe bol când l-a atins. Dacă l- 
ar fi simţit, n-ar fi trebuit să dureze aşa de mult până 
simţea şi blestemul din mine. N-a văzut decât fata dulce pe 
care a iubit-o cândva, aşa cum şi eu am pierdut prea mult 
timp tânjind după afecțiunea mamei ca să bănuiesc 
adevărul. Am fost amândoi orbi. 

— De ce? mă aud întrebând iar şi iar, şi cuvântul are gust 
de fiere pe limbă. 

Arti se uită la mine pe deasupra bolului. 

— Am nevoie de ajutorul tău. 

Clipesc ca să-mi alung lacrimile. Felul cum a rostit „am 
nevoie” îmi dă fiori. 

Arti se încruntă din nou la bol, cu buzele strânse, 
hotărâtă şi neînduplecată. În ochi i se citesc atâtea emoţii, 
încât, pentru o clipă, pare năucită. [ine în echilibru 
porţelanul pe vârful unghiilor lungi. Se clatină când îl 

leagănă înainte şi înapoi - atenţia ei nu şovăie nicio clipă, 
nu ezită deloc. Berea se revarsă peste buza bolului şi i se 
scurge pe mână. Dinspre margini se ridică o pâclă şi i se 
încolăceşte pe încheietură. Mintea îmi goneşte nebunește. 
Nu pot gândi limpede. Am văzut înscrisul ăsta la Templu. In 
magie, înscrisul pecetluieşte; ca şi cercurile, leagă. Dacă 
bolul a prins în capcană ceva din tata, vreo parte de-a lui, şi 
dacă o să cadă şi o să se spargă, îl va distruge şi pe el. 
Bolul încremeneşte dintr-odată în vârful degetelor mamei, 
iar eu trag adânc aer în piept, îndrăznind să sper că s-a 
răzgândit. Oare să-i mai fi rămas totuşi vreo urmă de 
suflet? Clipeşte, cu tot trupul rigid, apoi lasă bolul să-i cadă 
din mână. Mă arunc după el, dar mă mişc prea încet şi nu 
reuşesc să mă eliberez destul de repede. 

Bolul se loveşte de masă şi se sparge într-o mie de 
bucăţi. Fiecare ciob străluceşte ca soarele. Imi feresc ochii 
când magia ei îmi zgârie antebraţele. Când lumina piere, îl 
trag pe tata mai aproape, de parcă aş putea cumva să-l 
apăr de pârjolul care urmează. 

O să găsesc o cale să te eliberez, tată, jur pe Heka! 

ȘAISPREZECE 


„A. 


Stau pe podea, ţinându-l pe tata în braţe. Muşchii gâtului 
i se încordează când îşi încleştează dinţii. Se împotriveşte 
blestemului, dar până la sfârşitul nopţii acesta preia 
controlul asupra lui. Arti nu-i crestează simbolul unui şarpe 
pe piept. Liniile înscrisului de foc din bol i se târăsc pe piele 
ca nişte omizi şi se fixează sub formă de tatuaje. 

In afara feţei, care rămâne neatinsă, o cerneală mai 
neagră chiar decât pielea lui îi acoperă cea mai mare parte 
a corpului. Acum arată ca tribul Zu, însă tatuajele lui, în loc 
să-l apere, îl leagă de Arti. Chiar mai strâns decât legătura 
pe care mi-a făcut-o mie. Ea m-a întrebat cum am fost în 
stare să mă opun, dar ce-am reuşit? N-am putut să le spun 
adevărul lui Rudjek sau vizirului. N-am putut să-l avertizez 
pe tata. 

Arti face ordine în salon cu magia ei. O lumină orbitoare 
trece peste tot dezastrul. Repară masa ruptă, aşază 
mâncarea împrăştiată, lipeşte la loc cioburile de sticlă. Bula 
din jurul camerei pâlpâie, dar rămâne întreagă. Nici măcar 
nu se uită la Oshhe când se aşază la loc la masă - de parcă 
nu s-ar fi întâmplat nimic. Furia îmi clocoteşte în piept. Cum 
poate să-l îndepărteze complet? Omul care a găsit-o 
distrusă şi a încercat s-o ajute când avea cea mai mare 
nevoie de el. 

Îi tremură mâinile când îşi mai toarnă vin şi ridică paharul 
la gură. Imi vine să i-l îndes pe gât. Gândul mă ia prin 
surprindere şi simt groaza scurgându-mi-se prin vene. Chiar 
dacă aş putea s-o fac, n-am cum să fiu sigură că moartea ei 
ar rupe blestemele. Mama e puternică şi nu e proastă. 

— E vina ta, şarlatanco, se răsteşte ea după ce goleşte 
paharul. Dacă nu ţi-ai fi băgat nasul în treburile mele, v-ar fi 
foarte bine şi ţie, şi lui taică-tu. Inşfacă iar urciorul cu vin, 
vărsând şi pe faţa de masă. Nu mai am decât un singur 

lucru de făcut, şuieră ea. Crezi că te-aş lăsa să-mi distrugi 
planurile făcute cu grijă atâţia ani de zile? Au fost puse în 
mişcare evenimente care nu mai pot fi oprite. 

Vorbeşte în cimilituri mai rău decât bătrânii triburilor. 
Las-o să vorbească, iar eu pot să găsesc între timp o cale s- 
o opresc. Pocneşte din degete, iar Oshhe trage brusc aer în 
piept. 

— Vino şi aşază-te, bărbate, şi să ne bucurăm de masă 
împreună, ca o familie, îi spune Arti, iar glasul ei melodios 
sună ca otrava. 

Oshhe nu ezită când se ridică în picioare, împingându-mă 
ca pe un ţânţar sâcâitor. Mă sufocă lacrimile. Ăsta nu-i tata. 
Chipul lui Oshhe e tras şi cenuşiu, iar ochii îi strălucesc de 
admiraţie pentru Arti. Tata e puternic - e un fiu al tribului 
Aatiri, iar mama lui nu e doar un mare tămăduitor, ci şi 
căpetenia lor. Tata are un zâmbet cald şi o inimă mare. E 
un grădinar întotdeauna grijuliu şi are o răbdare nesfârşită. 
Nu se teme s-o înfrunte pe Arti când greşeşte. Bărbatul ăsta 
e altcineva, care poartă pielea tatei. 

— Vino, micuță preoteasă! Bate pe perna de lângă el. Am 
o poveste pentru tine. 

Pentru urechile oricui altcuiva, n-ar fi nicio diferenţă în 
tonul lui profund. Dar sclipirea lui nu mai e. A dispărut şi 
făgăduiala subinţeleasă că o să aibă grijă să fiu mereu în 
siguranţă. Pare un actor foarte talentat, care-l joacă acum 
pe tata, capabil să convingă publicul de sinceritatea lui. Dar 
nu şi pe mine. N-o să intru în jocul ăsta. N-o să mă mişc nici 
dacă-mi face el semn. 

— N-ajunge că l-ai blestemat? Mă încrunt la Arti, cu 
pumnii strânşi. Trebuia să-l faci şi marioneta ta? 

Arti îmi alungă întrebarea ca şi cum ar fi o scamă pe 
caftanul ei. 

— Legându-i Ka-ul, am făcut în aşa fel încât să nu-mi 
răspundă decât mie. N-o să fie nevoit să înfrunte adevărul, 
explică ea, ca şi cum ar fi dat dovadă de o mică îndurare. În 
mintea lui, n-o să cunoască decât bucuria. Nu ţi-e de-ajuns? 

— De-ajuns? răspund eu, cutremurându-mă de dezgust. 
Ar trebui să ne bucurăm de mila ta. Aşa e? 

Asta-i atrage atenţia. Se apleacă, iar inelul ei de 
preoteasă-ka se preschimbă din safir în piatra-lunii. Oare 
inelul i-a aparţinut lui Ren Eke înainte? E jalnic să te 
gândeşti că ar purta inelul lui. Că aşa cum primul preot-ka a 
prins rădăcini şi s-a preschimbat în copac ca să scape de 
moarte, Ren Eké a făcut acelaşi lucru cu Arti. Şi-a săpat 
oare un loc în mintea ei, unde să trăiască mai departe? 

— Vino şi aşază-te, fata mea! porunceşte ea. 

Trupul îmi tremură când mă opun forţei magiei ei. Apoi 
muşchii mi se încordează şi mă silesc să mă ridic. 
Scrâşnesc din dinţi când picioarele mă târăsc în cealaltă 
parte a camerei şi mă aşază pe pernă. 

— Şi noi, care am crezut tot timpul că n-ai deloc magie, 
spune ea tărăgănat. 

Nu răspund nimic. Dacă aş avea vreun pic de magie 
adevărată, n-aş fi în situaţia asta. Dar nu e adevărat. Tata 
are o grămadă de magie şi n-a putut nici el s-o oprească pe 
Arti. Ce şanse am eu? 

— N-ar trebui să te poţi opune niciun pic magiei mele, 
spune ea, cu ochii strălucitori. Sunt impresionată. 

Cuvintele sunt ca o palmă peste faţă. Câţi ani mi-am 
dorit fie şi o urmă de aprobare din partea mamei? Orice 
fărâmă ar fi fost de-ajuns - şi acum, asta. E impresionată că 
pot să fiu impertinentă şi să lupt împotriva magiei ei şi să 
dau greş. E impresionată că a trebuit să mă târăsc în patru 
labe după un talisman care nici măcar n-a avut efect. Nu 
pot să nu mă întreb dacă, în cazul în care aş fi dovedit cu 
mult timp în urmă vreo aptitudine pentru magie, ea n-ar fi 
devenit un monstru. Ştiu că n-are niciun sens să gândesc 
aşa, dar tot o fac. 

— S-ar putea să fie o slăbire în magia care te leagă de 
mine, meditează ea. Dar nu-ţi face iluzii: n-o să mă trădezi, 
fata mea. N-ai decât să încerci, tot o să dai greş. Este - din 
nefericire - singurul lucru la care te pricepi. 

Mai bine să dau greş şi să nu obţin magia decât să fac 
ceva atât de diabolic cu ea. Nu spun ce gândesc. N-are rost 
s-o enervez. Am nevoie de informaţii despre Kofi şi ceilalţi. 

— Ştiu ce ţi-a făcut preotul-ka fost corect, încerc eu o altă 

abordare. 

Aproape că mă aştept să se ascundă din nou sub masca 
ei pierdută, dar nu se întâmplă aşa. Are privirea lacomă şi 
periculoasă şi îmi pun sub semnul întrebării decizia. 

— A meritat ce i s-a întâmplat, adaug, iar ea îşi lasă capul 
într-o parte. Dar copiii... de ce i-ai luat? Sunt nevinovaţi - ce 
rău ar putea să-ţi fi făcut? 

— Mă iei de proastă, fată? se răsteşte Arti. Ştiu că sunt 
nevinovaţi. 

Regretul care i se împleteşte în vocea tremurată e 
evident. Arti coboară privirea. 

— A trebuit să-i iau chiar din acest motiv. 

— De ce? izbucnesc eu. N-a fost de-ajuns uciderea 
preotului-ka? Ce scop are răpirea copiilor? 

Oshhe îşi taie o bucată de miel cu mirodenii şi brânză 
condimentată. Mănâncă şi nu bagă deloc în seamă discuţia 
noastră. 

— Crezi că eu l-am omorât? întreabă Arti, râzând. 

— Nu l-ai omorât? ripostez eu, scrâşnind din dinţi. 

Arti îşi mai toarnă un pahar cu vin, roşie la faţă. 

— Nu, răspunde, ca şi cum abia şi-ar fi adus aminte. Să-l 
omor ar fi fost ceva prea blând. 

— Mănâncă, micuță preoteasă! mă îndeamnă Oshhe, cu 
gura plină. Nu arăţi bine. 

Lacrimile îmi curg pe obraji. Seamănă prea tare cu el. 

— Fă cum spune tatăl tău! îmi cere Arti, cu glasul ca un 
şuier scăzut. Mănâncă! 

Magia ei mi se aprinde iar sub piele şi mănânc. Mâncarea 
are gust de cenuşă. 

— Sunt multe pe care nu le ştie nimeni despre fostul 
preot-ka, urmează ea. Suran Omari a reuşit foarte bine să 
păstreze neatinsă moştenirea lui Ren răspândind minciuni. 
Şi ca să-mi facă mie în ciudă, dar şi ca să-şi păstreze 
mâinile curate. Preotul-ka suferea de o boală nefericită a 
spiritului. Arti ia pe deget nişte brânză de capră şi adaugă: 
L-a țintuit la pat în ultimii ani de viaţă. 

Nu-mi scapă faptul că scoate Eké din nume - un semn de 
lipsă de respect în tradiţia Litho. Nu că o persoană aşa de 

ticăloasă ca el ar merita vreun respect după moarte. 

— Păcat, spune Oshhe, ridicând din umeri. Dacă aş fi fost 
prin preajmă, l-aş fi putut vindeca. 

Arti se încruntă la el şi aruncă brânza de capră. 

— E ciudat pentru un Eké să nu aibă niciun membru al 
familiei pe aproape, dar Ren nu avea pe nimeni în Tamar şi 
nimeni din tribul Litho n-a fost dispus să vină la el. M-am 
oferit să-l îngrijesc eu şi să-i preiau îndatoririle. 

Cuvintele ei sunt lipsite de orice emoție, de parcă ar 
povesti vreun subiect banal de la adunare. 

— Am căutat fete ale căror minţi le violase. Multe erau 
fete de pe stradă - genul pe care aşa-zişii bărbaţi bine 
situaţi le folosesc şi le aruncă după aceea. Cele mai multe 
muriseră sau nu mai puteau fi ajutate. Ren nu le atingea 
niciodată; nu ăsta era viciul lui. Ce făcea era mai rău. |ţi 
intra în minte şi îţi sucea amintirile, ca să se potrivească 
plăcerilor lui perverse. 

Privirea îi alunecă spre peretele din spatele meu. 

— Apoi le înlocuia cu amintiri noi, pângărite, şi acestea 
deveneau singurele amintiri pe care le aveai. A violat sute 
de femei înaintea mea, iar Suran a acoperit totul, pentru că 
Ren îndeplinea şi poruncile lui. Strângea informaţii care să 
ofere Regatului un avantaj asupra duşmanilor. Şi orisha... - 
pronunţă cuvântul cu dispreţ - ... au ştiut tot timpul şi n-au 
făcut nimic să-l oprească. 

O ţintuiesc cu privirea, fără să clipesc. Oricât aş vrea să 
neg, mă doare sufletul pentru ea... pentru fata care a fost 
înainte de preotul-ka Ren Eké. N-am ştiut niciodată cu 
adevărat cât de profund a fost răul pe care i l-a făcut. 
Povestea tatei şi ce a mai adăugat Rudjek a fost o poveste 
înfrumuseţată prin eliminarea unor detalii. Nici chiar cea 
mai îngrozitoare faptă nu mai e aşa de rea dacă sari peste 
părţile zdrobitoare. Şi iată-le, aşternute în faţa mea. Nu ştiu 
ce-i mai rău: să aud despre crimele preotului-ka sau să aud 
tonul lipsit de emoție al mamei când le povesteşte. 

— Nu mai rămânea niciodată mare lucru din memoria 
unei persoane când termina el să se joace prin capul ei... 
dar unele au rezistat celor mai rele lucruri pe care le putea 

face. Am angajat două dintre ele să aibă grijă de el când s- 
a... îmbolnăvit. A fost de-a dreptul remarcabil că l-au ţinut 
în viaţă aşa de mult. Arti se opreşte, iar pe chip îi trece o 
umbră de zâmbet. Sunt sigură că Nezi sau Ty ar fi încântate 
să povestească detaliile. Au stat cu el până la sfârşit. 

Îmi scapă furculita dintre degetele care tremură şi se 
loveşte de farfurie. Nu pot să respir, iar gândul îmi fuge la 
şchiopătatul lui Nezi şi la cicatricele de pe mâinile ei şi la 
Ty, care nu vorbeşte niciodată. Nemernicul ăla de preot-ka 
le-a făcut asta. Arti le-a ajutat să se răzbune, dar, până la 
urmă, nu-i cu nimic mai bună ca el. El i-a transmis 
depravarea, ca o boală care se răspândeşte în spaţii mici. 
Nu pot să împac cele două feţe ale mamei - faţa care dă 
adăpost unor femei ce au suferit aşa de mult şi faţa care 
răpeşte copii noaptea. 


A doua zi dimineaţă, sunt încă uluită când Terra 
scotoceşte printre hainele mele. Sporovăieşte despre ceva, 
dar nu ascult. Nu pot să mă gândesc decât la mama şi la 
tata, care mâncau aseară de parcă nu s-ar fi schimbat 
nimic. Când a terminat, Arti a ieşit din salon cu Oshhe pe 
urmele ei, ca un animal de companie ascultător. Oricare ar 
fi cauza capacităţii mele de a mă opune magiei ei, mi-a 
rămas mai mult control asupra mea decât tatei. Cele mai 
multe şanse să rup legătura sunt în prăvălie, printre sutele 
lui de pergamente despre magia triburilor. Trebuie să 
existe vreun ritual sau un talisman puternic care să poată 
ridica blestemul mamei, pentru că nicio magie nu e fără 
greş. Aştept să plece Arti la Templu şi Oshhe să se ducă să- 
şi vadă de treburile obişnuite şi de clienţii lui care habar n- 
au. 

Nezi se ceartă cu cineva în faţa porţii vilei. Ajung deja la 
jumătatea grădinii când Rudjek îşi bagă capul pe lângă ea, 
cu fruntea încruntată. Când mă zăreşte, umerii i se destind. 

— Oare vreau să ştiu ce faci? oftez eu, deşi mă bucur să-l 
văd. 

— Te caut pe tine, bineînţeles. 

Rudjek îşi încleştează mâinile pe gratiile porţii. Privirea lui 

întunecată mă cercetează şi, indiferent ce vede, îi alungă 
culoarea din obraji. 

— Nu mă lasă să intru. 

Nezi se ridică de la locul ei, unde stătea sprijinită de 
ghereta portarului, şi deschide poarta. Mă uit ţintă la 
mâinile ei acoperite de cicatrice. Sunt pline de urme 
inflamate de la scărpinat. Când eram mică, nu m-am îndoit 
niciodată când povestea că şi-a ars mâinile când trăgea 
magie din cer. Acum, înghit în sec şi simt că am un bolovan 
în stomac. Dacă preotul-ka nu le atingea niciodată pe 
femei, atunci înseamnă că Nezi şi-a făcut singură toate 
astea? 

După ce mi-am văzut toată viaţa familia luptându-se cu 
durerea, sunt cât se poate de furioasă pe omul care le-a 
făcut rău. Dacă aş fi fost în locul lui Ty, Nezi sau Arti, aş fi 
făcut la fel? 

Alung gândul. 

— De ce nu mi-ai spus că a venit Rudjek? o întreb. 

Scărpinându-se pe dosul palmei, Nezi se uită de sus la el. 

— Mama ta n-ar fi de acord să vină aici. Familia Omari nu 
aduce decât necazuri. 

Când Rudjek deschide gura să-i spună ce părere are el, îl 
prind de braţ şi-l trag după mine ca să-l îndepărtez de vilă. 

— Nu-ţi bate capul! 

— Oare tocmai m-a jignit? Rudjek îi aruncă lui Nezi o 
privire peste umăr. Mă simt jignit. 

— Trebuie să ne întoarcem la prăvălia tatei, spun eu, 
dându-i drumul. 

Pergamentele tatei trebuie să aibă un răspuns. Imi aduc 
aminte cum se simte la degete textura lor zgrunţuroasă. 
Farmece, ritualuri şi blesteme, de la cele simple la cele 
complicate, de la cele nevinovate la cele periculoase. Le- 
am răsfoit pe toate, de curiozitate, la un moment dat. Fac 
un pas şi magia mamei îmi înfloreşte iar în piept. Mi se 
opresc picioarele; tot corpul mi se înţepeneşte. 

— A, nu! protestează Rudjek. Orice ţi-ar trece prin cap... 

— Nu-i treaba ta, îl întrerup înainte să termine. 

Încerc să mai fac un pas, dar blestemul doar îşi întăreşte 

strânsoarea. 

— Douăj' de zei! izbucnesc eu frustrată. 

Magia n-o să mă lase să fac nimic împotriva mamei, dar 
trebuie să existe o cale s-o ocolesc. l-a controlat mintea 
tatei şi probabil intenţiona să-mi facă şi mie la fel, dar o 
parte din blestemul ei a dat greş. Cu ani în urmă, la 
Imebyé, bunica a spus că darul meu cel mai mare e 
capacitatea minţii mele de a se opune magiei. La ce bun, 
dacă nu pot să vorbesc sau să pun în practică vreun gând 
împotriva lui Arti? Blestemul ştie ce vreau să fac. 

— Nu e cazul să fii aşa de ţâfnoasă, bodogăneşte Rudjek. 

— Nu mai fi aşa o pacoste! şuierla el. 

De câte ori gândurile mi se apropie prea tare de adevăr, 
magia mi se adună sub piele. Ce s-ar întâmpla dacă nu m- 
aş concentra asupra motivului pentru care vreau să merg la 
prăvălia tatei? Dacă reuşesc să mă prefac că am de gând 
să fac altceva? Oare magia o să-mi descopere păcăleala? 

N-am decât o cale să aflu. 

— Mă duc la prăvălia tatei ca să-l ajut la curăţenie, anunţ 
eu, mai mult pentru mine decât pentru Rudjek. 

Las să-mi vină în minte amintiri cu mine făcând ordine pe 
rafturi şi spălând sticluţe. Ziua de azi nu e cu nimic diferită 
de orice altă zi. Tata are nevoie de ajutor la curăţenie, 
nimic mai mult. Rudjek se holbează la mine, încruntat, de 
parcă mi-aş fi pierdut minţile. Fac un pas înainte, iar 
piciorul mi se mişcă din nou cu uşurinţă. Mi se înfioară 
umerii de uşurare. Chiar a funcționat. Nu-mi las gândurile 
să stăruie asupra acestei mici concesii, ca să nu-mi fac 
speranţe prea mari. 

— Vii sau nu? întreb când reuşesc să mai fac un pas. 

— Nu-mi place să spui că sunt o pacoste. 

Rudjek mă măsoară iar din priviri. De data asta, stăruie 
suficient de mult ca să mă simt stingherită. Mă prinde de 
braţ, iar degetele îi alunecă până la încheietură. Atingerea 
lui seamănă cu mângâierea razelor de soare pe piele. 

— Ţi-a luat ceva, Arrah. Îmi dau seama. Ritualul, vreau să 
zic. Nu se poate să nu-ţi dai şi tu seama. 

N-are niciun rost să îl contrazic sau să neg că pielea mea 

s-a mai deschis la culoare. Chiar şi hainele îmi sunt un pic 
largi, deşi am fost obligată să-mi mănânc porţia aseară. 
Dacă e vreo diferenţă, e că mi-e mai foame ca de obicei, 
dar mâncarea nu-mi alungă sentimentul de gol dinăuntru. 

— Da, ştiu, spun înainte să apuce să insiste. Câţi au mai 
dispărut? 

Rudjek mă ţine de încheietură până îmi trag eu mâna. 

— Încă o fată. 

Când ajungem la câţiva paşi de vilă, ni se alătură Kira şi 
Majka, unul înainte şi celălalt în spatele nostru. Am dat greş 
cu copiii pentru că am fost prea naivă ca să văd adevărata 
faţă a mamei. L-am lăsat baltă pe Kofi - Kofi cel dulce şi 
vorbăreţ, care are întotdeauna un zâmbet pentru oricine. 
Un sentiment de vinovăţie îmi strânge stomacul. Dacă dau 
greş azi, o să dispară nenumărați alţi copii. Nu pot lăsa să 
se întâmple aşa ceva. 

Arti a spus că a trebuit să ia copiii tocmai pentru că erau 
nevinovaţi, dar tot nu m-am apropiat de aflarea motivului 
ei. Oricine ar fi complicele ei, Arti s-a întors împotriva 
propriei familii ca să-l protejeze şi să-şi ducă la capăt 
planurile. 

Ocolim cu totul Piaţa de Est. Prea multe ţipete, blesteme 
şi bătăi pe străzi. Pe-acolo se fâţâie aşa de multe duhuri, 
încât aerul are un miros amărui. Mergem în tăcere restul 
drumului spre prăvălia tatei. Nu trebuie să-mi spună Rudjek 
că shotanii n-au găsit niciun indiciu despre răpitorul de 
copii. Acum ştiu că nici n-o să găsească vreodată. Pe 
shotani îi instruiesc Arti şi clarvăzătorii ei. Îi sunt loiali ei. 

— Chiar şi cu tot haosul ăsta, tata refuză să-mi amâne 
ceremonia de majorat, spune Rudjek, oftând. Te rog, 
spune-mi că vii... Am nevoie să văd o faţă prietenoasă. 

— Nu ştiu, îi răspund eu, ascultându-l doar pe jumătate. 

Magia mi se agită din nou în piept şi-mi tot spun că nu 
fac decât să mă duc să-l ajut pe tata. 

Rudjek zăreşte primul fumul din spatele prăvăliei lui 
Oshhe, iar mie îmi stă inima. Alerg până în aleea din spate. 
Aproape că mi se taie picioarele când mă împleticesc spre 
tata. 

— Ce faci? tip la el, cu privirea înceţoşată şi lumea 
învârtindu-se în jurul meu. 

Oshhe aruncă vrafuri întregi de pergamente într-un butoi 
în care arde focul. 

— Scap de nişte vechituri. Asta am făcut toată dimineaţa 
- nu mi-am dat seama câte pergamente de-astea 
nefolositoare aveam pe-aici. 

O iau la fugă spre tata care arde pergamentele magice şi 
încerc să-l salvez pe ultimul chiar când începe să se 
aprindă. Întind mâna după el, dar Rudjek mă prinde de 
mijloc şi mă trage de lângă butoi. Dau din picioare şi mă 
zbat să mă eliberez. Îi simt trupul aşa de cald pe spate, 
încât parcă îmi ia şi mie foc pielea. 

Oshhe vine în grabă şi mă tot întreabă amândoi acelaşi 
lucru. 

— Ce s-a întâmplat? Ce s-a întâmplat? Ce s-a întâmplat? 

În ochii tatei nu se vede nicio urmă de regret când mă 
trage în braţele lui. Arti a spus că nu va cunoaşte decât 
bucuria, dar bărbatul care mă ţine la piept e o găoace 
goală. Tip, şi mă doare gâtul, iar pieptul mă arde. Clipesc 
să-mi înăbuş lacrimile când flăcările se ridică şerpuind în 
jurul pergamentului. Papirusul neted se înnegreşte şi 
bucăţelele arse se împrăştie. Tăciunii se sting, până nu mai 
rămâne decât cenuşa. 

Arti l-a făcut pe tata să distrugă ultima noastră speranţă. 

ŞAPTESPREZECE 


„A. 


Luna pluteşte rotundă şi grea pe cerul nopţii în timp ce 
tata şi cu mine ne plimbăm printre invitaţi la ceremonia de 
majorat a lui Rudjek. Au trecut câteva zile de când Oshhe 
şi-a ars pergamentele şi tot nu pot să-mi scot din cap 
imaginea sau mirosul înţepător. Acum râde cu demnitarii în 
curtea interioară a vizirului şi îi farmecă pe oameni cu 
poveştile lui. Dinspre grădină vine o adiere caldă, aducând 
miresme de iasomie, liliac şi petale de trandafir. Parfumul 
dulce nu reuşeşte decât să-mi facă rău la stomac. Pentru a 
treia oară în mai puţin de o oră, un servitor îmi oferă un 
pahar de vin îndulcit cu miere şi-i fac semn că nu vreau. 

Arti nu e aici, ceea ce mă îngrijorează. Azi-dimineaţă, 
înainte să plece la Templu, a spus că Oshhe şi cu mine ar 
trebui să venim. Restul l-a făcut magia ei. Sigur că ştia 
despre ceremonie, cel mai probabil de la spionii ei. Sau din 
bârfele iscate în jurul familiilor importante care au venit în 
oraş pentru eveniment. Nimeni nu comentează absenţa ei, 
din cauza rivalităţii cu vizirul, dar nu mă îndoiesc că nu 
pune la cale nimic bun. Sunt îngrijorată şi pentru Rudjek. 
Nu m-ar mira ca Arti să facă ceva împotriva lui, ca să 
lovească în taică-su. 

Îmi lungesc gâtul, căutând din priviri alţi clarvăzători. Nu 
ştiu dacă sunt mai agitată sau mai liniştită că nu zăresc 
niciunul. 

Îmi trece iar prin cap că unul dintre ei i-ar putea fi 
complice. Arti nu-i iubeşte pe zeii orisha, asta e limpede 
acum, dar oare şi ceilalţi clarvăzători au aceleaşi 
sentimente? Au întors spatele credinţei lor, aşa cum au 
făcut cu Heka atunci când au renunţat la viaţa în ţinuturile 
triburilor? 

Oshhe este partenerul ideal de discuţie, spunând poveşti 
despre magie. Mulţi dintre cei din familiile sus-puse 

prezenţi sunt şi clienţi ai prăvăliei lui. Învăţaţi, scribi, 
artizani, meşteşugari. Oameni cu destui bani ca să 
plătească pentru tinereţe şi sănătate. Oameni care ar fi 
murit de zece ori fără atingerea tatei. Cineva care a trăit 
100 de ani, deja o mare realizare, poate trăi de două ori pe- 
atât şi să nu arate cu nicio zi peste 50. Aşa de mare e darul 
tatei. 

Şi tata ar mai fi încă în deşert dacă nu s-ar fi îndrăgostit 
de Arti. Ar fi vindecător al tribului Aatiri, unde nimeni nu 
iroseşte monede ca să-şi schimbe culoarea părului sau să-şi 
înfrumuseţeze vreo parte a corpului. Ar fi fericit; ar fi întreg. 

În povestea lui de dragoste, băieţii spuneau că fata 
Mulani îţi poate fura magia cu un sărut. 

Oshhe a subestimat-o pe Arti. Amândoi am subestimat-o. 

Eu n-o s-o mai fac niciodată. 

— Preoteasa-ka te-a lăsat să vii, spune gânditoare 
Essnai, cu rochia foşnind lângă mine. Nu mă aşteptam. 

Tresar la apariţia neaşteptată a prietenei mele. Pentru o 
fată cu un cap mai înaltă decât majoritatea celorlalte, are în 
mişcări graţia unei umbre. Pe rochia ei roşie sclipesc stropi 
de argint, care se asortează cu argintiul pudrat pe pielea ei 
ca abanosul. Este, ca de obicei, superbă. 

— A fost frumos din partea ei, spun eu pe un ton grav. 

Nu pot spune nimic împotriva mamei, dar îmi pot 
controla felul cum vorbesc. E o mică favoare, dar încă nu 
mi-a folosit la nimic. 

— Ceremonia asta pică într-un moment foarte nepotrivit, 
spune Essnai, stând cu mâinile în şolduri şi privind 
mulţimea. Oraşul jeleşte copiii dispăruţi. 

— Vizirului nu-i pasă, şoptesc eu. E un nemernic egoist. 

Essnai ridică o sprânceană în semn de aprobare. 

— Asta aşa e. 

Înainte să mă înfurii şi mai tare, schimb subiectul. 

— Mă mir că ai venit şi tu. 

— Am făcut jumătate dintre rochiile de-aici, răspunde ea, 
ridicând din umeri. Nu puteam să pierd ocazia să le văd în 
libertate. 

Dintre toţi prietenii mei, Essnai e cea cu picioarele pe 

pământ. Indiferent care-i problema, purtarea ei senină mă 
calmează întotdeauna. Cu ani în urmă, la lmebye, m-a 
ajutat să ajung înapoi în tabăra Aatiri. A fost farul meu 
călăuzitor, îndrumându-mă prin beznă. Aş vrea să-mi poată 
arăta şi acum calea - să-mi spună că totul o să fie bine. 

— Mă bucur că eşti aici, îi spun şi-i zâmbesc uşor. 

Îşi întoarce privirea spre mine, cercetătoare. 

— N-ai mai trecut pe la prăvălie în ultima vreme. 

— Ştiu. 

Vrea să spună că nu m-am mai dus s-o văd pe ea - 
lăsând deoparte veşmintele minunate din prăvălia mamei 
sale. Abia dacă am mai stat vreun pic împreună de când m- 
am întors de la Festivalul Lunii de sânge. Essnai n-a fost 
niciodată genul care să-şi bage nasul în treaba altuia şi, în 
loc să mă întrebe de ce, aşteaptă să-i spun eu. 

— Situaţia a fost complicată. 

Ochii ei mai stăruie un pic pe chipul meu, apoi spune: 

— Aici sunt, dacă ai nevoie de mine. 

Când se deschid uşile reşedinţei, muzica se opreşte şi 
toată lumea îşi întrerupe discuţiile ca să se uite. Rudjek 
trece pragul, cu chipul lipsit de orice expresie. Totuşi, sub 
masca lui de indiferenţă, îşi încleştează maxilarul şi umerii i 
se încordează. Mă duce cu gândul la leii ţinuţi în cuşcă la 
paradele din oraş ale Atotputernicului de la început de Basi, 
anotimpul recoltei. Dacă ar fi fost un moment mai bun, 
dacă ar fi fost nişte condiţii mai bune, dacă eu aş fi fost 
într-o dispoziţie mai bună, l-aş fi tachinat mai târziu. Dar 
nu, nu vreau să mă aflu aici. Trebuie să ştiu ce face mama 
la Templu. 

Vizirul e în dreapta lui Rudjek, îmbrăcat cu o elara neagră 
simplă, nu cu mătăsurile lui albe obişnuite, brodate cu aur. 
Toţi bărbaţii şi băieţii care participă la ceremonia de 
majorat poartă negru. Până şi tata poartă un caftan negru. 
Mama lui Rudjek, Serre, îi stă în stânga, prinţesă nordică 
din cap până în picioare. În urma ei se întind straturi de 
mătase de culoarea levănţicii, ca valurile Mării celei Mari. 
Părul ca pana corbului i se revarsă în valuri pe spate şi 
poartă o coroană de perle. Are pielea colorată cu pudră, aşa 


e 176 - 


încât nu i se văd venele. 

Oricât de fermecător ar arăta Serre, toţi ochii se 
îndreaptă către Rudjek. Deşi mintea mea pare prinsă în 
capcană într-un loc îndepărtat, nu pot să nu mă uit şi eu. 
Îmi ţin răsuflarea. Pentru o clipă, îmi permit să uit orice 
altceva şi să-l cercetez. Sprâncene bogate deasupra ochilor 
chiar şi mai întunecaţi decât ele, buze pline strânse. 
Maxilarul colţuros şi mai proeminent în lumina pâlpâitoare a 
torţelor. Elara albă cusută cu fir de aur, mânecile 
împodobite cu rubine. Blazonul din os de craven ieşind în 
evidenţă pe veşmântul ceremonial bogat. Numai vizirul 
poartă elara alb cu auriu. Face o declaraţie îndrăzneață 
despre viitorul fiului său. Nu e cazul să mă întreb dacă de- 
asta pare aşa de stingherit Rudjek pe trepte. 

Mulțimea se desparte ca să le deschidă calea prin 
mijlocul curţii. Mulţi ochi curioşi îl privesc, multe zâmbete 
timide strălucesc în lumina blândă a felinarelor. Dar privirea 
lui cade asupra mea. Buzele i se arcuiesc într-un zâmbet în 
momentul în care părinţii îl prind de mâini. 

— VIi-l prezent pe Rudjek din Casa Omari, sânge din 
sângele meu, se aude cu uşurinţă glasul vizirului pe 
deasupra mulţimii. 

— Nu mai este băiat, ci bărbat, adaugă Serre. Aşa se va 
prezenta de-acum înainte. 

— Succesorul moştenirii familiei Omari, declară taică-său, 
şi viitor vizir al Regatului Atotputernic. 

— Să se ştie, spune Rudjek, vorbind pentru prima dată, 
cu glas lipsit de inflexiuni. Am ieşit din umbra tatei şi am 
intrat într-a mea. 

Mulțimea aprobă declaraţia lui cu o simplă înclinare din 
cap şi încep să cânte fluierele şi harpele. Trei dansatoare în 
rochii străvezii care nu lasă mai nimic acoperit îşi fac 
intrarea pe alee. Una dintre ele este înaltă, numai picioare, 
cu pielea maroniu-închis care face toate capetele să se 
întoarcă după ea. A doua are buzele de culoarea focului şi 
panglici colorate în jurul cozilor lungi. A treia femeie e toată 
numai rotunjimi şi bate din gene spre Rudjek, de parcă în 
toată curtea nu s-ar afla decât ei doi. Rudjek începe să 

roşească şi i se aprind obrajii. Face un pas înapoi când cele 
trei femei se îndreaptă spre el, dar taică-său îl împinge în 
faţă. Unii dintre bărbaţii din mulţime fluieră. Alţii râd. 

O tradiţie prostească. 

În loc să mă bosumfiu la femeile care unduiesc pe lângă 
Rudjek ca nişte gângănii prinse în miere, mă întorc. Kira se 
strecoară din mulţime cu un pahar cu vin îndulcit cu miere. 

— Te superi dacă o fur pe ama mea? 

O prinde pe Essnai de mână şi-i sărută palma. Essnai 
zâmbeşte, cu privirea fermecată. 

— A fost o pasăre rătăcitoare toată seara. 

Simt în piept un junghi de dor când îmi plec capul, cu 
degetele atingându-mi fruntea, iar cele două dispar printre 
oameni. 

Când aud mulţimea icnind, întorc din nou capul. 
Dansatoarele se învârt şi-şi răsucesc trupurile la chemarea 
fluierelor şi a harpelor. Felul cum se holbează la ele unii 
dintre aceşti oameni care ar trebui să aibă un rang îmi face 
pielea de găină. Poate că aşa i s-or fi scurs ochii şi 
diabolicului preot-ka după Ty şi Nezi, tânjind să facă ce 
putea el mai rău. Şi a făcut-o: Arti e dovada. 

După ce se termină dansul, Rudjek se lasă într-un 
genunchi şi, una după alta, femeile îl sărută pe frunte. Se 
ridică din nou, iar mulţimea izbucneşte în ovaţii şi-l bate pe 
spate. Starostele Ohakim, un bărbat înalt, cu faţa suptă, 
care conduce breasla muncitorilor, spune: 

— Nu m-aş fi putut controla aşa de bine dacă 
dansatoarele a/ea ar fi fost la ceremonia mea. 

Pe Ohakim a părut să-l intereseze dansul mai mult decât 
îl interesase când Arti anunţase adunarea despre copiii 
dispăruţi. 

Majka se strecoară lângă mine, împungându-mă în braţ. 

— A detestat toată povestea asta, ştii? 

Are obrazul stâng umflat şi învineţit. 

Îi arunc o privire furioasă lui Rudjek. 

— Da, îmi dau seama cât de tare suferă chiar acum. 

E înconjurat de câteva persoane şi tot aruncă priviri spre 
noi. Faţa lui imploră să vină cineva şi să-l salveze, dar n-o 

să se bucure de niciun strop de compasiune din partea 
mea. Majka îşi muşcă buza, uitându-se după dansatoarea 
rotunjoară care trece în grabă prin mulţime. Nu e singurul. 

— Voi doi sunteţi caraghioşi, pufneşte Majka şi îşi 
îndreaptă din nou atenţia spre mine. Că o tot ţineţi aşa. 

— Tu vorbeşti? întreb, încrucişându-mi braţele. lar te-a 
pocnit Kira pentru că te-ai dat la soră-sa? 

Majka ridică din umeri şi-şi îndreaptă elara. 

— Nu se cuvine, nu? 

Plescăi din limbă. 

— Când te-ai purtat tu cum se cuvine? 

— Nu te saturi niciodată? exclamă Sukar, ieşind din 
mulţime, şi îşi dă ochii peste cap. 

Majka îşi duce mâna dreaptă la inimă. 

— la te uită, băiatul meu Zu preferat! 

Sukar îi răspunde cu salutul Zu, ducându-şi şi el mâna la 
piept. 

In jurul degetelor i se încolăceşte o reţea de tatuaje. Are 
unele noi şi pe obraji - cicatrice ieşite în afară ca dungile 
tigrului. 

— Ce-ai mai păţit la faţă de data asta? întreabă, rânjind 
la Majka. 

— Câte o luptă în arenă, răspunde Majka, îndreptându-şi 
gulerul elarei. 

II prind de braţ pe Sukar şi-l târăsc de-acolo înainte să 
apuce să-l sâcâie şi mai rău pe Majka. 

— N-ai îndatoriri la Templu în seara asta? întreb. 

Arti a plecat în grabă, îmbrăcată cu caftanul de 
preoteasă-ka mult înainte ca Oshhe şi cu mine să pornim la 
ceremonia lui Rudjek. Pentru că-l văd pe Sukar aici, simt 
cum mi se înteţeşte durerea de stomac. Ar fi fost prea mult 
să sper că mama s-a grăbit la Templu azi-dimineaţă doar ca 
să păstreze aparențele. Pune la cale ceva. În seara asta. 

Sukar se încruntă la mine, iar tatuajele de pe frunte i se 
încreţesc. 

— Nu, de ce? 

— Credeam că Arti... 

Mi se încleştează gâtul şi îmi piere vocea. Fir-ar el să fie 

de blestem! 

— Credeam că o să fie şi ceilalţi clarvăzători cu mama la 
Templu. 

Sukar face semn cu capul spre unchiul lui. Barasa şi 
clarvăzătorul Litho sunt singurii bărbaţi în afară de Rudjek 
care nu sunt îmbrăcaţi în negru. Până şi Sukar poartă tunică 
şi pantaloni negri. Unchiul lui e îmbrăcat cu caftanul galben 
pal al clarvăzătorilor, mai deschis la culoare decât auriul 
intens al lui Arti. Ceilalţi doi clarvăzători îşi fac loc prin 
mulţime, şi ei îmbrăcaţi tot cu caftanele tradiţionale. 

Şarpele începe să mă furnice şi-mi duc mâna în dreptul 
inimii. Magia mi se răspândeşte prin corp, stârnindu-mi toţi 
nervii. Nu mai am timp. 

— Ţi-e bine? mă întreabă Sukar, atingându-mă pe umăr. 

Simt cum mi se învârte capul şi mă sprijin de braţul lui. 

— Trebuie să mă aşez. 

Sukar se uită în jur, dar băncile din curte sunt ocupate. 
Magia nu-mi provoacă doar durere; mă şi cheamă. Intrăm 
în grădinile de lângă curtea interioară, unde e mai linişte, şi 
ne aşezăm pe o bancă. Imi trece un fior rece prin braţe. 

— A fost ce a părut să fie? întreabă Sukar, ridicând din 

sprâncene. 
_ Limba nu mă lasă să spun nimic care să arate spre Arti. 
Incerc, dar nu pot să spun nici măcar magie. Tatuajele lui 
nu sclipesc ca atunci când a trecut prin bula Litho în 
ţinuturile triburilor, aşa cum sclipesc de obicei în prezenţa 
magiei. Pare nedumerit şi întinde mâna să-mi atingă din 
nou braţul, apoi se opreşte. 

— Pot? mă întreabă, iar eu încuviinţez din cap chiar când 
magia mă strânge mai tare de gât, nu suficient cât să mă 
doară, dar destul cât să nu mă lase să vorbesc. 

Când îşi pune mâna pe braţul meu, magia începe să 
zumzăie. 

— Simţi şi tu? întreabă. 

Incerc să-mi găsesc cuvintele potrivite. 

— Tu ce simţi? 

Sukar rânjeşte. 

— Că s-ar putea să nu fii ben'ik până la urmă. 

Mă las aşa de jos pe bancă, încât rochia atinge pământul. 
Sukar îmi lasă braţul şi se aşază şi el. Mă cunoaşte. Ar 
trebui să simtă diferenţa dintre magia mea proprie şi 
acţiunea magiei asupra mea. Sunt şi mai prost dispusă, 
ştiind că a confundat blestemul mamei cu ceva bun. Imi las 
capul pe umărul lui şi privim dincolo de grădină, spre curtea 
interioară. Mi-e dor să stau cu el şi cu Essnai, fără nicio grijă 
pe lume. 

Două dintre dansatoare se plimbă prin mulţime, dar cea 
cu rotunjimi lipseşte. Lipseşte şi Majka, aşa cum era de 
aşteptat. Kira şi Essnai s-au retras pentru un moment în 
care să fie singure. Rudjek e înconjurat de învăţaţi şi 
demnitari, în timp ce tatăl lui face prezentările. Fetele lor 
drăguţe se strecoară în acelaşi cerc, aşteptându-şi rândul 
să fie prezentate. N-am energie să fiu geloasă; totuşi nu pot 
să ignor fierbinţeala care îmi urcă pe gât. 

Stăm în tăcere o clipă, iar magia devine mai puternică. 
Mă înţeapă ca nişte ace pe piele. Când nu mai pot să stau, 
sar în picioare. 

— Când aveai de gând să-mi spui şi mie secretul tău? mă 
tachinează Sukar amuzat. 

— Ce secret? întreabă Rudjek din spatele nostru. 

Mă răsucesc şi-l văd stând acolo şi scărpinându-se în cap, 
în timp ce se uită de la Sukar la mine. Nu pare să ştie ce să 
facă cu mâinile, pe care de obicei le sprijină de plăselele 
iataganelor. Nicio sabie elegantă în seara asta, dar tot 
restul e elegant. 

Tuşesc. 

— Mă mir că ai reuşit să te smulgi dintre admiratorii tăi 
înfocaţi. 

— Nu sunt singurul care are admiratori înfocaţi, spune el. 

Acuzaţia lui mă face să roşesc, dar, înainte să apuc să 
protestez, se întoarce, cu un zâmbet victorios pe buze, 
către Sukar. 

— Vreau să ştiu şi eu secretul. 

A, există un secret, dar nu ce-şi închipuie ei. Expir 
zgomotos, iritată de toată discuţia. 

— Nu-i niciun secret, mint eu, extenuată. 

Rudjek îşi drege vocea. 

— Trebuie să vorbesc singur cu Arrah. 

Sukar rămâne aşezat, ca să-i facă în ciudă. 

Rudjek îmi face semn să mă duc cu el. Ne afundăm în 
grădini, oprindu-ne lângă un iaz cu peşti albaştri care 
strălucesc în întuneric. _ 

— Credeam că nu mai scap. Işi masează ceafa. Bucură-te 
că nu trebuie să treacă şi fetele prin aşa ceva. 

Îmi încrucişez braţele. 

— O mare năpastă, sunt convinsă. 

— Eşti supărată pe mine, spune el, privindu-şi mâinile. 
Îmi pare rău. N-am reuşit să-l conving pe tata să renunţe la 
dansatoare. A insistat că aşa e tradiţia. 

Mă îndepărtez de el, când de fapt nu-mi doresc nimic mai 
mult decât să mă cufund în braţele lui. Am nevoie să-mi 
alunge sentimentul tot mai puternic că urmează să se 
întâmple ceva rău. 

— E o tradiţie ridicolă. 

Îmi piere vocea când magia începe iar să mă furnice în 
piept. 

— Ştiu. 

Se apropie şi îi simt în nări parfumul dulce. 

— Nu era cazul să pari că-ţi place aşa de tare, spun eu, 
chiar dacă n-a părut deloc să-i placă prea tare. 

Se apropie mai mult şi eu rămân pe poziţie. 

— Eşti geloasă? 

Clatin din cap şi-mi strâng buzele, cu mintea oriunde, 
numai unde sunt acum, nu. Nu pot să trădez magia mamei. 
Dacă mă opun în continuare, pot măcar să-i amân planurile 
până găsesc o cale să ocolesc blestemul. 

— De ce să fiu geloasă? 

— Şi dacă ţi-aş spune că eu am fost gelos când te-am 
văzut cu Sukar? 

Încă un pas şi simt un val de căldură care-mi urcă în 
piept - nu blestemul, altceva. Ceva care pare plăcut în 
toată nesiguranța din jur. 

— Dar n-ai fost gelos când vorbeam cu Majka? 

— Lui Majka nu i-ai oferi ceai, spune Rudjek, iar cuvintele 

nu sunt decât un murmur care îmi îndreaptă atenţia în 
prezent, la el. 

Îmi las capul într-o parte. 

— De ce eşti aşa de sigur? 

— Mie mi-ai oferi ceai? întreabă el, cu un zâmbet slab pe 
buze, pe buzele lui perfecte. 

Oare au fost dintotdeauna aşa de frumoase? Cum de pot 
să mă gândesc aşa la el acum, în clipa asta? Ştiu că e din 
cauză că nu vreau să mă gândesc la mama şi la toate 
lucrurile îngrozitoare pe care le-a făcut. Vreau să mă pierd 
în adâncimea ochilor lui întunecaţi şi să pretind că totul e în 
regulă. 

— Da, răspund, cu inima bătându-mi ca aripile fluturilor. 
Ţi-aş oferi ceai. 

— Arrah. 

Rudjek îmi şopteşte numele şi sună minunat. Suntem 
departe de petrecere. Departe de ochii iscoditori. Exact ca 
Majka şi dansatoarea lui. 

— Ar fi trebuit să-ţi spun de mult ce simt. 

Mă apropii de el, până nu mai rămâne loc între noi. 

— Şi eu aş fi putut să spun ceva. 

Rudjek întinde mâna să mă mângâie pe obraz şi mă 
aplec spre el, privind în ochi care oglindesc dorinţa din 
mine. Un sentiment rău-prevestitor umbreşte momentul. 
Incă mai e multă nesiguranţă între noi, încă mai sunt multe 
lucruri nespuse. Prea multe secrete, şi ocazii pierdute, şi 
timp irosit. Dacă am fi fost mai curajoşi înainte, dacă nu ne- 
ar fi păsat de vrajba familiilor şi ne-am fi lăsat inimile să 
hotărască, unde am fi ajuns? E o întrebare pe care sunt în 
sfârşit dispusă s-o ignor. 

După seara asta, s-ar putea să nu mai existe altă ocazie, 
aşa că mă las să mă cufund în privirea lui fascinantă. 
Răsuflările ni se împletesc în clipa când ne aplecăm pentru 
un sărut. Sărutul la care am visat de o mie de ori. Scântei 
fierbinţi îmi aprind flăcări în trup. Însă chiar când buzele lui 
sunt aproape să le atingă pe ale mele, iar parfumul lui mă 
înnebuneşte, se smuceşte înapoi. 

— Ţi-ai pierdut minţile, băiete? şuieră vizirul, cu mâna 

încleştată pe umărul lui Rudjek. 

— Douăj' de zei! spune Rudjek, trăgându-se de lângă 
taică-său. Mă spionezi? 

Vizirul este şi mai impozant în elara neagră decât în albul 
lui obişnuit şi de două ori mai ameninţător. 

— Am invitat familii importante din Regat să te cunoască 
astă-seară. Imi aruncă o privire. Şi tu te ascunzi în grădini, 
luându-ţi libertăţi cu o fată. 

Rudjek se încruntă. 

— In caz că nu ţi-ai dat seama încă, Arrah e... 

— E fata duşmanului meu, se răsteşte vizirul la el, şi n-ai 
ce căuta cu ea. 

Imi strâng pumnii şi simt furnicături de furie pe piele. Nu 
suport să mă uit la vizir după lucrurile îngrozitoare pe care i 
le-a făcut mamei şi a permis să se întâmple sub nasul lui. 
Poate că nu sunt în stare s-o vorbesc de rău pe Arti, dar 
blestemul ei n-o să aibă nimic împotrivă dacă-i spun lui 
vreo două. 

— Cum îndrăzneşti... încep eu, când şi pe umărul meu se 
lasă o mână. 

E tata. 

— E momentul să plecăm, anunţă Oshhe, fără nicio 
expresie pe chip. E nevoie de noi. 

Cuvintele lui îmi răsună în cap în timp ce se trezeşte şi 
magia. De data asta, chemarea e mai puternică - mult mai 
puternică decât în tot cursul serii. Mă proptesc pe călcâie 
ca să mă opun, încercând să mă pironesc în grădină. 
Scrâşnesc din dinţi până încep să mă doară fălcile, dar nu- 
mi foloseşte la nimic. Până la urmă, nu mă pot împotrivi 
chemării mamei. Mă uit neajutorată la Rudjek, în timp ce el 
şi taică-său se uită urât unul la celălalt. 

— N-ai niciun cuvânt de spus în treburile mele! se 
răsteşte Rudjek, scuipând pe pământ. 

— Serios? ripostează vizirul. 

Aroganţa îi  schimonoseşte chipul într-un zâmbet 
conspirativ. Aş vrea să-i bag minţile în cap, dar n-are niciun 
rost. Duşmănia dintre vizir şi familia mea e prea mare ca să 
se poată trece peste ea. Când mă vede, probabil că-şi 

aduce aminte de fata pe care a acuzat-o că i-a vrăjit cel mai 
bun prieten. O fată căreia i-a fost furată inocenţa. Măcar 
dacă ar şti ce monstru a devenit - şi ce rol a jucat el în 
crearea monstrului. 

Mă  îndepărtez, lanţurile nevăzute ale blestemului 
trăgându-mă către Arti. Mă împotrivesc la fiecare pas, 
adunându-mi toată voinţa, dar picioarele mele nu ezită. 
Magia mă epuizează şi oboseala îmi îndepărtează şi ultima 
fărâmă de împotrivire. 

— Arrah, stai! strigă Rudjek, când mă întorc cu spatele la 
el. 

Simt un tremur de sfidare în umeri, dar merg mai 
departe. 

Planul lui Arti se desfăşoară în seara asta şi ce-i mai rău 
abia urmează. 

OPTSPREZECE 


„A. 


Urc împreună cu Oshhe panta abruptă, udată de rouă, 
care duce spre Templul Atotputernic. Bat primele clopote 
ale dimineţii, iar dangătul lor îmi reverberează în oase. Am 
stat la ceremonia lui Rudjek toată noaptea, iar acum e 
aproape ora Gsana - când magia are cea mai mare putere. 
Tata n-a scos o vorbă de când am plecat de la reşedinţa 
vizirului. După ce ne-a convocat Arti, puţinul care a mai 
rămas din el a dispărut. E ca în poveştile cu ndzumbi, n-are 
niciun fel de control, niciun fel de putere. Trăieşte şi respiră 
pentru ea. 

— Trebuie să existe o cale să rupem blestemele, îi spun, 
strângându-mi mâna peste degetele lui reci. Ai şti cum 
dacă ai avea minţile întregi. 

Mi-l imaginez pe tata încuviinţând din cap, dar în realitate 
chipul lui e lipsit de orice expresie. 

Trebuie să mai aibă înscrisuri şi alţi oameni ai triburilor 
care se află în Tamar. Şi clarvăzătorii ar trebui să aibă 
pergamente, dar ar fi prea riscant de ajuns acolo. 
Şarlatanul care mi-a dat ritualul pentru târgul cu anii din 
viaţă mai avea şi alte texte tribale în taşcă. O să-l întreb 
mâine, dacă o să pot rosti cuvintele. Curenţii magiei mi se 
adună în jurul corpului şi merg înainte în pofida voinţei 
mele. Groaza mi se strecoară tot mai adânc în oase şi mi se 
întoarce stomacul pe dos. Cu cât urcăm mai mult, cu atât 
mai puternic devine controlul mamei asupra mea. 

Oshhe suie panta cu hotărârea unui catâr dus de 
căpăstru, iar ochii nu i se desprind nicio clipă de Templu. 
Pentru orice vrea Arti ajutorul nostru, n-are cum să fie de 
bine. Cel puţin e la Templu, nu pe străzi, în căutare de copii 
pe care să-i răpească. Măcar ei sunt în siguranţă 
deocamdată. 

Am senzaţia că dimineaţa când mi-a spus Tam povestea 

originii, când mi-a confirmat legătura dintre şarpele cu ochii 
verzi şi demoni, a fost acum un secol. Atunci am venit să 
caut răspunsuri, iar acum tot ce s-a întâmplat are şi mai 
puţină noimă. Când ajungem la Templu, porţile sunt 
deschise şi nu-i niciun însoțitor de gardă. E straniu să-l vezi 
aşa de tăcut şi pustiu, când în cursul zilei forfoteşte de 
oameni. Clădirile mohorâte, cenuşii, mă duc cu gândul la 
poveştile despre oamenii din Nord, care ridică mausolee 
înalte cioplite din gheaţă ca să-şi îngroape morţii. 

Lumina torţelor alungă întunericul în curtea interioară, 
lăsând în beznă restul domeniului Templului. Nu e niciun 
shotani prin apropiere - dacă ar fi fost, le-aş fi simţit magia 
plutind purtată de adierea vântului. Pătrundem în porticul 
lung luminat de torţe, iar paşii noştri răsună pe dalele de 
piatră. 

De acolo, intrăm în Sala zeilor orisha. În bezna care 
modelează zeii şi tronurile lor sclipesc constelații. Când te 
uiţi direct la ei sau îi atingi, au duritatea marmurei. Însă 
când priveşti doar cu coada ochiului, siluetele lor se 
schimbă şi freamătă, veşnic neliniştite, veşnic veghind. 

Chiar şi în timpul zilei statuia Nenumitei e învăluită în 
umbre, dar faţa ei colţuroasă e mult mai stranie noaptea. A 
devenit ceva răsucit, şi urât, şi de nesuportat. Când Essnai, 
Sukar şi cu mine eram mici şi încă mai făceam lecţii cu 
regularitate la Templu, ne închipuiam poveşti despre ea. 
Essnai spunea că Nenumita îşi întinsese braţele în sălaşul 
unui şarpe şi murise din cauza muşcăturii. Întrebarea de ce 
ar fi făcut aşa ceva a pornit o dezbatere între noi. Sukar a 
spus că Nenumita o făcuse ca să-şi demonstreze curajul, iar 
Essnai a zis că voia să-şi testeze limitele nemuririi. Eu 
credeam că poate căuta ceva ce pierduse. Uitându-mă 
acum la ea şi ştiind despre demoni, am altă teorie. 

Numele ei lipseşte din toate înscrisurile despre războiul 
dintre zeii orisha şi Regele Demon. Nu e pomenită nici în 
vreo altă formă, şi de aceea scribii îi spun „Nenumita”. Este 
oare posibil ca restul zeilor să-i fi şters numele din istorie 
din cauza vreunei greşeli ieşite din comun pe care o 
făcuse? Atitudinea ei e relaxată, destinsă, iar şerpii arată ca 

şi cum ar putea fi animalele ei de companie. Oare se 
dăduse de partea demonilor în război? De ce? 

Vreau să-mi mut privirea, dar ea mă ţintuieşte locului. 
Magia încolăcită în pieptul meu mă trage mai aproape şi mă 
scufund în hăul fără fund al ochilor ei. Ochi care sunt o 
poartă către un loc nepermis şi un timp uitat. Clipesc, iar 
senzaţia dispare, dar simt fiori reci pe spate. 

— Se apropie clipa, şopteşte Arti din umbrele din faţa 
noastră. 

Respir adânc şi aerul mi se opreşte în gât. Mama nu 
aşteaptă un răspuns şi porneşte pe coridorul pe jumătate 
luminat. Caftanul auriu i se loveşte de glezne. Oshhe o ia 
după ea, şi fac şi eu la fel. N-avem de ales; magia ei e ca o 
zgardă la gâturile noastre. 

Ne ţinem după Arti printr-un labirint de coridoare înguste, 
apoi în jos pe două rânduri de scări de piatră întunecată. Pe 
măsură ce coborâm, e tot mai mult praf în aer şi e tot mai 
rece. Pereţii Templului sunt împodobiţi cu rugăciuni către 
zeii orisha, dar printre aceste vestigii nu e pomenit deloc 
Heka. Regatul nu-l venerează. 

Scările se termină într-o încăpere cu tavan jos de piatră, 
plină de rafturi cu borcane de sticlă goale. Cu ochii închişi, 
Arti pune o mână pe peretele din fundul încăperii. Şopteşte 
în aceeaşi limbă străveche, ca un cânt de pasăre, cu care 
mi-a pecetluit blestemul. Peretele geme când se deschide, 
ca un mamut gigantic ce se trezeşte din somn. După 
judecata mea, am ajuns pe undeva pe sub curtea interioară 
sau grădini. 

— Aici le-a adus preotul-ka pe fetele cărora le-a violat 
mintea. Arti se opreşte în pragul dintre cele două încăperi, 
cu o mână pe piatră. Şi, în cele din urmă, aici i-au luat 
viaţa. Potrivit, nu credeţi? 

Portăreasa noastră, Nezi, cu mâinile ei arse şi cu veşnicul 
ei şchiopătat. Ty, care nu vorbeşte cu nimeni. Două femei 
care pot fi irascibile uneori, dar niciodată nemiloase. Ty, 
care îmi făcea dulciurile preferate de ziua mea, şi Nezi, care 
m-a învăţat cum să joc şacalii şi ogarii. Amândouă au dat o 
mână de ajutor să mă crească. Mi-e greu să cred că l-au 

târât pe bătrânul preot-ka pe treptele astea şi l-au torturat 
până a murit. Cum ar putea doi oameni pe care-i cunosc de 
când mă ştiu să fie nişte ucigaşi? 

Arti intră în încăperea întunecată, cu Oshhe după ea. 
Pereţii răspândesc o răceală care parcă ar fi o fiinţă vie. 
Vreau să fug de-aici, să văd cât de departe m-ar lăsa să 
ajung blestemul, dar nu pot să-l abandonez pe tata. N-ar fi 
ajuns în buclucul ăsta dacă n-aş fi fost eu. Mâna îmi alunecă 
spre burtă când păşesc în încăpere şi uşa se închide în 
urma mea cu un bufnet greu, ca un act final. O lumină 
blândă străluceşte în încăpere. Nu încăpere: mormânt. 

Mă lipesc de perete, cu degetele căutând ceva de care să 
mă apuc pe mâzga alunecoasă. Rămân fără aer, iar 
încăperea începe să se învârtă. Mă dor ochii când îi văd pe 
copiii din faţa mea. Păşesc spre ei, însă Arti ridică o mână 
ca să mă oprească. Mă încordez să rezist magiei ei, cu dinţii 
clănţănind şi pumnii strânşi. Tip, dar îmi înăbuşă şi glasul. 

l-a aşezat pe copii într-un şir la baza unui altar. Şapte 
dintre ei sunt întinşi pe platforme improvizate, cu câte un 
vas plin cu pâclă cenuşie la cap. Piepturile li se ridică şi se 
lasă, şi sforăiturile lor uşoare răsună în toată camera. E un 
frig cumplit, dar i-a învelit cu pături. Nu-mi trebuie decât o 
clipă să-mi dau seama ce este pâcla cenușie. Sunt ka-urile 
lor. Arti le-a furat sufletele şi le-a închis în borcane. 

Simt mirosul de umezeală şi mucegai când îmi înfig 
unghiile în peretele de piatră. Asta nu mă poate împiedica 
să fac. Mi se rup unghiile şi sângele meu cald se amestecă 
acum cu mâzga. Am nevoie de durere ca să nu mă 
prăbuşesc în genunchi. Am nevoie de durere ca să nu mor 
pe dinăuntru. Am nevoie de durere ca să-mi dea putere. 

Mă străduiesc să vorbesc, dar cuvintele mi se împleticesc 
pe limbă, de parcă aş fi un copilaş care vorbeşte pentru 
prima dată. N-o să ai parte de pace în viata asta sau în 
următoarea. O să mă asigur eu. Urlu făgăduiala în cap, dar 
sunt convinsă de fiecare cuvânt. O să găsesc o cale s-o 
elimin pe mama. 

Arti se uită multă vreme la copii şi şopteşte ceva doar 
pentru ea. Pe obraz i se scurge o singură lacrimă. E ca o 

palmă peste obraz pentru mine, pentru familiile lor, pentru 
oamenii care-i jelesc. In ochii ei injectaţi se citesc suferinţa 
şi tristeţea, dar emoţiile dispar când se întoarce spre altar. 
Orice iluzie de regret chiar asta şi e - doar o iluzie. 

In loc de rugăciuni către zeii orisha, pe pereţi sunt scrise 
cu sânge vrăji. Cuvintele au unghiuri şi bucle ciudate, o 
îndrăzneală evidentă în scriitură. Un şarpe încolăcit se 
strecoară prin înscrisuri, ca un monstru marin uriaş. În 
trupul şarpelui, Arti a desenat două sfere întrepătrunse, 
simbolul legării. Mai sunt şi alte simboluri: lujeri, ochi şi 
fiare cu dinţi destul de ascuţiţi să treacă prin piatră. 
Simboluri pe care nu le-am mai văzut până acum. 

Oshhe aşteaptă într-un colţ următoarea ei poruncă. Mă 
uit la capul lui ras, la verigile de aur care-i mărginesc lobul 
urechii, şi nu reuşesc să-l văd pe tata. O mare parte din 
ceea ce defineşte o persoană se află în ka-ul ei, iar al lui e 
întemnițat undeva înlăuntrul lui. Nu merită aşa ceva. A fost 
întotdeauna bun cu Arti, chiar şi în faţa indiferenţei ei. 

— De ce ne urăşti aşa de tare? izbucnesc eu. 

— Să vă urăsc? se încruntă Arti. Nu fi proastă! Nu vă 
urăsc. 

Rămân fără grai văzând expresia ei nedumerită, după 
toate crimele pe care le-a comis. 

— Sunt dezamăgită de voi, da, urmează ea, încreţindu-şi 
nasul. Ar fi trebuit să fiţi mai puternici. 

— Dezamăgită? 

Cuvântul are un gust amar în vreme ce mă uit la 
prietenul meu. Groaza de ce a făcut mama cântăreşte mai 
greu decât uşurarea că l-am găsit. E cufundat într-un somn 
adânc şi are un zâmbet în colţul buzelor. Kofi, prietenul 
meu. Băiatul care se dă peste cap ca să-l sâcâie pe Rudjek 
şi să mă facă pe mine să râd. Băiatul cu 1001 poveşti 
despre pescuit. Sper că visează vreo aventură nebunească 
pe Marea cea Mare - orice, numai coşmarul ăsta, nu. 
Trebuie s-o conving pe Arti să-i dea drumul. Trebuie să 
existe ceva bun sub gheaţa neagră care-i acoperă inima. 
Vreau să-i salvez pe toţi, dar dacă pot salva doar unul... 
Inghit fierea care mă arde în gât. Sunt îngrozitoare că mă 

gândesc la aşa ceva, dar dacă nu-l pot salva decât pe Kofi, 
o s-o fac. 

— E împăcat, comentează Arti, privindu-l şi ea. Toţi sunt 
liniştiţi. M-am asigurat eu. 

— E prietenul meu, şoptesc eu. 

In spatele ochilor ei se învolburează bezna. 

— O să pierzi mulţi prieteni până la sfârşit. 

— Te rog, dă-i drumul! spun eu, susţinându-i privirea 
rece. 

— N-o să te las să te milogeşti! se răsteşte Arti, iar magia 
ei îmi opreşte limba. Lumea e un loc nemilos şi nu le merge 
bine decât celor mai violenţi, şuieră ea, aruncându-i o 
privire lui Oshhe. Cu noi doi, tu ar fi trebuit să moşteneşti 
un talent excepţional pentru magie, însă tu... eşti slabă. 
Trebuie să fii puternică pentru a supravieţui celor ce vor 
veni. 

Cuvintele mamei mă străpung aşa de adânc, încât rănile 
ard şi ştiu că nu se vor vindeca niciodată. N-am cum să 
comunic cu ea, n-am cum s-o fac să se răzgândească. 
Aşază un pumnal pe altar. Nu-i greu de crezut că va ucide 
copiii chiar cu pumnalul acesta. Mă imaginez înfigându-l în 
schimb eu în burta ei. Trupul mi se îngreunează când mă 
gândesc s-o omor pe mama, dar, dacă nu ascultă glasul 
raţiunii, nu există altă cale. 

— M-ai întrebat mai devreme de ce copii, spune Arti, cu 
un glas dulce ca vinul cu miere. 

Işi face de treabă la altar, de parcă ar fi o seară obişnuită 
petrecută la Templu. Acum, că-i ştiu secretul, se poate 
deduce că asta e ceva normal pentru ea. După cum arată 
încăperea şi cum se mişcă ea primprejur, a petrecut mult 
timp aici. Toţi anii cât tata şi cu mine am crezut că era 
împreună cu ceilalţi clarvăzători, ea era de fapt în locul ăsta 
cumplit. 

Pune lângă cuţit o păpuşă de paie şi un bol cu ierburi 
uscate şi ulei - toate, folosite în ritualurile tradiţionale 
Mulani. 

— Mai vrei să ştii de ce? 

Mă străduiesc să vorbesc, dar blestemul îmi ţine limba 
înţepenită. Ridică privirea când vede că nu răspund, iar 
magia ei slăbeşte strânsoarea. Încerc din nou să înţeleg 
vrăjile de pe pereţi şi marele şarpe. Imi şterg transpiraţia 
de pe frunte cu atâta forţă, că-mi rămâne o dâră care 
ustură pe faţă. Dar nu pot şterge adevărul în clipa în care 
lucrurile capătă sens şi planurile mamei îmi devin clare. 
Sferele întrepătrunse, simbolul legării. Nu foarte diferite de 
simbolurile de pe tinichelele pe care le vând şarlatanii în 
piaţă. Simboluri Zu puternice, alături de magia mamei şi 
voinţa ei de fier. Şarpele, cel înscris şi pe pieptul meu. 
Acum nu mai ghicesc. 

— Încerci să invoci un demon, izbucnesc eu, încă nefiind 
în stare să cred cu adevărat. O invoci pe ea - şerpoaica din 
viziunea bunicii, cea cu ochii verzi. Dar de ce? 

— Când preotul-ka Ren mi-a cotropit mintea, mi-a văzut 
toată viaţa, spune Arti în vreme ce desenează simboluri pe 
păpuşă, folosind o pană înmuiată în sânge. Mai puţin cele 
mai intime amintiri. La început, i s-a părut o provocare 
bine-venită, dar, până la urmă, l-a enervat că nu putea să 
vadă şi partea aceea a minţii mele. Se uită din nou spre 
mine, cu privirea pustie. Amintirile astea sunt singurele 
despre care ştiu sigur că sunt adevărate. Orice altă 
amintire de dinainte să mă întâlnesc cu Ren duhneşte de 
perversiunile lui diabolice. Ştii ce ar fi aflat, dacă ar fi reuşit 
să-mi fure şi amintirile alea? 

Însemnează cu sânge capul păpuşii. Nu-i răspund, dar ea 
continuă: 

— Ar fi descoperit că prima mea amintire este cea a 
Regelui Demon şoptindu-mi la ureche. Că atunci când eram 
mică, mi-a arătat ce i-au făcut zeii orisha şi de ce. N-o să 
găseşti povestea asta între zidurile Templului. Arti aruncă o 
privire spre tavan, iar glasul îi devine încordat. Chiar şi aşa, 
eram prea mică să înţeleg. Când am plecat din ţinuturile 
tribale şi am venit în Regat, l-am lăsat şi pe el în urmă. 
Voiam să trăiesc toate experienţele... să văd toată lumea. 
Nu numai prin magie - ci şi prin celelalte simţuri. După ce 
m-a acuzat Suran, Ren m-a adus într-o încăpere ca asta, 

spune Arti, cu ochii înfundaţi în orbite şi glas abia auzit. 
Atunci am înţeles cu adevărat avertismentele Regelui 
Demon despre orisha. Când preotul-ka tocmai îmi fura 
amintirile, a apărut Re'Mec, să ceară un nou Ritual de 
trecere. L-am implorat pe zeul soarelui să mă ajute. l-am 
oferit supunerea mea veşnică. Dar nu, nici măcar nu s-a 
uitat la mine. Crezi că nu simt prezenţa lui Heka la fiecare 
Lună de sânge, că nu îi aud chemarea? Hotărăsc să nu-i 
răspund. Când am avut nevoie de ajutor, nu Heka sau zeii 
orisha mi-au răspuns. Regele Demon mi-a răspuns. Încă în 
temniţa lui, şi-a revărsat o parte din el în mintea mea - şi 
este singurul motiv pentru care i-am supravieţuit lui Ren... 
De ce am luat copiii? întreabă Arti, uitându-se la ei. Îi iau de 
nevoie... ca să dau înapoi ce au furat zeii orisha de la 
stăpânul meu şi ca să-i pedepsesc. Îşi întoarce capul cu o 
smucitură către Oshhe: Hai, bărbate! A venit vremea. 

Mă uit furioasă la mama până încep să mă doară ochii. 
Cuvintele ei îmi lovesc mintea, distrugând bruma de 
speranţă că aş putea cumva să comunic cu ea. Nu, e prea 
târziu pentru aşa ceva, prea târziu pentru rațiune, prea 
târziu pentru implorări. Ani de zile, mama a avut o legătură 
cu Regele Demon. Nu pot decât să bănuiesc că datorită 
darurilor ei extraordinare... vorbeşte cu el, îl slujeşte. E în 
mintea ei. 

Complicele mamei... este... cea mai mare ameninţare 
pentru neamul muritorilor. E posibil să se înşele în legătură 
cu preotul-ka Ren Eké? Să-i fi plantat el fantasma asta în 
minte? Cum de poate fi aşa de sigură? Ar fi mai bine dacă 
ar avea halucinaţii, ar fi mai uşor de înghiţit, dar nu, mama 
e orice, numai... Ideile ei despre ce e bine şi ce e rău sunt la 
fel de pervertite cum îi sunt şi amintirile. 

Tata se urcă pe altar şi se întinde pe spate. Are lacrimi în 
colţul ochilor şi simt o urmă de speranţă. Încă se mai 
împotriveşte blestemului. Dacă se eliberează, o poate 
termina pe Arti... dar nu i se mişcă niciun muşchi. Lacrimile 
continuă să-i curgă şi când Arti ridică deasupra pieptului lui 
bolul, din care izbucnesc flăcări. Ka-ul lui este probabil 
închis undeva înlăuntrul lui, dar n-a renunţat la luptă. 


e 193 + 


— Îi dau pe aceşti nevinovaţi Devoratorului de Suflete, 
Călăul zeilor orisha, declamă Arti. Rege Demon, acceptă 
aceste jertfe! 

Mama le-a întors spatele zeilor orisha şi lui Heka, tribului 
ei şi Regatului. Sufletele copiilor sunt pure, şi de aceea sunt 
puternice. De-asta a avut nevoie de ka-urile lor - să i le dea 
celui mai rău demon dintre toţi. Dar dacă Regele Demon e 
încă închis în caseta lui Koré, cum se poate? 

După ce focul din bol se stinge, Arti îi ridică bărbia lui 
Oshhe şi-i toarnă pe gât resturile negre şi vâscoase. 

— lţi aştept binecuvântarea, spune ea, plecând capul. 
Trimite-mi-l pe servitorul tău. 

Un curent puternic îmi suflă cozile peste faţă. Un miros 
greu umple aerul, iar eu cad la pământ şi-mi prind braţele 
în jurul genunchilor. Mă simt ameţită şi mă copleşeşte 
senzaţia că sunt privită insistent. Răsuflarea fierbinte a 
demonului nevăzut îmi atinge buzele. Mă trag înapoi spre 
zidul de piatră, până îmi striveşte carnea. 

Oshhe îşi arcuieşte spatele, de parcă ar fi cât pe ce să se 
rupă în două. Apoi se prăbuşeşte la loc şi începe să se 
zvârcolească. Are buzele acoperite de o spumă de catran şi 
chipul i se schimonoseşte de durere. Când ţipă, din gură îi 
ies două glasuri. Unul este al tatei şi unul este străvechi şi 
întunecat ca străfundurile unui puț tulbure. Se străduie să 
se ridice, cu răsuflarea greoaie. Şira spinării i se arcuieşte 
aşa de mult, încât capul îi atârnă fără vlagă între umeri. 

— Sufletele... 

Se aud iar două glasuri, ambele zgâriindu-mi urechile. 

— Dă-mi-le! 

— la-le singur, Shezmu! se răsteşte Arti. Nu mă supun în 
faţa ta. 

Shezmu îşi arată chipul, chipul tatei. 

— O vrăjitoare de-a triburilor... foarte interesant. 

Ochii au o palidă lucire verde. Demonul din viziunea 
mea... avea aceiaşi ochi. 

Sudoarea îi curge de pe frunte lui Shezmu când se 
întoarce spre copii şi Ka-urile lor. Întinde mâna spre ei şi 
capacele vaselor cad. Ţip când Kka-urile plutesc către gura 

deschisă a demonului - o gură mai mare decât ar trebui să 
fie posibil. 

Ca un şarpe uriaş, Shezmu înghite sufletele copiilor. 
Vreau să îmi mut privirea, dar nu pot. Nu pot să nu mă mai 
uit, iar lacrimile îmi udă obrajii. Kofi încă mai are zâmbetul 
în colţul gurii când ka-ul i se ridică din borcan. Nu simte ce 
se întâmplă. E împăcat. Gândul mă înjunghie în inimă. Ka-ul 
lui se îndreaptă către Shezmu, iar zâmbetul lui Kofi păleşte. 
Incruntarea de pe fruntea lui dispare şi toţi muşchii feţei 
rămân complet nemişcaţi. Lovesc cu pumnii în piatră, 
dorindu-mi să fie demonul în locul zidului. Pieptul lui Kofi se 
ridică şi se lasă şi... rămâne nemișcat. 

Mi se taie suflarea. Incăperea se înclină. A dispărut. Cel 
pe care-l consideram frate nu mai e. Nu l-am putut salva. 

Fruntea lui Arti luceşte de sudoare, chipul îi e palid. 
Printre lacrimi, o văd ca pe o siluetă înceţoşată din umbre 
întunecate. 

— O să-mi acorzi o favoare în schimbul acestui mic dar. 

Coloana lui Shezmu trosneşte când acesta îşi îndreaptă 
corpul. 

— Dacă n-ai găsit vreo cale să-mi dai un corp care să 
dureze, n-am nevoie de tine. Se încruntă la ea, apoi 
adaugă, cu o expresie indignată: N-am destulă putere să 
alung sufletul din ăsta. 

Mă dor plămânii când dau drumul aerului. Tata o să fie 
bine; o să se întoarcă la mine. 

Arti plesneşte din limbă. 

— Pot să-l eliberez pe Regele Demon. 

— Spune-ne cum! porunceşte Shezmu, cu vocile 
răsunând ca un scârţâit ascuţit şi în acelaşi timp cu tonul de 
tenor profund al tatei. 

— Dacă ar fi fost aşa de uşor, n-aş fi avut nevoie de tine, 
răspunde Arti, strâmbându-se şi privindu-l de sus. Avem 
nevoie de magie mai puternică decât ce avem tu şi cu 
mine. Numai magia demonilor şi a lui Heka la un loce 
destul de puternică. lar eu pot să cer înapoi o datorie din 
partea triburilor care-şi împărtăşesc sufletele cu Heka 
pentru a primi darul magiei lui. Eu sunt adevărata 

căpetenie a tribului Mulani. Heka va răspunde chemării 
mele. 

Simt o durere ascuţită în cap. În fiecare an, la Festivalul 
Lunii de sânge, căpetenia Mulani îl cheamă pe Heka să vină 
din cer în ţinuturile triburilor. Nimeni altcineva, nici chiar 
ceilalţi edami, nu-l pot chema. Pentru că Heka i-a oferit 
prima oară darul unei femei Mulani acum o mie de ani - şi 
Mulanii au devenit vestitorii lui. De ce i-ar răspunde lui Arti 
acum, când ea l-a mai rugat şi înainte s-o ajute şi el n-a 
venit? Arti a plecat de multă vreme din ţinuturile triburilor, 
dar e posibil să nu fi încetat să fie adevărata căpetenie a 
tribului Mulani? 

Heka n-are cum să-i răspundă acum lui Arti - care i-a 
trădat numele, şi-a trădat poporul şi este o slujitoare a 
Regelui Demon. Însă Heka nu-i zeu orisha şi n-are niciun 
motiv să-i dispreţuiască pe demoni. El a venit în lumea 
noastră şi ne-a dat magia la patru mii de ani după război. 
N-o poate ajuta dacă ştie ce are ea de gând să facă şi care 
sunt consecinţele eliberării Ka-ului Regelui Demon. Nu 
înţeleg de ce vrea Arti să facă aşa ceva. Fiind clarvăzătoare 
la Templul Atotputernic - templul zeilor orisha ştie povestea 
războiului mai bine decât oricine. Ştie ce pustiire va aduce 
în lume Regele Demon. Dar dacă Regele Demon îi este de 
atâta timp confident, nu crede. 

— Te ascult, vrăjitoare a triburilor, spune Shezmu, mijind 
ochii. Ce propui? 

— Cât sălăşluieşti în trupul bărbatului meu, o să-mi faci o 
fiică. 

Îmi duc mâna la gură ca să-mi înăbuş un alt strigăt şi aud 
cum îmi bubuie pulsul în urechi. Arti nu poate cere ceva aşa 
de diabolic, ceva imposibil. N-ar trebui să poată invoca un 
demon, dacă zeii orisha le-au ucis întreaga rasă. Dar 
înscrisurile din Sala zeilor orisha au înţeles totul foarte 
greşit. Asta e evident acum. Scutur din cap, dar, dacă 
resping adevărul, acesta n-o să dispară. 

— Ştii că nu pot, mormăie Shezmu, scrâşnind din dinţi. 
Niciunul dintre noi nu-i destul de puternic în starea asta. 

Arti se apropie de el. 

— Cu bunăvoința deplină a magiei lui Heka, poţi. 

Pe chipul lui Shezmu răsare un zâmbet rece, feroce. 

Invocarea demonului a solicitat prea mult magia lui Arti şi 
legătura care mă ţine legată de ea îmi lasă puţin loc. Simt 
provocarea libertăţii, ca un miraj tremurător în pâcla 
deşertului. 

— N-o face! O să găsească o cale să te înşele şi pe tine, îi 
spun, rostind cuvintele în ciuda limbii care se împotriveşte. 

— E curioasă, spune Shezmu. Îşi ascunde secretele. 
Vreau şi sufletul ei. 

— Nici vorbă! se răsteşte Arti, iar magia ei scânteiază cu 
fulgere luminoase. 

Shezmu râde. 

— O vrăjitoare a triburilor tare supărăcioasă. 

Ce spune el n-are nicio noimă - dar mă gândesc la 
darurile mele, cele pe care le-am desconsiderat, crezând că 
sunt neînsemnate şi nefolositoare. Mintea mea rezistă în 
faţa influenţei magiei şi, de data asta, sunt uşurată că se 
întâmplă aşa. 

Nu ştiu de ce mamei îi pasă de sufletul meu dacă sunt o 
dezamăgire aşa de mare pentru ea, aşa de mare încât îşi 
doreşte o altă fiică. Îmi înăbuş din nou lacrimile şi simt 
ruşinea clocotind în mine. 

— Mi s-a spus că n-ai nicio dorinţă să onorezi o înţelegere 
decât dacă eşti legat, îi zice Arti demonului. 

Ochii verzi ai lui Shezmu licăresc amuzaţi. 

— Ai stat de vorbă cu stăpânul meu. 

Arti pocneşte din degete şi un nou val de magie îmi 
atinge pielea. 

— Atunci te leg de Arrah. Înşală-mă şi vei fi veşnic închis 
în umbra ei. 

— Am nişte condiţii, ripostează Shezmu. Dacă dai greş, o 
să înghit şi ka-ul tău, şi pe-al ei. 

— Sunt de acord cu condiţiile tale, răspunde Arti fără 
ezitare. N-o să dau greş. 

Demonul zâmbeşte din nou, ştiind că, orice s-ar întâmpla, 
a câştigat. Zâmbeşte şi Arti. N-are nicio intenţie să-şi 
onoreze promisiunea dacă va da greş; şi-a făcut planuri şi 

pentru situaţia asta. Dar mie nu-mi pasă în clipa asta de ka- 
ul meu... N-are decât să-l ia demonul dacă asta înseamnă s- 
o oprească pe mama. 

Arti ridică braţele spre tavan şi rosteşte, pe un ton care- 
mi cutremură tot trupul: 

— Îl chem pe fiul celui ce a dat naştere stelelor. Pe cel ce 
s-a născut înainte să existe mama lui. Pe cel ce a aparţinut 
universului înainte să prindă viaţă zeii orisha. Pogoară-te 
peste noi, Heka. Vino, ca să-ţi plăteşti datoria către 
popoarele triburilor, care-şi împărtăşesc sufletele cu tine, 
ca tu să-ţi poţi dezvălui magia. Te chem să-ţi respecţi 
învoiala pe care ai făcut-o. Dă-mi autoritatea ta. Eu sunt 
căpetenia de drept a tribului Mulani; trebuie să-mi asculţi 
cuvintele. 

Întreaga încăpere se cutremură până se crapă tavanul şi 
se desprinde ca muşchiul jupuit de pe oase. lnăuntru cad 
bulgări de pământ umed şi prin tot mormântul trece o 
adiere caldă. Suntem dedesubtul uneia dintre grădini. Luna 
luminează cerul cu o strălucire blândă, iar stelele se 
apropie unele de altele. Se pogoară o lumină albă, 
orbitoare. 

Prezenţa lui Heka ocupă tot spaţiul din mormânt. 

Stau perfect nemişcată, de teamă ca nu cumva Ka-ul lui 
să-mi zdrobească toate oasele. Heka vede în mintea mea. 
Mă cunoaşte şi eu îl cunosc pe el. Tânjesc după mângâierea 
lui, după apropierea lui. Magia lui îmi reverberează în sânge 
şi nişte tentacule nevăzute îmi dau voie să simt pentru a 
doua oară gustul lumii. Numai în prezenţa lui se agită 
înlăuntrul meu o brumă de magie, cum s-a întâmplat la 
Festivalul Lunii de sânge. Mintea mi se întinde în afara 
corpului, a acestui mormânt, a acestei lumi, a acestui timp 
şi spaţiu. Magia este cea a posibilităţilor, a căutării, a 
cunoaşterii celor ce nu pot fi cunoscute. Sunt una cu 
universul. Nu seamănă deloc cu blestemul mamei, care 
abia aşteaptă să lovească la cea mai mică provocare. Dar 
ştiu că senzaţia nu va dura. Heka mi-a refuzat deja o dată 
darul - m-a considerat nedemnă de el - şi, chiar dacă sunt, 
sper că îmi va asculta rugăciunea. Nu trebuie s-o ajute pe 

mama. 

Heka, te rog! Opreşte-o acum, înainte să fie prea târziu! 

Pluteşte deasupra capetelor noastre. Întruparea lui e 
alcătuită din panglici schimbătoare de lumină. Trupul îmi 
zvâcneşte ca o tobă, iar Ka-ul meu îi vorbeşte lui Heka. 
Vorbeşte despre suferinţă, vorbeşte despre perseverenţă. 
Vorbeşte despre speranţă, vorbeşte despre renaştere. 

Opreşte-o, te rog! 

— Ca moştenitor de drept al templului tău din ţinuturile 
triburilor, sunt singura care-ţi poate cere să plăteşti 
întreaga datorie, spune Arti, pe ton scăzut. Noi ne 
împărtăşim sufletele cu tine şi, în schimb, ne-ai promis 
deplina măreție a magiei tale. Eu, Arti din tribul Mulani, îţi 
cer să respecţi învoiala legată cu magia ta. A venit vremea 
să-ţi ţii cuvântul. 

Heka trebuie să-i spună nu. Nu poate face orice-i cere 
Arti. Dacă vede în mine, atunci vede şi în ea şi ştie că inima 
ei e diabolică şi pervertită. 

Răspunde în imagini: un bărbat cu cap de taur, cu sânge 
curgându-i pe pieptul gol, cu mâinile legate în lanţuri, cu 
picioarele în flăcări. Ce vrei tu e împotriva ordinii fireşti a 
acestei lumi. Consecințele vor fi de neînchipuit. 

Arti ridică tonul, neclintită. 

— Este dorinţa mea să am un copil care să fie şi om, şi 
demon şi să poarte deplina măreție a magiei tale. Asta îţi 
cer şi nu poţi să refuzi. 

În minte îmi apare imaginea unei femei îngenuncheate în 
faţa unui altar, cu mâinile tăiate de la încheieturi. Această 
faptă pe care o fac pentru tine va plăti datoria mea şi nu 
mă voi întoarce la chemarea ta. Triburile nu mă vor mai 
avea nicicând. Căci ceea ce dau din mine nu voi lua înapoi, 
dar după această noapte, nu voi mai da nimic. Datoria e 
plătită. Ultima mea urmă de speranţă moare. N-o s-o 
oprească şi, mai rău, o ajută. 

— Cale bătută! mormăie Shezmu. 

Nu poate fi adevărat. Dacă Heka nu se va întoarce în 
ţinuturile triburilor la Luna de sânge, atunci n-o să mai 
dăruiască magie generaţiilor viitoare. Ce înseamnă asta 

pentru popoarele triburilor? Magia pe care o au va trece în 
continuare mai departe către urmaşi sau o să fie tot mai 
mulţi ben'ik ca mine? Oare magia muritorilor va deveni un 
vestigiu al trecutului? Cum poate Arti să fie aşa de egoistă 
şi să ceară aşa ceva, să facă un asemenea sacrificiu? Şi 
totul, ca să-l elibereze pe Regele Demon, care n-are niciun 
respect pentru viaţă. Aşa spun înscrisurile... dar înscrisurile 
spun şi că toţi demonii au murit. 

— Aşa să fie! 

Arti rosteşte cuvintele fără nicio urmă de emoție, fără 
remuşcări că lasă popoarele triburilor fără zeul lor. Heka 
poate să refuze, dar n-o face. Răspunde capriciului mamei 
ca un câine ascultător. Nu-i cu nimic mai bun decât Re'Mec, 
cu Ritualul lui de trecere. 

O parte din Heka, o panglică de lumină albă, se separă 
de el şi pluteşte către Arti. Închid ochii, pentru că nu sunt în 
stare să privesc acest act de pângărire. În mintea mea, 
Heka îmi arată petale de crini căzând într-o zi însorită, în 
timp ce eu stau întinsă în iarbă, lângă Râul Şarpelui. Rudjek 
stă alături de mine şi ne uităm la cerul albastru luminos. 

— Fii curajoasă, Arrah! îmi spune zeul, cu glasul lui 
Rudjek. 

— Puteai s-o refuzi! ţip eu. Eşti singurul care poate s-o 
oprească. 

— Nu-i treaba mea, răspunde el, rostind cuvintele de 
parcă ar toarce încetişor. Vremea mea s-a dus. Acum, fii 
curajoasă! 

Vorbele lui sunt autoritare şi au greutate. 

— Nu ştiu cum să fiu curajoasă. 

— Trebuie. Dacă dai greş, nu va supravieţui nimeni, îmi 
şopteşte el. 

Peisajul se schimbă şi în loc apare un munte de trupuri 
mutilate, aşa de înalt, că ajunge până în cer. Peste Regat se 
revarsă sânge. Bălţile se preschimbă în lacuri şi lacurile în 
râuri tumultuoase. 

Şarpele cu ochii verzi - sora mea - ne va aduce tuturor 
moartea. 

FRAM, ZEUL ORISHA AL VIEŢII ŞI MORŢII 


„A. 


O iubesc pe sora mea. Toţi o iubim. Dragostea noastră 
pentru ea nu trebuie pusă nicicând la îndoială. 

Nu regret că am ucis-o. Poate că ar fi trebuit s-o las în 
pace. 

Dar sunt orisha vieții şi al morții. 

Eu dau viață. 

Eu o iau. 

Și uneori o dau înapoi. 

Și acum a găsit-o ticălosul ăla. 

Ceilalţi nu-mi ştiu secretul. Nu trebuie să afle ce am 
făcut. 

Hotărârea s-o omorâm pe sora noastră n-a fost uşoară. 
Ne-a îndurerat zeci de ani până am fost cu toții de acord că 
trebuie să moară. Re'Mec şi Korg au fost cei care au 
propus-o. Voiau răzbunare, dar era şi o necesitate, cea mai 
puțin rea din două variante pe care nu ni le doream. 

Când am luat-o de la el pe sora noastră, Regele Demon 
şi-a dezlănţuit furia. O iubea. Poate chiar prea mult. Ea e 
motivul pentru care el e nemuritor. li dăduse darul nostru, 
dar acesta nu era menit pentru neamul lui. Nemurirea l-a 
schimbat. 

Imi aduc aminte de băiatul care era înainte. Când l-a 
găsit sora noastră, era pe moarte, lângă lacul îngheţat. O 
creatură sfrijită. Abandonat de ai lui. L-a îngrijit până s-a 
făcut bine şi s-a îndrăgostit de el. 

Dragostea e ceva periculos, mai ales pentru cei din 
neamul nostru. 

Dragostea noastră n-are margini, e fără sfârşit şi 
mistuitoare. 

Dar mă abat de la subiect. 

Hai s-o iau de la început. 

Mi-am ucis sora. 

I-am băgat mâna în piept şi i-am scos sufletul din trupul 
unde sălăşluia. 

În timp ce Koré şi Re'Mec şi ceilalţi se luptau cu Regele 
Demon, am găsit-o pe sora mea aşezată pe tronul ei. Când 
mi-a simţit prezența, a zâmbit şi s-a aplecat înainte. Ştia de 
ce am venit. Şi-a acceptat moartea. Dar când îi tineam în 
mână ka-ul frumos, n-am fost în stare să-l zdrobesc. A avut 
dintotdeauna un suflet blând, chiar dacă nechibzuit. 

Am stat cu trupul ei golit înaintea mea. Nehotărârea e în 
firea mea, aşa că dacă sunt în starea asta, sunt foarte 
atent. În loc să distrug ka-ul surorii mele, l-am pus în 
buzunar şi le-am spus celorlalţi că i-am luat viața. Din când 
în când, băgam mâna în buzunar şi pipăiam esenta 
sufletului ei. Ea e făcută din văpăi, şi cenuşă, şi lavă. Cum 
aş fi putut s-o las să moară, când o iubeam aşa de mult? 

Când mergeam printre oameni, am hotărât să-i eliberez 
din nou în lume ka-ul, fără povara trecutului. Am făcut-o ca 
să poată ispăşi suferința pe care a provocat-o darul făcut 
Regelui Demon. Am privit-o renăscând în nenumărate 
generații. Înaintând de fiecare dată câte un pic. 

Dar acum Regele Demon a distrus totul. Sora mea e 
adormită de multă vreme. Când în cele din urmă se va 
trezi, mânia ei ne va aduce tuturor moartea. 

NOUĂSPREZECE 


„A. 


Arti pune surpătura din Templul Atotputernic pe seama 
oamenilor, care i-au înfuriat pe zeii orisha. Ea şi 
clarvăzătorii cer dijme în plus ca să refacă frumuseţea celui 
mai sacru templu al Regatului. A trecut o lună de-atunci, iar 
zvonurile s-au răspândit prin Piaţa de Est ca focul scăpat de 
sub control. Lumea spune că surparea e un semn care 
prevesteşte lucruri îngrozitoare. Se zice că zeul orisha Kiva 
e supărat pe Regat pentru că a lăsat să dispară copiii. Unii 
susţin chiar că au văzut ka-ul neîmpăcat al copiilor 
bântuind noaptea aleile. Fermierii spun că sufletele 
torturate le-au înnebunit vitele. Pescarii dau vina pe ele 
pentru prăzile neîndestulătoare. 

Totuşi, sunt şi unii care încă mai speră că Garda îi va găsi 
pe copii în viaţă, dar eu ştiu adevărul. Shotanii au luat 
cadavrele după ritualul lui Arti. Au spălat sângele de pe 
pereţi şi au scăpat de dovezile din încăperea de sub 
grădini. 

Noaptea, somnul râde de mine şi devine la fel de 
alunecos ca un bivol alb. li visez pe copii... pe Kofi... întinşi 
pe jos, pe podeaua mormântului. Gura lui Shezmu se cască 
să le înghită sufletele. Gura tatei. Uneori are dinţii ascuţiţi 
ca vârful unor lame. Alteori are buzele pătate de sânge, 
care-i curge pe bărbie. Câteodată îmi zâmbeşte cu ochii 
blânzi ai tatei înainte ca cele două voci ale lui să scoată un 
țipăt pătrunzător. 

In timpul zilei, rătăcesc prin piaţă ca să mă pierd prin 
mulţime. Ca să capăt un scurt răgaz, pretind că sunt 
altcineva, ascunzându-mi durerea în spatele zgomotului. Nu 
ştiu cum s-o opresc pe mama şi clocotesc de furie. Unde 
sunt zeii orisha care au lăsat să se întâmple aşa ceva? şi; 
Heka... Nu-mi vine să cred că a acceptat s-o ajute şi apoi 
mi-a lăsat mie o asemenea povară pe umeri. Şi acum sunt 

pe cont propriu, fără nicio idee ce trebuie să fac mai 
departe. N-am reuşit să discut cu niciunul dintre şarlatani 
despre pergamentele lor. De câte ori îmi cade privirea pe 
vreunul dintre ei, blestemul mamei mă lasă fără grai. 

După ceremonia de majorat a lui Rudjek, vizirul l-a 
sechestrat la reşedinţa lor. După tot ce s-a petrecut, n-am 
avut timp să mă gândesc la sărutul aproape împlinit, şi nu 
ne-am mai văzut din seara aia. În fiecare zi, fie Majka, fie 
Kira au venit după mine în piaţă şi mi-au transmis câte un 
mesaj de la el. 

— Rudjek zice să nu-ţi faci griji. Se ocupă el de taică-său. 

Majka şi-a înăbuşit râsul. De vizirul Regatului nu te ocupi. 
Vizirului i te supui. 

— Mai spune şi că ai fost cea mai frumoasă fată de la 
ceremonie. Majka s-a tras de guler, iar pielea lui maronie s- 
a închis uşor la culoare. Şi că amintirea zâmbetului tău îl 
ajută să nu-şi piardă minţile în vremurile astea grele. E 
foarte melodramatic, nu? 

Ultima parte Majka a adăugat-o cu un zâmbet în colţul 
gurii. 

Majka avea dreptate. E cel mai melodramatic băiat pe 
care-l cunosc. Rudjek ar fi putut să-mi trimită o scrisoare în 
loc să-şi pună prietenii să-i transmită mesajele. Fiecare 
schimb a fost stânjenitor şi pentru ei, şi pentru mine. 

Mesajul de azi a fost: „Am văzut rapoartele despre starea 
de spirit din pieţe. Garda se aşteaptă să izbucnească în 
orice clipă o revoltă generală. Ar trebui să nu te mai duci o 
vreme, până se linişteşte situaţia.” 

La care am răspuns: „Nu piaţa e problema. Ştii la fel de 
bine ca şi mine.” 

Asta-i tot ce m-a lăsat blestemul să spun. 

După masa de seară, Arti îi zice Terrei să-i aducă nişte 
ceai de scoarță de palmier şi vin tare. O prind pe Terra la 
înghesuială în bucătărie şi o rog să mă ia şi pe mine. Am 
nevoie să ies. Nu mai suport să ascult nicio clipă poveştile 
lui Oshhe, spuse cu o voce seacă, de parcă ar citi o listă de 
cumpărături. Şi, ca şi cum n-ar fi de-ajuns, Ty, Nezi şi Terra 
nu par să aibă habar de ce s-a petrecut la Templu sau ce a 

păţit tata. Îşi văd de viaţă ca de obicei - ceea ce mă înfurie 
până peste poate. Arti e apropiată de Ty şi Nezi şi mi-e greu 
să cred că nu ştiu şi ele. Nu pot să nu mă întreb dacă nu 
cumva nu numai că ştiu, dar şi sunt de acord cu ce a făcut. 

De câte ori mă uit la tata, văd în ochii lui sclipirea verde 
scârboasă a lui Shezmu. Însă demonul a fugit din trupul 
tatei în aceeaşi noapte, plecarea fiind la fel de îngrozitoare 
ca şi venirea. Oshhe a rămas la pat zile în şir şi, spre 
surprinderea mea, Arti a stat cu el. L-a hrănit când n-avea 
destulă putere să-şi ţină lingura. Aceste două feţe opuse ale 
mamei îmi creează imagini contradictorii ale ei. Insă oricât 
de tare aş încerca, acum nu pot să văd decât partea 
întunecată. 

Ajung, împreună cu Terra, în Piaţa de Est, unde găsim 
grupuri de oameni strânse pe la colţuri, şoptind despre 
trădare şi răzbunare. Măcar dacă le-aş putea spune despre 
Arti în loc să mă învârt pe-acolo cu limba prinsă în capcană. 
Garda patrulează pe străzi, în uniforme cenuşii, risipind 
mulţimea. 

— Ţi-e bine? întreabă Terra cu glas timid. N-ai prea fost 
în apele tale în ultima vreme. 

Durerea secretului mă mistuie. Aş vrea să cad în 
genunchi şi să-mi smulg părul, dar îmi înăbuş lacrimile care 
tânjesc să izbucnească. 

— Nu cred că-i e vreunuia dintre noi bine. 

— E îngrozitor, nu-i aşa? întreabă Terra, înfiorându-se 
lângă mine. Unii spun că toţi copiii ar fi morţi. 

Mi se întind nervii şi mă uit oriunde, numai la ea, nu. 
Păcatele lui Arti sunt şi păcatele mele. Când eşti martor la 
un ritual, eşti parte din el. 

— Sper... 

Blestemul mă împiedică să-mi termin propoziţia. Sper că 
Arti va plăti. 

— Sper că oraşul o să-şi capete curând răspunsurile. 

Cuvintele au un gust amar pe limbă. 

Cât căutăm o spiţerie încă deschisă la ora asta, în piaţă 
domneşte o dispoziţie întunecată. Nu se furişează niciun 
duh pe spinarea oamenilor, să se hrănească din durerea şi 

ura lor. Niciunul nu iese licărind din umbre, ceea ce ar fi o 
uşurare dacă n-ar fi ceva atât de neobişnuit. Dacă nu sunt 
aici, atunci înseamnă că se pregătesc necazuri în altă parte. 
Am lăsat-o pe Arti vomitând într-o găleată la vilă, aşa că e 
probabil să nu fie ea sursa. Dar chiar şi cu ea bolnavă, 
shotanii pot pune la cale ceva în numele ei. 

— Mama ta a cerut ceai de scoarță de palmier. E... - 
Terra înghite - ... însărcinată? Pentru că nu răspund, 
adaugă: Ceaiul face bine la greţuri. 

— Da, îi răspund cu o răsuflare tremurată. Ştiu. 

— O să-ţi facă plăcere să ai o soră sau un frate, îmi spune 
Terra, zâmbind. Eu am cinci. Trei surori şi doi fraţi. 

Da, dar niciunul dintre fraţii ei nu e un şarpe cu ochii 
verzi, cu magia reunită a demonilor şi a lui Heka. O magie 
aşa de puternică, încât şi-a făcut drum prin timp, în 
viziunea mea şi într-a bunicii, blocându-i vederea. 

Bunica. 

Ar fi trebuit să mă gândesc mai demult la ea. Şi m-aş fi 
gândit, dacă n-aş fi avut mintea tulburată din noaptea de la 
Templu. Dacă aş reuşi să trimit o scrisoare la tribul Aatiri? 
Oare mi-ar da voie blestemul? Dacă aş scrie ceva care săn- 
aibă nicio legătură cu Arti, dar tot s-o convingă pe bunica 
să vină imediat în Regat - ar putea fi asta soluţia? Ea nu s- 
ar lăsa înşelată de stratagemele lui Arti şi ar fi în stare să 
pună capăt coşmarului. Dacă planul din seara asta nu 
merge, o să încerc dis-de-dimineaţă. 

— Am dat peste una dintre slujitoarele vizirului azi- 
dimineaţă, spune Terra, trecându-şi mâna peste un balot de 
mătase colorată când străbatem o parte mai aglomerată a 
pieţei. Auzise ce s-a întâmplat în grădini în noaptea cu 
ceremonia de majorat a moştenitorului familiei Omari. 

— Terra, îi spun, simțind cum îmi urcă roşeaţa pe lângă 
guler. N-o să bârfesc cu tine despre asta. 

— Păi... zice ea, ridicând din umeri şi roşind. Dacă vrei 
vreodată să vorbeşti... 

— N-o să vreau. 

În timp ce ea se strecoară în singura spiţerie deschisă, eu 
mă furişez de-acolo. Înăuntru e aglomerat şi asta ar trebui 

să-mi lase suficient timp. N-am venit după leacuri care să-i 
alunge greaţa lui Arti. Am venit pentru altceva. 

Nu-mi pot lăsa mintea să stăruie asupra motivului, pentru 
că, dacă o las, magia lui Arti o să mă oprească. Am nevoie 
de otravă, da, dar nu contează pentru ce. Câtă vreme 
magia nu ştie, nu se întâmplă nimic. Nu încă. 

Îmi fac loc printre muzicanţii ambulanți ca să ajung în 
zonele mai neîngrijite şi mai liniştite ale Pieței de Est. 
Străzile par pustii, dar în umbre zăbovesc grupuri de 
oameni. Dau ocol spre negustorii care vând otrăvuri, însă 
drumul mă îndepărtează de ei. Oricât de mult încerc să-mi 
ascund intenţiile, nu reuşesc să mă apropii mai mult. 

— Arăţi de parcă ai pune ceva rău la cale, spune o 
femeie care se reazemă de zidul unei prăvălii închise. 

E scundă şi subţire şi poartă o rochie murdară. Are ochii 
aşa de deschişi la culoare, că strălucesc în întuneric. E 
femeia care s-a oferit să-mi citească viitorul înainte să 
dispară Kofi - înainte să-l ia mama. La picioarele ei, pe o 
casetă metalică acoperită cu înscrisuri de foc, se află un bol 
cu câteva monede în el. Cuvintele ei au ceva familiar, felul 
cum şerpuiesc, şi se arcuiesc, şi sunt pătrunzătoare. 

Ar trebui să merg mai departe. N-am mult timp, dar o 
schimbare în aer îmi dă furnicături pe antebraţe - aşa cum 
se întâmplă când în apropiere se adună multă magie. Cozile 
împletite ale femeii i se încolăcesc în jurul feţei, de parcă ar 
fi vii. Senzaţia de pericol îmi ridică părul pe ceafă. Dau 
înapoi, dar cuvintele pe care le rosteşte mă ţintuiesc 
locului. 

— Ce caută o fată ca tine aici la ora asta? 

Lumina lunii se reflectă pe pielea ei întunecată cu o 
strălucire opalescentă. 

— Cine eşti? 

Mă cuprinde o apatie stranie şi nu pot nici să mă mişc, 
nici să nu mă mai holbez la ea. Valuri învolburate de magie 
nevăzută i se scurg pe corp; nu e magia care dansează pe 
cerul nopţii - e o magie nemărginită şi nestăpânită, 
invizibilă chiar şi pentru ochii mei. 

Se pleacă într-o salutare ca a tribului Kes, dar n-are 

pielea lor străvezie. 

— O prietenă îngrijorată, care ştie că vânezi ceva. 

— De unde... de unde ştii? o întreb, bâlbâindu-mă. 

Ridică din umeri, cu un zâmbet strâmb pe buze. 

— Ştiu o mulţime de lucruri. 

Una dintre cozi sare spre mine ca un şarpe veninos şi mă 
dau înapoi, împleticindu-mă. Mă uit la casetă. E aproape la 
fel cu cea din poala lui Kore de la Templul Atotputernic. 
Înscrisul de foc sclipeşte în lumina lunii, şi înţeleg totul. 

Re'Mec şi Koré sunt cei mai puternici dintre orisha, zeii 
soarelui şi lunii. Kore a făurit caseta cu mâinile ei, iar 
Re'Mec a incrustat ka-urile fraţilor lor pe pereţii ei. Chiar 
sufletele lor au devenit lanţuri care să-l ţină pe Regele 
Demon în temniţa lui. Acum, înaintea mea stă Kor6, iar în 
jurul ei aerul se desparte. Magia ei nu e atingerea uşoară a 
lui Heka sau ochii cercetători ai demonilor. Magia ei îţi dă 
senzaţia că stai agăţat de marginea unei stânci într-o 
furtună năprasnică. 

Mă ustură ochii când mă holbez din nou la casetă, 
incapabilă să respir. E aici. Regele Demon. Nu-i doar 
imaginaţia mea: caseta chiar se cutremură, magia din ea 
vibrează, vrea s-o deschid. Imi şterg mâinile de pantaloni şi 
înghit acidul de pe limbă. El e motivul pentru care a luat 
mama copiii - motivul pentru care prietenul meu... e mort. 
Sunt aşa de furioasă, că ameţesc şi nu mai văd bine. 

— Eşti Kore, unul dintre Regii Gemeni, mă aud rostind, 
fără să-mi vină să cred. 

Ar trebui să-mi fie frică, dar nu mi-e. Am văzut prea 
multe lucruri îngrozitoare şi, dacă se află aici o orisha, 
înseamnă că are de gând să facă ceva în privinţa mamei. E 
singurul motiv pentru care şi-a dezvăluit prezenţa. 

Imi face semn cu degetul. 

— Ştiu la ce te gândeşti. 

— Tu poţi s-o opreşti, spun. Ai puterea s-o faci. 

Kore răstoarnă cu piciorul bolul cu monede, şi acestea 
cad zornăind pe jos. Îşi pune talpa pe casetă, care 
încetează să se mai cutremure. Scot aerul din piept, 
uşurată că nu se mai mişcă. 

— Nu pot... am deja prea multe de făcut. 

— Nu înţeleg, spun eu, înfiorându-mă neîncrezătoare. Ştii 
ce pune la cale... ce a făcut deja. 

— Fiara se agită, răspunde Kore, cu un ton serios acum. 
Trebuie s-o ţin adormită. 

Blestemul mamei creşte ca un val când aude pomenindu- 
se despre stăpânul ei. 

— Îţi foloseşti toată magia ca să-l ţii în capcană pe 
Regele Demon. 

Cu cozile încă zvârcolindu-se, ea îmi zâmbeşte. 

— N-aş zice chiar toată. 

— Arti îl poate aduce înapoi? întreb, înghițind în sec. 
Chiar e cu putinţă? 

— El n-a plecat niciodată, Arrah, răspunde Kor6, iar 
cuvintele ei sunt tăioase şi pline de ură. 

N-ar trebui să mă mir că-mi ştie numele. E orisha, dar ce 
altceva mai ştie despre mine? De când ştiau de Arti şi n-au 
făcut nimic? 

— Dacă fratele meu şi cu mine am fi putut să-l omorâm, 
n-am fi ajuns în situaţia asta, şuieră Koré. 

Şarpele mi se încordează sub piele. Îmi încrucişez 
braţele, ca să nu tremur, şi mă trag înapoi de lângă Kore. O 
să mă omoare, dacă poate. O să mă sugrume cu mâinile 
goale. 

Nu - e magia demonului din trupul meu care 
reacţionează în faţa ei. 

— Cicatricea asta a ta e foarte nenorocită. Kore face un 
semn cu capul către pieptul meu, de parcă ar putea vedea 
şarpele prin tunică. Interesant că preoteasa-ka a ales 
tocmai semnul ăsta, remarcă ea, apoi scoate limba şi-şi 
încreţeşte nasul. Ca să-ţi răspund la întrebare, niciunul 
dintre noi nu se poate apropia suficient ca s-o omoare pe 
mama ta. E apărată de magia demonului, care se întinde şi 
asupra celor din jurul ei. Ba chiar a pus o vrajă de supunere 
şi asupra celorlalţi clarvăzători, astfel încât să nu bănuiască 
nimic. Mulţi o slujesc de bunăvoie, şi poartă şi ei semnele 
protecţiei. 

— Dar dacă magia ei e aşa de puternică... Mă reazem de 

un butoi, ca să-mi trag sufletul. Cum de poţi să stai de 
vorbă cu mine? 

— Legătura pe care a făcut-o asupra ta are nişte reguli 
foarte speciale, spune Kore, părând iritată. La ceilalţi, dacă 
încearcă suficient de tare s-o trădeze, magia le opreşte 
inima. Dar pe tine te-a legat cu un blestem de demon care 
n-o să-ţi facă niciodată rău... De fapt, e făcut ca să te ţină în 
siguranţă. Ne cunoaşte bine; te-am fi ucis dacă am fi avut 
ocazia s-o atacăm în felul ăsta pe ea. 

Imi şterg broboanele de sudoare de pe frunte. Mama a 
zis că blestemul ei era un dar; acum înţeleg ce voia să 
spună. Deşi nu înţeleg de ce. Tot ce face mama e 
contradictoriu, iar eu nu ştiu ce să înţeleg până la urmă. 
Există vreo şansă s-o conving să nu mai caute o cale de a-l 
elibera pe Regele Demon? El i-a salvat viaţa şi, chiar şi 
înainte de asta, s-a aflat tot timpul într-un colţişor din 
mintea ei. Imi aduc aminte nenumăratele dăţi când îi 
apărea pe chip expresia aceea pustie. Oare atunci îi 
vorbea? 

— De ce eşti aici, dacă nu poţi să faci nimic? o întreb 
sfidător, pentru că am ajuns la capătul răbdării. 

Sunt nebună să ţip la o orisha, dar nu prea mai am multe 
de pierdut. 

Kore clipeşte cu genele ei lungi, în timp ce-mi cercetează 
chipul. 

— Te ajut, fetiţă prostuţă. Nu simţi că magia preotesei-ka 
şovăie chiar în clipa asta? Kore are o sclipire vicleană în 
ochi. Te-am urmărit şi, dacă eşti dispusă să faci ce cred eu, 
acum e momentul să treci la treabă. 

Simt şi eu schimbarea - şi o uşoară senzaţie de 
dezorientare. Imi îndrept mintea spre otravă, dar blestemul 
nu dă niciun semn. Mă imaginez turnând-o în vinul lui Arti. 
Tot nimic. Mă uit din nou în ochii lui Kore, cu inima bătând 
să-mi sară din piept. 

— O s-o omor. 

Kore ia de jos caseta care şi-a pierdut luciul şi înscrisurile 
strălucesc mai puternic, apoi se întoarce să plece. 

— De fapt, s-ar putea să fie prea târziu, dar tot am zis să 


e 210 œ» 


încerc să dau o mână de ajutor. 

— Stai, am nevoie de ajutorul tău pentru tata! 

Ţâşnesc după ea, dar se face nevăzută în ceaţă. 
Neputincioasă, ies în fugă de pe alee şi dau peste Terra. 
Ţine în mâini un săculeţ - scoarţa de palmier. 

— Cine era? 

Ştiu deja că nu pot avea încredere în shotani, dar Kore a 
spus că şi alţii o slujesc pe mama de bunăvoie. Ar putea fi 
printre ei şi Terra, Nezi şi Ty? Chiar dacă Terra nu s-a aliat 
cu mama, Arti ar fi putut s-o blesteme şi pe ea. Dacă da, ar 
putea încerca să mă oprească. Nu pot să risc. 

— Duc eu vinul şi ceaiul acasă, spun şi strâng aşa de tare 
urciorul, încât mă dor degetele. Vreau să-i duci un mesaj lui 
Rudjek. 

— Un mesaj pentru fiul vizirului, la ora asta? protestează 
Terra, suficient de tare ca să atragă atenţia. E o idee 
proastă după ce s-a întâmplat la ceremonie. Lasă să mai 
treacă timpul şi tatăl lui... 

— Trebuie să-i spui că... Imi muşc buza. Spune-i că mi-e 
dor de el. 

Terra se încruntă. 

— Arrah... 

— Terra, te rog, o implor eu. Ce se poate întâmpla dacă 
încerci? 

Până la urmă, lucrează în gospodăria noastră şi pentru 
mine - aşa că se înduplecă. Mă cuprinde ruşinea că o trimit 
după cai verzi pe pereţi. Drumul până la moşia vizirului şi 
înapoi o să dureze cel puţin o oră - timp berechet să găsesc 
otravă. 

Îmi fac cu greu drum prin părţile mai întunecoase ale 
pieţei, alungând din cale beţivi şi negustori de noapte. Unul 
susţine că fiertura lui e suficient de puternică să ucidă zece 
vaci. Ca să arate că are efect, toarnă o picătură de lichid 
transparent pe coaja unui măr şi i-l dă unui şobolan închis 
într-o cuşcă. Imediat ce mănâncă ofranda, şobolanul cade 
mort. 

Tresar, uitându-mă la trupul fără viaţă, iar negustorul îmi 
aruncă o privire. 

Nu pune nicio întrebare când îmi vinde o sticluţă cât 
degetul meu mare. Torn cea mai mare parte din otravă în 
vin şi umezesc coaja de palmier cu restul. După ce ajung 
acasă, fierb eu ceaiul şi torn o cupă de vin. O fac pentru 
Kofi, pentru ceilalţi copii, pentru tata, pentru toţi oamenii 
cărora le-a făcut rău mama. N-am de ales. Trebuie s-o 
opresc înainte să reuşească să elibereze Ka-ul Regelui 
Demon. Făcând-o, s-ar putea să dau la schimb viaţa mea şi 
a tatei, dar ştiu că el o să înţeleagă. Şi el ar face la fel. 

Îmi îndrept atenţia la orice, numai la motiv, nu, ca să nu 
stârnesc blestemul. Pentru că încă mai am control asupra 
acţiunilor mele. Nu mă gândesc la consecinţe sau la bezna 
care mi se ridică în inimă. În schimb, îmi vine în minte una 
dintre cele mai dragi amintiri cu mama. Era într-o după- 
amiază de Su'omi - anotimpul reînnoirii, al renaşterii. N- 
aveam mai mult de şapte sau opt ani. Plângeam, pentru că 
Nezi şi Ty mă obligaseră să mă îmbrac cu o rochie strâmtă 
cu volănaşe, ca să merg la o ceremonie la Palatul 
Atotputernicului. Am făcut atâta hărmălaie, că a venit 
mama să vadă ce s-a întâmplat. Inainte să apuce să 
întrebe, mi-am îngropat faţa în caftanul ei auriu şi am 
început să plâng şi mai tare. M-a strâns cu putere lângă ea, 
şi eu am tras în piept parfumul ei dulce de miere şi ulei de 
cocos. Momentul n-a durat mult, dar mi-a rămas în minte 
ani de zile. 

Îmi repet amintirea iar şi iar în cap, în timp ce pregătesc 
tava cu ceaiul şi vinul şi o duc în salon. Arti e singură, pe 
jumătate întinsă pe perne, cu faţa întunecată şi cu găleata 
lângă ea. Mirosul înţepător din încăpere îmi întoarce 
stomacul pe dos. g 

Magia ei apasă în jur ca atingerea unei pene. Imi tremură 
mâinile când mă las pe vine lângă ea cu tava. Controlul ei 
asupra mea e din nou mai puternic. 

— Ceaiul tău din scoarță de palmier şi vinul. 

Imi păstrez vocea la fel de lipsită de expresie ca şi a ei. 

— Ce-a durat aşa de mult? întreabă Arti, străduindu-se să 
se ridice. Unde-i Terra? 

— E încă afară, răspund eu, spunând adevărul pe 

jumătate. 

Mâna lui Arti tremură când se întinde să ia ceaiul. Ceaşca 
se răstoarnă, iar ei i se scurge sudoarea de pe frunte. Ceva 
din mine detestă s-o vadă aşa, dar mă bucur că trebuie să 
sufere şi ea. 

Mă grăbesc să ridic cana, ca să nu-i întâlnesc privirea. 

— Pot să-ţi mai fac. 

— Nu-ţi bate capul. Se strâmbă şi ia vinul cu mâini ceva 
mai sigure. Asta e de-ajuns. 

Stau nemişcată în faţa mamei şi-mi ţin suflarea în timp 
ce bea otrava. Dă să spună ceva, să-mi aducă aminte ce 
neîndemânatică sunt sau ce dezamăgită e de mine, dar 
spune doar un „Mulţumesc” tăcut. 

Aproape mi se taie picioarele când iau tava de pe măsuţă 
şi mă prefac că aranjez farfuriile, ca să mai trag de timp. Nu 
pot să plec până nu ştiu dacă otrava are efect. Imi muşc 
interiorul obrazului în timp ce ea-şi bea porţia. Incepe să 
tuşească şi nu se opreşte nici chiar când are buzele pline 
de sânge. Mă împleticesc înapoi, fără să înţeleg pe de-a- 
ntregul ce-am făcut, că e posibil să se termine coşmarul. 
Însă în loc să slăbească, laţul ei mi se strânge în jurul 
pieptului - şi libertatea dispare. 

Aplecându-se înainte, Arti se prinde cu mâinile de burtă. 
Îmi încleştez dinţii când îşi îndreaptă privirea injectată către 
mine. Oare ştie? Las-o să mă doboare dacă e aşa. Arti 
vomită la picioarele mele. Vin otrăvit şi ce-a mai rămas din 
cina ei împroaşcă podeaua şi mi se revarsă pe degetele de 
la picioare. 

Se şterge la gură cu dosul palmei. 

— Mi-ai otrăvit vinul? 

Vocea ei mă spintecă de parcă ar fi un cuţit tobachi. 
Lovituri lungi şi lente. 

Mama poate mirosi înşelăciunea şi dacă nu se 
străduieşte. Probabil din cauză că ea însăşi se pricepe aşa 
de bine să înşele lumea. Dacă i-aş fi spus Terrei, Arti n-ar fi 
trebuit decât să-i arunce o privire ca să bănuiască ceva. Ar 
fi citit în ochii Terrei, sau în vreo uşoară modificare a ţinutei 
sale, sau ar fi observat şi cea mai mică sclipire de 

transpiraţie pe fruntea ei. Magia mamei ar fi atins marginile 
minţii Terrei, un şiretlic pe care l-a învăţat de la cel care a 
torturat-o. Dar mintea mea îmi aparţine. E singurul lucru pe 
care nici chiar magia ei - magia demonului - nu mi-l poate 
lua. 

— Sigur că nu, mint eu, cu glasul blând. 

Prea calm. Prea egal. Fac un pas înapoi din mizeria de la 
picioarele mele. 

— Terra şi cu mine am cumpărat vinul de la un negustor 
din Piaţa de Est, spun, încruntându-mă un pic. Nu l-am mai 
văzut până acum, dar avea cele mai bune preţuri. 

Arti nu dă niciun semn că m-ar bănui că mint. Am 
încercat s-o omor. Am încercat s-o omor pe mama. Am 
fluturi de noapte în stomac, dar nu-mi pare rău. Imi spun că 
singurul meu regret e că n-a mers. 

— Ai mulţi... mulţi duşmani, îi spun bâlbâindu-mă, 
născocind o scuză. Poate că unul dintre ei m-a recunoscut 
şi a ştiut că sunt fata ta şi a încercat să te atace. 

— O poveste credibilă, dacă duşmanii mei n-ar mai fi 
încercat şi înainte şi n-ar fi dat greş. Arti zâmbeşte şi îi 
revine un pic de culoare în obraji. Sângele care-mi curge în 
vene e mai ucigător decât orice otravă, spune şi îşi mută 
privirea, terminând cu mine, dar când dau să plec, glasul ei 
modulat mă ia prin surprindere. 

— Semeni cu mine mai mult decât îţi dai seama, fata 
mea. 

Acuzaţia ei mă împietreşte şi aproape că scap o ripostă, 
dar îmi ţin gura. Vrea să mă enerveze. N-o să-i ofer 
satisfacția. Am dat greş de data asta, dar n-o să renunţ. O 
să încerc până la ultima suflare. Ochii ei îmi sfredelesc 
spinarea când îi aduc aminte: 

— La urma urmelor, sunt fata ta. 

DOUĂZECI 


„A. 


Duhurile se foiesc din nou prin Piaţa de Est ca nişte 
gângănii, atrase de moarte. Duhoarea de carne stricată şi 
peşte împuţit acoperă mirosurile obişnuite de ulei de 
arahide, condimente şi banane prăjite. Deşi culorile vii ale 
pieţei nu s-au schimbat, cenuşiul se strecoară printre 
crăpături. Acoperă totul cu umbre şi ceaţă. 

E abia amiază şi tristeţea şi furia se strecoară prin 
mulţime. Oamenii se împing, se îmbrâncesc şi se înjură unii 
pe alţii. Muşteriii le strigă negustorilor ocări legate de 
preţuri în loc să se târguiască pur şi simplu. Negustorii le 
răspund ţipând şi izbucnesc bătăi. Gărzile, în uniformele lor 
cenuşii, sunt la fel de sâcâitoare ca şi duhurile, la cum se 
ţin pe lângă piaţă. Lovesc oamenii fără nicio noimă. Tot 
oraşul arată ca şi cum blestemul mamei distruge orice 
atinge. 

N-am putut dormi azi-noapte - după ce am încercat fără 
succes s-o otrăvesc pe mama. Când a zis că nu sunt bună 
decât când e vorba să dau greş, a avut dreptate. Am 
dovedit-o. Tentativa mea de asasinat i s-a părut amuzantă 
şi m-a dat pur şi simplu afară din salon. Aroganţa ei, peste 
toate celelalte, parcă mi-ar turna sare pe o rană deschisă. 
Deşi a dat impresia că nu-i păsa, am simţit prezenţa 
puternică a blestemului toată ziua. Nu i-am putut scrie 
bunicii azi-dimineaţă, când am încercat. 

Mă împing şi îmbrâncesc şi eu în mulţime, tot mai iritată. 
Trag de guler când simt transpiraţia lunecându-mi pe spate. 
Nu e mai cald decât în orice altă zi în Tamar - ceea ce 
înseamnă că e caniculă. Insă piaţa e aşa de ticsită, că e 
greu să respiri, cu atât mai mult să te mişti. O mulţime de 
oameni caută harţă sau sunt abia ieşiţi dintr-o bătaie. Mă 
uit după Majka sau Kira, să aud ce mesaj îmi trimite Rudjek. 

Amintirea zâmbetului tău mă ajută să nu-mi pierd minţile 

în vremurile astea grele. Foarte melodramatic. Majka a roşit 
când a transmis mesajul, dar n-o să-mi stârnească mila. 
Oricât s-ar plânge Majka şi Kira de purtarea lui Rudjek, sunt 
la fel de insolenţi ca şi el. Totuşi, mesajele lui îmi aduc 
mângâiere când stau trează în pat noaptea, retrăind 
momentele îngrozitoare de la Templu. 

Când nu mă gândesc la Templu, stărui asupra altei 
spaime - o spaimă pe care a descătuşat-o sărutul aproape 
împlinit. O parte din mine se teme că mama lui Rudjek vrea 
să-l unească prin căsătorie cu o prinţesă nordică, aşa cum 
este şi ea. Niciuna dintre fetele frumoase de la ceremonia 
lui de majorat nu se afla acolo întâmplător. Familiile lor le 
aduseseră ca să-l cunoască pe viitorul vizir. De câte ori îl 
prezenta tatăl lui vreunei persoane, aceasta îşi prezenta şi 
fiica. Fete cu o graţie desăvârşită, care ar fi fermecat şi 
şerpii cu vorbele lor dulci. 

Dar în grădini fuseserăm doar noi. Parfumul lui de fum de 
lemne şi liliac ce îmi ameţise simţurile, buzele lui aşa de 
aproape de ale mele. In mine se trezise căldura, iar 
gândurile mele nu prea aveau legătură cu întâlnirile în piaţă 
sau pescuitul la râu. De câtă vreme stăteau să dea în clocot 
toate astea între noi? 

N-ar trebui să mă gândesc la el, nu după tot ce s-a 
întâmplat. Trădez amintirea lui Kofi şi a copiilor având fie şi 
cel mai neînsemnat moment de bucurie. De ce să fiu eu 
fericită, când părinţii lor suferă şi jelesc? Nu e corect. Dar 
prietenia cu Rudjek este singurul lucru pe care nu mi l-a 
luat mama. Mă împiedică să mă prăbuşesc. Speranţa 
păleşte în faţa disperării, totuşi mă agăţ de ea, indiferent 
cât de slăbită sau mică ar fi. E o prostie să cred că cineva 
ca mine o poate opri pe mama, când nici măcar zeii orisha 
n-au reuşit, dar n-o să renunţ. Am dat greş aşa de mult cu 
magia, încât ştiu cum să alung durerea şi să încerc mai 
departe. 

— Şi mie mi-a fost dor de tine. 

Încremenesc în loc, cu inima bătând nebuneşte şi un val 
de căldură răspândindu-mi-se prin tot corpul. Glasul lui 
Rudjek e profund, scăzut şi glumet, întărit de dorinţa care- 

mi joacă în piept. N-are nimic din aroganta şi bravada pe 
care o are când vorbeşte despre arenă. Mă întorc şi-l văd 
lângă mine, în mişcarea de du-te-vino a mulţimii, şi, deşi nu 
vreau, suflarea mi se poticneşte un pic. Sunt surprinsă că a 
venit chiar el; mă aşteptam la un alt mesaj trimis prin 
Majka sau Kira. Îmi zâmbeşte cu sclipiri în ochii lui 
întunecaţi ca noaptea şi un rânjet prostesc pe chip, de 
parcă ar fi vrăjit. 

Vrăjit de mine. 

Eu sunt vrăjită de el. 

Rudjek, cel mai bun prieten al meu. 

Rudjek, ceva mai mult de-atât. 

Ne oprim în mijlocul pieţei aglomerate, cu oamenii 
revărsându-se în jurul nostru ca un râu învolburat. Mulțimea 
freamătă zgomotoasă, dar se pierde în fundal când mă 
apropii cu un pas de el. Face şi el la fel. Acum a mai rămas 
foarte puţin loc între noi, ca în grădini, şi simt un fior de 
anticipare în stomac. 

— Te-a lăsat tatăl tău să pleci? îl întreb cu glas răguşit. 

Rudjek se scarpină în cap. 

— A înţeles în sfârşit că a greşit. 

Îi zăresc în apropiere pe Majka şi Kira, cercetând 
mulţimea. 

— Mă îndoiesc. 

Ochii lui Rudjek cad pe o parte a corpului meu care-l face 
să roşească şi apoi îşi mută privirea. 

— Îmi pare rău că a trebuit să asişti la aşa ceva. Tata e 
un nemernic egoist. 

Râd nu pentru că este adevărat sau amuzant. Râd pentru 
că, dacă ar fi să ne luăm la întrecere pentru cel mai 
îngrozitor părinte, aş câştiga cu un scor de o mie de ori mai 
mare. 

— Ar fi putut fi mult mai rău. 

— Mama mi-a luat partea şi l-am învins până la urmă, 
spune el când doi cumpărători ne ocolesc, unul dintre ei 
înjurând în barbă. 

— Să-l învingă cineva pe vizir? întreb eu, râzând din nou. 
Nu pot să-mi imaginez aşa ceva. 

— l-am adus aminte că sunt singurul lui moştenitor viabil. 

Imi las capul într-o parte şi strâng din buze. 

— O ameninţare, deci. 

— Dacă sunt aşa de nesuferit, poate oricând să-l aleagă 
pe Jemi sau pe Uran. 

Trag adânc aer în piept. 

— N-am vrut niciodată să provoc vrajbă între tine şi tatăl 
tău. 

Rudjek se apleacă spre mine. O să mă sărute. Vreau să 
mă sărute, dar, în loc de asta, îşi trece degetul provocator 
peste una din cozile mele. 

— Nici nu poţi să-ţi închipui de când vreau să fac asta. 

Simt un val de căldură urcându-mi pe gât. 

— Când eram mici, mă trăgeai de păr tot timpul. 

— Putem să plecăm de-aici? întreabă el, ducându-şi 
mâinile la şolduri. Să mergem la locul nostru de pescuit? 

Ridic o sprânceană şi plesnesc din limbă. 

— Cu Majka şi Kira, bineînţeles, răspunde el, făcându-mi 
cu ochiul. Promit să mă port frumos. 

Nu vreau să se poarte frumos. Vreau sărutul pe care l-a 
întrerupt taică-său - un sărut ca să uit tot ce-i rău, un sărut 
ca să îngrop durerea. Viziunea lui Heka mi-a arătat un viitor 
sumbru, dar măcar pot să am atâta lucru, câtă vreme 
Regatul mai e întreg. 

Sunetele înfundate ale pieţei dau din nou năvală. 

N-au dispărut nicio clipă, nu? 

Când trece prin mulţime o trupă de bocitoare plătite, ne 
despărţim. Rudjek păşeşte într-o parte, iar eu, în cealaltă. 
Femeile îşi sfâşie hainele deja rupte, iar kohlul li se întinde 
pe obraji. Se roagă lui Kiva, zeul orisha al copiilor, să 
salveze sufletele celor căzuţi. Imi trece un fior rece pe şira 
spinării când duhurile se răspândesc printre bocitoare, 
hrănindu-se cu emoţiile lor. 

Duhurile ştiu. 

— Au găsit copiii! strigă cineva. 

Gărzile îşi fac loc prin piaţă. 

— Sub stâncile de lângă Templu, ţipă altcineva. 

Până să treacă bocitoarele, mă întreb dacă fie Kore, fie 

vreun alt orisha a avut grijă să fie găsiţi copiii. Shotanii 
trebuie să fi ascuns bine cadavrele, deci nu poate fi o 
întâmplare. 

— Arde Templul! se aude un al treilea strigăt. 

Aşa este. 

În vârful stâncilor de deasupra oraşului se ridică un fum 
negru, care ascunde vederii Templul. 

Îl prind pe Rudjek de braţ şi-l împing împotriva mişcării 
mulţimii. Lumea îşi face drum împingându-se către Templu, 
dar un alt traseu ne va duce mai repede la poalele stâncii. 
Până ieşim din înghesuială şi ajungem la copacul sacru 
Gaer, suntem amândoi uzi leoarcă de sudoare şi gâfâim. 
Undeva în îmbulzeală i-am pierdut pe Majka şi pe Kira. 
Rudjek se uită la mine, cu gura deschisă, flirtul de mai 
devreme preschimbându-se într-o revelaţie descurajantă. 
Niciunul dintre noi nu spune nimic. Mintea mi se cufundă 
din nou în coşmarul ritualului lui Arti şi al demonului care 
înghiţea sufletele copiilor. Tatăl meu înghiţindu-le sufletele. 

— Noi am încercat, Arrah, spune Rudjek. 

Nu ştie cât de mult se înşală sau cât de profund implicată 
sunt eu. Ce-ar crede despre mine dacă ar şti? Am privit 
cum le sunt smulse vieţile copiilor, ca să poată exista 
monstrul din pântecul mamei. Rudjek se înfioară, văzând 
vinovăția din ochii mei. Pune lucrurile cap la cap! Au găsit 
copiii lângă Templu. Gândurile mele urlă ceea ce limba mea 
nu-mi dă voie să rostesc. 

— Nu-i vina ta, mă linişteşte el. Ai dat foarte mult în 
ritualul ăla. 

Norul de fum de deasupra Templului e acum de două ori 
mai mare. Bine. Lasă să ardă cu totul locul ăla diabolic, şi 
mama odată cu el! Lasă s-o distrugă focul aşa cum m-a 
distrus ea pe mine! 

— Nu-i vorba despre mine, Rudjek, spun eu, tresărind. Nu 
înţelegi. 

Mă încordez ca să mă împotrivesc magiei lui Arti, magiei 
demonului, dar se strânge în jurul trupului şi ka-ului meu. O 
durere ascuţită îmi străbate coastele şi mi se răspândeşte 
în burtă. Kore a spus că blestemul nu mă va ucide. Aşa că 

mă străduiesc în continuare până când fie plesneşte, fie mă 
sfâşie. Picioarele sunt primele care cedează. Rudjek se 
aruncă înainte şi, când mă prinde de braţ, magia slăbeşte. 
Mă cuprinde uşurarea, iar blestemul mi se descolăceşte de 
pe picioare, parcă vrând să încerce să vadă dacă m-a 
vătămat. Se întinde spre minte, furnicându-mă la baza 
gâtului, şi se opreşte acolo. 

Rudjek aruncă o privire spre blazonul lui din os de 
craven. 

— Arrah... 

— Ai simţit şi tu? îl întreb eu, cu speranţă. 

N-a fost la fel ca în seara ceremoniei lui de majorat, când 
eram cu Sukar. Atunci fusese ca înţepătura unei furnici 
roşii. Acum se simte ca un foc ce mocneşte în frigul unei 
nopţi reci, ca valurile care se sparg de un țărm stâncos. 

Incă ţinându-mă de braţ, Rudjek mă priveşte cu obrajii 
înroşiţi. 

— A fost... plăcut. 

Copacul Gaer mă împunge în spate. Fără ghimpi, de data 
asta. Mâinile lui Rudjek sunt calde pe antebraţele mele, şi e 
aşa de aproape, că mai are puţin şi mă atinge cu pieptul. Işi 
dă seama şi el cât de aproape suntem şi dă să se tragă, dar 
îl opresc. Am nevoie să facă legătura dintre copii şi Templu, 
dar el înţelege greşit ce vreau eu. 

— Arrah. 

Imi rosteşte numele cu glasul lui gutural - tărăgănându-l 
ca pe un cântec. 

Asta e. 

Pierzania mea. 

Rudjek îmi zâmbeşte din nou cu expresia aceea, dar mă 
crispez când văd cinci bărbaţi furişându-se în spatele lui. 
Nu-l recunosc pe niciunul dintre ei - nu sunt nici din Garda 
Oraşului, nici nu poartă elare elegante. Rudjek îmi face un 
semn de încuviinţare şi se întoarce, cu mâinile pe plăselele 
iataganelor, când se apropie bărbaţii. Au feţele aspre, cu 
riduri adânci săpate în piele. Tunicile lor zdrenţuite sunt 
pline de funingine şi noroi. Dar nu înfăţişarea lor mă 
nelinişteşte, ci licărirea aducătoare de necazuri din privirea 

lor. 

— Zeii orisha au răspuns la rugăciunile noastre, spune 
unul dintre bărbaţi. 

Glasul lui e scăzut şi mânios şi sună ca hârşăâitul pietrei 
pe piatră. 

— Ni i-au adus pe fiul vizirului şi pe fiica preotesei-Ka. 
Dacă vă pedepsim pe voi, vor ierta Tamarul pentru tragedia 
care a căzut peste Regat. 

Tragedia care e mama mea. 

Rudjek îşi scoate iataganele înainte să termine de vorbit 
bărbatul. Îmi dau seama că nu va avea loc nicio negociere. 
N-o să încerce să-i convingă să aleagă altă cale. Oamenii 
vor răspunsuri, iar bărbaţii ca aceştia vorbesc întâi cu 
săbiile. Vizirul are un motiv să nu-l lase pe Rudjek să 
părăsească reşedinţa fără însoțitori. Majka şi Kira nu sunt 
servitori care-i aduc papucii sau îi pun mantia pe umeri. Nu 
sunt doar prietenii lui. Au fost antrenați în arenă cea mai 
mare parte a vieţii lor, înainte să treacă o probă riguroasă 
ca să devină gendari. 

Familia Omari are duşmani. A deţinut funcţia de vizir 
generaţii la rând şi nu puţini sunt cei care vor să-i 
detroneze. Mama e prima printre ei. Dar duşmanii pe care i- 
a strâns ea de-a lungul anilor? Familiile copiilor pe care i-a 
revendicat pentru Shezmu. 

Bărbaţii îşi scot şi ei iataganele, cu lamele lor curbate ca 
nişte semiluni. Deşi au numai câte una, iar Rudjek are 
două, nici ale lor nu sunt mai puţin ascuţite. Nu e ca la 
Festivalul Lunii de sânge, unde băieţii Litho nu erau decât 
nişte palavragii. Bărbaţii aceştia înaintează fără niciun 
avertisment şi Rudjek se aruncă înainte să le întâlnească 
lamele. Scrâşnesc din dinţi - căutând cu disperare orice ar 
putea fi folosit ca armă. Măcar dacă aş fi avut bastonul, sau 
chiar un băț cât de cât potrivit, dar în jur nu-s decât copacul 
şi pământul care mi se clatină sub picioare. 

Rudjek îşi încrucişează săbiile cu doi dintre ei şi se 
răsuceşte ca să-l oprească pe al treilea, care se îndreaptă 
direct spre mine. Oţelul lui e un fulger strălucitor, iar el 
devine una cu armele lui, pândind şi sărind ca un leopard 

masiv. Bărbaţii îşi îndreaptă iataganele spre gâtul lui, spre 
inimă şi spre abdomen. Toate punctele care ucid, dar el îi 
îndepărtează cu eleganţă şi uşurinţă, întotdeauna se laudă 
că e unul dintre cei mai buni spadasini care nu fac parte din 
corpul gendarilor. S-ar putea să fie adevărat, deşi n-o să mă 
facă niciodată să recunosc. 

Răsucindu-se pe călcâie, Rudjek spintecă umărul unuia 
dintre bărbați şi-l răneşte pe celălalt într-o parte. 
Incordarea îi tensionează gâtul când loveşte şi se retrage. 
Vrea să-i încetinească, dar ei tot vin. Incă o tăietură. De 
data asta, pe un antebraţ. 

Simt bila urcându-mi-se în gât când văd sângele curgând 
din rănile bărbaţilor, iar gândurile îmi fug spre Templu. Spre 
copii. Magia din piept se aprinde şi strâng în pumni noroi şi- 
| arunc spre cei doi bărbaţi aflaţi cel mai aproape de mine. 

Işi lasă iataganele să cadă şi încep să-şi sfâşie feţele cu 
unghiile. 

Porci nenorociţi. 

Aşa le trebuie, dacă ne-au atacat. Lasă să le ardă ţărâna 
ochii! 

Mai iau noroi în pumni. Ceilalţi trei atacatori se trag 
împleticindu-se înapoi, cu ochii căscaţi ţintuiţi la prietenii 
lor. Mă apropii şi eu de copacul golaş, cu mâinile 
tremurând. Nu voiam decât să-i opresc. 

Urletele bărbaţilor îmi răsună în urechi în timp ce 
pământul le arde carnea, iar pe obraji le curge sânge. Se 
prăbuşesc în genunchi, cu pielea băşicată şi crăpată. Nu pot 
să respir când magia demonilor mi se strânge în jurul inimii, 
ca un cocon protector. Asta-i mâna mamei. Darul ei 
blestemat. 

DOUĂZECI ŞI UNU 


„A. 


Încă mai tremur când ajungem la poalele versantului 
care duce spre Templul Atotputernic. Fumul negru se ridică 
în valuri acum chiar de pe stâncă; e greu de spus cât din 
Templu a ars. Când ne croim drum prin mulţime, văd 
străfulgerări ale chipurilor atacatorilor noştri. Pielea li s-a 
topit în văpaie ca untul bătut. Îmi tot şterg mâinile de 
tunică, disperată să alung lucrul oribil pe care l-am făcut. 

Eu nu sunt ca ea. Rostesc cuvintele fără glas când Rudjek 
mă trage în urma lui. Mulțimea forţează cordonul Gărzii 
Oraşului care îi taie calea. Strigă că Re'Mec a trimis văpaia 
să dărâme Templul, pentru că a permis o asemenea 
profanare. Se zvoneşte că toţi clarvăzătorii ar fi morţi. Sper 
că e adevărat - cel puţin mama. Asta ar însemna că s-ar 
sfârşi în cele din urmă coşmarul. Dacă Arti e moartă, o să 
scuip pe cadavrul ei pentru relele pe care le-a făcut şi 
pentru ce m-a obligat pe mine să fac. Chiar şi aşa, nu voi fi 
absolvită pentru partea mea în ritual sau pentru crima de 
azi, de la copacul sacru Gaer. Zeii orisha ar trebui să mă 
doboare şi pe mine. 

Rudjek şi cu mine suntem aşa de aproape, că îi simt 
răsuflarea pe faţă şi aproape că pot simţi gustul spaimei lui. 
In mulţime se află shotani, ascunzându-se la vedere, 
îmbrăcaţi ca oamenii de rând sau ca membri ai Gărzii 
Oraşului. Răsunetul magiei lor îmi joacă pe antebraţe. 
Inainte, credeam că magia lor îşi bate joc de mine şi e 
dincolo de puterile mele. Dar nu mai e aşa. Acum, când am 
întrezărit de ce e capabil blestemul ăsta. 

O gardă îmi taie calea. Bărbatul e de două ori mai înalt 
ca mine şi mă priveşte de sus încruntat, cu o uitătură a 
ochilor căprui destul de tăioasă cât să străpungă piatra. În 
spatele lui, oamenii îşi trec din mână în mână găleți cu apă 
în susul versantului abrupt. Au cârpe ude legate la gură şi 

la nas, să nu-i sufoce fumul. 

— Trebuie să ajungem la Templu! strig ca să acopăr 
zgomotul mulţimii şi simt o durere întinzându-mi-se în 
măruntaie. 

— Nu trece nimeni! ţipă garda, stropindu-mă cu salivă pe 
faţă. Ordinele vizirului. 

— Dar... spun eu, încercând să trec pe lângă el. 

— M-ai auzit, fetiţo! se răsteşte bărbatul, apucându-şi 
mai strâns iataganul. 

— Dă-te la o parte! îi cere Rudjek, cu glas autoritar. 
Ciufulit după luptă, are pe chip o expresie la fel de 
neabătută ca a lui taică-său. Nu mă face să repet! 

Garda zăreşte blazonul cu cap de leu prins de elara lui 
Rudjek. | se întunecă faţa şi înjură în şoaptă înainte să se 
dea deoparte. Panica din stomac îmi slăbeşte un pic, dar nu 
dispare. 

După ce trecem de cordon, Rudjek mă atinge pe umăr şi 
ne oprim. Mâna lui e rece ca gheaţa şi mie îmi tremură 
picioarele sub povara ochilor lui cercetători. Deşi nu vreau 
să discut despre lucrul îngrozitor pe care l-am făcut, nu pot 
evita la nesfârşit subiectul. În spatele lui, un bărbat cu 
barba împletită şi pielea băşicată de soare se târguieşte cu 
garda care ne-a lăsat să trecem. 

— A fost magie, Arrah, spune Rudjek. Credeam că... 

— Nu pot să-ţi explic... 

Blestemul îmi taie cuvintele. 

— De când ştii? 

— Nu de mult, răspund. 

Afurisit fie blestemul! Afurisit fie pentru ce le-a făcut 
oamenilor ălora şi pentru că mă ţine prizonieră. Kore 
spusese că magia demonului mă va ţine în siguranţă. Nu 
mă aşteptam la ceva cum a fost ce s-a întâmplat sub 
copacul sacru Gaer. Blestemul ăsta e o glumă proastă, 
perversă. 

Toată viaţa am tânjit să am magie, ca tata, ca mama. Am 
vrut s-o fac mândră de mine pe bunica mea, căpetenia 
Aatiri. Anii cât am trudit la leacurile de sânge în prăvălia lui 
Oshhe. Anii în care am trecut prin încercările de la 

Festivalul Lunii de sânge. Aşteptarea ca într-o bună zi să 
pot să întind mâna spre cer şi să trag o scânteie de magie. 
Frustrarea că am dat greş tot timpul. Apoi, renunţarea la 
anii din viaţă pentru destulă magie cât să-l văd pe răpitorul 
de copii - s-o văd pe mama. Nu vreau acest... dar. Dacă aş 
putea, mi l-aş smulge din piept. 

— Lasă-mă să trec! ţipă bărbatul cu barba împletită. 
Băiatul meu e acolo, sus. 

Îmi stă inima când mă gândesc la tatăl lui Kofi. Familiile 
merită să ştie ce li s-a întâmplat copiilor lor, chiar dacă n-o 
să le uşureze suferinţa. 

— Aşa cum ţi-am zis şi ultima... 

Înainte să apuce garda să termine, bărbatul cu barbă îi 
trage un pumn în faţă. 

Nu e nevoie decât de o persoană care să nu-şi poată 
stăpâni furia şi se dezlănţuie de-a binelea lupta. Întâi cu 
pumnii, urmaţi de sclipiri de argint. In câteva clipe, 
mulţimea trece de gărzi. Unii ies din lanţul de aprovizionare 
cu apă ca să dea o mână de ajutor pentru refacerea ordinii, 
dar nu ne deranjează nimeni cât urcăm pe stâncă. 

La jumătatea drumului, încetinim ca să ne tragem 
sufletul. Rudjek are ochii injectaţi şi pete de funingine pe 
piele. Şi mie îmi lăcrimează ochii din cauza fumului şi simt 
funinginea pe limbă. Înăbuşindu-şi tusea, Rudjek îmi întinde 
mâna şi eu o prind. Ne uităm unul la altul în tăcere, cu 
degetele împletite într-o legătură de nedesfăcut. O legătură 
care a început cu ani în urmă, lângă o undiţă, pe malul 
Râului  Şarpelui. N-avem nevoie de cuvinte pentru 
momentul ăsta. Acest mic gest este o proclamare a tuturor 
lucrurilor pe care nu le-am spus niciodată. 

Se aude bătând al doilea clopot de după-amiază când 
ajungem în vârf şi trecem de porţile Templului. Mă doare 
pieptul după ce am respirat atâta vreme aerul plin de fum. 
Prin curtea interioară şi grădini, oamenii sunt împrăştiaţi la 
întâmplare. Unii strigă ordine, alţii par ameţiţi şi năuci. Toţi 
şi toate sunt acoperite de funingine şi negreală. Dintre cele 
cinci clădiri cândva legate de porticul în formă de semilună, 
trei sunt neatinse. Focul e controlat şi ultimii lujeri de fum 

se ridică din Sala pângărită a zeilor orisha. Nici din clădirea 
de lângă ea, unde mergeam la lecţii, n-au mai rămas decât 
tăciuni şi piatră arsă. 

Rămase fără sălaşul lor întunecat, statuile zeilor orisha 
sunt neatinse de foc. Dominau sala, dar asta nu era nimic 
în comparaţie cu măreţia lor sub cerul liber. Până şi 
Nenumita pare celestă. Razele soarelui se arcuiesc în jurul 
întunecimii lor eterne, efectul fiind uluitor şi ireal. În locul 
unde se află fiecare dintre statui, stăruie, în plină zi, o pată 
de noapte veşnică. Dincolo de ele, stâncile desenează o 
linie spre orizont. 

Întinse pe pământ, lângă latura grădinii care s-a prăbuşit 
în timpul ritualului diabolic al lui Arti, se văd trei cadavre. 
Au feţele acoperite, dar unul poartă un caftan înnegrit de 
funingine. Mă opresc când îmi înţepenesc muşchii. Nu e 
mama. Ar fi fost prea uşor. Pe ea n-o poate termina un 
simplu foc. 

Dintr-una dintre clădirile ferite de foc apare vizirul, urmat 
de vreo zece gendari. Poartă echipamentul de luptă, cu 
tunicile roşii acoperite de platoşe argintii. Amărâţii probabil 
că sunt lac de apă. Au câte un iatagan în teacă de piele pe 
fiecare şold. Vizirul ridică o mână ca să-i oprească. Elara lui 
albă e imaculată în mijlocul distrugerii. 

Inaintează singur spre noi, cu mâinile pe plăselele 
săbiilor lustruite aflate în tecile prinse într-o parte. Privirea 
îi trece peste mine de parcă n-aş fi nimic mai mult decât o 
gânganie pe care s-o strivească. Apoi vede elara murdară a 
lui Rudjek. Funinginea şi petele de sânge. Privirea îi trece 
de la iritare la dezgust. 

— Văd că nu ţi-ai învăţat lecţia, se răsteşte vizirul. 

Rudjek îi dă replica încrucişându-şi braţele. 

Simt o înţepătură într-o parte de la urcuş. 

— Mama e... 

— Moartă? se răsteşte vizirul, furios. Din nefericire, nu. 

Nu pot să mă uit la el fără să-mi aduc aminte că el a 
acuzat-o pe Arti că l-a vrăjit pe Atotputernic. Oare crede că 
şi eu l-am vrăjit pe fiul lui? Acuzaţia lui a adus-o pe ea pe 
calea asta. Nu e el de acuzat pentru acţiunile mamei, dar şi 

mâinile lui sunt pătate. 

— Chiar trebuie să fii tot timpul aşa de mitocan? întreabă 
Rudjek, încruntându-se la taică-său. Ce s-a întâmplat? 

— Aş zice că a devenit evident până acum, răspunde 
vizirul. Cineva a dat foc Templului. 

— Copiii, spun eu, iar blestemul îşi întăreşte strânsoarea 
în piept. E adevărat? Încerc să-mi dau seama ce o să mă 
lase magia să spun. E adevărat ce se vorbeşte despre 
copii? 

Vizirul scrâşneşte din dinţi. 

— Da. 

Îmi aleg cu grijă următoarele cuvinte. 

— Două tragedii se abat asupra Templului, şi... 

Las să se piardă cuvintele, insinuante. Am nevoie să-şi 
dea singuri seama care-i adevărul. Rudjek se strâmbă. 

— Crezi că i-a ucis cineva din Templu? 

Da. Mă străduiesc să rostesc cuvântul sau măcar să dau 
din cap, şi observă amândoi. 

Acum pune cap la cap şi restul, Rudijek, îl implor cu 
privirea, cu inima. E Arti. 

— Nu-mi placi deloc, spune vizirul, uitându-se urât la 
mine. Şi m-am săturat de ghicitorile tale. 

— Nici mie nu-mi placi tu, ripostez eu, dar încerc să dau o 
mână de ajutor. 

— Vezi cum vorbeşti sau rămâi fără limbă! 

Tonul vizirului are calmul dinaintea furtunii. Nu e o 
ameninţare goală. 

Magia demonului îmi clocoteşte sub piele, ca o coardă 
întinsă care abia aşteaptă să plesnească. Fac un pas 
înainte, aşa că ajung faţă în faţă cu el. E o greşeală. Ar 
trebui să mă opresc înainte să se înrăutăţească situaţia, dar 
detest felul cum i se arcuiesc buzele într-un zâmbet 
batjocoritor. O provocare nu tocmai subtilă. Cum 
îndrăzneşte să mă ameninte, când l-a pus pe preotul-ka să-i 
distrugă mamei mintea astfel încât să nu mai poată fi 
recuperată? Ar trebui să plătească pentru crimele lui, iar în 
clipa asta mă bate gândul să-l fac să plătească. 

Simt cum mă împinge o altă forţă; colții ei ascuţiţi mi se 

înfig în gât ca un avertisment. Privirea îmi alunecă pe 
medalionul din os de craven de pe elara vizirului şi 
zâmbetul lui se întunecă. Porc murdar, escroc ce e el! N-ar 
fi nimic fără oasele astea care-l protejează. _ 

Rudjek păşeşte între taică-său şi mine. Işi depărtează 
picioarele şi-şi duce mâinile la plăselele iataganelor. Cei doi 
stau faţă în faţă, imagini în oglindă, ambii neclintiţi. 

— Las-o în pace! Rudjek strânge aşa de tare mâinile pe 
plăsele, încât i se decolorează încheieturile. Ai făcut deja 
destul rău. 

— N-am timp pentru prostia asta. Vizirul se îndepărtează 
câţiva paşi şi le face semn gendarilor. Trebuie să conduc 
Regatul. 

Soldaţii îi aduc pe clarvăzători din partea Templului care 
n-a fost arsă. Robele lor zdrenţuite sunt pătate cu 
funingine. E evident de ce nu vrea vizirul şi alţi oameni aici. 
În starea asta, clarvăzătorii arată mai rău decât şarlatanii 
de pe stradă care vând talismane norocoase. Însoţitorii ies 
următorii şi scot un oftat de uşurare. E şi Sukar printre ei, 
ajutând un alt însoțitor care are arsuri grave, şi nu ne vede 
în cealaltă parte a curţii. 

Alt grup de gendari o însoţeşte pe Arti, care iese ultima. 
Spre dezamăgirea mea, e nevătămată - niciun semn că ar 
fi atins-o focul. Burta ei tot mai mare nu se vede încă pe 
sub caftanul auriu. Chiar şi în mijlocul distrugerii şi haosului, 
mama mea e strălucitoare şi calmă. Chiar mai mult decât 
vizirul. Gendarii îi lasă suficient loc; nu îndrăznesc să se 
atingă de preoteasa-ka, de teamă să nu-i blesteme. O 
conduc la vizir, care e flancat de două gărzi. Ar avea mai 
multe dacă ar şti cât de mare e cu adevărat puterea 
mamei, de ce distrugeri e în stare. 

— Prin decret al Atotputernicului, anunţă vizirul, te 
îndepărtez din funcţia de preoteasă-ka a Regatului. 

Expresia lui impasibilă nu se potriveşte cu satisfacția 
care i se revarsă din glas. 

— Sub nasul tău s-au petrecut pângărirea Templului şi 
uciderea unor nevinovaţi. Tu singură eşti responsabilă şi, 
prin aceasta, eşti surghiunită din Regat. 

Mi se opreşte răsuflarea în gât. Surghiun. Păleşte în 
comparaţie cu ce ar merita, dar ar putea fi o şansă. Dacă 
pleacă, distanţa dintre noi ar putea slăbi blestemul şi aş 
putea încerca din nou să-i trimit un mesaj bunicii. Insă 
înainte ca gândurile mele să devină speranţă, mi se 
cuibăreşte groaza în piept. 

Mama ripostează zâmbetului lui arogant cu unul pe 
măsură. 

— Accept pedeapsa fără s-o contest, vizire, răspunde ea, 
de parcă el nu i-ar fi spus nimic important. 

— Dacă ar fi după mine, se răsteşte el, ţi-aş lua capul, 
dar Jerek e un prost. 

Arti îşi încreţeşte nasul la auzul numelui Atotputernicului. 

— Sunt recunoscătoare pentru mila ta. 

— Dacă mai calci vreodată pe pământul Regatului, o să 
pun să fii executată pe loc, spune vizirul, aplecându-se spre 
ea cu o privire amenințătoare. 

Expresia de indiferenţă a lui Arti nu şovăie nicio clipă, iar 
ea nu-şi lasă capul în jos în semn de supunere. Mi se ridică 
părul pe ceafă când în aer pluteşte o urmă de magie. Vizirul 
păleşte puţin şi se îndepărtează cu jumătate de pas. Dacă 
osul lui de craven n-ar bloca magia mamei, l-ar putea ucide 
doar pocnind din degete. 

Vizirul îmi aruncă o privire, apoi revine la Arti. 

— lţi surghiunesc toată familia din Regat, de azi încolo. 

— Nu, şopteşte Rudjek, şi trupul i se încordează lângă 
mine. 

O dâră de sudoare mi se scurge pe frunte şi îmi aud în 
urechi pulsul. Nu... nu poate face aşa ceva. Unde să mă 
duc? Tamar e casa mea. Aici sunt prietenii mei. Aici e viața 
mea. 

Magia demonului vuieşte şi îmi strâng pumnii. Vrea să-l 
lovesc pe vizir, dar mă străduiesc să mă controlez. Dacă l- 
aş ataca, n-aş face decât să îngreunez situaţia. Am fost cât 
pe ce să fac greşeala asta cu câteva clipe în urmă. Acum 
trebuie să fiu mai isteaţă. In comparaţie cu Regele Demon, 
vizirul n-are mare importanţă. Probabil că şi Arti s-a gândit 
la fel. 

Totuşi, Rudjek se repede spre taică-său, cu chipul înroşit. 
Doi gendari îl prind din spate. Îl loveşte cu cotul în stomac 
pe unul dintre ei şi se răsuceşte în strânsoarea celuilalt. Alţi 
doi îl dezarmează şi, în timp ce se zbate să se elibereze, 
mai vin şi alţii să-l oprească. 

— Nu face asta, tată! ţipă el. Arrah n-a greşit cu nimic! 

— Vino, fata mea! îmi spune Arti, făcându-mi semn să mă 
duc la ea. Cuvântul vizirului e lege. Tace, apoi tonul ei sec 
şi aspru mă spintecă: Deocamdată. 

Dacă vizirul îi aude remarca, nu reacţionează, uitându-se 
la Rudjek, care se luptă cu gendarii. L-au țintuit la pământ. 
Vreau să mă duc la el, dar magia reacţionează la ordinul lui 
Arti. Ochii îmi sunt înecaţi în lacrimi când mă apropii de ea. 
Asta a fost, atunci? Ultima dată când îl văd pe Rudjek, când 
îmi văd prietenii, casa. Trupul şi mintea îmi sunt cuprinse 
de o amorţeală stranie şi mă uit în jur fără să-mi vină să 
cred. Toată ziua de azi a fost un coşmar trăit cu ochii 
deschişi, din care n-am scăpare. 

— Dă-mi drumul! ţipă Rudjek. Eliberează-mă! 

Se zbate, şi ţipă, şi loveşte cu pumnii. E nevoie de mai 
mult de zece gendari să-l ţină, şi ajung cu toţii să fie loviți, 
pocniţi şi însângeraţi. 

— E pentru binele tău! îi strigă vizirul fiului său. O să-ţi 
dai seama curând. 

Arti îşi pune o mână pe umărul meu. În privirea ei se 
citesc calcule reci şi îmi dau seama ce a făcut. Nu zeii 
orisha au lovit Templul, şi nici nu s-au răsculat oamenii să-l 
ardă ca răzbunare. Arti i-a dat foc. N-avea cum să nască 
aşa de aproape de Templu, de teamă ca restul 
clarvăzătorilor să nu simtă magia de demon a copilului şi să 
se trezească din blestemul ei. Acum e eliberată de ochii 
cercetători ai Regatului. E liberă să aducă distrugerea 
asupra celor care-i stau în cale. Liberă să nască un copil 
care va îngenunchea lumea. 

— O să te găsesc! strigă Rudjek. Promit! 

Cuvintele lui îmi răsună în urechi şi mă agăţ de vocea lui, 
întrebându-mă dacă este ultima dată când ne vedem. Dacă 
Arti vrea să dispară, se va asigura ca nimeni să nu ne poată 

găsi. Dar mă agăţ şi de speranţă. Sunt singura care o poate 
opri pe mama înainte să fie prea târziu. 

FRAM, ZEUL ORISHA AL VIEŢII ŞI AL MORŢII 


„A. 


N-ar fi trebuit să vă băgați fără acordul nostru, al tuturor! 

N-am spus că aveai nevoie de permisiunea noastră, 
Re'Mec. Dar ar fi fost frumos din partea voastră să vă fi 
gândit să ne întrebaţi şi pe noi. Nu gândiţi niciodată în 
perspectivă. Cam ca atunci când aţi pornit război împotriva 
Regelui Demon. Egoismul e în firea voastră. 

Păstrează-ți insultele pentru cineva căruia îi şi pasă de 
ele. Hai să stăm de vorbă despre problema pe care o avem. 

V-aţi bătut joc de copiii ăia şi acum Regatul e într-un 
haos total. 

Nu sunt ăştia oamenii pe care am jurat să-i lăsăm să 
trăiască după voia lor? Nu sunt ăştia oamenii pentru care 
am luptat? 

Nu puteți niciodată să nu vă băgați coada. Totdeauna un 
plan după altul, sau un război, când vă plictisiti. Acum 
sunteți plictisiti? Ritualul ăla de trecere caraghios nu te mai 
distrează suficient? 

Dacă îți mai laşi o dată şerpii să mă muşte, Koré, jur că te 
dobor cu mâna mea. 

Voi credeți că sunt prea blând, dar vă aduc aminte că 
sunt singurul dintre noi care a mai ucis pe unii din neamul 
nostru. N-am nimic împotrivă s-o fac din nou. 

Ați înțeles greşit intențiile mele. Nu sunt împotriva 
acțiunii, dar Regele Demon e încă în temnita lui şi copilul nu 
s-a născut încă. Nu ştim dacă va avea puterea să-l 
elibereze. Nu-i putem vedea viitorul. 

Știm că fata va fi puternică, dar nu putem să luăm 
măsuri dacă nu avem informații. 

Ce te aştepţi să facem, Koré? Am mai rămas foarte 
puțini. 

Și de atâta vreme nu reuşim să găsim o cale să-i 
eliberăm pe frații noştri. Suferă chiar şi în clipa asta. Cei 

care l-au înlănțuit pe Regele Demon şi cei care au pecetluit 
poarta dintre lumea asta şi tărâmul părăsit pe care l-am 
lăsat în urmă. Sunt ca şi morţi. Merită o soartă mai bună. 

Cataclismul Suprem ştie mai bine. A născut universul 
ăsta, ca multe alte înaintea lui. Ar trebui să ne întoarcem 
înapoi în pântec, ca să fim desfăcuţi şi să ieşim renăscuţți 
după ce lumea asta se va distruge singură. 

Nu e cazul să subliniezi lucruri evidente, Re'Mec. Știu că 
nu Cataclismul Suprem l-a creat pe Regele Demon. Sora 
noastră l-a creat. 

Nu, n-o să-i rostesc numele. Nu mai e. Las-o în pace. 

Chiar trebuie să ne certăm întotdeauna? Nu eram aşa 
înainte. 

Da, sunt un nebun bătrân şi nostalgic. Mi-e dor de o 
vreme când viaţa era simplă. 

Nu vreau să mă mai cert. Vin şi ceilalți. Essi, Nana, 
Mouran, Sisi, Yookulu, Kiva, Orna, Kekiy6, Ugeniou şi 
Fayouma. Noi suntem ultimii orisha. N-o să mai rămână 
niciunul după ce n-o să mai fim noi. 

DOUĂZECI ŞI DOI 


„A. 


Rudjek o să mă găsească. A vorbit serios. Am degetele 
reci ca gheaţa şi trupul mi-e străbătut de un tremur. O să 
vină. Înghit şi simt cum mi se strânge stomacul. O să vină, 
iar Arti n-o să aibă nicio reţinere să-l ucidă. Îl urăşte aşa de 
tare pe vizir, încât o să-i facă plăcere. 

Două duzini de gendari ne escortează din Templul 
Atotputernic. Gloata de la poalele stâncii se cufundă în 
tăcere când ne apropiem şi se desparte ca să ne deschidă 
drum prin mijloc. Mulțimea zumzăie ca un roi de albine 
furioase. La început, nu vorbeşte nimeni, apoi o femeie 
scuipă în calea noastră. Vin şi alţii şi scuipă. 

li ştiu din piaţă pe unii dintre ei. Jelan, care face cele mai 
bune dulciuri din tot oraşul. Ralia, ai cărei clienţi se aşază la 
coadă din zori ca să li se ia măsura pentru încălţările ei 
scumpe. Chima, o prietenă de-a tatei, care trece pe la 
prăvălie o dată pe săptămână, ca să bea împreună un ceai. 
Ei nu ştiu că Arti a răpit copiii, dar n-are importanţă. Au 
nevoie de cineva pe care să dea vina, şi-şi arată colții, de 
parcă noi am fi ţărâna de sub picioarele lor... de parcă noi 
am fi mai rele. Mă înfior toată când simt revărsându-se în 
valuri durerea, şi ura, şi furia lor. 

Incerc să nu-i bag în seamă, dar privirile lor încruntate 
mă sfredelesc. Duşmănia lor e aşa de densă, încât sufocă 
tot aerul. Cineva aruncă în calea noastră un pui fără cap şi 
sângele mă împroaşcă pe obraz. Mă crispez şi-mi şterg faţa, 
de parcă sângele mi-ar arde pielea. Gloata râde şi magia 
demonului se descolăceşte, pregătită să lovească. Îmi 
strâng pumnii ca s-o potolesc. Nu pot lăsa blestemul liber, 
dar ar fi tare uşor. Se milogeşte să-l las să reacționeze la 
dorinţele mele. Il simt cum mi se întinde în braţe şi în 
picioare. Aşa face când mi-e frică, dar niciodată când vreau 
să fac ceva împotriva lui Arti. Un dar cu adevărat 

blestemat. 

— Nu face nimic! 

Glasul cântat al lui Arti mă potoleşte, dar magia ei nu-mi 
afectează voinţa. Mi-a cerut să nu fac nimic, lăsându-mi 
libertatea de a alege. Magia vrea să atace - să spintece, şi 
să ardă, şi să înăbuşe ura din ochii oamenilor. 

Are şi ea sânge împroşcat pe caftanul auriu, dar nu-şi 
bate capul cu el. Eu am tunica transpirată toată, însă mama 
nu renunţă la ţinuta mândră, cu capul ridicat. Paşii ei 
neînfricaţi nu fac decât să înfurie şi mai rău gloata. 

Un scrib îşi duce braţul în spate ca să arunce o piatră, 
dar, înainte să-i dea drumul, degetele îi trosnesc ca nişte 
crenguţe călcate în picioare. Ţipă şi cade în genunchi, 
strângându-şi mâna la piept. 

— Ea a făcut-o, şoptesc unii. L-a blestemat. 

— Owahyat jegoase! strigă într-un glas mai mulţi oameni. 

Tremur toată şi îmi încleştez dinţii ca să ţin magia în 
mine. Nu vreau să le fac rău, dar nici n-o să-i las să-mi facă 
ei rău. 

Primul amator de aruncat cu pietre le dă curaj celorlalţi. 
Trei oameni - două femei cu cuțite tobachi şi un bărbat cu 
un iatagan - ne ies în cale. 

Magia lui Arti pluteşte prin mulţime la fel de uşor ca 
atingerea unei pene şi, unul câte unul, cad cu toţii în 
genunchi. Incepând cu cei trei potenţiali atacatori, care se 
trag din potecă. Restul drumului, trecem pe lângă capete 
lăsate în pământ şi mâini tremurătoare. Tamarul se pleacă 
la picioarele mamei mele. 

Gendarii ne duc la docuri, unde ne aşteaptă alţi peste 
douăzeci. Tot acolo e şi tata, împreună cu Nezi, Ty şi Terra 
şi câteva lăzi cu lucrurile noastre. Vizirul a organizat exilul 
nostru cu rapiditate şi precizie. Nu mă îndoiesc că a plănuit 
dintotdeauna rezultatul ăsta sau chiar unul şi mai rău. 

Peste golf se lasă o ceaţă verde, iar bărcile gem ca nişte 
monştri marini care plutesc pe faţa apei. Înainte să ne 
urcăm, Majka se strecoară printre gendari. 

— Trimite un mesaj la moşia tatei despre locul unde o să 
te afli, îmi spune el. O să mă asigur că îl primeşte Rudjek şi 

o să venim după tine. 

Nu răspund; mă uit şocată la el, până când un gendar îmi 
porunceşte să mă mişc. Imi părăsesc casa. Imi părăsesc 
prietenii, pe Rudjek, toate lucrurile pe care le ştiu. Mama mi 
le-a luat şi pe astea. Mi-a luat totul. Sunt ameţită când pun 
piciorul pe corabie. Arti vorbeşte în şoaptă cu căpitanul 
despre destinaţia noastră, dar nu-mi bat capul să trag cu 
urechea. N-are importanţă. Oriunde am merge, nu va fi 
Tamar. Nu va fi acasă. 

X 


Ziua trece într-o pâclă nedesluşită. Căpitanul refuză să 
navigheze noaptea, de teama bancurilor de nisip care pot 
prinde în capcană o corabie la fel cum îşi prinde în plasă un 
păianjen prada. Ancorăm într-un mic port unde se desparte 
în două Râul Şarpelui. Unul dintre braţe merge mai departe 
de-a lungul Regatului, până în ţinutul vecin al Estheriei. 
Celălalt se îndreaptă spre Marea cea Mare, către Nord şi 
ţările de până acolo. 

Oshhe mi-a spus odată poveşti despre morţii care 
rătăcesc prin noapte, cu chipurile întoarse înapoi. Morți 
care căutau să fure viaţa bebeluşilor ce sugeau la pieptul 
mamelor. Dar nu de morţi mi-e teamă. Ci de copilul din 
pântecul lui Arti. În arşiţa înăbuşitoare stăruie un sentiment 
de damnare în timp ce valurile leagănă corabia înainte şi 
înapoi. Strâng mâinile pe balustradă ca să-mi menţin 
echilibrul. Când şi când, aud un pleoscăit puternic, un 
mormăit profund, şi apoi îşi scoate capul din apa întunecată 
câte un hipopotam. Celelalte animale care pândesc pe râu 
se feresc de luminile docurilor şi de celelalte bărci ancorate. 

Aş putea să sar în râu. 

Să-mi încerc norocul cu hipopotamii şi crocodilii. 

Să înot până mi se pun cârcei în braţe şi picioare. 

să plutesc în derivă pe mare. 

Simt cum mi se încordează spatele când începe să se 
agite blestemul. Arti iese de sub punte, cu Oshhe după ea. 
Cea mai mare parte a echipajului a debarcat cu câteva ore 
în urmă, în căutare de distracţie în schimbul câtorva 
monede de aramă. 

Simt atingerea magiei lui Arti înainte să ajungă şi ea la 
mine, şi reuşesc să mă abţin să nu mă cutremur. 

— Ar fi trebuit să nu te las de la bun început să-ţi petreci 
timpul cu băiatul lui Suran, zice şi se sprijină cu spatele de 
balustradă lângă mine, iar parfumul ei dulceag acoperă izul 
de putreziciune al râului adus de briză. Dar mi-a plăcut ce 
tare l-a înfuriat să ştie că băiatului lui îi place fata mea. 

Îmi înghit lacrimile şi privesc din nou în adâncimile 
întunecate ale golfului, nedându-i satisfacția unui răspuns. 
Rudjek şi cu mine am încercat să fim discreţi, deşi uneori 
mai eram neglijenţi prin pieţe. Era şi greu să nu fi fost, cu 
aşa de multă lume în jur, încât te puteai pierde prin 
mulţime. Totdeauna am crezut că Arti fie n-a băgat de 
seamă prietenia noastră, fie nu i-a păsat. N-a deschis 
niciodată subiectul, dar am fost naivă să-mi imaginez aşa 
ceva. Bineînţeles că a băgat de seamă şi a stat cu ochii pe 
noi tot timpul. Aş vrea s-o împing peste bord, ca s-o 
mănânce vreun crocodil. Mă furnică degetele şi aproape că- 
mi pot ridica mâinile ca să încerc. Aproape. Imi înfig 
unghiile în lemn ca să-mi îndrept spre el frustrarea. 

— O să-ţi spun un secret pe care nu-l mai ştie nimeni în 
afară de clarvăzători, începe Arti, privind absentă peste 
corabie. Când s-a născut fiecare dintre fiii vizirului, soţia lui 
i-a adus la Templu. Popoarele din Nord nu-i venerează pe 
orisha, dar ea voia să le vadă viitorul. l-am spus că Ritualul 
de trecere îi va distruge pe primii doi. Nu conta că Re'Mec 
nu mai vizitase Templul de douăzeci de ani ca să ceară un 
Ritual... nu din vremea preotului-ka Ren. 

Rudjek dăduse tot timpul vina pe zeii orisha pentru ce 
păţiseră Jemi şi Uran, dar în realitate Arti urzise totul. Ştia 
că fiii vizirului se vor oferi de bunăvoie, fie şi numai ca să-i 
demonstreze că s-a înşelat. Cum să fi făcut altfel, când 
trebuiau să se ridice la înălţimea moştenirii numelui Omari? 
Arti i-a manipulat din răzbunare pe Jemi şi Uran, astfel încât 
ei să dea greş. 

— Ţi-au vorbit vreodată orisha? mă răstesc eu la ea, iar 
cuvintele îmi curg ca lava. 

Arti îmi zâmbeşte. 

— Niciodată. 

Tata stă nefericit la prora corabiei, cu o privire pierdută. 
Îmi tremură gâtul în vreme ce mama aşteaptă să pun 
singura întrebare care-mi arde pe buze. Nu vreau să ştiu 
răspunsul, dar trebuie să aflu adevărul. 

— Ce-ai văzut în viitorul lui Rudjek? 

Când se întoarce în cele din urmă către mine, ochii ei 
chihlimbar îi sunt mohorâţi şi reci - lipsiţi de viaţă cum sunt 
tăciunii unui foc ce se stinge. 

— O să moară în Pădurea Intunecată. 

Pădurea Întunecată. Locul unde strămoşul lui Rudjek, 
Oshin Omari, i-a învins pe craveni şi le-a luat oasele. Locul 
unde tata a vânat şi a ucis bivolul alb. Rămân fără suflare, 
iar legănarea uşoară a corabiei mă ameţeşte. Nu poate fi 
adevărat, dar cuvintele mă sugrumă când întreb: 

— De ce o să se ducă acolo? 

Arti se încruntă şi-şi strânge buzele. 

— Pentru că nu e cine crede el că e. 

— Ce înseamnă asta? mă răstesc eu, năucită de această 
veste. 

— Nimic care să te privească pe tine. Mama pufneşte şi- 
şi mută privirea. O să intre în Pădurea Intunecată şi o să 
moară. Asta-i tot. Viitorul lui e bătut în cuie. 

— Nu te cred. 

Îmi vine în minte un vis pe jumătate uitat, în care Rudjek 
stă la marginea pădurii unde noaptea e nesfârşită. Doar un 
vis. N-a însemnat nimic. Ea minte pentru că îl urăşte pe 
vizir şi vrea să cred că prietenul meu n-o să vină după 
mine, aşa cum a promis. 

— Păstrează-ţi minciunile pentru altcineva. 

Arti nu lasă să i se vadă pe chip surprinderea mai mult de 
o clipă. 

— O să-l distrugă pe Suran, insistă ea, cu glasul clocotind 
de dispreţ. Nu-mi doresc decât să fiu acolo ca să văd 
moştenirea marelui vizir prăbuşindu-se. 

— Preotul-ka ar fi trebuit să te omoare când a avut 
ocazia. 

Cuvintele mele mustesc de toată duşmănia pe care o pot 

aduna, şi vorbesc serios. 

Arti râde. Un râs sincer, cum n-am mai auzit de mult la 
ea. Dar nu durează mult, şi apoi gura i se schimonoseşte 
într-o strâmbătură. Se îndoaie de mijloc, ţinându-se de 
burtă. Legătura blestemului slăbeşte o idee şi coarda care 
ne uneşte se destinde un pic. Înainte, Koré a slăbit magia 
lui Arti suficient cât să pot trece eu la acţiune. Oare acum o 
slăbesc copilul sau greaţa care însoţeşte sarcina? Poate că 
blestemul va fi tot mai slab pe măsură ce avansează 
sarcina, dându-mi ocazia să încerc din nou. Mă agăţ de 
această speranţă. După atâtea eşecuri, e singurul lucru pe 
care îl mai am. 

Nu îndrăznesc să-mi testez libertatea în faţa ei, de teamă 
să nu găsească vreo cale să strângă iar laţul. Tata tresare, 
cu spatele încordat. Oare simte şi el blestemul slăbind? 
Umerii i se ridică şi coboară, iar mie îmi cresc speranţele. 
Împotriveşte-te, tată! Eşti mai puternic decât ea. 

— Pune-o pe Ty să-mi mai facă ceai, spune Arti, 
înfiorându-se, cu broboane de sudoare pe frunte. Încearcă 
să nu-l otrăveşti de data asta. 

Nu suport să mă uit la ea, nu după povestea cu vinul şi 
ceaiul, şi lucrul îngrozitor pe care l-am spus despre preotul- 
ka. Nu după tot ce a făcut. 

În ochii tatei se duce un război; totuşi, rămâne prins în 
capcana ei şi o parte din speranţele mele pier. Kore a spus 
că mie blestemul mamei nu mi-ar putea face niciodată rău, 
dar ceilalţi pe care i-a blestemat ar muri dacă încearcă să 
facă ceva împotriva ei. Dacă tata ar avea mintea limpede 
fie şi măcar o clipă, ar şti şi el asta. 

Plec fără să spun niciun cuvânt. O las pe mama să-şi 
pună întrebări. Ty şi Terra sunt în bucătăria de sub punte, 
curăţând peşte şi dezghiocând midii pentru cină. Nezi o fi 
ieşit probabil, ca de obicei, de una singură. 

Ty îşi şterge mâinile pe şort şi-şi drege vocea. Ea şi Nezi 
îi sunt loiale mamei, dar ştiu oare adevăratele proporţii ale 
faptelor lui Arti? Pot oare să le conving să stea de vorbă cu 
ea? Nu mai ştiu în cine să am încredere, mai ales la mine 
acasă. Mi-e dor de prietenii mei, mi-e dor de vremurile când 

singura mea grijă era dacă o să am vreodată darul. Acum, 
când sunt sub punte, legătura lui Arti slăbeşte şi mai mult. 
Am senzaţia că-mi scot o mantie grea pentru prima dată 
după multe zile. Câtă vreme blestemul e ceva mai puţin 
puternic, o să-i scriu bunicii. li scriu diseară. 

— Bună, Ty! 

Mi se încing obrajii. Intendenta noastră clatină din cap. 
Sigur că a auzit vorbele îngrozitoare pe care le-am spus 
despre preotul-ka. Terra nu-şi ridică privirea de la ce face - 
e cu mâinile până la cot în măruntaie de peşte. După ce Ty 
mă lasă să aştept un pic prea mult, ridică din sprâncene, 
întrebând din ochi: Ce vrei? 

— Arti vrea ceai de scoarță de palmier, răspund eu. 

Ty se scarpină în bărbie şi clatină din cap: Nu mai avem. 

— Mă duc să caut pe uscat, spune Terra, ridicându-se în 
picioare. N-ar trebui să fie aşa de greu. 

— Vin şi eu, spun, dornică să scap de pe corabie. Mi-ar 
prinde bine nişte aer curat. 

— Data viitoare, mormăie Terra, tot nevrând să se uite în 
ochii mei. Nu-i sigur noaptea pentru o fată cumsecade. 

Dau să protestez, dar Ty împinge într-o parte castronul 
cu măruntaie de peşte şi se ridică, arătând clar că ea e cea 
care va merge cu Terra. Îşi înveleşte un cuţit în şort, şi mie 
îmi sare inima. Am nevoie de toate resursele să mă ţin tare. 
Acum, când ştiu adevărul, mi-e greu să le mai privesc la fel 
pe Ty şi Nezi. Simţindu-mi neliniştea, Ty îşi dă ochii peste 
cap şi oftează. Cu asta şi cu comentariul despre preotul- ka, 
nu mai sunt bine-venită în bucătăria de sub punte. 

— Îmi pare rău, izbucnesc şi ies în grabă din bucătărie. 

Mă împleticesc pe culoar, lovindu-mă de pereţii care 
duhnesc a mucegai. N-am nevoie să merg cu Terra. O să 
scriu biletul singură şi o să mă furişez pe țărm când 
slăbeşte blestemul. Cu corabia care se leagănă încolo şi 
încoace şi vestea mamei despre Rudjek, nu pot gândi 
limpede. Cuvintele lui se spulberă ca nişte cioburi în mintea 
mea. O să te găsesc! Promit. Chiar dacă Arti minte, cum o 
să mă găsească, dacă noi ne îndreptăm spre un loc 
necunoscut din afara Regatului? 

Felinarele prinse de pereţii despărțitori alungă umbrele, 
dar nu prea departe. În drum spre cabina mea, dau peste 
un membru al echipajului. Bărbatul trece aşa de aproape, 
încât îi simt pe ureche răsuflarea acră. Mă soarbe din ochi, 
privirea lui lacomă măsurându-mă din cap până în picioare. 
Magia demonului îmi zumzăie ca o viperă sub piele, 
implorându-mă să o folosesc. Omul se apropie mai mult. Eu 
fac un pas în spate. Ştiu de ce e în stare magia. Nu trebuie 
decât să-mi doresc, să poruncesc, să canalizez. Asta nu 
înţelesesem la copacul sacru. Acolo, am lăsat-o să mă 
controleze, acum o controlez eu... şi e plăcut. 

Magia sare în jurul bărbatului, care rămâne cu gura 
căscată. Se îndepărtează de mine, cu picioarele ţepene, şi 
trece printr-un bocaport pe altă punte. O să se ducă direct 
în pat şi o să adoarmă curând. După ce pleacă, oftez adânc 
şi îmi şterg sudoarea de pe frunte. _ 

După ce ajung în cabină, nu mai pierd vremea. Incăperea 
are dimensiunile dulapului meu de-acasă - casa pe care s- 
ar putea să n-o mai văd niciodată. Are un prici cu o pătură 
cu miros greu şi o saltea cu cocoloaşe, iar lângă el se află 
un pupitru. Scotocesc prin sertar după papirus şi un stylus. 
După ce le găsesc, îmi şterg palmele de pantaloni. Eşecul 
de dinainte mi se strecoară în minte, dar nu stau să mă 
gândesc; las cuvintele să se reverse. Când tocul ajunge pe 
hârtie, libertatea neaşteptată mă umple de o nouă 
speranţă. 

Mă întreb cum o să reacționeze bunica la scrisoarea mea, 
când sunt nevoită să mă învârt în jurul subiectului. Mă 
cunoaşte. O să-şi dea seama că e ceva în neregulă. Cu 
capacitatea ei de a călători la distanţe lungi prin lumea 
spiritelor, o să reuşească să ne găsească şi să vadă cu ochii 
ei 

— Ce faci? întreabă cineva, luându-mă prin surprindere. 

Las papirusul să se ruleze, ascunzându-mi mesajul. Mă 
întorc şi o văd pe Nezi stând cu spatele lipit de uşă. Işi 
încrucişează braţele şi-şi prinde coatele în palme. N-am 
auzit-o bătând la uşă sau intrând în cabină. 

— Nezi? îmi dreg vocea şi mi se ridică o negură din cap. 

Am rămas fără suflare şi sunt enervată că m-a deranjat. Îmi 
scriam gândurile, îi răspund. Îmi alung iritarea şi îmi aleg cu 
grijă cuvintele, ca să nu intre la bănuieli: Sunt vremuri 
grele. 

— O dispreţuieşti pe mama ta chiar aşa de tare, încât să 
spui asemenea lucruri îngrozitoare? mă întreabă ea. 

În vocea ei nu e nicio urmă de duşmănie, doar curiozitate 
şi surprindere. Pentru că nu răspund, adaugă: 

— Am vorbit cu Ty şi cu Terra. 

Blestemul şi-a slăbit strânsoarea asupra limbii mele şi e 
prima mea ocazie să spun ce gândesc de când m-am 
întâlnit cu Kore pe alee. 

— Îl urăşte ea aşa de tare pe vizir, încât e dispusă să facă 
nişte lucruri atât de îngrozitoare? ripostez eu. Sau nu face 
decât să asculte poruncile /ui? 

Nezi nu clipeşte. Încerc să nu mă gândesc la Regele 
Demon, cu atât mai mult să nu-i spun numele. Chiar şi 
acum, magia lui sălăşluieşte în străfundurile mele, 
întinzându-se în braţele şi picioarele mele şi făcându-şi loc 
ca un vechi prieten. Magie atât de periculoasă, încât a 
distrus doi bărbaţi numai cu ţărână. Nu mă pot lăsa în voia 
ei, ca să devin ca mama. 

— Tu chiar nu înţelegi, spune Nezi, încruntându-se. 
Regele Demon nu e duşmanul nostru. 

— Poftim? şuier eu, nu foarte şocată că ştie deja. 

Bineînţeles că ştie. Ea, Ty şi Arti sunt prea apropiate ca 
să nu fi ştiut. 

— Mănâncă suflete. Aproape că a distrus lumea, şi tu stai 
acolo şi-mi spui că nu e duşmanul nostru. Nu vezi ce prăpăd 
va aduce eliberarea Kka-ului lui? Ştim cu toţii ce spun 
înscrisurile sacre! 

— Înscrisurile sacre sunt doar poveşti, Arrah, spune Nezi, 
oftând. Trebuie să-ţi fi dat seama până acum că nu totul 
este ceea ce pare. Nici zeii orisha nu sunt ceea ce par. Am 
avut o fată, şi ea şi-a dorit o viaţă mai bună decât puteam 
eu să-i dau, aşa că s-a oferit să ia parte la Ritualul de 
trecere. Ca mulţi alţii, nu s-a mai întors acasă, mulţumită 
zeilor tăi orisha. Şi Ty... 

În privirea lui Nezi răzbate durerea, iar cuvintele i se 
sting. Magia demonului îmi şopteşte în gât, iar eu strâng 
pumnii. Pleacă! 

— Vrem ca zeii orisha să plătească pentru crimele lor, îmi 
spune Nezi, cu un ton neutru. Şi pentru nenorocirile care li 
se întâmplă, chiar sub nasul lor, celor care nu se pot apăra 
singuri. 

Vrem. Şi eu, care am crezut că pot să le conving pe Nezi 
şi pe Ty să mă ajute. 

— N-am pretenţia că orisha sunt morali sau buni, spun, 
scrâşnind din dinţi şi văzând roşu înaintea ochilor. Dar ce a 
făcut mama ca să-l ajute pe Regele Demon e greşit. N-ai ce 
să spui ca să mă convingi că nu-i aşa. 

— O să te răzgândeşti, spune Nezi, întorcându-se să 
plece. Ai nevoie doar de timp. 

Cu asta, se strecoară afară din cabină, la fel de tăcut 
cum a şi intrat. Dau fuga la uşă şi o zăvorăsc de data asta, 
cu mâinile tremurând. Nu poate să creadă că o să sprijin ce 
face mama, că o să stau deoparte şi o s-o las să-şi vadă de 
treabă. Dovuăj' de zei! Chiar toată lumea de pe corabia asta 
şi-a pierdut raţiunea? 

Mă grăbesc înapoi la pupitru, ca să termin scrisoarea cât 
blestemul e încă slăbit. Când desfăşor papirusul, ameţesc şi 
inima mi-o ia din loc. Nu se poate aşa ceva! Mă holbez la 
realitatea crudă a ceea ce am făcut. Pe hârtie sunt cercuri 
desenate peste alte cercuri, deasupra altor cercuri. Cercuri 
care leagă, cercuri care unesc. Tatuajul în formă de şarpe 
mă doare când magia demonului mi se strânge mai tare în 
jurul inimii. 

DOUĂZECI ŞI TREI 


„A. 


După zece zile în care am plutit pe râu, coborâm de pe 
corabie şi ne îndreptăm spre Kefu, un ţinut comercial liber, 
care se întinde până la graniţa de nord a Estheriei. Magia 
îmi freamătă pe antebraţe ca nişte aripi catifelate de fluturi 
de noapte, dar nu pot s-o văd. N-are nicio noimă, din 
moment ce se simte la fel de intens ca în ţinuturile 
triburilor. Chiar dacă magia e mai puţin vizibilă în cursul 
zilei, de obicei arată ca nişte scame în vânt, dar aici e 
aproape imperceptibilă. Ochiul lui Re'Mec se ascunde în 
spatele unui nor care îmbracă docurile în umbre 
schimbătoare. E miezul zilei, dar soarele e prea jos pe cer. 

Arti tocmeşte nişte cărăuşi să ducă o lectică suficient de 
mare pentru ca să încăpem şi Oshhe şi cu mine, dar eu 
refuz să merg cu ei. Tata obiectează până când Arti îi zice 
să mă lase în pace. Merg pe jos, împreună cu servitorii, 
conducând măgarii încărcaţi cu lucrurile noastre. 

Praful acoperă totul în Kefu, de la oameni până la 
clădirile scunde. Feţe supte şi ochi înfundaţi privesc spre 
noi cât ne facem drum prin oraş. Kefu n-are sclipirea care 
radiază din oamenii din Tamar, mai ales în Piaţa de Est. 
Negustorii nu pun suflet când îşi vând mărfurile, iar 
muşteriii sunt obidiţi. Nu auzi nicio fanfaronadă la colţ de 
stradă. Nu vezi niciun joc de noroc pe alei. N-auzi niciun 
cântec de fluier sau tobe djembe. Şi mai mult, n-auzi niciun 
cântec sau râset. E ceva care nu-i deloc în regulă cu locul 
ăsta. 

Îmi curge transpiraţia pe frunte şi alung muştele. 
Zăbovesc mult în urma caravanei, până se pierde într-un 
nor de praf la marginea oraşului. M-am săturat să umblu în 
umbra mamei şi e plăcut să rămân puţin singură după 
înghesuiala de pe corabie. Imi trag măgarul de căpăstru, 
târându-mi picioarele ca şi el. 

— N-ai nişte pâine? întreabă o fetiţă care vine în grabă să 
ne ajungă din urmă. Clipeşte spre mine cu nişte ochi violet 
trişti şi pielea aşa de cenuşie, că e greu de crezut că a 
atins-o vreodată soarele; cu toate astea, n-are venele 
vizibile ca nordicii, indiferent de nuanţa pielii. Poţi să mă 
ajuţi, te rog? 

Magia din Kefu se mişcă în jurul fetei, lăsând un gol în 
jurul ei. Propria ei magie pare a fi pe punctul de a izbucni. 
Fetiţa asta nu e cine, sau ce, pare să fie. 

— Tot tu? 

— Nu te bucuri să mă vezi? întreabă Kore, într-o 
întruchipare cu glas piţigăiat a ei însăşi - stranie venind din 
gura unui copil. 

În prezenţa ei, blestemul îşi slăbeşte din nou controlul 
asupra limbii mele. 

— Dacă n-ai o cale s-o omor pe mama, atunci, nu, îi 
răspund. 

— Totdeauna eşti aşa de urâcioasă? 

Fetiţa Kore se bosumflă. Adulmecă în jurul şeii de pe 
măgar până când găseşte peştele sărat şi pâinea de cuo 
seară înainte. Se poartă ca un copil adevărat. Fără 
atingerea magiei ei, habar n-aş fi avut. Ridică sacul fără să 
ceară voie. 

— Ce gust mai are mâncarea în ultima vreme? 

Când o văd pe Kore prefăcându-se că este un copil 
precoce, îmi aduc aminte de Kofi şi mă năpădeşte ruşinea. 
Nu l-am putut apăra, şi nu pot să nu mă întreb dacă nu 
cumva ar fi fost încă în viaţă în cazul în care nu m-ar fi 
cunoscut. Îmi stă inima în loc. 

Fetiţa Kore zâmbeşte când vede ce-i în sac. 

— Oricât de tare mi-ar plăcea să-ţi gust delicatesele, am 
venit cu un scop; mai multe, de fapt. Sunt nişte lucruri pe 
care trebuie să le ştii. 

Mi se strânge stomacul. Orice a venit să-mi spună, n-are 
cum să fie de bine. 

— Probabil că ai observat că oraşul ăsta nu e ce pare să 
fie. Îşi aranjează curelele unei tăşti vechi de-a curmezişul 
umerilor. Kefu e ca spaţiul dintre timpuri pe care oamenii 

triburilor îl numesc neant. Noi... fraţii mei şi cu mine... 
străbatem prin el distanţe mari în doar câteva clipe. Dar 
locul ăsta e un alt fel de neant. Aici s-au adunat demonii 
după război. 

— S-au adunat? întreb eu, strângându-mi braţele în jurul 
umerilor. Vrei să spui că n-au murit? Niciunul dintre ei? 
Dar... 

Trag adânc aer în piept, aducându-mi aminte de gura 
căscată a lui Shezmu, de urletul lui oribil şi pătrunzător şi 
de ce a zis Nezi despre înscrisurile sacre din Templu. 
Simple poveşti. 

— Aţi... Abia pot vorbi. Aţi minţit pe toată lumea. 

— Am denaturat adevărul, da, răspunde Kore, ridicând 
din umeri. Când am distrus rasa demonilor, au găsit o cale 
să-şi împiedice sufletele să se înalțe. Toţi trebuie să ne 
întoarcem la Cataclismul Suprem în moarte. El i-a făcut pe 
orisha, iar noi am făcut tot restul. Însă demonii au găsit o 
cale să trişeze. 

Mă holbez la ea şocată, în timp ce în minte îmi revin 
lecţiile scribilor despre zeii orisha - despre ea. 

— Şi în legătură cu ce altceva aţi mai denaturat 
adevărul? 

Kore se uită urât la mine, cu ochii mijiţi. 

— Ideea e că... nu-i putem obliga pe demoni să se înalțe, 
aşa că a trebuit să le închidem sufletele, ca să-i împiedicăm 
să-şi ia trupuri noi. Locul ăsta e o închisoare şi, ca şi 
neantul, timpul e schimbător aici. Se mişcă după cum îi e 
voia şi nu poţi avea încredere în el. Uneori, orele unei zile 
se întind prea mult, iar alteori trece un an cât ai clipi din 
ochi. 

Aruncă o privire la un grup de muşterii care s-au oprit să 
se uite la noi. Işi vorbesc în şoaptă unii altora. 

— Oamenii care trăiesc în spaţiul fizic din Kefu habar n- 
au, în timp ce demonii se agaţă de viaţă trăgând fărâme 
din sufletele lor. Un schimb destul de inofensiv... până a 
ajuns mama ta. 

— Inofensiv? întreb eu şuierat. Nu vezi că oamenii ăştia 
sunt nefericiţi? 

— Ăsta nu-i domeniul meu, răspunde Kore, arătându-şi 
dinţii. Alt orisha se ocupă de locul ăsta. 

— Se ocupă şi nu face nimic, mă răstesc eu. 

— Ceva despre care ştii şi tu foarte multe, ripostează ea. 

Îmi înghit replica. 

— Fac tot ce pot. 

— Şi aşa ajungem la al doilea motiv pentru care sunt aici. 

Kore îşi trage taşca în faţă. Scoate o casetă şi o aşază 
sub braţ - ca s-o ţină mai bine. Caseta de lemn nu seamănă 
deloc cu cea în care se află ka-ul Regelui Demon şi abia 
acum îmi dau seama că n-o are cu ea. 

Mă las pe spate când magia demonului mi se agită în 
piept, aducându-mi aminte că, deşi e amorţită, nu e şi 
adormită. 

— Sufletul lui e... icnesc eu, cu gâtul uscat. 

— E ferit de maică-ta deocamdată, răspunde Kor6, 
încruntându-se. L-am ascuns. Deschide caseta, dând la 
iveală nişte pergamente şi oase. Nu pot să fac nimic în 
legătură cu preoteasa-ka, dar am venit încărcată de daruri. 
Vrei să scapi de blestemul ăsta dezgustător? 

Aş face orice să rup blestemul care ne apăsă pe tata şi 
pe mine. 

— Da. 

— E nevoie de un preţ mare, mă avertizează Kore. Magia 
demonilor n-o să te părăsească de bunăvoie. 

După ce ultimul ritual m-a lăsat la pat şi mi-a luat ani din 
viaţă, ştiu riscurile. 

Ştiu preţul. 

Anii mei în schimbul libertăţii. 

N-am nicio ezitare când iau caseta. Îmi tremură degetele 
când ating mâna lui Kor6, care pare surprinzător de 
omenească. Îşi mută privirea, dar nu înainte să văd în ochii 
ei o tristeţe profundă. 

— Poţi să-mi faci o favoare? Înghit nodul din gât. Nu mi-e 
teamă să săvârşesc ritualul, dar mi-e teamă să nu dau greş 
din nou. Poţi să-i spui bunicii... căpetenia tribului Aatiri... ce 
s-a întâmplat? Spune-i că am nevoie de ajutor. 

— Ştie deja, Arrah, spune Kore, uitându-se din nou în 

ochii mei. M-a chemat după prima viziune cu şarpele cu 
ochii verzi, de la Festivalul Lunii de sânge. 

Când bunica s-a referit la o veche prietenă, nici prin cap 
nu mi-ar fi trecut că era vorba despre o orisha. Orisha nu 
sunt zei ai ținuturilor triburilor, dar, de bine, de rău, tot sunt 
zei. Încă o dată rămân năucită. 

— Edamii o să te ajute, dar încă n-a venit vremea, 
urmează Koré, vorbind iar în cimilituri. Trebuie să faci tot ce 
poţi s-o întârzii pe maică-ta până o să fie pregătiţi să ia 
măsuri. 

— Nu înţeleg, şoptesc eu, dar Kore s-a pierdut deja în 
mulţime. 

Bunica poate vedea peste timp şi spaţiu, aşa că a 
descoperit ea oare momentul potrivit în care să lovească? 
Mă gândesc la toate dăţile când a citit în oase şi le-a ascuns 
de mine înţelesul. Întotdeauna mi-a răspuns la întrebări cu: 
Nu-i încă vremea potrivită să spun. Oare bunica ştia că se 
vor întâmpla toate astea şi totuşi nu mi-a spus? Dacă aşa e 
şi n-a putut s-o oprească pe Arti, la ce bun să-mi fi spus? O 
parte din frustrarea mea se topeşte. Nu înţeleg de ce, nu, 
dar am încredere în bunica şi sunt uşurată că ea şi edamii 
au un plan. 

Când prind din urmă caravana, la marginea oraşului, nu 
pare să-mi fi observat nimeni lipsa. Curge transpiraţia pe 
mine în căldura înăbuşitoare şi aerul greu. Caravana ridică 
în aer aşa de mult praf, că nici şalul meu nu-l poate opri. 
Mergem ore în şir în tăcere; nu se aud decât răgetele 
jalnice ale măgarilor noştri. _ 

În depărtare, către vest, se ivesc în zare munţi stacojii. În 
urma noastră, peste Kefu se adună o pâclă groasă. 
Formează o sferă perfectă, care ascunde oraşul. Nu 
seamănă deloc cu ceața verde care se lasă peste Tamar 
după o ploaie abundentă. Pâcla înconjoară Kefu ca un şarpe 
încolăcit în jurul prăzii. Să fie oare manifestarea demonilor 
adunaţi aici? Nu ştim multe despre demoni, aşa cum au 
vrut orisha, iar acum e logic de ce. Orisha n-au ucis 
niciodată rasa demonilor; n-au făcut decât să le 
întemniţeze ka-urile. Şi unii, cum se pare că e Shezmu, 

rămân în libertate în lumea spiritelor şi sunt încă periculoşi. 

Cărăuşii se opresc să-şi tragă sufletul, iar Oshhe coboară 
să-şi dezmorţească picioarele. Arti se apleacă peste 
marginea lecticii şi-i şopteşte ceva. Buzele ei îi ating 
urechea, iar eu mă crispez. Înainte, îmi creştea inima când 
vedeam un asemenea moment de afecţiune între părinţii 
mei. Cândva, tânjeam după atenţia mamei şi aş fi făcut 
orice ca să-i intru în graţii. Acum, mi se întoarce stomacul 
pe dos doar când mă uit la ea. Ar trebui s-o smulgă cineva 
din lectica ei şi s-o calce în picioare. Imediat ce ne aşezăm 
la noua noastră casă, o să găsesc o cale să săvârşesc 
ritualul şi să rup legătura nenorocită dintre noi. 

Vreau să cred că mândria tatei îi permite să i se opună 
lui Arti cu lucruri neînsemnate. Uneori, îi zvâcnesc 
pleoapele. Şi mâinile. Uneori, e aşa de nemişcat, încât îi 
ating braţul ca să mă asigur că e în regulă. Uneori se 
plimbă în sus şi în jos. Când Arti se retrage în lectică, tata le 
spune cărăuşilor că suntem gata de plecare. Se duce până 
la Nezi şi-i ia sacul în plus pe care-l duce. Apoi, în loc să se 
urce la loc în lectică, îşi potriveşte pasul cu ea, iar ea îi dă 
un ghiont jucăuş. Totul pare cât se poate de normal în 
aparenţă. 

Niciun clopot nu marchează trecerea timpului, iar ochiul 
lui Re'Mec se află în acelaşi loc pe cer. Mergem de cel puţin 
trei sau patru ore, iar ritmul caravanei încetineşte pe 
măsură ce înaintăm. Deşertul de dincolo de Kefu se întinde 
cât vezi cu ochii. Nisipul e nesfârşit, iar aerul fierbinte 
tremură şi ne împiedică să ne dăm seama cât de aproape 
suntem de munţii din vest. 

Mergând pe lângă măgarul ei, Terra încetineşte pasul 
până reuşesc s-o ajung din urmă. Suntem destul de departe 
de ceilalţi ca să putem sta de vorbă fără să ne audă nimeni. 

— Locul ăsta pare blestemat, spune ea, ducând mâna la 
medalionul cu Kiva de la gât. 

Are dreptate. Ținuturile triburilor sunt pline de atingerea 
uşoară a magiei. Aici, magia e apăsătoare. Ţi se strecoară 
în oase. Imi trece prin minte un gând şi mă opresc. Oare 
Arti a găsit vreo cale să aibă acces la magia orisha care 

leagă demonii? 

Terra face mâna streaşină la ochi şi priveşte cerul. 

— Familia mea a mers prin deşerturi, a străbătut ţinuturi 
sălbatice şi a navigat pe mări. N-am văzut niciodată un 
soare care să nu se mişte. 

— Nu-i soarele, îmi dau eu seama, înțelegând în cele din 
urmă avertismentul lui Kor€. Aici timpul e nefiresc. 

Ca să-mi demonstreze spusele, când ne uităm din nou în 
urmă, cerul se schimbă de la culorile amiezii în mov şi apoi 
în negru tuci. Totul se petrece în câteva secunde. Ar trebui 
să fie imposibil, dar timpul în Kefu se mişcă în ritmul lui 
propriu. După ore întregi pe drum, oraşul tot pare la o 
aruncătură de băț. Mai să cred că îmi joacă feste căldura, 
dar se simte în aer mirosul de apă curată şi peşte. 

— Te rog, spune-mi că vezi şi tu asta, zice Terra, stând 
complet nemişcată şi cu trupul crispat. Spune-mi că nu mi- 
am pierdut minţile. 

În faţă, unde se vede caravana înaintând, soarele încă 
mai e la amiază şi nimeni altcineva nu vede cerul diferit. 

li pun o mână pe umăr. Nu găsesc nimic încurajator să-i 
spun. 

— Văd şi eu. 

Terra mormăie o rugăciune disperată. 

— Zeii să ne ajute! 

Când eram mică, tata şi cu mine ne rugam împreună 
înainte de culcare. Heka, apără-mă! Ascunde-mă! Ţine-mă 
în siguranţă! Tata zicea că Heka este binevoitor cu cei care 
i se roagă. Acum, că l-am văzut pe Heka, i-am auzit vorbele 
în minte şi l-am văzut întorcând spatele triburilor, ştiu că nu 
e adevărat. Rugăciunile mi se mai desprind de pe buze doar 
din obişnuinţă şi n-au nicio semnificaţie. 

Kore n-a dat niciun indiciu că vreunul dintre ceilalţi orisha 
ar oferi vreun ajutor. Soarele orisha Re'Mec, cu penele lui 
de struţ, coarne de berbec şi ochi de foc. Essi, zeul cerului. 
Nana, făcătoarea lumii. Mouran, vuietul mării. Sisi, 
răsuflarea focului. Yookulu, torcătorul anotimpurilor. Kiva, 
apărătorul. Oma, visătorul. Kekiye, umbra recunoştinţei. 
Ugeniou, secerătorul. Fayouma, mama. Fram, balanţa. 

Îmi închipui că arată ca statuile lor, dar nu, probabil că 
asta e doar una dintre nesfârşitele lor manifestări. Kore mi- 
a apărut cu două înfăţişări, niciuna exact ca statuia ei. Sper 
că fac ceva ca să-i ajute pe edami, pentru că mă îndoiesc 
de mine tot mai mult cu fiecare clipă care trece. 

Am tălpile pline de băşici când ajungem la vila bătută de 
nisipuri care va fi noua noastră casă. Terra are faţa înroşită, 
arsă de soare. Nici ceilalţi n-o duc mult mai bine. E magie şi 
aici şi, imediat ce intrăm dincolo de zidurile de granit, 
timpul se schimbă şi începe să se însereze. Terra icneşte, 
iar Nezi îi şopteşte ceva lui Ty. Îmi strâng buzele. Mama n-o 
să aibă satisfacția să vadă nicio reacţie din partea mea. 

Dincolo de ziduri, rațele plutesc printre frunze de nuferi şi 
lotuşii înfloresc în mijlocul unui heleşteu. Palmierii şi 
smochinii licăresc în lumina lunii, mai viguroşi decât ar 
trebui să fie orice copac în deşert. Grădina e plină de 
straturi de crini, margarete şi trandafiri. Cântecul păsărilor 
rupe tăcerea. 

Când coboară şi Arti din lectică, ne oprim cu toţii, 
nevenindu-ne să ne credem ochilor. Terra strânge aşa de 
tare căpăstrul măgarului, încât i se albesc încheieturile. 
Nezi şi Ty îşi plimbă privirea de jur-împrejur. Mă ţin de burtă 
şi îmi scapă de pe buze un geamăt. Dacă n-au înţeles încă, 
înţeleg acum. Nu mai există cale de întoarcere. Nu mai 
există revenire la normal, sau la ce trecea drept normal în 
vieţile noastre. Tata nu reacţionează la schimbarea 
petrecută cu Arti, iar cărăuşii nu par să bage de seamă sau 
să le pese. 

Mesajul de mai devreme al lui Kore mă sâcâie. Trebuie să 
faci tot ce poţi s-o întârzii pe maică-ta. Îmi răsună în minte 
ca o armonie dezacordată şi simt cum mi se ridică fierea în 
gât. În alte condiţii, aş fi râs de ironia situaţiei, dar nu pot 
nici măcar să răsuflu când mă uit la burta mamei. E de trei 
ori mai mare decât când am plecat din Tamar. A crescut 
foarte repede. 

Copilul se va naşte în curând. 

PARTEA A III-A 


Are gust de vâlvătaie şi cenuşă, 

De noi începuturi şi sfârşituri. 

E monstrul ce pândeşte dintre umbre, 
Mântuitorul ce lumina străjuieşte. 

Ea doarme într-un put cu vipere şi foc, 
ȘI se trezeşte intr-un viscol de furie. 


Cântecul Nenumitei 

DOUĂZECI ŞI PATRU 


„A. 


Măgarii bat din copite şi se îndepărtează de mama. 
Privirea ei trece peste noi toţi şi fruntea îi luceşte de 
sudoare. Face un pas şi se clatină. Îmi sare inima când 
blestemul slăbeşte din nou. Tata, Ty şi Nezi sar s-o ajute. 

Terra se uită la mine cu ochii căscaţi, iar funia măgarului 
i-a rămas strânsă în jurul mâinii. Deschide gura să 
vorbească, dar eu clatin din cap. Imi dau seama acum că şi 
ea, ca şi mine, habar n-avusese ce se petrece în casa 
noastră. 

— Trebuie să mă odihnesc, geme Arti, încă încovoiată. 
Copilul se mişcă. 

Oshhe şi Ty o ajută să traverseze curtea interioară şi 
grădinile, până la intrarea cu arcadă a vilei de două etaje. 
Nezi rămâne în urmă să-i supravegheze pe cărăuşii care 
descarcă măgarii. Strecor caseta cu pergamente într-un sac 
şi-mi trec cureaua peste umăr. Nu pot risca să le descopere 
nimeni. 

Cărăuşii au nevoie de ore în şir să ne ducă lucrurile în 
vilă. Ca şi mai devreme, când ziua durase mult prea mult, şi 
noaptea pare nesfârşită. Cerul e cufundat într-un întuneric 
care nu se mai termină, iar luminile din vilă se aprind de la 
sine. Magia e simplă, dar aici n-am încredere în ea. Rămân 
cu Terra în bucătărie, aşa că niciuna dintre noi nu e 
niciodată singură, deşi asta nu se va întâmpla decât astă- 
seară. 

— Cum... începe ea, dar întrebarea rămâne în aer. 

Cu legăturile blestemului slăbite, pot să-i dezvălui 
adevărul despre Arti, dar nu vreau s-o trag pe Terra şi mai 
adânc în problemele familiei mele. Tot mai e posibil să fie şi 
ea sub influenţa mamei, fie că ştie, fie că nu. 

Doi dintre cărăuşi trec prin bucătărie, ducând pe coridor 
un cufăr mare. 

— Ty te place, spun eu, muşcându-mi interiorul obrazului. 
Fă-o s-o convingă pe mama să te elibereze de contract. 
Spune-i că ţi-e dor de casă, că vrei să-ţi vezi familia. Spune- 
i orice e nevoie. 

Terra îşi strânge braţul în jurul burii. 

— M-am gândit la câte ceva de când am fost surghiuniţi... 

O întrerup: 

— Dacă Arti nu te eliberează de contract, fă-ţi treaba, 
stai la locul tău, fii invizibilă. Imediat ce ai ocazia, fugi şi nu 
privi în urmă. 

Lacrimile îi lasă dâre prin praful care i s-a adunat pe 
obraji în timpul drumului prin deşert şi mă doare inima 
pentru ea. 

— Mi-e frică, Arrah. 

O strâng de umăr, aducându-mi aminte de toate dăţile 
când se foia dimineaţa prin camera mea. Cum se trântea 
pe patul meu ca să verse ultimele bârfe sau să-mi spună 
veşti despre familia ei. Nu merită să fie izolată în locul ăsta 
uitat de zei. 

— Şi mie mi-e frică, recunosc eu, în clipa când în 
bucătărie intră Ty. 

Şi Terra, şi eu tresărim, iar Ty ridică din sprâncene ca să 
ne întrebe ce s-a întâmplat. Răspunsul ar trebui să fie 
evident. 

— Mă duc să mă odihnesc, spun eu. 

Îi arunc Terrei o privire pe care sper s-o înţeleagă. Fi; 
invizibilă! 

— Ar trebui să te odihneşti şi tu. Avem o grămadă de 
timp să despachetăm. 

Sau deloc - nu contează în locul ăsta, unde timpul e aşa 
de capricios. 

Camera mea cea nouă - din nefericire - e la etaj, pe 
acelaşi coridor cu a părinţilor. Îmi tremură picioarele când 
urc scările şi îmi ard tălpile după ce am mers toată ziua. 
Când intru în cameră, vasele cu ulei aşezate pe o masă se 
aprind. Simt ochi lacomi îndreptaţi asupra mea, ochi de 
demoni, ca în clipa de dinainte ca Shezmu să-l posede pe 
tata. Doar că de data asta privirile sunt mai intense. Mi-e 

greu să respir, ştiind că şi demonii sunt aici, dincolo de 
limita percepţiei mele. Încerc să nu bag în seamă panica pe 
care o simt în tot trupul, dar mi-e imposibil. 

În fosta noastră vilă, în jurul patului aveam o draperie 
grea, una dintre multele tuşe Mulani, dar aici nu mai există 
aşa ceva. Pe pereţii coridorului nu sunt dansatori care să 
sară şi să se răsucească după melodii de necunoscut. Nici 
vreun salon cu o masă joasă şi perne colorate pe care să 
stai. Nici curte interioară plină de plante medicinale pentru 
prăvălia tatei. Nici ocazia să mă strecor afară ca să mă 
întâlnesc cu Rudjek pe malurile Râului Şarpelui. Nici vizite 
la Essnai, la prăvălia de îmbrăcăminte a maică-sii, şi nici 
Sukar care să mă tachineze la nesfârşit. Nici înţepăturile 
dintre Majka şi Kira. Vila e golaşă şi rece, plină de scaune 
tari, cu spătar înalt, coloane de piatră aspră şi tavane 
boltite. Nu e deloc ca acasă. 

Mă spăl înainte să mă bag în pat, cu caseta cu 
pergamente şi oase. Ezit s-o deschid aici, dar sunt 
disperată şi nu cred că o să găsesc alt loc mai ferit în vilă. 
Îmi tremură mâinile când scot cele două pergamente şi 
împrăştii oasele pe pat. Ritualurile sunt scrise în aatiri şi am 
nevoie de o clipă până să mă obişnuiesc din nou cu ritmul 
limbii. Primul pergament are instrucţiuni despre ruperea 
legăturilor şi a blestemelor. Al doilea e pentru invocarea 
ajutorului străbunilor. 

Când recitesc primul pergament - cu mai multă atenţie 
de data asta -, magia demonului năvăleşte peste mine ca 
un izvor rece. Nu pot să-mi pierd controlul, aşa cum s-a 
întâmplat pe corabie. N-o pot lăsa să mă îndepărteze de la 
ce am de făcut. Nu din nou. Ce uşor ar fi s-o accept, să mă 
las pradă ei, s-o las să devină una cu sufletul meu. Asta 
vrea. Nu e mulţumită cu blestemul lui Arti. Mă vrea toată. 
Închid ochii, cufundându-mă un pic mai adânc. E greu să 
rezist tentaţiei. Magia mi se pare o parte din mine, despre 
care nici n-am ştiut că-mi lipseşte până acum. Vreau să 
cedez, să mă scufund în făgăduiala că mă va apăra 
întotdeauna. Nu. Nu pot să cad în capcana asta. 

Magia e mai puternică în Kefu. Îşi intensifică eforturile, 

smucind mai tare. Bătăile inimii îmi răsună în urechi când 
mă străduiesc să nu mă las să alunec. incearcă să mă 
oprească să... să fac ceva. Felul cum îmi atinge buzele îmi 
aduce aminte de sărutul aproape împlinit al lui Rudjek. 

Douăj' de zei! Mi-aş dori să fie şi el aici. Măcar ar avea 
vreo prostie de zis, ca să-mi aline îngrijorarea. Ar face o 
glumă caraghioasă sau s-ar lăuda cu măiestria lui în arenă. 
Mi-e aşa de dor de el, că mă doare. Mi-e dor de ochii lui 
întunecaţi ca noaptea şi de sclipirea lor când se uită la 
mine. De puful de pe pielea lui - piele pe care aş putea-o 
atinge la nesfârşit - şi de parfumul lui dulce, de liliac şi fum 
de lemne. Trag aer în piept şi aproape că-l pot simţi, aşa 
cum l-am simţit în noaptea în care am fost cât pe ce să ne 
sărutăm. 

Fără niciun avertisment, magia amuţeşte şi eu mă smulg 
din amintiri. Mi se ridică o negură din minte. Atunci, e chiar 
aşa de simplu? Dacă mă concentrez suficient de tare la 
altceva, magia demonului e înfrânată? Cu Rudjek în minte, 
mă apuc iar să citesc pergamentul, hotărâtă să învăţ pe 
dinafară ritualul pentru ruperea blestemului. 

Ar trebui să-i scriu, dar nu reuşesc să mă hotărăsc după 
declaraţia lui Arti cum că va muri în Pădurea Intunecată. Şi 
dacă eu cred că-i scriu ceva, iar magia demonului scrie 
altceva? M-ar putea face să-i spun lui Rudjek să se ducă 
acolo. Nu pot să risc. 

Studiez pergamentul până târziu în noapte. Deşi e scris 
în aatiri, sunt elemente ale ritualului care mă duc cu gândul 
la celelalte triburi. Dacă ultimul ritual m-a învăţat ceva, o să 
am nevoie de câteva zile ca să-mi revin după ce se 
termină, însă va merita. Incantaţia promite să-mi scape 
trupul de magia demonului şi să anihileze orice încercare 
de blestem. 

Mâine o să-mi dau iar ani din viaţă şi o să rup blestemul 
mamei. 

Mâine o să fiu mai aproape de moarte. 


Esenţa ritualului necesită părul lui Arti şi un obiect la care 
ţine ea. A doua zi dimineaţă, cât ea face baie, iar tata e jos, 

mă strecor în camera lor. Mă aştept să trebuiască să mă 
târăsc pe podea în căutare de fire de păr căzute, dar îi 
găsesc peria plină de păr. Fie a devenit neglijentă, fie prea 
sigură de ea. Tămăduitorii îşi ard părul, ca să nu-l poată 
folosi nimeni în ritualuri magice împotriva lor. Găsesc pe 
fundul unei casete cu podoabe inelul care o arăta cândva 
ca preoteasă-ka a Regatului. A avut grijă să-l învelească în 
cea mai fină mătase stacojie, aşa că probabil că încă mai 
înseamnă ceva pentru ea. 

De când am pus piciorul în Kefu, blestemul a fost mult 
mai puţin constrângător. Pe măsură ce a avansat sarcina, 
am avut tot mai multă libertate, dar sunt sigură că n-o să 
mai dureze mult. Strâng obiectele într-un sac de iută, 
împreună cu celelalte lucruri necesare pentru ritual. Ingrop 
în grădină oasele străbunilor, de care am nevoie la al doilea 
ritual. Până să reuşesc să mă strecor în deşert, Terra mă 
ajunge din urmă lângă ghereta goală a portăresei. 

— Fugi? 

Terra se uită cu atenţie la sacul meu, cu ochii măriţi de 
surprindere. Nu că nu m-aş fi gândit. Insă Kore mi-a dat o 
misiune simplă: s-o întârzii pe mama până pot să intervină 
edamii. Dacă nu pot s-o opresc, măcar atâta pot să fac. 

— Nu. Arunc o privire peste umăr, spre vilă. Am ceva... 
ceva de făcut. Mă întorc. 

Terra îşi frământă degetele pe coapse. 

— Şi dacă întreabă cineva de tine? 

— Spune adevărul, îi răspund, strângând sacul pe lângă 
mine. M-ai văzut plecând, nimic mai mult. 

— Ai grijă! spune ea, trecându-şi degetele peste 
medalionul ei cu Kiva. Şi ai face bine să te întorci. 

— O să mă întorc, îi răspund zâmbind. 

Imediat ce mă îndepărtez suficient ca să nu mai fiu 
văzută din vilă, apare pe cer un caprimulg. Aripile lui negre 
mari aruncă umbre pe nisip, iar eu încremenesc. Când îi 
atrage atenţia ceva spre sud, răsuflu uşurată. 

Merg mai departe până când sacul începe să mi se pară 
prea greu şi mă opresc în mijlocul deşertului. Ochiul lui 
Re'Mec este aşa de strălucitor, încât aproape că mă 

orbeşte. Trasez un cerc din oase de animale şi mă aşez cu 
picioarele încrucişate în mijlocul lui. lau în mână păpuşa de 
paie pe care am făcut-o aseară, după ce am citit 
pergamentul. E la fel de strâmbă şi de distrusă pe 
dinăuntru ca şi mine. Cu o pană de găină, schiţez cu 
sângele meu înscrisul pe păpuşă, numindu-ne pe mama şi 
pe mine. Noaptea fără sfârşit a fost o acoperire perfectă să 
strâng toate lucrurile de care aveam nevoie pentru ritual. 

După ce se usucă sângele, înfăşor păpuşa într-o pânză şi 
o pun deoparte. Cu mâini sigure, zdrobesc în piuă ierburile, 
aducându-mi aminte de zilele liniştite în care-l ajutam pe 
tata în prăvălie. Cum spunea el poveşti în timp ce ne 
făceam treaba şi mâncam bomboane cu lapte până ne 
durea burta. 

În timp ce soarele lasă în urmă pe cer o dâră dogoritoare, 
în depărtare se aud ţipetele caprimulgului. Imi şterg 
fruntea, iar tăietura din palmă mă ustură. Din fericire, acest 
leac de sânge nu trebuie să stea la macerat. Îmi beau 
porţia şi mă arde pe gât. Are gust de ghimbir, mentă, ricin 
şi sulf şi simt cum îmi clocoteşte în stomac. 

Îmi cufund degetele în restul de lichid şi stropesc oasele 
din faţa mea. Încă o înghiţitură, apoi stropesc oasele din 
stânga. Mă bate soarele pe spate şi-mi băşică pielea. Se 
potriveşte cu fierbinţeala care-mi zvâcneşte în vene. Mai 
repet de două ori aceleaşi mişcări: o dată pentru oasele din 
spatele meu şi o dată pentru oasele din dreapta. Imi 
zvâcneşte tot corpul, ca atunci când te doare măseaua, şi 
mi se împăienjeneşte vederea. 

Simt bătaia pulsului în urechi când se apropie ţipetele 
caprimulgului. Pun păpuşa în bolul golit, iar resturile 
leacului îi pătează rochia cafenie. Răsuflând întretăiat, o 
ung cu ulei de palmier. Se aprinde fără nicio scânteie, iar 
flăcările capătă o culoare verde aprinsă când pun în bol 
inelul şi firele de păr ale mamei. 

— Şarlatanco, se aude un glas răguşit şi batjocoritor. Nu 
te băga în treburi pe care nu le înţelegi! 

Tresar şi mă uit în jur, dar nu se vede nimeni. La început, 
cred că vocea e înăuntrul meu, dar e purtată în deşert de 

vântul puternic. Probabil că e unul dintre demonii 
întemnițați în Kefu, încă destul de puternic să comunice şi 
în lipsa unui trup. Aşa a reuşit Regele Demon să ajungă la 
mama. 

Nu-l bag în seamă şi îmi îndrept atenţia spre bol, lăsând 
flăcările să mă aline. În urechi îmi răsună un bâzâit ca de 
albine. Sunt transpirată toată şi bâzâitul îmi reverberează în 
gât, auzindu-se tot mai puternic. 

— Are un blestem foarte neplăcut asupra ei, spune oa 
doua voce, bătrână şi stridentă. 

— Miroase a moarte, spune meditativ vocea răguşită. 

— Plecaţi de-aici, demonilor! mă răstesc eu. 

Cel cu vocea bătrână spune batjocoritor: 

— Hai s-o despicăm şi să vedem dacă e umplută şi ea cu 
paie! 

Vor să dau greş. Simt izul intenţiilor lor rele. Dacă m-ar fi 
putut opri, ar fi făcut-o deja. Nu-mi mai pierd timpul cu ei. 

— Îmi dau viaţa ca să rup blestemul şi să-mi eliberez ka- 
ul, spun. 

— Eşti sigură că vrei să faci aşa ceva? întreabă vocea 
bătrână. Nu-i o afacere bună. 

— Am un târg mai bun pentru tine, adaugă vocea 
răguşită, cu un ton ameninţător. Mai bun decât să dai ani 
din viaţă. 

N-ar trebui să-i bag în seamă, dar, dacă există altă cale... 

— Ascult. 

— Locul ăsta e foarte vechi, răspunde vocea răguşită. Are 
nevoie de sânge proaspăt. 

— Oamenii nu-şi mai oferă sufletele cum făceau pe 
vremuri, adaugă vocea bătrână. Dar tu poţi să-i convingi cu 
mutra ta drăgălaşă. 

Scuip, dezgustată. 

— Vreţi să-i fac pe oameni să-şi dea la schimb sufletele 
pentru nişte tinichele? 

N-aş putea lua parte niciodată la ceva aşa de pervers. 
Am deja destul de ispăşit. 

— Îmi dau viaţa ca să rup blestemul şi... 

— Gândeşte-te la oferta noastră, fată! se răsteşte vocea 

răguşită. Nu fi proastă! 

— Ar fi trebuit să ştim că nu e cazul să avem de-a face cu 
o Aatiri, şuieră glasul bătrân. Se sacrifică până la limită. 

— ...Să-mi eliberez Kka-ul, rostesc eu ultimele cuvinte. 

Cerul se colorează cu cerneală violet şi norii se despart, 
lăsând să se vadă un tunel negru, care se întinde către 
mine. Ilnima-mi bate să-mi spargă pieptul. Mă doare. 

— Ai făcut-o, şarlatanco, spune răutăcios vocea mai 
vârstnică. Prea târziu să te mai răzgândeşti. 

Am încremenit, cu capul ridicat spre cer. Un strigăt 
tânjeşte să-mi iasă din gât. Mă simt de parcă mi-ar smulge 
cineva dinţii, unul câte unul. Aş vrea să dau înapoi, dar 
limba nu-mi dă ascultare. Tunelul o să-mi devoreze trupul şi 
sufletul. N-o să mai rămână nimic. 

— Nu şovăi, micuță preoteasă! 

Kore îmi apare înainte ca o negură sclipitoare, cu o 
săgeată potrivită în arc. 

Numele îmi aduce lacrimi în ochi. Aşa îmi spune tata. Mi- 
e dor să-mi aud numele de alint din gura lui. Mi-e dor de 
zâmbetul şi de râsul lui, şi mi-e dor să ne bem împreună 
ceaiul de mentă. Mi-e dor de toate momentele liniştite pe 
care le-am petrecut în prăvălia lui, alegând şi uscând 
plante. Dacă n-aş fi fost mistuită de dorinţa de a avea 
magie, aş fi apreciat mai mult acele momente. Momente 
pentru care aş da acum toată magia din lume. 

Pasărea se aruncă prin tunelul negru, cu ghearele 
ascuţite îndreptate către mine. 

Kore trage săgeata şi aceasta străpunge caprimulgul. 

— O să fac o tocăniţă delicioasă diseară, spune ea. 

— Orisha n-au ce căuta aici! ţipă vocea bătrână, pe un 
ton evident indignat. 

— O să te ducă pe căi greşite, avertizează glasul răguşit. 

— De ce trebuie să fie demonii întotdeauna aşa de 
meschini? întreabă Kore şi scuipă în nisip. Nu vedeţi că fata 
e ocupată? N-o mai deranjaţi! 

Tunelul negru se apropie tot mai mult, adânc, şi infinit, şi 
rece. Gura lui alungită se întinde ca o groapă de smoală. 
Când îmi atinge în cele din urmă creştetul, îmi trimite foc şi 

gheaţă în trup. Înainte să mă înghită, aud ultimul cuvânt al 
lui Koré: Respiră! Respir, dar pieptul nu mi se ridică şi nu se 
lasă. Mă simt golită şi plină în acelaşi timp. Ka-ul meu e atât 
de greu, că parcă m-ar apăsa zece bolovani, şi străluceşte 
într-un alb-argintiu care rivalizează cu aureola lui Heka. 
Însă dacă lumina lui e limpede ca nişte cristale fine, a mea 
e opacă şi scânteiază. 

Îmi simt pleoapele grele. Şi limba. Gâtul şi spatele. Fiara 
îmi suge viaţa ca un bebeluş care suge laptele mamei. 
Mintea îmi devine un put fără fund. Trece mult timp şi nicio 
clipă. Când deschid din nou ochii, am faţa pe jumătate 
îngropată în nisip, nu se mai vede nici urmă de Kore sau de 
caprimulg sau măcar vreun semn că ar fi fost aici. 

Sunt pe punctul să-mi pierd cunoştinţa, când aud 
ricanând vocea bătrână: 

— Am încercat să te avertizăm. 

Mirajele demonilor se limpezesc în dogoarea deşertului, 
cu aripile lor largi făcute din umbre. Stau întinsă pe nisip 
aşa de mult timp, încât cerul se întunecă şi încep să dea 
ocol caprimulgii. Sunt într-o stare de frenezie, tăindu-şi 
calea unul altuia, iar pe jos cad pene. Vocile îmi spun ce 
ştiam deja. 

— Vine copilul, se laudă cea bătrână. 

Demonul răguşit râde, iar sunetul pe care-l scoate e aşa 
de diabolic şi de îngrozitor, că-mi îngheaţă sângele în vine. 

— O să te facă să plăteşti, şarlatanco! 

DOUĂZECI ŞI CINCI 


„A. 


Rudjek mă ia în braţe şi mă duce departe de deşert. Mă 
ghemuiesc când îi simt căldura, ştiind că sunt în siguranţă. 
Cum cade lumina pe trăsăturile feţei lui, pare şi mai frumos. 
Ochii lui întunecaţi fermecători, maxilarul frumos cizelat, 
nasul mare şi mândru. Chiar şi sprâncenele alea groase. 
Incerc să râd, dar nu iese decât un geamăt. Mă dor toate 
oasele. 

A venit după mine, aşa cum a promis. 

Rudjek mă mângâie pe obraz, iar mâna lui pare din piatră 
şlefuită, rece şi liniştitoare pe pielea mea fierbinte. 

— Arrah... 

Numele meu i se rostogoleşte pe limbă, cu timbrul lui 
profund, şi mă înfloară. 

— O să-ţi revii. 

O spune cu un ton visător şi nostalgic, care mă umple de 
dor şi regret. Cât timp am pierdut dorindu-l şi ascunzându- 
mi sentimentele? Aşa de mult timp irosit şi aşa de puţin 
rămas, când viaţa se scurge din mine! 

Mă aşez într-un loc întunecos şi dorm multă vreme. Fără 
vise. Doar tăcere şi un frig care devine parte din mine, iar 
eu devin parte din el. Mă mângâie ca poveştile tatei şi 
bomboanele dulci cu lapte. Aici, nu mi-e niciodată foame. 
Nu mă agit. Nu sunt moartă, dar nici vie nu sunt. Sunt 
apărată. Locul ăsta are ceva familiar, ca şi cum aş mai fi 
fost şi altă dată aici. Nu. Ca şi cum aici am fost 
dintotdeauna. Aici e locul meu. 

Rudjek şi cu mine stăm lângă Râul Şarpelui, în locul 
nostru secret. In loc de elara lui elegantă, poartă o tunică 
gri simplă şi pantaloni. E mai înalt decât îmi aduceam eu 
aminte, şi e şi mai lat în umeri. Cât timp am pierdut în 
Kefu? 

Nu. Sunt tot acolo. E un vis - nimic din toate astea nu e 

real. Rudjek nu m-a salvat după ritual, pentru că nu i-am 
trimis niciun mesaj. Rudjek din vis îşi aruncă undiţa în râu, 
în timp ce Majka şi Kira dorm alături, sub un copac. 

— E visul tău, râde Rudjek. Poţi să-i trezeşti dacă vrei. 

— Prefer să nu, mormăi eu, când Majka scoate un sforăit 
îngrozitor. Sunt cicălitori ca două găini bătrâne. 

— Sunt nişte găini bătrâne, spune Rudjek, clătinând din 
cap spre ei. Numai că ei nu ştiu. 

— De ce suntem aici? întreb eu. 

Râul Şarpelui e lat şi tumultuos, iar vântul bate dinspre 
docuri. Destul de departe ca să nu auzim zgomotul din golf 
şi departe şi de responsabilităţile noastre. Locul nostru 
secret e lângă un cot al râului, prea îngust chiar şi pentru o 
bărcuţă de trestie. 

— Mă ascund de scribii mei, răspunde Rudjek, lăsându-şi 
capul în jos şi prefăcându-se că unul dintre scribi s-ar afla 
prin apropiere. Oricum, sunt prea deştept pentru ei. 

— Prea deştept? îl iau eu în râs. Cine zice? 

Răspunde pe tonul lui încrezut, cu o sprânceană arcuită, 
topindu-mă cu totul. 

— Orice scrib căruia i-am strecurat vreodată o monedă 
de argint ca să mă lase să chiulesc. O să fiu vizir într-o 
bună zi, indiferent cât de mult învăţ, şi cu siguranţă o să fac 
treabă mai bună decât nenorocitul de taică-meu. 

— Dacă te aude vizirul cum vorbeşti, o să te jupoaie, 
răspund eu, înăbuşindu-mi un chicotit. Deşi nu pot să nu fiu 
de acord cu ultima parte - cu siguranţă o să fii mai bun ca 
el. 

Rudjek îmi face cu ochiul. 

— Acum e rândul tău să răspunzi. Spune-mi de ce eşti tu 
aici. 

Ridic din umeri şi, chiar atunci, dinspre râu vine o adiere 
caldă şi ridică un parfum mentolat din iarbă. Rudjek îmi 
cere răspunsul adevărat, nu ceva inventat ca să se 
potrivească visului. 

— Sunt pe moarte. 

— Serios? întreabă el şi fruntea i se încruntă întrebător. 

— Nu mai ştiu, răspund, încruntându-mă şi eu. Aşa 

credeam. _ 

Mă ţintuieşte cu privirea, cu buzele întredeschise. In ochii 
lui se citesc dorinţa, atracţia, disperarea. 

— Mie mi se pare că eşti cât se poate devie. 

Fierbinţeala care-mi aleargă prin vene alungă orice 
îndoială. Sunt încă în viaţă. 

Culorile din jurul meu se schimbă. Albastrul râului devine 
mai închis. larba, un verde mai bogat. Rochia mea, un 
galben mai strălucitor. Tunica lui Rudjek, un cenuşiu bine 
definit, asemenea granitului marmorat. 

Îmi duc degetele la piept, pipăind după şarpe. Am pielea 
netedă şi nevătămată. Cicatricea a dispărut. Ritualul a 
funcţionat. 

— Eşti liberă, Arrah, îmi spune Rudjek, zâmbind. Poţi să 
fugi. 

Înghit cu greutate - şi mi se strecoară în minte teama. 

— Nu fără tata. 

Oshhe e aşezat în iarbă sub copacul unde se aflau până 
adineauri Majka şi Kira - şi are în poală o grămadă de 
bomboane cu lapte. 

— O să ştii când vine vremea, spune el. 

Sunt uşurată că e şi tata aici. In spatele cuvintelor lui se 
citeşte o promisiune - că într-o bună zi o să ne bucurăm din 
nou de după-amiezile noastre liniştite în grădină. Într-o 
bună zi, lucrurile o să fie din nou normale. El o să se ocupe 
din nou de prăvălia lui, iar eu o să vin să-l ajut. 

Nu mă mai pot ascunde în visul ăsta. Trebuie să-mi 
găsesc o cale de ieşire din beznă. Visul bolboroseşte şi 
geme, împingându-mă în altă iluzie, încercând să mă 
înlănţuie aici. Sunt în deşert, mergând pe urmele 
caprimulgilor morţi. Aripile lor frânte şi oasele rupte curg ca 
un râu spre porţile vilei. 

Magia mă învăluie ca o rămăşiţă unsuroasă care mi se 
agaţă de carne. Mi-am dorit toată viaţa magie şi, după ce 
am gustat-o, abia aştept să scap de ea. Mi se strânge 
stomacul când sesizez ironia. Bunica mi-a spus odată că nu 
în magie stă cea mai mare putere, ci în inimă. Am crezut că 
spune aşa doar ca să mă împace pe mine, dar nu, ea 

înţelegea cât e de important să-ţi cunoşti atuurile. Cu sau 
fără magie, puterea mea stă în mintea mea, în deciziile 
mele, chiar şi în greşeli. 

După ce fac doi paşi în grădină, se cufundă în beznă. Mă 
silesc să merg mai departe. Dincolo de poartă, e încă 
miezul zilei. Dincolo de poartă, sunt visele. Aici însă e 
altceva. E o manifestare a locului unde i-au întemnițat zeii 
orisha pe demoni. Inconştientul meu se agaţă de el, prins 
între viaţă şi moarte. 

Înaintez cu greu, fiecare pas fiind un chin. Nu reuşesc să 
văd vila, ci doar o beznă nesfârşită care mi se prelinge în 
ochi. Simt pe toată pielea o greutate, care vrea să mă 
împiedice să mă întorc acasă. Bezna vrea să-mi ţin ka-ul 
aici - pierdut ca o frunză în vânt. 

Şi bezna e altceva decât pare. Se înfăţişează ca o 
mulţime nesfârşită de oameni înghesuiți pe lângă mine, ca 
o groapă cu şerpi care se zvârcolesc. Bărbaţi, femei şi copii, 
acoperiţi cu cenuşă albă ca tribul Litho. _ 

Ţipă asurzitor, iar zgomotul mă zgârie pe creier. Imi 
astup urechile, dar nu mă ajută cu nimic. Strigătele sunt în 
capul meu. Sunt în locul ăsta, iar locul ăsta e în mine. 

Vila e trupul meu - piatra maronie, forma asimetrică, 
intrarea boltită. Toate sunt bucăţi din mine. 

Scrâşnind din dinţi, îmi fac loc printre corpuri şi zeci de 
mâini se întind după mine - mânjind cu cenuşa lor fierbinte 
tot ce ating. Bătăile puternice ale inimii mele răsună în 
întuneric, dar nu-mi abat atenţia. În locul ăsta, mintea e tot 
ce am. 

Împing şi îmbrâncesc. 

Mâinile lor îmi prind umerii şi braţele. 

— Nu te duce! şoptesc vocile. 

Lovesc cu coatele şi mă feresc. 

Ei îmi taie calea. 

— Rămâi cu noi! se roagă. 

O femeie cu cozi împletite adunate în creştet ca o 
coroană îmi face semn din uşa vilei. Nu-i bunica; e mai 
înaltă şi nu chiar la fel de subţire. Arti e mai scundă, cu 
corpul mai plin, ca toate femeile din tribul Mulani. Nu-i nici 

Terra, nici Essnai, nici Kira. Femeia e călăuza mea. E 
legătura mea cu cei vii. E calea mea înapoi către trup. 

N-o să permit să fie ăsta sfârşitul meu. 

Până să reuşesc să trec de toţi oamenii tribului, îmi curge 
sudoarea de pe frunte. Abia când stăm una lângă alta se 
ridică umbrele de pe silueta femeii şi îmi dau seama: eu 
sunt. Eu sunt ea. 

Deşi e tânără, pare obosită şi sleită de puteri şi are pielea 
cenuşie. Dar zâmbeşte. Un zâmbet ostenit. Un zâmbet cald. 
Mă scutur ca să scap de ultimele braţe care mă trag înapoi 
şi întind mâna spre ea. Când ne atingem, trage brusc aer în 
piept. 

Stau acum în locul ei, uitându-mă la oamenii din beznă, 
cu obrajii lor supţi şi umerii căzuţi. Se holbează la mine cu 
ochi trişti, care sclipesc cu semnul demonilor. Işi desfac 
braţele ca să mă cheme înapoi în rândurile lor, rugăciunea 
lor colectivă părând un cor ce se aude într-un vânt 
potrivnic. Kore mi-a spus că demonii de aici îţi iau bucățele 
din suflet, dar aceşti demoni sunt diferiţi de cei pervertiţi 
care m-au sâcâit în deşert. Aproape că mi-e milă de ei, 
până îmi aduc aminte de ce i-au prins orisha în capcană 
aici. 

— N-o să aveţi sufletul meu, le spun demonilor. Vă 
promit. % 


Când mă trezesc şi revin din tărâmul viselor şi 
coşmarurilor, Arti e lângă patul meu. Alăptează un bebeluş 
şi tresare când mă mişc. Copilul pare să aibă şase luni sau 
chiar mai mult. Ritualul n-ar fi trebuit să mă lase 
inconştientă mai mult de câteva zile, dar e greu de spus cât 
timp a trecut, când timpul n-are nicio semnificaţie aici. 

Arti e trasă la faţă şi are cearcăne întunecate sub ochi. 
Oftează, iar încordarea din umeri îi dispare. Nu e nicio 
îndoială că e uşurată să mă vadă în viaţă. 

— Te tot subestimez, fata mea, spune ea, strângând din 
buze. N-o s-o mai fac. 

Am gura prea uscată ca să răspund şi limba prea obosită 
ca s-o mişc, dar nu-mi pot desprinde privirea de la copil. 

Are tenul auriu al mamei noastre şi bucle negre ciufulite. 
Ochii ei verzi strălucesc cu o foame de nestins care 
rivalizează cu a mamei. Gângureşte. De fapt, gângureşte ca 
un copil obişnuit. Dacă n-aş fi văzut faptele care au adus-o 
la viaţă, aş crede că e ca orice copil de şase luni. Aş legăna- 
o în braţe, bucuroasă că am o surioară. 

Efiya, Efiya, Efiya. Demonii nevăzuţi care se înghesuie în 
cameră îi cântă numele. 

Deocamdată, sunt slăbită. O să stau să-mi refac forţele. 

Dar când o să-mi revin, o s-o omor pe sora mea. 

DOUĂZECI ŞI ŞASE 


„A. 


Ţipetele jalnice ale Efiyei pătrund în camera mea în timp 
ce Arti se plimbă în sus şi-n jos pe coridor ca s-o liniştească. 
Aşa a fost toată ziua, dar, oricât ar plimba-o sau ar giugiuli- 
o, nu pare să fie de niciun ajutor. Nu ştiu ce-i cu ea, dar 
sunt recunoscătoare că o ţine ocupată pe mama. Până şi 
demonii din ziduri rămân tăcuţi după disperarea ei. Din câte 
îmi dau seama, Arti n-a făcut nimic altceva decât să-i 
satisfacă orice capriciu. Planul ei să elibereze ka-ul Regelui 
Demon e suspendat deocamdată, iar eu am de gând să mă 
asigur că aşa o să şi rămână. 

Imi zvâcneşte capul şi vreau să mă refugiez în grădini ca 
să stau să mă gândesc. Dar, deşi au trecut câteva zile de 
când m-am trezit după ritual, tot sunt prea slăbită ca să mă 
dau jos din pat. Mă chinui să-mi mişc iar picioarele şi simt 
spasme în şira spinării. Mă las peste perne. Dincolo de 
fereastră, soarele e umbrit; norii anunţă o furtună. In 
Tamar, cerul arată aşa în Osese - când vânturile reci 
înconjoară oraşul şi ploile umflă Râul Şarpelui. Am plecat 
din Regat la jumătatea anotimpului Ooruni, ceea ce 
înseamnă că am pierdut un anotimp întreg între cele două. 
Kore m-a avertizat în legătură cu Kefu, dar nimic nu m-ar fi 
putut pregăti pentru asta. 

Nu pentru prima dată, îmi fuge gândul spre bunica şi 
ceilalţi edami. Nu ştiu dacă pentru restul lumii a trecut o zi 
sau un an, dar mă întreb de ce n-au venit încă. Kore nu se 
poate aştepta s-o întârzii prea mult pe Arti, cel puţin nu la 
viteza cu care creşte Efiya. Nu că aş putea s-o distrag pe 
mama când e aşa de preocupată de... sora mea. 

Când se lasă seara, Ty năvăleşte în camera mea cu o 
tavă în mâini, iar eu îmi înăbuş impulsul de a strâmba din 
nas. Sper că nu e iar supă câălduţă sau apă sălcie. Arunc o 
privire în hol, peste capul ei, la Arti, care o leagănă pe Efiya 

la piept, mângâind-o pe părul cârlionţat. Simt un junghi de 
dor şi-mi muşc limba. Ty zâmbeşte. De la ritual încoace, e 
bine dispusă. Apariţia unui bebeluş în casă i-a ridicat 
moralul. 

— Bună, Ty, îi spun eu, zâmbindu-i, la rândul meu. 

În pofida tuturor celor întâmplate, mă bucur că e bine. 
Îmi îndrept spatele şi mă sprijin de tăblia de la căpătâiul 
patului înainte să aud una dintre şuierăturile ei 
dezaprobatoare. Măcar acum pot să mă îndrept singură. A 
fost mai rău în primele zile de după ritual, când Ty şi Terra 
trebuiau să mă ridice şi să mă hrănească, pentru că eu nu 
mă puteam mişca. Nu s-a plâns niciuna dintre ele, iar eu 
am fost recunoscătoare şi pentru asta. 

Ty pune tava pe masa de lângă pat şi simt în nărio 
aromă minunată. Arahide, roşii coapte şi ghimbir. Mă duce 
cu gândul la casa noastră, la Piaţa de Est, /a Rudjek. Incă un 
junghi. E un alt fel de dor, o durere care-mi strânge inima. 
O să fie furios că n-am scris, dar când o să plec din locul 
ăsta nenorocit, o să-l fac să înţeleagă. 

Îmi chiorăie stomacul, iar zâmbetul lui Ty se lărgeşte. A 
adus două castroane de supă şi o bucată de pâine cu 
seminţe, ca să o dăm pe din două. O vreme, mâncăm în 
tăcere, ţipetele Efiyei calmându-ne dispoziţia. Supa e cea 
mai gustoasă mâncare de care am avut parte în ultimele 
zile. 

— De ce plânge tot timpul? o întreb pe Ty, care ridică 
privirea din castron când mă aude. 

Face un semn spre gură şi, pentru că nu înţeleg, bate cu 
degetul într-unul dintre dinţi. 

— Îi ies dinţii? 

Mă strâmb. Chiar şi cu dovezile în faţa ochilor, nu m-am 
gândit nicio clipă că Efiya trece prin toate etapele normale 
ale copilăriei. Kore a spus că timpul e capricios în Kefu, dar 
Arti şi Efiya îl manipulează probabil cumva. 

Ty încuviinţează din cap şi scoate din buzunarul şorţului 
un stylus şi hârtie, pe care scrie un mesaj. „Îmi aduce 
aminte de tine. Ai fost un copil mofturos.” _ 

— Nu mă compara pe mine cu chestia aia. Imi las lingura 

să cadă în bolul de porțelan şi clinchetul răsună între noi. 
Ea nu e ca mine. Abia dacă e umană. 

Ty clatină din cap şi pune biletul în buzunar. Mâncăm mai 
departe în tăcere şi, după ce pleacă, îmi petrec restul serii 
repetând în minte cele două ritualuri. Caseta cu papirusuri 
nu mai era sub pat când am căutat-o, după ce mi-am 
revenit. Ar fi trebuit să le ascund, dar n-are importanţă. Am 
avut destulă minte să îngrop oasele străbunilor înainte să 
plec în deşert. Tot mai trebuie să rup blestemul tatei. După 
aceea, o să mă poată ajuta s-o întârzii pe Arti până reuşesc 
să vină edamii. 

Adorm cu ritualurile învârtindu-mi-se în cap şi ţipetele 
Efiyei în fundal. În orele amurgului, o prezenţă neaşteptată 
mă face să mă trezesc tresărind. Cineva se ghemuieşte lipit 
de spatele meu şi-şi înfundă faţa în părul meu. Atingerea e 
aşa de mângâietoare, încât aproape că mă ia din nou 
somnul. 

Rămân fără suflare când mă întorc, gemând de durerea 
care-mi sfâşie muşchii. Mă privesc ochii verde-deschis ai 
unei fete, plini de curiozitate. Părul sârmos i se ridică în 
toate părţile. Efiya. lar a crescut - acum e un copil de şase 
sau şapte ani. 

— Te-am mai văzut şi înainte. Efiya se ridică în genunchi, 
apoi în picioare. Sare prin pat, cu pumnişorii strânşi, şi se 
ridică tot mai sus de fiecare dată. Erai într-un loc unde n- 
aveai ce căuta. 

Probabil că vorbeşte despre viziune, când a călătorit în 
trecut, cu mult timp în urmă - când mi-am vândut prima 
dată ani din viaţă. Magia care se agaţă de ea acum e şi mai 
puternică decât atunci. 

— Tu... 

Cuvântul mi se hârşâie de gâtul uscat. Efiya clipeşte, apoi 
întinde mâna să-mi atingă gâtul. 

— E mai bine? 

Durerea păleşte, lăsându-mi gust de sânge în gură. 

— Cât timp a trecut? 

— Timp? întreabă ea, punându-şi mâinile în şolduri. 
Timpul n-are importanţă aici, proasto. 

— Cum de creşti aşa de mult, iar eu, nu? întreb, 
încruntându-mă. 

— Pentru că aşa vreau eu, răspunde Efiya. Mama nu vă 
lasă pe tine şi pe ceilalţi la voia capriciilor timpului. 

— Deci chiar ai şase ani? o întreb şovăitoare. 

— Şapte! răspunde ea, rânjind. De când te-am trezit, 
pentru mine a trecut un an, deşi au fost doar câteva clipe 
pentru tine. 

Nu pot să pricep, dar e adevărat. E un pic mai înaltă, are 
obrajii un pic mai puţin bucălaţi. Schimbarea s-a petrecut 
cât ai clipi. 

Încerc să mă ridic în şezut, dar corpul nu mă ajută. Nu 
reuşeşte niciodată de la început. Durează o vreme până 
dispare amorţeala din oase. 

— Nu ştiu nimic despre tine, spune ea, arătând cu 
degetul spre fruntea mea. Nu pot să văd în mintea ta, aşa 
ca la ceilalţi. Lor le ştiu cuvintele spuse şi nespuse, dar tu... 
eşti altfel. De ce? 

— Du-te şi întreab-o pe Arti, mă răstesc eu, şi lasă-mă în 
pace! 

— Mama nu ştie, zice Efiya. Pot să văd tot ce are în 
minte. 

— Şi atunci, are vreo importanţă? mă rățoiesc iar la ea. 

— Incă nu ştiu, spune ea, încruntându-se. Vrei să ne 
jucăm în grădină? 

— Ţi se pare că pot să mă joc în clipa asta? 

Mă uit urât la ea. Doar aseară era bebeluş, încă în braţele 
lui Arti, şi acum e o fetiţă. O fetiţă cu întrebări nesfârşite, ca 
orice copil. Cu ochi strălucitori ca nişte licurici. Un zâmbet 
aşa de... aşa de pur, încât mintea mea se străduieşte să 
facă legătura dintre ea şi ritualul îngrozitor din Templu - cu 
crearea ei. Un copil, dar pentru câtă vreme? 

În ritmul în care creşte, n-o să fiu în stare să fac nimic ca 
s-o opresc. Deocamdată, n-a făcut rău nimănui. Aş vrea să 
cred că viziunea lui Heka n-a fost corectă, că mai există şi o 
altă cale, o altă posibilitate, dar nici proastă nu sunt. 

— Pot să te vindec eu! Entuziasmată din nou, sare prin 
pat. Ştiu cum. 

Fiecare săritură îmi trimite un şoc dureros când magia ei 
mi se izbeşte de şira spinării. 

— Încetează! ţip. Te rog! 

Uşa camerei se dă de perete şi Arti intră în fugă. O prinde 
pe Efiya de spate, iar fata dă din picioare şi protestează 
urlând. 

— O vindecam! spune ea. Lasă-mă s-o vindec! 

— Încetează! spune Arti pe ton răstit, iar Efiya pune 
capăt brusc crizei ei cu şuierături. 

Arti o lasă jos. 

— Ţi-am spus să nu foloseşti magia cu ea. De ce nu mă 
asculţi? 

— Are nevoie să se vindece, spune Efiya, răsucindu-şi cu 
furie şnurul de la pantaloni pe după deget. Nu voiam decât 
să ajut. 

Magia lui Arti trosneşte prin cameră, iar ea aruncă o 
privire atât de amenințătoare, încât Efiya încremeneşte. 

— Să nu mai faci niciodată altfel decât îţi spun eu, ne-am 
înţeles? 

— Da, mamă, răspunde ea, cu buza de jos tremurând. 

— Bravo! spune Arti, bătând-o pe umăr, iar Efiya îi 
aruncă un zâmbet timid. Avem treabă. 

— Scoate-o din camera mea! reuşesc eu să îngăim 
răguşit, cu lacrimi care-mi ascund furia. 

lar am dat greş. Dau greş în orice încerc. Nu mai suport 
s-o văd pe niciuna dintre ele. 

Arti ridică dintr-o sprânceană la mine şi se uită în ochii 
mei o clipă prea mult. Pare cât pe ce să spună ceva; dar 
pune o mână pe spatele Efiyei şi o scoate din cameră. 

Sunt aşa de furioasă, că-mi tremură tot corpul. Nu mai 
pot să zac aşa, fără să fac nimic. Nu pot să mai sper că o să 
mă salveze edamii şi că o să le opresc pe mama şi pe Efiya. 
Scrâşnesc din dinţi şi-mi cobor picioarele din pat. O durere 
surdă mi se întinde pe coloană, dar e suportabilă, pentru 
prima dată de când am rupt blestemul mamei. Fac un pas, 
mă clatin şi mă sprijin de perete. Pe frunte începe să-mi 
curgă sudoarea când încerc iar, şi iar, şi iar. Continui să 
încerc, iar timpul din Kefu trece de la noapte la zi şi din nou 

la noapte în doar câteva clipe. Până se termină, încep din 
nou să merg normal. Dacă are vreo importanţă, magia 
Efiyei chiar a fost de ajutor, dar nu ştiu de ce şi-a bătut 
capul. 

Mă uit în oglindă la faţa mea trasă. Am cearcăne vineţii şi 
riduri pe care nu le aveam înainte. Pielea e cenușie şi încă 
mai am coji pe şaua nasului, pe arsurile de la soare care se 
vindecă. Braţele îmi sunt pline de vânătăi şi, după cum mă 
doare, şi restul corpului e la fel. Arăt ca unul dintre 
şarlatanii din piaţă. Sunt un şarlatan. Ce-o să mă coste oare 
când o să fac din nou ritualul, ca să-l eliberez pe tata? Cât 
de curând n-o să mai am cu ce să plătesc? 

Deschid uşa camerei şi ies pe hol. Demonii din pereţi par 
să-şi ţină suflarea. Sunt recunoscătoare că nu vorbesc cu 
mine, aşa cum au făcut cei doi din deşert. Trebuie să mă 
silesc să nu mă gândesc la magia demonului. Cum, fără ea, 
am senzaţia că mi-a furat cineva unul dintre organele vitale 
şi că supraviețuiesc cu o fantasmă, o amintire, un vis. 
Totuşi, sunt uşurată că ritualul a funcţionat. Îmi controlez 
pe deplin toate acţiunile, fără să mi se încolăcească 
blestemul în piept, impunându-şi voinţa asupra mea. 

Din camera aflată în cealaltă parte a coridorului se aud 
vocile ritmate ale lui Arti şi Efiya. Camera Efiyei. Mă apropii, 
ca să trag cu urechea. Mă aştept s-o aud pe Arti spunându-i 
Efiyei cât de mândră e de ea, cum e ea fiica visurilor ei. 
Cum e ea foarte talentată, sau foarte drăguță, dar discuţia 
lor nu se referă la nimic aşa de nevinovat. 

— E într-un loc foarte întunecat, izbucneşte Efiya, cu 
glăsciorul tremurând. Foarte întunecat. 

— Descrie-mi ce vezi! insistă Arti. Ce altceva mai e în 
jurul casetei? 

După o tăcere lungă, Efiya răspunde: 

— Nu... nu văd decât întuneric. 

— Nu încerci destul de serios, şuieră Arti, iar disperarea 
ei e aproape palpabilă. 

— Ba încerc, mamă, scânceşte Efiya. lar mă doare capul. 

— Incă o dată! porunceşte Arti, fără să ia în seamă 
protestele Efiyei. Inchide ochii şi caută-i ka-ul. Lasă mintea 

să iasă din corp, să ajungă dincolo de vilă, dincolo de lumea 
asta. Caută în fiecare crăpătură, în orice spaţiu, ia-te după 
liniile care leagă totul în universul nostru. Află unde l-au 
ascuns zeii orisha. 

— Văd multe linii, prea multe posibilităţi, prea multe 
viitoruri. 

Efiya pare cât pe ce să înceapă să plângă, iar mie nu 
poate decât să-mi pară rău pentru ea. Ştiu cum e să-ți 
dezamăgeşti mama. 

— Nu pot să le urmăresc pe toate. Sunt nesfârşite... Pot 
să fac pauză acum? Sunt obosită. 

E fiica pe care şi-a dorit-o dintotdeauna mama, dar Arti 
nu se poartă cu ea mai bine decât cu mine. Efiya e tot ce n- 
am putut eu să fiu. Ar trebui să mă bucur că mama e 
dezamăgită şi de ea, dar nu mă bucur. 

Arti trage brusc aer în piept. 

— O să ne odihnim deocamdată, dar trebuie să mai 
exersezi şi singură. 

— Pot să mă întorc la Arrah? întreabă fetiţa. 

Întrebarea mă ia prin surprindere şi probabil că şi pe Arti, 
pentru că se lasă tăcerea înainte să răspundă. 

— Dacă vrei s-o vezi pe sora ta, atunci trebuie să încerci 
mai tare să găseşti ka-ul Regelui Demon. 

— Da, mamă, răspunde Efiya, cu glasul dulce ca o 
bomboană cu lapte. O să încerc, promit. 

Efiya e în parte demon, dar e şi în parte om. Probabil că 
pot folosi asta în avantajul meu, dacă o interesez. E doar un 
copil, plin de uimire. Arti are nevoie de ea ca să-l elibereze 
pe Regele Demon, asta-i clar, dar nu e singura care poate 
face jocul ăsta. Când joci şacalii şi ogarii, scopul este să fii 
mai inteligent decât adversarul. Acum am şi eu o strategie. 
Am văzut că sora mea poate să dea dovadă de empatie, în 
pofida tuturor lucrurilor pe care le-a făcut mama ca s-o 
transforme într-un pion. Copiii sunt inocenți, iar eu am de 
gând să mă asigur că Efiya aşa o să rămână. 

DOUĂZECI ŞI ŞAPTE 


„A. 


Sunetul paşilor lui Arti răsună pe sub uşa mea când se 
întoarce în camera ei, după lecţiile cu Efiya. Fără să mai 
pierd vremea, traversez coridorul. Din camera Efiyei se aud 
şoapte înăbugşite. Vorbeşte prea încet ca să aud ce spune, 
aşa că intru direct, cum a făcut şi ea când s-a strecurat în 
camera mea. g 

Stă în picioare pe pat, cu fața spre perete. In cameră nu 
sunt lumânări sau vase cu ulei aprinse, totuşi se vede o 
lumină irizantă. E puțină mobilă. În afară de pat, nu se mai 
văd decât un dulap cu o oglindă înaltă şi un fotoliu. Peste 
tot sunt împrăştiate jucării - păpuşi, mingi şi cuburi de 
construit. 

Când înaintez în cameră, podeaua geme sub picioarele 
mele. Efiya nu mă observă, şoptind în continuare spre 
peretele din spatele patului. La început, cred că se preface, 
dar apoi ochii mi se obişnuiesc cu lumina slabă. Din perete 
se ridică sute de feţe cu ochii înfundaţi şi guri de smoală, 
urlând în tăcere. Lujeri care se zvârcolesc se împletesc în 
jurul patului şi şerpuiesc spre mine. Mă împleticesc înapoi şi 
aproape îmi pierd echilibrul. 

— Nu, nu puteţi s-o luaţi! ţipă Efiya spre perete. E sora 
mea. 

Nu sunt în stare să vorbesc şi nici n-am încredere în 
picioarele mele. Rămân nemişcată, ţinându-mă de burtă. 
Bezna e un ecou al ka-ului tuturor demonilor întemnițați în 
Kefu, incapabili să se înalțe, incapabili să se odihnească, 
adunaţi într-o închisoare făcută de zeii orisha. 

Efiya se întoarce şi îmi aruncă un zâmbet conspirativ. 

— Arrah. 

Pe buzele ei, numele meu e ca un cântec de leagăn dulce 
şi ameninţător. 

— Ai venit să ne jucăm! 

E o greşeală. E prea târziu. Mă împleticesc în timp ce mă 
îndepărtez de ea. Efiya se încruntă şi atenţia îi e atrasă iar 
către perete. 

— Plecaţi! O speriaţi pe sora mea. 

Sora mea. Afirmația ei e aşa de plină de mândrie, că îmi 
aduce aminte de Kofi şi de cât de dor îmi e de el. Când 
eram mai mică, îmi doream o soră. Cineva cu care să fac 
schimb de secrete. Cineva care să înţeleagă ce greu e să 
creşti fără magie într-o familie care are darul. Efiya nu-l 
poate înlocui niciodată pe Kofi. Nu poate fi niciodată sora la 
care am visat, dar acum ea e cea cu care m-am ales. 

Efiya nu trebuie decât să poruncească o dată, cu glasul ei 
piţigăiat de copil, şi demonii se topesc în perete. E imposibil 
să-ţi dai măcar seama că au fost vreodată acolo. Controlul 
ei asupra demonilor e absolut; nici nu se compară cu Arti, 
când a încercat să facă o înţelegere cu Shezmu. O să am 
grijă să nu uit asta. 

— Am... am venit să te întreb dacă vrei te joci mâine în 
grădină. 

Cuvintele mi se împleticesc pe buze şi-mi simt gâtul 
sugrumat. 

— Cu mine. 

— Putem să ne jucăm de-a v-aţi ascunselea? mă 
întrerupe ea. M-a învăţat Terra. 

Îmi duc un deget la buze. 

— Şşşşt, doar nu vrei s-o trezeşti pe Arti. 

— E aşa de plicticoasă! şopteşte Efiya, cu mâinile în jurul 
gurii. 

Sunt proastă că încerc, dar Efiya încă mai e copil. Sper că 
mama nu i-a otrăvit încă mintea. De când am rupt 
blestemul lui Arti, în piept nu mi se mai adună niciun fel de 
magie care să pândească să-mi smulgă libertatea. Sunt 
liberă să vorbesc, pentru prima dată după o perioadă care a 
părut o veşnicie. 

— Nu poţi s-o ajuţi pe Arti să elibereze ka-ul Regelui 
Demon. 

— Vreau doar să mă joc, dar ei nu-i place, se plânge 
Efiya. 

— Eşti copil, spun eu, cu inima bătându-mi cu putere. Ar 
trebui să te joci tot timpul. 

Efiya îşi ţuguie buzele. 

— Dar şi Regele Demon trebuie vindecat, ca tine. 

Mă crispez, întrebându-mă ce i-a spus Arti. 

— Dacă îl vindeci pe Regele Demon, nu putem să ne 
jucăm. 

Îşi încrucişează braţele. 

— Ai spus că sunt copil şi copiii ar trebui să se joace! 

— Aşa este, spun eu, silindu-mă să fac un pas spre ea. 
Dar dacă îl eliberezi pe Regele Demon, n-o să se mai poată 
juca nimeni, niciodată. A 

| se adună lacrimi în ochi şi începe să suspine. Incerc să 
nu simt milă, dar e imposibil. E în acelaşi timp şi o fetiţă, 
inocentă şi uşor de impresionat. E şi fiica lui Shezmu - 
născută din moartea altora. Până la urmă, câştigă fetiţa. 
Îmi deschid braţele, iar ea coboară din pat şi mă prinde de 
talie. Nu e ceva definitiv, sau firesc, dar când mă întreabă 
dacă poate să doarmă la mine în cameră, îi spun că da. Se 
ghemuieşte lângă mine şi am senzaţia că aşa am dormit 
toată viaţa noastră. Adorm cu ea în braţe. 


Dimineaţa vine cu greu, dar, când vine, mă trezesc 
entuziasmată de ideea de a ieşi în grădină. Nu m-am mai 
odihnit aşa de bine de când a avut bunica viziunea, de când 
au început problemele mele. Efiya nu mai e lângă mine. 
Primul gând e că s-a dus la ea în cameră, dar n-o găsesc 
acolo. Acum, că mă pot mişca iar cu uşurinţă, cobor la 
parter. Trec pe lângă salonul unde mănâncă Arti, Oshhe şi 
Ty, aşezaţi pe scaune cu spătare înalte. Nezi se învârte prin 
jurul gheretei portăresei, iar Terra e în grădină. Stă la 
umbra unui copac şi numără până la zece. 

— Unde-i Efiya? o întreb. 

Aseară, când dormea la mine în braţe, am reuşit să mă 
conving că, dacă stau cu ochii pe ea, n-o să dea de necaz. 

Terra tresare şi oftează când vede că nu sunt decât eu. 

— Se ascunde în grădină. 

Îşi şterge mâinile de tunica verde, iar Efiya scoate capul 

de după un copac. Îmi înghit un blestem. Sora mea iar a 
crescut. Acum arată ca un copil de zece ani, cu picioare 
numai piele şi os şi părul şi mai ciufulit. 

— Am un joc nou, spune Efiya, alergând prin iarbă cu 
picioarele goale. Am un joc nou. 

Inainte să apuc să întreb ce joc, Terra mă bate pe umăr şi 
arată spre poarta care desparte vila de deşert. Vreo 
douăzeci de feţe tăbăcite de nisip se uită printre barele de 
fier forjat. Nezi iese din ghereta ei şi încearcă să-i alunge. 
Asta, până încep să strige numele surorii mele, iar Nezi 
zâmbeşte. 

— Efiya... 

Mă sufoc, cu aerul blocat în plămâni. 

E greşeala mea. Dorinţa mea deşartă prostească a făcut- 
o pe sora mea să-i caute pe copii. N-o interesa să se joace 
cu alţi copii până nu i-am dat eu ideea. Până atunci, mă 
bucuram de întreaga ei atenţie. Trupul meu vătămat şi 
mintea mea impenetrabilă o fascinau, dar, aşa cum se 
întâmplă cu toate jucăriile, sora mea s-a plictisit. Acum a 
schimbat copiii din Kefu în nazumbi. 

— Efiya, repet eu, mai tare de data asta. De ce au venit 
aici copiii ăştia? 

— Să se joace cu noi, proasto! 

Imi zâmbeşte şi sare pe vârfuri. 

Stând imposibil de nemişcată, Terra păleşte şi pare cât 
pe ce să leşine din cauza şocului. _ 

— N-avem nevoie de ei ca să ne jucăm. Imi mişc braţul 
nepăsător, încercând fără succes să par netulburată. Lasă-i 
să se ducă acasă! 

— Dar sunt deja aici! 

Efiya ţopăie până în curte, ca să-i întâmpine. O pisică 
roşcată slinoasă, care a venit cu copiii, se freacă de 
gleznele Efiyei, care chicoteşte când se apleacă s-o ia în 
braţe. Pisica încearcă să-i scape din mâini, dar Efiya o ridică 
de jos. Cu copiii după ea, se întoarce în grădină. Sora mea 
are prea multă putere - prea multă magie şi pe nimeni care 
s-o înveţe să deosebească binele de rău. N-avea de unde să 
ştie că aşa ceva era rău. Imi muşc interiorul obrazului, 

sperând să o pot învăţa eu. 

Copiii s-au jucat până la epuizare toată ziua. Când îi spun 
Efiyei că au nevoie să mănânce, să bea apă şi să se 
odihnească, se încruntă şi se prăbuşeşte sub un copac. Se 
aşază şi ceilalţi copii. Dacă eu mă simt îngrozitor în 
dogoarea amiezii, probabil că şi ei se simt la fel, dar nu se 
plâng. O privesc pe Efiya de parcă ar fi o zeiţă şi îi sorb 
fiecare cuvânt. 

În timp ce eu mă aşez pe iarbă, Terra dă fuga la 
bucătărie să aducă de mâncare şi de băut. Trebuie s-o 
conving pe sora mea să-i trimită acasă pe copii după prânz. 
Dar nu reuşesc să strecor nicio vorbă, pentru că Efiya le 
pune copiilor nenumărate întrebări despre viaţa lor. Deşi 
poate citi gândurile, pare să-i facă plăcere să-i asculte 
spunându-şi poveştile. Curând, Terra şi Ty se întorc cu tăvi 
cu fructe tăiate, pastă de alune, pâine şi urcioare cu apă. Ty 
icneşte când vede copiii, cu privirile lor goale. Spre 
deosebire de Nezi, nu zâmbeşte când înţelege jocul pervers 
al surorii mele. Vede acum pentru prima dată adevărul. Am 
avertizat-o, dar n-a vrut să mă asculte. 

După ce Ty se întoarce în vilă, Terra se aşază lângă mine. 
Frunzişul des al smochinului aruncă o umbră bine-venită 
peste noi, iar deasupra capetelor noastre atârnă snopi grei 
de fructe. Când trece printre copii, pisica vagaboandă mă 
loveşte cu coada peste mână. A dormit sub copac mai toată 
dimineaţa, iar acum pândeşte o pasăre care caută de 
mâncare lângă heleşteul cu rațe. 

Efiya ne face pe toţi să intrăm într-un joc în care ea se 
preface că e Atotputernicul Regatului. Magia ei mi se 
lipeşte de piele mai rău decât transpiraţia. 

— Băiete, spune ea tărăgănat. Ce poţi să-mi oferi ca să 
mă distrezi? 

Nu-mi place sclipirea din ochii ei şi schimbarea bruscă a 
dispoziţiei. E atentă la băiatul care-i stă la picioare. E în 
genunchi, cu mâinile pe coapse, privind-o cu venerație. Arti 
e cel mai puternic tămăduitor din toate ţinuturile şi până şi 
ea trebuie să înfăptuiască ritualuri ca să-i supună pe 
oameni voinţei sale. Efiya n-are nevoie de aşa ceva. Ea este 

magie. 

— Orice,  Atotputernico, răspunde băiatul. Ce te-ar 
mulţumi cel mai mult? 

— Atotputernico, spun eu şi simt cuvântul amar pe limbă 
ca un leac de sânge. N-ar trebui să ne spui cine o să facă 
parte din curtea ta? Cine o să fie vizirul tău? Preoteasa-ka? 
Clarvăzătorii? Învăţaţii? 

Bat câmpii mai departe, încercând să-i abat atenţia, dar 
îmi aruncă doar un zâmbet atotştiutor. Mi se strânge 
stomacul. 

Ochii ei nu mai au inocenţa unui copil. Nimic din inocenţa 
fetiţei care a venit în pat lângă mine. Sclipesc de poftă - 
semnul sângelui ei de demon. Se uită la mine când îi dă 
băiatului următoarea poruncă. 

— Taie-ţi degetul mare! 

Băiatul nu ezită când ia un cuţit de pe una dintre tăvi. 

— Nu! strig şi îi smulg cuțitul din mână. Copiii nu se joacă 
aşa, Efiya. 

— De ce nu? întreabă ea şi se bosumflă. O să se joace 
oricum vreau eu. 

— Lasă-ne să ne jucăm! intonează copiii. Lasă-ne să ne 
jucăm! 

Măcar dacă aş reuşi s-o conving să se poarte raţional. Nu 
pot să renunţ. 

— Alţii nu sunt ca tine, îi spun, cu glasul încărcat de un 
calm pe care nu-l simt în realitate. Trupurile noastre sunt 
fragile şi lucruri care ţie nu-ţi fac niciun rău ne provoacă 
nouă suferinţă sau chiar moartea. Tu înţelegi ce este 
moartea? Oamenii se duc şi nu se mai întorc niciodată. Nu 
vrei să le faci rău prietenilor tăi, nu? 

— Nu aşa e moartea, proasto. Efiya smulge fire de iarbă, 
unul câte unul, şi le lasă să-i scape printre degete. Vrei să-ţi 
arăt? 

Simt un junghi în măruntaie. 

— Efiya, nu face asta! 

— De ce nu? întreabă ea. Nu vrei să te joci cu mine? 

— O regină bună nu le face rău celor de la curtea ei, spun 
eu răguşit. 

— Bună? Rămâne pe gânduri, încercând cuvântul pe 
limbă. Buuuună. 

In clipa aceea înţeleg cu adevărat că sora mea nu are 
nicio noţiune de bine şi de rău. A fost adusă pe lume de 
cruzime şi ură. 

Durerea din măruntaie mă spintecă de parcă ar fi un cuţit 
tobachi şi mă îndoi de mijloc. 

— Te rog, Efiya! 

— Nu! spune ea, lovind cu pumnul în pământ. Am 
ascultat destul; vreau să mă joc. 

Magia ei îmi trimite un al doilea val de durere prin tot 
trupul şi mă ghemuiesc în iarbă, fără să mă mai pot mişca. 
Nu e ca blestemul lui Arti, care încerca să mă controleze. E 
ceva diferit, ceva care o să dispară numai dacă Efiya decide 
să-i pună capăt. Băiatul îmi ia cuțitul din mână, în timp ce 
restul copiilor se uită la mine, cu chipuri lipsite de expresie. 
Terra îşi duce mâna la gură şi suspină. 

Mă milogesc, şi ţip, şi urlu, dar sora mea nu-mi mai 
aruncă nici măcar o privire. Băiatul se aşază pe vine, 
răsfirându-şi degetele pe pământ, şi face ce îi cere Efiya. 
Zâmbeşte printre lacrimile care-i curg pe obraji. Îmi îngrop 
faţa în iarbă la partea cea mai rea. Efiya ar putea să-i ia 
durerea, dar nu asta-i ideea. Vrea să-l vadă suferind. 

O zăresc pe Arti la balconul de la etaj, privind în grădină. 
De aici, nu pot să-i văd expresia, dar se ţine strâns de 
balustradă. Când Efiya îi cere unui alt copil să-i ofere un 
dar, Arti se transformă într-o ceaţă albă. Aceeaşi formă pe 
care a folosit-o când răpea copii în piaţa din Tamar. Mă 
zvârcolesc, încercând cu disperare să mă ridic în picioare. 
Trebuie să fac ceva, orice, ca s-o opresc pe Efiya, dar, cu 
durerea care mă sfâşie, nu-s de niciun folos. Ceaţa - Arti - 
coboară încolăcindu-se de pe balcon în grădină, ca un nor 
de furtună. 

Apare în forma ei fizică, stând în faţa Efiyei, cu mâinile în 
şolduri. Are ochii plini de răutate şi tiviţi cu roşu de foc. 

— Am avut destulă răbdare. Se uită la copii, dezgolindu-şi 
dinţii. N-avem timp de jocurile astea prosteşti. Avem multe 
de făcut. 

Băiatul îşi culege de jos degetul tăiat, cu mâini 
tremurătoare. 

— Te mulţumeşte, Atotputernico? 

— Vreau să mă joc! strigă Efiya, fără să-l bage în seamă. 
Arrah spune că toţi copiii ar trebui să se joace. 

— Vindecă-i mâna, îi cere Arti, cu glas ameninţător. 
Acum. 

Efiya îşi încrucişează braţele. 

— Nu poţi să mă obligi. 

Asta e. 

Magia lui Arti trece prin mine, blândă ca o bătaie de 
aripă, şi-mi alungă durerea. Mi se destind toţi muşchii şi mă 
rostogolesc pe o parte, gâfâind; simt usturime când 
sudoarea se scurge peste o crăpătură din buză. Nu 
îndrăznesc să mă mişc cât mama şi fiica se străpung cu 
privirile. Când Arti întinde mâna spre băiat, ţipă şi îşi duce 
mâna la burtă. Mâna i se înnegreşte şi devine rigidă ca 
lemnul ars. 

— Am spus nu! ţipă Efiya şi un stol de păsări îşi ia zborul 
din cel mai apropiat copac. 

A lăsat-o pe Arti să-mi alunge durerea, când ar fi putut s- 
o împiedice. Îi pasă de mine - şi, fie ce-o fi, şi mie îmi pasă 
de ea. Nu pot să nu mă agăţ de ideea că există o şansă, 
oricât de mică, să mă ajute să schimb situaţia. 

— Eşti o mare dezamăgire, spune Arti, îndoindu-şi 
degetele, în timp ce mâna îi revine la culoarea firească şi 
cenuşa cade de pe ea. 

Ochii Efiyei se umplu de lacrimi şi, în pofida oricărei 
logici, mi-e milă de ea. Dacă n-aş fi dormit aşa de mult 
după ritual, aş fi putut să fiu lângă ea. Aş fi putut s-o învăţ 
diferenţa dintre ce e corect şi ce e greşit, dintre bine şi rău. 

— Să foloseşti aşa magia pentru trucuri de doi bani! se 
răsteşte Arti la ea. 

Copiii huiduie şi-şi dezgolesc dinţii la Arti, dar ea nu-i 
bagă în seamă. 

— Sora ta şi-a dat ani din viaţă pentru magie ca să obţină 
ce voia. Deşi îi detest prostia, are convingeri. Tu, Efiya, n-ai 
niciuna. N-ai niciun scop şi nicio direcţie. Ai tot ce n-are ea, 

dar nu şi rațiune. _ 

— Încetează! mă răstesc eu. Încetează să mai încerci s-o 
manipulezi ca să-ţi facă pe plac! Tu eşti motivul pentru care 
e aşa. 

— E vina ta! spune Arti, întorcându-se şi îndreptând 
degetul spre mine. Tu i-ai otrăvit mintea şi acum e la fel de 
slabă ca tine. 

Îmi spun că mama nu poate să mă rănească mai rău ca 
până acum, dar găseşte de fiecare dată o cale să 
răsucească lama cuţitului în rană. Nu faptul că Arti mă 
acuză iar că sunt slabă mă doare. Mă acuză că o influenţez 
pe Efiya, când eu n-am făcut decât să dau greş. N-am 
abătut-o pe sora mea de pe calea ei ucigaşă, am fost doar 
cea mai neînsemnată distragere cu putinţă. Incercările 
mele au fost zadarnice şi, în sufletul meu, ştiam că aşa o să 
fie. 

— Şi cum e cu ceilalţi prieteni ai tăi, Efiya? întreabă Arti. 
O să-i laşi vreodată să iasă să se joace şi ei? 

Inima dă să-mi sară din piept când îmi fuge gândul la 
demonii din peretele de lângă patul Efiyei. Sora mea 
rânjeşte când pisica jigărită vine agale spre ea. Ridică 
palma spre cer, iar urzeala lumii se sfâşie ca o bucată de 
hârtie ruptă. Din ea, apare o pâclă cenușie şi se opreşte în 
mâna ei. Un ka. 

Pisica nu apucă să simtă pericolul înainte ca sufletul 
demonului să i se strecoare pe gât. Sufocarea ei e 
insuportabilă, dar e şi mai rău s-o vezi zvârcolindu-se pe 
jos. Când deschide din nou ochii, culoarea lor s-a schimbat 
din galben în verde. Îşi întinde labele şi înşfacă, dintr-o 
singură mişcare a ghearelor, degetul tăiat pe care-l ţine 
băiatul în mână. 

Cu el în bot, pisica sare în braţe la Efiya, unde se face 
colac şi începe să toarcă încetişor. Efiya o mângâie pe 
spinare. 

— ÎI cheamă Merka. Efiya sărută pisica pe cap. Voia un 
corp omenesc, dar trebuie să-l câştige întâi. 

Arti îşi încrucişează braţele şi zâmbeşte. 

— Ei, aşa-i mai bine. 

Copiii o aclamă. Când Merka ciuguleşte din degetul 
însângerat, păleşte şi ultima mea speranţă că în sora mea 
există ceva bun. 

EFIYA 


„A. 


M-am plictisit de  joculețul mamei de-a casa, iar 
animăluțele mele nu mă mai amuză. Când am chef, îi dau 
animăluțului meu preferat, Merka, un nou receptacul - 
trupul unui bărbat din Kefu. Un pescar cu mâini pline de 
bătături şi pielea aspră. Merka nu-i deloc mulțumit. 
Bombăne când crede că nu sunt atentă, dar eu ascult tot 
timpul. 

Aud toate zgomotele din vilă. Arrah plângând în patul ei. 
ȘŞoaptele precipitate ale lui Arti către stăpânul ei. Oshhe 
urlând în mintea lui, blestemându-i pe Heka şi pe zeii 
orisha. Gheruţele şoarecilor când o iau la fugă pe podelele 
de piatră. Gândurile lacome ale tuturor demonilor care mă 
imploră să-i dezlănţui asupra oraşului. Imi promit toți că o 
să mă slujească. Totuşi, nu sunt mulțumită. Sunt menită 
pentru lucruri mai mari decât jocuri prosteşti. 

În oglindă, îmi admir liniile suple ale braţelor, curba taliei 
şi a şoldurilor. Părul se revarsă în bucle răvăşite, chiar mai 
drăguțe decât ale mamei. Fața e netedă ca roua dimineții şi 
ochii sunt nişte nestemate care strălucesc de nerăbdare. 
Pielea are cea mai luminoasă nuanță de maroniu-auriu, ca 
a lui Arrah, şi sunt la fel de înaltă ca şi ea acum. Deşi n-am 
vârstă, mă fac să arăt de vârsta ei. Aşa că, atunci când se 
uită la mine, îi aduc aminte de fiica perfectă care n-o să 
poată să fie niciodată. 

Nu-mi place deloc cum strânge din buze şi-şi ridică 
bărbia când vorbeşte cu mine. Toate micile gesturi de 
insolență pe care le face pentru că ştie că nu pot să văd în 
mintea ei. Oglinda se preface într-o pulbere fină pe care o 
țin suspendată în aer doar cu un gând. Astfel de lucruri sunt 
simple, dar nu e simplu şi să văd în mintea fetei ăleia 
vrednice de milă. Nici să găsesc ka-ul Regelui Demon. 

Mama spune că trebuie să învăţ să-mi canalizez furia - 

că, dacă nu pot, duşmanii noştri o vor folosi împotriva mea. 
Când spune „duşmanii noştri”, se gândeşte la duşmanii ei - 
Atotputernicul şi vizirul. Ura ei față de Suran Omari e pură, 
viscerală şi îmi lasă un gust dulce pe limbă. 

Sentimentele ei pentru Jerek Sukkara sunt ciudate şi 
veşnic schimbătoare. Văd în trecutul ei. Povestea ei de 
dragoste cu el, ce i-a furat preotul-ka. Amărăciunea care a 
supurat până a ajuns ură clocotitoare. Momentul când au 
pângărit altarul din Templu. Cum încă se mai detestă 
pentru că a fost aşa de slabă, dar se bucură de senzația 
mâinilor lui pe pielea ei. Scânteia care încă mai stăruie între 
ei. Cum nu-l mai vrea acum - dar vrea, în schimb, tot ce are 
el. Vrea ca Regele Demon să-i dea Regatul, dar asta pot 
face şi eu. 

Când dau din mână să refac oglinda, mă hotărăsc că o 
să-l distrug pe Jerek. Asta o s-o elibereze pe mama de 
povara lui, căreia ea îi spune iubire. Iubire, ce chestie 
ciudată! Oshhe o iubeşte, văd asta în mintea lui, chiar dacă 
e îngropată sub straturi de ură. Emoțiile astea par aşa de 
uşuratice şi de maleabile, că nu sunt sigură că vreau să am 
parte de ele. Zâmbesc în oglindă în timp ce mă strecor în 
spațiul dintre timpuri, coridorul pe care-l folosesc zeii orisha 
ca să străbată distanțe mari cu un singur pas. 

În neant nu e aer, dar n-am nevoie să respir. Aici nu 
există decât nenumăratele fire care leagă totul, ca o 
tapiserie complicată. Sunt în acelaşi timp în camera mea 
întunecată din vilă şi pe marginea unei prăpăstii unde 
Tyrek, fiul mai mic al Atotputernicului, stă şi priveşte 
marea. Fac un pas înainte şi sandala mea calcă pe pământ 
stâncos. 

Îmi bate vântul din spate, amenințând să mă arunce 
peste marginea stâncii. Ar fi interesant să cad şi să-mi rup 
oasele, într-o bună zi, o să încerc, dar azi am treabă. Pot să- 
I omor chiar eu pe Jerek - să-i smulg podoabele ieftine de 
protecţie şi să i le îndes pe gât -, dar n-ar fi deloc 
distractiv... nicio urmă de rafinament. O să-l fac pe propriul 
lui fiu să-l ucidă. 

Într-o bună zi o să-mi omor şi sora, ceea ce mă 

întristează. 

DOUĂZECI ŞI OPT 


„A. 


Efiya lipseşte. E greu de spus de când a dispărut, la cum 
trece timpul în Kefu. Ar putea fi câteva zile sau ar putea fi 
mult mai mult. Chiar şi în lipsa ei, lasă o parte din ea în 
urmă. Nu-i ceva ce să pot vedea, pot doar să simt. Un fior 
care mă străbate în miezul zilei sau o adiere aşa de dulce, 
că mi se face greață. 

Mă plimb prin grădini ca să mă calmez, dar nu mă ajută. 
Mă tot aştept să-i văd feţişoara răsărind de după vreun 
copac. Mi-aş dori ca lucrurile să fi stat altfel. Dar nu pot să 
uit cum i-a schimbat pe copii în nazumbi şi a eliberat un 
demon din temniţa lui. A dispărut şi pisica roşcată jigărită. 
Terra şi cu mine am căutat-o peste tot. 

Trec pe lângă Nezi, care sapă pământul în grădina de 
legume. A lucrat toată ziua, fără oprire. Deşi e plină de praf, 
tot văd semnele roşii de pe dosul mâinilor ei. Trec mai 
departe. N-am mai fost în stare să dau ochii cu ea de când 
au venit prima dată copiii la vilă. Şi Ty o tot evită. O găsesc 
pe intendenta noastră în uşa bucătăriei, uitându-se la zidul 
care înconjoară grădina. Strânge în mână o cârpă murdară 
de vase. Terra e lângă fântână, spălând rufe într-un butoi şi 
frecându-le aşa de tare, că are probabil degetele jupuite. 
Nici ea nu vorbeşte. Niciuna dintre noi nu vorbeşte. 
Aşteptăm. 

Cel puţin Efiya a renunţat la controlul asupra copiilor. 
Într-o bună zi, în timp ce alerga prin grădină cu ei, a zis că 
nu mai vrea să se joace. La porunca ei, au ieşit din transă. 
Cei mai mici au început să plângă. Terra şi cu mine i-am 
dus acasă, la părinţii lor care, din cauza magiei Efiyei, nici 
nu ştiau că lipsesc. 

Pe copiii care veniseră de pe străzi i-am urcat pe un vas 
care se îndrepta spre Tamar, cu o scrisoare adresată 
orfelinatului. M-am abținut din nou să-i trimit o scrisoare lui 

Rudjek. A fost mai greu a doua oară. 

Nu-mi pot da seama de când suntem în Kefu. Uneori pare 
că au trecut ani de zile, iar alteori, doar câteva clopote. 
Câteodată, cerul nu se schimbă zile la rând. Ochiul lui 
Re'Mec e înclinat într-un unghi din care pare că e cât pe ce 
să reverse lavă din gură. Gândul la anii care trec în restul 
lumii mă nelinişteşte. Rudjek ar putea fi om în toată firea. 
Ca şi Essnai şi Sukar, Majka şi Kira. M-au uitat, sau mă 
urăsc pentru că n-am scris? Oricum ar fi, acum, când am 
văzut puterile Efiyei, ştiu că nu le pot cere niciodată 
prietenilor mei să vină aici. N-aş putea să mă împac cu 
ceea ce ştiu că s-ar întâmpla. 

Şi edamii. Ce s-a întâmplat cu ei şi cu planul lor? Ceva 
trebuie să fi mers prost, altfel bunica ar fi deja aici. Oshhe 
stă cu picioarele încrucişate şi cu ochii închişi pe balconul 
circular de la etaj. Chiar dacă mi-aş da fără niciun regret ani 
din viaţă ca să-l eliberez pe tata, e prea riscant. Dacă 
adorm iar adânc, Efiya l-ar putea elibera pe Regele Demon 
şi n-aş putea face nimic ca s-o opresc. Imi înghit lacrimile, 
care se adună în mine, clocotind şi umflându-se ca nişte 
valuri şi tânjind să se elibereze. 

Heka mi-a arătat un munte de trupuri mutilate, aşa de 
înalt, că ajungea până la marginea cerului. Peste Regat 
ploua cu sânge. Bălţile se schimbau în lacuri şi lacurile în 
râuri înspumate. Nu pot lăsa să se întâmple aşa ceva. 

— Îmi pare rău, tată, spun şi îmi duc mâna deasupra 
inimii. Îmi calc iar promisiunea. 

Arti se plimbă încoace şi încolo pe balcon. Noaptea, 
umblă pe coridor, aşteptând-o pe Efiya să se întoarcă 
acasă. A fost mult mai agitată ca de obicei, aşa că Efiya 
trebuie să fi plecat fără să-i spună nici ei. Dacă e aşa, 
atunci ce lucru nou şi pervers i-a reţinut atenţia surorii 
mele? După ce i-a schimbat pe copii în nazumbi, nu pot să- 
mi închipui de ce altceva ar mai fi în stare. Mă tem că o să 
facă ceva şi mai rău. 

Mă opresc din plimbarea mea în cerc şi mă aşez cu 
spatele sprijinit de smochinul cel mai apropiat de heleşteu, 
singură cu rațele. Aştept un moment potrivit să dezgrop 

oasele străbunilor pe care le-am ascuns aici înainte de 
ritual. N-am de unde să ştiu câţi ani din viaţă o să-mi ia 
următorul ritual şi n-am nicio garanţie că o să funcţioneze, 
dar merită încercat. Străbunii sunt legătura noastră între 
cei vii şi cei înălţaţi şi apelăm la ei pentru ajutor şi 
îndrumare. Înainte, Oshhe îi chema de multe ori prin viziuni 
în vis, iar bunica avea obiceiul să citească în oase ca să 
vadă viitorul. Eu o să le folosesc oasele altfel. O să le 
folosesc să-mi chem peste timp străbunii şi să le cer să mi 
se alăture dacă vor hotărî să răspundă. Acum o aştept pe 
Efiya. Planul meu depinde de prezenţa ei. 

De când a plecat, demonii din pereţi îmi şoptesc în 
ureche noaptea, spunându-mi ndzumbi, pentru că am 
renunţat la atâţia ani din viaţă în schimbul magiei. Spun că 
nu mai am destulă viaţă de dat pentru încă un ritual. Spun 
că sunt ca şi moartă, dar mie nu-mi pasă. Nu vreau să mor, 
dar dacă pot să le opresc pe Arti şi Efiya renunțând la anii 
mei de viaţă, atunci o s-o fac din nou. 

Mă conving că o să-mi dau seama dacă îl eliberează pe 
Regele Demon, pentru că i-am mai simţit şi înainte magia. 
Era în acelaşi timp o forţă liniştitoare şi un foc mistuitor în 
mine; m-a apărat, aproape că m-a sedus. Magia lui mi-a dat 
singurul lucru pe care mi l-am dorit vreodată. Nu mai eram 
fata şarlatancă născută din doi tămăduitori puternici, 
disperată să aibă magie. In felul ei pervers, Arti mi-a dat de 
fapt un dar - o magie care-mi răspundea fără discuţie şi 
fără să trebuiască să dau în schimb ani din viaţă. Acum a 
dispărut, şi îmi lipseşte. 

Prezenţa Efiyei îmi furnică pielea şi apare din senin în 
faţa mea. Sar în picioare, refuzând să-mi cred ochilor. Sora 
mea... €... Mintea mea încearcă să înţeleagă ceva din fata 
care stă faţă în faţă cu mine şi care nu mai e un copil. E 
leită mama, dar chiar şi mai frumoasă. Arată ca statuile 
zeilor orisha de la Templu - greu de privit prea mult. Dacă 
zeiţa Nenumită n-avea nimic ieşit din comun, atunci Efiya 
este opusul ei. Acum e de-o vârstă cu mine. 

Mă prăbuşesc la loc în iarbă, fără suflare. 

— Te-ai întors. 

— Ţi-a fost dor de mine? 

Cuvintele Efiyei se revarsă ca armonia celui mai dulce 
cântec, iar vocea ei e de adult. 

Îmi strâng braţele în jurul genunchilor, dar nu-i dau 
satisfacţie răspunzând. Zâmbeşte când îmi vede pumnii 
încleştaţi. Ştie că mi-e teamă de capriciile ei. Doar cu puţin 
timp în urmă mi-a oferit prima ei surpriză neplăcută. 

— Ţi-e bine, Arrah? întreabă ea, aşezându-se în faţa mea. 
Parcă ai fi un pic bolnavă. 

Magia ei îmi zgârie mintea ca nişte gheare de pisică pe 
piatră. Nu-şi arată frustrarea când o întâmpină o barieră de 
care nu poate trece. Îmi permit un zâmbet vag. Mintea mea 
încă îmi mai aparţine. Chiar dacă nu se compară cu magia 
demonului sau cu a surorii mele, e ceva care o să fie 
întotdeauna singurul meu avantaj în faţa ei. Ceva ce o să 
fie întotdeauna cu adevărat a/ meu. 

— Destul de bine, mormăi eu. 

— Eşti o enigmă, spune Efiya şi-mi prinde în mână una 
dintre cozi, trecându-şi degetul de-a lungul ei. Intr-o bună 
zi, o să văd în mintea ta şi o să-ţi aflu toate secretele. 

Clipesc spre ea. 

— De ce te sâcâie aşa de tare că nu poţi să vezi în 
mintea mea? 

— Văd toate posibilităţile, ce poate fi şi ce va fi, răspunde 
ea, răsucindu-mi coada în jurul degetului. Văd peste timp 
cu puţin efort, dar când mă concentrez asupra ta, viitorul e 
gol. Nu pot să văd consecinţele niciunei acţiuni împotriva ta 
sau ale vreunei acţiuni de-ale tale. De ce se întâmplă aşa, 
dragă soră? 

Cu toată magia ei, n-are simţ practic. Răspunsul e 
evident, nu? Înghit un nod, dar nu-mi alină gâtul uscat. N- 
am mai fost aceeaşi încă de la primul ritual, iar al doilea mi- 
a luat un pic mai mult. Am păşit în planul dintre viaţă şi 
moarte. Demonii mi-au prins sufletul şi aproape că m-au 
ţesut în urzeala din Kefu. Chiar şi cu toate forţele aproape 
refăcute, o parte din mine lipseşte. 

Sunt deja moartă în viitorul ei. Acesta e răspunsul. Mi-am 
dat mai mulţi ani din viaţă decât ar fi trebuit. 

— Mă apucă durerea de cap când îmi pui întrebări la care 
nu pot să răspund, îi spun. 

Efiya mă trage de coadă aşa de tare, că scalpul meu 
protestează. Întind mâna şi trag de una dintre buclele ei. 
Pare încântată de acest schimb şi râde. Aşa, nu mai e fata 
de şaisprezece ani care pare. Încă se mai minunează de 
cele mai ciudate lucruri, pentru că n-a avut parte de ele 
până acum. 

Îmi trag mâna înapoi şi-mi apăs iar pumnii pe picioare. 
Nu pot să uit cine e, ce e, ce a făcut. A tras ka-ul unui 
demon din aer. 

— Unde ai fost? 

— La vânătoare, şopteşte Efiya, de parcă şi-ar împărtăşi 
cel mai sacru secret. Azi am omorât un orisha. 

Prin minte îmi trec o mie de gânduri îngrozitoare. 

— Ce-ai făcut? întreb, simțind cum îmi bubuie ceva în 
cap. 

Efiya se încruntă. 

— N-a vrut să-mi spună unde a ascuns Kore ka-ul Regelui 
Demon. 

Clatin din cap şi tremur din toate încheieturile. 

— Efiya, trebuie să încetezi! Nu vezi ce o să se întâmple 
dacă îl eliberezi pe Regele Demon? Intreaga lume o să 
sângereze. 

— Da, răspunde ea, aplecându-se către mine, cu ochii 
strălucitori. Şi am văzut şi lumea de dincolo. E frumoasă, 
surioară. 

Îmi şterg lacrimile chiar când în grădină păşeşte un 
bărbat deşirat, de vârstă mijlocie, cu pielea arsă de soare şi 
ciupită de vărsat. Îl însoţeşte Nezi. Şchiopătatul ei a 
dispărut şi merge cu o nouă încredere în ea. La început, 
sunt nedumerită şi mă gândesc că a vindecat-o Efiya. Asta, 
până văd că şi ochii ei, şi ai bărbatului sunt verzi, cu o 
sclipire luminoasă nefirească. Bărbatul îşi trece degetele 
prin părul slinos şi-mi face cu ochiul. Are acelaşi păr soios 
ca pisica roşcată - dar nu pot să-mi iau privirea de la Nezi. 
De când o ştiu, n-a mers niciodată drept, iar în privirea ei 
rece n-a mai rămas nimic din ea. 

— Nezi? mă bâlbâi eu. 

Chestia care se preface că ar fi portăreasa noastră 
zâmbeşte. 

— Voia să moară încă de când i-a făcut rău preotul-ka, 
spune Efiya. Mama ar fi trebuit s-o facă de mult, dar e prea 
sentimentală. 

Sunt mută de uimire. Mă doare sufletul pentru Nezi - 
adevărata Nezi. Oare pe ea am văzut-o acum câteva clipe, 
în grădina de zarzavaturi, sau era deja demonul? N-am ştiut 
cum se simţea; n-am bănuit niciodată. Ty, poate, din cauza 
crizelor ei, dar nu Nezi. 

— Îţi place noul meu receptacul, Arrah? întreabă roşcatul 
Merka. E destul de banal, dar mai bun ca pisica, nu-i aşa? 

— Vreau să vorbesc cu tine acum, Efiya! strigă Arti de la 
balcon, cu glasul încordat. 

— Vin acum, mamă! răspunde Efiya, fără să arunce 
măcar o privire spre Arti. Ţi-am ascultat sfatul, surioară. 

Se ridică în picioare. Privesc în timp ce în urma ei, pe 
porţile vilei noastre intră o hoardă de demoni - prea mulţi 
ca să-i număr - şi nu mai pot ocoli adevărul. Sora mea a 
eliberat sute de demoni, să se ospăteze cu Kka-urile unor 
oameni care nu bănuiesc nimic. A ucis un orisha fără niciun 
regret. Şi în tot acest timp, eu am fost îngrijorată de Regele 
Demon, dar avertismentul lui Heka se referise şi la ea. 

— Imi adun Curtea. Nu-ţi face griji, îi las pe Ty şi Oshhe 
pentru mama, şi pe Terra pentru tine. Aveţi şi voi dreptul la 
jucărioarele voastre. Ridică o sprânceană, ca şi cum s-ar 
aştepta să-i mulţumesc. Iți plac supuşii mei? mă întreabă 
zâmbind. lţi fac şi ţie unul, dacă vrei. 

Nu spun nimic, strângând în pumn fire din părul ei, în 
timp ce ea se strecoară înapoi în neant. 


Oasele străbunilor. 
Scoarţă amară de iboga. 
Mentă şi ghimbir. 

Ulei de palmier. 

Păr. 

Oasele străbunilor. 

Scoarţă amară de iboga. 
Mentă şi ghimbir. 

Ulei de palmier. 

Păr. 


Am de gând să-mi ucid sora diseară. 

DOUĂZECI ŞI NOUĂ 


„A. 


Când se lasă înserarea peste vilă, Efiya păşeşte în neant 
şi dispare. Mi se ridică o greutate de pe umeri. N-a lăsat 
nimic din ea în urmă ca să vegheze. După ce a plecat, vila e 
mai spațioasă, aerul e mai curat. Magia ei, împreună cu cea 
a lui Arti, se simţea ca o mie de bătăi de aripă ce mă 
apăsau. 

Cu braţele încrucişate, mă sprijin de ghereta portăresei, 
în timp ce Merka îi conduce pe ceilalţi demoni spre Kefu. 
Sunt cel puţin două sute, dacă nu şi mai mulţi. Sora mea n- 
a eliberat aşa de mulţi demoni în joacă. A ridicat o armată. 
Are de gând să îngenuncheze Regatul. Rudjek, Sukar, 
Essnai, Majka, Kira - toată lumea - vor fi în pericol dacă nu 
reuşesc s-o opresc. 

După ce pleacă demonii, mă duc la smochinul de lângă 
heleşteu, atentă să nu grăbesc pasul, în caz că se uită Arti. 
Aştept până se lasă noaptea înainte să mă apuc să caut 
oasele. Degetele mele nu întâlnesc decât pământul rece de 
sub stratul cald de deasupra. Nu sunt aici. 

Simt sudoarea şiroindu-mi pe frunte şi pe spate. Oare le- 
am îngropat sub alt copac? Le-a găsit Arti? Ca o pâclă albă, 
confuzia îmi înceţoşează gândurile. Unde sunt? Groapa nu 
era adâncă. N-ar trebui să dureze aşa de mult să le găsesc. 

Oshhe îşi drege vocea în spatele meu. 

— Nu-mi mai asculţi poveştile, micuță preoteasă. 

Mă întorc, cu inima bătând să-mi spargă pieptul. Tata stă 
nemişcat, ca unul dintre monumentele de piatră din Tamar. 
A fost dintotdeauna un bărbat suplu, dar acum e prea slab, 
cu obrajii şi umerii osoşi şi trăsăturile ascuţite. Mă cuprinde 
ruşinea şi îmi mut privirea. N-am renunţat la speranţă 
pentru el, dar deocamdată e mai important s-o opresc pe 
Efiya. 

— N-ai mai spus poveşti de multă vreme, îi amintesc. Mi- 

e dor să le ascult. 

Ce nu spun e că, imediat după blestem, când încă 
spunea poveşti, nu mai erau la fel, pentru că nu mai punea 
suflet în ele. 

Tata se încruntă, îndreptându-şi atenţia spre gropi. 

— Ce faci aici? 

Trag aer în piept printre dinţi. 

— Sap gropi. 

Oshhe se uită cu atenție la mine, de data asta având 
privirea limpede. E magia din el, în stare de alertă. Dacă o 
să creadă că fac ceva împotriva lui Arti, o să încerce să mă 
oprească, dar mama e una dintre ultimele mele griji în 
momentul ăsta. A spus că n-o să mă mai subestimeze, dar 
dincolo de cuvintele ei reci se citea şi o scânteie de 
mândrie - o scânteie de respect. Sigur că a trebuit aproape 
să mor ca să câştig aprobarea mamei. 

—O să plantez dimineață margarete, spun eu, 
muşcându-mi buza. Ca acasă. : 

Când spun acasă, chipul tatei se luminează. In ochii lui se 
vede nostalgia şi un dor care-mi frânge inima. _ 

— Ar trebui să le meargă bine dacă le udăm. Imi trec 
degetele peste pământ, aducându-mi aminte de o altă 
grădină, din alt timp. Chiar dacă aerul e uscat. 

Tata se scarpină în bărbie. 

— Da, cred că da... 

— Sub smochin cred că ar fi un loc bun. 

Îmi muşc interiorul obrazului. 

O parte din el trebuie să ştie că e ceva - totul - în 
neregulă, dar nu-şi poate interpreta gândurile. De când 
suntem în Kefu, e tot mai puţin el însuşi. Rareori încearcă 
să stea de vorbă, cu atât mai puţin să spună poveşti. Arti e 
tot timpul prea ocupată să pună la cale planuri cu Efiya ca 
să observe. 

— Le-ar merge mai bine lângă heleşteu, unde ar avea 
mai mult soare. Ar trebui să ştii şi tu, micuță preoteasă. 

— Ai dreptate, recunosc eu, oftând exagerat. O să sap 
alte gropi mâine. Acum sunt obosită. 

— O să mă duc dimineaţă la piaţă, să iau nişte bomboane 

cu lapte. 

În glas i se citeşte însufleţirea. 

—O să lucrăm împreună în grădină, cum făceam 
altădată. A trecut prea multă vreme şi mi-e dor să stau cu 
tine. Creşti prea repede. 

Zâmbesc, şi inima mi se frânge în piept. Tare mi-aş mai 
dori să ne întoarcem în vremurile alea. 

— Ce zici de cealaltă fată a ta? N-a crescut chiar şi mai 
repede? 

Oshhe nu vorbeşte niciodată cu Efiya. La cum trece 
timpul în Kefu, n-a avut ocazia s-o cunoască. Ea n-are 
aceeaşi legătură ca mine cu el. Nu pot să nu mă întreb 
dacă, în cazul în care ar fi fost el însuşi, tata m-ar fi ajutat s- 
o influenţez. 

— Aşa e, răspunde Oshhe zâmbind. Amândouă aţi 
crescut repede. Micuţele mele preotese. 

— Ea nu-i o micuță preoteasă, spun eu, scrâşnind din 
dinţi. E un nenorocit de demon. 

— N-ai vrea să auzi o poveste? întreabă Oshhe, fără să 
mă asculte. 

— Nu acum, tată, zic eu, crispându-mă. Mâine, când 
plantăm margaretele. 

— Bine, spune el, bătând din palme. O să-ţi spun o 
poveste despre unul dintre străbunii mei. 

Zâmbeşte, dar nu mai zăboveşte mult. Răscolesc 
pământul sub trei smochini diferiţi până să găsesc oasele. 
Îmi curge sudoarea pe spate şi mă dor vârfurile degetelor 
de atâta săpat. Lumina lunii sclipeşte pe pământul săpat, 
iar gândurile mi se îndreaptă spre Kore. N-am mai văzut-o 
din ziua când am rupt blestemul lui Arti. 

După ce găsesc oasele, înmoi jumătate din scoarţa de 
iboga în ceai de mentă şi ghimbir şi îndes cealaltă jumătate 
sub limbă. Are gust de nucă la început, dar devine înţepător 
după o vreme. Până e gata licoarea, am gura amorţită şi 
îmi simt limba umflată şi nefolositoare. Când prezenţa 
Efiyei se face iar simțită în jurul vilei, mă întorc în camera 
mea, ca să încep ultimele etape ale ritualului. 

Mă aşez în faţa oglinzii din camera mea, împletind părul 

Efiyei printre oase. Toţi nervii din corp mă împing să mă 
grăbesc, dar ritualurile durează, chiar şi în locul ăsta, unde 
timpul n-are niciun înţeles. Trebuie să am răbdare. Magia 
străbunilor cere respect. E acelaşi lucru cu respectul faţă de 
bătrâni. Oasele sunt aşa de mici, că am nevoie de câteva 
încercări până să nimeresc. La sfârşit, ung oasele cu ulei de 
palmier şi le strâng în mâna stângă, cu o bucată de cârpă. 
Beau ceaiul de mentă şi ghimbir şi aştept. 

Sunt Arrah. 

Ascultaţi-mi glasul, măreți străbuni. 

Ascultaţi-mi ruga. 

Răspundeţi trebuinței mele. 

Binecuvântaţi-mă cu prezența voastră. 

Cu accentul meu tamaran, simt cuvintele Aatiri aspre pe 
limbă - le-am repetat doar în minte foarte mult timp. Acum 
începe aşteptarea. Timpul trece în ritmul bătăilor puternice 
ale inimii, al inspiraţiilor şi expiraţiilor. Aşa de mult timp, 
încât mi se strecoară în cap îndoiala. Demonii din pereţi 
şoptesc că n-o să am destui ani de dat pentru încă un ritual. 
Cu cât aştept mai mult, cu atât mă tem mai tare că au 
dreptate. Repet cuvintele, mai rar, lungind fiecare silabă. 
De data asta, se ivesc scântei de magie prin pereţi şi tavan. 
Imi ţin răsuflarea când magia începe să plutească prin aer, 
încă nehotărâtă dacă vrea să răspundă chemării mele. In 
loc de lumină pe piele, se aşază într-un cerc în jurul meu. 

Simt cum îmi ard muşchii. Îmi încleştez fălcile ca să nu 
leşin şi curând durerea păleşte - mai repede decât data 
trecută. Mă dor gingiile şi, când pipăi cu limba prin gură, mi 
se desprinde un dinte. intind o mână tremurătoare, 
disperată să-l pun la loc, crezând prosteşte că aş putea. 
Când renunţ în cele din urmă, ţin dintele în palmă - e plin 
de putregai negru. Magia îţi ia ce vrea ea, a spus tata. 
Poate să-ţi ia câţiva sau toţi anii de viaţă. Cu puţină 
bunăvoință, de data asta nu m-a lăsat invalidă. Un dinte e 
un preţ mic. 

Din oase îmi iese o ceaţă care-mi întunecă privirea, însă 
doar în oglindă. Dormitorul meu rămâne neschimbat. Mă 
dor ochii de cât m-am uitat fix şi clipesc. În reflexie, îmi 


e 298 œ» 


apar în spate trei femei. Inima începe să-mi bată 
nebuneşte. Deşi am sperat că ritualul va funcţiona, tot mă 
ia prin surprindere. 

Când mă uit peste umăr, în spatele meu nu e nimeni. 
Cele trei măreţe străbune Aatiri sunt cu mine doar în spirit. 
Au ochii albi şi chipurile lipsite de orice expresie. Mă las în 
genunchi şi-mi pun mâinile pe coapse, în semn de respect. 

Nu trebuie să vorbesc înaintea lor, aşa că iar aştept. Cele 
trei femei clipesc, iar ochii lor se schimbă, din albi devenind 
negri cu totul. Cea din mijloc, care mă duce cu gândul la 
bunica, vorbeşte prima. Are glasul răguşit şi poruncitor. 

— Cine eşti tu, să ne chemi pe noi? întreabă ea. 

Ca să funcţioneze magia, trebuie să le conving că merit 
şi să le aflu numele. 

— Sunt Arrah, răspund, fiica lui Oshhe, care e fiul lui 
Mnekka, marea căpetenie Aatiri. 

Femeia zâmbeşte. 

— Mnekka era nepoata mea preferată. 

— Şi eu sunt preferata ei. 

Cel puţin aşa sper. 

Femeia încuviinţează din cap. 

— Eu sunt Nyarri. 

Aştept mai departe. 

Celelalte două femei par înclinate să mă facă să mai 
aştept. 

Îmi vine să spun ceva prima, dar îmi muşc limba. 

Pumnii încleştaţi în poală încep să tremure. Vă rog. Vă 
rog. Vă rog. Am nevoie să-şi spună numele şi să fie de 
acord să mă ajute s-o ucid pe Efiya. Nu pot de una singură. 

— Vă rog! spun în şoaptă. 

— N-o să meargă cu milogeală, şuieră femeia din dreapta 
lui Nyarri. Nu eşti o Aatiri adevărată, fetiţo. ţi curge sânge 
Mulani în vene. 

— Nu ne vorbeşti bine limba, adaugă femeia din stânga 
lui Nyarri, cu glas rece. Cum îndrăzneşti să ne chemi dacă 
nu ne ştii obiceiurile? 

Îmi strâng pumnii aşa de tare, că-mi intră unghiile în 
carne. 

— Am sânge Mulani, da. Dar sunt şi de-a voastră. Nu 
merit ajutorul vostru pentru că sunt diferită? Nu merit 
pentru că n-am crescut în tribul Aatiri şi nu vorbesc limba 
voastră? judecaţi dacă merit după cine sunt, nu după cine 
nu sunt. Sunt tot din sângele vostru. Răspundeţi chemării 
mele, străbunelor, şi ascultaţi-mi ruga! Am nevoie de 
ajutorul vostru. 

— A vorbit ca o adevărată Aatiri. Străbuna din stânga 
încuviinţează din cap. Sunt Ouula. 

Străbuna din dreapta mă priveşte batjocoritor şi face un 
semn cu mâna. Se poartă de parcă aş fi făcut vreun truc ca 
să le câştig de partea mea pe celelalte două. N-are părul 
împletit cum e obiceiul printre Aatiri. Buclele i se revarsă 
libere pe lângă cap şi stau zburlite în toate părţile, ca părul 
meu când nu-l împletesc. Deşi semăn cu mama, am ochii 
înfundaţi în cap ai acestei străbune. 

Pentru că a vorbit deja, o întreb: 

— Poţi să negi că sunt una dintre voi, străbună? 

Îşi încrucişează braţele. E şi ea încăpăţânată ca mine. 

— Dacă poţi să negi că sunt sânge din sângele vostru, 
insist eu, atunci o să-ţi cer iertare. 

Încruntarea femeii se mai relaxează, chiar dacă tot se 
mai uită strâmb la mine. 

— Sunt Arra. Oftează şi-şi dă ochii peste cap. Presupun 
că eşti tiza mea. 

Trag aer în piept şi scot o răsuflare tremurată. Acum, că 
s-a terminat, pot să le spun străbunelor care e cererea 
mea. Nu le explic toate detaliile, dar ceea ce le împărtăşesc 
le face să fiarbă de furie. Discută între ele ce tipic e pentru 
o Mulani să fie aşa de lipsită de prevedere. Nu-mi face 
plăcere să le întrerup, dar le aduc aminte că timpul e 
esenţial. 

— Du-ne cu tine la şarpele cu ochii verzi, spune Nyarri, şi 
o să facem noi restul. 

Ar trebui să meargă. Fără ajutorul edami/lor sau al lui 
Koré, e cea mai bună şansă a mea, şi e ultima. 

— Sunt gata. 

Mă strădui să mă ridic şi-mi tremură picioarele sub 

povara celor pe care trebuie să le fac. 

Arra plesneşte din limbă. 

— Hai să mergem, fetiţo! Nu eşti destul de puternică să 
ne susţii multă vreme. 

Când mă îndepărtez de oglindă, vin şi ele în urma mea, 
tăcute şi invizibile. Ajungem în salonul unde se află Efiya, 
împreună cu Merka şi demonul care i-a luat trupul şi 
numele lui Nezi. Sora mea stă pe un piedestal, pe un tron 
incrustat cu pietre preţioase şi aur. Este o replică a tronului 
din Palatul Atotputernic - pe care eu l-am văzut doar de 
câteva ori. Înseamnă că Efiya trebuie să fi fost în Regat. 
Pulsul îmi bate aşa de puternic, încât îmi vibrează 
timpanele. Gândul îmi zboară imediat la prietenii mei şi mă 
apropii de sora mea mai degrabă poticnindu-mă decât 
mergând. 

Merka se plânge de ceva, ca de obicei, însă Efiya nu-l mai 
ascultă. Se ridică de pe scaun - cu zâmbetul tot mai larg cu 
fiecare pas pe care-l face către mine. Ştie. Bineînţeles că 
ştie. 

— Du-ne mai aproape! şopteşte Ouula. 

Ochii Efiyei sclipesc de entuziasm când mă apropii. Sora 
mea îşi doreşte această provocare; o aştepta. N-am păcălit- 
o cu prefăcătoria mea. E prea deşteaptă pentru aşa ceva, 
prea inteligentă ca să cadă în capcana mea. Nimeni n-ar 
îndrăzni să se pună cu o fată care poate trage din aer 
sufletele demonilor, de parcă ar culege mere din pom. O 
fată care poate intra în spaţiul dintre timpuri, ca să 
parcurgă distanţe mari. O fată care poate transforma copiii 
în nadzumbi. Sora mea întruchipează toate poveştile 
înspăimântătoare pe care mi le-a spus vreodată tata despre 
tămăduitorii diabolici - numai că mult mai rău decât ei. Insă 
eu nu mai sunt copil şi, chiar dacă îmi tremură genunchii 
sub privirea ei diabolică, n-o să cedez. 

Efiya se uită peste umărul meu - şi zâmbeşte şi mai larg. 

— Eşti plină de surprize, surioară. 

Merka şi Nezi rămân pe piedestal, părând nemulţumiţi că 
nu le mai acordă atenţie. Nevăzându-le pe străbune, îşi 
continuă discuţia fără ea. 

— Ei bine? întreabă Efiya, ridicând o sprânceană în 
aşteptare. 

Am încercat să-mi imaginez cum ar fi fost sora mea dacă 
nu s-ar fi născut în condiţii aşa de îngrozitoare. Ar fi fost 
oare dulce şi jucăuşă? Ar fi fost îndrăzneață şi 
încăpăţânată? Cât de diferită ar fi dacă magia demonului şi 
Arti nu i-ar călăuzi fiecare mişcare? Ar fi un bebeluş pe care 
să-l strâng în braţe, apoi o fetiţă care să se ţină după mine 
prin piaţă. Ar vrea să meargă la pescuit cu Rudjek şi cu 
mine şi, deşi m-aş plânge, nici prin cap nu mi-ar trece să n- 
o iau cu mine. Gândul la această versiune a Efiyei îmi dă un 
fior de dor în măruntaie. Dor după ceva ce n-o să fie 
niciodată. N-o să fim niciodată surori cu adevărat. N-o să 
fim niciodată altceva decât inamice. A avut grijă mama 
noastră să fie aşa. 

— Acum, fetiţo! îmi şuieră Nyarri în ureche. Eliberează- 
ne! 

Când străbunele ies din umbra mea, Merka şi Nezi tresar, 
dar nu şi Efiya. Forţa ka-urilor străbunelor o loveşte atât de 
tare, încât mă aruncă pe mine în spate. Mă lovesc de 
perete, dar sar imediat în picioare, cu capul învârtindu-mi- 
se şi pieptul în flăcări. Se îndreaptă către Efiya ca o furtună 
dezlănţuită şi simt o durere în mine. O parte din mine vrea 
ca străbunele să-i smulgă magia demonului din suflet şi să 
lase fata întreagă. Fata care ar putea fi mult mai mult decât 
este. Pe gât, braţe şi piept îi apar tăieturi, în timp ce vântul 
şuieră prin încăpere ca o fiară sălbatică. Dar tăieturile se 
vindecă aproape imediat, ceea ce mă sileşte să ies din 
reveria mea inutilă. Sora mea e exact cine era menită să fie 
şi acest lucru nu se va schimba niciodată. 

Efiya izbucneşte în flăcări când încă una dintre străbune 
îşi dezlănţuie magia. Focul e alb pur, iar pielea surorii mele 
se băşică şi se crapă, apoi se jupoaie sub formă de fulgi de 
cenuşă. Nu scoate niciun sunet când o mistuie focul, 
devenind ceva făcut din flăcări - un foc în formă de fată. 
Când îşi reia forma umană, începe să se zbârcească, 
încreţindu-se ca pielea lăsată prea mult la soare. Nici asta 
nu merge. Tot ce aruncă străbunele spre Efiya nu face 

decât s-o încetinească o clipă. 

lau cuțitul ascuns în mânecă şi mă reped spre sora mea. 
Merka păşeşte în faţa mea în ultimul moment, iar cuțitul i 
se înfige în inimă. Mâna îmi tremură şi se umple de sânge 
când îi smulg cuțitul din piept. Merka se împleticeşte înapoi, 
iar Efiya îl prinde de umăr. Rana se închide în faţa ochilor 
mei. Merka se îndreaptă, iar Nezi vine în cealaltă parte a 
Efiyei. 

E prea târziu. Nu mai pot ţine mult ka-urile străbunelor. 
Se desprind de mine cu o plesnitură care mă lasă fără 
suflare. Efiya zâmbeşte când durerea îmi străfulgeră prin 
şira spinării şi cad în genunchi. Prinde cuțitul care îmi scapă 
din mână. 

— Dă-mi un singur motiv pentru care n-ar trebui să te 
omor, dragă surioară. 

Imi apasă lama pe gât. Ochii îi strălucesc iar de 
încântare. Pentru ea, e un joc, cu nimic diferit de cel în care 
l-a făcut pe copil să-şi taie degetul şi să i-l ofere în dar. 

— Dacă îmi place motivul, atunci o să-ţi cruţ viaţa. Dacă 
nu... 
Ridică din umeri. 

Mă pregătesc s-o scuip în faţă, însă în clipa aceea Arti 
apare lângă mine, iar magia ei mă învăluie. Chipul mamei 
noastre este la fel de inexpresiv ca de obicei. Poate că o să- 
i spună Efiyei s-o facă, să mă elimine în sfârşit. Nu ştiu de 
ce m-a lăsat să trăiesc aşa de mult, acum, că are fiica pe 
care şi-a dorit-o dintotdeauna. Insă Arti îşi încrucişează 
braţele, cu o privire severă. 

— O să-ţi dau eu singurul motiv care contează. 

Merka şi Nezi se uită urât la ea, dar Efiya nu face decât 
să-şi încline capul într-o parte, lăsându-i mamei de înţeles 
că o ascultă. 

— Nu poţi să prevezi consecinţele uciderii ei. Arti oftează 
- un oftat care e gutural şi dă pe dinafară de frustrare. E 
posibil să nu se întâmple nimic sau e la fel de posibil să 
distrugi totul. Chiar vrei să-ţi asumi riscul? 

Efiya se uită din nou la mine, iar lama îmi apasă puţin 
mai tare pielea. Privirea îi devine înceţoşată doar o clipă. 

Oare priveşte iar în viitor? Oare mă vede? Clipeşte şi lasă 
cuțitul jos. 

Arti mijeşte ochii spre Efiya, cu glasul la fel de acru ca 
atunci când îşi bătea joc de mine. 

— Încetează cu jocul ăsta prostesc şi ocupă-te de ce ai de 
făcut! 

— Te-ai ridica împotriva mea pentru ea? întreabă Efiya, 
cu faţa schimonosită şi încruntată. 

— Tu să-mi spui, Efiya, răspunde Arti privind-o cu ochii 
mijiţi şi cu reproş. Poţi să vezi în mintea mea. 

Efiya se bosumflă ca un copil răzgâiat şi se întoarce cu 
paşi apăsaţi la tron, cu Merka şi Nezi după ea. Durerea 
dispare şi icnesc. Nu e doar în închipuirea mea; mâna lui 
Arti chiar tremură când mă prinde de umăr şi-mi spune să 
mă întorc în camera mea. În ochii ei reci se citeşte uşurarea 
şi îşi ţine magia înfăşurată în jurul meu ca un scut. Mama 
mi-a salvat viaţa. 

TREIZECI 


„A. 


M-am gândit toată noaptea la bunica. Mi-e dor de 
vremurile când eram împreună, la Festivalul Lunii de sânge, 
când singura mea grijă era că dau greş cu magia. Ce 
uşuratic mi se pare acum! Am făcut totul ca să le întârzii pe 
mama şi pe sora mea până poate face edamul ceva. Pentru 
că n-am reuşit, am încercat s-o influenţez pe sora mea, 
apoi, acum trei zile, am încercat s-o ucid. Nu mai există 
nimic ce să pot face singură. Am nevoie de ajutor. Bunica 
nu m-ar părăsi, dar m-am resemnat să cred fie că edamul 
nu poate, fie că nu vrea să vină. Aşa că o să mă duc eu la 
ei. 

Am de gând să fug la noapte. Dacă Efiya poate să ucidă 
un orisha şi să ridice o armată de demoni, nu sunt sigură că 
edamul va fi în stare să-i stea împotrivă. Insă nu pot să mă 
gândesc acum la toate posibilităţile. Nu există altă cale. Am 
nevoie de puterea nestrămutată a bunicii. Şi dacă dincolo 
de Kefu au trecut zeci de ani şi acum există o nouă 
generaţie de edami, o să îi chem pe ei. 

Stau întinsă în pat, îmbrăcată cu o tunică şi pantaloni, şi 
cu un sac de provizii îndesat sub cearşaf, lângă mine. Stau 
nemişcată, cu muşchii încordaţi. Aştept de mai multe ore să 
plece Efiya şi, după ce pleacă, mai stau puţin, ca să fiu 
sigură. Nu pot să nu mă gândesc la tronul Atotputernicului 
din salon şi la ce înseamnă. Efiya a fost în Tamar, şi nu 
numai atât, a fost în Palatul Atotputernicului. Imi spun că 
prietenii mei sunt bine. N-are niciun motiv să-i urmărească, 
deşi îmi răsună în cap şi vocea lui Arti. Hotărârea ei 
îngrozitoare din noaptea în care l-a invocat pe Shezmu la 
Templu. Noaptea cumplită care a adus-o la viaţă pe Efiya. 

O să pierzi multi prieteni până la sfârşit. 

Mă străbate un junghi şi, oricât de mult aş răsufla adânc, 
nu reuşesc să mă calmez. 

Gura mi se usucă atunci când mă gândesc la mama. M-a 
salvat de Efiya, deşi n-a dat niciun semn că ar fi însemnat 
ceva pentru ea. Doar că m-a strâns de umăr după aceea, 
cu o mână rece ca gheaţa care tremura. A oferit o mică 
mângâiere în clipa aceea. Are vreo urmă de regret pentru 
ce a făcut? Nu ştiu şi nici n-am timp să mă gândesc la aşa 
ceva. Nu pot să risc să afle nici ea despre planul meu. 

Sunt aproape coborâtă din pat, când o durere sfâşietoare 
îmi cuprinde fruntea şi mă prăbuşesc pe pernă. Mintea mi-e 
năpădită de şoapte care înţeapă ca nişte ace ascuţite. Deşi 
aerul e fierbinte ca un mangal, frigul mi se strecoară pe 
spinare. Imi strâng braţele în jurul umerilor ca să alung 
răceala şi panica. Şoaptele sunt diferite de cele ale 
demonilor din pereţi, care nu fac decât să mă 
batjocorească. Acum e ceva nou. Bâzâie ca un stup de 
albine furioase care şi-au pierdut regina. Imi astup urechile 
şi scrâşnesc din dinţi, dar sunetul îmi reverberează în scalp. 
Groaza îmi cuprinde tot corpul. Ce lucru înfiorător a mai 
făcut sora mea de data asta? 

Curând, şoaptele se retrag undeva, în fundal. Nu-i 
momentul să mă întreb ce înseamnă asta - trebuie să plec 
înainte să se întoarcă Efiya. Fără să las să mă cuprindă 
teama, îmi pun pantofii şi îmi iau proviziile. Tălpile lovesc 
podeaua când ies în grabă din cameră, iar bezna soarbe 
zgomotul paşilor mei. N-ar trebui să fie posibil, dar sunt 
uşurată când cobor treptele până la parter. Duhurile 
licăresc în lumina lunii când intră şi ies pe ferestrele 
deschise, dar nu mă observă. 

Nu vreau să-l las pe tata la mila lui Arti şi a surorii mele. 
A făcut ce a vrut mama, dar, după atâta vreme, ea n-are 
bunul-simţ să-l elibereze. N-ar veni fără ea. Mi se pune un 
nod în stomac când mă gândesc la ce am de făcut. N-am de 
ales. Mă simt de parcă aş fi cea mai îngrozitoare fiică din 
lume pentru că plec fără el. Dar, dacă reuşesc să ajung la 
bunica, ea şi ceilalţi edam; îl pot elibera. Trebuie să cred că 
aşa o să fie. Alternativa e de nesuportat. 

Mă strecor în camera Terrei. Şi a lui Ty; s-a mutat cu 
Terra după ce demonul a pus stăpânire pe Nezi. 

— Trezeşte-te! îi spun, iar glasul meu vibrează ca un 
băzâit uşor. 

Ty se trezeşte prima şi aprinde un vas cu ulei de lângă 
pat. Încăperea e prea luminoasă acum şi-mi dau seama că 
n-are ferestre, aşa că aici nu pătrunde lumina lunii. N-ar fi 
trebuit să le pot vedea de la bun început. 

— Trebuie să mergem, insist eu. Trebuie să pornim cât e 
plecată Efiya. 

Dacă e să fugim, trebuie să se întâmple acum, cât Efiya 
nu-i aici şi înainte să-şi dea seama Arti ce se întâmplă. 
Terra se uită la mine în loc să se mişte, iar Ty îşi 
încrucişează braţele. 

— Unde să mergem? întreabă Terra. O să ne găsească. 

— Ştiu eu unde. 

Nu ştiu, dar n-am destul timp să le conving să vină. 

Ty clatină din cap. Încă îi mai e credincioasă mamei, 
chiar şi după tot ce a făcut Arti. 

Terra îşi strânge mâinile pe pătură. 

— N-ar trebui să fii aici, Arrah. 

— Eu plec, spun cu încăpățânare. Fie vă încercaţi acum 
norocul, fie rămâneţi sclavele capriciilor Efiyei. Cât credeţi 
că o să treacă până le dă demonilor şi corpurile voastre? 

Ty îşi pune palma deasupra inimii, într-un gest de 
dragoste, şi îşi lasă din nou capul pe pernă. Are ochii 
sticloşi, de parcă libertatea ar fi o desfătare a copilăriei, iar 
ea e prea mare pentru aşa ceva. Nu vine. Clipesc ca să 
alung lacrimile când îi răspund la gest. Muşcându-şi buza, 
Terra se dă jos din pat şi începe să se îmbrace. Ty geme ca 
pentru a spune că Terra e nebună, dar, pe de altă parte, 
Terra are o familie care o aşteaptă. Un tată ale cărui datorii 
la jocuri le-a plătit de mai mult de trei ori, şi o mamă care 
are grijă de fraţii ei. 

Nici Terra, nici eu nu spunem nimic când ne strecurăm 
afară din vilă şi străbatem bezna care o înconjoară. E 
nesfârşită şi se simte pe piele grea ca melasa. Are în ea o 
agitaţie care îmi râcâie mintea. Însă de data asta bezna nu 
mă sufocă. Nu ştiu cum, dar văd desluşit o cale prin ea, un 
fel de răscruce. Arăt spre liniile albe palide, dar Terra nu le 

vede. Demonii sunt o grămadă informă, dar mintea 
fiecăruia îmi şopteşte. Încleştez dinţii, încercând să nu-i iau 
în seamă. 

O să te găsească. 

O să te mistuie. 

Deja eşti ca şi moartă. 

Nu poți să fugi, şarlatancă mică. 

Vocile vorbesc despre suferinţă, despre speranţă, despre 
o foame intensă. Celelalte voci - cele din camera mea, cele 
din capul meu - vorbesc toate odată şi nu le pot înţelege 
cuvintele. Terra mă atinge pe braţ. Nu pot s-o văd în bezna 
nemiloasă, dar îngrijorarea îi pulsează în vârful degetelor. 
Nimic n-are nicio noimă - nu înţeleg de ce pot să văd liniile 
astea albe. De ce pot să văd forma sufletelor demonilor şi 
urmele aripilor lor. Că au aripi e unul dintre multele detalii 
pe care zeii orisha le-au păstrat secrete. 

— Eşti bine? mă întreabă Terra. 

Nu sunt bine, dar, într-un fel sau altul, o să plec din Kefu 
în seara asta. În faţa porţii, caprimulgii asediază deşertul, 
cu ţipete înnebunite. Orice i-a tulburat pe demoni, a avut 
acelaşi efect şi asupra păsărilor. Mi se strânge stomacul 
când îmi cade privirea pe spatele lui Arti. Stă în calea 
noastră, cu cămaşa de noapte fluturând în adierea 
puternică. Terra se încordează lângă mine şi se strânge în 
spatele meu. Ar fi trebuit să ştiu că mama o să încerce să 
ne oprească - nu-i scapă nimic. 

Mă îndrept puţin, o iau pe Terra de mână şi înaintez. Nu 
mă mai fac mică în faţa mamei. Las-o să acţioneze cum 
poate ea mai rău. Dacă e cazul, o să fac apel la acea parte 
din ea care mi-a salvat viaţa. 

— Ea distruge totul, spune Arti, cu glasul aşa de blând, că 
mă ia prin surprindere. Toate planurile mele atent puse la 
cale pentru asta...? 

Mama se întoarce, iar eu încremenesc când îi văd chipul 
tras, obosit. Are ochii tiviţi cu roşu. Cuvintele i se sting pe 
buze, de parcă s-ar aştepta s-o consolez eu. 

N-o să-mi îngădui să-mi fie milă de Arti. Ştia care sunt 
consecinţele... A fost prea obsedată de eliberarea Regelui 

Demon ca să-i pese. 

— Heka te-a avertizat, spun eu, tremurând de furie, dar 
nici pe el nu l-ai ascultat. Şi acum, n-o mai poţi controla. 

Oricât de tare mi-aş dori să-i scot ochii pentru ce-a făcut, 
satisfacția mea e dulce-amăruie. 

Arti îşi ridică bărbia şi strânge din buze. 

— Pot să rezolv. 

— Chiar poti? ţip eu. Poţi să-i aduci înapoi pe Kofi şi pe 
ceilalţi copii? Poţi să îndrepţi tot răul pe care l-aţi făcut tu şi 
cu Efiya? 

O fluturare a magiei lui Arti îmi atinge antebraţele când 
îşi mijeşte ochii. 

— Ce cauţi aici? 

Sunt uluită că i-a luat aşa de mult până să întrebe, dar, 
ca şi mine, probabil simte că Efiya a comis o nouă crimă 
îngrozitoare. Îmi încrucişez braţele. 

— N-am ce căuta aici. 

— Pleci? întreabă Arti, cu chipul lipsit de orice expresie. 

— Da, îi răspund. 

Nu încerca să mă opresti! 

— Poate că aşa e cel mai bine. Mama îşi întoarce iar 
spatele spre mine. Efiya e imprevizibilă. 

Mă încrunt la ea, aproape şocată că asta-i tot ce are de 
zis. Aproape că scuip la picioarele ei, dar nu, nu merită. 
Las-o să sufere aici cu Efiya. Asta-i soarta pe care o merită. 

Cu atât de multe lucruri rămase nespuse, nu ne luăm cu 
adevărat rămas-bun. Terra şi cu mine mergem mai departe 
către Kefu, iar ultimele cuvinte ale lui Arti şi privirea ei 
pierdută mă sâcâie. Poate că e cel mai bine. 

Mergem parcă prea mult, iar Kefu e tot numai o sclipire 
în depărtare. Caprimulgii încep să se rotească deasupra 
noastră, ţipetele lor auzindu-se tot mai tare cu fiecare pas. 
Terra îi tot blestemă, dar eu nu-mi irosesc energia. Arsura 
magiei demonului mă îngrijorează. Oriunde s-ar fi dus sora 
mea, a lăsat în urmă o parte din armata ei să vegheze. De 
când au plecat demonii în deşert, n-am mai văzut niciunul 
cu trup omenesc în afară de Merka şi Nezi. Nu mă 
aşteptasem să ne urmărească acum unii dintre ei - ţinându- 

se în umbră. 

Strâng aşa de tare cureaua care-mi trece peste umăr, că 
mă doare mâna. Ar fi trebuit să-mi fac un plan adevărat, 
dar acum sunt aici şi n-am nicio intenţie să mă întorc. De ce 
nu atacă? Oricare ar fi motivul, nu-mi mai e la fel de frică 
de ei ca înainte. S-a schimbat ceva, s-a trezit ceva nou în 
mine. Îmi înfierbântă sângele. 

— Ce-o să facem când vine Efiya după noi? întreabă 
Terra. 

— Nu ştiu încă. 

E cel mai cinstit răspuns pe care pot să i-l dau. 

E încă noapte când ajungem, în cele din urmă, în Kefu. 
Oraşul-port e tăcut, iar străzile întunecate. În aer se simte 
încordarea. Oare şi locuitorii simt neliniştea demonilor? 
Privesc chip după chip, căutând ochii nefiresc de verzi, cu 
inima bătându-mi nebuneşte. Şi aici există magie demonică 
- se simte slabă în adierea vântului. Ne îndreptăm către 
docuri. E singura cale de ieşire din oraşul ăsta nenorocit. 
Văd bărbaţi care descarcă lăzi cu provizii de pe corăbii, 
folosind funii şi scripeţi. Pescari, cărăuşi şi negustori de 
toate felurile îşi văd adormiţi de treburile lor. 

Trei pescari ne ies în cale. Nu pescari - demoni. Magia lor 
mi se urcă pe braţe, îngheţându-mă până în măduva 
oaselor. 

— Nu! Terra scutură din cap. Nu mă întorc! 

Panicată, se trage pe o alee. 

— Terra, nu! strig eu şi o iau la goană după ea. 

Abia la jumătatea aleii o ajung din urmă şi-mi dau seama 
că suntem prinse în capcană. Îi văd lacrimile pe obraji când 
două grupuri de demoni se apropie de noi - câte cinci de 
fiecare parte. Caut ceva, orice, cu care să pot lupta, dar nu 
văd nimic în afară de butoaie cu gunoi, care duhnesc a 
măruntaie de peşte. Şi din nou simt lipsa magiei mele 
demonice, dar ar fi avut efect împotriva lor? O prind pe 
Terra de mână şi ne ţinem strâns una de alta. Atunci, asta 
e! Nu-mi vine să cred că o să se termine aşa, după tot ce s- 
a petrecut. 

Aerul se mişcă în jurul nostru şi din neant îşi face apariţia 

Koré. Oftez, scoțând aerul îndelung ţinut în plămâni. O 
parte din mine a crezut că ea şi edamii au renunţat. E 
îmbrăcată cu pantaloni negri de căpitan şi o vestă, cu o 
bluză albă pe dedesubt. Cozile ei lungi sunt strânse la spate 
şi de data asta nu i se zvârcolesc în jurul capului. Imi 
zâmbeşte larg şi-mi face bine să văd un chip prietenos, 
după privirea rece a mamei. 

— Ţi-ai adus şi prietena. 

Terra tresare lângă mine şi se lipeşte de zidul aleii. 

— E în regulă. Îmi ridic mâinile ca s-o liniştesc. Kore a 
venit să ne ajute. 

Terra se încruntă, dar nu protestează. 

— Unde ai fost? o întreb pe Koré. Unde sunt edamii? 

Îmi aruncă o privire tristă. 

— O să ajungă curând. 

Simt cum mă cuprinde uşurarea. Vin bunica şi ceilalţi 
tămăduitori. O să pună în sfârşit capăt domniei terorii pe 
care a instaurat-o sora mea. 

— Fiare jegoase! 

Kore scuipă pe jos şi după aceea se şterge la gură cu 
gesturi teatrale. Acum, că e aici, demonii îşi îndreaptă 
atenţia spre ea. Îşi arată colții, iar ochii lor verzi strălucesc 
mai puternic. Părul lui Kore începe să se zvârcolească în 
momentul în care orisha îşi înclină capul într-o parte şi apoi 
în cealaltă. 

— O să fie distractiv, spune. 

Ea e motivul pentru care nu ne-au atacat în deşert. Voiau 
să se apropie întâi de ea, să fure ka-ul stăpânului lor, ceea 
ce înseamnă că Efiya nu l-a găsit încă. 

Kore face o plecăciune către demoni. 

— Cărui fapt datorez această plăcere? 

Demonii şuieră la ea, cu glasurile ca un ciripit diabolic. 

— Dă-ne caseta! 

— Ce casetă? întreabă ea, ridicând din umeri şi 
prefăcându-se că nu ştie. 

— Să nu te joci cu noi, zeiţă falsă! 

— Zeiţă falsă? spune Kore şi se strâmbă. Mă jigniţi. 

— Vine după tine, o avertizează un alt demon. 

Kore ridică dintr-o sprânceană, devenind interesată. 

— O să fiţi morţi înainte să ajungă. 

— Ce spun? mă întreabă Terra în şoaptă, strecurându-se 
mai aproape de mine. 

— Ce... 

Mă încrunt, dându-mi seama că şi Koré, şi demonii 
vorbesc o limbă pe care n-ar trebui s-o înţeleg. Limba pe 
care a folosit-o Arti în timpul ritualului ăluia îngrozitor de 
invocare. Întâi şoaptele şi durerea ascuţită pe care am 
simţit-o în camera mea, şi acum asta. E ceva în neregulă. 
Imi dau seama. 

— Se dau mari... mormăi eu, pierdută în gânduri. 

Demonii îşi trag săbiile, dar nu înaintează. Probabil că 
aşteaptă să ajungă sora mea. In mâinile lui Kore apar două 
pumnale  fantomatice. Plăselele le  licăresc, lamele 
strălucesc. Un demon se apropie de ea din spate. Când 
ajunge prea aproape, una dintre cozile ei îl loveşte în gât, 
iar demonul e spintecat de un fulger. Ka-ul îi iese din 
receptacul şi se pierde în noapte. 

Cei nouă demoni rămaşi o atacă pe Koré. Pumnalele ei se 
ridică în aer şi străpung direct în inimă doi dintre ei. Apuc o 
sabie căzută pe jos şi mă aşez în faţa Terrei, cu lama grea 
în mâini. Nu seamănă deloc cu un baston iute, daro să mă 
descurc. 

Kore se mişcă în viteză şi sare pe clădiri. Corpul ei e 
paralel cu pământul când se repede prin aer. Se aruncă şi 
demonii, cu ghearele, colții şi săbiile îndreptate spre silueta 
ei micuță. Orisha se ghemuieşte în salt şi pumnalele îi apar 
din nou în mâini. Loveşte încă o dată. Ţinteşte fără greş. Îmi 
creşte inima de speranţă că vom supravieţui acestei nopţi. 
Că încă mai există o şansă s-o împiedic pe sora mea să 
distrugă lumea. 

Apoi, simt o nouă durere ascuţită despicându-mi capul şi 
făcându-mă să mă las în genunchi. Sabia cade pe jos cu o 
bufnitură puternică. Magia se învârtejeşte în jurul meu într- 
un nor de praf sclipitor, aşezându-mi-se pe piele înainte să 
pătrundă în mine. E ca atingerea unei pene, a unei aripi, şi 
mă umple de dorinţă. E magia ținuturilor tribale, magia lui 

Heka. În clipa când deschid ochii, totul pare mai intens, mai 
limpede, de parcă mi s-ar fi ridicat o ceaţă din minte. 
Lumea se clatină în jurul meu, iar eu mă feresc. 

Grăbeşte-te! îmi şopteşte o voce în cap. Vocea bunicii. 

— Unde eşti? întreb, înghiţindu-mi lacrimile. 

Bunica nu răspunde, iar eu mă întorc spre Koré. 

— Unde sunt edamii?. 

Kore e în picioare pe alee, acoperită de sânge, cu zece 
trupuri ciopârţite la picioare. 

— Ce-a mai rămas din ei e cu tine, Arrah. 

Glasul ei e un murmur blând, dar cuvintele n-au nicio 
noimă. 

Îmi îngheaţă sângele în vene. 

— Cum adică ce-a mai rămas din ei? 

Imi strâng braţele în jurul burţii, aducându-mi aminte 
când am văzut-o ultima dată pe bunica, la Festivalul Lunii 
de sânge. Nenumăratele corturi colorate şi scânteile de 
magie jucând în aer. Bătaia tobelor djembe şi incantaţiile 
tămăduitorilor. Cozile argintii ale bunicii, care-i ajung până 
în talie când stă cu picioarele încrucişate în faţa mea. 
Zâmbetul ei ştirb. Oasele nu mint, a spus ea. Dar nici n-au 
avertizat-o. 

Kore mă bate pe umăr. Atingerea ei îmi încetineşte 
bătăile inimii şi-mi linişteşte agitația din stomac. Magia ei 
îmi porunceşte să fiu calmă şi, cu cât mă zbat mai mult să 
scap de ea, cu atât mai adânc în ea mă cufund. 

— Aşteaptă la Templul Atotputernic până ajung şi eu! 
spune Koré. Incă mai există o şansă s-o oprim pe sora ta. 

Încuviinţez din cap, dar numai din reflex. 

— Bunica mea a murit? 

Ştiu răspunsul. 

Kore aruncă o privire în urma noastră. 

— Mouran, ia-le de-aici! 

Un bărbat înalt - nu, nu un bărbat, un orisha - iese din 
umbră. Are ochi de gheaţă, care ies în evidenţă pe pielea 
lui neagră şi părul lui lânos. Mouran, zeul orisha al mării, în 
carne şi oase, cu coada lui tăioasă încolăcită la picioare. Îşi 
dezgoleşte dinţii, iar vârfurile lor ascuţite reflectă lumina 

lunii. 

— Duceţi-vă acum! strigă Kore, iar Mouran ne învăluie pe 
Terra şi pe mine cu magia lui. 

Ne trage de-acolo, dar eu nu vreau să plec. Trebuie să 
aflu ce s-a întâmplat cu bunica. Scrâşnesc din dinţi şi magia 
tribală vibrează în mine. Mă pironeşte în locul gol dintre 
alee şi mare, dar mintea mea - conştiinţa mea - rămâne cu 
Kore€. 

În alee, aerul se mişcă în momentul în care sora mea iese 
din neant în faţa lui Kore. Efiya poartă o rochie albă 
vaporoasă şi are părul negru adunat într-o coroană de cozi 
împletite - ca mine, când îmi ridic tot părul. În starea asta, 
îi pot vedea adevărata formă. Ochii ei sunt nişte smaralde 
palide - fără intensitatea unui demon pursânge. Prin ka-ul 
ei se împletesc panglici din lumina lui Heka. 

— Ai ceva ce îmi doresc, spune Efiya, cu un zâmbet tăios 
ca un ciob de sticlă. Şi n-am timp de jocurile tale. 

Glasul e ca un cântec dulce, care mă distruge. N-a mai 
rămas în ea nimic din fetiţa pe care o ştiam. 

— Nu cred că am făcut cunoştinţă, spune Kore, plecând 
capul. Bună! Eu sunt zeiţa orisha a lunii şi sunt veşnică. 

Efiya râde, iar Kore se prăbuşeşte în genunchi, cu tot 
trupul tremurând sub greutatea magiei surorii mele. De 
data asta, cozile ei rămân nemişcate. 

— Eu sunt zeul tău acum, orisha. Dă-mi ce vreau! 

Magia surorii mele vibrează în aer, iar Mouran şopteşte: 

— E momentul să-i dai drumul. 

Magia lui apasă asupra minţii mele, trăgându-mă mai 
adânc în neant. Izul apei sărate îmi umple nările. Corpul 
meu e deja pe puntea unei corăbii negre masive. Cu 
întârziere, conştiinţa mea se îndepărtează de alee, încă 
privind scena care se desfăşoară acolo. 

— Ar trebui să te avertizez, spune Koré, scuipând sânge. 
N-am ştiut niciodată cum să pierd. 

— Serios? întreabă Efiya, aplecându-se şi apucând-o de 
bărbie pe zeiţa geamănă. Asta se poate rezolva. 

Gâtul lui Kore se frânge. 

EFIYA 


„A. 


Curbez timpul ca să pot retrăi amintirea. Trebuie să ştiu 
unde am greşit, ca să nu mai dau greş vreodată. Stau pe 
marginea văii care domină Templul lui Heka. Edamii îşi 
pierd timpul săvârşind ritualuri pentru un zeu care i-a 
părăsit. Proştii! 

În vale, 114 ka-uri vibrează la unison cu tobele djembe. 
Sunt tămăduitorii. Cei mai puternici din toate triburile. 
Magia lor imi reverberează pe piele. După ce o să le mistui 
ka-urile, magia asta o să-mi aparțină. Simţindu-mi 
prezenţa, tămăauitorii îşi încetează dansul şi îşi îndreaptă 
privirile către mine. Tobele tac şi nu mai rămâne decât 
vibrația magiei şi foşnetul vântului prin iarbă. Mă aşteptau. 

Mai fac un pas în neant şi mă opresc în fața căpeteniilor. 
Bunica mea, căpetenia tribului Aatiri, păşeşte în fată. Pe 
spate îi unduiesc cozi argintii şi la gât îi zăngăne un 
talisman din os. O relicvă prostească. Inaintează şi celelalte 
căpetenii. Aceştia cinci sunt cei mai puternici dintre edami, 
şi mai puternici decât restul tămăduitorilor. Magia lor îmi 
trosneşte în urechi ca un tunet. _ 

Bunica ascunde ceva. Toţi ascund ceva. Işi folosesc 
magia combinată ca să ascundă un secret comun... un 
secret care va fi al meu după ce o să le înghit ka-urile. Nu-şi 
pot ascunde suferința, teama ori faptul că ştiu că vieţile lor 
sunt pierdute. Mă satur de emoțiile lor. Le astup traheile 
când demonii mei se coboară peste vale ca să-şi înceapă 
asediul. Tămăduitorii se luptă şi cu magie, şi cu arme, dar 
nu-s pe măsura demonilor. De câte ori moare câte unul, îi 
absorb ka-ul. Mă furnică tot trupul pe măsură ce devin tot 
mai puternică. Zvâcneşte. 

Bunica se prăbuşeşte în genunchi, împreună cu celelalte 
căpetenii. Îşi zgârie gâturile, dar bunica râde. Íi scotocesc 
mintea în căutarea secretului pe care-l împărtăşesc ei. Văd 

imagini - o sută, o mie, un milion. Străfulgerări nesfârşite 
din trecutul ei, naşterea ei, din copilărie, căsnicie, naşterea 
copiilor. Încearcă să mă distragă şi să mă împiedice să văd 
adevărul. Insist şi mai mult, până începe să-i curgă sânge 
din nas. Îi văd împreună acum - căpeteniile, încheind un 
pact. Săvârşesc un ritual care-i leagă unii de alții. 

O prind de bărbie pe bătrâna Aatiri şi-i înalt capul. Rămân 
fără suflare, cu tot trupul tremurând. Am nevoie de ka-urile 
lor. Râvnesc la ele. Trebuie să le am. Îi readuc viaţa în trup. 
Îi vindec gâtul mutilat. O să-mi primesc răspunsul. 

În clipa când nu sunt atentă, îşi înfige un pumnal în 
inimă. De pe cuţit se prelinge un blestem şi nu-mi dau 
seama până când ka-ul ei nu-mi scapă printre degete. Il 
simt înghețat în mână şi am senzația că sunt golită, chiar şi 
cu toate celelalte ka-uri pe care le-am înghiţit. Le-am 
permis să mă păcălească. Trebuie să aflu unde s-au dus ka- 
urile lor. Trebuie să iau înapoi ceea ce-mi aparține. 

Privesc momentul iar şi iar, până nu mai văd decât un 
singur chip - unul pe care-l ştiu ca pe al meu. 

Căpeteniile şi-au legat ka-urile de Arrah. 

Merg înainte prin timp, dincolo de momentul în care am 
omorât-o pe orisha Koré pe alee. N-a fost decât o sâcâială. 
Îşi îndepărtase amintirea despre locul unde a ascuns ka-ul 
Regelui Demon; un truc frumos, dar în felul ăsta mi-a 
devenit inutilă. Păşesc în curtea interioară a vilei, în bezna 
demonilor care încă mai aşteaptă să-i eliberez. 

N-apuc să fac decât un pas sau doi când pe uşile vilei 
iese în grabă mama şi năvăleşte în curte. Dinspre ea se 
rostogolesc valuri de furie. N-am chef să am de-a face cu 
ea. Am nevoie să stau singură, ca să evaluez toate 
posibilitățile. 

Lacrimile care-i curg pe fată mă pun pe gânduri. N-am 
mai văzut-o plângând decât în amintirile ei. Plânge din 
cauza a ceea ce am făcut eu. N-aveam nevoie de ka-urile 
tămăduitorilor, însă mi le doream. 

Am văzut rezultatul ăsta de o mie de ori, dar tot îmi vine 
să păşesc înapoi în neant şi să dispar. Nu-i suport 
dezamăgirea şi dezgustul din priviri. În momentul ăsta, mă 

urăşte,; mă disprețuiește; îşi doreşte să nu mă fi născut. Nu- 
i prima şi nici ultima dată. N-am fost niciodată în stare s-o 
mulțumesc. Îmi aduce tot timpul aminte că sunt o 
dezamăgire, pentru că nu-l găsesc şi nu-l eliberez pe 
Regele Demon. Numai de el îi pasă, dar o să-l eliberez când 
cred eu de cuviință. 

Au fost întotdeauna mai multe feluri posibile în care 
primeşte vestea, de la tăcere la furie dezlănţuită. In unele 
viitoruri, a plâns prăbuşită pe jos. În altele, vestea a distrus- 
o, lăsând-o incapabilă de orice trăire. Cele mai urâte 
scenarii sunt cele în care mă atacă şi trebuie s-o omor. Nu 
vreau s-o ucid pe mama. E tot ce am, după ce m-a trădat 
Arrah. 

N-am prevăzut acest rezultat, pentru că sora mea nu mă 
lasă să-i pătrund în minte. E exasperant uneori, dar nu şi 
acum. Sora mea vrea să ne jucăm de-a v-aţi ascunselea, 
aşa cum ne jucam cândva în grădină. Ea o să se ascundă. 
Și eu o s-o caut. 

TREIZECI ŞI UNU 


„A. 


Suspinele mi se strâng în măruntaie, tânjind să se 
elibereze, dar nimic nu mai pare real. Magia liniştitoare a lui 
Kore dispare când nu se mai vede aleea din Kefu, iar eu 
rămân cu adevărul care mă amorţeşte. E moartă. Bunica şi 
ceilalţi tămăduitori sunt morţi. Efiya i-a ucis şi pe ei. Nicio 
magie din lume n-o să-i aducă înapoi. Căpeteniile şi-au 
legat ka-urile de mine din disperare, probabil. Erau cei mai 
puternici tămăduitori din ţinuturile triburilor şi n-au reuşit s- 
o înfrângă pe sora mea. 

Am fost o proastă să cred că eu, o şarlatancă, o pot opri. 
Heka mi-a spus să fiu curajoasă, dar la ce bun? Până la 
urmă, Efiya o să distrugă totul în calea ei, exact cum a 
prezis el. O să vină şi după mine destul de curând. 

Ka-urile bunicii şi ale celorlalte căpetenii sunt cu mine 
acum, ca şi magia lor, care-mi vibrează sub piele. Una 
dintre amintirile e; mi se strecoară în minte. Leagănă un 
copil - pe mine - în braţe, zâmbindu-i cu mândrie în priviri. 
Tata nu mi-a spus niciodată că bunica a venit din ţinuturile 
tribale până în Tamar când m-am născut. 

Mi-e dor de tine, bunico! 

Îmi răspunde cu o altă amintire. Asta-i de la Imeby€. Stă 
în faţa mea şi-mi întinde oasele. E o onoare pe care mi-a 
acordat-o doar mie, pentru că nimeni altcineva nu le-a mai 
atins de când i le-a dat bunica ei. In amintirile ei, există un 
mesaj subînţeles, că va fi întotdeauna alături de mine, o 
senzaţie vagă de finalitate. Mă consolez cu ea. 

Corabia lui Mouran este o navă masivă, făcută din lemn 
întunecat, cu panglici de mătase neagră fluturând în vânt. 
Orisha stă la cârmă cu braţele pe lângă corp şi nu se vede 
niciun fel de echipaj. In ochi i se învârtejesc ceţuri, iar 
magia lui nevăzută zumzăie prin aer. Corabia se 
îndepărtează de port şi urcă pe râu aşa de repede, încât 

vântul îmi aduce cozile peste faţă. La început e ametitor, 
dar călătoria e lină. Îmi ridic mâna, observând cum îmi 
luminează degetele. Deci aşa e când magia îţi aparţine. 
Când ştii că atunci când vrei mai multă, te va asculta fără 
şovăire. Nu seamănă deloc cu magia demonului care a 
încercat să mă ispitească, oferindu-mi o falsă senzaţie de 
calm. 

Acum înţeleg de ce înscrisurile sacre spun că zeii orisha 
au vrut să ţină magia departe de mâinile muritorilor. Magia 
nu e bună sau rea. Oamenii sunt cei din cauza cărora 
devine periculoasă. Noi n-am făcut decât s-o folosim ca să 
ne distrugem unii pe alţii. Mama a permis să fie 
transformată în pion. Şi pentru ce... ca să se răzbune pe 
vizir? A ajuns direct în mâinile Regelui Demon. Poate că el i- 
a salvat cândva viaţa, dar a făcut-o din motive egoiste. 

Cu magia lui Mouran, corabia străbate Râul Şarpelui în 
doar câteva clipe. Ceaţa din ochii lui se împrăştie când 
ajungem în golful din Tamar. Terra îşi trece un braţ în jurul 
taliei şi priveşte dincolo de docuri, unde se zăreşte, în 
depărtare, Piaţa de Est. Nu vine cu mine în oraş. Mouran o 
s-o ducă să-şi caute familia. 

Işi sprijină umărul de mine - şi fac şi eu la fel. 

— Să ai grijă, Arrah! 

Zâmbesc un pic, tristă să mă despart de ea, dar fericită 
că se poate duce în sfârşit acasă. 

— Şi tu. 

După ce ne luăm rămas-bun, trec în grabă de docurile 
aglomerate şi casele de chirpici. Chipuri sumbre, niciunul 
cunoscut, mă privesc când trec împleticit prin piaţă. Caut 
semne după care să-mi dau seama cât timp a trecut. Toată 
lumea şi totul pare ponosit. Nu-i cunosc pe niciunul dintre 
negustori sau pe muşteriii care le cercetează mărfurile. 
Răcoarea nopţii îmi cuprinde umerii şi mă face să mă înfior 
pe măsură ce înaintez. 

Mai mult ca oriunde altundeva în Tamar, Piaţa de Este 
locul care nu se închide niciodată şi unde vânzoleala nu se 
domoleşte nicicând. Muşteriii ei nu dorm niciodată. Lumea 
îşi vede în continuare de treabă şi în amurg. Dar în aceste 

ore care despart noaptea de zorii zilei, nu se aud nici 
râsete, nici negustori care să-şi laude produsele. Nu se văd 
oameni care să parieze pe luptele de cocoşi sau să se joace 
de-a şacalii şi ogarii. Pe vetre nu se coc castane şi nici 
mirosul de banane prăjite în ulei de palmier nu acoperă 
duhoarea de putreziciune din aer. 

Mi se strecoară un fior pe şira spinării când mă gândesc 
cum a pus mama în mişcare toată această decădere. Totul 
a început în ea şi s-a răspândit ca o mană peste tot 
pământul. Aici a fost multă moarte în ultima vreme. Cu 
noua magie din mine, simt un gust amar pe limbă. Oare am 
venit degeaba până aici? N-o s-o poată opri nimeni pe sora 
mea. E prea puternică. 

Moşia vizirului se vede în noapte, desluşindu-se în vârful 
stâncii ei de la marginea de sud a oraşului. Îmi aduc aminte 
când l-am văzut ultima dată pe Rudjek luptând în arena lui 
taică-său. Umerii lui largi lucind de transpiraţie. Postura lui 
plină de încredere în faţa unui adversar de două ori cât el. 
Mi-e aşa de dor de el, că mă doare inima. Nu pot să-mi 
închipui că ar fi crescut - un bărbat în toată puterea. Nu pot 
să-mi permit să nu mai cred că ar mai exista o şansă... că 
prietenul meu mă aşteaptă. 

Am emoţii când mă gândesc că o să-l revăd după atâta 
vreme. Am senzația că au trecut ani de zile. În realitate, s- 
ar putea să fi fost doar câteva săptămâni, sau douăzeci de 
ani. Acum ar putea fi vizir. S-ar putea să se fi căsătorit şi să 
aibă o familie. Mi se strânge stomacul. Nu-mi place deloc 
ideea asta - Rudjek cu o soţie. In afară de tatăl meu, ele 
tot ce mi-a mai rămas. Am nevoie să mă pierd în ochii lui ca 
obsidianul, dacă mă pot face să uit fie şi numai pentru o 
clipă. 

Când ajung la moşia vizirului, lumina soarelui începe să 
se întindă pe cer, alungând ultimele urme ale nopţii. Simt 
un fior rece pe spinare când văd gărzile şi nu le recunosc 
nici pe ele, nici pe portarul care se sprijină de ghereta lui. 
Sunt extenuată şi murdară, dar mă silesc să stau dreaptă. 
Nu pot să mă gândesc la cel mai rău lucru - nu încă. Vizirul 
ar fi putut avea o mulţime de motive să-şi schimbe 

personalul. Poate că a descoperit că Arti avea spioni în casa 
lui. 

— Bună dimineaţa! spun, dregându-mi vocea. Vă cer 
scuze că deranjez, dar... 

— Ăsta nu-i azil pentru săraci, răspunde unul dintre 
paznici, încruntându-se. Du-te să cerşeşti în altă parte! 

Îmi înăbuş enervarea că şi-a imaginat că sunt cerşetoare, 
chiar dacă aşa arăt. Portarul obişnuit mă cunoaşte. N-ar fi 
aşa de nepoliticos şi n-am chef de prosteală. 

— Sunt prietenă cu Rudjek. Scuze că vin aşa de devreme, 
dar e o problemă importantă. 

Cei doi gardieni îşi aruncă unul altuia o privire care nu-mi 
place deloc. 

Portarul se apropie şi se prinde de poartă. 

— Dacă ai fi prietena lui, ai şti că a plecat acum câteva 
luni în Nord, s-o cunoască pe cea care i-a fost făgăduită. 

Îmi stă răsuflarea în gât. 

— Cea care i-a fost făgăduită? 

Cuvintele mi se lovesc de urechi. Mi se înfig în carne. Mă 
lovesc în stomac. 

Cea care i-a fost făgăduită. 

Cât timp am fost plecată? Am fost o proastă să cred că o 
să mă aştepte, mai ales că nu i-am trimis niciun mesaj. Ar fi 
venit în Kefu, dacă ar fi ştiut, dacă i-aş fi trimis nenorocita 
aia de scrisoare. Ar fi venit, aşa cum promisese. Inghit un 
nod şi-mi îndrept umerii, ca să le arăt că nu-mi pasă, dar 
mă simt ameţită. Am nevoie să mă aşez. Energia care m-a 
ţinut în picioare toată noaptea piere, iar oboseala îmi 
cuprinde oasele. 

— A, eşti tristă? Portarul scuipă pe jos. Credeai că cineva 
cu statutul tău mizerabil ar avea vreo şansă cu băiatul 
vizirului? 

Cel mai bun prieten al meu a plecat - Rudjek a plecat ca 
să fie cu altă fată. 

Paznicii râd şi simt cum mi se adună furia în piept. Simt 
nevoia să le frâng gâturile amândurora. Acum, când am 
magie, magie adevărată, le-aş putea şterge zâmbetele de 
pe chipuri fără să ridic măcar un deget. Tentaţia e aşa de 

mare, că-mi pulsează prin toţi porii. Probabil că văd furia 
ucigaşă din ochii mei, pentru că se încordează, iar mâinile 
le alunecă spre iataganele de la brâu. Mă împleticesc în 
spate şi aproape că-mi pierd echilibrul. Chiar şi cu batjocura 
lor, propriile mele reacţii mă năucesc. Mi-au sfâşiat inima şi 
vreau să-i distrug. Eu nu sunt ca ea. Nu sunt mama. 

Mă mai uit o dată în curtea din spatele porţilor, 
aducându-mi aminte de ultima zi petrecută împreună. Şi-a 
mânuit iataganele cu o eficienţă calmă împotriva bărbaţilor 
care ne-au atacat lângă copacul sacru. Apoi a încercat să se 
lupte cu zece gendari de elită ca să ajungă la mine. Şi acum 
se duce la capătul pământului, într-un ţinut al gheții şi 
zăpezii, după altă fată. 

Imi aduc aminte când stăteam în locul nostru secret de 
lângă Râul Şarpelui, cu undiţele în mână. Zâmbetul lui larg, 
privirile furişe către mine, când credea că nu sunt atentă. ŞI 
eu aruncam priviri furişe şi trăgeam în piept mireasma lui 
dulce. Cum să mă duc în faţa vizirului, ca să-i povestesc 
despre sora mea? Cum aş putea să privesc în ochii lui 
întunecaţi fără să mă prăbuşesc în suspine? Oricum nu m- 
ar crede. Ducă-se pe pustii şi el! E la fel de rău ca mama. 

Cutreier străzile din Tamar amorţită pe dinăuntru şi 
năucită, îndreptându-mă către moşia Kelu - casa familiei lui 
Majka. Dacă ştie cineva ce e în capul lui Rudjek, el e. Vreau 
să-mi spună că Rudjek m-a căutat. Că n-a renunţat uşor, că 
a încercat să mă găsească, aşa cum a promis. 

Majka stă cu braţele încrucişate în curte şi îmi sare inima. 
Lângă el, Kira e aşezată pe o bancă, iar Essnai e ghemuită 
lângă ea. Işi vorbesc în şoaptă. Sukar se plimbă în sus şi-n 
jos, înjurând în şoaptă. Arată la fel de mohorâţi ca şi 
muşteriii de la piaţă - dar nu sunt mai mari. Asta înseamnă 
că Rudjek... înseamnă că nu m-a aşteptat. 

Majka mă zăreşte primul. 

— Arrah? 

Essnai sare în picioare. Şi ea, şi Sukar străbat în fugă 
curtea şi deschid poarta. Kira vine în urma lor. 

Essnai, prietena mea tăcută, gânditoare şi frumoasă, 
zâmbeşte printre lacrimi. 

— Chiar tu eşti? 

Încuviinţez din cap, prea emoţionată să vorbesc. 

Sukar se scarpină pe ţeasta rasă. 

— N-arăţi rău pentru o fantomă. 

Îmi duc mâna în dreptul inimii, în salutul tribului Zu, 
înghiţindu-mi şi eu lacrimile. 

— Ştii ce s-a întâmplat? întreabă Sukar, trăgând adânc 
aer în piept. 

— Sunt... Mă lupt să rostesc întrebarea. Chiar nu mai 
sunt? 

— Toată lumea din Tamar care are un pic de magie le-a 
simţit morţile, răspunde Essnai în locul lui. 

Ne îmbrăţişăm toţi trei - Essnai, Sukar şi cu mine -, 
fiecare dintre noi trecându-şi braţele în jurul umerilor 
celorlalţi doi. În tatuajele lui Sukar pulsează o lumină slabă. 
Stăm aşa multă vreme şi nici Majka, nici Kira nu ne întrerup 
tăcerea. Când bate al optulea clopot al dimineţii, Essnai 
rosteşte un ritual de îngropăciune Aatiri, iar Sukar, un 
rămas-bun Zu. Sunt prima care se retrage, gândindu-mă la 
ultimele cuvinte pe care mi le-a spus Koré. 

— Trebuie să mergem la Templu, le spun. O să vă explic 
pe drum. 

Essnai se uită de la Sukar la mine. 

— Ai magie acum? 

Tresar, tânjind după oamenii triburilor, tânjind după 
Rudjek. 

— E o poveste lungă. Vă spun mai încolo. 

— Atunci tu eşti ultima, spune Sukar, holbându-se şocat 
la mine. 

— Ultima ce? 

Inima îmi bate mai să-mi spargă pieptul. 

Tatuajele de apărare ale lui Sukar sclipesc în lumina 
dimineţii. Au strălucit tot timpul. Nu le-am mai văzut aşa 
decât în ţinuturile tribale, în apropierea unor cantităţi mari 
de magie. 

— Ultima tămăduitoare. 

Îmi duc mâna la capul care-mi zvâcneşte. Totul e o 
zăpăceală completă. Şi în amintirile mele, şi într-ale bunicii, 

o văd citind în oase. Înainte de ultimul Festival al Lunii de 
sânge, de fiecare dată oasele s-au aşezat la fel. Acum 
înţeleg tristul adevăr: în viziunea ei, mă vedea stând 
singură în valea de lângă Templul lui Heka. Nu ştia exact ce 
înseamnă, dar ştia că ne va lovi pe toţi o mare nenorocire. 

— Ai primit vreo veste de la Rudjek? întreabă Majka, 
glasul lui răzbătând prin hărmălaia din capul meu. 

Observ pentru prima dată că nici el, nici Kira nu poartă 
uniformele roşii de gendari. 

— Presupun că vizirul a obţinut ce voia, răspund, ridicând 
din umeri ca să pretind că nu-mi pasă, deşi ideea mă 
mănâncă de vie. Am auzit că e făgăduit unei fete din Nord. 

— Douăj' de zei! înjură Majka. Tot mai răspândesc 
minciuna aia? 

Mă încrunt. 

— Cum adică, minciună? 

— Rudjek a plecat să te caute pe tine, răspunde Majka şi 
se întoarce spre mine. Nu ne-a lăsat să mergem cu el. 

— Cum? şoptesc eu. Acum cât timp? 

— Imediat după ce ai plecat, spune Kira, rupând tăcerea. 
Acum trei luni. 

— N-am văzut în ce parte a luat-o corabia voastră, 
adaugă Majka, strâmbându-se şi cu o expresie îngrozită. 
Erau prea multe corăbii şi ceaţă, dar Tam i-a spus lui 
Rudjek că a auzit-o pe preoteasa-ka spunând la Templu că 
familia voastră o să meargă în Valea Aloo. Majka se lasă pe 
călcâie şi îşi mută privirea. Rudjek a plecat să te caute... şi 
n-a mai primit nimeni veşti de la el de-atunci. Vizirul a 
trimis shotani şi gendari după el, dar n-au reuşit să-l 
găsească. 

Cuvintele lui îmi răsună în urechi. Rudjek trebuie să 
treacă prin Valea Aloo ca să ajungă la Pădurea Intunecată. 
O să moară în Pădurea Întunecată. Arti m-a avertizat pe 
corabia cu care mergeam spre Kefu. N-am crezut-o. Rudjek 
n-avea niciun motiv să ajungă acolo. Numai că avea. Mă 
căuta pe mine. 

Turnătorul ăla de Tam - e vina lui. L-a minţit pe Rudjek. 
Mă sprijin de poartă, cu picioarele tremurând. Nu poate fi 

adevărat. Nimic din toate astea. E totul doar un coşmar. 
Mama, Efiya, Rudjek, triburile. Prea multă distrugere. 
Atunci, înseamnă că e mort. Aşa cum a spus Arti. 

Acum, Essnai şi Sukar se uită la mine de parcă aş fi un fel 
de mântuitor, când eu nu sunt şi nici n-o să fiu vreodată 
altceva decât o şarlatancă. 

TREIZECI ŞI DOI 


„A. 


În miezul zilei, rănile Tamarului se văd sub cerul vineţiu, 
cu nori violet şi cenuşii. Străzile sunt năpădite de gunoaie, 
iar statuile zeilor orisha zac zdrobite în bucăţi în Piaţa de 
Vest, de obicei imaculată. Essnai, Sukar şi cu mine trecem 
pe lângă şiruri întregi de prăvălii cu uşile bătute în cuie. 
Toată zona pare părăsită şi pe străzi se vede mai mult 
gunoi dus de vânt decât oameni. Uşile gigantice ale 
amfiteatrului unde s-au ciondănit ani de zile Arti şi vizirul 
sunt ferecate cu lanţuri. 

Mă opresc în faţa prăvăliei tatei. E aproape la fel, mai 
puţin câteva zgârieturi în vopseaua galbenă de pe uşă. 
Mulțumită vrăjii de protecţie pe care a făcut-o Oshhe cu ani 
în urmă, nu poate pătrunde nimeni în prăvălie dacă nu e de 
faţă unul dintre noi. Vreau să intru şi să mă ghemuiesc pe 
pernele din spate şi să adorm plângând. M-aş putea preface 
că aceste ultime luni n-au fost decât un vis. M-aş trezi în 
aromă de ceai de mentă şi bomboane cu lapte, cu glasul 
tatei spunându-mi o poveste. 

— Ar trebui să mergem mai departe, ne îndeamnă Sukar. 
Piaţa de Vest nu mai e un loc sigur în ultima vreme. 

Hoţii au spart uşile unora dintre prăvălii şi au furat 
mărfurile dinăuntru. Deşi n-a fost niciodată piaţa mea 
favorită, mi-e greu să cred ce s-a ales de ea. 

Ocolesc o căruţă stricată, lăsată în mijlocul drumului. 

— Unde-i Garda Oraşului? 

Sukar se uită la toţi cei pe lângă care trecem şi care ne 
privesc şi ei pe noi. 

— Majoritatea au fugit după ce au început să moară 
oamenii. 

Rămân ţintuită locului. 

— Tot copii? 

— Copii, adulţi, răspunde el, cu umerii încordaţi. Oameni 


e 326 » 


de toate vârstele şi rangurile. 

— Familii întregi, adaugă Essnai, tremurând. 

Îmi muşc interiorul obrazului suficient de tare ca să-mi 
dea sângele. Tamarul a devenit un oraş al morţii şi al 
disperării. Curând, sora mea îl va asedia cu toată armata ei, 
dar nu încă; nu, unde ar mai fi distracţia? Vrea să se joace 
cu ei întâi. E doar un alt joc al ei. 

Şoaptele tămăduitorilor mi se strecoară în minte, dar în 
fundal şi slab de data asta. Când vorbesc toţi deodată, mi-e 
greu să-i înţeleg, însă simt pulsând în mine o senzaţie de 
necesitate. 

— Heka a blestemat Tamarul, ca să ne pedepsească 
pentru ce le-a făcut noul Atotputernic unchiului meu şi 
celorlalţi clarvăzători, spune Sukar, fără nicio urmă din 
veselia lui obişnuită. 

Se uită spre vest, către palatul regal, un far strălucitor 
deasupra oraşului în ruină. In ochii prietenului meu se vede 
o întunecime care nu era acolo până acum - o răceală. 

— Noul Atotputernic? 

— Tyrek, spune Essnai, strângându-şi atât de tare 
bastonul, încât începe să-i tremure mâna. 

Scuipă pe pavaj şi scoate un şir de blesteme Aatiri. lar 
Sukar are secerile la el. Ca însoțitor al Templului, nu le 
purta niciodată în public când se afla în Regat. N-am 
observat până acum că sunt amândoi înarmaţi. 

Tyrek era prinţ, dar nu prinţ moştenitor. Ultima dată l-am 
văzut la amfiteatru, în loja unde stătea cu tatăl şi cu fratele 
lui. Urmărea cu interes jocurile politice dintre vizir şi Arti. 
Nu era menit să devină rege, dar acum soarta lui s-a 
schimbat. Probabil că a fost tot unul dintre planurile lui Arti, 
din moment ce Efiya n-a găsit ka-ul Regelui Demon. Dar în 
ce scop? Nu pot să nu mai bag în seamă senzaţia de 
sufocare din piept. 

— A devenit moştenitor după ce prinţul moştenitor 
Darnek a murit într-un accident, îmi explică Sukar. 

Un accident de vânătoare, îmi povestesc Sukar şi Essnai. 
Tyrek a susţinut că gărzile n-au luat în seamă strigătele de 
ajutor ale fratelui său. Când a auzit, Atotputernicul a 

ordonat ca gărzile să fie executate. La nicio lună plină după 
aceea, un slujitor l-a găsit pe Atotputernic asasinat în baie. 
Tyrek i-a acuzat pe mama lui şi pe clarvăzători că au 
conspirat să-i ia coroana. A întemniţat-o pe maică-sa şi a 
pus să fie executaţi clarvăzătorii. lar acum Regatul e 
condus de un băiat de şaisprezece ani. 

Sukar îşi ascunde durerea în spatele unei expresii aspre, 
dar i se citeşte durerea în ochii căprui-deschis. Mi se rupe şi 
mie inima. Unchiul lui e mort. Barasa a fost întotdeauna 
bun cu mine, iar el şi Sukar erau apropiaţi. 

— Ka-ul lui e împăcat, prietene, rostesc eu 
binecuvântarea tribală, ştiind că niciun fel de cuvinte nu 
sunt de-ajuns. Fie să li se alăture mamei şi tatălui tău, fie 
să devină una cu regatul sufletelor! 

Sukar dă din cap, îndepărtându-şi privirea. 

— S-a pus un preţ pe capul piticaniei ăleia de Tyrek, se 
plânge Essnai, de parcă ea ar fi mult mai mare ca el. A 
mutat gendari pe terenurile palatului, pentru protecţie, şi i- 
a trimis pe ceilalţi într-o misiune secretă. Se zvoneşte că i-a 
însărcinat pe shotani să se infiltreze în ţările rivale. Zice că 
o să unească lumea sub o singură zeiţă. 

— li spune Efiya, adaugă Sukar, scuipând parcă numele 
surorii mele. Nimeni n-a auzit de ea. Unii cred că e orisha 
Nenumită, care s-a întors să-şi revendice numele şi gloria. 

In numai trei luni, sora mea a ridicat o armată de 
demoni, a distrus triburile şi a lăsat Tamarul în ruină? De 
fiecare dată când se retrăgea în neant, credeam că-i caută 
ka-ul Regelui Demon. Şi asta şi făcea - dar în acelaşi timp 
ucidea zeii orisha şi semăna haos în Tamar. 

Când o să termine Efiya, n-o să mai rămână nimic din 
lumea asta. 

Mi se strânge stomacul când îmi aduc aminte de şerpii 
încolăciţi pe braţele Nenumitei. Gândul că sora mea ar 
putea fi ea ar fi absurd dacă n-aş fi văzut ce puteri are 
Efiya. Anonimatul Nenumitei nu este întâmplător, îmi dau 
eu seama acum, când ştiu adevărul despre demoni. 

Insă văzând durerea prietenilor mei, vinovăția îmi 
readuce gândurile în prezent. Vor răspunsuri, iar eu sunt 

singura care li le poate da. Acum e rândul meu să spun 
adevărul şi mi se pare greu să rostesc cuvintele. Nu suport 
şocul prietenilor mei când le spun cine este Efiya - că e 
sora mea. Un demon, nu o orisha. Mă aştept să mi se ridice 
o greutate de pe piept, dar vestea îngrozitoare despre 
triburi şi Regat mă chinuie până în măduva oaselor. 

Essnai şi Sukar se opresc brusc - ambii rămaşi fără grai, 
iar doi învăţaţi în robe sunt nevoiţi să ne ocolească. Mă uit 
în altă parte, incapabilă să le susţin privirile intense. 
Ruşinea îmi pune stăpânire pe tot trupul. 

— E sora ta? şuieră Essnai, cu faţa schimonosită de 
dezgust. 

Îmi las capul în jos, şi simt cum îmi urcă roşeaţa pe gât. 
Sukar râde. 

— Ce mai răsturnare de situaţie! 

De obicei, Essnai sau eu l-am fi pus la punct pentru 
glumele nepotrivite, dar acum îmi face bine să văd că 
prietenul meu şi-a recăpătat simţul umorului. În timp ce ne 
reluăm drumul spre Templu, îmi pun cu toţii nenumărate 
întrebări, iar eu răspund la care pot. Trecem pe lângă o 
alee întunecată şi simt cum mi se ridică părul pe ceafă. 
Magia mi se încinge în vene. Tatuajele lui Sukar alunecă de 
parcă ar fi nişte piese de puzzle şi se aşază într-o nouă 
configuraţie. Are cea mai mare parte a frunţii acoperită de 
un cerc cu ţepi; pe obraji i se formează simboluri Zu mai 
complicate. 

Când mă prinde uitându-mă, ridică din umeri: 

— Un dar din partea unchiului meu, înainte să moară. 

Ne îndreptăm atenţia spre intrarea pe alee, dar ştiu deja 
ce-i acolo. În aer se simte înţepătura magiei demonilor. 
Sukar îşi trage secerile, iar Essnai îşi pregăteşte bastonul. 
De data asta n-o să ne batem cu băieţi din triburi cu un vag 
control asupra magiei proprii; o să ne luptăm cu demoni. 
Magia căpeteniilor îmi dă încredere, dar nu sunt nebună să 
mă bazez doar pe asta sau s-o las să mă ademenească într- 
o falsă senzaţie de siguranţă. Totuşi, aş minţi dacă aş 
spune că nu mă bucur să am magia. 

Când ne furişăm pe alee, tresar. E femeia învățată 

bătrână care a venit la prăvălia tatei să-şi prelungească 
viaţa. Stă pe vine lângă un bărbat căzut lângă zid şi-i 
desface buzele. Deschide gura ca o gaură căscată - ca tata 
în noaptea când a înghiţit Shezmu Ka-urile copiilor. Nu pot 
să mă mişc. Nu pot să respir. Absoarbe ka-ul bărbatului din 
trupul care se zvârcoleşte. Sufletul lui e o ceaţă cenuşie 
care i se revarsă de pe buze. Essnai blestemă în şoaptă, iar 
Sukar pocneşte din limbă. Demonul îşi răsuceşte capul şi 
zâmbeşte. 

— Ce zi norocoasă! spune ea, cu glas lunecos ca gheaţa. 

Se şterge la gură în timp ce se ridică, mişcându-se încet 
şi cu atenţie. În ochii demonului n-a mai rămas nimic din 
învățată, doar lăcomie şi o foame de nestins. Cu ka-urile 
puternice ale tămăduitorilor în mine, am mai multă magie 
decât mi-aş fi putut închipui vreodată. Magie cu care să văd 
peste timp, să chem incendii devastatoare, să călătoresc în 
lumea spiritelor, să manipulez Kka-uri, să vindec. Aşa de 
multe daruri, încât mi se învârte capul când caut unul cu 
care să dobor demonul. Inainte să apuc să mă hotărăsc, o 
lamă curbă se înfige în mijlocul pieptului său. Cineva iese 
din umbre din spatele demonului, împingând mai adânc 
sabia în inimă. Demonul se uită la noi, cu gura căscată, iar 
pe lamă sclipeşte sângele. 

— Pe spada mea înc-un demon afurisit, cântă Tam. Încă 
un mort şi eu sunt plictisit. 

Tam scoate sabia din spinarea demonului, care se 
prăbuşeşte la pământ. Fără să mă gândesc, străbat 
distanţa dintre noi şi-l lovesc cu putere în piept. 

— Tu i-ai spus lui Rudjek că m-am dus în Valea Aloo! ţip 
eu. Nemernicule! 

Tam mijeşte ochii de parcă nu m-ar recunoaşte de la 
început. Imi împing limba în golul unde ar fi trebuit să se 
afle dintele pe care l-am pierdut, simțind cum îmi urcă 
roşeaţa pe gât. 

— Eram la Templu în ziua când a ars, spune el, 
încruntându-se. Când a devenit clar că vizirul urma s-o 
surghiunească pe maică-ta, am auzit-o pe preoteasa-ka 
spunând că o să se ducă în Valea Aloo. 

Îmi înăbuş lacrimile. Nu ştiu dacă e adevărat, dar o cred 
în stare pe mama. Probabil ştia că vestea o să ajungă 
cumva până la urechile lui Rudjek. 

— Fie minţea ea, fie minţi tu acum! îi spun eu răstit. 

— Îmi pare rău. 

Tam scutură sângele de pe sabie, dar tonul lui nu 
trădează nicio părere de rău. 

— Oricât de greu mi-ar fi să recunosc, a fost de mare 
ajutor, zice Sukar, încreţindu-şi nasul. Ne-a avertizat că în 
oraş se furişează demoni şi ucid oameni înainte să îşi dea 
seama oricine altcineva. 

— Şi de unde ai ştiut? întreb eu, abia aşteptând să las 
flăcările noii mele magii să-l ardă. 

Tam îşi lasă capul într-o parte. 

— Ai spus chiar tu, în ziua aia, la Templu, când ai întrebat 
despre şarpele cu ochii verzi. Ţi-am zis că aşa le spuneau 
zeii orisha demonilor. 

Magia se agită în jurul femeii moarte aflate la picioarele 
noastre - se ridică din pielea ei în fuioare ca de fum. 
Vederea magiei tatei mă sleieşte - şi mă împleticesc înapoi. 
După moarte, femeia devine ridată şi bătrână când magia o 
părăseşte şi se ridică spre cer. 

— Dacă demonii sunt aşa de uşor de ucis, atunci de ce le- 
a fost zeilor orisha atât de greu să-i oprească? 

— Acum sunt slăbiţi, răspunde Tam şi-şi bagă iataganul 
în teacă. Mai întreabă după ce înghit o sută sau o mie de 
suflete. 

— De ce-ai venit aici, Tam? întreabă Essnai, cu limba ei 
ascuţită. 

— Ca şi voi, răspunde el, rânjind. Am dat peste viermele 
ăsta ospătându-se şi am vrut să-l opresc. 

les în grabă de pe alee, nemaiputând să-l suport pe Tam. 
Rudjek era prietenul lui, dar nici măcar nu-i pasă că l-a 
trimis în Valea Aloo ca să moară. E prea egoist şi fericit să 
facă pe eroul pe străzile oraşului, bucurându-se de 
momentul lui de glorie. 

— Ce-i cu ea? îl aud întrebându-l pe Sukar înainte să mă 
îndepărtez suficient. Cam grosolană, ei? 


e 331 + 


Essnai mă ajunge din urmă. 

— Eu i-aş fi rupt picioarele. 

— Eu aş fi făcut mai rău, răspund eu, încă fierbând. 

Sukar se strecoară lângă mine când trecem pe lângă 
mormântul primului preot-ka. Din copacul sacru Gaer, unde 
am întrezărit pentru prima dată viitorul, n-a mai rămas 
decât o buturugă plină de aşchii zimţate. Copacul unde am 
văzut ochii de şarpe ai Efiyei. Unde am ucis pentru prima 
dată. 

Cărarea către Templu e năpădită de buruieni şi plină de 
ofrande pentru zeii orisha. Flori ofilite şi fructe ciugulite de 
păsări, păpuşi de lut modelate după înfăţişarea zeilor 
orisha. Re'Mec, cu coarnele lui de berbec, Kore, cu părul ei 
care se zvârcoleşte, Kiva, cu ochii strâmbi. Fram, cel cu 
două capete. Cum au putut să nu facă nimic? Au lăsat de 
izbelişte Tamarul şi Regatul, aşa cum Heka a lăsat de 
izbelişte triburile. La ce bun zeii, dacă ne întorc spatele 
atunci când avem mai mare nevoie de ei? Dar nu sunt 
corectă: nu ne-au întors toţi spatele. Kore m-a ajutat să rup 
blestemul lui Arti şi s-a sacrificat ca să mă salveze pe mine 
- o şarlatancă. 

La jumătatea drumului spre Templu, mă opresc să-mi 
trag sufletul, cu toate măruntaiele zvârcolindu-mi-se. Am 
urcat destul de sus ca să se vadă tot oraşul. Tamarul e în 
ruină. Cartiere întregi din care au rămas doar dărâmături. 
Altele, căzute pradă focului. Essnai şi Sukar îmi spun că 
noul Atotputernic a eliminat orice cetăţean loial Templului. 
Dacă aş fi văzut aşa ceva într-o viziune, n-aş fi luat în 
seamă şi aş fi zis că e un vis. 

Incă uitându-mă la oraş, spun: 

— Trebuie să vă zic ceva. 

lar nu sunt în stare să mă uit în ochii prietenilor mei când 
vorbesc. Se foiesc lângă mine, aşteptând amândoi să-mi 
adun curajul. 

— Când au murit tămăduitorii, căpeteniile şi-au legat ka- 
urile de al meu... sunt cu mine acum. 

— Douăj' de zei, Arrah! icneşte Essnai. Aşa se explică 
magia ta. 

— Păi, douăş' unu de zei, dacă o numeri şi pe Efiya, 
spune Sukar gânditor. 

— Nu-i momentul, Sukar, îl avertizează Essnai. 

Fără să vreau, pe buze îmi înfloreşte un mic zâmbet. Mi-a 
fost tare dor de ei. În Kefu, au fost momente când nu ştiam 
dacă o să-mi mai văd vreodată prietenii. 

Ajungem la Templul Atotputernic - unde a început totul. 
Unde Arti a săvârşit actul ei îngrozitor de pângărire. Acum 
nu mai e nimeni aici, niciun suflet la vedere. Niciun shotani 
care să pândească în umbră. 

— Vizirul a ţinut gărzi aici până l-a înlăturat din funcţie 
Atotputernicul, spune Sukar. 

Scrâşnesc din dinţi când aud titlul şi simt un pic de 
satisfacţie aflând că şi el a căzut. 

— E ceva aici. 

O licărire de magie aşa de slabă, că abia o văd când 
zumzăie prin aer. 

— Am fost aici de cel puţin zece ori, spune Sukar, 
clătinând din cap. N-a mai rămas mare lucru. Clarvăzătorii 
şi-au distrus registrele înainte să pună Tyrek să fie arestaţi. 

Templul arată aproape la fel ca înainte să ardă. Porticul 
în formă de semilună leagă din nou cele cinci clădiri. Zeii 
orisha s-au întors în căminul lor umbrit, într-o nouă Sală a 
zeilor orisha. Însă unele părţi care sunt încă în construcţie 
sar în ochi, în contrast cu piatra veche. 

Ultima dată când l-am văzut pe Rudjek, aici eram. Eu 
stăteam şi priveam, în timp ce el se bătea cu gendarii - am 
stat şi n-am făcut nimic în timp ce vizirul îmi surghiunea 
familia. Da, Arti merita. Merita şi mai rău de-atât. Dar vizirul 
m-a surghiunit şi pe mine, doar din duşmănie. Ca să mă 
țină despărțită de Rudjek. 

— Cheamă-l! spune Sukar, scoţându-mă din visarea mea. 

— Ce? 

— Ai în tine Ka-urile celor cinci căpetenii, zice el, arătând 
spre pieptul meu. Fiecare avea o mare putere - cu asta, ar 
trebui să fii în stare să vezi peste timp şi spaţiu şi să-l 
găseşti pe Rudjek. 

Vocea i se stinge. 

— Sau măcar o să vezi ce s-a întâmplat cu el. 

— După ce se odihneşte, spune Essnai, care mă prinde 
de braţ şi mă duce în cealaltă parte a curţii. 

Sukar vine după noi, iar eu nu mă opun, pentru că sunt 
obosită moartă. La început, cred că Essnai voia să spună că 
trebuie să mă aşez, dar ea mă duce în camera lui Sukar, din 
barăcile însoţitorilor. 

— Dormi! îmi porunceşte ea cu blândeţe, înainte să iasă 
împreună cu Sukar. 

Mă sprijin de uşă şi expir tremurat. Pe pereţi sunt 
atârnate măşti Zu de oameni şi animale, şi unele sunt 
combinaţii între cele două, pictate în culori îndrăzneţe. 
Camera e simplă, cu un pat, un pupitru, un lighean şi un 
dulap. Miroase a cerneală şi un parfum dulce. 

Unde eşti, Rudjek? Am nevoie de tine. Mi-e dor de tine! 

Simţindu-mi dorinţa, magia se ridică la suprafaţă. Aş 
putea s-o liniştesc, dar n-o fac. Nu vreau să dorm. Imi vreau 
înapoi cel mai bun prieten, iar acum am magie care 
răspunde la chemarea mea şi-mi împlineşte voia. li 
poruncesc să mă ducă la Rudjek şi, când scânteile de magie 
se aprind, aud sunetul apei care se loveşte de prora unei 
bărci. Sorii şi lunile se mişcă în sens invers în mintea mea, 
iar ka-ul îmi părăseşte trupul ca pe o păstaie golită. De data 
asta, nu simt durerea separării. Mă mişc aşa de repede, că 
nu pot distinge ceața de imagini care-mi străfulgera prin 
faţa ochilor. Însă există o forţă care mă împinge, care mă 
trage înapoi, încercând să mă împiedice să ajung la 
destinaţie. 

N-o s-o las să mă oprească. Mă opintesc mai tare. Trec 
printr-o barieră invizibilă, iar ka-ul meu ajunge într-o poiană 
din inima Pădurii Întunecate. Rudjek stă faţă în faţă cu o 
creatură de coşmar, cu pielea din scoarță de copac, un corn 
în loc de nas, şi gheare. Gheare lungi, curbate, ascuţite ca 
nişte lame. Gheare înmuiate în sânge. Nu, nu, nu. Ameţesc 
şi mă întind să ajung mai aproape, însă antimagia 
cravenilor mă ţine la distanţă - antimagia şi urzeala 
timpului. Momentul e în trecut. 

lataganele cad în tăcere când Rudjek se prăbuşeşte în 

genunchi. 

Ţip în Ka-ul meu şi copacii din pădure freamătă, şi ţip în 
cameră, iar măştile lui Sukar se crapă în două. Rudjek, oh, 
Zeilor, nu! 

Clipesc, iar el zace într-o baltă de sânge. Cravenul e 
aplecat peste el, cercetându-l cu ochii lui negri de parcă ar 
fi o curiozitate. Leagănă blazonul familiei pe una dintre 
gheare. 

— Aici zace Rudjek Omari, spune prietenul meu, tuşind şi 
scuipând sânge. Cel care a încheiat moştenirea Omari. 

Rudjek, necugetatul meu Rudjek! Numai el ar putea 
glumi în pragul morţii. 

Rămâne nemişcat. 

Mă arunc spre craven, dar, chiar şi cu toată puterea mea, 
nu pot să ajung. Mă separă de el un văl. Îmi împing ka-ul 
aşa de tare, că priponul începe să mi se smulgă din corp şi 
să străpungă vălul - să străpungă timpul însuşi. Nu-mi pasă 
ce o să se întâmple dacă se rupe. O să mă pierd veşnic în 
lumea spiritului, sau o să mor, dar nu înainte să-i sfâşii 
beregata cravenului. 

Sunt aproape liberă, când pătrund în poiană vreo zece 
craveni. Ridică privirea spre locul unde plutesc eu, 
deasupra vârfurilor copacilor, şi antimagia lor mă trimite 
înapoi în prezent. Ajung aşa de violent înapoi în corp, încât 
mă izbesc cu spatele de uşă. Cu pieptul în flăcări, mă întind 
pe podeaua rece, plângând pentru prietenul meu. 

PARTEA A IV-A 


Fiindcă povestea ei incepe la sfârşit, 

E plină de durere şi dulce răzbunare. 
Fiindcă odihnă nu poate avea în astă viată, 
Fiindcă trebuie să sufere pentru păcatele ei. 


Cântecul Nenumitei 

RE'MEC, ZEUL ORISHA AL SOARELUI, 
REGE GEAMAN 


„A. 


Vreau să-ți spun o poveste despre un bărbat tamaran 
care a intrat într-o pădure şi a murit. 

Nu, povestea asta nu-i despre tine. Da, eşti pe moarte şi 
da, eşti în Pădurea Intunecată, dar povestea asta e despre 
alt bărbat. Totdeauna eşti aşa de nesuferit, Rudjek? 

Unde rămăsesem? A, da. Bărbatul a trăit într-o vreme 
când un singur rege se credea stăpânul tuturor 
pământurilor. Şi-a trimis armata în locuri care nu-i 
aparțineau şi a luat lucruri care nu-i erau menite. După ce a 
terminat de războit cu toate popoarele din Nord, s-a 
îndreptat asupra triburilor. Dar triburile erau inteligente. l- 
au oferit magia, iar el i-a luat în consiliul lui. 

Regele avea bogății care depăşeau orice vis nebunesc, 
dar tot voia mai mult. A auzit de ținuturile roditoare de 
dincolo de cea mai sudică vale de la granița regatului său. 
Tămăduitorii i-au atras atenţia că ținutul acela era apărat 
de un orisha. Nesăbuitul n-a ascultat, bineînțeles. Nesăbuiţii 
nu ascultă niciodată. 

Cine sunt eu? Sunt Re'Mec. Cravenii sunt străjerii mei. 

Ai băgat de seamă! Da, sunt şi Tam. E prescurtarea de la 
Tamar, care e un alt nume de-al meu. 

Cravenii ti-au făcut o rană urâtă, dar au avut un motiv 
serios. O să vezi. 

Să mergem mai departe cu povestea. 

Regele i-a poruncit vărului său, Oshin Omari, să ocupe 
ținutul cu forța. Oshin şi armata lui au ajuns în vale la apus. 
Oamenii lui s-au culcat peste noapte, ca să se odihnească 
înainte de bătălie. Jumătate au rămas de strajă, în timp ce 
restul dormeau. Când s-a trezit al doilea schimb, ca să-i 
înlocuiască pe camarazii lor, le-a găsit capetele înfipte în 
țepuşe. Nimeni nu auzise nimic. Nici măcar o şoaptă. 

Oshin, care băuse prea mult şi dormise prea puțin, a 
hotărât să dea năvală în pădure de unul singur. De-acum 
ştii deja că era un nesăbuit, aşa că n-ar trebui să fie o 
surpriză. 

Da, ştiu că e străbunul tău. De ce crezi că îți spun 
povestea asta? Știu cine eşti, Rudjek Omari. Chiar mai bine 
decât ştii tu însuți. 

Asta-i versiunea poveştii pe care ai acceptat-o tu ca fiind 
adevărată. Deşi, dacă stai să te gândeşti un pic, ai şti că n- 
are cum să fie adevărată. 

Oshin Omari a intrat în Pădurea Întunecată singur, ca să-i 
ia prin surprindere pe craveni. Ca un războinic de onoare ce 
susținea că e, şi-a anunţat prezența. Cravenii voiau să-l 
sfâşie cu colții şi cu ghearele, dar bătrâna lor conducătoare 
a fost aşa de impresionată de curajul lui, că l-a provocat la 
o luptă pe viață şi pe moarte. 

După cum zice povestea, Oshin Omari a invins-o pe 
bătrână cu iataganele lui. 

Văzând că un biet muritor a învins-o pe cea mai 
puternică dintre ei, cravenii i-au recunoscut măiestria. Au 
jurat să nu atace niciodată Regatul câtă vreme armata nu 
se apropia de Pădurea Întunecată. Oshin a fost de acord cu 
termenii. 

Partea următoare e discutabilă. Unii susțin că a inventat- 
o ca să intre în grațiile vărului său. 

Când Oshin a ieşit din pădure, a luat trupul bătrânei ca 
amintire. l-a folosit oasele ca să facă podoabe, pe care 
familia lui le-a trecut din generație în generație. Oasele îi 
apără pe purtătorii lor de influența magiei. 

Cea mai mare parte a poveştii nu e adevărată. Mai puțin 
partea cu oasele. 

Cravenii sunt antimagici. Eu i-am făcut aşa. 

Vrei adevărul, Rudjek? Nu povestea? 

Te asigur că adevărul este mult mai interesant decât 
minciuna. 

TREIZECI ŞI TREI 


„A. 


Printre suspine, le spun lui Essnai şi Sukar ce am văzut în 
viziunea cu Rudjek. Incăperea se cutremură şi mai cad şi se 
sparg şi alte măşti pe măsură ce magia răspunde suferinţei 
mele. Essnai mă obligă să beau un ceai rooibos dres cu 
bistort ca să mă calmeze. E eficient, dar tata ar fi opărit şi o 
frunză de matay, ca să adorm mai repede. Când mă 
gândesc la el, mă simt mult mai rău. Mintea îmi pendulează 
între somn şi trezie toată ziua şi jumătate din noapte. ÎI 
visez pe Rudjek întins pe o pătură lângă Râul Şarpelui. 
Atingându-şi iataganele cu un rânjet prostesc. Pe mine, 
panicată, căutându-l în Piaţa de Est. Pe el, zăcând în poiana 
dintr-o pădure a nopţii veşnice, într-o baltă de sânge care-i 
curge din răni. 

— Dă-mi drumul! îmi răsună tonul profund al lui Rudjek în 
vis. 

— Arrah, toarce o altă voce, una care este ca aerul cald 
într-o zi perfectă şi care mă învăluie. 

Şi amintirile căpeteniilor mi se amestecă în cap. Îmi spun 
poveştile lor. 

Căpetenia Litho, un bărbat cu multe vicii şi înclinat să ia 
vieţi. 

Căpetenia Mulani, verişoara lui Arti, care şi-a slujit cu 
credinţă poporul. 

Căpetenia Zu, cel mai mare scrib al poporului său, iubitor 
de bărbaţi şi de vin. 

Căpetenia Kes, un bărbat care şi-a trăit cea mai mare 
parte a vieţii călătorind în lumea spiritului. 

Căpetenia Aatiri - bunica mea -, cea care a iubit profund 
şi a condus cu o mână de fier. 

Sunt parte din mine. Amintirile, speranţele şi visurile lor. 
Secretele, adevărurile şi minciunile lor mi se învârt în cap 
până când îmi răsună în urechi precum clopotele dimineţii. 

Sar în capul oaselor în pat, cu vocile lor roindu-mi undeva la 
marginea conştiinţei. Sunt moleşită de ceai, dar nu mi-a 
ostoit durerea - nimic n-o s-o facă să pălească. Rudjek nu 
mai e şi în inima mea e un gol care zvâcneşte ca o măsea 
dureroasă. O parte din mine ar fi mulţumită să rămână în 
camera asta până arde toată lumea, dar nu, nu pot face 
aşa ceva. N-aş putea să mă împac cu ideea. Cu magia 
căpeteniilor, am o şansă să fac măcar o dată ceva util. 
Trebuie să existe un motiv pentru care m-a trimis Kore la 
Templu. Trebuie să aibă o legătură cu murmurul vag de 
magie din curte. 

Mă dau jos din patul lui Sukar şi mă duc la lighean să-mi 
dau cu apă pe faţă, dar e gol. Evit oglinda - mi-e teamă de 
ce o să văd. Sukar şi Essnai au aprins torţele pe coridorul 
din faţa camerei. Străbat intrarea lungă şi arunc un ochi în 
barăcile comune.  Insoţitorii favoriţi ca Sukar aveau 
camerele lor, dar majoritatea stăteau în dormitoare 
comune. Prietenii mei nu-s aici. Încerc să-i găsesc cu 
mintea, dar sunt prea obosită şi magia slăbeşte. 

Sukar scoate capul din bucătărie. 

— Mă gândeam eu că tu eşti. 

Se sprijină de tocul uşii. Tatuajele i-au revenit la locurile 
dinainte. Pe obraji i se văd ghearele de tigru, iar pe frunte i 
se întind din nou dungile. 

— Se făcuse târziu şi n-am vrut să te trezim. Se 
îndepărtează de perete. Ţi-e bine? 

Ridic din umeri, pentru că e mai bine decât să mint. Simt 
miros de arsură venind din bucătărie. 

— Ce-i mirosul ăsta îngrozitor? 

— Tocăniţă de pasăre întreagă, strigă Essnai. Reţeta 
specială a mamei. 

Sukar îşi coboară glasul: 

— Gustul e mai rău decât mirosul. 

— Te-am auzit! strigă Essnai. 

— A venit vremea, Arrah, îmi şopteşte bunica în minte. 
Du-te! 

N-o contrazic. Picioarele mi se mişcă înainte să mă 
gândesc la ce fac. 

— Hei, unde te duci? mă întreabă Sukar, luând-o la fugă 
ca să mă ajungă din urmă. Nu-i chiar aşa de rău. 

Nu mă opresc până nu ajung în mijlocul curţii interioare şi 
mă loveşte adierea nopţii. Unde nu ajung razele lunii, cea 
mai mare parte a curţii e învăluită în umbre mişcătoare. 

— Vine cineva, spun eu. 

Ajunge la noi şi Essnai şi privesc amândoi spre poartă. De 
pe piele mi se ridică un val de scântei de magie, 
îndepărtându-se, căutând. Se lipesc de ceva. Sukar tresare 
lângă mine şi-şi scoate secerile într-o suflare. Tatuajele lui 
sunt aşa de luminoase, că-mi acopăr ochii. Gem când o 
pală de vânt mă loveşte atât de puternic, încât aproape că- 
mi pierd echilibrul. Toţi păţim la fel. N-am timp să mă întreb 
ce s-a întâmplat, pentru că lumina din tatuajele lui Sukar 
păleşte şi magia mea se potoleşte. 

Cineva zace ghemuit pe pământ la nici zece paşi de noi, 
într-o elara zdrenţuită şi pătată de sânge. Nu cineva. Mă 
duc pe jumătate fugind, pe jumătate împleticindu-mă. 
Şoaptele se înteţesc şi-mi acoperă tipetele. Mă prăbuşesc 
lângă Rudjek. Lacrimile îmi împăienjenesc privirea şi mă 
sufocă. E tare mult sânge. Prea mult sânge, şi noroi, de 
parcă ar fi săpat un mormânt. Magia mea se întinde să-i 
pipăie ka-ul, dar e respinsă şi se risipeşte în aer. Forţez 
gânduri de vindecare spre el, dar şi această magie se 
împrăştie. Căpetenia Litho din mine are o cunoaştere 
profundă a morţii şi i-a adus pe mulţi înapoi de pe marginea 
prăpastiei. Dar oricât de tare mă strădui, magia e respinsă 
de trupul rănit al lui Rudjek. 

Zeilor, nu! Cum se poate să fie aici, după scena 
înfiorătoare din Pădurea Întunecată, şi să fie prea aproape 
de moarte ca să-l salvez? Trebuie să existe o cale. Nu se 
poate să fie prea târziu. 

— Arrah, spune Essnai, lăsându-se pe vine lângă mine. S- 
a înălţat. 

— Nu, nu, nu, şoptesc eu. O să fie bine. 

Sukar şi Essnai mă trag deoparte, iar eu n-am putere să 
mă lupt cu ei. E mort şi blestemaţii de craveni i-au trimis 
trupul ca să-şi bată joc de mine. Nu poate exista alt 

răspuns. 

Tăcerea se prelungeşte, ducând cu ea şi suferinţa mea, 
dar apoi Rudjek se mişcă. 

— Douăj' de zei! spune el, tuşind. lar visez? 

Ceva se rupe în mine şi întind mâna spre el. 

— Visez eu? îl întreb printre lacrimi. Eşti adevărat? 

Rudjek se întoarce pe o parte, cu ochii lui de obsidian 
obosiţi şi fermecaţi. 

— Eşti o fată tare greu de găsit. 

Cuvintele îi reverberează în piept - un piept dăltuit în 
piatră şi mai fierbinte decât o mie de sori. Prin elara 
sfâşiată i se văd bucăţi de piele catifelată maronie. Îmi trec 
degetele peste hainele lui zdrenţuite ca să mă asigur că nu 
e o vedenie - să mă asigur că e real. Simt furnicături pe 
piele la prima urmă de căldură. Aşa cum se întâmplă 
întotdeauna când ne atingem. N-are nicio rană pe 
abdomen, spre deosebire de viziunea mea, unde cravenul 
aproape că l-a tăiat în două. Aşa de mult sânge, şi niciun 
semn de unde a venit. Nu-mi pasă. E viu şi e aici, cu mine. 
Sukar îşi drege vocea în spatele nostru, iar eu îmi retrag 
mâinile cu o smucitură. 

— Cum ai ajuns aici? îl întreb în timp ce se ridică în şezut. 
De unde ai ştiut unde să vii? 

— Re'Mec m-a trimis înapoi, răspunde Rudjek, în timp ce 
Sukar şi cu mine îl ajutăm să se ridice în picioare. 

Sukar îşi încrucişează braţele. 

— Cum de te-ai încurcat cu un orisha? 

— E o poveste lungă, răspunde Rudjek, uitându-se la 
curtea pustie a Templului. 

S-a ţinut de cuvânt. M-a căutat. 

Verific de trei ori să văd dacă are răni, în timp ce el se 
uită de sus la mine, de parcă sunt vreun duh invocat de 
nicăieri. În privire i se citesc dorul, şi durerea, şi regretul. În 
afară de faptul că miroase cumplit, e în regulă. E mai mult 
decât în regulă. E în viaţă. 

— Te-am văzut... murind în Pădurea Întunecată. 

Scena cu Rudjek zăcând în poiană îmi trece iar prin faţa 
ochilor. 

— Chiar am murit în Pădurea Întunecată. 

— Altă poveste lungă? întreabă Essnai, oftând. 

Rudjek trage tremurat aer în piept. 

— Chiar şi mai lungă. 

În timp ce-mi cercetează faţa, simt un val fierbinte 
urcându-mi pe gât. Nu mă îndoiesc că vede, ca şi Tam, ce 
mi-au luat ritualurile. 

Ochii lui imploră un răspuns la o întrebare pe care n-a 
pus-o. 

— Re'Mec mi-a spus totul. 

Nu zice mai multe. Nici nu-i nevoie. Tăcerea care se lasă 
între noi e asurzitoare. 

— Bun... am ajuns, în sfârşit, cu toţii, se aude un glas ca 
un pergament mototolit. 

Ne întoarcem şi Sukar se bâlbâie: 

— Unchiule? 

Barasa stă în mijlocul curţii, cu caftanul lui galben 
zdrenţuit şi murdar. 

— Cine altcineva şi-ar închide Kka-ul în locul ăsta 
nenorocit? Sukar râde - cu ochii înotând în lacrimi. 

— Doar un nebun. 

Clarvăzătorul pare să fie din carne şi oase, dar, când mă 
uit atent la el, devine o ceaţă în forma unui bărbat. Aşa 
cum fusese Arti în viziunea mea înainte să capete formă. 
Magia lui era cea care zumzăia în vânt când am ajuns la 
Templu. Magia unui bărbat mort. 

— Un nebun care trebuie să transmită un mesaj. Barasa 
ne face semn să-l urmăm. Vântul trădează secrete. 

Sukar şi Essnai îl urmează fără să pună nicio întrebare. 
Rudjek ridică dintr-o sprânceană spre mine, iar eu ridic din 
umeri. Suntem aşa de aproape, încât ni se ating degetele 
când o luăm şi noi după clarvăzător. Intrăm în grabă în 
vestibul şi trecem în Sala zeilor orisha. Gândindu-mă la ce-a 
spus Sukar mai devreme, încerc să mi-o imaginez pe Efiya 
în locul Nenumitei. Ar putea cumva sora mea să fie ea? 
Magia din mine se îndreaptă spre statuie, căutând 
răspunsuri, dar Barasa îmi distrage atenţia. 

— N-avem mult timp, ne explică el. Trebuie să transmit 

mesajul care leagă Kka-ul meu de locul ăsta înainte să 
slăbească magia. 

Glasul îi şovăie, iar el se încruntă. 

— Sunt conştient de recentele evenimente... de tragedia 
care s-a abătut asupra poporului nostru. 

Cobor privirea ca să mă feresc de durerea din ochii lui - 
durere ca o rană infectată ce se agravează. 

— Efiya ştie că sunt aici? 

Întrebarea mea răsună în sală şi părem cu toţi să ne 
ţinem suflarea. 

Barasa încuviinţează din cap, cu chipul încordat. 

— Da, dar în momentul ăsta e prea ocupată să omoare 
zei orisha ca să-i pese. 

Scrâşnesc din dinţi, aducându-mi aminte cum a căzut 
Kore la picioarele surorii mele. 

— Câţi? 

— Pe lângă Regele Geamăn... Ugeniou, secerătorul, şi 
Fayouma, mama fiarelor şi a păsărilor, spune Barasa. 

Mă reazem de statuia unui orisha, nici măcar nu ştiu care 
dintre ei, ca să absorb noile informaţii. 

— Au mai rămas unsprezece, dacă o numărăm şi pe 
Nenumită. 

Barasa pocneşte din degete şi se aprind torţele aflate de- 
a lungul pereţilor. 

— Templul e sigur deocamdată. 

Merge târşâit, pe jumătate plutind, pe jumătate păşind. 
Caftanul lui galben pal foşneşte în urma lui. 

— E străjuit împotriva magiei demonice. 

— De ce n-ai apărut până acum? întreabă Sukar, 
încrucişându-şi braţele şi uitându-se urât la unchiul lui. Am 
venit aici de nenumărate ori şi nu mi te-ai arătat niciodată. 
Sunt nepotul tău. Ti-am făcut ritualul de înmormântare, 
pentru numele lui Heka! 

— Totdeauna eşti aşa de pretenţios! Calmează-te, băiete! 
Barasa îl bate pe Sukar pe umăr. Nu crezi că m-aş fi arătat 
dacă aş fi putut? Orisha au un cuvânt de spus în magia 
care-mi leagă ka-ul de Templu şi nu m-au lăsat să apar 
până nu ajungeau şi e; doi aici. 

Clarvăzătorul împunge cu un deget încovoiat spre mine, 
fără să mă privească în ochi, apoi spre Rudjek. 

Noi ne uităm unul la altul, fără să înţelegem. 

Simt un val de răceală coborându-mi pe braţe. 

— De ce noi? 

— Voi doi trebuie să ucideţi şarpele. Barasa îşi împleteşte 
degetele. Când se uită în cele din urmă în ochii mei, îmi 
aruncă o privire de scuze. Înainte să găsească ea ka-ul 
Regelui Demon. 

Îmi trec braţele peste umeri. 

— Am încercat deja. Am dat greş. 

Rudjek îşi sprijină palmele pe plăselele iataganelor. 

— O s-o fac eu. i 

Acelaşi Rudjek dintotdeauna, pripit ca de obicei. Imi 
muşc buzele ca să nu zâmbesc. 

— Dacă ar putea-o face oricine, băiete, atunci n-am purta 
discuţia asta, spune Barasa, aruncându-şi mâinile în sus. 
Câtă vreme zeii orisha o ţin ocupată pe Efiya, vor ca Arrah 
să ia pumnalul Regelui Demon. Numai cineva atins de 
magia lui poate mânui arma. Tu trebuie s-o ajuţi. 

— Ce are deosebit cuțitul ăsta? întreabă Essnai, 
sprijinindu-se de statuia lui Re'Mec, cu braţele încrucişate. 

Statuia e aşa de înaltă, încât capul i se reazemă de 
genunchiul zeului. 

— Regele Demon a folosit pumnalul ca să întemniţeze 
sufletele duşmanilor lui, răspunde Barasa. Zeii orisha au 
folosit o magie asemănătoare ca să-i închidă ka-ul. 

Kore a ştiut tot timpul de blestemul meu şi cum putea să- 
| folosească în favoarea ei. Rudjek vine mai aproape de 
mine, cu o atitudine protectoare. El nu ştie. Acum e un 
moment bun să-i spun. Nu mă lungesc. Nu pot să recunosc 
în faţa lui cea mai rea parte. Ceea ce n-am vrut să recunosc 
nici faţă de mine - că magia Regelui Demon s-a cuibărit 
adânc în mine. Mi s-a încolăcit în jurul inimii şi mi-a 
mângâiat ka-ul. Părea familiară într-un fel pe care nu-l 
puteam explica. Îi spun şi despre Efiya - despre copiii pe 
care i-a transformat în nazumbi. 

Când clarvăzătorul deschide gura să vorbească din nou, 

Rudjek ridică o mână şi-i face semn să tacă. 

— Douăj' de zei, nu pot să cred că pierdem timpul ca să 
ascultăm aşa ceva, spune el, cu glas strident. Orisha şi 
clarvăzătorii sunt cei care au pus la cale Ritualul de trecere. 
Câte familii au distrus cu joculeţele lor? Asta nu-i decât un 
alt joc pentru ei. Nu le pasă ce se întâmplă cu niciunul 
dintre noi. 

Essnai şi Sukar îşi mută privirile de la chipul chinuit al lui 
Rudjek. Durerea pentru fraţii lui îi îneacă ochii întunecaţi 
precum miezul nopţii, ca primele picături ale unei inundaţii 
iminente. Nimeni din Tamar nu poate spune că Ritualul nu 
l-a atins în niciun fel. 

— Nu te-a trimis Re'Mec înapoi, băiete? întreabă Barasa. 
Pe tine te-a ajutat. 

— M-a ajutat după ce a pus să fiu omorât, ripostează 
Rudjek. 

Tresar la răceala din glasul lui - la resemnarea care se 
aude. Va trebui să discutăm despre toată povestea asta cu 
moartea şi învierea. În primul moment potrivit. 

Mă gândesc la mâinile mamei, strânse pe pumnalul care 
mi-a crestat şarpele pe piept. 

— O s-o fac, spun eu, iar Rudjek rămâne tăcut. N-o să 
stau deoparte în timp ce Efiya distruge restul lumii. Am stat 
deoparte suficient. Gata, n-o s-o mai fac. 

Deschide gura să mă contrazică, iar eu îi arunc o privire. 

— Sunt de acord cu Rudjek de data asta, intervine Sukar, 
dregându-şi glasul. Dacă Efiya poate ucide zeii orisha, ce 
şanse are oricine altcineva în faţa ei? l-a ucis şi pe 
tămădulitori şi, chiar şi cu magia combinată a căpeteniilor, 
tot ar fi aproape imposibil. 

— Ea are o şansă, spune Barasa, uitându-se din nou la 
mine. Doar ea. 

— Eu sunt singura atinsă de magia demonului, mormăi 
ca pentru mine. 

— Parcă Regele Demon înghiţea Ka-uri, nu? întreabă 
Rudjek, încă fierbând de furie. 

— Inghiţea ka-urile pe care le voia, dar fiecare ka pe 
care-l mânca devenea parte din el, spune Barasa, pe ton 

nerăbdător. Pe restul îi închidea în pumnal. 

— Zeii orisha i-au folosit propriul truc pentru a-l prinde în 
capcană, şoptesc eu, gândindu-mă la caseta lui Koré. 

— Şi ce-o s-o împiedice pe Efiya s-o omoare pe Arrah 
înainte să ajungă destul de aproape ca să folosească 
pumnalul? întreabă Rudjek. 

— Pot să rămân în viaţă suficient ca s-o fac, răspund eu, 
încrucişându-mi braţele. 

Aproape că am prins-o pe Efiya şi înainte, când m-a oprit 
Merka. Pot s-o fac din nou. 

Essnai se îndepărtează de statuia lui Re'Mec şi se 
îndreaptă. 

— Nu-mi place. 

— În sfârşit, începe şi altcineva să gândească raţional! 
spune Rudjek, cu vocea din nou ridicată. E un plan prost! 
Nu ţine cont că Efiya are o armată de demoni. Doar n-avem 
cum să ne ducem noi pur şi simplu la ea şi s-o înjunghiem 
în inimă. 

Imediat ce am decis că o să încerc, eu a devenit noi. 
Rudjek nu m-ar lăsa să mă duc singură. 

— Când spui noi, sper că ne incluzi pe toţi, zice Sukar, 
făcând un pas înainte. 

Rudjek ridică din umeri. 

— Eu mă ofer să dau o mână de ajutor. 

— Şi eu mă ofer, spune Essnai. 

Dacă vine Essnai, o să fie şi Kira lângă ama ei. O să vrea 
şi Majka să fie de ajutor - dacă nu pentru mine, atunci 
măcar ca să-l poată sâcâi pe Rudjek. Dar mi-e groază să-mi 
las prietenii lângă sora mea, ştiind de ce e în stare. 

Oftez, cu mintea şi inima grele. 

— Unde-i pumnalul? 

— Ascuns într-o grotă sub Templul lui Heka, răspunde 
clarvăzătorul. 

— Cum de zeii orisha nu s-au gândit la asta înainte, când 
Efiya nu era aşa de puternică? întreabă Rudjek. 

— Arrah trebuia să rupă mai întâi blestemul preotesei- ka, 
explică Barasa, cu ton aspru, apoi trebuia să moară 
căpeteniile... Se uită iar în ochii mei. Aşa cum a prevăzut 

bunica ta. 

Rămân fără cuvinte, iar Rudjek se încordează lângă mine. 
Bunica ştia. Îmi vine în minte viziunea ei de la ultimul 
Festival al Lunii de sânge. În toate viziunile ei de dinainte, 
mă văzuse stând singură în faţa Templului lui Heka. In 
ultima viziune, a văzut umbrele celor cinci căpetenii stând 
în spatele meu, fiecare ţinând o mână pe umărul meu. 
Groaza îmi strânge stomacul, ştiind cât de îngrozitor 
trebuie să fi fost pentru ea să trăiască mai departe ştiind 
acest lucru. 

Sukar mijeşte ochii la unchi-său. 

— Ce nu ne spui? 

Trupul fantomatic al lui Barasa se smuceşte când se 
întoarce din nou spre mine. 

— Mânuirea pumnalului o să te ucidă şi pe tine. 

TREIZECI ŞI PATRU 


„A. 


Dacă Barasa n-ar fi fost deja mort, Rudjek i-ar fi înfipt 
iataganele direct în inimă. Un fior rece îmi străbate şira 
spinării în timp ce glasurile lor ridicate îmi răsună în urechi. 
Inima îmi bate aşa de tare, că simt durerea urcându-mi 
până la tâmple. Nu vreau să mor, dar adevărul este că sunt 
deja cu un picior în groapă. Nici chiar magia căpeteniilor n- 
o să-mi aducă înapoi anii pe care i-am dat în schimbul 
magiei. Demonii din deşert mi-au spus ndzumbi umblător. 
Sunt un cadavru pe picioare şi viaţa mea e un preţ mic 
dacă reuşesc s-o opresc pe sora mea. 

— Destul! spun, punând capăt discuţiei lor. 

Vederea mi se împăienjeneşte când îmi masez fruntea. 

— E alegerea mea şi m-am hotărât deja. 

Pe chipul lui Rudjek trece o umbră, dar nu-i ascunde 
lacrimile. Mâinile îi alunecă de pe plăselele iataganelor şi 
cad inerte pe lângă corp. Nu-mi contestă hotărârea; ştie că 
n-are niciun rost. 

După ce tace, întreb: 

— De ce o să mă ucidă pumnalul? 

— Aşa l-a făcut orisha care a făurit lama, se răsteşte 
clarvăzătorul Zu, dezgustat. Ea i-a dat, lui şi numai lui, 
abilitatea să încătuşeze suflete, iar magia nu răspunde 
decât la atingerea lui. 

Il cunosc pe Barasa de când mă ştiu, dar n-am văzut 
niciodată în privirea lui o asemenea întunecime, o 
asemenea ură în stare pură, ca atunci când se uită la 
statuia Nenumitei. Zeii orisha i-au luat numele. Au şters-o 
din istorie. Dacă e să mă iau după Kore - acum un copil cu 
toane, şi în clipa următoare o asasină periculoasă -, atunci 
zeii orisha sunt instabili. Nenumita i-a făcut probabil 
pumnalul. A fost de partea Regelui Demon în timpul 
războiului - şi-a trădat neamul pentru el. 


e 349 œ 


— Oricine altcineva ar muri dacă ar atinge cuțitul, dar tu 
poţi să-l păcăleşti, îmi spune clarvăzătorul. În tine se mai 
află o urmă din magia Regelui Demon. Pumnalul e destul de 
puternic să ucidă şi muritori, şi nemuritori... O să fie 
suficientă să-ţi faci treaba, dar nu destulă cât să te ţină în 
viaţă. 

Silueta lui Barasa începe să se mistuie pe margini. 

— Dacă mai ai întrebări, acum e momentul să le pui. 

N-am niciuna. 

Hotărâm să rămânem la Templu până suntem gata să 
pornim în călătoria de opt zile spre ţinuturile triburilor. 
Barasa îşi petrece ultimele momente singur cu nepotul lui, 
înainte ca magia care-i leagă Ka-ul să pălească. După 
aceea, Sukar şi Essnai pleacă să cumpere provizii pentru 
drum şi să-i ia pe Kira şi Majka. Rudjek şi cu mine ne 
spălăm în barăci, apoi rătăcim printre priciuri în căutare de 
haine. Până la urmă, ajungem amândoi îmbrăcaţi cu 
tunicile şi pantalonii strâmţi negri purtaţi de însoțitorii 
Templului. Hainele miros a stătut la fel de tare ca şi 
coridoarele. 

Unchiul lui Sukar a căutat prin apartamentul mamei şi n- 
a găsit nimic interesant. A căutat şi în catacombele de sub 
Templu. Ne-a spus că dedesubt se află trei niveluri - pe 
două dintre ele le-a descoperit abia după ce a murit. 
Majoritatea încăperilor erau neatinse, dar era limpede că 
mama folosise unele dintre ele pentru ritualuri. Mă hotărăsc 
să caut şi eu şi să-mi folosesc magia ca să văd dacă nu 
găsesc vreun indiciu despre următoarea ei mişcare. 

Sunt tulburată când trecem prin anticamera întunecată în 
drum spre apartamentul mamei. O să încep de-acolo şi, în 
funcţie de cum merge, o să încerc după aceea în 
catacombe. Deşi mi-e teamă că, dacă mă duc sub Templu, 
o să revină amintirile despre noaptea aceea cu Arti şi 
Shezmu. 

În timp ce înaintăm prin apartament, îmi vine să-l întreb 
pe Rudjek despre Pădurea Întunecată. Dar e plăcut să fim 
aşa împreună, fără să vorbim, aşa că-mi ţin gura. Spre 
deosebire de coridoarele de piatră de afară, apartamentul 

lui Arti este încărcat, într-un stil pe care nu l-am văzut 
niciodată acasă. Mă duce cu gândul la decorul de pe o 
scenă - de parcă ar fi în faţa adunării, mai măreaţă decât 
viaţa în sine. În aer se simt urme din parfumul de miere şi 
nucă de cocos al mamei - şi mă cuprind emoţii 
contradictorii. E mirosul de-acasă, dar şi un miros încărcat 
de amintiri urâte. 

În jurul patului suficient de mare încât să poată dormi în 
el un uriaş atârnă draperii transparente. În salon sunt 
împrăştiate peste tot bijuterii placate cu aur şi podoabe de 
tot felul. În timpul priveghiurilor, clarvăzătorii se închideau 
în Templu. Totdeauna aşteptam cu nerăbdare aceste 
momente, pentru că Arti nu venea acasă şi era ocupată zile 
în şir. Nimeni nu bănuia că punea la cale distrugerea lumii. 
Totuşi, aici nu se simte decât o vagă reverberaţie a magiei 
ei, iar eu sunt uşurată când plecăm. ă 

Lumina focului din anticameră alungă umbrele. Inchid 
ochii şi, în mintea mea, văd câte un shotani în fiecare colţ. 
Unde i-a trimis noul Atotputernic pe ei şi restul gendarilor? 
Essnai a zis că nu ştie nimeni sigur, dar nu pot să nu-mi pun 
întrebări în legătură cu sincronizarea. Dacă nu-i pasă că 
demonii devastează Regatul şi-i ucid supuşii, atunci de ce 
anume îi pasă? Îmi trec mâna peste zidul umed, simțind 
înscrisurile cu margini ascuţite ale scribilor, săpate în 
piatră. Mi se învârtejesc în minte. Şoaptele căpeteniei Zu - 
maestrul scrib - se ridică deasupra celorlalte. De când ka- 
urile tămăduitorilor s-au legat de al meu, mi s-au modificat 
percepțiile. Simt o legătură mai profundă cu lumea - simt 
că există atât de multe lucruri, încât nici nu pot pricepe 
bine. 

Mă uit la pictura murală a Cataclismului Suprem, 
povestea creaţiei zeilor orisha, aflată pe peretele din faţă. 
Din gura unui vulcan se ridică nori de furtună. După 
clarvăzători, Cataclismul Suprem a existat înainte de toate 
celelalte. Înainte de zeii orisha, a creat ordinea şi haosul. 
Din ordine s-a născut timpul, iar din haos s-au născut viaţa 
şi moartea. Şoaptele din capul meu sunt aşa de agitate, 
încât încep să am impresia că am căzut şi eu în Cataclismul 

Suprem. Tam mi-a spus o variantă mai colorată a poveştii 
creaţiei. Cu cât aflu mai multe despre zeii orisha, cu atât 
versiunea lui pare cea mai apropiată de adevăr. 

Am trecut pe coridoarele astea de nenumărate ori, dar 
acum le văd şi prin ochii căpeteniilor. Zăresc imagini ale 
clarvăzătorilor din trecut săvârşind ritualuri. O atingere a 
magiei foarte vechi. Cele mai şterse linii care leagă totul în 
univers. Gândurile căpeteniilor se îmbulzesc dincolo de ale 
mele. Mă ameţeşte să încerc să-mi ţin propriile gânduri 
separate de ale lor. Să-mi păstrez amintirile întregi. 

Rudjek îmi atinge mâna. 

— Ţi-e bine? 

Clipesc şi imaginea chipului lui începe să se limpezească. 

— Cele cinci căpetenii sunt foarte pretenţioase, după 
cum se pare. Le place să vorbească unele peste altele. 

Sunt conştientă de cât de aproape e Rudjek de mine şi 
simt un val de căldură urcând-mi pe gât. Imi dreg glasul. 

— Ai fost tot timpul cu Re'Mec? 

— Aşa s-ar zice. După ce am scăpat din apartamentul 
meu, am dat peste Tam în drum spre Piaţa de Est. Rudjek 
rânjeşte batjocoritor când îi pronunţă numele. Şi când zic 
„am dat peste el”, vreau să spun că mi-a ieşit în cale şi ne- 
am ciocnit. Rudjek tace şi trage aer în piept ca să se adune. 
Arrah... Cât de bine îl cunoşti pe Tam? 

— Ştiu că e un nemernic egoist, spun eu, încreţindu-mi 
nasul. Nu i-a păsat că te-a trimis pe o pistă greşită. 

— Aşa e, răspunde Rudjek, ridicând surprins din 
sprâncene. Eu îl cunosc de când mă ştiu. Am crescut 
concurând în arena tatei şi mergând împreună la lecţiile 
private ani de zile. Nu i-am pus la îndoială cuvântul când 
mi-a spus că a auzit-o pe preoteasa-ka poruncindu-i unui 
însoțitor să asigure drumul spre Valea Aloo. 

Douăj' de zei! Ar fi trebuit să-mi dau seama că am greşit 
că nu l-am făcut scrum pe Tam pe alee. L-a dat pe Rudjek 
pradă cravenilor. 

— Nu ştiu dacă lucrează pentru mama sau... 

— Tam nu e cine credeam noi că e, spune Rudjek încet. 

Tam, cu tenul lui arămiu ca al celor din Yom şi 

trăsăturile ascuţite, tamarane, părul cum e soarele şi ochii 
azurii. Înainte să devină scrib, nu l-am prea văzut în niciuna 
dintre pieţe. Nu mi-a dat de gândit, pentru că multe familii 
de rang înalt nu frecventau centrul oraşului. Îşi trimiteau 
doar servitorii în pieţe. 

Tam mi-a spus povestea originii zeilor orisha cu o 
asemenea nostalgie, că ai fi zis că a văzut-o cu ochii lui. Şi 
ce a spus pe alee despre demoni, când mă întrebam eu de 
ce era aşa de uşor să-i omori. Mai întreabă după ce înghit o 
sută sau o mie de suflete. Imi dau seama care e adevărul. 

— Tam e Re'Mec. 

Rudjek încuviinţează din cap. A avut tot timpul dreptate 
în legătură cu zeii orisha. Le place să se joace. Arsura 
fierbinte a adevărului doare - în ochii lor, nu suntem decât 
nişte biete păpuşi de cârpă. Prima dată când m-am întâlnit 
cu Kor6, pe alee, părea o fiinţă umană din toate punctele 
de vedere. Magia şi pletele care se zvârcoleau au trădat-o, 
dar numai pentru că a vrut să mă lase să le văd. La Tam,n- 
am simţit niciodată nici măcar o urmă de magie, darel a 
fost dintotdeauna un cameleon. Cât m-a ajutat Kore pe 
mine, probabil că el era cu Rudjek. Insă nu numai atât: 
Re'Mec l-a urmărit încă din copilărie. 

După ani de lecţii cu scribii, mintea mea tot nu poate 
accepta ideea că zeii orisha se află printre noi. Pentru ei, nu 
suntem decât nişte piese în jocul lor de-a şacalii şi ogarii. 
Arti şi Efiya sunt piesele Regelui Demon, iar Rudjek şi cu 
mine suntem omologii lor, în mâinile zeilor orisha. Am avut 
încredere în Kore chiar şi după ce am aflat că zeii ne-au 
minţit în legătură cu demonii. Acum îmi dau seama că eaa 
ştiut de la bun început despre planul căpeteniilor şi nu mi-a 
spus nimic. Mă scoate din minţi gândul că, fără ei, am fi 
fost deja morţi. 

Rudjek îmi cercetează din nou faţa. 

— Arăţi de parcă tocmai ai fi văzut sfârşitul lumii. 

— Asta-i veche, oftez eu, dând din mână. L-am văzut 
acum câteva luni. 

Stăm aşa de aproape unul de altul, încât simt căldura lui 
venind în valuri. Nu mă pot abţine să nu-i privesc genele 

lungi, întunecate, iar coridorul pare mult mai mic şi mult 
mai intim decât ar trebui. Cum familiile noastre sunt duse 
care încotro şi prietenii sunt plecaţi, nu are cine să 
întrerupă acest moment. Cine să ne smulgă unul de lângă 
celălalt. 

— La câteva zile după ce am intrat în Valea Aloo, am 
găsit o tabără părăsită, spune Rudjek, dregându-şi vocea. 
Nu pot să explic, dar... tabăra mirosea a tine. Işi lasă capul 
în jos ca să-şi ascundă roşeaţa. Aşa cum miroşi acum. Dulce 
şi îmbătător. Ca un lucru interzis... 

— Rudjek! îl întrerup, simțind şi eu căldura în obraji. 
Vorbeam despre Valea Aloo, mai ţii minte? 

— Scuze, răspunde el, trecându-şi degetele prin buclele 
negre ciufulite. Îmi distragi atenţia. 

— Şi tu nu? ripostez eu. 

Rudjek rânjeşte, iar eu plesnesc din limbă. 

— Unde rămăsesem? 

— Tabăra părăsită. _ 

— Cineva prădase tabăra. Inghite un nod, mutându-şi 
greutatea de pe un picior pe altul. M-am gândit la Pădurea 
întunecată şi la craveni. La poveştile care ni se spuneau în 
copilărie... 

Nimeni nu-i vede pe craveni, a spus tata. Poţi să le simti 
prezența. Au decis să nu i se arate lui Oshhe în ziua în care 
a vânat bivolul alb, dar Rudjek n-a fost la fel de norocos. 
Blazonul familiei a dispărut; cravenul care l-a ucis în 
viziunea mea i l-a luat. 

— Am senzaţia că sunt mai mult decât ne lasă să credem 
poveştile. 

— Poveştile nu le acordă atenţia cuvenită, răspunde el cu 
glas tremurat. 

E atâta durere în aceste simple cuvinte, că întind mâna 
să-l mângâi pe obraz. Se lipeşte de mâna mea, buzele lui 
atingându-mi palma, şi trage aer în piept. Are pielea tare 
fierbinte. 

— Pot să facă lucruri pe care nu le-am văzut niciodată... 
Mă ţintuieşte cu ochii plini de o dorinţă disperată, care-mi 
rupe inima. Nu ştiu dacă pot să dau crezare nici propriilor 

mele amintiri. 

— Rudjek, şoptesc eu. Ce ţi s-a întâmplat? 

— M-am luptat cu un craven care aproape că m-a 
spintecat în două, spune el, fiecare cuvânt marcat de 
sfârşeală. Am murit, adaugă apoi. 

Se lasă tăcerea când îşi ridică marginea tunicii negre, ca 
să-mi arate abdomenul neted, lipsit de orice urmă. 

— Aici m-au sfâşiat ghearele cravenului. 

Îşi mişcă mâna de la stânga spre dreapta peste 
abdomen, iar eu îmi duc mâna pe aceeaşi linie. Simt prin 
tot trupul valuri de fierbinţeală, iar lui Rudjek i se face 
pielea de găină sub atingerea mea. Tăietura nevăzută se 
termină sub osul şoldului, iar mâna mea stăruie acolo o 
clipă prea mult. Aproape simt anticiparea zvâcnindu-i în 
vene, ca şi în ale mele. 

— Dar Re'Mec te-a adus înapoi? întreb, trăgându-mi 
mâna şi ridicând privirea spre el. 

— Nu, răspunde Rudjek, cu obrajii îmbujoraţi. M-am 
vindecat singur. 

Deschid gura, pe punctul de a mai întreba ceva, când 
simt pe antebraţe o furnicătură familiară. Probabil că o 
simte şi Rudjek, pentru că se răsuceşte, cu iataganele 
pregătite. Ne uităm amândoi în bezna adâncă. 

— Ei, ce  reîntâlnire fermecătoare, toarce un glas 
cunoscut care-mi trimite fiori de gheaţă în vene. A durat 
ceva să doborâm apărările pe care le-au pus aici orisha. 

Merka înaintează în lumina torţelor. E tot în trupul 
pescarului - deşirat şi cu obrajii mâncaţi de vărsat, cu părul 
roşcat jigărit pe care-l avusese în forma de pisică. Dar acum 
mişcările lui au o graţie nouă, stranie. 

— Sora ta e moartă de îngrijorare pentru tine, Arrah. Ar fi 
venit chiar ea, dar e puţin... ocupată. 

Şoaptele căpeteniilor se fac din nou auzite, aşa de 
puternice, încât simt că o să-mi crape capul. 

Şi Rudjek, şi eu ne dăm înapoi, dar se simte o mişcare în 
bezna din spatele nostru. 

— Se pare că asta-i seara mea cu noroc, mârâie Rudjek. 
O să am parte de uciderea primului meu demon. 

Îmi îngheaţă măruntaiele de groază. Rudjek nu ştie cu 
cine se pune. lataganele lui nu vor fi de niciun folos dacă e 
adevărat ce a spus Tam pe alee. Cu cât înghit demonii mai 
multe suflete, cu atât mai puternici devin. În spatele lui 
Merka mai ies din umbră încă patru demoni. 

Dacă sunt aici, atunci înseamnă că Efiya e pe aproape, 
împreună cu armata ei. 

— O să fie o plăcere să vă ucid neamul, spune Merka 
rânjind, iar ceilalţi demoni atacă. 

În momentul în care Rudjek ridică iataganele, mă prinde 
cineva din spate. Dau din picioare, ţip şi lovesc cu pumnii, 
dar primesc o lovitură aşa de puternică în cap, încât mi se 
taie picioarele şi vederea mi se împăienjeneşte. Rudjek 
încearcă să ajungă la mine, dar e înconjurat de o hoardă de 
demoni - mai mulţi decât sunt eu în stare să număr. 

— Ţi-a fost dor de mine? îmi şopteşte Merka la ureche, cu 
glas alunecos ca vinul îndulcit. 

Mă trage într-o cameră şi trânteşte uşa în urma noastră, 
apoi mă împinge în faţă. Aproape că mă împiedic şi cad. E 
mai puternic decât era, şi e şi mai rapid; i se vede în ochii 
strălucitori. 

Suntem într-un birou mic, fără ferestre şi fără nicio ieşire 
în afara uşii din spatele lui. Podeaua e mărginită, pe lângă 
pereţi, de vase cu ulei aprinse. 

Într-un colţ, se află un scaun şi o masă. Mă dau înapoi 
spre masă, în timp ce Merka se apropie. 

Zâmbeşte. 

— M-am gândit că ne-ar prinde bine puţină intimitate. 

— Unde-i sora mea? întreb eu, ca să-l distrag. 

— Îşi poartă războiul cu duşmanii ei, răspunde Merka, 
ridicând din umeri. M-a trimis pe mine să mă ocup detine. 

Nu-i greu de imaginat ce vrea Merka - ce vrea Efiya. N-a 
fost niciodată în stare să vadă în mintea mea. L-a trimis pe 
Merka să obţină informaţii - oare ştie că am ka-urile 
căpeteniilor? 

Sclipirea ochilor i se schimbă din nou din culoarea jadului 
în verde marin şi apoi se fac din nou ca jadul. Inima îmi 
bate mai să-mi spargă pieptul în timp ce privirea lui mă 

atrage spre linişte. Mă cufund în nisipuri mişcătoare calde. 
Mă trag în ele şi, cu cât mă cufund mai mult, cu atât mai 
mult mă desfăt în marea lor de pace. Toate grijile dispar; 
Efiya nu mai contează, nici Rudjek, şi nici tata. Tot ce 
contează e să mă afund mai mult în ochii lui Merka, să 
ajung la sufletul lui. 

— Ştii de ce a hotărât sora ta să mă recreeze pe mine 
primul? întreabă Merka. 

Acum stau pe scaun, iar el e în genunchi în faţa mea. Îmi 
mişc buzele ca să răspund, dar sunt prea obosită, aşa că nu 
reuşesc decât să clatin din cap. 

— M-a adus înapoi din cauza ta, spune el, şi în cuvintele 
lui se citeşte amuzamentul. S-a gândit că talentele mele 
speciale ar putea fi de ajutor. Sunt cam ca ale bătrânului 
preot-ka, dar, spre deosebire de el... eu pot face lucrurile 
foarte plăcute. 

Clipesc şi mă trezesc singură pe o câmpie pustie, în 
mintea lui Merka. În jurul meu luceşte o lumină blândă, însă 
bezna lui perversă mi se târăşte pe piele, invadându-mi 
fiecare bucăţică din trup. In creatura asta nu există nimic 
bun - numai iluzii dulci. Pot să-i văd adevăratul chip. E mai 
înalt decât ar trebui să fie posibil şi e diform, cu două 
capete, cu o gură însângerată şi fără ochi. 

— Lasă-mă să-ţi cunosc mintea, Arrah! 

Când îmi aud din nou numele, ies din transa lui şi revin în 
camera abia luminată, înapoi pe scaun. 

— Spune-mi secretele tale! 

— Spune-le tu întâi! rostesc răguşit, abia reuşind să 
răsuflu. Nu eşti decât câinele înlănţuit al surorii mele? 

Merka mă plesneşte peste faţă. Îmi trosneşte falca şi 
durerea care urmează m-ar fi doborât în genunchi dacă n- 
aş fi stat pe scaun. 

Sângele din gură are gust de pământ reavăn, dar 
îndepărtează şi ultimele urme de pâclă. Magia din mine îmi 
vindecă falca, iar durerea devine o amintire îndepărtată. 
Am mintea limpede, iar magia îmi pulsează sub piele. 

— ţi admir spiritul, spune Merka, scrâşnind din dinţi. O să 
fie o plăcere să-l frâng. 

Văd pe sub uşă umbre întunecate mişcându-se dincolo 
de cameră, ceea ce înseamnă că lupta continuă în 
anticameră. Dacă încă se mai luptă, atunci Rudjek e în 
viaţă. Încă mai există speranţă. 

Simt sudoarea scurgându-mi-se pe spate când Merka mă 
prinde de bărbie, silindu-mă să mă uit iar la el. Dar de data 
asta sunt pregătită; căpetenia Mulani îmi spune ce să fac. 
Magia ei pătrunde în cele mai adânci colţuri al minţii lui 
Merka. E o creatură stăpânită de vicii şi, dincolo de asta, e 
un obiect secat de orice fel de substanţă. Simt puterea 
crescând în mine când îl supun voinţei mele, cu uşurinţa cu 
care aş călca în picioare iarba. Ochii i se cască de 
surprindere şi apoi de teamă. 

— Dă-mi drumul! îi spun cu glas amintind de cel 
poruncitor al căpeteniei Mulani. 

Merka încuviinţează din cap, cu fălcile şi braţele căzând 
inerte. Îmi apăs palmele, care au o strălucire albă, pe 
obrajii lui. Ochii de jad îi devin aproape străvezii. Pe faţă i 
se întind crăpături şi încearcă să vorbească, dar îl ţin 
nemişcat. Pielea începe să i se destrame, ca hârtia arsă. 
Carnea i se înnegreşte şi i se desprinde de pe oase. Ne 
privim ochi în ochi pentru ultima dată, iar el blestemă 
înainte să i se transforme tot corpul. 

Furia mea n-are limite şi, când termin, nu mai rămâne 
nimic din el. 

TREIZECI ŞI CINCI 


„A. 


Cu furia încă arzând în mine, nu mă pot abţine să mă uit 
la mâinile mele, gândindu-mă la ce i-au făcut lui Merka. Ce 
am făcut din proprie voinţă. L-am ucis. Nu pot da vina pe 
magia triburilor cum am făcut înainte, când magia 
demonului i-a ucis pe bărbaţii de la copacul sacru. Acum 
înţeleg că focul dezlănţuit în mine e doar al meu. Eu îl 
controlez. Chiar şi atunci, magia demonului mi-a răspuns, a 
înfăptuit dorinţele mele, oricât de distrugătoare ar fi fost 
ele. Am visat toată viaţa să am magie. lar acum, când o 
am, nu pot să nu mă întreb dacă de-asta a refuzat Heka să- 
mi dea darurile la Festivalul Lunii de sânge. Ştia de ce sunt 
în stare. 

Magia din mine se domoleşte, iar furia se stinge când dă 
năvală în cameră Rudjek, scoțând uşa din ţâţâni. E plin de 
sânge, şi scoate un fluierat prelung. Oftez uşurată. E în 
regulă. 

— Douăj' de zei... Tu ai făcut asta? 

Se uită la grămada de cenuşă - tot ce a mai rămas din 
Merka. În cuvintele lui se împletesc veneraţia şi 
neîncrederea. 

— Bănuiesc că nu sunt singurul care are un secret. 

Următoarea oră e o frenezie. Nu putem să-i aşteptăm pe 
prietenii noştri. Nu mai e timp şi adevărul e că nici n-ar fi în 
siguranţă lângă mine. Efiya o să mai trimită şi alţi demoni 
sau o să vină chiar ea. N-am încredere în zeii orisha sau în 
planul lor, dar trebuie să fac ceva. 

Încerc să-l conving şi pe Rudjek să rămână aici, dar nu cu 
prea multă tragere de inimă. El refuză şi să mă asculte 
când protestez. Nu ne-a mers bine niciunuia dintre noi când 
l-am părăsit după ce vizirul mi-a surghiunit familia. Barasa 
a spus că împreună o putem opri pe sora mea - iar Rudjek 
spune clar că vine cu mine. Sunt uşurată că o să fie lângă 

mine când se vor sfârşi toate. 

Plecăm din Templu, coborând în inima Tamarului. La 
marginea de vest a oraşului, vedem crestele îndepărtate 
ale munţilor Barat. Spre uşurarea mea, nu ne recunoaşte 
nimeni când ne oprim să cumpărăm provizii, cai şi un 
baston pentru mine. Oamenii sunt prea ocupați s-o scoată 
la capăt de pe o zi pe alta şi să supravieţuiască. Sunt plină 
de speranţă când văd lucirea de sfidare din ochii lor, chiar 
şi în faţa distrugerilor suferite. Nu pot să mă salvez pe 
mine, dar poate că reuşesc să-i salvez pe ei. 

Rudjek nu prea vorbeşte, dar se uită la mine când crede 
că nu sunt atentă. Şi eu fac la fel. Uneori, se retrage în sine, 
cu privirea distantă şi expresia prudentă. Am mai văzut şi 
până acum cum i se transformă chipul într-o mască, dar 
niciodată într-o adevărată fortăreață, ca acum. Şi eu m-am 
schimbat, pentru că sunt momente care mă duc cu gândul 
înapoi în Kefu şi-mi creşte pulsul. Momente când mă 
năpădeşte o sudoare rece dacă aud trosnetul unei crenguţe 
sub copitele cailor. Momente când văd chipul trist şi tăcut 
al tatei, implorându-mă să-l eliberez. 

Călărim cea mai mare parte a zilei, forțând caii mai mult 
decât ar trebui. Amândoi am învăţat de mici să călărim, dar 
era vorba de o distracţie - o activitate populară printre 
oamenii cu bani de dat. Deşi nu prea e ceva ce să vezi în 
viaţa de zi cu zi prin oraş. Când soarele începe să pălească, 
mă dor picioarele şi spatele pentru că am stat prea mult în 
şa. Niciunul dintre noi nu călăreşte foarte bine, dar Rudjek 
pare să se descurce mai mulţumitor decât mine. 

După o pauză scurtă la amurg, ne întoarcem pe drumul 
prăfuit care trece printre terenurile agricole din vestul 
Regatului. Rudjek îşi tot muşcă buza de jos, încercând să se 
pregătească să mă întrebe ceva. Dinţii care-i intră în pielea 
moale şi elastică mă zăpăcesc şi simt un val de căldură 
urcându-mi pe gât. Singurele zgomote sunt nechezatul trist 
al cailor şi tropotul copitelor pe pământ. Dintr-odată, după 
ore întregi de mers, nu mai suport ciudăţenia tăcerii 
noastre. 

— Ştii că nu-i cazul să-ţi ţii gura, spun eu, ca să-mi alung 

gândurile. 

— Cum ai omorât demonul ăla? ripostează el imediat. 

— Mi-a spus cum una dintre căpetenii, îi răspund după o 
pauză. Nu înţeleg exact cum funcţionează, dar magia lor 
răspunde când o chem. Ridic din umeri. Pare să ştie ce 
vreau chiar dacă nu ştiu foarte bine nici eu... cel puţin aşa 
se întâmplă de cele mai multe ori. 

— Şi nu-ţi ia ani din viaţă? întreabă el, privindu-mă din 
cap până în picioare. Ca înainte? 

Îmi întorc ochii, pentru că nu sunt în stare să-i susţin 
privirea intensă. Nu ştie că mi-am mai dat ani în schimbul 
magiei şi în Kefu. 

— Nu... nu-mi ia, răspund şi mă silesc să zâmbesc. Şi nu 
datorită zeilor orisha sau lui Heka. 

Restul zilei, discuţiile sunt stângace, punctate cu accese 
de râs nervos, anticipare şi dorinţă. Găsim un loc unde să 
facem popas pentru noapte, nu departe de un pârâu, unde 
ne umplem din nou burdufurile de apă. Valea e liniştită; nu 
se aud decât bufniţele şi, câteodată, copacii foşnind în vânt. 
Pe dealurile cu iarbă grasă din apropiere rătăcesc oi, iar în 
aer se simte mirosul bălegarului. 

La cină ciugulim pâine uscată şi brânză, dar suntem 
amândoi prea agitaţi ca să mâncăm ca lumea. Rudjek îmi 
aruncă un zâmbet care mă face să-mi îndrept spatele. 
Înţeleg eu prea multe din lucirea năzdrăvană din ochii lui 
sau din felul cum nu ştie ce să facă cu mâinile? S-a spălat la 
pârâu, cu un săpun care i-a lăsat un parfum ca al cerului 
perfect. Heka, sal/vează-mă! Nu-mi pot controla reacţiile 
trupului când îl văd, în niciun caz când se uită aşa la mine. 
Stăm destul de aproape ca să ni se atingă braţele şi 
niciunul dintre noi nu îndrăzneşte să se retragă în cort. 

— Pot să dorm afară, spune el, scărpinându-se pe ceafă. 
E destul loc. 

— Nu-i nevoie, îi răspund eu. Promit că n-o să muşc. 

Rudjek râde. 

— Nu-s aşa de sigur. 

Nu-i înţeleg greşit privirile şi nici el pe ale mele. Nu mă 
aşteptam la așa ceva. Dacă e ce cred eu că e, o să am 

parte de sărutul meu înainte să vină zorii. Am nevoie de 
aer. Mă ridic şi sare şi Rudjek în picioare. 

Privirea i se mută de la mine la foc şi are obrajii 
îmbujoraţi. 

— Re'Mec mi-a spus multe lucruri când eram în Pădurea 
Întunecată. Nu ştiu dacă să am încredere în tot ce mi-a zis. 
Trebuie să-ţi spun ceva şi nu reuşesc să-mi dau seama 
cum. 

— Spune-mi când mă întorc. 

Arunc o privire spre râu, apoi îi zâmbesc într-un fel care 
sper eu să fie ispititor - o promisiune. 

Se încruntă spre cer, în noaptea care se lasă peste vale. 

— Să nu stai prea mult... s-ar putea să mă simt singur. 

Nici n-aveam de gând, însă am nevoie de o clipă de 
singurătate, ca să mă pot gândi. 

Mergând printre copaci către pârâu, iau la rând toate 
felurile în care s-ar putea petrece restul nopţii. Cât de 
departe vreau să merg? Îmi arunc apă rece pe gât, dar nu- 
mi potoleşte deloc dorinţa arzătoare. Înainte să uit, înghit 
nişte praf de rădăcină de cohoş negru amestecată cu 
ierburi de leac. Nu că m-aş aştepta să ajungă lucrurile aşa 
de departe, dar sunt pregătită în caz că se întâmplă. Cu 
tinctura asta, o să fiu sigură că nu rămân grea. 

Simt o pişcătură pe ceafă. Lovesc cu mâna şi rămân 
privind pata de sânge din palmă şi ţânţarul zdrobit. Dacă 
Efiya îl eliberează pe Regele Demon, oare oamenii n-o să 
mai fie decât nişte țânțari buni de strivit cu palma? Mă 
năpădeşte un val de ameţeală când se fac din nou auzite 
vocile  tămăduitorilor. Îmi şoptesc despre speranţele, 
visurile şi spaimele lor, ca şi cum mărturisirile lor le-ar mai 
da o şansă la viaţă. 

Nu mi-a mai rămas mult timp. Câţi ani mi-a luat magia ca 
să rup blestemul mamei? Prea mulţi. Cum îi poţi spune celui 
mai bun prieten al tău că o să mori în curând? Mi se strânge 
stomacul de groază, ştiind cât de distrus va fi Rudjek când 
pumnalul o să-şi termine de făcut treaba. Noaptea asta va 
fi una dintre ultimele noastre nopţi împreună. 

În timp ce mă spăl, luna şi stelele dispar. Mi se strânge 

inima. Kore, orisha lunii, a murit din cauza mea. S-a 
sacrificat pentru o şarlatancă, pentru că a pus rămăşag că 
o pot opri pe Efiya. Sper că a avut dreptate. 

Fără lumina lunii, mă poticnesc printre copacii aflaţi de-a 
lungul cărării spre tabără. Am mers deja prea mult şi nu 
văd focul. M-am dus oare în direcţia greşită? Simt un fior 
rece pe spate şi văd duhuri vânturându-se printre copaci şi 
prin faţa mea, ca o haită de câini sălbatici. Inima îmi bate 
mai să-mi spargă pieptul. Oriunde apar duhurile, urmează 
şi problemele. 

Efiya. 

O iau la fugă, iar tufişurile de pe margini îmi zgârie tălpile 
şi gleznele. Tabăra nu se vede nicăieri. Indiferent în ce 
direcţie o iau şi cât de departe merg, cărarea mă duce 
înapoi la pârâu. Îmi şiroieşte sudoarea de pe frunte când 
mă opresc, cu mâinile sprijinite de genunchi şi gâfâind. Îmi 
arde pieptul. Sunt prinsă într-un labirint. 

L-a găsit. 

Ar fi trebuit să-mi dau seama şi să nu-l las pe Rudjek să 
vină cu mine, indiferent ce spuneau orisha. Efiya e mai 
cumplită decât mama noastră. O fetiţă cu puteri aproape 
nelimitate, care nu ştie să facă diferenţa dintre bine şi rău. 

— Rudjek! 

Glasul îmi răsună în puterea nopţii. 

Imi răspunde o tăcere adâncă şi de nepătruns. 

Mi se împăienjenesc ochii de lacrimi şi simt furnicături 
urcându-mi pe braţe, ca o armată de păianjeni. Îmi închipui 
tot ce-i mai rău. Il torturează. Dacă e în dispoziţia potrivită, 
o s-o facă încet şi dureros. Ar fi trebuit să-l alung din clipa 
când şi-a făcut apariţia la Templu. 

Ah, Heka, te rog, nu! 

Nu pot să-l pierd şi pe Rudjek - nu când abia l-am regăsit 
după atâta vreme. E o prostie să mă rog la un zeu carea 
întors spatele poporului său - un zeu care a lăsat-o pe Efiya 
să măcelărească triburile ca pe vite -, dar tot mă rog. 

— O să-mi găsesc drumul afară din labirintul ăsta, strig în 
beznă, scrâşnind din dinţi, şi o să-l găsesc pe Rudjek! 

O tăcere asurzitoare îmi răsună în urechi ca un râs amar. 

Căpeteniile m-au ajutat înainte, dar nu vorbesc acum, când 
am cea mai mare nevoie de ele. Trebuie să existe altă cale. 
Scotocesc prin minte după un ritual care să fie de ajutor. 
Efiya nu-mi poate atinge mintea, aşa că labirintul este 
probabil doar o iluzie optică. Nu trebuie decât să văd calea, 
cum am făcut când am fugit din vila din Kefu. La marginea 
apei, culeg câteva pietre şi arunc cu ele spre copaci. Unele 
ajung departe, dar unele dispar în întuneric doar ca să-mi 
cadă la picioare. Pot să arunc pietre toată noaptea şi să-mi 
găsesc calea, dar până atunci Rudjek ar putea fi... 

În sfârşit, se aud şoaptele tămăduitorilor. Una dintre voci 
se ridică deasupra celorlalte - un bărbat cu un glas care se 
revarsă ca un râu blând. Mă concentrez doar asupra lui - a 
cuvintelor lui. Îl văd în minte. E înalt, cu pielea maronie 
aproape străvezie. E căpetenia Kes. Nu las spaima să-i 
alunge vocea. Mă cufund în ea, o las să treacă prin mine, şi 
îmi invadează fiecare colţişor al minţii, până nu-l mai aud 
decât pe el. 

Nu sunt singură. 

Pot să-ți arăt calea. 

— Arată-mi-o! şoptesc în beznă. 

Căpetenia Kes apare la marginea pădurii. Imaginea lui 
tremură, devenind clară şi apoi înceţoşându-se. Nu face 
decât să stea acolo, aşteptând. Ochii lui sunt albi cu puncte 
cenuşii. Obrajii îi zvâcnesc de parcă ar vrea să vorbească, 
dar nu poate. Poate că energia de care e nevoie ca să 
creezi o asemenea formă fizică fragilă îl slăbeşte prea tare. 
Coboară privirea spre mine, apoi o îndreaptă spre copaci, 
făcându-mi semn să mă grăbesc. Mă dau deoparte şi 
începe să înainteze cu greu printre copaci, răsucindu-se şi 
întorcându-se, mergând în cercuri. Nu mai aud curgerea 
lină a pârâului, deşi pare să fie la o aruncătură de băț. 

Aud în schimb râsete. Râsul lui Rudjek. Las să-mi iasă 
aerul din plămâni. Dacă râde, atunci e în regulă. Dar de ce 
râde? Tămăduitorul din mintea mea dispare, iar eu mă 
clatin înainte, împinsă printr-o uşă nevăzută. 

Mă aflu iar lângă pârâu. Nu, nu, nu! Îmi încleştez pumnii. 
Dar se vede din nou luna, la fel şi stelele. Dacă se văd din 

nou, atunci înseamnă că am ieşit din labirint. O iau la goană 
printre copaci şi, de data asta, văd în depărtare focul. Când 
mă apropii, încetinesc pasul, iar picioarele ameninţă să-mi 
cedeze. _ 

Rudjek stă cu faţa la foc şi cu spatele gol spre mine. Işi 
schimbă poziţia şi... lângă el e cineva, cufundat în blănuri. 
Dintre ele se ridică râsul ei dulce, ca un tril. Mă apropii, aşa 
de mult, încât mă opresc de cealaltă parte a focului şi simt 
parfumul ei dulceag, întrepătruns cu mireasma lui de liliac 
şi fum de lemn. Îmi ard ochii când zăresc străfulgerări ale 
pielii ei maroniu-aurii şi ale tunicii negre încreţite, în timp 
ce degetele lui trec peste ridicăturile şi adânciturile trupului 
ei. O ţine în braţe, strângând-o de parcă ar fi totul pentru 
el. Nu, de parcă ea ar fi lumea lui. 

Prezenţa mea, sau poate atingerea vântului pe spate, îl 
face pe Rudjek să arunce o privire peste umăr. Când ni se 
întâlnesc privirile, ochii i se măresc şi se ridică stângaci din 
grămada de blănuri. Îşi smuceşte capul înainte şi înapoi, 
uitându-se de la fata întinsă printre blănuri la mine, cu o 
expresie şocată pe chip. Când se ridică şi ea, eu mă 
împleticesc înapoi. 

Nu pot să respir. Nu pot să înţeleg ce văd - pe cine văd. 
Îmi strâng braţul peste talie. 

Efiya zâmbeşte. 

— Arrah? întreabă Rudjek, cu ochii mari îndreptaţi spre 
Efiya, apoi spre mine. 

Se poartă de parcă nu ne poate deosebi. Efiya şi cu mine 
arătăm ca nişte surori, da, dar ea e mai înaltă, mai agilă, 
mai frumoasă. Nici măcar noaptea nu putem fi confundate. 
Nici chiar dacă ea n-ar avea ochii verzi, în timp ce ai mei au 
culoarea apusului de soare. Oare în mintea lui putem fi 
schimbate una cu cealaltă? 

— Nu înţeleg... 

— Nu înţelegi? întreb eu, cu magia clocotind în mine. 
Încerci să te culci cu sora mea şi acum vrei să înţelegi? 

Rămâne cu gura căscată şi chipul aproape la fel de 
străveziu ca al maică-sii. Se trage mai departe de Efiya. 

— Sora ta? 

— Nu te bucuri că ţi-am apărat inocenţa de fiinţa asta 
jalnică? întreabă Efiya cu glasul seducător, întinzându-se la 
loc şi privind spre stele. 

Rudjek clatină din cap. Tremură din toate încheieturile. 
Chiar a crezut că eram eu? Dar Efiya poate ucide zei - să-şi 
schimbe înfăţişarea a fost întotdeauna o joacă de copii. Nu 
întreb de ce-a făcut-o. Vrea să mă pedepsească, să mă facă 
să sufăr, să distrugă bruma de bucurie pe care o mai am pe 
lumea asta. Am crezut că o să-l tortureze pe Rudjek ca să 
mă lovească pe mine, dar nu mi-a trecut nicio clipă prin cap 
că o să facă aşa ceva. Că o să-l folosească pe el ca să mă 
tortureze pe mine. 

— Arrah... n-am... n-am ştiut, se bâlbâie Rudjek. Am 
crezut... 

Efiya se ridică. 

— Nu-i nevoie să-mi mulţumeşti. 

Nu-mi dau seama dacă vorbeşte cu el sau cu mine. 
Rudjek se repede la ea, dar magia Efiyei se lipeşte de mine 
şi dispărem într-o furtună cu vânt şi ploaie. 

Lumea piere dintr-odată - valea, Rudjek, cortul, focul de 
tabără, dispar toate. În urechi îmi bubuie tunetul şi 
fulgerele cad aşa de aproape, că-mi pârlesc părul de pe 
braţe. Ploaia mă loveşte din toate părţile, iar norii ne 
învăluie picioarele. Stăm pe vârful unui munte şi-mi intră 
frigul în oase. 

— Mă dezamăgeşti, surioară, spune Efiya cu un glas ca 
urletul vântului. Credeam că eşti mai înţeleaptă de-atât, să 
fugi ca să fii cu un băiat, dar văd că nu eşti altfel decât 
ceilalţi. Sunteţi nişte fiinţe tare sentimentale. Deşi trebuie 
să recunosc că a fost delicios - gustul pielii lui te inspiră de- 
a dreptul şi ce poate face cu... 

— Taci din gură! urlu eu, ca un animal încolţit, gata să 
sară. 

Şoaptele nu se aud, dar magia lor mi se adună în vârful 
degetelor, pândindu-mi în vene. Şi-au aşteptat momentul 
răzbunării. Vreau să i-l ofer. Şi eu vreau răzbunare. 

— Tu nu eşti nimic, Efiya. Eşti chiar mai puţin decât 
nimic. 

Îşi înclină capul într-o parte, cântărindu-mă din priviri, iar 
zâmbetul i se schimbă într-o strâmbătură batjocoritoare. 

— Tu exişti pentru un singur motiv - să-l eliberezi pe 
stăpânul mamei, spun. Ştii cât de jalnic e? 

Clipeşte ca să-şi ferească ochii de ploaie. Are părul slinos 
şi încurcat. Văd o fărâmă din fetiţa care era acum doar 
câteva luni, cu ochii sclipind de curiozitatea şi uimirea unui 
copil. Fetiţa care acum încerca să-mi alunge durerea şi 
peste o clipă mă imobiliza cu magia ei. 

— Magia căpeteniilor te-a făcut îndrăzneață. 

Nici nu-mi ia în seamă insultele. 

Nu spun nimic, iar vântul ne împinge cu un pas mai 
aproape una de alta. 

— Ar fi trebuit să-mi dau seama că ei o să se lege de 
tine... să se folosească de tine ca să se ascundă de mine, 
pentru că eu nu văd în mintea ta. A fost foarte inteligent 
din partea lor, dar n-o să meargă. O să iau ce-mi aparţine. 

Simt un junghi în stomac când îmi apare în minte chipul 
bunicii. Cozile albe i se revărsau pe umeri când stăteam cu 
picioarele încrucişate în cortul ei. Chiar şi atunci a văzut-o 
pe Efiya aşa cum e - un şarpe cu ochii verzi, un demon. ŞI 
tot n-a putut face nimic ca s-o oprească. Niciuna dintre noi 
n-a putut. Sora mea e prea puternică. 

Magia care clocoteşte în mine acum e ultimul act de 
sfidare al bunicii. Pentru că ea şi celelalte căpetenii au ştiut 
că sora mea o să-i atace. Bunica a văzut totul într-o viziune. 
Nu trebuie să întreb ce s-a întâmplat cu ka-urile celorlalţi 
tămăduitori. Probabil că Efiya le-a înghiţit ca să-şi 
sporească şi mai mult puterea. 

— Nu eşti decât o boală, spun şi potolesc vântul. 

Mă năpustesc spre Efiya şi cădem, şi tot cădem, şi tot 
cădem. Pământul se repede să ne întâmpine. Suntem o 
încâlceală de braţe şi picioare, amândouă lovind şi ţipând. 
Când Efiya încearcă să fugă în neant - spaţiul dintre timpuri 
-, o prind de încheietura mâinii, şi atingerea mea e ca o 
groapă plină de vipere care se zvârcolesc şi-şi înfig colții în 
ea. Urlă, pentru prima dată în viaţa ei nedumerită, dar nu 
pot s-o ţin. Imi scapă din strânsoare şi dispare. 

Când mă izbesc de pământ, lumea mi se sfărâmă într-o 
mie de cioburi. 

TREIZECI ŞI ŞASE 


„A. 


Mă ridic de pe pământul crăpat de la picioarele mele. Nu 
pot desface ce a fost făcut. Nu pot să mă uit la Rudjek când 
mă furişez în cort şi mă schimb cu haine uscate. Deşi stau 
aproape de foc, mă cuprinde frigul şi nu scap de el. Rudjek 
se duce de două ori la pârâu să se spele, dar mireasma 
dulceagă a Efiyei rămâne lipită de el, ca a unui câine care 
şi-a marcat teritoriul. Restul nopţii e lung şi insuportabil, iar 
eu pierd şirul timpului aşteptând să se facă dimineaţă. 

— Arrah, îmi pare rău, spune el pentru a suta oară. N-am 
ştiut. 

— Mi-ai zis deja, gem eu, uitându-mă în foc. 

— Vrei măcar să vorbeşti cu mine? 

Timbrul lui profund tremură aproape la fiecare cuvânt. 

— Poţi să mă laşi puţin? pufnesc eu, exasperată. Am o 
grămadă de lucruri la care să mă gândesc. 

Şi aşa şi e. Trebuie să uit ce s-a petrecut între Efiya şi el 
şi să mă gândesc la faptul că mi-am rănit sora în seara 
asta. În momentul dinainte să se ascundă în vid, magia 
care mi-a fost dăruită a sfâşiat-o şi ea a fugit. Am încercat 
să-mi ucid sora aşa cum l-am ucis pe Merka, dar efectul 
magiei a fost mai slab asupra ei. El era doar un demon. 
Efiya e şi demon, şi Heka - mult mai puternică. Însă seara 
asta îmi dă speranţe. Dacă sunt în stare să-i fac rău doar cu 
magia căpeteniilor, atunci pot s-o termin când o să am 
pumnalul Regelui Demon. 

Oricât aş încerca să mă concentrez doar la treaba pe 
care o am de făcut, îmi arde sufletul de gelozie. 

O văd pe Efiya în braţele lui Rudjek. 

Sora mea are totul: magie, dragostea mamei şi acum şi 
pe Rudjek. Am tânjit după magie toată viaţa, m-am rugat la 
Heka să mi-o dea. Ea s-a născut plină ochi de magie, în 
vreme ce eu mi-am dat ani din viaţă pentru nişte biete 

resturi de magie. Eu am încercat să câştig dragostea 
mamei - în vreme ce Efiya nu face decât să se 
împotrivească, dar mama tot n-a renunţat la ea. Acum, 
când ştiu povestea lui Arti, îmi dau seama că, orice aş fi 
făcut eu, n-aş fi reuşit s-o schimb. Mă iubeşte şi pe mine, în 
felul ei chinuit. Însă chiar şi în condiţii normale, dragostea 
aceea n-ar fi fost suficientă pentru mine. 

Și Ruajek. Douăj' de zei! 

Se plimbă încoace şi încolo. Detest felul cum se uită la 
mine, cu faţa plină de regret şi durere. E foarte uşor să dau 
vina pe Efiya, dar şi el ar fi trebuit să-şi dea seama că nu 
eram eu. Cât timp am petrecut împreună? După-amiezile 
liniştite când pălăvrăgeam despre orice prostie ne trecea 
prin cap. Ceva legat de Efiya - oricât de neînsemnat - ar fi 
trebuit să-l facă să-şi dea seama. Cum a putut fi aşa de 
prost? 

Ciulesc urechile când aerul se mişcă şi firele de iarbă 
încep să foşnească. Rudjek se opreşte şi întinde mâna spre 
iatagane. Se apropie nişte paşi uşori - zgomotul e aşa de 
discret, încât aproape că nu-l aud. Mă ridic cu bastonul în 
mână. Magia mă furnică pe sub piele. Sunt pregătită şi eu. 

Rudjek stinge focul cu piciorul şi ne ghemuim în iarba 
înaltă. Se vede mişcare în pădure, înspre est. Inima dă să- 
mi iasă din piept. N-am văzut nicio urmă a armatei surorii 
mele, dar o să vină curând. Se vede magie plutind în vânt. 

— Nu înţeleg cum de nimeni din oraşul ăla umed şi rece 
n-a avut câţiva cai în plus, spune o voce stridentă şi 
necioplită. 

Este Majka şi nu cred că am fost vreodată mai fericită să- 
| aud plângându-se de ceva. Oftez şi încordarea îmi 
părăseşte pieptul. 

Essnai intră în poiană, iar lumina lunii i se reflectă în 
dunga de vopsea galbenă care i se întinde de pe frunte 
până la şaua nasului. Sukar vine după ea, cu tatuajele 
sclipind palid. Kira e în urma lui. Nu ştiu cum au reuşit să 
ajungă aici, dar sunt recunoscătoare să-i văd pe prietenii 
noştri. 

— N-ar fi trebuit să ne extenuăm iepele de la bun 

început, mormăie Kira. 

— Ne-au oferit măgari, spune Sukar, ridicând din umeri. 
Tu i-ai refuzat, Majka. 

— Aţi văzut măgarii? ripostează Majka, dând din mână. 
Păreau deja pe jumătate morţi. 

— Faceţi gălăgie cât o haită de hiene, deşi nu sunteţi 
decât patru, spun eu, ridicându-mă în picioare. 

Kira strânge în mâini două pumnale, pregătită să 
lovească înainte ca ochii ei ageri să ne zărească, apoi se 
relaxează. Essnai plescăie din limbă. 

— Tot o mai iei razna, din câte bag de seamă. 

— Douăj' de zei! spune Majka, zâmbind când îl vede pe 
Rudjek. E adevărat, chiar eşti în viaţă! 

Rudjek se scarpină pe ceafă. 

— Am avut şi zile mai bune. 

— Aşa am auzit şi eu, răspunde Majka, strângându-şi 
prietenul de umăr. Apropo, mătuşa ta ne-a dat afară de la 
gendari din cauza scamatoriei tale. Abia aştept să-ţi trag o 
mamă de bătaie din cauza asta. 

Rudjek îi face cu ochiul. 

— Stai la coadă. 

Sukar mă salută ducând o mână la frunte şi făcând o 
plecăciune uşoară. li răspund la fel. 

— Credeaţi că puteţi să plecaţi pe furiş fără noi? mă 
întreabă el. Ştii că nu pot să scap niciodată ocazia să mă 
bag într-o bătaie zdravănă. 

Ridic din umeri. 

— N-am vrut să vă amestec în povestea asta. 

Essnai se încruntă, măsurându-mă din cap până în 
picioare. 

— Am văzut măcelul de la Templu. 

— Ne-am făcut griji pentru tine, adaugă Sukar, în 
zeflemea. 

Ne lipim toţi trei frunţile, cu braţele în jurul umerilor 
celorlalţi. Îmi îngădui să uit pentru o clipă de Kefu, şi de 
Efiya, şi de mama. Prietenii mei se bucură că sunt bine, dar 
li se simte şi teama. Ştiu şi ei ce o să se întâmple în curând. 
Că nu mai avem mult timp de petrecut împreună. O să-mi 

fie dor de ei. 

— Nu pot să cred că aşa-zisul mare orisha Re'Mec e Tam, 
spune Majka, strâmbându-se. M-am luptat cu el de multe 
ori în arenă, ştii doar. Se descurcă îngrozitor cu iataganele 
şi nu-i mult mai bun nici cu pumnalele. 

Rudjek se uită în toate părţile, doar ca să nu privească pe 
nimeni în ochi. Strânge aşa de tare plăselele iataganelor, că 
i se scurge tot sângele din încheieturile degetelor. 

— Aşa a vrut el să credem. 

Kira se duce până la groapa unde am căzut când m-am 
prăbuşit din cer. Pipăie lama unui cuţit cu un mâner 
sculptat cu un model complicat, făcut din os. Nu sunt 
pumnalele ei obişnuite. 

— Ei bine, asta-i interesant. 

— Văd că ai pumnale noi, o întrerup eu, ca să nu fiu 
nevoită să explic existenţa gropii. 

— Tam... ăăă, Re'Mec... ne-a dat nişte jucării noi, care să 
facă faţă demonilor. 

Sukar ridică o pereche nouă de seceri strălucitoare; 
lamele lucesc în lumina lunii. Chiar şi în întuneric, înscrisul 
gravat pe arme luminează. 

— Tot un trădător mincinos rămâne. 

Oare aşa a ucis Rudjek toţi demonii ăia de la Templul 
Atotputernic? Oare Re'Mec i-a înnobilat şi lui iataganele cu 
magie? Mor de curiozitate, dar furia şi durerea îmi opresc 
limba. 

Zeci de umbre încep dintr-odată să se foiască în lumina 
lunii, iar Rudjek întinde mâna după iatagane. Kira aruncă un 
cuţit care pluteşte în beznă. Trece printr-o umbră şi dispare 
odată cu aceasta. Kira icneşte şi, când mă întorc, o văd 
uitându-se la cuţit, care s-a întors în teaca de la şoldul ei. 
Kira mă priveşte, cu ochii mari. 

— Bun venit, magie orisha! 

N-am timp de nicio replică inteligentă, pentru că spre noi 
se îndreaptă o mică armată; n-ai cum să nu-ţi dai seama 
cine sunt. Magia lor trosneşte în aerul nopţii, iar ei se mişcă 
precum adierea vântului, îmbrăcaţi în uniforme negre 
simple. 

— Shotani, şoptesc eu. 

Dacă sora mea îl controlează pe Atotputernic, atunci are 
la dispoziţie şi armatele Regatului. Cine ar fi mai potrivit să 
fie trimis după noi decât soldaţii de elită antrenați de 
Templu? Pot ucide un om într-o mulţime fără să bage 
nimeni de seamă. 

— Adunaţi-vă în cerc! porunceşte Rudjek, intrând pe loc 
în rolul de comandant. 

Ceva pe măsura unui băiat crescut să fie următorul vizir 
al Regatului. Şi, ca să fiu sinceră, i se potriveşte foarte bine. 

— Shotanii sunt cei mai buni când luptă pe furiş. Sunt 
buni când trebuie să ucidă de-aproape, dar nu în câmp 
deschis ca aici. 

Rudjek vorbeşte de parcă s-ar mai fi luptat cu ei până 
acum. Nu-i prima dată când mă întreb prin ce a trecut de 
când a plecat spre Valea Aloo şi observ schimbarea din el. 
Îmi strâng în mână bastonul în timp ce-i urmăm ordinele. El 
stă în stânga mea, iar Sukar, în dreapta. 

— Armele pe care vi le-a dat Re'Mec vor anula magia 
shotanilor, ne spune Rudjek. O să încerce să spargă cercul. 
Nu-i lăsaţi. 

— Eşti sigur în legătură cu armele? întreb eu. Arti şi Efiya 
ar fi luat în calcul şi asta. _ 

Rudjek are din nou în ochi sclipirea aceea. Imi bubuie 
pieptul de dor şi simt cum mi se răspândeşte o fierbinţeală 
familiară în trup. Privirea lui îmi aminteşte de sărutul 
aproape împlinit din grădină, când parfumul lui îmi stârnise 
simţurile. Chiar şi cu toată nesiguranța dintre noi şi cu lupta 
care stă să înceapă, nu pot nega că o parte din mine încă 
tânjeşte după el. 

— Vorbeşti din nou cu mine, observă el, cu glas scăzut şi 
răguşit. Măcar asta e bine. 

Privirea lui stăruie suficient cât să mă facă să mă uit în 
altă parte. 

— Prăpădiţi-vă de dor unul după altul mai încolo, 
mormăie Majka. În clipa asta, avem treabă. 

Shotanii se furişează în vale tăcuţi ca nişte duhuri. Sunt 
cel puţin cincizeci de asasini de elită şi noi suntem doar 

şase. 

— Douăj' de zei! M-am răzgândit, spune Majka, dându-şi 
ochii peste cap. Prăpădiţi-vă de dor cât vreţi, pentru că 
oricum am încurcat-o. 

Sukar îşi roteşte încheieturile, cu lamele pregătite. 

— Nu mă las fără luptă. 

Jumătate dintre shotani atacă, în timp ce restul rămân în 
urmă. 

Se reped prin poiană ca nişte gazele. Kira îşi aruncă 
pumnalele şi, când cade câte un shotani, cuţitele revin în 
tecile de la brâul ei într-o sclipire de lumină aurie. 

Cu toate eforturile noastre, reuşesc să ne despartă fără 
probleme. Essnai şi Sukar luptă spate în spate - doborând 
cinci shotani care se mişcă de parc-ar fi şerpi lunecoşi. ŞI 
Majka şi Rudjek luptă tot spate în spate şi cei mai mulţi 
shotani vin spre ei. Dansează în jurul nostru ca nişte pale 
de vânt, tăind şi lovind. 

Rudjek se desparte de Majka şi doboară orice shotani 
care se apropie de mine, dar nu-i poate opri pe toţi. Îi 
lovesc cu bastonul, atacându-i în locurile sensibile pe care 
mi le-a arătat tata, în timp ce îi resping, Essnai scoate ochi 
şi dinţi şi rupe oase. Bastonul ei e o sclipire luminoasă, care 
se mişcă în ritm cu corpul. Kira fuge dintr-o parte într-alta, 
adâncindu-se în umbre şi revenind. Lamele ei se ridică în 
aer, uneori lovind, alteori nu. 

Rudjek îşi înfige lama în burta unui shotani şi îi spintecă 
altuia pieptul. Se fereşte, dar nu suficient de repede. Lama 
unui al treilea shotani îi intră în umăr. Îmi simt pulsul 
bătând în urechi când omul smulge sabia din umărul lui 
Rudjek, iar Rudjek ţipă de durere. 

Prea multă durere. 

Prea mult sânge. 

Prea multă moarte. 

Simt un gust metalic pe limbă când parez cu bastonul o 
altă sabie a unui shotani. Imi tremură braţele din cauza 
forţei lui brute. Magia îmi pâlpâie sub piele, dar n-am 
nevoie de ea. Mă feresc în dreapta şi îmi rotesc bastonul 
într-un arc de cerc ca să-l lovesc la picioare şi să-l dobor. 

Când cade, îl pocnesc cu bastonul în tâmplă. Niciunul dintre 
shotani nu a încercat să mă omoare. Probabil că Efiya vrea 
să mă ucidă cu mâna ei, ca să poată înghiţi Kka-urile 
căpeteniilor. 

În timp ce Rudjek respinge doi shotani, un al treilea se 
furişează prin spatele lui. Rudjek se răsuceşte în dreapta şi 
se fereşte. Nu suficient de repede. Al treilea înfige o sabie 
în umărul lui Rudjek. Lama sclipeşte de magie care i se urcă 
pe gât şi îi coboară pe spate, înainte să se risipească în aer. 
Rudjek ţipă de durere, iar iataganul din mâna dreaptă îi 
cade la pământ. Ca şi la Templul Atotputernic, magia 
ricoşează din Rudjek, chiar şi fără medalionul din os de 
craven. Înainte să apuc să mă întreb cum respinge magia, 
îşi răsuceşte al doilea iatagan pe cealaltă parte a corpului 
şi-l spintecă pe shotani. Cât atenţia lui este împărţită, 
ceilalţi doi profită de ocazie şi atacă. 

Străbat în fugă distanţa dintre noi şi-mi înfig bastonul în 
burta unuia dintre ei, care se prăbuşeşte pe spate. Nu, 
zboară. Magia a făcut-o. Mă ghemuiesc, lovindu-l pe al 
doilea peste picioare. Oasele i se spulberă şi urletele lui mă 
străpung. După ce a căzut la pământ, îi dau lovitura 
mortală. 

— Mulţumesc, spune Rudjek, înfiorându-se şi întinzând 
mâna după iataganul căzut. 

Umărul lui se vindecă singur şi mă opresc, cu gura 
căscată. Unde se afla rana acum doar câteva clipe, acum se 
văd sânge, şi noroi, şi piele netedă. 

Îmi răsună în urechi zăngănit de metal pe metal. 

Rudjek ridică din umeri. 

— S-ar putea să mai fie ceva în povestea mea din 
Pădurea Intunecată. 

— Aşa-i întotdeauna cu tine, spun eu, clătinând din cap. 

Îmi face cu ochiul. 

Shotanii se risipesc când printre ei sclipeşte o lumină 
albă. Îşi încrucişează săbiile cu nişte nou-veniţi care se 
mişcă la fel de bine, dacă nu şi mai bine decât asasinii de 
elită. Îi spintecă pe shotani de parcă ar fi simpli recruți 
neinstruiţi din Garda Oraşului. Lovesc cu bastonul în 

capete, burţi şi organe vitale. Mă dor umerii şi-mi curge 
transpiraţia pe frunte. Sunt epuizată. Toţi suntem epuizați. 

Când salvatorii în robe albe trec de zidul de shotani, vin 
în fugă spre noi să ne ajute. Sunt doar cinci - sunt uluită că 
au ucis aşa de mulţi asasini atât de repede. 

Totuşi, de câte ori ucidem un shotani, alţii intră în luptă. 
Majka îşi fereşte partea dreaptă, iar pe faţa lui Sukar curge 
sângele. Mă lupt cu şi mai mult îndârjire, mai sălbatic, fără 
să-mi pese cum îl dobor pe următorul shotani, ci numai să 
fie doborât. Focul îmi străbate venele şi trezeşte vocile. 

Îmi şoptesc despre tunete şi fulgere. 

Îmi şoptesc despre flăcări dezlănţuite. 

Imi şoptesc despre crimă. 

Îmi încleştez dinţii şi-mi strunesc furia. Îmi ard porii şi am 
senzaţia că eu toată - chiar fiinţa mea - vreau să izbucnesc 
în flăcări. Pot opri câţiva shotani cu bastonul, dar cu magia 
pot să-i opresc pe toţi. Până la urmă, sunt obosită şi cedez 
nevoii de a-mi dezlănţui furia. Mi se ridică părul pe 
antebraţe când primul fulger loveşte un shotani şi acesta ia 
foc. Un alt fulger spintecă cerul şi loveşte din nou. Nu 
încetez să chem focul dezlănţuit până nu sunt morţi toţi 
ceilalţi shotani. 

RE'MEC, ZEUL ORISHA AL SOARELUI, 
REGE GEAMAN 


„A. 


Eşti pregătit să auzi povestea adevărată a lui Oshin 
Omari şi a cravenilor? 

Arăți destul de bine, fie vorba între noi. Rana se vindecă 
aşa cum era de aşteptat. 

Când a intrat Oshin în Pădurea Întunecată, cravenii îl 
aşteptau. Bătrâna era blândă. Moartea lui a fost rapidă şi 
fără dureri. Apoi i-a poruncit singurului ei fiu să ia 
înfăţişarea lui Oshin, ca să se întoarcă în Tamar şi să-l 
influențeze pe rege. Ca să dovedească victoria lui Oshin, 
fiul ei a luat trupul unui craven care murise de bătrânețe. şi 
chiar a folosit oasele ca să facă podoabe care protejau 
împotriva magiei, deşi el n-avea nevoie de ele. Cravenii 
sunt antimagici şi imuni la influența magiei. 

Văd că te afectează destul de tare. 

Lasă-mă să-ţi explic clar. Rudjek, tu eşti în parte craven. 

Le-am dat multe daruri cravenilor. O să le descoperi dacă 
trăieşti suficient de mult. 

De ce? Ei, acum ajungem la miezul problemei. 

Vine un război, Ruajek. O să fie nevoie de toate eforturile 
noastre ca să-l împiedicăm să distrugă lumea asta. Nu 
putem s-o facem singuri. Trebuie să convingi oamenii şi 
cravenii să se alieze. . 

Suntem foarte slăbiți după războiul nostru cu Daho. II 
cunoşti drept Regele Demon. 

E un nemernic inteligent, trebuie să recunosc. 

În vreme ce era legat în lanturile noastre de mii de ani, a 
găsit o cale să atace. A folosit-o pe preoteasa voastră ka. şi 
ea e inteligentă. Dacă aş fi intervenit când fostul preot-ka i- 
a pângărit mintea, n-am fi ajuns în situația asta nenorocită. 
Dar, vai, nu pot schimba trecutul. 

N-a fost dintotdeauna aşa de îngrozitor. Daho, vreau să 

spun. 

Sora mea l-a găsit părăsit de neamul lui şi pe moarte, 
lângă un lac îngheţat. 

Erau amândoi copii pe-atunci şi pe noi nu ne-a deranjat 
că l-a vindecat. 

Când a devenit bărbat, ea a început să înțeleagă 
moartea, un concept care nu-i uşor de priceput pentru un 
nemuritor. Fram, Zeul orisha al vieţii şi al morții, îl înțelege 
cel mai bine dintre noi. Aşa e firea lui. 

Sora noastră nu voia să-l piardă pe Daho, aşa că l-a 
învățat cum să înghită ka-uri ca să-şi prelungească viața. 
Primul ka pe care l-a mâncat a fost al unui bărbat care-şi 
ucisese tatăl şi-i luase tronul. O greşeală destul de 
nefericită. 

Ce n-au ştiut ei a fost că, atunci când înghite ka-uri, firea 
persoanei se schimbă. Daho a consumat ka-ul unui demon 
foarte ambițios, care nu se dădea în lături de la nimic ca să 
obțină putere. Aşa a început foamea lui nestăvilită pentru 
suflete. 

Am pierdut prea mult timp discutând ce să facem cu 
Daho. Altă greşeală. A devenit nemuritor şi a ridicat o 
armată de nemuritori comparabilă cu zeii orisha. Au distrus 
popoare întregi în setea lor de suflete. 

Am decis să lovim în inima lui, În sora noastră. 

N-a fost o hotărâre uşor de luat, dar ştiam că pierderea ei 
o să-l slăbească. 

Fram a ucis-o. Sau cel puțin noi am crezut că e moartă. 

Fram are o inimă slabă. Ar fi trebuit să ne ducă mintea să 
n-avem încredere în el. 

N-o să te mai plictisesc cu problemele noastre de familie. 

Dar trebuie să ştii, Ruajek, miza ta e la fel de personală 
ca şi a noastră. 

TREIZECI ŞI ŞAPTE 


„A. 


Shotanii zac morţi la picioarele noastre. Eu i-am ucis. l- 
am lovit cu fulgere care le-au făcut trupurile să izbucnească 
în flăcări. Tremur, iar Rudjek mă prinde de umeri ca să mă 
calmeze, dar tremură şi el. Are tunica pătată de sânge 
unde cele două lame mânuite de shotani i-au străpuns 
carnea. E foarte mult sânge, iar chipul lui e cenuşiu şi 
obosit. 

Magia are un preţ. 

Chiar dacă preţul nu mai sunt anii mei de viaţă, e o parte 
din sufletul meu. l-am ucis pe oamenii ăştia, aşa cum l-am 
ucis şi pe Merka. Aşa cum i-am ucis pe bărbaţii de la 
copacul sacru Gaer. Da, ei au încercat primii să mă omoare, 
dar asta nu mă absolvă de consecinţele faptei mele. Câţi o 
să mai omor înainte să-mi vină şi mie sfârşitul? 

— Suntem în regulă. Rudjek îşi trece mâinile în susul şi în 
josul braţelor mele şi nici măcar căldura lui nu mă poate 
opri din tremurat. Datorită ţie. 

Datorită mie - şarlatanca-devenită-tămăduitor, 
comandând o magie care nu-i a mea. 

Vreau să mă cufund în braţele lui şi să-mi îngrop faţa la 
pieptul lui, dar vreau şi să-l alung. Aş face orice ca să nu 
mai trebuiască să mi-l aduc aminte îmbrăţişat printre 
blănuri cu sora mea. Rudjek îmi înţelege dispoziţia şi îşi lasă 
mâinile să-i cadă pe lângă corp. Suferă şi el. 

Mă întorc cu spatele şi-i văd pe nou-veniţi păstrând 
distanţa, dar urmărindu-ne ca nişte ulii. Nu, mă urmăresc 
pe mine. Niciunul dintre ei n-a scos o vorbă de când au 
ajuns. Mai uluitor e că niciunul dintre ei n-are nici măcar o 
picătură de sânge pe roba albă. 

— Sunt din Pădurea Întunecată, spune Rudjek, făcând un 
semn spre ei. Au venit să dea o mână de ajutor. 

Toate poveştile spun despre craveni că au pielea din 

scoarță de copac, gheare şi un corn pe nas. Aceştia sunt... 
oameni. Ne privesc la fel de curioşi cum îi privim şi noi pe 
ei. Nu sunt ce am văzut eu în viziunea despre moartea lui 
Rudjek. Dar acum, când am început să mă calmez, le pot 
simţi antimagia. La fel ca în viziunea mea, e un scut 
nevăzut între ei şi mine, iar magia mea pare ca şi adormită. 

— Craveni? întreb eu, ridicând dintr-o sprânceană. 

Rudjek zâmbeşte timid. 

— Şi-au schimbat înfăţişarea ca să nu vă sperie. 

— Cine e speriat? întreabă Majka, aruncându-i o privire 
lui Sukar. Tu? 

Sukar îşi şterge sângele de pe o rană care i se vindecă pe 
obraz. 

— lar mă plictisesc. 

Rudjek le zâmbeşte cravenilor, şi ei îi răspund la fel. 

— Mă bucur să vă văd. 

Par să fie de vârsta noastră, n-au mai mult de 17 sau 18 
ani. 

Trei băieţi şi două fete. 

Văzând că noi tot nu spunem nimic, Rudjek tuşeşte. 

— Ei sunt... ăăă... gărzile mele. 

— Din ce în ce mai bine, spune Majka, punându-şi mâinile 
în şolduri. Eşti viitorul vizir al Regatului, acum ai gărzi 
craveni. Urmează să ne spui că eşti şi tu un orisha. 

— De ce ai nevoie de gărzi? întreb eu. 

— O să-ţi explic mai încolo, răspunde Rudjek, prea dornic 
să schimbe subiectul. 

Îi prezintă pe craveni şi mi-e mai uşor să mă concentrez 
asupra lor, ca să nu fie nevoie să mă gândesc la seara asta. 
Stăpânesc reproducerea formei umane, cu diferenţe 
subtile. Fadyi, şeful lor, are înfăţişarea cea mai reuşită 
dintre toţi cinci. Are ochii depărtaţi, un nas lat şi nişte riduri 
fine care dau textură maxilarului colţuros. Are părul scurt la 
tâmple şi o claie de bucle negre pe mijloc. 

Infăţişarea Jahlei e aproape la fel de detaliată ca şi a lui 
Fadyi. Şi-a adăugat câţiva pistrui pe nas. Răeke e cea mai 
scundă dintre ei, cu ochi căprui puţin prea mari pentru faţa 
ei. Ezaric şi Tzaric sunt gemeni, cu cozi împletite lungi şi o 

piele imposibil de netedă. 

— Am fi venit mai devreme, dacă armata Efiyei n-ar fi 
pătruns în pădure, spune Fadyi, într-o tamarană cu accent. 

Rudjek se încordează. 

— E toată lumea bine? 

— l-am respins - ochii cravenului sunt îndureraţi -, dar 
am avut multe victime. 

Mă înfior. Sora mea o să vadă antimagia cravenilor ca pe 
o ameninţare. 

Zeii orisha, triburile şi acum cravenii. Elimină pe oricine 
s-ar putea ridica împotriva ei. 

— Am venit până aici pe urma mirosului ei, spune Jahla, 
apropiindu-se de Rudjek, şi de sub glugă îi iese o şuviţă de 
păr argintiu. 

Adulmecă aerul şi simt un val fierbinte urcându-mi pe 
gât. Se strâmbă când mă vede. 

— Ei, asta e o întorsătură nefericită de situaţie! 

Rudjek păleşte şi se uită în pământ. Probabil că Jahla 
simte mirosul Efiyei pe el. 

— Cineva ar face bine să explice, spune Majka, pe un ton 
piţigăiat. Rudjek aproape că s-a ales cu braţul tăiat, şi acum 
n-are nimic! Sukar, şi tăietura ta de pe faţă s-a vindecat... 
Ce anume se petrece aici? 

— Tatuajele mele sunt pentru protecţie şi vindecă rănile 
uşoare, îi aminteşte Sukar. 

Când Kira cercetează o rană de pe coapsa amei ei, Essnai 
şopteşte: 

— Ar fi trebuit să mă nasc Zu. 

— Asta nu explică ce-i cu tine, Rudjek, spun eu, 
încrucişând braţele şi aşteptând o explicaţie. 

Toată lumea se uită la el. 

— Bănuiesc că e momentul potrivit să-mi termin 
povestea, spune. 

Sângele shotanilor morţi îngroaşă aerul ca laptele acru. 
Magia lor opresivă s-a împrăştiat când a fost absorbită în 
pământ în momentul morţii. Un roi de muşte a coborât pe 
trupurile lor, iar păsările de pradă dau târcoale, aşteptând 
să eliberăm calea spre hrana lor. 

— Spune-o pe drum, răspund eu, strângându-mi braţele 
în jurul umerilor. Trebuie să plecăm. 

Majka îmi face semn cu degetul. 

— Şi tu ai o mulţime de explicaţii de dat. 

Călătorim restul nopţii şi toată ziua următoare. Mă ţin 
departe de Rudjek în timp ce ne spune adevărul despre 
străbunul lui, Oshin Omari, care s-a dovedit a fi un craven 
ce se prefăcea că e om. Ceea ce lămureşte multe: de ce 
Arti n-a reuşit niciodată să-l atace pe vizir, de ce lui Rudjek i 
se făcea întotdeauna rău în prăvălia tatei. Magia îi copleşea 
simţurile, iar trupul lui încerca s-o blocheze. Totuşi, Efiya 
fusese destul de puternică încât să-l păcălească. Să-l 
atingă. Un fior rece îmi coboară pe braţe când mă năpădesc 
amintirile şi îmi îndrept din nou gândurile doar la craveni. 

În Pădurea Întunecată, gărzile l-au ajutat pe Rudjek să 
înveţe unele dintre însuşirile lor. Deşi, în afară de 
vindecare, a dat greş la majoritatea lecţiilor. Fadyi este 
excepţional la schimbarea înfăţişării, ceea ce ghicisem din 
detaliile fine ale trăsăturilor lui omeneşti. Jahla e cercetaşul 
grupului - e un vânător care poate găsi orice. Răeke poate 
plia spaţiul şi schimba mediul, cam ca o tămăduitoare. 
Ezaric este un vindecător talentat, iar Tzaric e cel mai bun 
luptător dintre ei. Toţi cravenii au aceste talente, dar unii 
sunt mai buni decât alţii. Sunt curioasă ce altceva mai 
poate face Rudjek, dar nu întreb. Asta ar însemna să 
vorbesc de-adevăratelea cu el. 

E păcat, pentru că am multe întrebări. De ce nu are 
niciuna dintre trăsăturile lor fizice? Înainte să moară în 
Pădurea Întunecată, a mai avut şi alte semne în afara 
alergiei lui la magie? Mai sunt şi altele de aflat din povestea 
lui, dar nu pun întrebările. Pot aştepta deocamdată - sau 
pentru totdeauna, fiindcă o să mor în clipa în care o ucid pe 
sora mea. Mi se urcă stomacul în gât când mă gândesc. Nu- 
i corect; viaţa mea pare o glumă făcută de cineva. Hai să 
vedem ce chestie îngrozitoare mai putem să-i aruncăm, să 
vedem dacă o rupe în două! Dar eu refuz să cedez. O să îmi 
văd de treabă până la sfârşit. 

După ce depăşesc şocul, simt nevoia să-l tachinez pe 

Rudjek - cum a făcut şi el de multe ori, ca să-mi distragă 
atenţia când dădeam greş cu magia. Nu pot să neg 
senzaţia ameţitoare de încântare care mă gâdilă în piept - 
chiar şi cu tot ce s-a întâmplat. Insă îmi muşc limba. 
Prietenul meu e un craven. Mă uit la el cum merge în faţă, 
flancat de gărzile lui. Povestea despre strămoşul lui mi s-a 
părut dintotdeauna fantastică, dar n-am pus-o niciodată 
sub semnul întrebării. Adevărul e cu mult mai interesant 
decât legenda. Poţi să contezi pe Rudjek că va găsi oricând 
o cale să fie şi mai magic sau... antimagic, dacă e posibil 
aşa ceva. 

După ce ne spunem amândoi poveştile, conversaţia 
lâncezeşte. Rudjek îmi aruncă priviri, dar mă lasă singură. 
Şi, cu Essnai şi Sukar aici, mi-e uşor să-l evit. Mergem toată 
ziua, însă ritmul e lent. Aproape că se lasă iar seara când 
ajungem la trecătoarea care duce spre munţii Barat şi 
suntem prea obosiţi să începem să urcăm. 

Facem tabăra şi ne împărţim în două schimburi de strajă, 
ca măsură de precauţie în caz că vin din nou shotanii sau, 
mai rău, armata de demoni a Efiyei. Cravenii fac primii de 
pază. Rudjek nu e deloc încântat când îmi aşez culcuşul 
între Essnai şi Sukar, departe de el. 

Essnar şi Sukar mă întreabă cum mă simt de aşa de 
multe ori, că pierd şirul, şi se dau peste cap ca să se 
asigure că am destulă mâncare. Sunt mai mult decât 
protectori din cauza magiei mele şi pentru că o să mor. 
Sunt ultimul tămăduitor. Aproape. Efiya e altceva, dar mai 
există încă Arti şi Oshhe - tatăl meu, pe care l-am lăsat în 
mâinile monştrilor. Mă doare burta când mă gândesc cum l- 
am părăsit. Nu pot decât să sper că Efiya e ocupată cu 
armata ei şi căutarea ka-ului Regelui Demon. Asta ar trebui 
să însemne că Oshhe e în siguranţă, câtă vreme îl lasă Arti 
în pace. 

Dimineaţa vine repede. Nu reuşesc să adorm adânc, 
foindu-mă şi răsucindu-mă, fără să reuşesc să găsesc 
alinare. În visele mele, Rudjek o ţine pe Efiya în braţe. O 
mângâie pe obraz şi-i priveşte gura ca şi cum ar fi un fruct 
minunat pe care trebuie să-l guste. Se sărută, îndelung şi 

senzual, cu o pasiune care mă doare. Îi promite că o să 
meargă până la capătul pământului ca s-o apere. Acum îi 
aparţine ei - nu mie. Nu va fi niciodată al meu. 

Nu vreau amintirea asta şi aş da orice să scap de ea, dar 
n-o s-o uit niciodată. O urăsc pe Efiya pentru că l-a păcălit 
pe Rudjek şi nu-l pot ierta pe el. Pot să îi recunosc cu ochii 
închişi pasul pe caldarâm şi cadenţa muzicală a glasului în 
aglomeraţia din Piaţa de Est. Am crescut împreună. Am 
petrecut nenumărate ore furişându-ne pe malul râului. Ar fi 
trebuit să ştie că nu eram eu. 

— Cine ar fi trebuit să ştie că nu erai tu? întreabă Sukar. 

Strâng pătura la piept când mă ridic în şezut. Păcla 
somnului îmi înceţoşează mintea şi încă mă mai dor toţi 
muşchii după lupta de ieri cu shotanii. A trecut multă vreme 
de când m-am antrenat ultima dată cu tata cu un baston şi 
pe atunci nu m-am simţit niciodată aşa de obosită. 

— Ce? 

Mă priveşte cu atenţie, iar încruntarea îi încreţeşte 
tatuajele de pe frunte. 

— Ai zis că ar fi trebuit să ştie că nu erai tu. 

Prietenii mei habar n-au ce s-a petrecut între Efiya şi 
Rudjek şi n-am de gând să le spun. Sukar se uită la Rudjek, 
care e cu cravenii la marginea taberei. 

— Ce se întâmplă cu voi doi? mă întreabă el, pe ton 
scăzut. 

Rudjek se uită la mine cu ochii negri ca ora Osana şi o 
expresie îndurerată. Nu e atent la ce-i spun Fadyi şi ceilalţi. 

Incep să-mi strâng culcuşul - atentă să nu le deranjez pe 
Essnai şi Kira, care încă mai dorm strâns îmbrăţişate. 

— Nimic important. 

— Asta e o minciună cu ochi şi cu sprâncene, dar nu e 
treaba mea, se strâmbă batjocoritor Sukar. 

— Exact, răspund eu. Nu-i treaba ta, aşa că nu întreba. 

— Cineva e prost dispus în dimineaţa asta. 

Râde şi se strâmbă mimând şocul şi indignarea, iar eu nu 
pot să mă abţin şi râd şi eu. Am nevoie de râs. Am nevoie 
să uit. N-am timp să mă lamentez pentru ce ar fi putut fi 
între Rudjek şi mine. Oricum o să mor. Atunci o să fiu 

împăcată. Îmi tot spun asta ca să mai duc până la capăt 
încă o zi. 


Cât străbatem munţii, îl evit cu orice preţ pe Rudjek. 
Poate că nu e corect faţă de el, dar e mai bine aşa. De câte 
ori suntem aproape unul de celălalt, îmi găsesc ceva de 
făcut sau încep să discut cu unul dintre prietenii mei. Cu 
Essnai sau Sukar, vorbesc despre momentele noastre 
preferate de la Festivalul Lunii de sânge. Majka încearcă să 
mă înveselească - asta, când nu încearcă să se dea pe 
lângă fata craven cu pistrui şi păr argintiu. Când Kira nu 
vede de Essnai, mă lasă să exersez cu unul dintre 
pumnalele ei. De câte ori arunc lama în aer, îmi imaginez 
chipul surorii mele şi mi se face greață. 

În cea de-a şaptea zi, lăsăm în urmă munţii şi coborâm 
într-o vale aflată la marginea ținuturilor triburilor. N-am 
văzut nici urmă de Efiya, sau de demoni, sau de shotani. 
Așa-zişii mei prieteni se prefac toţi că au câte o treabă şi ne 
lasă pe Rudjek şi pe mine singuri în tabără. Mă enervează 
mica lor scamatorie. Plec şi eu din tabără, dar Rudjek vine 
după mine la râu. Nu sunt pregătită pentru discuţia asta. 
Nu încă. Rănile sunt prea proaspete. 

Mă opresc fără să mă întorc spre el. 

— Aş vrea să rămân singură, te rog. 

— O să mă eviti veşnic? întreabă el, iritat. 

— Aşa am de gând, deci pleacă, îi răspund. 

— Ştiu că n-o să poţi să mă ierţi niciodată pentru Efiya... 

Mă întorc şi văd soarele lucindu-i pe maxilarul colţuros. 

— Eşti un prost. 

— Merit să-mi spui aşa, răspunde el şi-şi coboară privirea 
spre picioare. Merit mai rău de-atât. 

— Şi ar trebui să fiu măgulită că ţi-ai imaginat că m-aş 
dărui ţie? 

— Şi eu am vrut să mă dăruiesc ţie, spune el, înfiorându- 
se. Ar fi trebuit să-mi dau seama... 

Sunt aşa de furioasă, că tremur din toate încheieturile. 

— Da, ar fi trebuit! 

Stăm foarte aproape unul de altul. Parfumul lui ameţitor 

îmi gădilă nările. Sunt nedumerită de cum reuşeşte să 
miroasă aşa de minunat după zile în şir pe drum. Intinde 
mâna spre mine, însă se opreşte şi-mi cere voie din priviri. 
Ar trebui să spun nu şi să plec, ca să ne scutesc pe 
amândoi de suferinţă, dar n-o fac. Incuviinţez din cap, 
pentru că încă îl mai doresc şi eu. 

Rudjek îmi prinde obrazul în palmă, iar eu întorc faţa spre 
mâna lui caldă şi-l las să mă tragă la piept. Imi răsună în 
urechi bătăile inimii lui. Forţa lor mă alină, dându-mi o 
senzaţie de pace. Aş putea sta veşnic aşa, ascultându-i 
ritmul inimii. 

Îşi îngroapă nasul în părul meu şi trage aer în piept de 
parcă ar inspira viaţă. 


— Arrah. 

Numele meu sună ca o muzică dulce pe limba lui; 
chemarea trilului păsărilor; zumzetul oceanului. 
Următoarele cuvinte pe care le rosteşte îmi trimit un fior pe 
şira spinării. 


— Trebuie să-ţi spun ceva. 

Şoaptele căpeteniilor mă fac să tresar şi-i acoperă glasul. 
Îi simt mâna fierbinte pe faţă, prea fierbinte. Mă străfulgeră 
o durere ascuţită în obraz şi mă trag de lângă el, pe 
jumătate  clătinându-mă. Am senzaţia că tocmai m-a 
pălmuit cineva. Magia din mine se mişcă, pregătindu-se să-l 
atace pe Rudjek. Mă trag şi mai departe, iar el face la fel, o 
barieră invizibilă despărţindu-ne. 

Rudjek se încruntă la mâinile lui, de parcă ar fi nişte şerpi 
periculoşi. 

— Despre asta voiam să vorbim. Antimagia. De-asta ar fi 
trebuit să ştiu că nu erai tu, Arrah, spune el, înfiorându-se. 
Re'Mec a spus că nu vom putea fi niciodată împreună. Chiar 
dacă ne-am putea controla darurile - magia ta şi antimagia 
mea -, ar exista şi alte consecinţe. Ne-am slăbi unul pe 
celălalt şi până la urmă unul dintre noi l-ar distruge pe 
celălalt. De-asta, în poiană... am crezut că poate că n-are 
dreptate. Am crezut că aveam o şansă. 

— Dar nu s-a întâmplat niciodată între noi... 

Mintea îmi fuge la sărutările noastre aproape împlinite, la 


< 386 + 


atingerile prelungite şi la valul de căldură de dinaintea lor. 
Înainte, n-aveam magie, dar acum, cu ka-urile căpeteniilor, 
lucrurile stau altfel. 

— Efiya... 

N-are nicio noimă. Sora mea are magie, şi totuşi... 

— Nu ştiu. Rudjek se mai îndepărtează cu un pas de 
mine. Ea e cumva diferită. 

Mi se strânge stomacul de groază când înţeleg. Dacă 
sora mea e destul de puternică să ucidă zei orisha, atunci 
antimagia lui nu-i poate face nimic. Nu-mi scapă ironia 
situaţiei şi mă silesc să râd amar. Toată viaţa, am tânjit 
după magie ca să umplu golul dintre mine şi mama, dar a 
fost o dorinţă prostească, a unei fete proaste. Acum o am şi 
nu e suficientă ca s-o opresc pe Efiya, e suficientă doar ca 
să-mi distrugă orice şansă pe care aş avea-o cu Rudjek în 
ultimele mele clipe. 

Ne uităm unul la altul, cu privirile încărcate de emotie, o 
viaţă întreagă de şanse pierdute. 

Vreau să mă cufund din nou în braţele lui, dar asta-i tot 
ce pot avea din el, iar el, din mine. 

Nu e suficient. 

TREIZECI ŞI OPT 


„A. 


Lui Rudjek îi e teamă să mă atingă. Crede că sunt o 
floricică şi că o să mă ofilesc şi o să mor dacă sunt 
tulburată. Nu ştie că am murit deja de o mie de ori. Am 
murit când m-a blestemat mama. Am murit când i-a furat 
lumina tatei. Am murit când am văzut copiii pe care i-a 
răpit pentru ritualul ei. Am murit când Kore mi-a spus 
despre edami. Mor din nou de fiecare dată când închid ochii 
şi mă gândesc la toate lucrurile îngrozitoare pe care le-a 
făcut familia mea. 

Nu mi-e teamă de moarte, dar nu vreau să mor fără să-i 
simt buzele lipite de ale mele. Fie şi pentru o clipă scurtă. 
Sunt bântuită de amintiri ale săruturilor trăite de ka-urile 
din mine. Ale celor blânde şi dulci; ale celor pline de 
pasiune. Ale celor senzuale şi lungi, care-mi taie răsuflarea. 
Ale celor repezite şi stângace, care-mi pun pe jar inima. 

L-am evitat pe Rudjek din noaptea cu Efiya. Acum, când 
suntem singuri, aşezaţi pe malul râului şi ascultând susurul 
apei, nu vreau să mai stau deoparte. Vreau orice a avut 
sora mea de la el - vreau mai mult. 

— Ar trebui să ne întoarcem înainte să vină după noi, 
spune el, pe un ton grav. Essnai şi Sukar o să creadă că te- 
am răpit. 

— O să te urmărească până în pânzele albe, răspund eu, 
aruncând o piatră în râu. Essnai s-ar putea să-ţi rupă 
picioarele. 

Rudjek îmi aruncă un zâmbet strâmb. 

— Mă tem că mi-ar face mai mult de-atăt. 

Fadyi, şeful cravenilor care arată aproape ca un om, intră 
în poiană. Îşi ţine privirea în pământ, ca şi cum ne-ar fi 
surprins în vreo poziţie indecentă. 

— Îmi pare rău că vă întrerup, se scuză el. Am zărit 
armata Efiyei venind dinspre sud, la o jumătate de zi de 

mers în urma noastră. 

— Putem ajunge la Templu înainte să ne prindă din 
urmă? întreabă Rudjek, cu glasul lui de comandant. 

Un glas rece şi precis, gata să dea ordine, ca şi cum asta 
ar fi făcut toată viaţa. Ne ridicăm, cu spatele încordat, şi 
bănuiesc că amândoi simţim aceeaşi osteneală în oase. 
Aşteptăm momentul ăsta de zile în şir, dar nu înseamnă că 
ne e mai uşor să auzim. 

— Dacă mergem mai departe fără pauză, răspunde 
Fadyi. Demonii sunt limitați de gazdele lor, dar dacă apucă 
să înghită suficiente suflete, nu ştim de ce o să fie în stare. 

Căpeteniile izbucnesc într-un cor asurzitor în mintea 
mea. Cuvintele lor sunt insistente şi înnebunite, iar mie mi 
se încordează muşchii în dorinţa de a ajunge la Templu. 
Trebuie să plecăm acum. Nu mai avem timp. O iau din loc, 
nu înapoi spre tabără ca să ne strângem întâi lucrurile, ci 
încotro mă duc ele. Rudjek mă strigă, dar glasul lui se 
pierde în corul vocilor. Când mă ajunge din urmă împreună 
cu Fadyi, cuvintele lor sună ca un vis pe jumătate uitat, 
aproape pierdut la marginea amintirilor. 

Tămăduitorii mă cheamă la Templul unde şi-au dat 
ultima suflare. Unde sângele lor a pătat iarba. Unde trebuie 
să am o ultimă înfruntare cu sora mea. 

Nu mă opresc până când luna nu alungă soarele de pe 
cer. Mergem ore în şir fără oprire şi ajungem la Templu în 
toiul nopţii. Mă aştept să găsesc un cimitir şi mirosul morţii, 
dar nu se văd leşuri. Efiya le-a ars, astfel încât căpeteniile 
să nu poată reveni în trupurile lor. A lăsat iarba de sub ei 
neatinsă şi nepătată. Nu pot să nu mă întreb dacă e un gest 
sentimental, care se trage din zilele de demult, când eram 
în grădina din Kefu. 

Din Templul lui Heka n-a mai rămas mare lucru în afară 
de cărămizi căzute şi coloane prăbuşite. Din amintirile 
căpeteniilor, o văd pe Efiya distrugându-l înfuriată după ce-i 
scăpaseră din mână. Urc treptele instabile cu Rudjek lângă 
mine, ducând o torţă - ceilalţi rămân afară. Păşim peste 
potire, statui sfărâmate şi pietre crăpate. Şoaptele 
încetează numai când ajung la un dais înălţat, ridicat pe o 

platformă netedă. E acoperit cu praf şi sfărâmături, dar 
altfel e neatins. Lovesc platforma cu piciorul. 

— Aici e. 

Rudjek îngenunchează şi încearcă în zadar să împingă cu 
umărul lespedea de granit. Se opreşte, cu fruntea asudată. 

— S-ar putea să am nevoie de un pic de ajutor. 

Mă las în genunchi lângă lespede. 

— Încearcă acum! 

Când împingem amândoi, piatra geme şi se mişcă într-o 
parte, iar în puţul fără fund de dedesubt cad spărturi de 
piatră şi praf. 

Rudjek fluieră, iar în încăpere se aude ecoul. 

— Acum trebuie să ne târâm în măruntaiele fiarei. 

— Nu-s chiar măruntaiele fiarei. Întind mâna către o 
scară săpată în zid. Dar e pe-aproape. 

Rudjek aprinde câteva torţe aruncate în preajmă şi le 
aşază de jur-împrejurul Templului, ca să vedem mai bine. 
Când aruncă una dintre ele în puț, cade aşa de departe, 
încât flacăra se stinge înainte să ajungă jos. Ne uităm unul 
la altul - chipul lui sumbru oglindindu-l pe al meu. 

— Cobor eu primul. Nu ştim ce-i jos. 

— Nimic în viaţă, răspund eu. 

Nimic ce ne-am dori să vedem. 

Rudjek îşi prinde o torţă neaprinsă în spate, apoi coboară 
în beznă. Nu şovăi când încep şi eu să cobor. Nu vreau să 
fiu prea departe de el, de teamă că Efiya ar putea apărea 
din neant şi l-ar putea răpi pe vreunul dintre noi. Aerul 
umed mă sufocă şi mă arde pe gât. 

Rudjek ţipă şi eu încremenesc, agăţată de trepte. Simt în 
jurul gâtului aer rece, iar glasul lui se stinge. Oare Efiya l-a 
luat de pe scară, ca un hoţ la adăpostul nopţii? A venit 
vreun alt demon să şi-l revendice ca pradă? Sau a apărut 
vreo altă forţă, de neştiut, să-l ia ca să-mi facă mie în 
ciudă? 

— Ce s-a întâmplat? întreb eu, ca să alung tăcerea. 

— Parcă ziceai că nu-i nimic viu aici, bombăne Rudjek. 
Tocmai mi s-a târât ceva pe mână. 

Oftez auzind neîncrederea din glasul lui şi coborâm mai 

departe spre încăperea rece şi întunecată. 

— Imi corectez afirmaţia iniţială. Nimic viu care să aibă 
vreo importanță. 

— Insectele gigantice sunt destul de importante. 

Imi înăbuş dorinţa de a râde, iar hohotul mi se opreşte în 
stomac. E faţa lui Rudjek de care mi-a fost cel mai dor - 
faţa lui care nu se ia prea în serios. Mi-a fost dor de tine. Te 
doresc. Nu spun cuvintele cu voce tare, ca şi cum rostirea 
lor ar însemna că aş provoca soarta. N-a conspirat deja 
universul, voit sau nu, împotriva noastră? În loc de asta, îmi 
ţin cuvintele pentru mine, iar ele zgândăresc focul care 
arde deja înlăuntrul meu. 

Rudjek îşi dă drumul în încăpere cu o bufnitură şi un 
scrâşnet puternic. 

— Douăj' de zei! 

Când ajung şi eu jos, scapără cremenea şi aprinde torţa. 
Ochii i se măresc când vede încăperea. 

— E un mormânt. 

Podeaua e acoperită cu oase: maxilare, cranii, tibii, umeri 
şi coaste. Oase subţiri şi oase mari ale unor bărbaţi şi femei 
care trebuie să fi fost nişte uriaşi. Dintr-odată, timpul se 
mişcă în jurul meu, ducându-mi mintea într-o gaură neagră 
aşa de repede, că lumea se întoarce cu susul în jos. 
Grămada de oase se micşorează până nu mai rămâne la 
vedere decât pardoseala de marmură. Pe ferestrele 
deschise, care dau spre un masiv muntos înverzit, intră 
lumina soarelui. Clipesc de câteva ori, ca să alung 
ameţeala. Nu m-am mişcat - e acelaşi loc. În trecut, se afla 
pe cel mai înalt vârf muntos şi acum e îngropat într-un puț 
adânc. 

Ka-urile din mintea mea sunt tăcute. 

Unul câte unul, se desluşesc detaliile. Ornamentele aurii 
de la baza pereţilor. Vaze de cristal aşa de fin, încât 
trandafirii roşii şi apa din ele par suspendate în aer. Oameni 
încremeniţi de magie ca nişte statui, cu ochi disperaţi şi 
rugători îndreptaţi către mine. Sunt de două ori mai înalţi 
ca mine şi au aripi cu pene albe care aruncă prisme de 
umbre în încăpere. Ochi care au toţi o nuanţă uluitoare de 

verde. Au dinţi ascuţiţi şi pielea străvezie ca a oamenilor 
din Nord. In ţinuta lor se vede şi o urmă din firea eterică a 
zeilor orisha. 

Poartă tunici sclipitoare de aur şi argint şi inele cu rubine, 
şi diamante, şi opal negru. Mi se poticneşte răsuflarea când 
mă apropii de ei. Destul de aproape ca să văd cum li se 
ridică şi coboară pieptul. Panica e palpabilă, chiar nu ajunge 
până la zâmbetele nefireşti de pe chipurile lor. Locul ăsta e 
familiar, de la aerul curat de munte până la trandafirii cu 
parfum dulce şi mai ales la arta macabră. Arunc o privire 
peste umăr să-l întreb pe Rudjek dacă vede şi el, dar nu-i 
aici. Este o viziune a încăperii din alt timp. Rudjek e în 
încăperea de acum, care e un mormânt. 

Când traversez camera din viziune, statuile vii fac mişcări 
uşoare ca să nu mă piardă din vedere. Un caprimulg se 
opreşte pe pervaz, îşi înclină capul şi mă priveşte cu nişte 
ochi negri plini de curiozitate. les din anticameră printr-o 
arcadă suficient de mare ca să lase să treacă oameni de 
dimensiunile statuilor. Duce într-o altă încăpere cu 
marmură albă - aceasta, măreaţă şi întinsă. 

Pe deasupra, trepte arcuite duc spre un tron care 
pluteşte ca un nor. Imprumută nuanţa aurie a soarelui ce se 
revarsă pe ferestre. Mă apropii, iar paşii mei răsună ca nişte 
clopote. 

— In sfârşit, ai venit, dragostea mea, îngână o voce 
caldă, ca mătasea cea mai fină, împletită cu cea mai dulce 
miere. 

li simt răsuflarea ca o adiere caldă pe gât. Trezeşte în 
mine o dorinţă profundă, ca primul tunet al furtunii. O 
umbră a puterii lui îmi cuprinde pieptul. 

Exact ca prima dată, când Arti m-a blestemat cu magia 
lui. 

— Mi-a fost dor de tine, îmi spune. 

Mă întorc, dar nu-i nimeni aici. Privirea îmi cade din nou 
asupra scărilor şi, în pofida oricărei logici, le urc până la 
tronul de deasupra sălii. Nu ştiu cum sau când, dar am mai 
fost aici şi înainte şi, fără să mă gândesc de două ori, mă 
aşez pe tron. Intr-o clipă, port o rochie roşie care mi se 

revarsă ca lava la picioare. Braţele îmi sunt cuprinse de 
benzi de aur, iar mâinile mi se odihnesc pe două cranii 
umane lustruite. Femururi curățate şi prinse între ele cu o 
împletitură de aur alcătuiesc şezutul. Cranii de animale 
mărginesc arcada spătarului. Curbura distinctivă a tronului 
e dată de nişte coaste. Am stat de multe ori pe tronul 
acesta. Locul e o amintire şi pare la fel de real ca atunci 
când am păşit cu o clipă în urmă în încăpere, alături de 
Rudjek. 

— Mama ta te-a marcat cu magia mea ca să te apere de 
Efiya. 

Altă şoaptă în vânt. Numele lui îmi stă pe limbă; îmi 
răsună în urechi. Cuvintele sunt pline de angoasă şi dorinţă. 

— N-o să te pierd din nou, nu acum, când suntem aşa de 
aproape. 

— Cine eşti? întreb cu glas tremurat, dar ştiu răspunsul. 

Regele Demon a găsit o cale să-mi invadeze mintea, deşi 
Efiya şi Merka au dat greş. Acum îmi şopteşte minciuni ca 
să mă facă să am încredere în el, minciuni cărora doar un 
nebun le-ar da crezare. 

Scena se schimbă şi acum stau lângă un lac îngheţat, cu 
picioarele încrucişate. Lângă mine se află un băiat - cel mai 
frumos băiat pe care l-am văzut vreodată. Părul lui lung eo 
claie albă, de aceeaşi culoare cu aripile strânse la spate. 
Una dintre ele e puţin mai sus decât cealaltă, ca şi cum nu 
s-ar fi vindecat bine după o rană veche. O amintire vagă 
ameninţă să se destrame când îl privesc, aşa că mă uit la 
lac. Totuşi, îi întrezăresc profilul şi inima îmi bate cu putere. 

— Nu-ţi aduci aminte nimic? 

Glasul lui e ca un tors, ca un cântec de leagăn, ca un 
murmur de muzică dulce. N-am destulă încredere în mine 
să răspund, iar el îşi trage genunchii la piept. 

— Sunt Daho. 

Îşi spune numele ca şi cum ar aştepta o reacţie din 
partea mea, dar nu-mi pasă cum îşi spune el. Vreau să iasă 
din mintea mea. Totuşi, nu mă pot împiedica să privesc 
peste lacul îngheţat şi ceața care se ridică din el. 

— Ştiu... ştiu locul ăsta, mă bâlbâi, având senzaţia că am 

petrecut eoni întregi stând nemişcată pe malul acestui lac. 

— E locul nostru, îmi spune Daho. Aici m-ai găsit după ce 
m-au abandonat ai mei. 

— Nu, şoptesc eu, clătinând din cap. E o păcăleală. 

— Fram ţi-a furat amintirile, oftează el, dar o să revină cu 
timpul. 

— N-o să te las să te joci cu mine cum ai făcut cu mama, 
răspund eu, scrâşnind din dinţi. Nu ştiu cum ai pătruns în 
mintea mea, dar eu nu sunt ca Arti sau Efiya. N-o să-ţi fac 
pe voie. 

— Nu sunt în mintea ta, Dimma, spune el. Tu eşti în 
mintea mea. 

Când aud numele, simt o durere ascuţită care-mi fulgeră 
prin cap, iar prin faţa ochilor îmi trec sori şi luni. E mai rău 
decât în viziunea cu Rudjek în Pădurea Întunecată. Luna şi 
soarele se fugăresc pe cer aşa de repede, încât sunt doar o 
pâclă de foc şi gheaţă fără de sfârşit. Am senzaţia că mi se 
despică în două capul. Îmi prind fruntea între mâini, dar 
durerea taie şi mai adânc. Sunt pe punctul să-mi amintesc 
ceva, când un val de magie liniştitoare şi purificatoare 
alungă durerea. Mă uit din nou la lacul îngheţat, iar numele 
dispare. 

— Îmi pare rău, zice Daho, tresărind. Am uitat că Fram ti- 
a luat şi numele. Magia lui îţi ascunde mintea, ca să te 
împiedice să-ţi aduci aminte adevăratul tău eu. Când ai fost 
marcată cu magia mea, am încercat cu disperare să-ţi aduc 
aminte... Se opreşte, trăgându-şi genunchii şi mai aproape 
de piept. Dar m-ai tot respins. Sunt mai puternic acum, şi tu 
eşti mai puternică. O să fim curând împreună din nou. 

Fram ti-a luat numele. 

Fram, zeul orisha al vieţii şi al morţii. 

Cuvintele lui mi se învârt în cap şi nu reuşesc să le 
pricep. Rămân fără grai când o magie liniştitoare îmi 
împinge amintirile undeva, la hotarul minţii - amintiri care 
par foarte vechi. Gândurile mi se îndreaptă spre orisha 
Nenumită, cu şerpii încolăciţi pe braţe. Orisha fără chip. 
Cea despre care Re'Mec, cu chipul lui Tam, a refuzat să 
vorbească. Orisha care şi-a trădat neamul pentru Regele 

Demon - e ama lui, iubirea lui. Oare Fram i-a /uat numele? 
Şi cumva el crede că eu sunt ea? Dar chiar în timp ce 
resping această revelaţie sumbră, o parte din mine începe 
să fie încântată de idee. Îmi aduc aminte cât de familiară 
mi se părea magia lui când se trezea în trupul meu, cum m- 
a apărat, cum a încercat să mă aline. 

Nu, nu poate fi adevărat. 

Ea nu e eu - eu nu sunt ea. 

Vreau să mă uit la el, dar simt o forţă care îmi ţine 
privirea pironită pe lacul îngheţat. 

— Te aştepţi să cred că eu sunt orisha Nenumită, mă 
răstesc eu. Mă iei de proastă? 

— O să dureze până îţi aduci aminte, răspunde el. O să te 
ajut. 

— Încetează cu minciunile! îi poruncesc, iar vocea meu 
are un ecou pătrunzător. Ştiu cine sunt eu. 

— Nu-i nevoie să te conving, răspunde el, prea calm. 
Timpul o să scoată totul la iveală. 

— Şi atunci, de ce mai discutăm, dacă nu ca să mă 
convingi? 

— Motive egoiste, recunoaşte el. Aveam nevoie să te 
văd. 

Detest valul de dorinţă pe care-l naşte glasul lui în mine. 
Magia lui mă învăluie, cuprinzându-mă ca un prieten vechi - 
nu, cuprinzându-mă ca un iubit de demult care se întoarce 
acasă. E la fel de familiară ca propriul meu eu, şi este 
mângâietoare. Vreau să mă pierd în ea. Dovăj' de zei, nu! 
Nu pot lăsa să se întâmple aşa ceva. _ 

Nu mă pot lăsa păcălită de minciunile lui. Imi aduc 
aminte cum au încercat demonii din Kefu să mă împiedice 
să mă întorc în trupul meu când eram în pragul morţii. Cum 
Rudjek din vis a încercat să ajungă la inima mea ca să mă 
ţină acolo. Mă uit peste lac, iar ceața se schimbă în mii de 
chipuri vopsite în alb din tribul Litho, care mă privesc. 

Nu oameni ai triburilor, ci demoni care îi întruchipează. E 
o proiecţie din amintirile mele. 

Daho face semn către demoni. 

— Erau fermieri, învăţaţi, ziditori de case, oameni de 

toate felurile. Au ales să nu lupte în război, dar zeii orisha 
tot i-au ucis şi le-au întemnițat sufletele în Kefu. 

E atâta durere în cuvintele lui, încât mă doare şi pe mine 
sufletul. 

— Au încercat să-mi ia ka-ul, spun, nesigură acum. 

— Nu s-au ospătat nici măcar cu un suflet, dar pentru zeii 
orisha n-a contat, răspunde el, trăgând adânc aer în piept. 
Au văzut că erai diferită. Au încercat să te salveze de Efiya 
şi să te împiedice să te înalţi în moarte. 

Mi se strânge stomacul. Eram sigură că demonii îmi voiau 
sufletul, dar n-au făcut altceva decât să mă ţină la graniţa 
morţii. Dacă mi-ar fi vrut sufletul în starea aceea, l-ar fi 
putut lua fără să încerce măcar. Are dreptate. Erau altfel 
decât demonii care m-au aţâţat în deşert după ce am rupt 
blestemul mamei. Altfel decât cei pe care i-a trezit Efiya. Nu 
pot să cred cele mai multe lucruri pe care le spune, dar zeii 
orisha sunt departe de a fi perfecţi şi sunt răzbunători. Kore 
a spus că, dacă ar fi avut ocazia, m-ar fi ucis ca să-i facă un 
rău mamei. Pentru Re'Mec, Ritualul de trecere e felul lui de 
a pedepsi Regatul. 

Indoiala şi nesiguranța încep să mi se strecoare din nou 
în minte. Mă supără că nu pot să am încredere nici în zeii 
orisha. Orice minciuni or fi spus, demonii sunt periculoşi. 
Am văzut asta cu ochii mei pe alee, când demonul a înghiţit 
sufletul bărbatului. Totuşi, nu pot scăpa de senzaţia că e 
ceva adevăr şi în cuvintele Regelui Demon despre zei. 

— E tare frig aici, spune Rudjek, rupând legătura mea cu 
Daho, iar mintea îmi revine în prezent, în încăperea oaselor. 

Trag aer în piept, însă umezeala mă sufocă. Îmi tremură 
tot corpul. Rudjek e lângă mine, şi mişcă torţa împrejur. 
Pereţii sunt înnegriţi şi de undeva picură apă peste piatră. 
Nu pot să-mi scot din cap glasul lui Daho - e ca o adiere 
blândă pe buze, o îmbrăţişare caldă. Dacă e să-i dau 
crezare, în mine sunt îngropate secrete pe care nu pot să le 
pătrund şi care mă vor distruge. 

Imi sprijin braţul de perete şi închid ochii. Simt gust de 
fiere în gât şi înghit. Rudjek ajunge lângă mine într-o clipă 
şi-mi pune mâna pe umăr. Căldura îmi coboară pe braţ. O 

senzaţie mai discretă decât când mi-a atins direct pielea 
sau când m-a strâns la piept. Mă alină când am mai mare 
nevoie, dar îşi trage mâna, de teama efectelor antimagiei 
lui. 

— Sunt bine, gâfâi eu, aproape fără suflare. 

Regele Demon încearcă să mă distragă şi să mă 
împiedice să găsesc pumnalul. N-o să-l las. 

— E suficient să spui o vorbă şi plecăm. 

Glasul profund al lui Rudjek îmi aminteşte de ce suntem 
aici. 

Privirile ni se întâlnesc în semiîntuneric; ochii lui par nişte 
luni negre pe pielea maronie. În minte îmi apar momente 
din trecut, ca nişte scântei care sar din foc, şi un alt adevăr 
sumbru iese la suprafaţă. Extrag una dintre amintirile 
tămăduitorilor. E a căpeteniei Zu. Cel mai mare scrib al 
neamului său, un istoric. 

— Când a căzut Regele Demon, Kore şi Re'Mec au 
prăbuşit un munte întreg ca să-i îngroape moştenirea, spun. 
Locul ăsta e tot ce-a mai rămas. Mulţi ani după ce s-a 
format valea, primele triburi care au locuit ţinutul încă mai 
puteau simţi rămăşiţele magiei lui. Asta l-a atras pe Heka 
din stele. 

— Ce înseamnă pentru tine locul ăsta? 

Spune pentru tine de parcă ar avea şi el amintiri sau de 
parcă ar auzi că inima mea are acum două bătăi. Mi-e 
teamă că răspunsul l-ar distruge; mă va distruge pe mine, 
aşa că îl las tăinuit în spatele zidurilor sumbre ale minţii 
mele. 

— Un loc al minciunilor, îi răspund. 

O durere arzătoare îmi cuprinde pieptul când intrăm în 
sala tronului din prezent, nu într-o amintire a unor vremuri 
uitate. Sunt prea multe cuvinte nespuse, prea multe de zis. 
Între noi stau vieţi întregi de taine, dar le alung 
deocamdată. O să mă bântuie până la sfârşitul zilelor - care 
va veni destul de curând dacă reuşesc s-o omor pe sora 
mea. 

Sala tronului e o oglindă întunecată a locului din 
amintirile mele. În aerul stătut pluteşte praful şi învăluie 

marmura albă în cenuşiu. Umbrele noastre se întind pe 
podea, de două ori mai înalte, de parcă ne-am fi 
preschimbat în demonii care au trăit, şi au iubit, şi au murit 
aici. 

Lumina torţei lui Rudjek cade pe treptele care se arcuiesc 
peste încăpere şi se termină în umbre. 

— Ce-i asta? 

— Un tron, spun, cu glasul înăbuşit de beznă. 

Cu o mână pe iatagan, Rudjek cercetează sala. 

— Locul ăsta pare în neregulă. 

Când privirea îi cade din nou asupra mea, îl sărut. E luat 
prin surprindere şi se împleticeşte înapoi, cu ochii arzând 
de dorinţă şi gura încremenită de surprindere. Obrajii i se 
înfierbântă şi face un pas în faţă, apoi se opreşte. In ochi i 
se reflectă războiul care se dă în el, dar se sileşte să 
rămână nemişcat. 

— Nu putem, Arrah, spune, cu chipul schimonosit de 
durere şi dorinţă. Ai văzut ce era să se întâmple când ne- 
am atins lângă râu. 

Simt furnicături pe buze, iar năluca îmbrăţişării noastre 
stăruie ca urmele unei furtuni. Simt pe rând valuri de 
căldură şi de frig în trup, iar combinaţia e şocantă şi 
încântătoare. Mă mai apropii cu un pas. Vreau să-i gust 
buzele, să-i explorez gura, să-i simt căldura împletindu-se 
cu a mea. Vreau să mă facă să-l uit pe Daho. 

— S-ar putea să nu supraviețuiesc după noaptea asta, 
Rudjek, spun, înghițind un nod. Nu vreau să mor fără să ştiu 
cum e să te sărut. 

Rudjek sprijină torţa de un perete şi mă trage în braţele 
lui. Mă strâng lângă gâtul lui cald şi, din nou, mă străbate 
dorinţa. 

— N-o să mori. Rosteşte cuvintele pe un ton scăzut şi 
greu. N-o să te las. 

Înalţ capul şi clipesc, ca să alung lacrimile. 

— Promiţi? 

Îmi prinde faţa în mâini şi încep să tremur toată. 

— Promit. 

închid ochii când mă sărută de-adevăratelea pentru 

prima dată. Buzele lui moi sunt fine ca petalele de 
trandafir, iar limba ca atingerea fierbinte a soarelui. Are 
gustul iernii, şi al razelor de soare, şi al primăverilor calde. 
Bâjbâi cu mâinile, căutând un loc de care să mă ţin când 
mă trage spre el. Străbat liniile gâtului, umerilor şi spatelui. 
Şi el explorează. Degetele lui urmează conturul claviculei 
mele, atingerea lui preschimbându-se într-o urmă de foc ce 
mă lasă dornică de şi mai mult. Când ne îndepărtăm, îmi 
arde gura. Antimagia lui îmi face urechile să ţiuie şi pielea 
să mă mănânce. Mi se învârte capul şi simt extenuarea 
coborând în mâini şi în picioare, dar a meritat fiecare 
secundă. 

— A fost... 

— Uluitor. 

Mi-a căzut pe faţă o coadă, iar Rudjek mi-o dă după 
ureche, şi degetele lui îmi ating obrazul. 

— Te simţi bine? 

— Da, şoptesc eu. Tu? 

— Mă simt puţin slăbit. 

Ne uităm unul la celălalt într-o tăcere care se prelungeşte 
prea mult - ştiind că nu vor mai fi şi alte sărutări, decât cu 
consecinţe. Îmi atrage atenţia o piatră puţin deplasată de 
pe treptele din spatele lui. O mişc în lăcaşul ei crăpat şi scot 
pumnalul învelit într-o cârpă. Doar el rămâne neatins de 
ruina din palat. Mânerul e incrustat cu aur şi argint şi pe 
ambele părţi ale lamei sunt gravate simboluri. 

Rudjek se uită încremenit la pumnal, cu o privire plină de 
durere. 

— N-o face, Arrah! 

— Trebuie, spun, cu glasul ca o boare de vânt. M-am 
împăcat cu gândul. 

— Ei bine, eu, nu, răspunde el, uitându-se oriunde, numai 
la faţa mea, nu. Nu pot să te pierd. 

— Uită-te la oasele astea! îi zic, făcând un gest cu braţul. 
O să se întâmple din nou la fel dacă sora mea eliberează 
ka-ul Regelui Demon. Nu pot îngădui aşa ceva. 

— Probabil că sunt mii de morţi aici, şopteşte el. A fost un 
monstru. 

— Este un monstru. 
Dacă spui a fost înseamnă să te prefaci că ameninţarea 
nu mai există, când, de fapt, Daho e cât se poate de viu. 

TREIZECI ŞI NOUĂ 


„A. 


— Vine cineva! răcneşte Majka. 

Imi pun pumnalul la brâu şi urcăm în grabă scara. Rudjek 
arată prăfuit, zdrenţuit şi obosit în lumina lunii - iar sărutul 
m-a lăsat şi pe mine slăbită. N-a fost o idee bună, dar nu-mi 
pasă şi nu regret. Sentimentele mele pentru Rudjek şi 
această amintire nouă, de neînchipuit, despre Daho încă 
mai ard în mine. Sărutul n-a făcut decât să înrăutăţească 
situaţia. Dacă supraviețuiesc acestei nopţi şi rămân departe 
de palatul Regelui Demon, poate că noua legătură va slăbi. 
Vreau să cred o mulţime de lucruri care nu sunt adevărate. 

Rudjek îşi scoate iataganele dintr-o singură mişcare 
fluidă. 

— O să folosim Templul ca bază. 

— Ce Templu? ţipă Majka, pe un ton care ajunge într-o 
nouă octavă. Vrei să spui grămada de pietroaie unde 
sunteţi voi? 

Sukar îşi coboară ocheanul. 

— O să fie interesant. 

Un băiat cu păr creţ de culoarea soarelui iese din umbre. 
E Tam. Sau presupun că ar trebui să spun Re'Mec. Simt 
cum mi se adună furia în piept şi-mi muşc buza. Multe din 
cele prin care am trecut cu toţii ar fi putut fi evitate dacă ar 
fi dat el dovadă de compasiune. 

Poartă o elara albă tivită cu fir roşu, auriu şi verde şi 
sandale cu mărgele. Nu tocmai practice pentru o luptă. E 
aproape imposibil de crezut că e/ l-a învins cândva pe 
Regele Demon. Scribii le spuneau lui Kore şi Re'Mec Regii 
Gemeni, dar e evident că ea era adevărata eroină, iar el nu 
făcea decât să se ţină după ea. 

— Re'Mec, spune Rudjek, cu ton muşcător. 

Orisha zâmbeşte, dar zâmbetul nu-i cuprinde şi ochii. 
Când privirea lui albastru-deschis o întâlneşte pe-a mea, 

simt cum mă împunge ceva într-un colţ al minţii - o 
amintire care sfârâie ca o torţă la primele picături de 
ploaie, încercând disperată să se elibereze din nişte lanţuri 
nevăzute. Aceeaşi magie calmă şi liniştitoare îmi 
îndepărtează amintirea înainte să ajungă să se 
limpezească. Această magie nu vine de la tămăduitori. E 
străveche, mai veche decât timpul însuşi, şi are gustul 
lacrimilor. 

— Te cunosc? întreb, dar nu e întrebarea potrivită. Mă... 
Tu mă cunoşti pe mine? 

Re'Mec clipeşte şi zâmbeşte batjocoritor. 

— lubita ta şi-a pierdut raţiunea? 

Rudjek îndreaptă unul dintre iatagane spre capul lui 
Re'Mec. Lama spintecă aerul, iar orisha se trage într-o parte 
în ultimul moment. lataganul loveşte o coloană de piatră 
crăpată şi rămâne acolo. Păcat că nu l-a nimerit pe Re'Mec. 
Nu-i cu nimic mai bun decât Daho. Din unele puncte de 
vedere, e mai rău. A stat fără să facă nimic şi l-a lăsat pe 
preotul-ka s-o tortureze pe mama. El a fost cel care a cerut 
Ritualul de trecere ce a distrus multe familii. Zeii orisha 
sunt aşa de îndepărtați de noi, ceilalţi, încât nici nu-şi bat 
capul să se gândească la consecinţele acţiunilor lor. Totuşi, 
în ochii lui se citeşte o nedumerire sinceră când îi pun 
întrebarea, ceea ce mă face să sper că Daho a minţit. 

— Nu poţi să-ţi tratezi altfel un vechi prieten? întreabă el, 
mângâindu-şi demonstrativ bărbia lipsită de păr. 

— Trădător  plângăcios ce eşti tu! spune Rudjek, 
scrâşnind din dinţi. Vezi ce spui! 

— Scuzele mele! răspunde Re'Mec, făcând o plecăciune 
Aatiri către mine. Sora mea ţine destul de mult la tine, sau 
ar trebui să spun că tinea, pentru că n-a mai văzut-o nimeni 
de când s-a dus în Kefu. 

Mi se încing obrajii de ruşine - încă în stare de şoc că un 
zeu a murit ca să mă salveze pe mine. 

Sukar scuipă în iarbă. 

— Ai venit să stai de vorbă sau să lupţi de partea 
noastră, orisha? 

— Eu trebuie să am grijă ce spun, ripostează Re'Mec, 

ducându-şi mâna în dreptul inimii, ca să-şi arate indignarea. 
Dar să mă insultaţi voi e în regulă? 

— Încetează să te mai porţi ca un copilaş! mă răstesc eu. 
Ai venit să ne ajuţi sau nu? 

Re'Mec şi Rudjek ridică amândoi din sprâncene spre 
mine. 

Păsările de pradă ţipă, rotindu-se deasupra noastră. Ca şi 
duhurile, îşi aşteaptă ospăţul. Pentru că în curând va curge 
sânge şi îşi vor umple burţile cu cadavre. Duhoarea magiei 
demonului se răspândeşte în vânt. Mi se târăşte pe piele ca 
nişte miriapode, dar magia tămăduitorilor se trezeşte ca s-o 
întâmpine. Mi se încolăceşte în jurul trupului într-un vârtej 
de lumină mişcătoare. Culori care pulsează ca bătaia unei 
inimi. 

La baza Templului se aşază doi şoimi. Nu doar vigilenţa 
din ochii negri ai păsărilor îi trădează pe craveni - ci şi felul 
cum le lucesc penele în razele lunii. Prezenţa lor îmi 
înăbuşă magia. Luminile care joacă în aer pălesc. Şoimii îşi 
strâng aripile, iar trupurile li se preschimbă în nişte grămezi 
cenuşii fără nicio formă. 

— Douăj' de zei, Rudjek! spune Majka. Poţi să faci şi tu 
aşa? 

Rudjek îşi lasă capul într-o parte, de parcă răspunsul ar 
trebui să fie evident. Mă întreb şi eu, dar el nu zice nici da, 
nici nu. 

— Sunt aproape, spune Fadyi, după ce îşi termină 
transformarea la loc în fiinţă omenească. 

Răeke e lângă el, cu unul dintre ochii prea mari aşezat 
mult mai sus decât celălalt. Ne uităm cu toţii la ea, iar ea 
clipeşte şi apoi corectează problema. 

— Trebuie să ne pregătim, spune. 

Re'Mec le zâmbeşte cravenilor, cu scântei de soare în 
priviri, de parcă ar fi gata să meargă până la capătul 
pământului pentru ei. Aşa cum se uită ei la Rudjek. 
Seamănă leit cu soră-sa - dacă nu e chiar şi mai nesuferit, 
dar amândoi au încercat să dea o mână de ajutor, în felul 
lor întortocheat. 

Re'Mec le vorbeşte cravenilor într-o limbă rapidă şi 

cântată. 

— Le spune să se ţină la distanţă de tine, ca să nu-ţi 
afecteze magia, spune Rudjek, cu un zâmbet tremurându-i 
pe buze. 

Buze care, acum ştiu, au gust de bomboane cu lapte 
dulci. Buze pe care vreau să le gust din nou. 

Probabil că-mi înţelege expresia de pe chip, pentru că, în 
timp ce simt un val de căldură urcându-mi pe ceafă, 
roşeşte şi el. 

Jahla îşi înclină capul într-o parte şi adulmecă în aer. 

— Două mii. Jumătate demoni, jumătate shotani. 

Kira îşi scoate două pumnale. 

— Imi cam plac şansele noastre. 

Kore şi Kira s-ar fi înţeles bine. Ambele sunt însetate de 
sânge şi-şi iubesc cuţitele. lar acum Re'Mec i-a dăruit Kirei 
pumnale aproape identice cu cele ale surorii lui şi ea va 
onora în seara asta amintirea Regelui Geamăn căzut. Și eu 
o să-ți onorez amintirea, bunico. Promit. Voi onora 
amintirea tuturor celor care au căzut în calea mamei şi a 
surorii mele. 

— Suntem pe pământ sacru, spune Sukar, luând în mână 
un pumn de ţărână şi lăsând-o să cadă printre degete. Cu 
voia lui Heka, vom ieşi victorioşi. 

Dacă ar şti Sukar cât de puţin sacru e pământul ăsta, 
dacă ar fi văzut subteranele pline de oase de sub picioarele 
lui! 

Fadyi şi Jahla trec de-o parte şi de cealaltă a lui Rudjek. 
Re'Mec e în faţa lor, cu toată prefăcătoria dispărută când se 
pregăteşte pentru atacul din seara asta. Gemenii, Ezaric şi 
Tzaric, se transformă în leoparzi identici. Unul dintre ei îmi 
face cu ochiul şi eu îi răspund, înainte să se ducă amândoi 
în spate şi să ne asigure flancurile împreună cu Răeke. Sunt 
mult mai interesanţi decât în poveştile de speriat copiii din 
Tamar. 

Kira şi Essnai îşi aruncă o privire plină de dor, o 
înţelegere fără cuvinte între ele. Mă doare sufletul pentru 
prietenii mei - vreau să fie împreună, acasă, în siguranţă, 
ca înainte să distrugă mama mea totul. Nu suport gândul 

că-şi pun în pericol viitorul ca să mă ajute pe mine. Nu e 
drept. Nu e corect. O să pierzi mulți prieteni până la sfârşit, 
îmi şopteşte amintirea glasului lui Arti. Îmi încleştez pumnii 
pe lângă corp. N-o să las să se întâmple aşa ceva. 

Stau în spatele lui Rudjek, cu Sukar şi Majka de-o parte şi 
de cealaltă. Essnai e în spatele meu, lângă Kira, şi cu trei 
dintre gărzile lui Rudjek în spate. Cravenii mi-au lăsat 
spaţiu de manevră, astfel încât, atunci când vine Efiya, să 
nu-mi blocheze nimic magia. Simt în talie apăsarea rece a 
pumnalului lui Daho şi, deşi ştiu că înseamnă moartea mea, 
e liniştitoare. Cu el, am o şansă să pun capăt domniei terorii 
surorii mele. 

Majka îşi freacă bărbia, prefăcându-se cufundat în 
gânduri. 

— După calculele mele, sunt cam un milion la unul. 

— Calculele tale sunt greşite, spune Essnai, mijindu-şi 
ochii la el. 

— Dacă nu te descurci cu partea ta, Majka, îţi mai iau eu 
din povară, îl tachinez eu. 

Nişte umbre prea sincronizate ca să fie duhuri intră şi ies 
din lumina torţelor aşezate lângă Templu. Se apropie de 
jur-împrejur, iar eu încep să aud în urechi bătaia pulsului. 
Chiar dacă sorții sunt împotriva noastră, mă cuprinde o 
stare de anticipare. Magia îmi furnică pielea, ca şi cum din 
mine ar radia lumina a o mie de sori. 

— Uite ce pot să fac, spune Rudjek, privind iataganul 
înfipt în piatră, iar spaţiul dintre el şi sabie se ondulează ca 
un curent pe râu. 

lataganul se smulge din piatră şi zboară înapoi în mâna 
lui. 

— Răeke m-a învăţat. 

Imi aruncă un zâmbet peste umăr. 

— Ne-ai ţinut în ceaţă, nemernicule! spune Majka. 

Îmi încrucişez braţele. 

— Eu pot să chem o furtună. 

— Vă daţi mari, mormăie Sukar şi Essnai în acelaşi timp. 

Zăngănitul metalic îmi ajunge la urechi chiar în 
momentul în care toţi ceilalţi îşi pregătesc armele. Sukar 

îmi aruncă un zâmbet plin de speranţă când îşi ridică una 
dintre seceri şi îmi face semn din cap. Bastonul meu e în 
Templu. N-am nevoie de el. În seara asta am nevoie de 
magie şi n-am de gând să dau greş. Nu din nou. 

Shotanii coboară primii în vale, mişcându-se tăcuţi ca 
moartea. Demonii năvălesc în urma lor - cu ochii lucind în 
noapte ca ai unor hiene flămânde. Cu shotanii în tunici 
negre şi demonii îmbrăcaţi în uniforme roşii de gendari, e 
greu de spus unde se termină armata. Ne-au înconjurat. 

— De ce nu s-a gândit nimeni să invite mai mulţi craveni 
la lupta asta? întreabă Majka. 

Rudjek îşi încrucişează iataganele în faţă. 

— Ai noroc că au venit şi ăştia. 

Re'Mec ridică mâinile spre cer, iar luna devine mai 
strălucitoare, ca să putem vedea mai bine. 

Când păşeşte şi Efiya din neant în vale, ajungând în faţa 
lui Rudjek, timpul se opreşte în loc. El rămâne complet 
nemişcat, cu mâinile strângând plăselele iataganelor. Şi eu 
sunt încremenită - dar nu şi mintea mea. Toţi ceilalţi sunt 
împietriţi ca nişte statui. Efiya se apropie de urechea lui 
Rudjek şi îi şopteşte ceva. Buzele lui se mişcă, dar vântul îi 
acoperă cuvintele. Imi arde un foc în măruntaie. Ce-şi spun 
unul altuia? Magia din mine se opune magiei ei. E respinsă 
şi mă loveşte aşa de tare în piept, că tuşesc şi scuip sânge, 
dar strânsoarea ei slăbeşte. 

Apoi iese din umbre mama, cu Oshhe pe urmele ei, şi îmi 
dau lacrimile. Inima îmi creşte şi îmi stă în acelaşi timp. 
Tata nu mai e decât piele şi os şi e tras la faţă. Nici Arti n- 
arată mai bine. Vine în grabă spre mine, cu ochii sălbatici. 

Îi aruncă o privire Efiyei, care încă mai şopteşte în 
urechea lui Rudjek, apoi se uită din nou la mine. 

— Dă-mi pumnalul! şuieră Arti, disperată. Dă-mi-l înainte 
să fie prea târziu s-o opresc. 

Imi mut înnebunită privirea între mama, tata şi sora mea. 
Glasul lui Arti îmi bubuie în cap, clătinându-mi toate 
convingerile despre ea. Vreau din toată inima să fie 
adevărat - ca mamei să-i fi venit în sfârşit mintea la cap. 
Dar nu, nu vrea s-o oprească pe Efiya... Vrea pumnalul ca 

să nu-i distrug planurile. Efiya încă n-a eliberat ka-ul 
Regelui Demon. Are nevoie de ea. Nu cred că Arti s-a 
răzgândit dintr-odată după toate lucrurile cumplite pe care 
le-a pus în mişcare. E doar un truc. 

Mă îndepărtez cu un pas de ea, dar se apropie de mine. 
Are ochii înlăcrimaţi. 

— Numai cineva atins de magia lui poate mânui lama, 
spune ea. Dă-mi-l şi o să termin toate astea chiar acum. 

Cum să am încredere în mama mea, care a sacrificat 
copii ca să invoce un demon? De ce ar regreta acum? Ura ei 
a fost cea care a pornit vărsarea de sânge. Dar nu pot să 
nu iau în seamă chinul din ochii injectaţi ai lui Arti, durerea 
întipărită pe fruntea ei încruntată. Şi ea suferă. Oare din 
cauza triburilor? A ştiut că Efiya o să le atace? Chiar dacă 
mama nu-i aşa de lipsită de inimă cum am crezut, acum nu 
mai contează. E prea târziu. 

— Pleacă de lângă mine! mă răstesc eu. 

— Arrah, te rog! mă imploră. Nu mai avem timp. 

Clatin din cap. N-o să fiu un pion în ce joc o mai pune ea 
la cale acum. Se apropie şi mai mult; magia mea se 
dezlănţuie, dar a ei se ridică să o înfrunte. Suntem 
înconjurate de scântei în momentul în care ajungem în 
impas. 

— Căpeteniile au avut dreptate să-şi lege ka-urile de tine, 
spune ea, uşurată. 

Nu pot să mă împac cu persoana aceasta distrusă din 
faţa mea, cu regretul din ochii ei şi cu durerea din glas. 

O iubesc pe mama. N-am încetat nicio clipă s-o iubesc 
după tot ce-a făcut şi mă întristează s-o văd în halul ăsta. 
Vreau s-o cred. Vreau să-mi pun capul pe umărul ei şi să las 
momentul ăsta al nostru să şteargă toată duşmănia. Să-l 
las să dea timpul înapoi şi să şteargă trecutul, ca s-o putem 
lua de la început, din ziua în care a pictat dansatorii Mulani 
pe pereţi, când eram mică. In loc să fie dezamăgită, n-o să-i 
pese că n-am magie şi o să fie mândră de mine. Dar nici 
toate dorinţele, şi speranţele, şi visurile din lume n-o să 
schimbe trecutul. 

— Ea i-a ucis, spun, abia reuşind să-mi rețin suspinele. 

Toţi tămăduitorii sunt morţi. 

Arti se uită cu ochi flămânzi spre pumnalul de sub tunica 
mea. 

— N-am vrut să se întâmple aşa ceva, spune, privindu- 
mă din nou în ochi. N-a fost o parte din planul meu. Intinde 
braţul spre mine. Trebuie să mă crezi. 

Cum nu fac niciun gest, mâna îi cade pe lângă corp. 

— N-am vrut decât să-i fac pe Jerek, pe Suran şi pe 
stăpânii lor orisha să sufere. Nu pentru Regele Demon 
trebuie să ne facem griji, Arrah. Arti se uită peste umăr la 
Efiya şi Rudjek, apoi spune: Ci pentru sora ta. 

— De ce acum? întreb, uitându-mă urât la ea ca să mă 
împiedic să mă prăbuşesc. 

Încă îl mai apără pe Regele Demon, după toate câte s-au 
întâmplat. Mama e pierdută, fără speranţă. 

— De ce te-ai răzgândit? 

Arti ridică fruntea, iar în trăsăturile ei încă se mai vede o 
umbră a preotesei-ka sigure pe sine. 

— Dacă trebuie să aleg între eliberarea stăpânului meu şi 
repararea greşelilor pe care le-am făcut, atunci o aleg pe-a 
doua, spune ea, oftând. Poate că nu înseamnă prea mult 
acum, dar vreau să mai ai o viaţă şi după noaptea asta. Te 
rog, fata mea, lasă-mă să fac doar asta ca să ispăşesc o 
mică parte din durerea pe care ţi-am pricinuit-o. 

Încruntarea şi suferinţa de pe chipul ei pălesc, ca şi cum 
s-ar fi împăcat cu hotărârea ei. 

— Dă-mi cuțitul, Arrah! spune Arti cu glas calm, după ce 
trage adânc aer în piept. 

Îmi dau lacrimile şi încep să curgă pe obraji. Mama se 
oferă să se sacrifice ca să mă salveze. Pentru fiica ei 
şarlatancă, fiica ei care a dezamăgit-o dintotdeauna. S-ar 
putea să regret momentul ăsta tot restul vieţii, dar cred că 
e sinceră. O mică parte din încordarea din piept dispare 
când cobor privirea spre locul unde e ascuns sub tunică 
pumnalul. Şovăi, încă nu destul de sigură că pot să am 
încredere că n-o să-şi schimbe gândul. Când ridic din nou 
privirea, vârful unei săbii îi străpunge pieptul mamei. 

Îmi intră în ochi picături de sânge. Nu pot să respir. Nu 

pot să mă mişc. Nu mai văd decât roşu - roşu peste tot. Îmi 
învăluie limba; îmi arde gâtul. Efiya scoate sabia din 
spinarea mamei. 

Chipul lui Arti se schimonoseşte când rosteşte fără glas 
„Îmi pare rău”. 

Înainte să-i cadă trupul la pământ, Ka-ul ei se înalţă şi i se 
alătură Efiyei, care zâmbeşte. 

— O să fii mereu cu mine, mamă. 

Oshhe scoate aerul din plămâni şi de pe buze i se ridică 
un nor alb. Se încruntă, de parcă ar vedea pentru prima 
dată în viaţă. Efiya smulge iataganul din pieptul lui Arti. 

Când ochii i se opresc pe mine, Oshhe îmi zâmbeşte. Un 
zâmbet obosit, dar plin de speranţă. Timpul stă în loc şi, 
pentru o clipă, nu mai existăm decât tata şi cu mine. Chipul 
i se preschimbă şi este din nou mândrul fiu al tribului Aatiri. 
Inima stă să-mi plesnească de bucurie. Chiar e tata. E cu 
adevărat el. 

— Micuţă preoteasă, spune cu glasul ca un abur. Am 
nevoie să mai fii puternică încă un pic. 

Lacrimile şi sângele îmi înceţoşează vederea când mă 
îndrept poticnit spre el. Privirea nu mă înşală. Tata s-a 
întors. Căldura i se răspândeşte în obrajii traşi, iar ochii lui 
întunecaţi strălucesc din nou luminoşi. 

O să-l duc departe de toată durerea şi groaza asta. O să 
ne întoarcem la prăvălia lui, şi o să uscăm plante, şi o să 
curăţăm oase. O să lucrăm în grădină şi o să mâncăm aşa 
de multe bomboane cu lapte, că o să ne doară burta. O să-l 
ascult spunând poveşti ore în şir, zile, săptămâni la rând, 
toată viaţa. 

Efiya apare în faţa lui într-o clipită şi-i înfige iataganul în 
inimă. 

— Nu, nu, nu! tip eu, simțind durerea explodându-mi în 
piept. 

Pământul se cutremură sub picioarele mele şi mă reped 
la sora mea ca o vâlvătaie dezlănţuită. 

PATRUZECI 


„A. 


Efiya şi cu mine suntem o înlănţuire de braţe şi de 
picioare, pierdută într-un nor de praf magic. Ne zgâriem, ne 
lovim cu pumnii şi cu picioarele. O izbesc cu capul de 
pământ şi ea îmi trage un genunchi în burtă, scoţându-mi 
tot aerul din plămâni. Mă străduiesc să-mi recapăt suflul. 

E prea puternică. 

Magia ei îmi arde toate scuturile şi se cuibăreşte adânc în 
mine. Un frig crâncen îmi opreşte inima în loc şi-mi sfâşie 
muşchii. Pielea mi se crapă ca sticla, înainte ca un val de 
căldură dogoritoare să anihileze magia ei şi să mă lecuiască 
pe mine. Invoc fulgerul care-i dă foc. Ţipetele noastre se 
acoperă unele pe altele, şi durerea, douăj' de zei, durerea e 
atât de intensă, că îmi împăienjeneşte vederea. 

Efiya se îndepărtează cu un pas de mine, de parcă ar fi 
un joc şi e momentul să facem o pauză. Are tăieturi, 
zgârieturi şi arsuri peste tot şi sângerează. Nu e invincibilă. 
Îmi îngădui un zâmbet. 

— E ca atunci când ne jucam în grădină, spune Efiya, 
râzând încântată. Mi-a lipsit. 

Când mă arunc spre ea, sora mea se învăluie în neant şi 
dispare. În absenţa ei, ceilalţi se trezesc cu o tresărire. N- 
avem timp să ne plângem, pentru că armata ei năvăleşte 
asupra noastră ca o pasăre de pradă. Magia mea e la limită 
şi mă copleşeşte senzaţia unor ochi care-mi iscodesc în 
suflet. Zăresc un demon stând în mijlocul armatei care 
atacă. Poartă o faţă nouă, una bronzată şi colţuroasă, şi un 
trup musculos şi îndesat, dar magia este inconfundabilă. 
Îmi îngheaţă sângele în vene. Efiya i-a dat lui Shezmu, tatăl 
ei demon, un receptacul stabil. Sunetul metalului lovit de 
metal îmi ia cu asalt simţurile, dar mintea mea ar putea la 
fel de bine să se afle pe o corabie scufundată adânc în 
Marea cea Mare. 

În jurul meu se întorc şi se răsucesc trupuri, dar eu nu 
pot să-mi iau privirea de la tata. Imi aud aşa de tare pulsul 
bubuind în urechi, încât sunt ameţită când mă îndrept 
împiedicat spre locul unde zace prăbuşit la pământ. Mă las 
în genunchi, gâfâind, respirând cu greu, şi apoi îl iau în 
braţe. Magia mea îl învăluie într-un cocon de culori vii. Se 
aşază pe el ca praful de stele şi-i vindecă rănile. Trupul lui e 
întreg, dar Efiya i-a luat sufletul. Magia nu poate repara şi 
asta. 

Micuţă preoteasă, şopteşte amintirea vocii lui. Am nevoie 
să mai fii puternică încă un pic. 

Furia care mocneşte în mine explodează. Când mă ridic, 
fulgerele brăzdează cerul într-o izbucnire chihlimbariu- 
deschis, lovind la fel demoni şi shotani. Se prăbuşesc în 
grămezi aprinse - flăcările cărnii lor carbonizate mistuie tot 
aerul. Lacrimi fierbinţi îmi coboară pe obraji. N-o să mă 
opresc până nu suferă toţi. Le primesc moartea cu braţele 
deschise. 

Rudjek face un dans complicat în jurul meu, destul de 
departe ca să-şi vadă de săbii, dar destul de aproape ca să 
mă aibă sub ochi. lataganele lui se mişcă în arcuri 
neîntrerupte, ucigând un duşman după altul. Trupul îi este 
agil în timp ce se răsuceşte şi se întoarce, spintecând şi 
trăgându-şi lamele din piepturi, burţi şi gâturi. Şi Majka face 
la fel - deşi cu mai puţină graţie. 

În timp ce Rudjek mă apără pe mine, Fadyi şi Jahla îl 
apără pe el. Îi spintecă pe shotani cu nişte cuțite în formă 
de cârlige cărora le spun cositori, care trec cu uşurinţă prin 
carne şi oase. lataganele lui Re'Mec sclipesc când taie 
demon după demon. E bătător la ochi şi arogant în timp ce- 
şi mânuieşte săbiile. 

Kira îşi aruncă pumnalele şi ţinteşte bine, doborând mai 
mulţi demoni în doar câteva clipe. În spatele nostru, Ezaric 
şi Tzaric şi-au luat din nou forme umane. Sukar şi Răeke 
luptă unul lângă altul, dar Essnai nu se vede nicăieri când îi 
copleşeşte o hoardă de demoni. Mi se pune un nod în 
stomac şi îmi întorc văpaia spre duşmanii din spatele meu, 
ca să-mi ajut prietenii. Kira intră impetuos în mulţimea de 

demoni, în căutarea lui Essnai. O pierd şi pe ea din vedere. 

Tunetul bubuie în cer în clipa în care o săgeată îmi zgârie 
obrazul. Îmi arde faţa, iar sângele mi se scurge pe bărbie. 
Rudjek încearcă să pareze trei demoni în acelaşi timp, dar 
şi el sângerează, iar mişcările îi sunt mai puţin agile şi mai 
puţin precise. 

— Eşti bine? îmi strigă peste umăr, gâfâind. 

Înainte să apuc să-i răspund, cerurile se despică. O fiară 
uriaşă cade în vale, iar pământul se cutremură. Aproape că 
îmi pierd echilibrul, însă Majka mă prinde de braţ ca să nu 
mă prăbuşesc, în cădere, fiara zdrobeşte zeci de demoni şi 
de shotani. 

— Pentru numele zeilor! strigă Majka, acoperind 
strigătele de luptă. 

Fiara e enormă, cu pielea neagră acoperită cu ţepi scurți 
din os şi cu gura plină de colţi ascuţiţi şi încovoiaţi. Işi dă 
capul pe spate, îndreptând râtul spre lună, şi mârâie - un 
sunet pe care-l simt reverberând în mine. Vine spre noi 
tropăind şi face pământul să se cutremure la fiecare pas. 

— Sora mea, spune Re'Mec râzând. Totdeauna e foarte 
teatrală! 

Fiara se destramă într-o ceaţă roşie şi demonii aflaţi cel 
mai aproape de ea cad în genunchi, sfâşiindu-şi gâturile. 
Rudjek îmi prinde privirea când din ceaţă apare o singură 
siluetă, cu un genunchi în pământ. Kore se ridică în 
picioare, cu două iatagane în mâini şi cu părul o încâlceală 
de şerpi ce se zvârcolesc. 

Nesigură că ochii nu-mi joacă o festă, şoptesc: 

— Te-am văzut murind. 

Kore zâmbeşte, cu capul drept. 

— Nu sunt aşa de uşor de ucis. 

Unde a fost până acum? Sunt şi uşurată s-o văd în viaţă, 
şi furioasă că ea a supravieţuit, în timp ce tămăduitorii au 
murit. Mă uit unde a căzut tata, dar acum valea e plină de 
cadavre şi nu reuşesc să-l văd. 

— Ka-ul Regelui Demon? 

Simt cuvintele aspre pe limbă şi o greutate în piept. Nu 
se poate să fi ajuns aşa de departe doar ca să dau greş. 

Tata n-a murit degeaba. 

— Încă în siguranţă deocamdată, răspunde ea în cele din 
urmă, iar eu scot aerul care-mi ardea plămânii. 

— Am ţinut situaţia sub control, îi spune Re'Mec surorii 
lui. 

Deşi tonul lui e relaxat, atitudinea lui nu e deloc. 

Înainte să apuce Kore să răspundă, Efiya iese din nou din 
neant şi înfige un iatagan în spatele lui Tzaric. Nici Ezaric nu 
scapă mai uşor când sabia ei îi spintecă gâtul. Rudjek ţipă - 
furia lui e vizibilă când doboară încă doi demoni şi fuge în 
ajutorul cravenilor. 

Inima dă să-mi spargă pieptul în timp ce zgomotele luptei 
îmi răsună în urechi. Au murit deja mulţi oameni buni din 
cauza încercării mamei şi a Efiyei de a-l aduce înapoi pe 
Regele Demon. Tata, bunica, tămăduitorii, chiar şi mama. 
lar acum mai mor şi alţii. Nu pot îngădui să fi murit 
degeaba. Dacă nu o pot opri pe sora mea aici, ea şi Regele 
Demon vor distruge totul. 

Efiya apare cu săbiile ei însângerate îndreptate spre 
capul lui Sukar. Se întâmplă totul atât de repede, încât o 
mişcare se transformă ca prin ceaţă în următoarea şi apoi 
în următoarea. Aerul pulsează de pişcătura antimagiei, iar 
pieptul Efiyei e străpuns de o sabie. Sukar profită de ocazie 
ca să-i înfigă secera în gât. Sabia se preface în cenuşă şi 
ambele răni se vindecă fără să curgă o picătură de sânge. 
Efiya se repede din nou la Sukar cu furie ucigaşă în ochi. 

— Nu! 

Magia mea îl smulge pe Sukar din strânsoarea Efiyei, dar 
forţez prea tare - şi el se loveşte de o coloană şi cade 
grămadă pe jos. 

Îmi duc mâna la gură ca să înăbuş urletul care-mi arde 
plămânii. 

— Nu mi se mai pare distractiv, spune Efiya, ajungând 
lângă mine din doi paşi. A venit momentul să punem capăt 
jocului ăstuia. 

Rudjek dă s-o atace, dar Jahla şi Fadyi îl ţin în loc. Kore, 
Re'Mec şi Kira îşi aruncă armele spre ea, dar timpul se 
opreşte din nou. De mâna mea. Trebuie s-o îndepărtez pe 

Efiya de prietenii mei, pentru că altfel n-o să se oprească 
până nu-i omoară pe toţi. Căpeteniile îmi spun ce să fac. Mă 
dau cu un pas înapoi şi ajung în Templul prăbuşit. Când 
Efiya dispare în neant şi reapare în faţa mea, o izbucnire 
orbitoare de lumină ne izolează înăuntru. Acum nu se mai 
aude niciun sunet - toţi cei de-afară rămân nemişcaţi. 

Templul în care ne aflăm arată ca înainte să-l distrugă 
Efiya. Stâlpii şi coloanele imaculate sclipesc în lumina 
torţelor. Pereţii sunt împodobiţi cu lucrări murale gravate cu 
stele şi panglici străvezii făcute din lumina pură a lui Heka. 
Locul acesta e un alt dar al căpeteniilor - un loc unde Efiya 
şi cu mine ne aflăm în afara timpului. 

— Nu faci decât să distrugi orice atingi, îi spun. Asta 
trebuie să înceteze. 

— Dragă Arrah, abia am început, îmi răspunde ea 
zâmbind. Eu sunt viaţa şi moartea. 

Mă înfior şi-mi simt genunchii slăbiţi. 

— Cum ai putut să-i omori pe părinţii noştri? 

— Sunt aici! răspunde ea, lovindu-se cu pumnul în piept. 
Nu înţelegi? Clipeşte ca să-şi alunge lacrimile, cu faţa 
schimonosită de o emoție care-i pare străină. Sunt în 
siguranţă, cu toţi ceilalţi, în mine. 

— Eşti nebună! mă răstesc la ea, iar cuvintele îmi aduc 
gust de fiere pe limbă. 

Efiya se încruntă, de parcă acuzaţia mea ar răni-o. 

— Tot mai eşti supărată din cauza lui Rudjek? 

N-o să-i ofer satisfacția să vadă cât de multă durere mi-a 
adus. 

— l-am dat un dar pe care tu nu i-l poţi da niciodată, 
răspunde Efiya fără răutate. Ar trebui să-mi mulţumeşti. 

— Să-ţi mulţumesc? întreb eu, râzând. 

Efiya îndreaptă un iatagan plin de sânge spre pieptul 
meu. 

— Chipul tău o să şi-l aducă aminte, nu pe-al meu. 

E geloasă? Alung ideea. Dacă e vreun sentiment, e 
sfidare. Dar fiecare suflet pe care l-a înghiţit a devenit parte 
din ea. A schimbat-o. Şi Oshhe e o parte din ea acum. El m- 
a iubit. Şi Arti m-a iubit. 

— Nu mai aud vocile căpeteniilor. Şi ka-urile oamenilor 
pe care i-ai ucis au fost reduse la tăcere? Pentru că nu 
răspunde, adaug: Locul ăsta e special. 

— Am avut viziuni cu noi intrând în Templu, dar n-am 
putut niciodată să văd înăuntru. 

— Nu ne e menit nici mie, nici ţie să vedem 
spun eu. Magia noastră n-o să ne apere aici. 

Efiya se gândeşte o clipă la asta şi îşi pleacă privirea spre 
iatagan. Apoi se uită din nou la mine, cu o expresie 
hotărâtă şi cu ochii sălbatici. 

— Înseamnă că ai mare ghinion. 

Lama ei mi se înfige în burtă înainte să apuc să mă 
gândesc măcar la pumnalul Regelui Demon. Efiya îmi 
zâmbeşte printre lacrimi, cu lama încă străpungându-mă. 
Tuşesc şi simt gustul sângelui pe limbă. Privirea surorii 
mele e îndurerată când scoate sabia şi aceasta cade 
zăngănind pe podea. 

— Aşa trebuie să fie. 

Mă trage lângă ea. ă 

Mă las să cad peste ea. In altă viaţă, ne-am fi putut iubi 
una pe alta; am fi putut fi cele mai bune prietene. Ne-am fi 
împletit părul una alteia şi ne-am fi bătut pe ultima 
bomboană cu lapte, în timp ce tata ne-ar fi spus poveşti. În 
altă viaţă, mama ne-ar fi acoperit de sărutări şi ne-ar fi 
lăsat să plângem pe umărul ei. 

Viaţa asta mi se scurge din trup şi mă învăluie pacea. O 
să mă pot odihni curând. Cu ultima urmă de putere, scot 
pumnalul de sub tunică. Mânerul se încălzeşte şi mi se 
curbează în palmă când cuțitul îşi schimbă forma ca să se 
potrivească în mâna mea. Preţul folosirii armei este 
moartea, dar sunt pregătită. 

Intr-o clipă care se scurge şi prea repede, şi prea încet, 
înfig cuțitul între coastele Efiyei. Îi străpunge cu uşurinţă 
carnea, spintecând-o pe ea şi sfâşiindu-mi mie inima. 
Mintea mi se opreşte asupra unei amintiri, cea mai scumpă 
amintire despre sora mea. Prima dată când s-a urcat în 
patul meu şi s-a ghemuit lângă mine. A încercat să-mi 
alunge durerea - zâmbetul ei larg, ochii mari de uimire. 


A 


năuntru, 

Tânjea să fie lângă mine, dar eu am respins-o. Smulg lama 
şi o las să-mi cadă din mâna plină de sânge. Zăngăneşte 
când cade pe podea şi scoate o ultimă notă, pecetluindu-ne 
soarta. 

Efiya se împleticeşte înapoi şi, repede după aceea, 
cădem amândouă. Întind mâna spre sora mea şi ea se 
târăşte până la mine, cu palmele şi genunchii alunecând în 
sângele nostru, care bălteşte pe podeaua de piatră. Niciuna 
dintre noi nu încearcă să vorbească. E prea târziu pentru 
cuvinte şi uneori cuvintele nu pot exprima cu adevărat 
inima muritoare. Imi simt lacrimile curgând pe obraji când 
se prăbuşeşte prea departe ca să ajung la ea. Lumina 
focului îi joacă în ochi până când rămân nemişcaţi, iar ka-ul 
ei de aur sclipitor i se ridică printre buzele întredeschise. A 
murit. Sora mea e moartă, iar eu am ucis-o. 

Intre noi stă pumnalul însângerat al lui Daho - strălucind 
când se aprinde prima scânteie de magie, prinzându-i 
sufletul în strânsoarea lui. Bezna îmi pătrunde în ochi până 
nu mai văd nimic, până când inima nu-mi mai bate, până 
când mor pentru o ultimă dată. 

PARTEA A V-A 


Fiindcă ea e lumină şi e întuneric, 

Fiindcă în moarte viața-i începe cu adevărat. 
Unele fapte nicicând nu pot fi iertate, 

Pentru aceasta ea singură va fi mereu. 


Cântecul Nenumitei 

PATRUZECI ŞI UNU 


„A. 


Mă înalt veşnic prin cerul nopţii. Nu există timp, nici 
început, nici sfârşit. In moarte, legătura dintre vechiul meu 
receptacul şi adevăratul eu se rupe. Acum, când sunt 
liberă, sunt lumină şi umbre, plutind în sus, tot mai sus şi 
mai sus. Lupta e dezlănţuită dedesubt, dar acum nu mai e 
decât un vis îndepărtat. Mă destram şi devin una cu cerul, 
cu luna şi cu stelele. O mie de vieţi de amintiri se împrăştie 
ca firele de praf de stele. 

Noi cunoştinţe pulsează în existenţa mea fără formă. Nu 
mai există nicio magie liniştitoare care să-mi reducă la 
tăcere amintirile, aşa cum s-a întâmplat în palat cu Rudjek - 
acum ele îmi sfâşie inima în două. 

În prima mea viaţă, l-am iubit pe Regele Demon. L-am 
iubit pe Daho. 

După ce Cataclismul Suprem mi-a dat naştere, m-am 
instalat lângă un lac îngheţat în vârful unui munte, privind 
cum îmbătrâneşte lumea. Am petrecut mult timp în 
nemişcarea unei clipe, până când un muritor cu o aripă 
ruptă s-a prăbuşit lângă lacul meu. Muritorul era în pragul 
morţii, o noţiune pe care n-am înţeles-o până mult mai 
târziu. Ştiam doar foarte vag despre neamul muritorilor, dar 
când i-am privit în suflet, i-am văzut toată viaţa. 

Poporul lui Daho ridica nişte construcţii impunătoare care 
ajungeau până în nori. Stăpâniseră călătoria către ceruri cu 
mult înainte să se schimbe singuri ca să aibă aripi. 
Dezvoltaseră tratamente pentru toate bolile de care ştiau şi 
învăţaseră să-şi prelungească vieţile. Dar oricât de 
avansată era medicina lor, nu puteau atinge nemurirea. 

Sub familia băiatului, poporul lui - demonii - se 
bucuraseră de un mileniu de pace. El era singurul 
moştenitor al regatului lor, dar era un copil bolnăvicios. 
Duşmanii tatălui său ştiau şi s-au folosit de asta ca să 

atragă sprijin împotriva familiei lui. Când a murit tatăl lui, 
au atacat palatul şi i-au ucis mama. Băiatul a scăpat şi a 
fugit să se ascundă în munţi. Noul rege nu l-a urmărit. Nu s- 
a gândit nimeni că o să supravieţuiască frigului şi fiarelor 
sălbatice. 

Mi-am făcut un receptacul ca să-mi ţină sufletul şi m-am 
dus la băiat, care m-a implorat să-l ajut. l-am mângâiat 
sufletul, i-am simţit viaţa pulsând în acelaşi ritm cu a mea, 
am văzut înlănţuirile cosmice care ne legau. În clipa aceea, 
i-am întrezărit viitorul, stând pe un tron, cu mine alături. 
După ce l-am tămăduit, Daho m-a întrebat cum mă 
cheamă, dar eu n-aveam niciun nume. Numele erau un alt 
aspect al existenţei pe care încă nu-l înţelegeam. 

Am petrecut mulţi ani împreună pe munte. Am fost foarte 
supărată când mi-a spus că într-o bună zi o să moară. Nu 
puteam să-l fac ca mine, aşa că mi-am lăsat conştiinţa să 
străbată universul, în căutarea unei soluţii. Am găsit un 
popor care avea o viaţă foarte lungă trecându-şi sufletele 
de la unul la altul în momentul morţii. 

A fost foarte potrivit ca Daho să ia viaţa bărbatului care o 
ucisese pe mama lui şi-i furase tronul - falsul Rege Demon. 
Dar când Daho a gustat sufletul bărbatului, s-a schimbat 
ceva în el. A devenit mai puternic şi a căpătat magie, deşi 
poporul lui nu avea deloc. Trebuia să tot înghită suflete ca 
să trăiască la fel de mult ca mine, iar eu am ajuns să 
înţeleg lucrul îngrozitor pe care-l declanşasem. Am încercat 
cu disperare să găsesc altă cale, dar am dat greş. Totuşi, 
nu-l puteam lăsa pe Daho să moară. Il iubeam prea mult. 

Am domnit amândoi asupra regatului demonilor până 
când fraţii mei au hotărât să mă pedepsească pentru 
greşeala mea. Abia după ce m-a ucis Fram s-a îndopat 
Daho cu suflete până a devenit la fel de puternic ca fraţii 
mei. Şi-a ridicat o armată ca să-i distrugă. 

Retrăiesc războiul fără sfârşit dintre demoni şi fraţii mei. 
Vărsarea de sânge şi moartea absurde. Haosul care a 
mistuit lumea. Daho stă pe tronul lui, singur şi distrus, cu 
burta plină de ka-urile pe care le-a înghiţit timp de un eon. 
A făcut-o din cauza mea... pentru că am murit. 

Îi văd înfăţişarea reală, un trup argintiu sclipitor, cu aripi 
care se întind peste mări, o siluetă suplă şi îndrăzneață. 
Ochii îi lucesc într-o nuanţă strălucitoare de smarald şi ţine 
fruntea sus. Sufletul îmi vibrează când îmi amintesc cum 
îmi treceam degetele peste obrazul lui. Când îmi amintesc 
dinţii lui ascuţiţi care mă aţâţau şi înfierbântau în timp ce 
Ka-ul lui îmi cânta numele. Numele meu adevărat. Singurul 
pe care mi-l aduc aminte în moarte. 

Dimma. 

Nu sunt nicăieri şi sunt pretutindeni în acelaşi timp. Nu 
sunt nimeni şi sunt oricine. Sunt ea, orisha Nenumită. Sunt 
Arrah şi alte o mie care au trăit şi au murit într-un ciclu 
nesfârşit, ca pedeapsă că l-am iubit pe Daho. 

Mă înalţ dincolo de stele, dincolo de univers. Nu mai 
există decât bezna infinită a Cataclismului Suprem - 
creatorul şi distrugătorul - şi furtuna dezlănţuită din el. 
Chemarea lui e singura care contează acum, când mă 
apropii. Mă va devora, ca să pot fi nimicită. Sunt la intrarea 
lui, dornică şi pregătită, când sunt smulsă în alt plan. 

— Bună, surioară! 

Glasurile sunt familiare, blânde şi armonizate, nici 
masculine, nici feminine. Doi gemeni apar sclipind în faţa 
mea. Stau aşa de aproape unul de celălalt, încât trupurile 
lor se topesc unul într-altul. Unul e lumină şi unul e 
întuneric. Unul e moarte şi unul e viaţă. In delicateţea 
trăsăturilor lor există dualitate şi simetrie. Flexibilitate în 
gen. Sunt două feţe ale aceleiaşi monede şi veşnic 
schimbători. 

Statuia lor din Templul Atotputernic nu e la înălţimea lor. 
Nimic nu le-ar putea imortaliza frumuseţea. 

— Bună, Fram! 

Nu folosim cuvinte. Schimbul se face prin corzile cosmice 
care leagă totul în univers. 

— lată-ne aici, din nou. 

— Pentru ultima dată, spun Fram. 

— Şi tu te-ai plictisit de jocul ăsta? întreb. E momentul să 
înceteze. 

— Ar fi trebuit să te las moartă de prima dată, spun, iar 

în ochii lor se citeşte durerea. Ar fi trebuit să las 
Cataclismul Suprem să te nimicească, dar te iubeam prea 
mult. 

— Purtăm discuţia asta de fiecare dată când mor, remarc 
eu. Nu vreau s-o purtăm din nou. 

— Trebuie să înţelegi, spun Fram, cu glasurile copleşite 
de amintiri care se materializează ca o ploaie în jurul 
trupurilor lor. Erai foarte tânără. O copilă. Cataclismul 
Suprem ne-a născut pe ceilalţi la distanţă de un eon unul 
de altul... Kore şi Re'Mec, apoi ceilalţi... dar tu ai apărut 
mult mai târziu. Nu ştia nimeni ce să facă cu tine, aşa că te- 
am lăsat într-ale tale. Un mod îngrozitor să creşti un copil, 
dar şi noi încă mai învăţam, chiar dacă ne imaginam că 
ştim totul. 

— Asta-i greşeala neamului nostru, răspund eu. Credem 
că ştim noi cel mai bine. 

— Văd că renaşterea tot te-a învăţat ceva până la urmă. 

— M-a învăţat că nu pot ispăşi niciodată ce am făcut. 

— E adevărat, încuviinţează Fram, cu ambele capete 
sincronizate. Răul nu poate fi desfăcut. 

Între noi se lasă tăcerea, în locul ăsta fără de timp. Chiar 
şi aici, Cataclismul Suprem mă cheamă şi ard de nerăbdare 
să ajung la el. Ar fi foarte uşor să fiu nimicită, să nu mai am 
nici trecut, nici viitor, să nu mai am niciun fel de amintiri. 
Să încep din nou, sau nu. Nimeni nu ştie ce se întâmplă cu 
ceea ce nimiceşte Cataclismul Suprem. 

— Tot îl mai iubeşti? întreabă Fram. 

Nu e nevoie să spunem despre cine e vorba; n-a fost 
niciodată nimeni altcineva în afară de el din ziua aceea de 
la lacul îngheţat. Mi-e dor de secolele pe care le-am 
petrecut privind cum se schimbă lumea. De viaţa nouă pe 
care am creat-o. 

Îmi dau seama că e mai puternic decât când am murit 
înainte; e pe punctul de a scăpa din temniţă. Simt 
chemarea lui şi nu vreau nimic mai mult decât să mă duc la 
el. 

Cataclism Suprem, da, tot îl mai iubesc. 

În Ka-ul meu ţâşneşte un ecou. Un râu dezlănţuit, un 

pârjol. Refuză să fie alungat ca o simplă amintire în 
povestea altcuiva. Sunt Arrah şi sunt şi Dimma. Suntem 
aceeaşi, dar suntem separate. Ea are gândurile ei şi eu le 
am pe ale mele. Existăm ca una şi ca două. Dacă nu i-aş fi 
înfruntat pe Fram, n-aş fi înţeles dualitatea din mine - cele 
două părţi. Fiecare distrusă fără cealaltă. 

— Şi cravenul? întreabă Fram, cu vocile ca o adiere de 
vânt. 

— Rudjek. 

li şoptesc numele şi amintirea lui îmi cotropeşte ka-ul. 
Timbrul profund al vocii lui, zâmbetele timide şi rânjetele 
arogante. Senzaţia sufletului lui întrepătruns cu al meu, ca 
apa caldă stropită pe piele. Imi face ka-ul să cânte şi aş 
merge până la capătul universului ca să-l văd râzând. ÎI 
iubesc şi pe el, în viaţa asta şi în moarte. Daho e trecutul 
meu, iar el e viitorul. 

— Ai grijă, surioară! mă avertizează Fram. Dragostea 
unui orisha e periculoasă. Tu ştii cel mai bine dintre noi toţi. 

— O să mă trimiteţi înapoi? 

Sunt nehotărâţi din fire şi se pierd în gânduri. 

— Nu, răspund ferm. Dacă renaşti, Daho o să aibă motive 
de speranţă. Dacă îşi pierde speranţa, putem să-l distrugem 
în cele din urmă. 

— Voi tot nu înţelegeţi. 

Ka-ul îmi zvâcneşte de frustrare. 

— Dacă mă trimiteţi să-mi găsesc sfârşitul, n-o să i se 
stingă setea de răzbunare. N-aţi învăţat după ce m-aţi 
omorât prima dată? Eu trebuie să fiu cea care să-l 
oprească. Trebuie să îndrept greşeala pe care am făcut-o. 
Dacă Arti şi Efiya nu mai sunt, n-are cum să scape din 
temniţă, iar Koré şi cu mine putem găsi o cale să-i 
distrugem definitiv sufletul. 

Fram clatină din capete. 

— Tu, Arrah, ai intenţii bune, dar tu, Dimma, te-ai duce 
înapoi la Regele Demon imediat ce ai avea ocazia. Cea mai 
bună soluţie este să te întorci în pântec. A venit vremea să 
revii la Cataclismul Suprem. 

Sufletele tămăduitorilor încă mai sunt împletite cu al 

meu, iar magia lor pulsează în ka-ul meu. Magia Dimmei - 
magia mea - e şi ea acolo, legată şi înlănţuită. Până acum, 
am crezut că nu aveam deloc o magie a mea, însă Fram mi- 
o închiseseră, aşa cum făcuseră şi cu mintea mea. 
Nenumărate vieţi de frustrare şi dorinţă din cauza lor. Furia 
îmi reverberează în corzile cosmice care mă leagă de 
univers. 

— Trimite-mă înapoi în receptaculul meu rănit acum! 

Dimma şi cu mine suntem de acord, gândurile noastre 
sunt unice de data asta. Poate că nu suntem de acord pe 
cine iubim, dar vrem amândouă să ne întoarcem în lumea 
muritorilor, în lumea celor vii. 

— Nu. 

Magia liniştitoare a lui Fram se apropie de sufletul meu. 

— Timpul tău s-a sfârşit. 

Mă opun forţei lor cu o izbucnire de magie împrumutată 
de la tămăduitori. Un milion de scântei colorate se aprind în 
jurul sufletului meu, respingând influenţa lui Fram. Lanţul 
care-mi leagă propria magie se îndoaie, dar nu cedează. 

Fram se apropie. 

— Nu face aşa ceva! N-o să pricinuieşti decât o moarte 
fără sfârşit. 

— Nu mă duc, răspund în timp ce ka-ul meu rupe lanţul 
lor. 

Locul unde timpul nu există se cutremură de furia mea. 
Începe să se destrame. Mă strecor printr-o crăpătură şi 
cobor din nou în lume, ca o stea căzătoare. Fram sunt cu 
mine, în forma lor fără de formă. Magia lor mă loveşte ca 
un bici fierbinte şi-mi opreşte căderea. Mă trag înapoi şi 
amintirile mi se destramă când ceața îmi învăluie 
conştiinţa. Numele îmi dispare. 

— Nu, nu mă duc, repet, cu mintea mai puţin limpede, 
mai puţin sigură. 

— Trebuie, şoptesc două voci pe care nu le recunosc, 
deşi le-am ştiut cu o clipă în urmă. 

— Dă-i drumul! şopteşte altcineva. 

Nu e una dintre căpetenii, deşi e tot în mine şi înţeleg ce 
vrea să fac acum. Ka-ul meu seamănă cu ceața, nu e solid 

după standardele muritorilor, dar suficient cât să mă ţină 
prinsă în capcană. Când mi-am părăsit trupul înainte, de 
două ori, m-am temut că aş putea merge prea departe şi 
m-aş putea rătăci în lumea spiritelor. Acum e altceva, ceva 
mult mai riscant. O să-mi las ka-ul să se destrame, să 
devină una cu totul. Căpetenia Kes şi-a petrecut cea mai 
mare parte a vieţii explorând lumea spiritelor şi ştie cum se 
face. 

Îmi împing conştiinţa în toate direcţiile, întinzându-mă 
dincolo de limitele ka-ului meu. La început, destrămarea e 
subtilă şi lentă - o nouă conştiinţă care se strecoară chiar în 
fiinţa mea. Amintirile recente - tot ce s-a petrecut de când 
am ucis-o pe Efiya - dispar. Mă agăţ de ideea să-mi văd din 
nou prietenii - o să-mi mai văd tatăl o ultimă dată. 

Cad, şi tot cad, cad printre stele. 

PATRUZECI ŞI DOI 


„A. 


Nu ştiu cum am ajuns aici. Eram în Templu cu Efiya, apoi 
m-am trezit în cer. Mi-am ucis sora. Ce am făcut mă 
chinuie. Vreau să urlu, dar n-am voce, iar durerea riscă să 
mă ardă de vie. 

Ka-ul lui Rudjek mă cheamă, îmi cântă numele, şi sunt 
atrasă spre el. 

Când Kka-ul meu se întregeşte, mă concentrez asupra 
cântecului lui Rudjek şi-l las să mă călăuzească. Durerea lui 
mă trage înapoi pe câmpul de luptă şi plutesc în Templu, 
unde intru în trupul meu rănit. Când întredeschid ochii, 
privirea îmi cade pe sora mea şi mă doare sufletul. E 
moartă. Şi eu sunt pe moarte, dar îmi simt gândurile şi 
amintirile neclare şi încurcate. 

Se vede o scăpărare de lumină, apoi se aude sunetul 
unor paşi grăbiţi. 

— Nu, nu, nu! ţipă Rudjek. Arrah, nu! 

Mă ridică în braţe, iar eu îi privesc chipul chinuit. 

— O să fii bine. 

— E în viaţă! strigă cineva. 

E Majka. 

— N-ar trebui să se poată, spune Kore, aflată mai 
departe. Eşti sigur? 

— Ajutaţi-o! cere Rudjek. 

Îmi arde pielea şi gem de durere. 

— N-ar trebui s-o atingi dacă are vreo şansă să se 
vindece, se aude o altă voce, a cravenului pe nume Jahla. 

Vrea să spună că antimagia lui e periculoasă. Deja îi simt 
vibrația. Lui Rudjek i se scurge o lacrimă din ochi şi, când 
îmi cade pe faţă, tresar din cauza arsurii. 

— Majka... 

E tot ce spune, îndurerat, iar prietenul lui mă ia în braţe. 
Rudjek se trage înapoi. E dureros să-i văd chinul. 

— Ce să facem cu Efiya? întreabă Fadyi. 

— Ardeţi-i trupul înainte să găsească de cuviinţă să se 
întoarcă, spune Kore, pe un ton ameninţător. S-o ardeţi 
undeva unde să o poată vedea demonii şi apoi priviţi-i cum 
fug ca nişte laşi ce sunt. 

Mă las cuprinsă de somn şi, când mă trezesc din nou, 
sunt întinsă într-un cort. Lângă mine stă Koré, cu mâinile 
apăsate pe rănile mele. Doare, dar durerea e surdă. Re'Mec 
se află de cealaltă parte. Se uită amândoi la mine de parcă 
aş fi un mister pe care încearcă să-l dezlege. In spatele lui 
Re'Mec, îl întrezăresc pe Sukar, întins pe un pat improvizat. 
Doarme, iar cravenii sunt lângă el. Fadyi, Jahla şi Răeke. 

Îmi aduc aminte că gemenii, Ezaric şi Tzaric, sunt morţi. 
l-a omorât sora mea. l-a omorât şi pe Arti şi pe Oshhe. Imi 
dau lacrimile. N-o să mai aud nicio poveste de-a tatei, n-o 
să mai culeg plante din grădină cu el. N-o să mai mergem 
cu caravana la Festivalul Lunii de sânge - n-o să mai fie 
festivaluri acum. 

— Te-au trimis Fram înapoi? îmi şuieră Kore la ureche. Le 
simt magia pe tine. 

Am nevoie de tot efortul de care sunt în stare numai ca 
să-mi ţin ochii întredeschişi şi n-am putere să răspund. Ce- 
ar avea de-a face orisha Fram cu mine? N-are nicio noimă 
să mă întrebe despre ei. Essnai, Kira şi Majka stau la 
picioarele mele, părând agitaţi. Rudjek stă mai departe, cu 
braţele încrucişate. Am tare multe întrebări, despre 
demoni, despre zeii orisha, despre sora mea. 

— Nu mai puteţi face şi altceva? întreabă Rudjek. Pe 
Sukar l-aţi ajutat. 

— Am oprit sângerarea şi i-am vindecat rana, spune 
Kore. Magia pumnalului e cea care-i otrăveşte acum trupul 
- aşa cum ne aşteptam. De fapt, s-ar putea doar să-i fi 
prelungit suferinţa. Şi nu mai pot face nimic altceva fără să- 
mi distrag atenţia de la lucruri mai importante. 

— Lucruri mai importante? întreabă Rudjek, întorcându- 
se înfuriat spre ea. Unde erau Regii Gemeni când Efiya a 
ucis popoarele triburilor? Unde erati când a creat 
preoteasa-ka monstruozitatea aia? 

Umerii lui Re'Mec se încordează. 

— Nu vrei să te bagi în asta, băiete! 

— Vrei să ştii unde nu eram? ripostează Koré, ridicându- 
se în picioare, cu cozile agitându-se. Nu mă culcam cu sora 
lui Arrah. 

Gâtul şi obrajii lui Rudjek se înfierbântă. Essnai înjură, iar 
Kira se uită urât la el. Majka se uită oriunde, numai la 
prietenul lui, nu. Rudjek îşi coboară privirea în pământ, cu 
chipul schimonosit de suferinţă, de parcă ar vrea să se 
îngroape sub o lespede de granit. 

Re'Mec fluieră prelung, iar sunetul răsună în toată valea. 

— Nu-i nevoie să aduci în discuţie indiscreţiile băiatului, 
Koré. Toţi am fost tineri cândva, sau ai uitat? 

Accentuează cânava într-un fel care spune clar că există 
o poveste în spatele cuvintelor lui, dar Kore refuză să dea 
înapoi. Privirea îi devine dură. 

— N-au văzut şi ceilalţi când s-a aplecat Efiya să-ţi 
şoptească la ureche pe câmpul de luptă? 

Rudjek nu răspunde, dar îi ia apărarea Jahla. 

— Ştii la fel de bine ca mine că l-a păcălit. 

— Oricâtă plăcere mi-ar face o ciorovăială sănătoasă, 
sora mea şi cu mine avem o hoardă de demoni de urmărit 
şi ucis. Unul dintre ei a furat pumnalul Regelui Demon şi eu 
îl vreau înapoi, spune Re'Mec, ridicându-se. 

Simt un junghi dureros în piept. Cum de-a luat unul dintre 
demoni pumnalul? S-a întâmplat după ce... după ce am 
ucis-o pe sora mea? Am un gol în minte şi mă irită că nu-mi 
pot aminti. Trebuie să luăm înapoi pumnalul... nu-i putem 
lăsa pe demoni să-l păstreze. E prea puternic, prea 
periculos. Încerc să-mi avertizez prietenii, dar sângele care 
mi s-a strâns în gât îmi înăbuşă vocea. 

Kore mă bate pe umăr şi mă cuprinde din nou somnul. 
Zile în şir, tot adorm şi mă trezesc. În vise, stau cu 
genunchii strânşi la piept, uitându-mă la un lac îngheţat din 
care se ridică fuioare de ceaţă. Câteodată sunt singură, 
doar cu briza înviorătoare care-mi atinge braţele, dar nu 
simt frigul. Uneori, Rudjek e cu mine şi ne cuibărim 
împreună sub o blană maronie mare, fără să vorbim. 

Alteori, e alt băiat. Nu pot să văd decât o bucăţică din părul 
şi aripile lui argintii. 

— Îţi aduci aminte de mine? mă întreabă în vis băiatul cu 
aripi. Îţi aduci aminte de noi? 

Îmi ţin capul în poala lui şi e aşa de comod, că aş putea 
rămâne aşa pentru totdeauna. 

— Cine eşti? 

Mă întorc cu faţa în sus ca să mă uit la el, dar îmi bate 
soarele în ochi şi nu-i văd chipul. 

— Sunt Daho, răspunde el, trist. 

— Te cunosc? 

După o tăcere lungă, răspunde, înghiţindu-şi lacrimile: 

— Nu încă, dar o să mă cunoşti. 

— Ai un corp nou. 

Îi întrezăresc trăsăturile întunecate, iar la marginea 
conştiinţei pluteşte o amintire. O amintire cu el. 

— Da, îmi răspunde el, zâmbind. O să mă întorc după 
tine, promit. 

În alt vis, o fiară cu aripi, cu colţi ascuţiţi şi cap de şacal, 
se năpusteşte din ceruri şi mă răpeşte. Mă trezesc 
tresărind. 

— Rudjek, rostesc, cu glas scăzut şi răguşit. 

Umbrele din cort se mişcă în lumina tremurătoare a unui 
foc. 

— Sunt aici, Arrah. 

Mă ia de mână; poartă mănuşi groase. Rudjek îmi 
mângâie cu degetul dosul palmei, încercând să-mi alunge 
agitația. N-are inima să-mi spună adevărul. Că universul a 
conspirat împotriva noastră. Că atingerea noastră e 
otrăvitoare. Că între noi nu va fi niciodată mai mult, din 
cauza magiei mele şi din cauza a ceea ce a devenit el. 

— N-o să-l laşi să mă ia, nu? 

Îl strâng de mână - e legătura mea cu viaţa. Visele mi se 
cască în amintire ca nişte răni proaspete, iar semnele sunt 
evidente. Uneori, visele sunt doar vise, iar uneori sunt 
întrezăriri ale viitorului. Acum am darul viziunii de la bunica, 
iar visele mele înseamnă mai mult. Prezic un adevăr 
cumplit. 

Rudjek se încruntă îngrijorat. 

— Cine, Arrah? 

— Regele Demon, gem eu, cu gâtul uscat. 

— E încă în temnita lui, răspunde Rudjek, mângâindu-mă 
pe obraz. Tu ne-ai salvat. 

Mă uit în ochii lui fermecaţi, ştiind că adevărul o să-l 
distrugă. O să mă distrugă şi pe mine. 

REGELE DEMON 


„A. 


Corpul nou e cam mic şi n-are aripi. Mi-e dor de vântul 
care-mi bătea pe sub trup. O să dureze ceva până mă 
obişnuiesc. Da, ştiu, la timpul potrivit. Nu e nevoie să-mi 
aduci aminte. Nu-mi place să fiu în starea asta de 
slăbiciune. Poporul meu are nevoie de mine - ce-a mai 
rămas din el. 

O să-i atacăm pe oamenii şi cravenii pe care-i iubesc aşa 
de tare zeii orisha. 

În toti anii ăştia cât am stat înlănţuit am învăţat să am 
răbdare, şi am aflat multe dintre secretele zeilor. Ştiu cum 
să-i distrug, dar nu vreau doar să-i omor. Trebuie să sufere 
aşa cum am suferit şi eu. 

O să mă încânte fiecare clipă. 

Ce-i cu ea? 

Să nu-i mai spui niciodată „fată” soţiei mele, că-ți scot 
inima şi ti-o bag pe gât. 

E tot regina voastră şi, chiar dacă a uitat asta, nu-i vina 
ei. 

Da, e un risc, dar ascultă-mă cu atenție: ai grijă când e 
vorba de Arrah. N-o să îngădui să i se întâmple nimic rău. O 
să se răzgândească destul de repede. Sunt sigur. Ar trebui 
să fii şi tu. Ştii că Dimma îi iubea pe-ai noştri la fel de mult 
ca mine. Când o să-i revină toate amintirile, o să se 
întoarcă acasă. Trebuie să-i găsesc pe Fram. O să-mi spună 
cum să rup blestemul Dimmei, iar dragostea mea o să-şi 
poată aduce aminte de mine. 

Crezi că un băiat pe care-l cunoaşte de-o clipă o să aibă 
loc între noi? 

O să mă ocup eu şi de Rudjek când o să vină vremea. O 
să-l fac un exemplu. 

Am avertizat-o pe Efiya să n-aibă încredere în Korg, că 
trişează, dar nu m-a ascultat. 

Și uite cu ce s-a ales. 

Nu vreau să fiu insensibil, Shezmu. Ştiu că era fiica ta şi 
că ai iubit-o. 

Și tu meriti răzbunare. Poate că Arrah a fost cea care a 
mânuit cuțitul, dar zeii orisha i-au îndrumat mâna. Nu ştia 
ce face. Koré şi Re'Mec au păcălit-o. Să nu uiti niciodată 
asta! 

Arrah a iubit-o pe sora ei şi Efiya a iubit-o şi ea. 

Acum ştii ce simţi când pierzi singura persoană care ti-a 
dat un sens în viaţă. 

Nu-i uşor să pierzi un copil. Eu ar trebui să ştiu. Zeii 
orisha n-au îngăduit niciodată naşterea copilului meu şi 
acum soția mea nici nu-şi mai aduce aminte de fiul nostru. 
Trebuie să fiu blând cu ea. E ca înainte, când eram tineri şi 
nu înțelegeam mare lucru despre viaţă şi moarte. Atunci, a 
avut răbdare cu mine, aşa că trebuie să am şi eu răbdare 
cu ea. 

N-o să lăsăm toate astea să ne despartă. Nu după atâta 
vreme. 

Și eu m-am săturat de războiul ăsta. Vreau să se termine 
o dată pentru totdeauna. 

O să aduc din nou pacea de care ne-am bucurat când 
domnea tata. 

Dar ca să fie pace, trebuie să fie întâi moarte. 

MULŢUNMIRI 


„A. 


Când mă gândesc la toţi oamenii care au fost un 
adevărat sistem de sprijin din momentul în care am scris 
primul cuvânt şi până la publicarea Regatului sufletelor, îmi 
vine în minte proverbul care spune că ai nevoie de un sat 
întreg ca să creşti un copil. A început cu mama, care mi-a 
încurajat dragostea precoce pentru citit şi povestit, care a 
găsit întotdeauna o cale să mă ducă la bibliotecă şi mi-a 
cumpărat cărţi pe care să le devorez. Mi-ai citit primul 
manuscris cu o asemenea bucurie şi entuziasm, încât chiar 
şi azi îmi aduce un zâmbet pe buze şi-mi face inima să 
crească. Pentru fraţii mei, sunt foarte mândră de voi! 

Bănuiesc că s-ar putea să nu fie uşor să trăieşti cu un 
scriitor. Cu toate acestea, Cyril, te-ai descurcat ca un 
profesionist. Ai fost alături de mine de-a lungul suişurilor şi 
coborâşurilor, al bucuriilor şi dezamăgirilor. Eşti un as 
pentru că mi-ai ascultat tiradele despre cărţi, personaje şi 
lumi imaginare. Mulţumesc pentru că mă susţii mereu, 
chiar şi când mormăi despre intrigă până şi în somn. Mă ţii 
cu picioarele pe pământ şi în echilibru. Răbdarea ta n-are 
limite, iar devotamentul pe care-l ai faţă de pasiunea ta mă 
inspiră să mă străduiesc mai departe pentru visurile mele. 

Agentului meu literar, Suzie Townsend: ai fost un 
susţinător sârguincios din prima zi şi un partener de afaceri 
de vis. Mulţumesc pentru tot ce faci, pentru sprijinul tău şi 
pentru bunătatea ta. Mulţumiri Joannei Volpe, „creierul” din 
spatele New Leaf Literary Agency. 

Lui Pouya Shahbazian, cel mai bun agent de film din 
lume. Miei Roman şi Veronicăi Grijalva, pentru talentele lor 
deosebite. Meredith Barnes, expert în publicitate, sunt 
foarte norocoasă pentru cunoştinţele tale. Lui Dani, care 
are aceeaşi aversiune ca şi mine faţă de ketchup - am 
noroc că eşti în echipa mea. Lui Hilary, Joe, Madhuri, 


e 432 œ 


Cassandrei şi lui Kelsey, faceţi parte din satul meu. 

Mă consider norocoasă că am nimerit doi editori fabuloşi 
şi muncitori pentru Regatu/ sufletelor, Stephanie Stein de la 
HaperTeen şi Vicky Leech la HaperVoyager UK. Stephanie, 
eşti un adevărat geniu al creării de lumi şi al intrigii. Vicky, 
eşti uluitoare când e vorba să aduni la un loc firele unei 
poveşti şi să te asiguri că fiecare detaliu se adaugă 
întregului. Discuţiile cu voi despre intrigă şi evoluţia 
poveştii sunt întotdeauna o bucurie. Vă mulţumesc că m-aţi 
împins să-mi găsesc vocea şi stilul meu de naraţiune şi să 
le rămân fidelă. 

Echipei grozave de la HarperTeen, din spatele lui 
Stephanie: Louisa Currigan, Jon Howard şi Jen Strada, n-aş fi 
reuşit fără ochii voştri pătrunzători şi fără priceperea 
voastră. Unui agent de marketing special, Ebony LaDelle, şi 
echipei de la Epic Reads. Lui Kimberly Stella şi Vanessei 
Nuttry, pentru partea de producţie, şi lui Haley George, 
care s-a ocupat de publicitate. 

Jennei  Stempel-Lobell şi lui Alison Donalty, pentru 
pregătirea unei coperţi magice a ediţiei americane. 

Mult respect pentru desenatorul copertei, Adeyemi 
Adegbesan. Munca ta este revoluţionară şi superbă. Keisha, 
tu ai întruchipat toată înverşunarea lui Arrah. 

Natasha Bardon, îţi mulţumesc că ai fost susţinătoarea 
acestei cărţi la HarperVoyager UK. N-aş fi ajuns nicăieri fără 
echipa de marketing fabuloasă - Rachel Quin, Fleur Clarke 
şi Hannah O'Brien, vă mulţumesc pentru devotamentul 
vostru. Jaime Frost, îţi mulţumesc că ai dat de veste despre 
carte. Minunatei echipe de design, aţi creat o copertă 
uluitoare, plină de magie, pentru piaţa din Marea Britanie. 
Barbara Roby, observaţiile tale de la corectură au fost 
nepreţuite. 

Această carte s-ar afla tot în computerul meu dacă n-ar fi 
fost prietena mea Ronni Davis, fină cunoscătoare a lui 
Mickey Mouse. N-aş fi intrat în Pitch Wars dacă nu m-ai fi 
încurajat tu. E o bucurie să discut idei şi poveşti cu tine. Mă 
bucur foarte tare că am început să discutăm despre cărţi în 
mijlocul unei întâlniri întâmplătoare la serviciu, de unde a 

pornit prietenia noastră. Îţi mulţumesc pentru energia, 
bunătatea şi prietenia ta. 

Apropo de Pitch Wars, le mulţumesc Brendei Drake şi 
echipei ei, care au muncit la nesfârşit ca să ofere o cale de 
legătură între scriitori şi mentori. Le mulţumesc lui Jamie 
Pacton şi M.K. England - pentru că aţi acceptat să-mi fiţi 
mentori, deschizându-mi nişte uşi minunate. Lui Tomi 
Adeyemi, pentru generozitate. Îți voi fi veşnic 
recunoscătoare pentru sprijin şi pentru că m-ai ajutat să 
deschid calea pentru mai multe romane fantastice care să 
onoreze cultura africană şi a popoarelor de culoare. 

Prietenei mele Alexis Henderson. Nu ştiu dacă aş fi trecut 
prin Pitch Wars fără discuțiile noastre de încurajare 
nocturne, lacrimile noastre virtuale şi pura noastră 
încăpățânare. Sunt un fan devotat al fiecărui personaj pe 
care-l creezi - şi sunt alături de tine la toate cărțile tale. Iți 
mulţumesc pentru sprijinul  neasemuit, nenumăratele 
şedinţe de brainstorming şi prietenia ta de-a lungul 
chinurilor scrierii. 

Le mulţumesc acestor autori fantastici care au citit 
primele variante ale cărţii şi mi-au spus vorbe bune: Samira 
Ahmed, Mindee Arnett, Elly Blake, Rebecca Ross şi Rebecca 
Schaeffer. 

Familiei mele 4ChiYA - doamnelor, aţi fost punctul meu 
de sprijin şi sursa mea de inspiraţie. Samira, mulţumesc 
pentru că eşti un susţinător atât de înfocat al dreptăţii. 
Gloria, prezenţa ta e o forţă liniştitoare. Lizzie, eşti o 
bucurie. Anna, eşti uluitoare şi nu voi uita niciodată 
extraordinara noastră vacanţă de scris. Membrei de onoare 
Kat Cho, sunt cât se poate de recunoscătoare pentru 
generozitatea şi prietenia ta. 

Reese, Mia, Jeff, Lane şi Rosaria, tribul meu scriitoricesc 
din Chicago. Totdeauna abia aştept întâlnirile noastre. 
Pentru Speculators, care m-au adoptat în familia lor. David 
R. Slayton, poveştile tale sunt extraordinare, iar inima ta e 
mare. Antra, mi-aş dori să fi locuit mai aproape, ca să ne 
putem trece zilele vorbind. Nikki, Axie, David M, Nikki, Liz, 
Erin, Alex, Helen, Amanda - sunteţi fabuloşi. Salutări pentru 

+ SuperBlackGirlMagic şi Write Pack. Primilor mei parteneri 
de critică, Dave şi Denis. Îmi amintesc cu plăcere 
colaborarea noastră. 

Mulţumiri pentru  încurajări lui Eric Francque, Kim 
Cavaliero-Keller, Troi Rutherford şi Kathleen Misovic. 
Kedest, prietenia noastră de durată înseamnă totul pentru 
mine. Iti mulţumesc pentru că îmi dai întotdeauna sfaturi 
fără să le filtrezi. Alice Singleton, am învăţat tare multe de 
la tine. 

jen (The Book Avid), eşti neînfricată şi nu voi uita 
niciodată acest lucru. Rachel  Strolle, bibliotecar 
extraordinar pentru tineret şi susţinător al diversităţii. 
Grupurilor care mi-au oferit o mulţime de informaţii: Kidlit 
Alliance şi Kidlit Author of Color. Pentru We Need Diverse 
Books, fiindcă a deschis calea pentru tot mai multe cărţi 
scrise de autori care încurajează diversitatea. 

Scriitorilor care m-au inspirat: N. K. Jemisin, Laini Taylor, 
Leigh Bardugo, Holly Black, Octavia E. Butler, Margaret 
Atwood, printre alţii, sunteţi nişte maeştri ai artei voastre. 

Cele mai mari mulţumiri librarilor şi bibliotecarilor care 
pun această carte în mâinile cititorilor. Şi cititorilor care au 
dat o şansă cuvintelor mele, vă mulţumesc pentru sprijin. În 
cele din urmă, doamnei Okeke, profesoara mea de engleză 
din liceu. Ne-aţi părăsit prea devreme - şi îmi voi aminti 
mereu pasiunea dumneavoastră pentru Shakespeare şi 
pentru povestiri. 

` 
x Născută într-o familie de tămăduitori puternici, Arrah tânjeşte să aib 
ca magic. Și totuşi, Arrah dă întruna greș la vrăjile cu oase, nu reu 
invoce pe strămoşi şi nici nu poate vedea viitorul, iar sabie tă ei G 


Dar când copiii din oraş încep să dispară, Arrah este ; i 
disperată să- l găsească pe făpraş cât să speen la un ritual pe 


Ce descoperă e şi mai înspăimântător. Regele Demon, a cărui poftă 
nestăvilită de suflete aproape că a distrus lumea, dar care a fost înfrânt şi 
întemnițat în cele din urmă de străvechii zei orisha, începe să se răzvrătească 
din nou. Singura speranţă a lui Arrah de a-l opri este să-și sacrifice din ce 
în ce mai mulţi ani din viață pentru a obţine magie. Însă ar face orice ca să-i 

„salveze pe oamenii pe care-i iubește, chiar dacă prețul pe care trebuie să-l 
„plătească este mult prea mare. 

Într-un roman de debut care-ţi taie răsuflarea, inspirat de poveşti despre 

s credinţele voodoo şi perfect pentru fanii serici TREI COROANE ÎNTUNECATE 


vy 


de Kendare Blake și ai trilogici GRISHA de Leigh Bardugo, Rena Barron 
fäureşte o poveste magică întunecată, despre o fată captivă între zei, monştri 
şi intrigile propriei mame. 


„Extravagantă, captivantă și plină de toate lucrurile 
care-mi plac: o lume vie, o mulţime de personaje 
convingătoare şi o tânără eroină dispusă să se ridice și 
să lupte pentru lucrurile în care crede, Această poveste 
impresionantă despre maturizare îţi rămâne în minte mult 
după ce ai citit ultima pagină.” 
REBECCA ROSS, 
autoarea serici DESTINUL REGINEI 

